
CSIKÁGÓ A PESTI UTCÁN 


KÖNIG LÁSZLÓ, 28 ÉVES 

Pontosabban: a BUDAI utcákon — csak hát az Esti Hírlap ezen a 
címen írta meg a sztorinkat: , Csikágó a pesti utcán”,,. Meg is van 
nekem az a szám — persze amikor megjelent, én nem voltam 
szabadlábon, de a haverok megőrizték nekem, és azóta is tartogatom. 
Leírja elég jól, csak rövidítve, egyszerűsítve: autós üldözés, fegyveres 
tűzpárbaj a rendőrökkel, kocsironcsok, minden, szóval tényleg igazi 
Csikágó — na hát ez volt az én híres-nevezetes történetem. Kábé akkora 
horderejű buli volt ez, mint mondjuk a Sós-balhé — amivel viszont nem 
szabad összetéveszteni, mer a miénk korábban is volt, meg minálunk 
halottak azér nem voltak, meg akasztás se. Habár a lábamat ellötték 
rendesen, meg ültem is utána két évet, ami nem semmi — mint 
elsõbûntényes, megúsztam ennyivel, meg ugye a bűntársam egy rendőr 
volt, idősebb is volt nálam jóval, és ő volt az eszmei irányító, úgyhogy 
akkor ő vitte el a balhé nagyobbik részét. Mindegy. Régen volt már ez, 
még 77-be, a 77 december huszadikára virradó éjszaka. Igazi, komoly 
sztori volt — na azóta aztán csak a hanyatlás — 

Hogy az elején kezdjem: egyszerű családból származom. Apám 
egyszerű katonatiszt, örnagy, annakidején ,zöd ávós” volt, 
határvadász, aztán meg az elhárításhoz került, onnan tovább a 
Szamuely Tibor laktanyába a Forradalmi Ezredhez, amiből később 
„Rendfenntartó Karhatalmi Ezred” lett, meg a mostani , Országos 
Rendõri Készenléti Ezred” — de hát apámhoz nekem nem sok közöm 
van, mer én még két éves se voltam, amikor ő lelépett, otthagyta a 
családot. Azt se mondhatom, hogy olyan nagyon gyötört volna minket, 
mer inkább le voltunk szarva, nem törödött mivelünk egyáltalán. Az az 
igazság, hogy nem is nagyon ismerem én a fateromat. Először azt 
gondoltam róla, hogy egyfolytába csak a hazáér liheg, és azér nem jut 
ideje miránk — de aztán megtudtam a katonatársaitól, hogy inkább az a 
fajta fazon ő, aki , utánam fiúk!", a maga részéről meg elbújik a 
bokorba; aztán mikor már tiszta a terep, utánuk sétál, hogy „ez szép 
volt! csak mindig így, utánam!" Szóval hát egy nyuszi, magyarul. 
Egyszer tanúja voltam, ahogy a második felesége rászólt valamiér — a 
fater meg egyből összement tíz centit. A harmadik feleség, az meg már 


egy szemvillanással padlóra teszi az öreget, de még a harmadik feleség 
kis kamasz kölkei is — szóval én nem is tudom, milyen ember az apám! 
De nem is különösebben érdekel: ő nem keres engem, én nem keresem 
öt — le van zárva az ügy. 

Akkor már jobban szeretem a nevelőapámat — na, az meg épp hogy 
nem katona: a háború alatt pont azér szökött át Erdélyből, hogy ne 
vigyék el katonának. így úszta meg a román sereget is, meg megúszta 
a magyart is, mer ő magyar volt, de itt persze román állampolgárnak 
számított, ezer nem rántották be. Amikor apám megpattant, én 
anyámmal maradtam, nála gyerekeskedtem a Fehérvári úton, később 
meg már a mostohaapám keze alatt is, de igazán nem panaszkodhatok 
rájuk, mer rendesek voltak, nem vertek, meg semmi — inkább azt 
gondolom, hogy bennem lehetett a hiba. Hát, nem voltam egy minta- 
gyerek, na! 

Mer elég sokat csavarogtam. Nem tudom hogy miért. Valahogy 
ezek az akkori huligán-bandák, a Mechwart tériek, meg a Nagy Fa 
galeri, meg a gellérthegyiek ANNYIRA lenyűgöztek, hogy minden 
percet sajnáltam, amit nem a körükbe töltök. Úgyhogy rengetegszer 
előfordult, hogy leléceltem otthonról, és napokat, meg heteket 
töltöttem valamelyik galerivel. Inkább csicskás voltam, csak hogy 
velük lehessek! Pedig nem volt nekem rossz otthon se, hát mindenem 
megvolt — csak õvelük MÉG JOBB volt. Mert SZABAD voltam! 
Lehet hogy ez csak egy ilyen romantikus izé volt bennem, utólag, 
felnött fejjel már inkább így látom — de hát akkor nem volt felnőtt 
fejem! 

Meg az is volt, hogy az iskolát tiszta szívemből utáltam — hát 
hétszentség, hogy ez sokat jelentett. Rendszeresen az ment, hogy a 
mostohaapám kézenfogva bevitt a suliba, hogy reggel 8-kor pontosan 
ott legyek — én meg már az első tízpercbe szedtem a sátorfámat és 
mentem világgá. Meg olyan is volt, hogy az iskolatáskámat, 
köpenyemet, télikabátomat a Szabadság hídról bedobtam a Dunába, 
otthon leraktam egy levelet, hogy , ne keressetek, öngyilkos lettem", és 
kivettem a szabadságomat. Abban a boldog tudatban, hogy majd 
elolvassák a levelet, megtalálják a holmimat, szépen meggyászolnak, 
és nem fognak köröztetni — hát persze hogy köröztettek így is. Három 
nap alatt meg is fogtak. Kaptam érte a zsaruktól olyan verést, hogy 
kétfelé állt a fülem — 


Úgyhogy amikor 11 éves lettem, állami gondozásba kerültem. Nem 
anyám kezdeményezte a dolgot, meg nem is a nevelőapám — hanem a 
tanács. Mer megunták, hogy állandóan körözés alatt vagyok. Elvettek 
otthonról, kész-pász, fellebbezésnek helye nincs, bevágtak az Ady 
Endre Nevelőotthonba. 

Hát, mit mondjak — 

Ugye, ha egy 11 éves gyereket intézetbe zárnak, az ott már jót 
biztos hogy nem tanul. Rosszat viszont annál inkább. És ebben én is 
elég tanulékony voltam. Lehet hogy az intézetben alapozódott meg az 
én egész későbbi pályám, a csillogó karrierem. Jó, nem akarok én 
másokra kenni semmit se! De az tény, hogy amikor én 18 évesen 
kijöttem az intézet kapuján, nagyjából már be volt írva a nagykönyvbe 
az egész jövöm. 

Valahogy úgy kezdődött a dolog, hogy a szomszéd házba, a 
Fehérvári út 16-ba lakott egy lány, a Pósa Erika. Akit én még 
gyerekkoromból elég jól ismertem — de hát az Erika idősebb volt 
nálam, jó hét vagy nyolc évvel. 

Ennek ellenére azért úgy fel-felbukkant a láthatáron, egy idő után 
már a férje oldalán, aki akkoriba rendőr tizedes volt, először még 
majdnem hogy a térdén lovagoltatott, később viszont, amikor én már 
olyan 16, 17 éves voltam, intézetből hazalátogató suttyó gyerek, akkor 
valami olyan barátság-féle kezdett szövődni köztünk. És én egyre 
lelkesebb lettem, mer nagyon szép pisztolya volt a Karcsinak, igazi 
pisztoly, és engedte hogy kézbe vegyem, söt még azt is megígérte 
hogy egyszer majd lõhetek vele, meg egyebek, mellé meg még az 
Erika is úgy érdekelt, mint kamasz gyereket — 

Olyan kisinasa lettem én ennek a Karesznek. Ilyenek, hogy kellett 
neki egy pár alkatrész a kocsijára, hol egy tükör, hol egy hátsó lámpa, 
ez-az, és akkor én szereztem neki — hát a csavarhúzót elég jól tudtam 
működtetni, már akkor is. Előbb csak neki ügyeskedtem, aztán meg 
már a barátja kocsijához is, meg mittudomén kiknek még — nem 
pénzér, hanem csak úgy, haverságból, minden anyagi ellenszolgáltatás 
nélkül. Meg ahogy nöttem, egyre sűrűsödtek a közös italozások, egyre 
mélyült a kapcsolatunk, meg már az Erika is más szemmel nézett rám, 
ahogy mégis felnöttesedtem — 

77 nyarán volt, hogy a Karcsi leszerelt a rendőrségtől. Én meg pont 
akkor lettem nagykorú, leszereltem én is az állami gondozásból. 


Dolgozgattam, elég rendesen, mindjárt az első hónaptól, hát 
csipkedtem én magamat — nade hát 2600 volt a havi keresetem, közbe 
viszont egy életerős, éhes ifjú ember voltam, szerettem volna élni, 
költeni! De nem volt miből. Úgyhogy Nagy Élet helyett szorgosan 
iszogattunk a Karesszal. És — hát ez szinte törvényszerű! — egy idő 
után szóba jött, hogy bizony jó lenne már valami bűncselekményt 
elkövetni, hogy legyen végre egy kis pénzünk. 

És a Karesznek voltak is életképes ötletei. Én meg első szóra 
belementem a játékba. A Karesz azt mondta, hogy ez ilyen biztos, meg 
olyan biztos — tényleg az volt, bombabiztos; egészen amíg meg nem 
buktunk vele. De akkor az még hónapokkal odébb volt. 

Ez volt a menetrend: ellopni egy gépkocsit, ha van benne valami, 
azt természetesen kirámolni, aztán rövidre zárni, éjjel beállni vele egy 
üzlet elé, kalapáccsal beverni a kirakatot, a kiszemelt árut 
másodpercek alatt be a kocsiba, eltűnni — kész. Az első ilyen 
kirakatbetörésünk a XIII. kerületben volt, egy Keravillban, a vevővel 
előre meg volt beszélve, hogy milyen műszaki cuccokat vigyünk — és 
fényesen sikerült a dolog. Úgyhogy pár napra rá már le is 
bonyolítottuk a következőt. Aztán gyors egymásutánban a harmadikat, 
negyediket — elég rövid idő alatt, 77 október közepétől december 19-ig 
lefutott egy pompás széria, 18 ilyen kis betörés, plusz néhány lakás is, 
de mellette volt még kábé olyan háromszáz gépkocsifeltörésünk is, 
fosztogatással, és persze a 18 betöréshez 18 vagy 17 gépkocsilopás. 
Hát én eléggé meg voltam hatva ekkora sikertől! 

De én akkor még mindig nem tudtam, hogy a Karcsinak van egy 
pisztolya! Mer amikor leszerelt a rendőrségtől, megdurrantotta a 
szolgálati fegyverét, nem adta le, magánál tartotta. Nekem fogalmam 
se volt, hogy a Karesz zsebébe ott lapul a stukker, hogy mi estéről 
estére FEGYVERREL járunk betörni! 

Az utolsó gépkocsink egy nyugatnémet rendszámú Volkswagen 
volt, egy 1303-as Passat. Egy külföldre szakadt hazánkfiáé volt, ahogy 
később kiderült, Fábián József müncheni illetőségű festöművészé — 
soha nem felejtem el a nevét, Négy szép betörést eszközöltünk azon az 
éjjelen, december 20-ára virradóan. A negyedik a Múzeum körúti 
Keravill volt, eredményesen kipakoltuk annak a kirakatát is — aztán be 
a Passatba, és spuri. Az volt az elképzelésünk, hogy Kálvin tér, 
Szabadság híd, Bartók Béla út, egészen a Kelenföldi pályaudvarig, ott 


majd egy mellékutcában diszkréten leállunk, ami használható, azt 
hamar át egy Skodába, a Passatot, mivel hogy az már három napos 
volt, feltehetően körözték, lefedjük egy ponyvával, a másik járgánnyal 
meg nyomás haza, Kareszékhoz. 

De már a Gellért tér után beütött a ciki. Ránktapadt egy rendőrségi 
kocsi, jött mellettünk a villamossínen, és a zsaru elkezdett 
elemlámpával körözni, hogy álljunk meg. A Karesz vezetett, én 
mellette ültem. Az én bűntársam káromkodott egy nagyot, és valami 
olyasmit mondott, hogy hát akkor ő most begurul oda a parkoló kocsi 
elé. Persze, hát mi a fenét lehet mást csinálni: 

— Gurulj be — mondom neki —, hát ez van: buktunk, vége! 

A Karcsi lassít, villogtatja az indexet, meg a rendőrségi kocsi is 
indexel, húzódunk ki szélre — 

— Franc tudja — aszondja akkor a Karesz —, nem is olyan biztos még 
hogy buktunk! 

Akkor kezdtem csak gondolkozni. Nem rossz kocsi ez, szépen vitte 
eddig is hármasban a nyócvanat, vinne nyilván négyesbe is 
valamennyit — tán érdemes lenne megpróbálni! 

Karcsi hagyott egy kis helyet a rendőrkocsinak is, illedelmesen 
elhelyezkedett, majdnem álltunk már, a zsaru már elkezdett befarolni 
mögénk — akkor a Karesz: BELE a gázba! Kettesbe, hármasba, 
NÉGYESBE, és DZZZZS, mire a zsernyák észhez nyúlt, gyönyörűen 
éltűztünk a látóhatárról! 

Csak ugye: a Körönd után hosszú egyenes szakasz jön. Mi meg 
marha fejjel nem tértünk le mellékútra — egy perc múlva már látom: 
jön utánunk a zsandár, mint a meszes! 

Úgyhogy akkor elkezdődött a hajsza. De mint a nagy filmekbe: 
sziréna, száguldás, iszonyú kanyarok, fékcsikorgás, repesztettünk hogy 
majd elszálltunk! Bocskay út, Szirmai István út, Karolina út, cikáztunk 
összevissza, a Karesz igazi nagyot teljesített, téptünk kegyetlenül. Én 
meg közben azzal foglalatoskodtam, hogy ami csak volt a kocsiba 
mozgatható tárgy, azt szépen egymás után kibasztam az ablakon, 
lehetőleg pont a rohanó rendőrkocsi elé. Magnók repkedtek, 
hifitornyok elemei, puff egy mixer, puff egy rádió, táncoltattam a 
zsernyákokat katonásan, egy  pezsgðsüveggel sikerült is 
szétrobbantanom a zsaru szélvédőjét — de túl sokat evvel se értem el, 
jött utánunk rendületlenül, jó szorosan, lankadatlan erővel. Nagy előny 


volt, hogy mi választottuk az útvonalat, a kanyaroknál ök mindig 
visszamaradtak kicsit, meg hiába hívtak uerhán segítséget, másik 
kocsit, elénk, mire az ott volt, mi már váltottunk — csakhogy ök viszont 
jobban ismerték a terepet, ez meg az ő előnyük volt. És egy idő után 
mégiscsak beszállt a második rendõrkocsi, aztán a harmadik, 
bömböltek a szirénák körülöttünk mindenütt 

— Ez nem megy — mondom a Karesznak, azaz hogy ordítom a 
fülébe, mer társalogni nemigen lehetett ebbe a háborús helyzetbe —, ne 
bujkálj baszd meg, gyerünk ki a főútvonalra! Hátha úgy — 

Hülye ötlet volt, mondanom se kell. Kifordultunk nagy visítva a 
Budaörsi útra, gázpedált tökig, ami csak belefér — de hát a zsaru- 
kocsik se éppen Trabantok — 

Az Osztapenkónál kezdődött a lövöldözés. Ránkragadt egy friss 
kocsi, és az ablakából egymás után adták le a célzott lövéseket, 
meglehetős közelről — hát, izzadtunk rendesen. De még megvolt a 
kocsiponyva, amit a Passatra szereztünk — hátranyúltam érte, mondom: 
kivágom a zsaru szélvédőjére, letapasztom! De rossz volt a dobás, 
lecsapódott a ponyva az útra, a rendőrkocsi simán áthajtott rajta, alig 
két métert ha veszített, tépett tovább, mint az elmebeteg! 

Na akkor vette elő a Karesz a pisztolyt. És elkezdett vele 
lövöldözni. Csak úgy kapásból, fordulatból hátra, a levegőbe. 

— Célozzál a kocsira! — üvöltöm a Karcsinak. — Most már mindegy, 
a KOCSIRA célozz! ! 

Hát ilyen helyzetbe az ember persze hogy tök kiborul, elveszti az 
eszit! Kurvára megijedtem a börtöntől — most már akkor vagy-vagy! 

— A KOCSIRA!! A KOCSIRA !! 

Nade hát hogy lehet vezetni is, százharminccal, meg közbe 
hátrafelé célozva löni? A zsernyákok viszont csak még jobban 
felbőszültek a Karesz lövéseitől, most már egyre pontosabban 
céloztak. Az egyik golyó átbújt az ülés alatt, elkapta a lábamat, szépen 
elnyírta — de én olyan izgatott voltam, hogy nem éreztem fájdalmat, 
még a vér melegét se éreztem, észre se vettem semmit, pedig egyből 
teli lett a cipőm vérrel! 

Két és egynegyed órán át tartott a bunyó. A Nagytétényi útnál 
kaptak el minket, a Dózsa György út kereszteződésébe. Hát jól ki 
voltunk akkorra. Még ott állt a 43-as megállója, vaskorlátokkal, kis 
jegyárusító bódéval, azóta már megszüntették az egészet, és ebben 


nekünk is volt némi részünk — be akart kanyarodni a Karcsi, de elég 
tisztességes sebességbe voltunk, nem tudta bevenni a több mint 
kilencven fokos kanyart: telibe kapta a megállót, korláttal, bódéval, 
mindenestül, szétment az egész. Meg mi is szétmentünk. A kocsi eleje 
harmonikává gyűrödött, a szélvédő maradéka kiment, a motor 
lefulladt, leállt, még jó hogy a zsaruk belénk nem száguldottak. 
Hatalmas durranás, a Karesz feje jót csattant a szélvédő keretén — 
aztán csend lett. Békésen füstölt az egész szakramentum. 

Megpróbáltam kinyitni az ajtót, mert a filmek szerint ilyenkor fel 
szokott robbanni a kocsi, de az ajtó nem nyílt. Próbáltam a Karcsi 
oldalán is, de ott se — hát össze volt gyûrðdve az egész karosszéria. 
Úgyhogy meg kellett várni, amíg odajönnek a rendőrök, ránktartott 
pisztolyokkal. A zsaruk feszítették fel az ajtókat, úgy rángattak ki az 
ülésről. Kihúztak, lábra akartak állítani — a nyílt törésemmel a 
sípcsontom pucér csonkjára álltam. Aztán szépen eldõltem a 
fájdalomtól. Kipiszkálták a Kareszt is, el volt ájulva, lefektettek 
minket egymás mellé a jeges járdára a szétlőtt jegybódé mellé, úgy 
vártuk a mentőt meg a helyszínelőket — azóta se láttam annyi 
rendőrkocsit egyrakáson. Közbe elkezdett szépen szürkülni, hajnalodni 

Előbb még a XXII. kerületi rendőrségre vittek, felvették a 
jegyzőkönyvet, úgy aztán tovább Tökölre, rabkórházba. Ott 
rendbeszedtek kicsit, aztán következett a Tolnai, a vizsgálati fogság. 
Mire aztán meghozták az ítéletet, én már a saját lábamon totyogtam, 
gipsz nélkül — csak persze bilincsben. 

Aztán két elég unalmas év — 

Aztán egy házasság — mer volt az is. Na ez se rossz sztori — 

79 decemberébe szabadultam a börtönből, és akkor azonnal el is 
helyezkedtem dolgozni. Az Országos  Reumatológián lettem 
betegszállító, január 3-ával kezdtem. És ott ismerkedtem meg a leendő 
feleségemmel, rögtön februárba — ő meg ápolónő volt az egyik 
osztályon. 

Ápolónő volt — de ettől függetlenül: apósomék iszonyú gazdagok 
voltak, a szó szoros értelmében GAZDAGOK. Ezt én nem is tudtam, 
nekem csak az esküvönkön esett le a tantusz, amikor a 
menyasszonytáncnál másfél óra alatt HÉTSZÁZ EZER forintot dobált 
össze a rokonság — az egész esküvő került valami hetvenezerbe, nekem 


már ettől is égnek állt a hajam, és akkor egyből: TÍZSZER ANNYI! 
Pedig nem is voltak sokan, olyan 25 vagy 30 ember volt hivatalos, 
persze mind az asszony rokonai — szóval úgy átlagosan tízezreket 
hajigáltak a kalapba! Mellette meg még a nászajándékok, meg minden 
kutyafüle — szóval én állítom, hogy Budapest egyik leggazdagabb 
családja voltak ök akkoriba. Amúgy egy elég átlagos pesti család, de 
ilyenek, hogy három telek, két nyaraló, de cakk-pakk, berendezve, 
felszerelve, ilyen kocsi, olyan kocsi, amolyan kocsi, és milliók a 
takarékba, MILLIÓK kápéba — pfûû — Szédültem, mint aki 
nekiszaladt a jegyárusbódénak — 

80 szeptember 3-án volt az esküvönk — igen ám, csak közbe én 
bevonultam a seregbe. Behívtak, és június 26-án be kellett öltöznöm, 
úgyhogy én már javába katona voltam, amikor ez a nevezetes 
menyegző lezajlott. Mivel hogy most már nős ember lettem, járt volna 
nekem havonta a nõs-eltáv — nade amíg a papírok végigmennek az 
összes katonai íróasztalon — Nem azt mondom, az esküvömre még 
hazaengedtek, oda még épp elmehettem, még mondjuk a nászéjszaka 
is lement, azt a pár órát még engedélyezték, amíg a feleségemmel 
összebújtunk az ágyba — de utána aztán davaj, gyerünk: védeni kell a 
hazát! Reggel: irány a harcmező! 

Ez az egy szál kurta éjszaka, kábé ennyi volt az én házasságom. 
Jóformán ezen az egyetlen éjszakán szagoltam én otthont, meg 
normális életet — ENNYI. Utána hónapokig rostokoltam egyfolytába a 
laktanyába — és piáltam. 

Nem azt mondom, hogy előtte én piát még soha nem kóstoltam, 
neem. De ott aztán szép rendesen ráhajtottam. Az idő, ha cammogva 
is, de telt, egyik hónap a másik után, közbe házasság egy darab se — 
hát idegileg nem bírtam már, teljesen ki voltam borulva! Persze 
idegességembe csináltam ott is egyik balhét a másik után, akkor meg 
már ezér se engedtek haza — na, hát akkor ittam, de igaziból. Persze 
hitelbe, csak halmoztam az adósságot is, meg minden — 

Mire nagynehezen összejött egy rövidke hazamenés, addigra már 
eléggé látszott, hogy hát ez így nem fog menni. Ugye az asszonynak 
kellett volna a társaság, én meg rab vagyok, béna — 

Kijött akkor egy Háem-rendelet, lecsökkentették a katonaidőt 
másfél évre, meg a nős katonák még kedvezményt is kaptak, akkor is 
ha család nem volt még — így aztán 81 augusztus 13-án szerencsésen 


leszereltettek engem is. Utána még majdnem egy évet kibírtam otthon 
a feleségemmel — de addigra már õt is eléggé más érdekelte, meg én is 
annyira hozzászoktam a piához, hogy abszolút nem ment a dolog. 

82 április 29-én, ez egy csütörtöki nap volt, akkor jöttem el 
otthonról. Egy laza kis családi veszekedés végén. Szereplők: én, 
nejem, anyósom, apósom, két rokon öregasszony. Én nem akartam 
bántani a feleségemet, és tényleg nem ütöttem meg — nöt én SOHA 
ÉLETEMBE nem ütöttem meg! Nem, hozzá se nyúltam én — inkább 
eljöttem. 

Elköltöztem otthonról — és akkor persze MÉG többet piáltam. 
Akkorra már tényleg úgy voltam, hogy a másfél liter pálinka kevés 
volt egy napra, pedig mellé még boroztam is. 

Persze a munkahelyeimen is állandóan ment az aréna — a pia miatt. 
Mer épp akkoriba eléggé rámentek az ilyesmikre, hogy italt a 
munkahelyen nem fogyasztunk, meg mittudomén — na én meg nem 
bírtam ki a munkaidő végéig, úgyhogy mindig bevittem magammal az 
innivalót. Dolgoztam én azért, dolgozgattam, de örökké ez volt a 
probléma velem, hogy munkaidő alatt is ittam — hát MUSZÁJ volt egy 
kicsit elbódulni! Másképp nem bírtam elviselni ezt az egész helyzetet! 
De a kollegák ezt nem nagyon tűrték, a főnökök meg pláne nem, még 
eleinte úgy egy-két munkatársam falazott nekem, de a górék már egyre 
jobban õrjöngtek — és akkor az egyik főnököt egyszer a folyosón 
megütöttem, hogy a műtöbe tért magához — 

Először betegszállító voltam, de hamarosan műtös lettem — aztán 
szépen visszasoroltak, betegszállító lettem újra. Pont mint Aba 
Sámuel, aki kétszer volt magyar király — hát tudom, mer a történelmet 
mindig szerettem. De nekem sikerült elég gyorsan még lejjebb 
küzdenem magam, gépkocsira tettek kocsikísérðnek, aztán 
kifricskáztak onnan is, a végén már mosodai szállítómunkás voltam — 

Addig-addig, hogy egyszer még az elvonót is kipróbáltam. 82 
júniusába nyílt meg a Tétényi úti kórház pszichiátriai osztálya — én 
voltam az a nevezetes önkéntes, aki elsőnek jelentkezett, én voltam a 
LEGELSŐ elvonós a Tétényi úton! 

Végigcsináltam azt a két vagy két és fél hónapot, és utána tényleg: 
két-három hétig nem ittam. De baromira hiányzott. Egyedül is voltam, 
az asszonyhoz már nem akartam visszamenni, a haverok is valahogy 
úgy eltüntek épp, meg — szóval HIÁNYZOTT, na! Egye meg a fene, 


mondom, inkább iszom tovább, mer nem jó józanul! Három napot 
vártam még, de már nem vettem be a gyógyszert, kivártam szépen 
hogy kitisztuljon belőlem — és elkezdtem megin inni. Azért először 
még csak módjával, mer féltem, hátha van bennem még valamennyi az 
Antetilből — nem a HALÁLTÓL féltem én, nyavalyát, hanem az 
úgynevezett berobbanástól, mert az elég komisz móka, úgyhogy 
inkább el akartam kerülni. És azér annyi biztos, hogy akkoriba eléggé 
megszoktam, hogy picivel kevesebbet igyak, és ez elég tartósan meg is 
maradt. 

Meg akkoriba kezdtem úgy rájönni arra is, hogy azér valahol 
hibáztam. 

Oké, jó: hibáztam, elfogadom — nade hát mi belőle a tanulság? 
Semmi. Hibáztam — és akkor most mit csináljak? 

Az élet folyt tovább, folydogált. Dolgozgattam, iszogattam, 
dolgozgattam, iszogattam — 

Valamikor  októberbe történt, hogy volt egy kis üzleti 
megbeszélésem a Nyugat étterembe egy régi barátommal, aki kínált 
egy rahedli használt műszaki cikket, nekem kellett vevőt keresnem az 
anyagra — pontosabban: lett VOLNA egy találkozónk. Ugyanis a kölök 
nem jött el. Később megtudtam: összeszedett magának valami 
városszéli libát, avval volt, azér nem jött. De nem ez a lényeg. Hanem 
hogy ülök a Nyugat étterembe, várok, várok, várok, persze ideges 
vagyok, meg eléggé pipa. Előtte való napon vettem fel ötezer forint 
személyi kölcsönt, volt a zsebembe körülbelül 4300 forint — 
megvacsoráztam, ittam rá két korsó sört, fizettem, dühöngtem még egy 
keveset, aztán felálltam, indultam a francba. Tíz lépést ha tettem: jön 
velem szembe egy ilyen középkorú fazon, elég kopott, meglehetősen 
mocskos, rendesen tántorog, szóval volt már benne egy szerény dupla 
dózis — én megálltam a ruhatárnál, ő meg oldalról szépen nekem- 
tántorodott. Elég undorító volt a manus — fogtam, és szelíden, a két 
dolgos kezemmel eltoltam magamtól. Én nem bántottam őt, de 
tényleg! Eszembe se volt bántani! Csak egy picikét odébbraktam, hogy 
már mégis, hát tántorodjon másfelé! 

Az ürge szépen hátra is sasszézott pár lépést, úgyhogy gondoltam: 
oké, ez le van rendezve — és megfordultam, vissza a ruhatár felé. És 
már javába veszem ki a farmerdzsekimet meg a diplomatatáskámat, 
már épp veszem fel a dzsekit — amikor érzem: ott a hapsi a nyakamba! 


Mint akit a kígyó mart meg: NEKEM! HÁTULRÓL! Már akkor is 
volt egy kis csenevész szakállam, épp mint a mostani — na közbe 
persze szünetelt egy időre, mer odabenn levágták —, hapsikám elkapta 
hátulról a szakállamat, fogta jól marokra, és BÖMBÖLT hozzá, mint 
akit nyúznak, hogy ilyen huligán, meg olyan gyilkos, meg mittudomén 
— no, hát pördültem egyet, elkaptam a két csuklóját, kiraktam a szivart 
magam elé — és ráborítottam egy asztalt. A pincéreknek volt ott egy 
ilyen szolgálatos asztaluk — én azt szépen rátettem az ürgére. 

De akkor még felállt. Meg még indult újra! Úgyhogy akkor lépnem 
kellett megin — nem tudom pontosan hogy mit léptem, de a lényeg az 
hogy a koma kiesett az ajtón, vitte magával az üveget is. Úgyhogy 
aztán egy ideig furnírlemezzel volt megoldva a Nyugat étterem 
díszbejárati üvegezése — tudom, mer mikor a helyszíni rekonstrukcióra 
kivittek, láttam. 

Körülbelül ennyi történt, de tényleg nem több! Ideges napom volt 
amúgy is, meg akkor még a haver se jött, és pont ezt a marhát hozta 
elém az élet — nem, ez valahogy sok volt így egyszerre, túl sok! 

De minden a legrosszabbul jött össze. Pont ahogy az én manusom 
kitaknyolt az aszfaltra, érkezett meg a rendőrség, razziázni. Persze 
felkanalazták az öreget — aki kapásból azt vallotta, hogy én ki akartam 
öt rabolni! Én meg, mint egy rakás ártatlanság: ahelyett hogy simán 
elszeleltem volna, csak állok szépen a ruhatár előtti Mondjuk magába 
még a hapsi vallomása se jelentett volna túl nagy gondot, mer egy 
állítás egy tagadással szembe, az épp annyi mint nulla, szóval patt, 
egál — csakhogy nekem nem volt tanúm! Mer senki az egész láthatáron 
nem akart tanúskodni mellettem! Az egy szál ruhatárosnöt nem 
számítva — a spiné mondta volna szépen, hogy mi újság, de őrá meg 
oda se figyeltek! Neki fel se vették az adatait! Mire meg már 
tárgyalásra került sor, nem lehetett a csajt megtalálni se! Mer ahhoz 
már a bíróság is lusta volt, hogy utánaásson, hogy ki is volt benn akkor 
épp a ruhatárba. Úgyhogy én ott álltam tanú nélkül! 

És akkor még hozzá — hát kicsi a világ! — az egyik szolgálatos 
rendőr PONT egy régi haragosom volt! Még a 77-es balhémból 
kifolyólag. Mivel hogy történetesen épp az ő lakásából is eltüntettünk 
egy hifitornyot. Akkor persze buzgón eljárkált a tárgyalásokra, és 
megígérte, hogy ha még egyszer az életbe elkap, igaziból elintéz -és 
most nem pont ugyanez a zászlós vezette az egyik rendőrségi kocsit?! 


És természetesen felismert. És oda volt a viszontlátás örömétől. És 
akkor ez a faszi rögtön már az első jegyzőkönyvbe azt diktálta, hogy 
én őneki a rendőrségi kocsiban - NÉGYSZEMKÖZT! — azt mondtam, 
hogy valóban ki akartam rabolni ezt a szerencsétlent, és hogy ezt még 
egy olyan dumával is megtoldottam, miszerint he-he-he, úgyse fogják 
tudni bizonyítani a dolgot! Na. Szóval ugye, egy sima bosszú: beállt 
szépen hamistanúzni. Hát én annyi ideig se voltam négyszemközt 
övele, mint a lourdes-i Szűz Máriával! 

Na így kaptam én a Nyugat étteremér — lényegében: egy jó pofonér, 
meg mondjuk még a bejárati üvegér három és fél évet. , Rablási 
kísérlet", , visszaesőként" — holott a két ügy között már eltelt több mint 
három év! —, csak mer nem tudtam bizonyítani az ellenkezőjét! Mer 
valaki minden lépésben keresztbe tett, úgyhogy én hiába próbáltam 
bármit — 

Hét és fél hónap volt a kedvezményem, ami mindenhogyan járt, 
úgyhogy két év tíz és fél hónapot ültem. 85 augusztus 22-én 
szabadultam. 

Utána egy tízhónapos ítélet következett, áruházi lopásér — nem 
szégyen ez, ha valaki már kétszer volt büntetve, könnyen beleesik a 
szórásba. Másrészt meg: meg voltam szorulva, kénytelen voltam! 
Viszkit loptam a Skálából. Mer volt aki átvette. Rendszerint egy jó 
kocsirakománnyal jelentkeztem, és nem az eredeti árán, de elég 
tisztességes átszámítással átvette a fickó — de hát véletlenül lebuktam 
rajta. Ilyen az élet. Ezer kaptam tíz hónapot, meg persze hozzácsaptak 
az előző büntetésem kedvezményéből is, összbüntetésben letöltöttem 
14 hónapot — 

Szabadultam november 15-én, 19-én meg már következett a körtéri 
közért-ügy — hát ez elég jó ütem, nem? Ezt is lopás vétségének vették 
— pedig ez tényleg nem lett volna lopás. Épp a Körtéren találkoztam 
egyik barátommal, ittunk valamit egy presszóba, meg még valamit egy 
másikba is, mer arrafelé túl sűrün vannak a presszók, közvetlen 
egymás mellett, aztán megállapítottuk, hogy ezt még folytatni kell, 
viszont annyi pénzünk már nem volt, hogy beüljünk egy harmadikba 
is, vagyis még épp hogy ment volna a dolog, de hát kész hülyeség lett 
volna, mer annak a két felesnek meg két kávénak az árából, amit a 
presszóba meginnánk, a közértbe két üveg vermutot kapunk, amivel 
már prímán elvagyunk — gyerünk, mondom, irány a közért! 


Begyalogoltunk a ketbejáratos körtéri ábécébe, egyből letottyantunk 
hátul egy borosrekeszre — mondom, volt már bennünk valami, kissé be 
voltunk már tintázva. Lekaptam egy vermutot a polcról, és azt ott szép 
testvériesen felszoptuk. De nem akartam én semmi rosszat, Isten 
bizony nem akartam én lopni! Levettem utána egy második vermutot, 
meg fogtam az üres üveget is, úgy indultunk el a pénztárhoz! Mind a 
kettöt ki akartam én fizetni, hát egy százasom volt még, és a két 
vermut az kétszer negyvenöt forint, plusz még az egyikre az üvegbetét, 
szóval pont ki volt minden számítva! 

Sorrakerülünk a pénztárnál, rámnéz a pénztárosnő, azt mondja: 

— Csereüveg? 

— Csókolom — mondom -, nem csereüveg, mind a kettöt fizetem! 
Nem bírtuk kivárni míg kiérünk vele, az egyiket megittuk! 

Hát, hogy ezt így nem lehet! Hogy ezer nem lehet, meg azér nem 
lehet — és kihívta az üzletvezetőt. 

Na, hát ez elég hamar ment: négy nappal a szabadulásom után már 
újból kész voltam! Még annyi időm nem volt, hogy a személyimér 
elmenjek, úgyhogy az üzletvezetőnek is csak a szabadulólevelemmel 
igazoltam magam — de kimondottan tetszettem neki: 

— Ige-en?? Most szabadultál?! Aha! 

És egyből behívták az egyik strázsát a Körtérről, nyilván egy olyan 
szöveggel, hogy , megvan ám a rohadék, a mocskos börtöntöltelék, 
hamar, most el lehet kapni a nyakát!" — nem hallottam, de hát jól 
ismerem ezt a dumát! 

Bevittek akkor — de úgy indult a dolog, mint szabálysértés: , tiltott 
helyen való szeszesital-fogyasztás”, mondjuk maximum 30 napot 
lenyomok érte és felejtsük el. Csak aztán menet közbe csavartak egyet 
a nótán. Hogy aszondja amikor én azt a vermutot benyaltam, akkor az 
még nem volt kifizetve — tehát akkor LOPÁS történt. És mivel már 
hasonló bűncselekményér voltam is büntetve, visszaesőnek vettek, 
ilyen paragrafus, olyan cikkely, amolyan bekezdés: NÉGY HÓNAP. 

No ebből szabadultam ez év március 19-én — 

Öt hónapja most már. És azóta próbálgatok állni a lábamon. 

De úgy hogy most már PISZKOSUL vigyázok! Minden egyes 
moccanásomra! Ezt úgy kell érteni, hogy én azóta tíz fillér értékű 
akármit nem vettem el sehonnan, egy papírpoharat, egy rozsdás 
rajzszöget, SEMMIT! Én azóta egy pofont nem adtam senkinek, pedig 


ha valaki szeretett verekedni az utcán, hát ÉN voltam az, lehetőleg 
olyankor mikor nem látta senki, de ha nagyon felidegesítettek, akkor 
az se tudott érdekelni hogy ki látja — és akkor ilyen reflexekkel öt 
hónapon keresztül a KISÜJ-JAMMAL nem értem hozzá SENKIHEZ! 
Pedig lett volna alkalmam elég, és a szitu is olyan volt, hogy TUDOM 
hogy nem buktam volna meg — és MÉGIS megálltam! De már tisztára 
mint egy tojástánc, olyan ez! 

Rettenetesen vigyázok — mer tudom hogy azér énbennem is van 
hiba. Mer túlságosan lezser vagyok. Meg túlságosan ideges. Ha van 
egy jó alkalom, akkor nem gondolkozók, hanem — Meg rém gyorsan 
bepöccenek, elönt a köd, és akkor — 

Na, szóval most KURVÁRA vigyázok — de hogy aztán ez használ-e 


Jelen pillanatba a Délpesti Vendéglátó Vállalatnál van 
munkaviszonyom. Ez korábban tényleges munka volt, konyhalányként 
tevékenykedtem, de most már csak egy fiktív adat: be van írva a 
személyimbe, ennyi. Mer most már két hónapja nem járok be, ugyanis 
van jobb: együtteseknek dolgozom. Hivatalos megbízóleveleim 
vannak, azokkal járom az országot, fellépéseket, műsorokat szervezek 
különböző bandáknak, ezen kívül meg még hangosítok is a 
koncerteken — ehhez ugyan nincsen papírom, de a villanyszereléshez 
eléggé értek, tehát mint képesítés nélküli műszaki munkatárs 
szerepelek, és állíthatom hogy elég jó hasznomat veszik. 

Nem rossz az egész. Mer persze ez azt is jelenti, hogy állandóan 
úton vagyok, és így nemigen számít, hogy nincs lakásom. Papíron van 
egy pesti állandóm, még anyámék, a Fehérvári út, de ott nemigen 
lehetek, most már vagy másfél éve be se kopogtattam — más viszont 
nincsen. De mondom, nem érdekes, mer az utolsó hónapba tán 
összevissza egy éjszakát töltöttem Pesten, azt is csak azért, mer egyik 
barátnömnek a lakásába meg kellett csinálnom pár villanybekötést — a 
profi villanyszere-20 

lök olyan szarul csinálták meg neki, hogy szökött az áram, rázott a 
fal, a vízcsap, minden teli volt kóbor árammal, úgyhogy muszáj volt 
beszállni — de a lényeg az, hogy sehol se lakom. Volt még nemrégiben 
egy ideiglenesem, egy munkásszálló, de onnan tulajdonképpen még 
82-be kitettek, amikor megszűnt a kapcsolatom avval a vállalattal, 
most is van még ott pár cuccom, de aludni most már ott tényleg nem 


lehet, úgyhogy az utóbbi években rendszerint pályaudvarokon 
szunyáltam, ezen a tavaszon meg a Bécsi út 82-be — az egy halálraítélt 
épület, már három éve szanálás alatt áll, de még mindig nem bontották 
le, még áprilisba vitt el oda egy haverom, és hát elég jó hely, mer az 
egyik lakásba ottmaradt egy elég tiszta egyszemélyes heverő is, 
tűrhető állapotba, prímán lehet aludni rajta. És még a rendőrök se 
fedezték fel — szóval szuper. Persze mindig csak sötétbe megyek be, 
lehetőleg még sötétbe ki is jövök, nehogy valaki szagot fogjon — de 
nappal úgyse érek rá aludni, hát dolgozom! Most meg ez a vidéki 
téblábolás tényleg minden gondomat megoldja, úgyhogy tulajdonképp 
nem panaszkodhatom. 

Mostanába végigcsináltam jó pár vastag koncertet, ilyeneket, hogy 
Edda, meg Lord, meg most volt épp egy elég komoly közös buli, a 
Balázs Fecó szervezte, ,A kápolna megsegítéséért", ahol az 
amatörökkel együtt tizennégy együttes lépett fel, plusz négy szólista, 
az annyi mint tizennyolc, délelőtt 10 órakor kezdtünk, és tartott az 
egész majdnem éjfélig, és több mint a felén én hangosítottam — na hát 
ilyenkor csendesen elnézem, hogy mit művelnek ott a rendőrök. Ilyen 
kis epizódok, hogy a koncert alatt elkaptak kábé olyan nyolc-tíz fiatalt, 
csak amiér szegecselt, fekete bõrdzseki volt rajtuk, elhurcolták őket az 
egészségügyi busz mellé és ott rugdosták szét öket a sötétbe — az 
ilyesmi már úgy napirenden van, ez teljesen megszokott apróság. És 
akkor csodálkoznak, amikor meg ilyen Ricse-kendős gyerekek — igaz 
hogy fel voltak már töltve kicsit azok is — a következő koncerten a 
bokrok közt összekapkodtak négy csellengő zsarut, és azokat verték 
szarrá! Az ilyen hangversenyeken mindig akad pár rendbontó elem is — 
nade azokkal úgyse mernek semmit csinálni a rendőrök! Hanem akik 
nyuszik, akik vissza se mernek szólni, azokat szúrják ki — és leverik 
öket, mint vak a poharat! Akik meg ott izgágáskodnak, azokat inkább 
hagyják, meg halál nyugodtan végignézik, hogy a Szontág Bobit 
sörösüvegekkel megdobálják, meg ahogy az én fejemen morzsává 
vernek egy téglát, amér védem a Bobit — ez inkább csak mulattatja 
öket! Mer tényleg nem az a sikk, hogy hogyan lehetne rendet csinálni, 
hanem túszokat szedni a gyenge pontokon, az megy! Ez most egy 
ilyen meccs! 

Omegáékkal voltam lenn a nyáron a Balatonnál. Keszthely, Siófok, 
Agárd, ez lett volna a turné útvonala, de már az agárdi koncert 


elmaradt. Végig nekem kellett volna segédkeznem a hangosításnál — 
de hát lényegébe ez is elmaradt. Mer már Keszthelyen az állomáson — 
ugye a szokásos nóta — összefutottam egy ismerős rendőrrel, úgyhogy 
egyből leigazoltattak. A papírjaim eléggé rendbe voltak, de véletlenül 
még pénz is volt nálam, mer az Omega arról híres, hogy nem engedi az 
embereit üres zsebbel rohangászni, úgyhogy több mint ezer forint volt 
a brifkómba — és akkor erre bevisznek a rendőrségre, egy olyan 
kitalációval, hogy én az állomás területén kéregettem! 

Amikor engem begyûjtöttek, kinn volt még az egyik omegás srác is 
az állomáson, látta hogy mi van, beszólt a többieknek, azok meg 
azonnal telefonáltak a rendőrségre, hogy engedjenek ki, mer hozzájuk 
tartozom és kellek — semmi, nem érdekelte öket, hanem szépen 
bennfogtak négy óra hosszára. Ha nem tudnak rámverni semmilyen 
bűncselekményt, négy óra után mindenképp el kell hogy engedjenek — 
nade négy óra eltelte után már fújhattam a koncertet, akkorra volt épp 
vége! 

Letelt a négy óra, azt mondja akkor az alhadnagy: 

— Rendbe van, fiatalember, elengedjük! Hozom az igazolványát, 
aztán mehet. 

— Köszönöm — mondom -, de most már nem sietek, a koncert úgyis 
lement. Hanem ha valami reggelifélét kaphatnék, az nem lenne rossz, 
mert a vacsoráról is lemaradtam, és késő éjszaka van, éhes vagyok. 

— Oké, küldök reggelit is — azt mondja —, csak még itt ezt írja alá! — 
és elém tol egy szöveget. 

Eléggé odafigyeltem — hát ismerem már öket! —, gondosan 
elolvastam, mielőtt a plajbászhoz nyúltam volna. Nem tudnám már szó 
szerint visszaadni, de az volt a lényege, hogy „a rendőri intézkedés 
ellen panasszal nem élek". Elég ciki — de hát most mit vacakoljak? Én 
is a munkámat végezném, de ðk is a munkájukat végzik, ök se 
tökéletesek, ahogy én se vagyok tökéletes — hát legyen meg a béke, 
hagyjuk élni egymást: egye meg a fene, aláírtam. Különben is: az 
oroszlánbarlangban lehetőleg ne cincogjunk! 

— Finom — azt mondja —, akkor most már csak egy percig váratom! 

Kimegy az alhadnagy — egy perc múlva bejön helyette négy 
megtermett legény. És se szó, se beszéd: nekem. ÚGY összevertek, de 
ÚGY - 

Tanúm is van rá, mert a Béres Csaba látta hogy hogy mentem be, 


meg azt is látta hogy hogy jöttem ki, teli tiplikkel, orrom-szájam 
beszakadva, a derekamon végig a gumibot-nyomok — mesésen ki 
voltam dekorálva! De baszhatom az egészet: aláírtam, hogy , panasszal 
nem élek"! Ahogy nagynehezen feltápászkodtam, az volt az első 
szavam: 

— Pompás — mondom -, ezt külön is megköszönöm. De azért egy 
feljelentést majd még eszközölök! 

Ott áll az alhadnagy, röhög mint a fakutya: 

— Édesjó gyerekem — aszondja —, és amit az előbb aláírtál? Arra 
már nem is emlékszel? Kinyalhatod most már a seggemet! — aszondja. 
De rettentő élvezte a dolgot! — Különben is — aszondja —, ha sokat 
ugrándozol, még szépen rádverhetjük, hogy megtámadtad a főtörzs 
elvtársat! Például! Akarod végigjátszani még ezt is? 

Na. Úgyhogy akkor én ezt már nem akartam végigjátszani. Mer túl 
sok ilyesféle esetet hallottam már — 

Szóval így éldegélek most: vigyázva. Minden áldott lépésemet 
meggondolom, keveset iszom, észnél vagyok, soha egy törvénytelen 
mozdulatot meg nem engedek magamnak — hát, mit mondjak, az 
eredmény, az olyan gyenge közepes. Mer ez még messze nem elég 
ahhoz, hogy biztonságba legyek. Amint odáig jut a játék, hogy 
igazoltatásnál a rendőr belekukkant a személyimbe — és HÁNYSZOR 
belekukkant! —, rögtön kész a baj. Én abban a pillanatban elásott 
ember vagyok. Mer amikor 85-be kedvezménnyel szabadultam, 
bevésték az igazolványom , különleges bejegyzések" rovatába a 
pártfogóm nevét, és azt még azóta se sikerült kivarázsolnom onnan. 
Márpedig ha ezt meglátja a közeg — és ez csak némi lapozgatás 
kérdése —, én attól kezdve nem vagyok ember előtte: egy hullarabló 
vagyok, egy anyagyilkos, egy féreg, aki a pöcegödörből mászott elő, 
egy SENKI, és akkor aztán már BÁRMI megtörténhet velem! Fárasztó 
nagyon — 

Javasolták már többen, hogy veszítsem el a személyimet, kérjek 
újat, abba már nem lesz benne a múltam -így igaz. Csakhogy 
rendszerint nincs annyi pénzem, hogy megcsináltassam a fényképet, 
megvegyem az okmánybélyeget, meg mittudomén — ez a helyzet. 
Pedig tényleg: el kéne veszíteni! De én eléggé hanyag is vagyok: ha 
véletlenül volna is pénzem, legszívesebben elfelejtem az egészet, nem 
veszítem el — 


De mindent összevéve, amióta az együttesekkel dolgozom, 
számottevően jobb a helyzetem. Ezek a bandák mégiscsak valamicske 
védettséget adnak — hát nem akárkikről van itt szó: például a 
Zemplénivel vagyok, aki az ország egyik legjobb szólógitárosa, vagy a 
Tokodival, aki az ország ELISMERTEN legjobb basszusgitárosa, az 
EGYETLEN, aki aranygitárral dicsekedhet, vagy teszem azt az 
Eddával, az Omegával! Próbáljon csak meg odagyalogolni valamelyik 
legényke mondjuk a Balázs Fecó-hoz — hát a Balázs Fecó úgy pöcköli 
el onnan, mint egy szúnyogot! Szóval, amíg ezekkel a srácokkal 
vagyok, addig nemigen nyúlhatnak hozzám — a gond ott kezdődik, 
amikor odébblépek három méterrel — 

Meg még annyiból is jó ez a meló, hogy így azér nem iszom 
annyira. Ez egyértelmű: az utolsó két hónapba, hála az együtteseknek, 
kezdem magam szépen összeszedni. Mer jó, megiszom a magamét, 
nem azt mondom hogy nem — de mondjuk a napi 2 deci pálinkánál 
nem többet. És ha pálinkát iszom, akkor mást nem iszom rá, vagy ha 
mondjuk sörözök, akkor bort nem iszom, se pálinkát, szóval nem 
keverem meg, mindig csak egyfélét, és azt se nyakló nélkül. És 
rendszerint csak akkor iszom, ha megkínálnak, tehát én piára pénzt 
nem költök. Mer felfogtam, hogy az a kevés pénz nekem másra kell. 
És ez azér már énszerintem egy elég szép eredmény! 


FEL A KEZEKKEL! 


PAÁL GUSZTI, 29 ÉVES 


Eredetileg engem fegyveres rablásért akartak leültetni. De aztán 
csak , kábítószerrel való visszaélés” lett belőle. Hát ez jó buli volt! 
Kinn Újpalotán, ahol anyámmal laktunk: bementem este 8-kor a 
közértbe — a mi közértünkbe, ahová mindig jártunk! —, már zártak, 
húzták le épp a redönyt, de hát ugye hogy látásból ismertek, 
beengedtek azért, gondolták, biztos kell még hirtelen valami kaja — és 
akkor én odalépkedtem a pénztárhoz — épp zárt már a kassza is —, 
előhúztam egy EKKORA kétcsövű mordályt, és — 

— Fel a kezekkel! 

Nekem a pénz nem kellett, a pénz engem egyáltalán nem érdekelt, 
de halál komolyan! Volt is nálam párezer forint, meg a stukkert is pont 
akkor vettem, kéz alatt, háromezeréit — eredetileg dísznek vettem én 
ezt, volt is már otthon egy pajzsom, egy törött kopjadarabom, meg egy 
elég rozsdás kardom, az Ecserin vettem mindet, mert ilyen régi 
fegyverekkel akartam berendezni a szobámat — és a röhej az volt, hogy 
én azt a pisztolyt nem is tudtam volna használni, mer be volt öntve a 
csöve ólommal! Csak ez a hülye pénztárosnő ezt nem vette észre! 

Ráadásul egy sötét szemüveg volt rajtam, bördzseki, csizma, 
szatyor se volt nálam, teljesen úgy adtam elő a dolgot, mintha csak 
New Yorkban lennénk! De mondom: a pénz engem abszolút nem 
érdekelt. Nem kértem én tölük egy fillért se — hát be voltam lőve. Csak 
azt mondtam nekik, hogy hozzanak egy konyakot meg egy kávét, mer 
ha nem, akkor lövök. 

Ott takarított a polcok közt egy spiné, én észre se vettem — az 
szaladt be a raktárba és telefonált a rendőrségre. Iszonyú gyorsan ott 
voltak a zsaruk — illetve hát én nem is tudom, mennyi idő alatt jöttek, 
mer én már teljesen le voltam lassulva addigra, reflexeim, reakcióim 
nem is voltak már. Én csak szépen várakozó álláspontra helyezkedtem, 
vártam ott a konyakomat — na, konyak helyett megjöttek a rendőrök — 

Szóval, ez egy elég nagy marhaság volt. Iszonyúan belőttem 
magam, meg még vettem is be pár szemet, meg utána egyik 
barátommal, akitől a stukkert vettem, benyaltunk egy üveg Éva 


vermutot is — na ez volt a legnagyobb baromság: nem lett volna szabad 
innom. Mer a kettő üti egymást. így együtt: letompít, hülyít. Ha nem 
ittam volna rá, úgy teljesen klassz lett volna a dolog, akkor nem 
bolondulok meg, tudom hogy mit beszélek — csak éppen annyi, hogy 
kurva jól érzem magam. Persze a zsaruk is egyből látták, hogy miről 
van szó. Hát kutyául néztem ki, beszélni alig tudtam már — szépen jött 
ki rajtam ez a megkevert drog. Rögtön akkor vérvétel, . minden — 
akkorra nekem annyi eröm nem volt, hogy a kabátom ujját fölhúzzam, 
a rendőr tűrte föl azt is. Az orvos meg azt mondta, hogy nem tud vért 
se venni, mer úgy össze van már szurkálva a karom, hogy ha 
hozzányúl, kidurran az ér. Akkor megnézték a másik karomat — 
ugyanaz. Úgyhogy alig tudtak vért venni! Mire végre meglett a 
diagnózis, befutott a fegyverszakértői vélemény is — na akkor már 
vigyorgott mindenki: hát nem komoly az ügy. Persze azért még 
szembesítések, behozták a közért vezetőjét, , Ismerik egymást?" — a 
csaj mondta, hogy igen. Én meg mondtam, hogy nem, sose láttam. Hát 
ismertem már vagy tíz éve — de nekem jogom van úgy védekezni, 
ahogy akarok, hát nekem muszáj tagadni! Persze mindegy volt, mer 
még aznap este csináltak egy házkutatást, előkerült vagy száz- 
százötven darab üres recept, meg egy csomó ami már ki volt állítva, 
fecskendők, pár üveg első osztályú készárú, kodeinszármazékok, 
morfinszármazékok, mert akkoriba ilyen komolyabb dolgokhoz is 
hozzá tudtam jutni — úgyhogy elég hamar kialakult a vádiratom. 

És akkor ennek alapján elítéltek. A fegyver-ügyet simán elejtették, 
maradt a narkó, , kábítószerrel való visszaélés és folyamatosan 
elkövetett magánokirathamisítás", a receptek miatt. Ha árultam volna 
az anyagot, ha tehát az üzletszerűséget is megállapíthatták volna, 
akkor kettőtől nyóc évig terjedő börtön. De mivel hogy csak 
használtam, nem kereskedtem vele, 22 hónapot kaptam. 

Na ez volt az én nagy sztorim. 

Vagy mondjam elölről? 

Hát a szokásos út. Tíz évet nyomtam le intézetbe, TÍZ kemény évet. 
Aztán tovább: ez, az, amaz, csomó hülyeség, sitt — 

Apám hivatásos katonatiszt volt. Ivott mint a gödény. Engem is 
cipelt magával a kocsmába — én nem ittam, csak ott voltam vele, hát 
négy-öt éves lehettem tán, csak arra kellettem neki, hogy ott 
vagánykodjon velem, hogy hú, neki ilyen fia van, meg olyan fia van — 


aztán a szomszédok csak azt látták, hogy egy részeg állat támolyog föl 
a lépcsőn, a karján a kisgyerek, vagy ott totyogott utána 

— úgyhogy följelentették a fatert. És a gyámhatóságra került az ügy, 
előbb a Tanácsra, azután meg az Ifjúságvédelmire, és ott született egy 
olyan határozat, hogy engem állami gondozásba kell venni. 

Anyám, az nem ivott, csak sokat veszekedtek — hát rengeteget 
veszekedtek apámmal. Amikor kijött a határozat, hogy engem 
elvisznek, akkor szaladgált fûhöz-fához, de persze nem tudott elintézni 
semmit. Azt mondták neki, hogy egy esetben nála maradhatok: ha 
elválik a fatertól. Anyám meg is ígérte, fogadkozott, hogy meg fog 
változni a helyzet, minden — el is vált! Csak nem egyből. Durván 
számolva olyan hat évig húzódott ez az ügy. Én meg közbe benn az 
intézetben. 

Elváltak végre, akkor már jöhettem volna anyámhoz 

— de akkor meg rádumálták, hogy hagyjon benn. Hogy azér mégis, 
ott jobb körülmények között vagyok, meg mittudomén — és be tudták 
füzni, hogy otthagyjon! 

Anyám különben elég jó fej volt, õt azért eléggé szerettem. Ő nem 
is ivott, meg elég rendes volt velem, övele meg is tudtam beszélni 
minden bajomat. Annak ellenére, hogy sokszor elég hülye voltam vele, 
otthagytam egyedül, nem hallgattam a szavára, meg minden — Csak 
sajnos ő meghalt 80-ba. Apám, az egy seggfej. Annyira, hogy még a 
honvédségtől is menesztették — na hát el lehet akkor gondolni! 
Úgyhogy ővele nem is foglalkozok. Egyszer megfenyegetett, hogy 
lelő, én meg akkor jól orrbavágtam — kész. Azóta nem is találkozunk. 
De én szerencsére nem is hasonlítok rá, inkább anyámra hasonlítok. 

A nevelőotthon — hát az elég kemény hely. Pláne még az én időmbe 
— most nem nagyon tudom, hogy milyen, de akkoriba piszok kemény 
volt. Különösen a miénk, a Béke. Ilyen volt, hogy ha történt valami a 
környéken, mondjuk az Európa kempingben feltörtek valamit, 
megkopasztottak valakit, eltűnt egy sátor, vagy egy külföldi turista, a 
hekusok már egyből hozzánk jöttek. Bementek az irodára tárgyalni — 
mire kijöttek, a Volgájuk be volt borítva az árokba! Ilyen csávók 
voltak ott akkoriba! 

Közben azér volt ebbe a keménységbe valami pozitív is. A 
közösség hatása azér csak érvényesült! Minálunk például a kollektíva 
két dolgot vett nagyon szigorúan: az egyik, hogyha valaki vamzer lett, 


spicli; a másik meg a buziság — húú, ezt a kettöt, ezt IRTOTTÁK a 
srácok! Ugyan úgy, mint a sitten is. Nem azt mondom, hogy intézetbe 
meg csukdába nincs is buzi, mer ha valaki rá tudja venni valamelyiket, 
és lopva tudja csinálni, akkor megy az ipar. Épp úgy, ahogy persze 
vamzerek is vannak! De akkora a megvetés az ilyennel szembe, hogy 
ez nem jellemző dolog, inkább kivétel. 

Ugyanakkor, hát elnézem, hogy mi lett ebből a társaságból, akiket 
ott , nevelt? az állam: bűnözők. Például abból a 32 emberből, akikkel 
én egy osztályba voltam, eddig még csak egyetlen kölök nem volt 
börtönben, EGYETLEN EGY! A többi: MIND! Hát ezt csinálták ott 
mibelőlünk! 

Úgyhogy két héttel azután, hogy kijöttem az intézetből, énnekem is 
ott volt már a zsebemben a pisztoly. 

Nincsen már meg — mer kölcsönadtam egy barátomnak, akit aztán 
lesitteltek, 15 évet kapott, mer belefojtotta a nevelőapját a fürdőkádba 
— mindegy, nem ez a lényeg, hanem hogy előtte szerencsére az én 
szuper kis forgótáras csuzlimat elsüllyeszette valahova, úgyhogy az 
most jó helyen van. Jobb is így, mert abból biztos hogy csak gondjaim 
lettek volna. 

Szóval egy-két dolgot megtanultunk az intézetbe — közbe viszont az 
iskola mint olyan, hát az nem sokat ért. Nyolcadik után jöttem ki, 
mentem anyámhoz — a fater addigra már nem volt sehol. Akkor előbb 
az építőipari szakközéppel próbálkoztam, mer köműves akartam lenni 
— , akartam": hát az intézet ötlete volt, én meg hagytam magam 
rábeszélni. Engem a humán témák érdekeltek volna, de a gimnáziumot 
az intézet nem javasolta, azzal hogy az túl erős nekem, nem fogom 
bírni. Ez viszont nem érdekelt, úgyhogy nem is végeztem el. Utána a 
földméréstani szakközéppel kísérleteztem — azt se fejeztem be. De ez 
volt mindenkivel: középiskolába, meg továbbtanulni nemigen mentek 
tölünk, szépen megrekedt a banda szakmunkás-szinten, de még azt is 
alig végezte el egy pár. Pedig például nekem is lett volna eszem a 
tanuláshoz — mostanra már az ilyen-olyan szerek elég sokat levettek 
belőle, de akkor még elég jól fogott a fejem! — Mindegy most már — — 

Még azokba az időkbe, mikor intézetis fejjel kijártunk meg 
kiszökdöstünk, a Moszkva téren, meg egyéb ilyen helyeken ögyelegve 
belebotlottam pár idősebb srácba -na így valahogy indult ez az egész, 
összejöttem például a Nagy Fa galeri romjaival — mer ők már akkor 


lebuktak, 69-be volt a perük, volt olyan aki 9 évet kapott, például a 
Lord is, 72-be, 73-ba nem sokan mozogtak szabadon ebből a 
társulatból — azok viszont nagyon jó fejek voltak mind, úgyhogy akkor 
velük kezdtem mászkálni. így találkoztam először a gyógyszerekkel, 
különféle drogokkal is. Volt is bőven anyag, hordta a Mozdony: ő 
csinálta a recepteket, az anyja ment kiváltani, de már a gyógyszertár 
előtt az utcán feleztek — és akkor cipelte hozzánk a srác a kiadós kis 
szállítmányokat. 

Nem volt ez egy rossz időszak, a 70-es évek eleje! Ezek a 
mozgalmak, hogy hippik, meg beat, már javába beindultak — hát 
gyönyörű volt! Habár ugyanakkor kemény is volt a helyzet, mer még a 
hosszú hajért is meg kellett szenvedni, mindenütt belekötöttek érte az 
emberbe, , hogy nézel ki, buzi vagy?!", meg ilyenek, a rendőr is bevitt 
érte, meg a hosszúhajú gyerekeket nem engedték szakmunkásvizsgára, 
érettségire — de így megvolt a romantikája legalább! Most már ez is 
nagyon más, ma már majdnem mindent lehet a fiataloknak, mer ma 
már káosz van. Akkoriba kezdődött a ragasztó is, persze azt is 
kipróbálgattuk — minek tagadjam, hát nem szégyen ez! 72 táján a 
Technocol nagyon ment, még a Budai Ifjúsági Parkban is. Újpalotán az 
utcán szívták a gyerekek, fényes nappal, a rendőr meg csak bámulta, 
nem szólt érte, mer nem tudta mi az! Most már nem annyira divat ez 
se, mer van helyette jobb. És manapság MÁR nem szólnak érte. Mer 
nincs is már joga szólni a zsarunak, semmi köze hozzá, annyit tehet, 
hogy mentőt hív, és irány a Korányi Kórház, ott meg másnap, ha 
aláírja, hogy nem csinálja többé, megkapja a ruháját és mehet haza a 
srác — ennyire változik a világ! 

73-ba kikerültem az intézetből — na akkor aztán jött a Nagy Élet. 
Persze egyből megkerestem ezeket az öregfiúkat — aztán ővelük: hajrá! 
Először is ugye a klubok. Úgy jártunk akkor szórakozni, hogy minden 
napra volt egy klubunk. Dzsessz, meg dzsessz-rock, erre hajtottam én 
leginkább, de akkor volt is belőle bőven: Török Pál utca, Benkó-klúb, 
ez keddenként Rollingot játszott, szerdán Józsefvárosi, Hendrics-buli, 
csütörtökön Belvárosi, ilyen blues-szerű zenével, akkor Bem rakpart, 
meg a Felszab téren az Építők dzsessz-klúbja, meg Ifjúsági Park — 
MINDEN áldott napra volt program! Csupa szórakozás volt az élet! 
Megjártuk az országot, mentünk vidékre, ha volt valahol egy 
komolyabb megmozdulás, Debrecen, Kanizsa, Balaton, Fehérvár, 


Ifjúsági Napok, ilyen koncert, olyan hangverseny, szedtük a sátorfát és 
mentünk mind! Meg utaztunk rendszeresen Szegedre, ismerős 
kölkökhöz, mert ott közel a jugó határ, jött be a sok jó áru, kokain, 
vagy ha más nem, fû, hozták a finom marokkói cuccokat, csináltuk 
belőle a hasist — nagyon klassz volt! Akkoriba nagyon nekiestem az 
életnek. Ugye, előtte az intézetbe évekig nagyon le voltunk fojtva — hát 
akkor most pótoljunk be mindent, hamar! Ahogy szabadultunk, egyből 
NAGYON szabadnak akartuk érezni magunkat — hát ez természetes. 
Anyámmal elég jól meglettem volna, probléma egy darab se, csak hát 
tőle is eltűntem olyan két-három hetekre, csak úgy, diliből, nem is 
szóltam neki — hát hülye voltam. Viszont ugye MUSZÁJ volt menni, 
mert akkoriba AKKORA dolog volt ez, hogy LEHET, SZABADON, 
miénk a világ! Júúj! 

Régi szép idők — 

A Nagy Fa galeriről különben könyv is jelent meg, , A Nagy Fa 
árnyékában" — csak hát amit abban írnak, annak a fele se igaz. Mer 
belekevernek egészen más dolgokat, az Almássy térieket, meg a 
Mohikán galeri ügyeit, kitalálnak egy rakás nemlétező szereplőt, és 
akkor tessék: ez a Nagy Fa! Meg olyanokat írnak, hogy , nemiszakos 
erölködés", szóval mintha ezek a gyerekek akkora nagy bunkók 
lennének, hogy ki se tudják rendesen mondani, másrészt meg hát NEM 
IGAZ, hogy ott nemi erőszak is szerepelt volna — mer igen, volt olyan 
is, de az már a Mohikán galeri! Úgyhogy nem frankó ez a könyv. 
Dühösek is voltak érte a Kacsáék! 

Nem, a nagyfások nem dolgoztak, meg elégették a személyijüket, 
meg folyamatosan ment a fú — amik hát korszakalkotó dolgoknak 
számítottak akkoriba! De közönséges bűncselekmény ott tényleg 
nemigen volt. Meg az a legjobb vicc az egészbe, hogy ennek a 
csapatnak a túlnyomó része legalábbis érettségizett, de a legtöbbjük 
egyetemet is végzett, vagy főiskolát! Ezek a srácok általában 
értelmiségi családokból jöttek, és MINDEN érdekelte öket, szóval nem 
az a fazon volt egyik se, aki bevesz két-három szemet, aztán a 
meccsről meg a kurvákról vitatkozik a többivel, hanem éppen hogy 
nagyon is komoly dolgokról lehetett ezekkel dumálni, söt, CSAK 
komoly dolgokról beszélgettek! Teljesen ilyen ellényegült krapekok 
voltak! És épp az volt a legklasszabb, hogy mindegyik csinált valamit, 
vagy képzőművészetet, vagy zenét, vagy iparművészetet, ott egy se 


volt, aki csak úgy lézengett, vegetált, mindenki ALKOTOTT! 
Hihetetlenül jó banda volt ez! 

A pénzért viszont nem nagyon törték magukat. Vagy egyáltalán 
nem is dolgoztak, mert olyan családi körülményekből jöttek, orvos 
család, ügyvéd papa, egyebek, hogy ezt is megengedhették maguknak, 
a legtöbbnek meg valami egész link, fal munkahelye volt, épp csak 
hogy ne vigyék be káemkáér, meg hogy legyen egy kis zsebpénze. 
Ilyenek, hogy a Geodéziánál cipelték néha a műszereket, kísérgették a 
térképészeket, de hetekig be se jártak, a másik meg modell volt a 
Képzőművészeti Főiskolán, meg volt köztük útellenőr, meg , patak- 
ellenőr" — közben a csávó azt se tudta, hol az a patak, amit neki 
ellenőrizni kell! Kapott egy naplót, hogy abba jegyezgesse, nem 
került-e abba a vízbe valami szennyeződés vagy akármi, aminek nem 
ott a helye — a kölök szorgalmasan körmölte otthon a jelentéseket, 
bevitte, leadta, három évig erre vette föl a fizetését — közbe sose látta 
azt a patakot! Na ilyenekből lehetett élni akkoriba még. Csak azóta ezt 
sajnos megszüntették már. 

Hát ezekből az időkből van, meg persze még a sittről is, hogy az én 
repertoárom állati gazdag, színes, sokoldalú! Hogy én ebbe a városba a 
legutolsó csavargótól a legműveltebb egyetemistáig mindenkivel 
összekeveredtem, dumáltam, jóba lettem! Énnekem ott voltak a 
nehézsúlyú bűnözők, tényleg a szakma elitje, de ugyanúgy a szelíd 
narkósok, vagy a Hit-Szeretet-Béke Gyermekei, akik a valamikori 
hippi mozgalomnak az utóhajtásai, de ugyanúgy a középosztály, a 
művészvilág is — ennyire tarkán! Amire máig büszke vagyok! 

Hát ezek ma már olyan negyvenes fiúk, meg még öregebbek. De 
nincsenek is már meg, mert az úttöröknek, ennek a régi bandának a jó 
kilencven százaléka kinn van már Nyugaton, az én akkori baráti 
körömből, abból a 40-50 főnyi csapatból ha 6-8 ember itthon van még, 
akkor sokat mondok. Ma sem megoldhatatlan az ilyesmi, de akkoriba 
még pláne könnyen ment: ki hamis papírral, ki rendes útlevéllel, de 
valahogyan majdnem mind elmentek. Ismerek közülük most is egy 
párat, például a Kacsa, az most is a barátom, szoktunk is együtt 
takarítgatni, ablakot mosni, tartjuk a kapcsolatot. 6 évet kapott ő is a 
nagyfás buliban, négyet le is ült — hát ő már nagyon belefáradt ebbe az 
egészbe, elege van. Úgyhogy inkább dolgozik, hogy ne tudjanak 
belekötni, meg kerüli a feltünő helyeket, csendben él, öt már a 


klubéletbe is alig tudom belerángatni — kimerült a Kacsa. 

Meg ittmaradtam én is. Fene tudja, mér! Pedig eszembe volt, nem is 
egyszer, és mehettem volna, mer tele volt a zsebem útlevelekkel! Hát 
volt egy idő, amikor útlevelekből éltem — kereskedtem velük, ez a 
meztelen igazság. Volt mikor egyszerre NYÓC útlevél volt nálam, meg 
jogosítvány is vagy öt-hat — szóval eléggé nagy volumenű dolog volt 
ez! Mások gyűjtötték be nekem — lopott anyag volt, természetesen, de 
engem nem érdekelt hogy honnan van, én csak a fényképeket 
cseréltem bennük és passzoltam tovább. Volt egy spéci asztalom, a 
sarkán ki volt vágva, alulról lámpa, rajta üveglap, azon dolgoztam, fent 
megint erős lámpa — frankón! A kézügyességem megvan hozzá, a 
felszerelést megcsináltam magamnak, a technika adott — ment is, 
prímán! A lényeg a fénykép behelyezése, mer egy bélyegzőt 
hamisítani, az már tényleg játék! Úgyhogy én okirathamisításból 
jelesre vizsgáztam. Volt egy-két eset, amibe szépen benne volt a 
kezem, azok a srácok már rég kinn vannak az én útleveleimmel — erre 
is elég büszke vagyok! — Csak most már ez is nehezebb. Mer újfajta 
útlevél van: leragasztották benne a fényképet. És így már nehezebb 
meggyürközni vele. Meg van most egy ilyen lézer-letapogatós játék, 
hogy beleteszik az útlevelet a gépbe, átvilágítják, és a készülék egyből 
jelzi a sérülést. Úgyhogy ha én azt a képet egy kicsit megpöcköltem, a 
gép már löki is ki az anyagot. Voltam benn a Tolnaiban, az 
Idegenforgalmi és Kábítószer Osztályon, van ott egy tisztelőm, a Varga 
úr, az mutogatta nekem ezt a gépet. Hát elszomorító. Azér mutatták, 
mert a hamis recepteket is azzal szűrik ki — na ök azt persze nem 
tudják, hogy én útlevél-ügyekben is érintve vagyok! Ők csak a 
receptjeim miatt dicsekedtek a gépükkel! Hogy hülye vagyok, ne 
csináljam, hát a gyógyszertárak negyedévenként leadják az anyagukat, 
és akkor ez a gép szépen csokorba válogatja belőle a hamisakat, 
úgyhogy mindenhogyan fennakadok! És így van, ez tény. Szóval most 
már ez se olyan egyszerű, elég korszerűen föl vannak szerelve, jól oda 
kell figyelni már. De gondolom, azér előbb-utóbb meglesz az 
ellenszernek az ellenszere is! Ez már így megy a Világ kezdete óta -hát 
így halad a Világ! 

Mondom, egy időbe erősen gondolkoztam, hogy talán érdemes 
lenne dobbantani nekem is. Néha még most is eszembe jut — mer azér 
még most is meg lehet oldani azt az útlevelet! Habár most már inkább 


az a divat, hogy befizet az ember egy háromnapos bécsi kirándulásra, 
aztán elfelejt visszajönni, Bécsbe meg a Mariahilferstrassén már 
mindent meg lehet kapni, nem nagy vicc továbbmenni. Vagy rögtön be 
egy osztrák lágerbe, januárig még lehet — most már majd zűr lesz ezzel 
is, mert egymás után számolják föl a lágereket, nem fogadnak tovább. 
Tudom, mer három hete ment ki egy barátnöm, kaptam tőle már 
levelet, írja, hogy mi van — 

Na mindegy, mer most már úgyse aktuális a dolog, letettem róla. 
Lehet hogy hülyeség volt, mert itt most egy elég meredek pár év 
következik, pont most megyünk bele egy olyan válsághelyzetbe, hogy 
iszonyú -mindenen látni, hát egyre nehezebb az élet, meg egyre 
idegesebbek, agresszívebbek az emberek, hamar eldurrannak a 
pofonok, tele van minden visszaélésekkel, túlkapásokkal, egyre 
durvább lesz a világ! Mégse mentem. Mer úgy vagyok vele, hogy 
elkezdtem angolul tanulni — de amíg nem tudok rendesen, hiába 
megyek akárhová! Úgyhogy maradtam. Lehet hogy kalandvágyból?? - 
Nem, viccen kívül: azt hiszem az volt, hogy amíg még úgy lendületbe 
lettem volna, túlságosan elmerültem a gyógyszerekben, alig láttam ki 
belőlük. Most meg már öreg vagyok. 

Amúgy én minden szert kipróbáltam, a ragasztótól a Gracidinen át a 
legkeményebb dolgokig — úgyhogy én nem mondhatom, hogy nahát 
nekem ez vagy az a műfajom, mer én egyformán MINDENBE benne 
voltam. Mikor mihez tudtam hozzájutni! Csak azért mégis talán a 
Parkánt tartom a legtöbbre. Ez egy gyógyszer, amit egy ilyen 
központi-idegrendszeri betegségre, a Parkinson-kórra találtak ki — de 
iszonyú hallucinogén. Annyira, hogy én le merem tenni a nagyesküt, 
hogy vetekszik az elesdével is! Abból három vagy négy szem: és 
EMBERTELENÜL bepörgött az ember! Hát ilyen, hogy ott van egy 
kép a falon, arckép, és elkezdek beszélni hozzá, és a kép válaszol! És 
LÁTOM, ahogy mozog a szája, meg HALLOM amit mond nekem — 
szó szerint! Szabályosan elbeszélgetek vele! 

Meg volt egy olyan esetem, hogy jól belőttem magam Parkánnal, 
hazamentem, elég korán, anyám még csodálkozott is, hogy 10 óra, és 
én már otthon vagyok, de teljesen természetesen viselkedtem, úgyhogy 
megnyugodott, szépen letusoltam, minden, le is feküdtem — és akkor 
negyed óra múlva hallom, hogy valaki kopog a bejárati ajtón. Még azt 
is kisütöttem, hogy biztos anyám miatt kopog az illető, nem akarja 


fölébreszteni a csöngővel. Kimegyek, gatyába, kinyitom az ajtót — és 
ott állok az ajtó előtt. ÉN! A bõrdzsekimbe, csizmámba, minden! És 
bejöttem az előszobába. És kértem magamtól egy pár szemet. Én meg 
elkezdtem vitatkozni velem, hogy nem adok, mer kell holnapra. Ő meg 
erre — mármint én magam! — le-szemétládázott engem! Hogy hogy 
lehetek ilyen tetű, meg satöbbi! Én meg persze dühös lettem rá, 
magamra, bepörögtem, — 

— Ne legyél már ilyen bunkó — mondom neki, NEKEM, de 
hangosan! —, hát értsd már meg, hogy kell, nekem! Ha most odaadom 
neked, én mit zabálok holnap?! 

Anyám már ott könyökölt, nézte az egészet, meg hallgatta — aztán 
persze rámhívta a mentőket. Azt hitte, megőrültem! Bevittek — 

Szóval ez volt a Parkán — állati klassz volt! És ráadásul nem az, 
hogy fél óráig, vagy 2-3 óráig jó vagyok vele, mint a ragasztótól, 
hanem ez egy 6-8 órás anyag! Azalatt végig, egymás után jönnek a 
látomások! Húú — 

Most már nincsen ez se. Magyar gyártmány volt — de 
megszüntették. Most egy kelet-német szer van helyette, ugyanezen a 
néven, a mellékletre az van írva, hogy ugyan megváltozott a gyógyszer 
mérete, de a minősége ugyanaz maradt — hát egy frászt maradt 
ugyanaz. Ebből most már olyan tízet, tizenötöt kell benyelni ahhoz, 
hogy üssön. 

Parkán, Gracidin, Pipolphen, anyám tyúkja — mindegy, csak az a 
lényeg, hogy nem szabad inni egyikre se. Ugye, a közhit azt tartja, 
hogy bekapunk pár szemet, rá egy liter bor — hadd menjen! Hát NEM. 
IGAZI narkós soha nem iszik rá. Mert az már nem tiszta dolog: az 
alkohol megkeveri a hatásokat. És megbolondul töle az ember — hát 
ahogy az én hülye esetem is mutatja! Úgyhogy szeszt SOHA, csak 
üdítöt, meg kávét, RENgeteg kávét — na ez egy elég biztos 
ismertetőjel, az igazi narkóst erről lehet fölismerni, hogy vedeli a 
kávét. 

A Nagy Életnek aztán az vetett véget, hogy berántottak a seregbe. 
Első lépcsőbe elég kemény helyen voltam, Ercsibe, híradósoknál: egy 
éven keresztül állandó nyúzás, kiképzés, gyakorlatok, nem hagytak 
minket unatkozni. Na ettől függetlenül én elég jól bírtam a dolgot, mer 
törtem magam rendesen, úgyhogy Élenjáró Katona lettem, meg 
egymás után kaptam a jutalom-eltávokat, szépen díjazták a 


buzgalmamat. Föleg ezzel, hogy időnként hazaengedtek — hát ott ez 
volt az egyetlen valuta, ezzel lehetett minket megfogni: a hazamenésér 
MINDENT elkövettünk! Főleg akinek volt otthon valakije, akit vártak. 
Akinek nem volt, aki mondjuk szakított a barátnőjével, annak mindegy 
volt, azt nem érdekelte a dolog, az ráért. De engem vártak — mert akkor 
már volt egy élettársam. Úgyhogy én aztán mindent bele! Ha 
valamelyik barom azt mondta például, hogy na mossam föl tízszer a 40 
méteres folyosót, hát kiröhögtem: rendbe, fölmosom! Belefér! 

18 hónap lett volna az időm, másfél év — de akkor megszületett a 
kislányom. Mer hogy az is van nekem — most 5 éves már. Akkor írtam 
egy kérvényt, hogy mivel a hölgyem nem keresőképes, magam volnék 
a kereső, a gyesből nem tudnak megélni, ezer kérem, hogy tegyenek 
egy olyan alakulathoz, ahol dolgozhatok, kereshetek kicsit — erre 
egyből fölhoztak Csepelre. Utána meg nem sokkal beütött a 
zászlóaljnál egy nagyszabású leszerelés. Mivel hogy teljesen vegyes 
csürhe voltunk, én ugye 23 éves fejjel buzgólkodtam ott, körülöttem 
meg 18 évesek, de itt-ott még nálam öregebbek is, meg akkor ugye a 
kétcsaládosokat úgyis elzavarták egy év után, erre törvény volt, és 
ezzel már eleve megritkult a létszám — na akkor kitalálták, hogy az 
egy-gyerekesek, meg aki tud élettársi viszonyt igazolni, az is 
kérvényezhet — ebbe ugye én is beleestem. És akkor a 200 fős 
századból maradtak tán vagy húszan. Hát ez elég klassz volt: egy évvel 
megúsztam, mehettem haza. 

Most meg már nem is hívnak vissza. Először úgy volt, hogy kapok 
egy tartalékosi batyut, éppen mivel olyan nagyon kiváló voltam — de 
aztán hogy jött ez a 22 hónapos ítéletem, ugrott az egész: nem kellek 
már. Nem sírok miatta! 

A sereg után egy olyan nem is tudom milyen periódus következett, 
dolgozgattam is valamit, szóval kallódtam csak — 

Aztán jött a Közért-sztori, begyűjtöttek a kaptárba — 

Először előzetesbe voltam, 90 napot — az nem is volt olyan rossz: 
elkezdtem ott is malmozni, kértem az orvostól gyógyszereket, és 
szépen meg is kaptam ami kellett! Mert az volt a rendszer, hogy 
mindig más orvos adott ügyeletet a csukdának, sima esztékáorvosok, 
hol egy belgyógyász, hol egy orr-fül-gégész, hol egy nögyógyász, és 
halvány fogalmuk nem volt a dolgokról — én csak benyögtem, hogy 
ilyen meg olyan bajom van, erre nekem Noxiron kell, meg Sapilent, 


meg Gracidin — és már írta is a manus, mert azt se tudta, mi az! 
Úgyhogy már kezdtem ott is egész jól érezni magam. Persze benn azér 
nem azon a szinten ment a buli, mint idekinn, komolyabb dolgokhoz 
nem tudtam már hozzájutni, de azért ennyi is sokat segített a 
közérzetemen. Aztán az egyik orvos rájött a firkára és leállította az 
egészet. De akkor meg átvittek a Markóba — és kezdődött minden 
elölről! Jött az ápoló, föliratkoztam az orvoshoz, levittek — és hídba 
tettem az ottani orvost is! Megmondtam, mit írjon — és a hapsi írta! És 
akkor az nekem már járt rendszeresen, kaptam az adagomat naponta! 
Aztán kivittek Márianosztrára — na az viszont egy goromba hely. 
Most jelenleg talán a legkeményebb az egész országban. Női fegyház 
volt ott valamikor, utána meg a politikaiaknak tartották fenn, most meg 
férfi fegyház és börtön. Amikor engem oda helyeztek, a fegyházasokat 
éppen elszállították, de mikor meg már szabadultam, hordták vissza 
öket, most megin kevesebb már a börtönös, mint a fegyházas. Szóval 
otromba hely nagyon. Mert azért elég nagy különbség van az egyes 
kaptárak között. Például ott van Állampuszta, ott jóformán csak 
elsõbûntényesek vannak meg protekciósok, elég szolid világ — Nosztra 
viszont a másik véglet. Közben elég zavaros kérdés ez, mert bizonyos 
szempontból minél durvább egy hely, annál jobb! Mer jobb a társaság. 
Nekem például elég jó összeköttetéseim voltak, egyből megtaláltam 
ott a régi nagyfásokat, tényleg egy elit banda közepébe kerültem. Meg 
aztán hiába gorombák a rendszabályok, ha viszont a csőszök meg 
sokminden fölött szemet hunynak! Nosztran is egy sor apróságot 
elnéztek — egy pár dolgot meg egyáltalán nem néztek el. Például a 
munkamegtagadást. Egy munkamegtagadás, az Nosztran 20 nap 
szigorított. Ami annyit jelent, hogy 20 napon keresztül naponta rommá 
verik a palit. Úgyhogy nem éri meg, akkor már érdemesebb dolgozni. 
Ez a verés, ez olyan dolog, hogy tulajdonképpen nem legális. Mert 
a rabot verni tilos. Úgyhogy én föl is jelenthetem érte őket — de mit 
érek vele? Semmit. A papír ottmarad házon belül, nem megy tovább, 
tehát csak annál rosszabb lesz a folytatás. Meg hát szerintem erről a 
magasabb fórumokon úgyis tudnak. Mint mindenhol: hogy mindenki 
tud mindent — de azért senki nem tud semmit. Minden évbe kijönnek 
végzős jogi hallgatók, ellenőrzik a börtönviszonyokat — de mint a 
Mozdonyék a patakot! Meg még akkor időnként jön egy nemzetközi 
bizottság is, angolok, vietnamiak, mit tudom kik — de hát ez is úgy 


megy, hogy előtte való héten jön egy füles, , vigyázzatok, jövő kedden 
bizottság!" — na akkor gyönyörűen puccba vágják az egész palotát, és 
akkor mindenki szép, mindenki szelíd, mindenki mosolyog — elmegy a 
bizottság: megy minden a régi sínen. És nincs az, hogy na most én 
előállók és elnyafogom a bizottságnak, hogy itten tulajdonképpen ez 
meg ez a helyzet — nem LEHET, ilyen NINCS! Mert erre olyan 
iszonyú retorzió jönne, hogy az már tényleg túl sok. Meg ráadásul meg 
is van ez szervezve, a látogatók nem jönnek be minden zárkába, 
hanem csak egy-kettőbe, ahová már eleve beépített embereket raktak, 
sima rabokat soha nem is lát az a bizottság! így megy ez — hát 
ugyanúgy, mint az intézetbe, vagy a seregbe, meg mindenütt. 

Mindegy, kibírtam valahogy, lenyomtam a 22 hónapomból 14-et. A 
többit elengedték, a jó magatartásomra való tekintettel. 

Amikor bekerültem a sittre, szakítottunk a hölgyemmel is. Mert az 
anyjáék bedumálták neki, hogy én már menthetetlen vagyok, ez most 
már így fog menni, ki-be járok csak, nem fogok tudni megállni, 
úgyhogy okosabb, ha ő szépen lelép a gyerekkel — jó, nem 
szívóskodtam, megegyeztünk. Nem kért gyerektartást se, semmit — hát 
nekem anélkül is elég nehéz a helyzetem. De azért a gyereket 
látogatom. Szeretem is, jól megvagyunk, nincs probléma. Bár most 
már kevesebbet találkozunk, mert a csaj azóta összejött egy új sráccal, 
én meg nem akarom öket háborgatni. Ennyi, kész! 

Az új hölgyem, akivel most élek, az úgy lett, hogy egyik barátom az 
õ férjének volt a barátja. Berántották a srácot tavaly augusztusba 
katonának, de októberbe már le is szerelték, mer bevett egy vagon 
gyógyszert, meg ilyenek, hogy ő most öngyilkos lesz, meg minden, 
úgyhogy akkor hazaküdték. Én meg akkor próbáltam kicsit segíteni 
neki, a hóna alá nyúltam — hát ki volt akadva a kölök nagyon. Én meg 
úgy vettem a dolgot, ahogy ő mondta: hogy az egész a csaj miatt van. 
Hogy jaj de ciki, ott akarja hagyni szegényt a felesége! — mer az 
asszony bejelentette, hogy lelép, a két gyerekkel együtt, nem csinálja 
tovább a bulit vele, nem bírja. így kezdődött. Én csak apródonként 
jöttem rá, hogy nem a csaj a hibás, hanem a srác. Mer elég szemét 
dolgai voltak a csávónak. Például ilyen, hogy a csaj szülei szereztek 
nekik lakást a Füredi úti lakótelepen, egy gyönyörű kéglit — és akkor 
ez meg egyszer csak bejelenti, csak úgy nipp-hoppra, hogy 
, elcseréltem a lakást!" A csaj nem is tudott róla! A srác elcserélte a 


lakást egy elég szar Hét kerületi valamire, kapott rá százezer forintot, 
vett rajta rögtön egy kocsit, azzal állított be: , Sziasztok, elcseréltem a 
lakást!" Na, hát ilyenek! 

Én egy ideig ott is laktam náluk a kutyámmal — és akkor már 
kezdtünk összebarátkozni a hölggyel. Meg kezdtem észrevenni, hogy 
hát a srácban semmi sincsen, tényleg nem nagyon érdemes patronálni, 
összejött a kölök egy társulattal, éjszakai műszakban eljártak benzint 
lopni, leszívták a parkoló kocsikat, meg szedték össze a dísztárcsákat, 
ablaktörlőket, mindent. Meg akkor még szemétkedett is a csajjal, 
szórakozott ott vele, akkor én persze megvédtem a hölgyet — és közbe 
fokozatosan leírtam a palit teljesen. Mer hát a kép eléggé elváltozott 
ugye, láttam most már jobban a hátteret, hogy azért ez nem egészen 
úgy van, ahogy nekem először el lett énekelve! Közbe meg segítettem 
is a csajnak, hordtam a két kis csókát bölcsődébe, oviba, reggel be, 
este ki — ez ment egész nyár elejéig. Hát az óvodába meg a bölcsödébe 
már úgy tudják, hogy én vagyok az apuka! Mer már február óta 
egyszer se ment be az igazi apuka — nem is kíváncsi a gyerekeire! Meg 
a gyerekeket se nagyon érdekli a papa. Még az új autó, az 
megmozgatta öket, de a faterjuk egyáltalán. Nem is emlegetik! Most 
nemrég látták a srácot, azt hittem, utána majd hetekig megy róla a 
duma — aztán fenét. Egy SZÓ se! Engem meg nagyon szerétnek, mind 
a kettő! 

Közbe persze elég sokat beszélgettünk a lánnyal, kezdtük egymást 
jobban megismerni — és elég jól megvoltunk, jóba lettünk lassan. És, 
hát úgy éreztük, hogy ez menni fog — úgyhogy most júniusba fogtuk 
magunkat és elköltöztünk a sráctól. 

Most meg már be van adva az ügy a gyámhatósághoz is, meg 
mindenhova, a krapek már le is mondott a gyerekekről, hivatalosan, 
két ízbe is — hát még szép! Ugye, az egész nyarat mi szenvedtük végig, 
az oviba is, bölcsödébe is nyári szünet volt, otthon kellett ülni velük, a 
kisebbik meg nem is olyan még, hogy olyan nagyon lehetne 
hurcolászni, például már hogy sátorozni vigyük, az képtelenség, az 
meg, hogy valahol faházat bérelni, meg ilyenek, azt már a zsebünk 
nem bírta volna — szóval nem is mehettünk sehova, mer minden a mi 
nyakunkba szakadt! Akkor meg már úgy vagyok vele én is: otthagyta a 
gyerekeit — semmi köze hozzájuk tovább! 

Ez a Hét kerületi lakás, ami most a Füredi út helyett lett, ez nem 


valami modern, és nem éppen egy szuper kégli, kétszobás, de az 
állapota inkább kielégítő mint jó 

— rendbe, de akkor most azt akarjuk, hogy ne ő lakjon benne, hanem 
mi. Fölvette érte a stekszet — jó, azt vigye, de tovább semmi! Hát nem 
is az ő szülei vették a lakást, hanem a csaj szülei! Menjen haza akkor ő 
az anyjához! Most azt mondja persze, hogy lakjunk csak ott, ő nem 
akar állandóan ott lenni, csak , néha" — de hát ezt már ismeri az ember. 
Lehet hogy kezdetben tényleg csak ritkán lenne ott, de később aztán 
már egyre többet és többet — ez meg nem hiányzik nekünk. Úgyhogy 
ezt most majd minél előbb rendezni kell. Be kell adni hivatalosan is a 
válást. Mer hiába tudnak mindenhol a különélésről, óvoda, 
gyámhatóság, bölcsöde, tanács, szükség van egy végleges papírra is. 
Most az a tervünk, hogy a krapekot mindenhogyan ki kell tenni onnan 
— hát ő csak zavarná ott a légkört. Jelen pillanatban az van, hogy a 
gyerekeket beadtuk hetes óvodába-bölcsödébe, hét végén mindig 
kihozzuk öket, de ameddig ez a lakásügy zajlik, legyenek csak ott — 
utána majd lehetnek velünk. 4 és fél éves a kislány, a kissrác meg 2, 
bölcsődés még 

— hát nem könnyű játék ez se. De én vállaltam, a csaj szülei előtt is. 
Beszélgettünk az anyjával is, meg a nagymamával, elég jó kaliberű 
emberek. A mama elég fiatalos, úgyhogy nincs generációs probléma, 
megért mindent, meg elég humánus is. A nagymama, az persze hogy 
valamivel maradibb gondolkodású, már a koránál fogva is, hát az ő 
idejükbe ezek a dolgok másképp mentek még 

— de azért elég egészséges fölfogású az öreglány is, szépen szót 
tudok érteni övele is. Egyszóval — 

Ahogy szabadultam, kijelöltek nekem egyéves időtartamra egy 
hatósági pártfogót. A , pártfogó" annyit jelent, hogy van egy ilyen 
hivatásos valaki, általába tanácsi dolgozó, vagy pedagógus, akinek van 
30-40 pártfogoltja, ezért is kap fizetést, és akkor ezeket kicsit szemmel 
tartja, meg intézgeti az ügyeiket, egyengeti az útjukat, a pártfogóknak 
meg havonta egyszer jelentkezni kell nála — ez nem is volna rossz 
dolog, egy jó pártfogónak többnyire príma összeköttetései vannak, 
úgyhogy tényleg sokmindent el tud intézni, elég rendesen segíthet az 
embernek. Ez a spiné viszont kezdő volt, nem értett az egészhez. Nem 
volt egy rosszindulatú nő, nem piszkált, és meg is mondta, hogy neki 
nincs ebbe gyakorlata, úgyhogy szépen megegyeztünk, hogy én se 


fogom öt havonta háborgatni, hanem majd ha valami konkrét 
problémám lesz, akkor jelentkezem. Nekem meg nem volt komolyabb 
problémám, hát nem kerestem a csajt! Igen ám, de közbe a Tizenöt 
kerület előásott valami réges-régi hamis recepteket, azt hitték, hogy 
újak, szóval hogy én megint bedobtam magam — és elkezdtek keresni. 
Előbb otthon, de ott nem találtak, mer nem lakom otthon — na gyerünk 
akkor a pártfogóhoz! Az meg persze nem akart elcsúszni egy ilyen 
banénhéjon, úgyhogy inkább befújta: nem tud rólam, mert nem 
jelentkeztem, fél éve nem is látott. Kevésre rá egy vásárlásom 
alkalmával véletlenül megcsíptek Újpalotán — és akkor persze szépen 
hozzácsapták a büntetésemhez a , péef-megszegést" is, meg még akkor 
hozzá 30 napot a régi, elengedett időmből is — úgyhogy akkor 
mehettem vissza egy időre megin Nosztrára. 

Szóval nagyon könnyű ám ebbe beleragadni! Még hogyha nem is 
csinálok semmit, nyuszi vagyok, nem is mozdulok — mer ha egyszer 
már VOLT velem valami, akkor attól kezdve már állandóan csak 
rajtam vannak, mindenki csak engem figyel, lesik hogy mikor esek 
orra, és a semmiér is elvágnak! Benn a Tizenötön van például egy 
főhadnagy, egy nő, aki imád engem, direkt utazik rám, ahol tud, 
kaszál: állandóan 60 meg 90 napokkal akarja jutalmazni az én szerény 
fáradozásaimat! Meg az összes utcai zsaru is örökké csak énutánam 
vizslat — hát még ma is az van, hogy nap mint nap előfordul, hogy 
bevisznek! Utána általába elengednek, rögtön, vagy másnap — de 
bevisznek, újra meg újra! Ez, ez sajnos megvan — 

Akkor még ráadásul most volt egy verekedésem is egy Pipa nevű 
kocsmánál, mert a barátnömtől el akarták venni a kutyáját — így volt a 
kezébe a tyutyumutyu, és akkor előkerül ott egy pali, hogy így meg 
úgy, ez az ő kutyája, részeg is volt, agresszív is, úgyhogy muszáj volt 
beszállni nekem is, nem lehetett elkerülni — és akkor egyből: nem a 
hapsit viszik el, hanem persze engem! Mer nincs személyim, nincs 
munkahelyem, büntetve is voltam, hát természetesen akkor csakis én 
lehettem a kezdeményező! Ajaj — 

Meg akkor ilyen jelenet, hogy — hát orrba vágtam egy rendőr- 
zászlóst. Szintén egy kocsmába. Civilbe volt, én nem tudtam hogy 
kicsoda, nem volt ráírva hogy zsaru! Hát mér nem akasztanak egy 
táblát a nyakukba, hogy tudjam: ehhez itt nem szabad nyúlni! Ugye, 
ott szemétkedik velem — na persze hogy behúztam neki egy párat! 


De mostanra már eléggé kidörzsölödtem — hát ha ti így, akkor én is 
így! Úgyhogy malmozok most már: egyből azzal indítottam, hogy nem 
én mentem neki a zászlósnak, hanem ő támadott meg engem, és 
kiköveteltem, hogy vegyenek rólam orvosi látleletet — mert az volt a 
helyzet, hogy elég rendesen bevagdostam neki, azt hiszem én voltam a 
jobb, de azért a manus egyik ütése tisztességesen eltalált engemet is, 
annyira, hogy az látszott is. Mindegy, mert eredményhirdetés nem volt. 
De elég az hozzá, hogy addig balhéztam, amíg át nem vittek az 
esztékába és el nem készült a látlelet. És akkor az ügyeletes tiszt le is 
hervadt egy kissé, mert azt már nem szerette, hogy az ő egyik embere 
ellen induljon egy följelentés — úgyhogy akkor ő maga ajánlott egy 
üzletet. Hogy ezt a tízezer forintos garázdaságot inkább ejtsük el, 
sztornózzuk, és maradjon csak helyette a háromezer forintos , szig- 
szabálysértés." Mert hát ugye az kikerülhetetlen, ha egyszer nincs 
személyim. És még rendesek is voltak, mer négy hónapi haladékkal 
adták a csekket — — 

Mondjuk ez se egy nagy elöny, hogy van egy ilyen reflex a 
kezembe, hogy idönként bedörgölni valakinek, ez se könnyíti a 
helyzetemet — habár azér nem mondanám, hogy ez JELLEMZŐ rám. 
Néha előfordul, ez igaz, de azért úgy általába nem élek ezekkel a 
népies tünetekkel! Komolyan nem SZOKÁSOM nekem ez! Ha lehet, 
inkább még kerülöm is a zűrt! De hát ez a zászlós is: egy olyan 
sakkhelyzetet teremtett nekem, hogy már kénytelen voltam ilyet lépni, 
másképpen nem tudtam kimászni! Ha nem én adok: én kapok! Azért 
amennyire csak tudom, én ezt a dolgot leküzdöm magamba — mármint 
amennyibe rajtam múlik! 

Időnként még most is jövögetnek elő a régi receptjeim, mindig azt 
hiszik, hogy frissek, pedig ezekért egyszer már felelősségre lettem 
vonva — utólag ki is derül mindig a tévedés! Csakhogy nekem elveszett 
a személyi igazolványom, kellett volna rögtön újat csináltatni — én 
meg az ilyen recept-zűrök miatt nem mertem bemenni a rendőrségre! 
Úgyhogy évekig személyi nélkül mászkáltam! Még most is csak egy 
ideiglenesem van, ehhez is óriási szerencsével jutottam hozzá, de most 
már ez is két hónapja lejárt! Hát egy képtelenség az egész! Mer ha 
nincs személyim, az egyből , szig-szabálysértés", 500-tól 3000 forintig 
terjedhető pénzbírság — ez a drága hölgy a Tizenötön meg úgy van 
velem: mér adjon nekem hatszáz forintos csekket, amikor adhat 


háromezreset is? Úgyhogy most is épp egy ilyen háromezres büntetést 
nyögök — már nem is tudom hányadikat! Most nagynehezen sikerült 
tisztázni, hogy éppen nincs semmilyen ügyem, nem keresnek 
semmiért, úgyhogy most a héten majd rászánom magam és besétálok 
az oroszlánbarlangba. Mer van egy jó emberem, egy jogász, aki 
betelefonált, beszélt velük, hogy ha most bemegyek, lehetőleg ne 
ültessenek le — és meg is ígérték neki. Szombaton leszek 29 éves, hát a 
születésnapomra meglepem magamat egy vadonat új személyi 
igazolvánnyal! 

Szóval borzasztó szeretnek engem a Tizenötön. És az a kellemetlen 
helyzet, hogy oda tartozom, mer oda vagyok bejelentve még most is, 
anyám lakásába. Pedig nem is vagyok ott, nem is járok ki! Mer egy az, 
hogy ott nincs is hol legyek, hát már más lakik abba a lakásba, én csak 
be vagyok jelentve, papíron. Meg azon kívül: megegyeztünk a 
zsarukkal, hogy ha nem rontom ott a levegőt, akkor ök is hagynak 
engem békében. Harmadszor meg: hogy nem is vagyok én kíváncsi 
Újpalotára! Mer elmondhatatlan palik vannak ott! Ahogy én 
otthagytam öket 74-ben, azok még most is ugyanúgy néznek ki! 

Csuda egy beszükült társulat, a városba se járnak be, se egy jobb 
koncert, se egy klub, de még egy moziba se jönnek be, hanem csak ott 
ácsorognak egy téren, vagy egy kapualjban, ott megy az állandó 
vedelés, vagy maximum mondjuk a ragasztó, de komolyabb dolog 
semmi -hát én ezt nem is tudom megérteni, hogy emberek ne 
találjanak maguknak valami színesebb elfoglaltságot! Hát Budapest 
teli van klubokkal, zenekarokkal, szórakozási lehetőséggel, nem is 
rossz dolgokkal — ezek meg nem tudnak mit kezdeni az idejükkel, az 
életükkel! Rémes! 

Különben az új hölgyem elég sokat segít is nekem. Például abban 
is, hogy leszokjak. Pedig először még együtt is csináltuk! Februárba, 
márciusba még ez ment: meg voltunk kötve a két gyerekkel, nem 
tudtunk MINDEN nap menni, de azért úgy időnként eljutottunk egy- 
egy dzsessz-programra, jött ő is velem, és tetszett is neki a dolog, 
benne volt eléggé — ugye, előtte ő négy évig teljesen le volt fojtva, 
mozdulni se tudott, pláne mikor meglett a második gyerek is, újra 
gyes, tisztára kész volt már a csaj, úgyhogy most annál jobban esett 
neki egy kis lélegzetvétel. És akkor így a klubélet során persze 
megkóstolta ő is a különböző dolgokat, mondjuk nem olyan 


rendszerességgel mint én, csak úgy hébe-hóba, de azért eléggé élvezte. 
Csak aztán egy-két hónap után azt mondta, hogy hiába tetszik neki, ez 
akkor is egy őrültség. És elkezdett nekem is szövegelni, hogy „ne 
csináld, ez tiszta baromság, hagyd abba, most, mer később már nem 
fogsz tudni megállni" — éreztem is én, hogy igaza van, próbáltam is 
lefékezni, csak hát nemigen sikerült. Volt hogy egy hétig is nyugton 
voltam — de aztán feltűnik egy haver, mondja, hogy van egy kis 
készáru, — 

— Adjál! Adj nekem is! 

és már kapott is el újra a gépszíj, ott voltam megint ahol előtte. 

Aztán a búcsúkoncertem, hát az szép volt: az a Korányiba 
végződött. Parkánom volt, azzal csináltam — elég sikeresen kiütöttem 
magam. Kinn voltunk még a Füredi úton, volt egy német juhászom, 
azóta elütötte a vonat, de akkor még megvolt, és este kivittem sétálni 
Hektort — és egyszerűen elterültem a füvön. És úgy maradtam. 

A kutya ott ugatott egész éjjel mellettem, úgyhogy már. a lakók 
akartak ott rendezkedni, de aztán azt hitték, csak részeg vagyok, és 
lebeszélték magukat a bonyodalmakról, hagytak szépen döglődni. 
Reggel megjött egy fűnyíró traktor, az meg majdnem átment rajtam, 
majdnem szecskává aprított, mer zöld kord volt rajtam meg zöld ing, 
teljesen terepszínben adtam elő a jelenetet — aztán mégis észrevett a 
hapsi és kihívta a rendőrséget. A zsaruk próbáltak föléleszteni, de ez 
nem jött össze nekik, csak egy pillanatra emeltem föl a fejemet és már 
zuhantam is vissza — úgyhogy bevittek mentővel a Korányiba. Három 
napot voltam benn, de abból kettöt eszméletlenül, kómába — hát 
iszonyúan ki voltam akadva. Hülyeség lett volna már a gyomormosás, 
mer addigra fölszívódott az egész, nem is kísérleteztek vele — lehet 
hogy nem volt kedvük bajlódni velem, de az is lehet hogy rendesek 
voltak, nem akartak fölöslegesen kínozni. De mindenbe rendesek 
voltak, mer állítólag még ott is erősködtem, nem akartam levetközni, 
de ők nem bántottak, szépen levetköztettek, nem nyúltak hozzám egy 
ujjal se — hát ismertek már: nem először voltam én a Korányiba! Meg 
mondjuk azért úgy kamura ott se verik az embert — más az, ha az illető 
hepciáskodik, hőbörög, akkor persze előfordulhat egy kis tettlegesség. 
Ugye, sok marha ráiszik a gyógyszerre, és akkor agresszív lesz, 
megbolondul — na akkor persze: adj neki! Bizonyos fokig meg is lehet 
érteni. Habár ez is inkább a Szobi utcai Detoxra voltjellemző, ott, ott 


tényleg elég kemény volt a játékstílus. Egyik haverom is: épp készült 
menni egy nagyobb társasággal az NDK-ba, de előtte még tartottak 
egy születésnapot — úgyhogy a detoxikálóba kötött ki a srác. Volt nála 
huszon-valahányezer forint, hogy majd azon vesz a bandának márkát, 
hát azt egy az egyben lenyúlták töle, meg még egy-két apróságot, volt 
egy szép ezüst karkötője, egyedi darab, nem ilyen Óra-Ékszer 
gyártmány, rendesen eltűnt róla az is, meg kapott néhány pofont, úgy 
jött ki megtépett ingbe, ződ flekkekkel — és hiába reklamált, mindent 
letagadtak, a dohányról meg a cuccairól hallani se akartak, mondván, 
hogy azt már rég lerámolták róla addigra az éjszakában. Azt mondták, 
hogy túlságosan erős fiú volt, hőzöngött, muszáj volt hogy kapjon egy 
pár nyakast — na. Mert a legtöbb ápoló azt hiszi, hogy úgyse fog 
emlékezni a hapsi semmire — pedig azért ez nem így van! Csak ugye: 
bizonyítani hogy lehet az ilyet? 

Na mindegy, mondom: nekem szerencsém volt, nem bántottak. Meg 
az egésszel marha nagy mázlim volt. Ez egy olyan készítmény volt, 
hogy 8-10 szemmel már el lehetett érni a kívánt hatást — én meg 
beszedtem NEGYVENET! Mer hajtott a mohóság, hogy ugye jól 
érzem magam, de gyerünk tovább, meg MÉG tovább, hátha majd 
MÉG jobb lesz — aztán persze kiakadtam mint egy kakukkosóra. 
Úgyhogy azt mondták: ha még vagy tízzel többet beszedek, szépen 
ottmaradok a gyepen. 

Úgyhogy ez akkor egy kicsit észhez térített. Ez volt most négy 
hónapja — és azóta nem csinálom. Egyáltalán. Megijedtem egy kicsit — 
ez a pucér igazság. Meg elég szar volt az a három nap. Jó, mázlim volt, 
nem vertek meg, fel is éledtem valahogy — de azért elég pocsék volt 
így is az egész. 

Nem könnyű abbahagyni, nem könnyű. Most tele vagyok ilyen 
elvonási tünetekkel, hogy álmatlanság, izzadás, izomgörcsök, ilyesmi 
— hát ez ilyenkor jelentkezik egy darabig. Megpróbálom úgy áthidalni 
a dolgot, hogy most akkor iszom. Na ezt nem úgy kell venni, hogy 
mittudomen, SOKAT, vagy EGYFOLYTÁBA - nem, csak néha, 
beülök egy pár sörre, vagy egy-két haverral elszopogatunk pár üveg 
bort. De úgy nem iszom most se, hogy komolyabban berúgjak. Néha 
még a hölgyemmel is beülünk munka után valahová egy valamire, 
egy-egy konyak, hozzá egy-egy sör, vagy mikor hogy — hát valami 
KELL helyette! 


Amikor a csukdából kijöttem, itt álltam — nem volt munkahelyem. 
Előtte egy gazdasági munkaközösségnél voltam — de időközben az a 
cég szörén-szálán eltűnt. Mer valami sikkasztáson megbukott a 
vezetőség, leültették az egész társaságot, a géemkát fölszámolták, az 
irodát, műhelyt eladták, az iratokat megsemmisítették. Kijövök, 
keresem a munkahelyemet — hát nincs sehol! Ami csak azért baj, mer 
most így mi lesz a munkaviszonyommal? 

Jó, csináltattam mindjárt új munkakönyvet, az csak 200 forint — 
csakhogy ahhoz még kell két elengedhetetlen dolog: a munkavállalói 
igazolólap, meg az  esztékálap, enélkül baszhatom az új 
munkakönyvemet! Akárhova mentem vele, mindenütt azt mondták, 
forduljak az előző munkahelyemhez. De hát az nincsen, mer 
megszünt! Úgyhogy most így állok. Azóta is! 

Ezer most aztán ablaktisztításból élek. Teljesen saját szervezésbe 
csinálom: nálam van a lehúzó, a szarvasbőr, vödör, kefe, és akkor 
sétálok a városba, beszólok az üzletekbe, butikokba, trafikokba, 
fodrászokhoz, általába maszekokhoz, hogy kell-e ablaktisztítás. És 
akkor vagy megegyezünk, vagy továbbküdenek. Elég nehéz jó helyet 
találni. Meg az egész nagyon változó. Volt úgy hogy bejött egy nap 
4-500 forint, akkor két nap semmi, akkor 150, akkor megint egy 700- 
as buli — szóval ez teljesen kiszámíthatatlan. Most kaptam egy címet, 
egy lepusztult presszót a Keletinél, takarítót keresnek, állandóra, két 
hétre 2000, nem valami sok, viszont fix — nagyon jó lenne, príma 
lenne! Csak hát: papírok nélkül?? 

Még akkor az a szerencse, hogy a hölgy, a mostani élettársam 
férfifodrász, úgyhogy elég jól keres. Állami cégnél dolgozik, de olyan 
helyen, ahol nincs fizetés, hanem le kell adni mindenkinek napi 360 
forintot, abból fizetik a rezsit, a gázt, villanyt, vizet, az anyagokat, az 
adót, meg befizetik az államnak is a nyereséget, viszont amit a 
fodrászok ezen felül keresnek, az az övék. Ha 1500-at hoz be egy nap, 
akkor 1240 az övé, ha csak 200-at, akkor is be kell tenni a 360-at, saját 
zsebből, úgyhogy akkor vesztett 160 forintot. Szóval ez is változó, 
egyszer hopp, máskor kopp. De azér mostanába nem jön ki rosszul. 
Pláne mióta kitalálták, hogy az édsz miatt a borotválás 
fertõzésveszélyes, és ezer fölemelték 6 forintról 32-re — úgyhogy ma 
már nem lehet egy százassal beülni fodrászhoz! Viszont hát a 
fodrászoknak általába megvan a pénzük. Ezt a játékot úgy hívják 


különben, hogy , önbefizetéses üzlet" — na ez is szép, hogy negyven év 
jobb mindent maszekbe adni, legalább ennyire! 

Szóval a pénz, ez most a nagy gond. De amúgy megvagyok. 

Én eredetileg meg lettem keresztelve — de más semmi, szóval 
vallásos soha nem voltam. Anyám, az egyáltalán nem foglalkozott 
ilyesmikkel, még inkább nagymamám próbálkozott velem, mikor még 
kicsi voltam, ilyenekkel jött, hogy legyek elsőáldozó, meg hasonlók — 
de neem, hát ez nem az én bizniszem! Úgyhogy én mindig is kézzel- 
lábbal tiltakoztam az egyház ellen. Még olyan is volt, hogy ha a 
nagymamám nagyon szívóskodott, kaptam magam, szépen megléptem 
otthonról — ötéves fejjel! Nem is találtam haza, zsaruk csíptek fel, a 
rendőrségen kötöttem ki — akkor láttam először rendőrséget. Ennyire 
nem komáltam az ilyesmit! Később volt aztán olyan, hogy elmentem 
templomba, de csak azért, mer jólesett egy kis csend, üldögélés a 
hűvösbe, pihenés. Vagy a zene — például olyan, hogy meghallgattam 
egy orgonaestet, Corellit, Bakfarkot, egyebeket — hát az csodálatos! De 
szóval nem a vallásér mentem oda se, csak ezért. 

Most nagyon divat, hogy szekták alakulnak, egyre több, és 
mindegyik a vallással foglalkozik — ez a dolog most nagyon 
meglódult. Meg rengetegen járnak el a Gorkij fasorba is a 
reformátusokhoz, ahol egy Eszter nevű nő vezeti a bulit, egy jónevű 
valaki — csak hát ez is olyan: ott már mitológiáról alig esik szo. Mert 
ezek mind fiatalok, narkósok — hát én ismerem az egész gárdát! —, és 
akkor ott összejönnek, és az megy egyfolytába, hogy megbeszélik: te 
most ide mész gyógyszert váltani, te azt a receptet váltod ki, te meg 
amazt, abba a patikába ne menjetek, mert ott én már megbuktam 
egyszer -zsinórba! Úgyhogy az a szegény spiné már tisztára idegbeteg 
velük! 

Amúgy én elég sok ilyen vallásos kiadványt elolvastam, ilyeneket, 
hogy , Kereszt az aszfaltdzsungelban", , Tizenkét angyal a pokolból", 
meg , Kés és kereszt", ilyen amerikai dolgok ezek, ugyanaz a David 
Wilkerson írta mindet, ugyanarról a Nicky Cruse-ról, lecsúszott 
krapekokkal foglalkozik, meg drogosokkal — nem azt mondom hogy 
nincs benne valami, csak — fene tudja. Valahogy nem az én világom ez 
se! 

Az Öt világvallásból engemet négy nemigen érdekel. Hát a 


katolikus, meg a református, az nekem túl merev. Meg szerintem az 
szellemileg beszűkíti az embert. Azoknál nem szabad lázadni, túrni 
kell, veszteg maradni, ezt tanítják — na hát ez énszerintem nem 
egészséges, úgyhogy ezt nem csípem. 

Viszont ott van a buddhizmus — hát az eléggé érdekel. Mer színes, 
izgalmas, ÉRDEKES! A másik meg: hogy rugalmas. Úgyhogy én a 
buddhizmussal akarok foglalkozni. És leginkább a Zennel. Főleg hogy 
egy kicsikét fölépítsem magamat — hát ez rámfér. Régebben csináltam 
egy ideig a thaiföldi boxot, de hát az durva, agresszív, és nincsen 
semmilyen szellemi alapja, abba is hagytam. Most viszont találtam 
valakit, aki nemcsak hogy karatét tanít, hanem mellette foglalkozik 
meditációval is — na ezt én ki akarom próbálni. Úgyhogy már jövő 
héten kezdek is ebben az egyesületben. A csepeli Tanácsnál dolgozik 
ez az illető, még a 70-es évek elején kezdte a karatét, a legelsőkkel, a 
nullszériás edzők közül való, a tanítványai már többnyire mesterek 
meg oktatók, most mégis csinált a hapsi egy új egyesületet — hát ez 
érdekel. 

Meg persze a zene. A nevelőotthonba tanultam is, négy évet 
végeztem el a zeneiskolából, trombitán játszottam, a zenekarba meg a 
szárny kürt volt a szólamom. Amikor meg kikerültem, elkezdtem 
gitározni — hát csak kedvtelésből, amatör szinten, habár most kezdek 
ráállni a klasszikusokra is, és áttértem egy új pengetési módszerre, 
négy ujjal játszom már, ez komoly haladás. Tudok szájharmonikázni 
is, furulyázni, alapfokon még billentyűs hangszereken is játszom, 
gyermekdalokat, meg pár ilyen egyszerűbb dolgot lepötyögtetek — 
szóval a zene, az nagyon kell! Pár hónapot dolgoztam is a 
Rózsavölgyinél, hanglemezeket árultam — ez azért is fontos, mer 
maradt ott egy pár irtó jó kapcsolatom, úgyhogy máig is járok be, ott 
csillapítom a zenei éhségemet, meg hozzájutok egy csomó ritka 
dologhoz, komoly dzsesszhez, dzsessz-rockhoz — ez klassz! 

De elég sokrétű az én érdeklődésem. Könyvbe is. A krimit nem 
nagyon kultiválom, viszont egy időbe szerettem a szkifít, habár inkább 
a komolyabbat, a klasszikus szkifit, Huxleyt, Bradburryt, ilyesmiket, 
nem amit mostanában írnak. Aztán már az ilyenek, hogy Berkesi, meg 
Szilvási, ez nekem kicsit könnyű, nem elég komoly. Akkor inkább a 
történelem érdekel — az nagyon. Például a második világháború. Abból 
is a normandiai partraszállás, az egy időbe marhára izgatott, el is 


olvastam róla mindent, amit csak találtam, Eric Knight-tól, meg 
Merlétöl, Tû a kazalban, Két nap az élet, Légy hű magadhoz, A 
piszkos tizenkettő — ezeket ZABÁLTAM! Meg imádom a francia 
történelmet. De a magyart is. Vagy legalábbis egyes részeit. Például a 
48-as szabadságharcot, meg a bukását, meg az utána következő 
korszakot — húú, hát ez nagyon izgalmas: hogy tíz évvel a 
szabadságharc leverése után megin lett volna egy próbálkozás, mer 
pont le volt kötve a Habsburg-ház, háborúzott Olaszországba, meg a 
franciákkal is, és az olaszok messzemenően támogattak is minket, 
hogy ki tudjunk bontakozni — és akkor át lett dobva pár ember 
Somogyba, magyar szabadságharcosok, ilyen deszant-hadműveleteket 
bíztak rájuk, hogy garázdálkodjanak egy kicsit, készítsék elő a terepet 
a légiónak — és hát aztán nem jött össze a buli, szépen le lett fújva az 
egész. Ezt én mind egy Vadon című könyvbe találtam — na hát ez 
nagyon le tudott kötni. Egyáltalán, ugye, ilyen úton próbálom pótolni a 
hiányosságokat. Mert amit nekünk történelemből tanítottak, az egy 
nagy nulla. Ha én tényleg meg akarom tudni, hogy mi történt, hogy 
történt, akkor kénytelen vagyok így beszerezni az információkat. 

Á, nem tanítottak nekünk semmit, ami fontos! Hát ott van például 
az angol, ami tényleg nélkülözhetetlen egy mai embernek: iskolába 
soha nem tanultuk! Úgyhogy most magamtól tanulgatom. Az hogy egy 
tanfolyamra beiratkozzak, már túl kemény lenne, arra nekem már nem 
lesz időm, hát ha most a lakásproblémánk rendeződik, akkor megint 
két gyerekkel leszünk, és gyerekek mellett ez már nem megy — hanem 
hát így, egyedül: veszem külön a nyelvtani részt, meg hozzá a 
szavakat, most egyelőre a kétszáz legfontosabb szót gyakorolom, 
megtanulom a jelentését meg a kiejtését. Az ejtés biztos nem helyes 
még, de most kapok majd kazettákat, hanganyagot a Rózsavölgyiből, 
és akkor azzal — szóval csinálom, rendesen! 

Most lesz egy filmszerződésem is! Kellek az egyik rendezőnek, 
valami dokumentumfilmhez — egyelőre még azt se tudom, miről szól, 
de nem érdekes, lényeg hogy menni fog a dolog, épp most szólt a 
Vitézy, hogy októberbe lehetőleg próbáljak szabadlábon lenni, mer 
szüksége lesz rám. Úgyhogy majd eldolgozgatunk ezen is, meg 
valamennyi pénzt is remélek belöle - 

de azért ami most igazából izgat, az a presszótakarítás. Mer 
stabilizálódni ezzel tudnék, ha ott sikerülne megkapni a fixet, és akkor 


mellette tudnék még valamit hozzá is keresni — ez most a 
perspektívám. 

Habár ezen felül van nekem még egy dédelgetett álmom: hogy 
pedagógus legyek. Ami talán nem is olyan reménytelen dolog. Még 
amikor talpon voltam, úgy gondoltam, hogy jó lenne eljutni legalább 
egy tanítóképzőbe, ami mondjuk egy alacsonyabb fokozat, de ahhoz 
jó, hogy ha nem is középiskolába, hanem egyelőre csak alsó tagozaton, 
általános iskolába taníthassak, magyart, történelmet — csak hát aztán 
jött a narkó és elvitte az egészet. Most viszont úgy néz ki, hogy talán 
mégis bejöhet egy nevelői állás: hívtak a Bokrétába. Lecsúszott 
drogosok vannak ott, meg olyan gyerekek, akik éppen Tökölre 
készülnek, vagy éppen onnan jöttek — elég kemény dolog velük 
foglalkozni, de talán érdemes. Nekem meg ebben a témában elég nagy 
tapasztalatom van — hát ezért is hívnak. A Mikust ismerem régről, az 
igazgatót, elég jófej pali, azt hiszem, jól meglennék vele. A nyolc 
általánosom megvan, ennyi egyelőre elég — hát aztán majd tanulni 
kéne még, de ez bele van kalkulálva. És ez még elfér, a 
befogadóképességem megvan hozzá! Jó, hogy nekem rengeteget levett 
a sok gyógyszer, de azér hála Istennek leépülésbe nem szenvedek, 
agyilag nagyjából megúsztam a kalandot, komolyabb probléma 
mondjuk nincs. Egy dolog van, ami rettentő mértékbe károsodott: a 
testsúlyom. Hát mint a nádszál, olyan vagyok! A seregnél jól néztem 
ki, a kaptárban is elég pofás voltam, nagyjából a versenysúlyomnál — 
de utána megin leestem, úgy adtam le a tíz kilókat, egymás után! Most 
már, hogynégy hónapja nem szedek semmit, ebben is javulok azér — 
csak most még elég nehéz. Elvonási tünetek, meg rendezetlen 
viszonyok, amíg nem kerülök egyenesbe, ideges is vagyok, meg 
minden — mindegy, mert szóval azért ez nem egy visszafordíthatatlan 
dolog még. Úgyhogy talán, talán — hát, majd meglátjuk! 


ÖMLÖTT A VÉR 

Sok anya nem anya — 

Sokszor elgondolom: ha én egyszer kapnám magam, és felkeresném 
az anyámat! Habár a címjit se tudom, mer annyit tudok csak, hogy 
most Nyírmadán van, de hogy milyen utcába, azt már nem tudom. Hát 
sokáig még a nevit se tudtam! Csak úgy kigondoltam, hogy tán az én 
nevemen van, és akkor ugye Katalin — nade lehet, mondom magamba, 
hogy a nővérem nevin van, és akkor meg Mária! De amikor úgy vót 
hogy meghalt, akkor kiderült hogy Mária — szóval mégis a nővérem 
nevin van. Az intézet biztos tudja a címjit is — hát ha a nevit tudják, 
akkor kell hogy a címjit is tudják! Hát ott van benn a lapom, abba 
MINDENNEK benne kell lenni! Meg a nővérem is tudhassa, hát ő 
mondta hogy Nyírmadán van, mer ő járt nála, látta, meg tudja még azt 
is, hogy tizeneggyen vagyunk testvérek, ha nem többen — hát akkor 
csak tudja a címjit is a nővérem! 

Szóval, ha egyszer így felkeresném, és eléje állnék — Én azt 
mondanám neki: 

— Nézze csak — azt mondanám mer nem mondanám én őneki áztat 
hogy , anyám"! Hát hogyhogy?! MIRE FEL?! 

— Nézze — azt mondanám neki -, lássa itt ezt a két gyermeket? Ezek 
az én gyermekeim. Õnekik jut egy karéj kenyér a szájukba, énnekem 
nem jutott. Mostan maga biztossan azt gondolja: , De jó vóna ha 
visszajönne a jányom!” Mostanra maga biztossan meggondolta már 
magát, hogy ugye felnőttem, keresek, most biztossan mondaná 
szívessen: „Gyere jányom haza!” Én viszont azt mondanám rá: Nem 
megyek. Mer bizony ha kicsi koromba nem kellettem, akkor most se 
kelljek! Keresek, igaz. De nem magának: A CSALÁDOMNAK 
keresek! — Ezt mondanám én az anyámnak. Aszt avval szépen 
otthagynám, minthogyha ott se lettem vóna! 

Na hát ezt csak úgy elgondolom, magamba — 

Én különben állami gondozott voltam — hát ha már szóba került, én 
kimondom: az voltam, egész 18 éves koromig állami gondozott. 
Engemet megszült anyám -nem szégyelem, mer ugye énnekem nem 


szégyenem ez, nem én tehetek róla! —, megszült a kórházba, aszt 3 
napos koromba otthagyott! Ő megszökött — én meg ottmaradtam. És 
akkor így kerültem be a nyírbátori csecsemőotthonba — 
HÁROMNAPOS KOROMBA! 

Nem szégyen ez — mer azér elég jól felnöttem. Kinn voltam 
örökbefogadott szülőknél, elég rendessek voltak, meg minden, jó volt. 
Csak aztán mondták hogy anyám meghalt. Apám, az élt, nade egy apa 
nem nevelhet egy lánygyermeket, erre törvény van, mer a tanács 
mindenre gondol, hogy ugye ezt is megteheti avval a lánygyermekkel, 
meg azt is, amazt is — úgyhogy nem adtak ki apámnak, hanem inkább 
eltettek Cégényládányra, az ott van Porcsalma mellett, utána meg 
beraktak Nyíregyházára, a Szarvas utca 4. szám alá, és akkor így 
legfeljebb csak látogatóba mehettem ki apámékhoz. 

Csak utána apám megnősült és egésszen lemondott rólam, úgyhogy 
akkor megin kiadtak nevelőszülőkhöz — na azok aztán! Azok csak 
ütottek-vágtak engemet, a porszívónak a csövivel, hogy EKKORA 
hurkák vótak a hátamon! Én vótam 9 éves, egy másik ártatlan kislány 
meg, akivel eggyütt vótunk, az Andrea, az vót nyóc, kissebb még 
nálam is — és akkor a hülye parasztok azt csinálták, hogy mivel nem 
értek rá mivelünk foglalkozni, és hogy ne mehessünk sehová, derékig 
beástak minket a födbe! Esett, villámlott, zengett, csattogott, mi meg 
csak álltunk ott a födbe temetve, bõgtünk persze rettenetes — 

Igaz hogy az a nevelőszülő több gyereket nem kapott azután, hanem 
három és fél évre lett ítélve — mer okos vótam ám én, 9 éves koromba! 
Megszöktem, aszt be az intézetbe! Gyalog, magamtul! Bementem az 
intézetbe, lehívattam az igazgatót, aszt megmondtam neki: 

— Nézze igazgató bácsi — mondom —, én nem mondok semmit se! 
Mer legyen az a nevelőszülő akár milyen, én a háta mögött nem 
beszélek rá, mer — mondom — én azt nem szeretem. Hanem tessék 
kijönni és megnézni hogy mi van! Mer — mondom - én a szembesítést 
szeretem! Tessék eljönni, és akkor majd odakinn meglássák a 
valóságot! 

Úgyhogy akkor így is lett, és a nevelőszüleim mentek a börtönbe, 
én pedig mentem vissza az intézetbe. Ott jártam ki az iskoláimat is — 
úgyhogy énnekem megvan a nyóc általánosom, az hála Istennek 
megvan. 

Akkor egyszercsak kitudódott, hogy az anyám mégse halt meg, mer 


akit Pesten elgázolt a villamos, az egy másik Nyíri Mária volt, szintén 
nyíradonyi, de nem ugyanaz, és anyám meg él, Rákosszentmihály on 
van — de mindegy vót, mer akkor már 18 éves lettem és kijöhettem az 
intézetből úgyis. 

Úgyhogy, mondom, öszintén: én intézetis vótam! Sokszor nagyon 
szégyelem magam érte — de hát egye meg a fene: az vótam, na, aszt 
kész! 

Én különben vidéki vagyok, már úgy értve hogy tulajdonképpen 
nem is Pesten lakok — csak most a sógor-nömhöz feljöttem, és őnála 
vagyok. Szabadságot kértem ki a vállalatomtul, mer van nekem még a 
tavalyiból, meg az ezévi is mind megvan még, úgyhogy most egybe 
kivettem az egészet, és akkor most egyellőre itt leszek a Lidivel. 

De amúgy van nekem rendes munkahelyem, Nyírbátorba a 
Nyírkémiánál, kólagyárba. Jaffákat, kólákat, meg ilyesmiket csinálunk, 
én a töltön vagyok, ott palackozzuk a kólát. Most azér van így fésülve 
a hajam, mer — látod a homlokomat? Itt vót nekem egy vágásom. Mer 
elcsattant az üveg. Evvel egy hónapig vótam táppénzen, egész 
januárba, meg kaptam rá 767 forintot. Pedig ez egy üzemi baleset vót! 
Nade nekem csak nyócvan forintos Csébem van — mer micsináljak, hát 
sajnálom a 150 forintot Csebre kiadni. Úgyhogy akkor ezmiatt csak 
767 forintot számoltak — egy HÓNAPRA! 

Gépkezelő vagyok én a töltön, betanított munkás — de mindeggy az, 
akár szakmám van, akár betanított vagyok, mit bánom én, lényeg hogy 
munkahelyem legyen! Csak az a baj, hogy ez elég veszélyes hely. Mer 
ha széjjeldurran az öveg, hun szemen vág, hun a kezemet vagdalja 
össze — sok ilyen van. Hát most, utolsó héten HÁROM durrant, csak 
EGY HÉT alatt! És nem adnak se szemüveget, se védőkesztyűt, se 
semmit! Csak csizmát, meg kendőt, meg köpenyt. De azt a hosszú, 
vastag köpenyt, amit ök adnak, én nem szeretem. Inkább vettem 
magamnak másikat, nájlont, rövidujjút, inkább abba vagyok, mint 
emebbe a hátrakötős hosszúba. Csak így meg nincs védve a kezem. Na 
persze: mer gumikesztyût meg már nem adnak! 

A kereset meg kevés. Kétezeröt, kétezer, háromezer, ritkán ha 
háromezer-kettő — attul függ. Ha sokat túlórázok, pláne ünnepen, van 
hogy még a háromezer-ötöt is megkapom — hát, ritkán. Viszont amikor 
meg takarítás van, akkor jobb ha szabira megyek! Mer az órabér 
semmi, csak a teljesítményre fizetnek, takarításra meg csak az órabér 


jár, az annyi mint napjába nyócvan forint — hát mi az? Akkor már 
inkább odahaza takarítok, nem a Nyírkémián! 

Mer amúgyis minden hétvégin hazamegyek Adonyba. Előtte még 
veszek ezt is, azt is, felpakolok, aszt gyerünk haza! Mer családom van: 
két kisgyerek. Aszt azokhoz. Férjem, az nincsen — már úgy értve hogy 
az élettársammal nem vagyunk megesküdve. De azér szeressük 
egymást, meg minden — 

Csak sajnos most eléggé úgy néz ki, hogy le kell számoljak a 
vállalatomnál. Mer ha most elhasználom az összes szabadságomat, 
akkor ott állok szabadság nélkül, és akkor már Karácsonykor meg 
Szilveszterkor is dógozni kell, meg két ünnep közt is — mer muszáj, hát 
az ünnepre kell a sok kóla! Én viszont akkor már nem nagyon 
szeretnék menni. A másik meg: hogy nagyon kevés a pénz. Hát 
kétezerötszáz, háromezer, a négytagú családnak: KEVÉS! Ugye, a 
gyerekek anyósomnál vannak, persze akkor mindig adok anyósomnak 
is egy ezrest, vagy ha annyi nem jut, egy ötszázast, vagy adok neki 
nyócszázat ha nincs több, mikor hogy — adok, mer megérdemli, én 
nem azt mondom hogy nem érdemli! Elvállalja a két gyermekemet? 
Hát érdemli akkor! Csak viszont így mi marad nekem? Pedig én nem 
kötök magamra, mer inni se nagyon iszok, legfeljebb ha egy kevertet, 
vagy ha kevert nincs, akkor Hubit, mást én nem iszok, és azt is csak 
egy felesig, ameddig meg nem árt — de MÉGIS kevés ez a pénz! 
Úgyhogy mondom: lehet hogy leszámolok. Mer sajnálni sajnálom a 
munkahelyemet, de tényleg — csak viszont hiába: ha egyszer nem elég 
a pénz! Mer énnekem a családom az első, énnekem arra kell gondolni, 
hogy a két gyermekemet feltartsam! 

Ha így kiveszem a szabadságomat, mindig feljövök Pestre a 
sógornőmhöz — fene tudja, valahogy jobb szeretek Pesten lenni. Mégis 
más! Meg itten a sógornőm eltart. Ha elmegyünk ide-oda, egy 
diszkóba, vagy valami, akkor is a sógornőm fizet — nekem kevés a 
pénzem, neki több, hát akkor mér ne fizesse ő? Kinn lakik a sógornöm 
Palotán, a Keller Laci bácsi vikendházába -még hat éve, mikor a 
sógornömmel konyhán dógoztunk, a sógorom meg raktáros vót 
ugyanannál a vállalatnál, ez a Keller Laci bácsi vót ott a portás, és 
innen ismerjük, úgyhogy a sógornöm most már negyedik éve lakik 
ebbe a kis házba. Jó nagyon, mer csak ketten vagyunk a Lidivel, meg 
fizetni se kell — hát ez csak egy kis nyaralóház. De fűteni lehet azér — 


hát hősugárzóval. Bedugjuk, és akkor meleg lesz. Nem forró, de így 
öszbe ez is elég. Úgyhogy én szeretek nagyon feljönni. Esetleg ha 
leszámolok a vállalatomnál, akkor lehet hogy egészen is feljövök — 
még majd meglátom. 

Csak az a kár, hogy hülye messze vagyunk, hát jól kinn, 
Rákospalotán. Úgyhogy a Fény diszkóba is mindig taxival szoktunk 
bejönni — persze a sógornőm fizet, ha van neki pénze. De JAAJ milyen 
mérges lettem most valamelyik este! Az arabok végett! Jövünk be a 
sógornömmel, hogy na majd táncolunk, szórakozunk kicsit, vagy 
valami, aszt — hát én nem szoktam magamat szégyelni, aki engem 
felkér, avval elmegyek, azér van a diszkó! Hogy szórakozzon az ember 
kicsikét — hát nem? Na, most is: jön az arab. Jó, gyerünk akkor, 
táncoljunk! Vót előbb egy lassú, azt végigtáncoltuk, akkor jött egy 
gyors, megin lassú, meg MEGIN egy gyors — na, nekem most 
egyellõre elég: leülök. Mer fáradt vótam már! Az arab meg: jön ám 
énutánnam! Aszt mutogat. Hogy menjek át amoda, az ő asztalához! 
Mondtam neki hogy nem megyek, mer úgyse tudok franciául, hát mit 
csinálnék vele — de az meg CSAK tovább! Hogy öt úgy híják hogy 
Báhír — na ez is: milyen név? — 

— Jó van — mondom -, én meg Mónika vagyok! — mer nem szoktam 
az igazi nevemet mondani, mer mittudom-én! 

Meg hogy én tetszek őneki, és hogy mennyi forintér megyek el 
övele a lakásra? 

Pfûû de dühös lettem rá! Mer odáig jó van, hogy az arabok 
barátkozni szeretnének a magyarokkal, meg mondjuk rá szeretnének 
táncolni is — hát rendbe: BARÁTKOZNI, meg TÁNCOLNI! De még 
akkor hozzá, hogy fel is vigyen a lakásra?! Aszt ki tudja hogy mit 
csinálna ott énvelem! 

— BARÁT, érted? — mondom neki. — Meg TÁNCOLNI, addig oké! 
De már hogy LAKÁS, arrul nem vót szó! Lakás, az NYET! Na 
mennyéi szépen a sunyiba! — mondom neki. De én aszittem hogy a 
szemit kinyomom, én annyira dühös lettem rá! 

Meg akkor tegnap is — van egy csaj a Fény diszkóba, egy farmeros, 
rózsaszín inges lány, az mindig ott van, mindig arra az ajtónál táncol — 
de majdnem minden este rumlit csinál! Ülünk tegnap a sógornömmel, 
beszélgetünk — egyszercsak odajön mihozzánk. Hogy valamelyik a 
kettönk közül, akármelyik: hogy kétezer forint jó lesz-e nekünk, 


vagypedig nem. Mer fel kéne menni eggyik arabbal a lakásra. 

Na hát én megmondtam neki, hogy nem. Meg a sógornőm is 
aszondta: nem, ő se. 

— Jó van — aszondja —, ti bajjotok! Ha nem kell, hát nem kell! 

— Nézzed — mondom neki —, énnekem ha van száz forintom, jó, ha 
meg nincsen száz forintom, úgy is jó! Mer — mondom - én inkább nem 
eszek, nem iszok, de énnekem az nem éri meg, hogy engemet azon a 
lakáson leüssenek, vagy akármicsoda! 

Röhögött eggyet a csaj, aszt elment. — Nade tényleg: hát nincs 
igazam? Mer jó, hogy akkor is a sógornőm pénzit ittuk — de hát ha a 
sógornőm rászánja azt a pénzt? Akkor engemet ez mér érdekeljen? 

Amúgy nekem van egy barátnöm, a Marika, egy adonyi lány, csak 
itt van most Pesten, arrul lehet megismerni hogy mindig piros 
pulóverba van, na hát ő erre hajt — szóval az kurva, na! Arabokkal, 
magyarokkal, mindenkivel, de azt már minden módon összefogdosták 
— Úristen, amiket az elmesél! Mer énnekem elmondja, hát a barátnöm. 
Na szóval ez a Mari hív mindig engemet is. 

— Hülye vagy te? — aszondja nekem. — Hát tudnál te is pénzt 
keresni, hát mit akarsz! 

És igaza van! Mer én is kereshetnék sok pénzt, hát nem így van? 
Mer kereshetnék! Csak viszont énnekem ez nincs a vérembe. NINCS 
A VÉREMBE! Ő, ha csinálja: jól teszi. Ha neki így jó: csinálja! Én 
nem irigylem érte! Csak közbe: ő, meg én, az nem ugyanaz. Mer én 
nem tudnám ezt csinálni, hiába! 

Mer jó: én is belemennék! Hát az a pénz nekem is jó vóna! Mer 
pénzre az embernek szüksége van! — És akkor mégse tudok belemenni. 
Mer nem visz rá az Isten! 

Meg akkor még az is, hogy hát én félek. 

— Mari — mondom neki -, te vagy a hülye. Hát gondolj csak bele! 
Hát — mondom — a rendőrök? He? Avval nem gondolsz? Ha lebukol, 
mi van? Se munkahelyed, se semmi, könnyen elkapnak! Aztán jön a 
kitiltás, meg a másfél év, meg minden, hát gondoljál bele az életedbe! 
Itt szén vedel, hervadói, a vége meg mi? Csak nehogy már 
börtöntöltelék legyél a végin! 

Én még nem voltam börtönbe. Én még csak három és fél napot 
voltam fogdán — de az OLLYAN vót, hogy akkor én felfogadtam: én 
nem is leszek börtönbe sose. 


Mer az a három és fél nap nekem olyan vót, minthogyha három és 
fél HÓNAP lett vóna! Közbe csak három és fél nap vót — ami semmi! 
Úgyhogy én ezer is fogadtam fel, hogy kurválkodás, meg levevés, meg 
ilyesmik: NEM, én ezt mindet inkább távolítom magamtól. Mer én 
RETtentõ félek a börtöntül! 

Na ettül függetlenül én segítek a Marinak. Mer ő is szokott segíteni 
nekem, bármibe, mondjuk ha nincs pénzem, ad — úgyhogy ha egyszer 
véletlenül öneki nem lenne, akkor meg én adnék neki. Vagy mondjuk 
ha őneki kellene egy munkahely, meg albérlet, és ha mondjuk lejönne 
Nyírbátorba, vagy Nyíregyházára, én segítenék öneki szerezni. Mer 
tudok valakit, a doktor Jakabnét, és ezt a nöt én bármikor 
felkereshetem és beszélhetnék vele, hogy szerezzen a Marinak munkát 
meg albérletet! Szóval segítem én a Marit — mer ha kurva is, én azér öt 
nem nézem le! Ha ő ezt vállalta, benne van: jó, csinálja, váljék 
egészségire! Hát nem igazam van? Mer olyan ez, mint például a 
vegetária, pont olyan! ügye, ott a másik, a Bori, aki meg vegetáriázik, 
húst nem eszik! Kijön hozzánk, de hiába kínálja a sógornöm hússal, 
hozzá se nyúl! Mer sokan mondják, hogy a hústul a velő romlik, vagy 
mittudomén miket mondanak, és akkor ez a lány, a Bori is: meg van rá 
esküdve, hogy ő pedig húst nem fog enni. Énszerintem hülyeség — de 
jó, hát ha ő így gondolja, csinálja! Én ezer öt nem nézem le! — Na: hát 
ugyan ilyen ez is! 

A Mari különben az olyan, hogy az nem használ semmit se, mert a 
gumit az arabok nem szeretik, a gyógyszert meg még nem is próbálta — 
hát te Úristen! 

— Figyelj — mondom neki —, te tisztára hülye vagy? Hát elmész egy 
nõgyógyászatra, és akkor felírnak neked valamit, pont ami neked való, 
ami a szervezetednek kell! És akkor — mondom — ha az arabok nem is 
engedik, de te beveszed azt a gyógyszert dugiba, jó előre, és akkor 
mégis: nem maradsz teherbe! Mer— mondom — ha terhes leszel, mit 
csinálsz? Se lakásod, se munkahelyed, semmid sincs, hát az a gyerek 
így mindenhogyan csak intézetbe kerül, mer a tanács úgyis elveszi, te 
hiába nem akarod adni! Mer ez így van! Érted most már? 

— Na így tanítgatom én őtet, hogy segítsek rajta — de hát beszélhetek 
én öneki — 

De, mondom, akármennyire is ajánja mindenki, én ebbe az 
arabozásba nem megyek bele. Mer egy az, hogy az arabok nem tudnak 


magyarul. Hát akkor meg én hogyan beszéljek velük? Vannak ezek a 
kuvajiak, asziszem azok tán négerek, úgyhogy azok szuhul beszélnek 

— mer a négerek általába szuhul beszélnek, a dél-afrikaiak azok 
mind csak szuhul, a többi meg vegyessen, hol szuhul, hol meg 
másképp — hát ennyit már tudok. Az arabok viszont, azok megin 
vegyessen: hol angolul beszélnek, hol franciául, hol meg mittudomén. 
Én meg hát nem tudok se franciául, se szuhul, se angolul — akkor 
meg?? 

A másik meg: hogy hát félek. Mer könnyű azoknak az araboknak! 
Mer ugye a külföldit, azt nem büntetik, legfeljebb ha 72 órára beviszik 
a fogdára, aszt rátelefonálnak arra a külföldi országra, ahová az a 
külföldi tartozik, és megbeszélik, hogy "most mittudomén mennyi 
ideig nem tartózkodhat az illető Magyarországon. Vagy-pedig fizet 
valamennyit annak a rendőrségnek — mer pénzér mindent lehet, pénzér 
mindent lehet. Ad mondjuk rá ezerötszázat, és jó van! — Nade én nem 
vagyok külföldi, énvelem már más a helyzet! 

Én nagyon félek a rendőröktől. Mer vannak olyan rendőrök is, hogy 
mittudomén, elkapnak ûtékával, vagy minek hívják, üzletszerű 
kéjelgésér, ezer a kurvaságér, és akkor elvisznek — de úgy hogy azt se 
tudom hova visznek! Én azt hiszem, hogy a rendőrségre megyünk -de 
mondjuk rá este van, vagy éjszaka, sötét, én nem látok semmit, és nem 
is a rendőrségre visznek! Hanem kivisznek egy nagy erdőségbe, a 
rádiót jól felhangosítsák, direkt, hogy a főnökség se hallja, meg senki 


se hallja 
— hát vannak ilyen rendőrök is, mer én ezt már nagyon sokat 
hallottam! —, aszt esnek nekem, megcsinálják rajtam a dógukat, az 


összes! Utánna meg szépen agyonütnek. És akkor én mihez foghatok?? 

Meg én az araboktul is félek! Mer hogyha egymagába van; akkor 
nem érdekes — de hogyha már hárman, négyen jönnek? Úgy már én 
mit tudok csinálni? Tök sötét van, az utat se ismerem — kivisz az 
erdőbe: megöl. Csak úgy, passzióbul! — Megöl, elás — megteheti, mer 
utánna ki tudja hogy ki tette? Senki! Vagy akár csak felvisz a lakásra, 
de nem akar pénzt adni, én meg mondjuk rá, nem pont őszerinte 
venném magamat — lekever két jó pofont, utánna meg kilök az 
ablakon! Mér, nincs ilyen? Még ha csak maga van, tán bírok vele — de 
hogyha ÖTEN jönnek rám?? 

Úgyhogy mondom: ezmiatt én nem arabozok. Mer csak jó vóna 


csinálni — de viszont nem merem. Mer énnekem családom van, 
énnekem a gyerekeimre kell gondolni. Ha családom nem vóna — úgy 
lehet. Nagy nehezen, de talán úgy belemennék — így viszont én 
aszondom: inkább ehenhalok, mint hogy a nyakamat elvágják! Nem is 
magamér — de én a két gyermekemet féltem! 

Csak persze ott van a másik ódal is. Hogy ha elmegyek vele, 
megkapom azt a kétezer forintot, vagy megkapom a kétezer- 
ötszázamat — hát én azt a pénzt a kólagyárba egy HÓNAP alatt 
keresem meg! 

— Tiszta hülye vagy — aszondja a Mari —, nekem: öt perc; neked: egy 
HÓNAP! Hát normális vagy te?! 

Szóval, nem tudom — — 

Nade! Van mostan egy másik dolog! Az újítás. A levevés! Ami még 
sokkal jobb is, mint az arabozás! Mer egy az, hogy ebbe lefeküdni se 
kell, nem kell félni se, hogy az ember megkapja a mindenféle bajt, 
meg akkor az se nagyon van, hogy megvernének, vagy tudomisén — 
nem, ebbe csak annyi van, hogy vagy sikerül, vagy nem. De azér 
legtöbbször sikerül! 

A Lidivel vótunk egyszer egy diszkóba — nem is a Fénybe, másikba, 
nem tudom már a nevit se, a Lidi vitt el — ez még akkor vót, mikor 
elsőre kerültem fel Pestre, négy éve már. Ülünk a Lidivel a diszkóba — 
egyszer a Lidi: 

— Figyelj má Kati — aszondja —, nagyon néz tégedet az a srác! 

— Hát — mondom a Lidinek — mit érdekel engem, ha néz, nézzen! 

Egy másikkal vót a gyerek, egy öregebbel — ittak. 

Egyszer: tényleg, jön oda a srác, a fiatal. Magyar kölök vót. 
Odahajol, aszondja nekem: 

— Mennyiér jössz? 

Én meg — hát elsőre vótam még Pesten! — azt se tudtam, mit akar! 

— Hát — mondom - hogyhogy mennyiér megyek? 

— Na — aszondja —, hát lefeküdni! 

— Eridjél mán a dogodra — mondom neki —, hát mit képzelsz te? 
Menj innét, te szemtelen! — így. Pedig akkor még családom se vót! 

A Lidi meg nekem!: 

— Hülye vagy?! — de súgva csak. — Ne küdd el, híjad vissza! — de 
dühös vót! — Tartsad fel, beszélgessél vele! 

— Hát — mondom -— jó, beszélgetni beszélgethetek! — hát ezt nem 


utasíthatom vissza! 

— De — aszondja a Lidi — itassad is! 

— Itassam?! Minek itassam?! — hát mit tudtam én, hogy mi ez az 
egész! 

Most már tudom, azóta értem már. 

— Mindjár jövök, te csak tartsad fel a gyereket! — aszt átment ő meg 
az öregebbhez. 

Én meg beszélgettem a fiatallal. Ezt is, azt is, amazt is, mittudomen 
miket, ő is kérdezett, én is, jól belejöttünk mind a ketten a nagy 
beszédbe — hát beszélgetni jól tudok! Elvettem szépen a figyelmit — 
pedig nem is tudtam, mire megy a játék! Nemsokára jött vissza a Lidi. 
Kért még akkor ezt is, amazt is, ivott, meg itatta a gyereket is, hozatott 
nekem is — jó, én ugye csak kevertet iszok, vagypedig Hubit, egy 
háromcentest, vagy mondjuk rá egy felesset, mer én többet nem iszok. 
Amikor meg nagyon jó a kedvem, akkor esetleg elmegyek egy deciig — 
de akkor ittam. Meg jó kedve vót a Lidinek is, ivott ő is. Súgom neki 
közbe: 

— Hát az öreget hova tetted? 

— Elvittem — aszondja —, lefektettem aludni! Mer -aszondja — sokat 
ivott már, álmos lett! 

Elsőre vótam Pesten még csak, hát mit tudtam én! De nevet a Lidi, 
borzasztó nevet: 

— Van pénz — aszondja —, he, van ám pénz! Eleresztettük aztán a 
gyereket is — úgy mesélte el azután a Lidi. Hogy elvitte amazt a 
szállóra, mer szállón lakott a magyar, lefektette, minden — aszt szépen 
levette, ötezer forint vót a csávónál — azt az ötezret a Lidi gyönyörűen 
elhozta! 

Meg még akkor kétezerötszázat nekemadott belőle! Pedig én nem 
akartam. 

— Ne — mondom -, hát én ebbe nem segítettem neked, a te pénzed 
ez! 

— Dehogynem — aszondja —, hogyne segítettél vóna! Elég vót 
beszélgetni emevvel! — aszt a zsebembe gyűrte a kétezerötszázat. Jó 
van, mondom, ha már így van, egye fene, nem bánom! Meg az az 
igazság hogy örültem is neki: hát ötven forintom ha vót már összessen, 
utósó pénzem! 

Na így kell eztet csinálni. De a sógornőm, a Lidi nagyon érti! Hát 


vót még olyan is, hogy tizenötezret vett le! De öt perc alatt! Csak 
egyre kell vigyázni: nehogy civil legyen a manus, nyomozó. A többi, 
az megy, könnyen! 

És ez egy olyan dolog, hogy hát én nem vagyok benne hibás. Mer 
én nem tudok semmirül se, hát a Lidi nekem csak annyit mondott, 
hogy én beszélgessek vele! Én meg ugye beszélgettem. Hát 
beszélgetni, azt talán még szabad, vagy nem? Úgyhogy még ha a 
Lidivel lenne is valami, akkor is: én megmondanám a rendőrségnek, 
hogy én csak beszélgettem — mér, már az is bûn?? 

— Jó barátom, mér ne beszélgessek vele?! — na, szóval mondanék én 
olyat is, ami nem igaz. Mer én már rájöttem erre! Hogy a rendőrségnek 
hazudni kell! Mer ha hazudik az ember, azt jobban elhiszik, 
minthogyha igazat mond! Van Rákospalotán egy főhadnagynő, 
engemet már az is fölokosított: 

— Katikám — aszondja —, hagy erőszakoskodjanak: nem baj, te ne 
törödjél vele! Amikor már NAGYON kijöttek a béketűrésből, te akkor 
is csak nagy nehezen valljál! De akkor se az igazat. Mer úgy SOSE 
fognak hinni neked! — Énnekem ezt egy FŐ-HADNAGY-NŐ mondta, 
Rákospalotán, Zakariás Péterné nevű, benn a rendőrségen! Úgyhogy — 

Csak még azér akkor se tudom, hogy belemenjek-e ebbe a 
levevésbe. Mer ha tudnék így újítani, hát abbul MÉG SOKKAL többet 
tudnék szerezni, mint az arabozással! Mer két hét alatt az az 50-60- 
ezrem BIZTOS hogy meglenne, de tényleg, hát TUDOM hogy 
meglenne! És akkor szépen öltözködnék, meg minden — 

Csak viszont ettül is félek. Úgyhogy félek hogy NEM TUDOK 
belemenni, ebbe se! 

A Lidi mindig bíztat, hogy ne vacakoljak már, vegyem le, vegyem 
le, hányszor mondta már! — 

— Jó van — mondom -, de hogy az Istenbe vegyem le?! 

— Hogyan, hogyan — aszondja —, hát úgy hogy ki viszed, elviszed, 
aszt — 

— HOVÁ a szûzmáriába vigyem el?! Pláne hogy részeg 

— Hát — aszondja —, te hülye vagy — 

— Tudod mit? — mondom neki. — Inkább akkor én letartom 
beszéddel, ebbe most már belejöttem, te meg akkor vegyed le a 
másikat! De ÉÉN, hogy LEVEGYEM 

— Jó van akkor, tartsad le: itassad! 


— Itassam — mondom -, hát hogyan?! Ha akar, iszik, ha nem akar, 
nem iszik! De ÉÉN, hogy ITASSAM! Isten őrizz, hogy még majd ott 
okádjon nekem! Ha te leitatod, nem érdekel, ha leveszed, az se 
érdekel, de én bizony nem! 

Szóval, nem, én azt se tudom, hogyan kell ezt csinálni, nincsen 
nekem eszem ehhez, hülye vagyok hozzá, na! A Lidi meg: csak fogta, 
kivitte a magyart — tíz perc múlva meg már ott ült megin, a tizenötezer 
forinttal! Hogy a jóistenbe csinálja, én nem tudom! Gondolom, ő csak 
azt nézi, hová teszi az illető azt a pénzt — neki ennyi elég! Ha már ezt 
kileste, ha ennyit tud már, akkor a csávónak vége! 

De nem, ilyeneket én nem csinálok. Inkább egy örökös kódús 
legyek, de én nem lopok. Ha nincs pénzem, úgy is jó. Vagy akkor 
inkább KÉREK, egy akármilyen idegentül, vagy itt a Lidi, a 
sógornőm, ha kell nekem száz forint, ad — de ÍGY nem! 

Nem tudom — Mer közbe meg jó vóna belemenni! Hát persze hogy 
jó vóna! Mer most ha én bemegyek az ábécébe, hogy vegyek valamit 
magamnak, pénz nélkül: mit adnak? Semmit! Maradok éhen, maradok 
pucéran! Mer mindent pénzér adnak. Ha pénz nincs, még a kutya se 
ugat. Csak a pénz az úr! 

Evvel a főhadnagynővel én úgy kerültem össze, hogy 

— mer van nekem itt a nyakamon egy szúrásom. És azvégett. Ez 
kicsit hosszú, de azér elmondom. 

Ez a kendő is azér van most a nyakamon, mer át vót szúrva 
énnekem a nyakam, aszt ott van még most is a seb 

— mindenki azt mondta rá: hogy nem szégyelem én magam? hát ki 
van szíva a nyakam! — pedig az nem kiszívás, hanem egy szúrás. Meg 
vót egy lábszúrásom is, itt e, elég csúnya még most is — na, hát ez 
mind most július 3-án lett. 

Nem is emlékszek már hogy hová mentünk épp a sógornömmel, a 
Lidivel — ja, az Icáéknál vótunk, a Lidinek a régi munkatársánál, na az 
is egy ugyanolyan belemenős csaj mint a Lidi, harapódzik, meg 
minden, jó barátnök most is még a Lidivel, pedig már rég nem 
dógoznak eggyütt — na náluk vótunk a Lidivel, egy keddi napon. Aszt 
ahogy megyünk haza az Icáéktul, már az Örs vezér téren vagyunk, ott 
várunk épp a buszra, a 63 E-re, piros E betűvel, mer én avval szeretek 
menni, az sehol nem áll meg, végállomástul végállomásig visz, 
mindegy, szóval ott várunk nagyba a buszra — hát, odajön hozzánk egy 


öregember. Egy olyan 65 éves valaki, fehér haj, kicsit sánta, minden — 
de egy nagyon pajkos valaki! Ince Mihálynak híják — de ezt akkor 
még nem tudtuk, csak később mondta a rendőrség, hogy ez a neve. 
Odajön hozzánk, aszondja: 

— Ha érdekel benneteket a verseskönyv — aszondja — , én tudok 
mutatni nektek egy nagyon szép verseskönyvet. Vagy ha akarjátok, ki 
is lehet írni belőle a verseket — aszondja —, vagy majd én kiírom 
nektek, jó van? Ha akarjátok! — aszondja. 

De mi soha nem láttuk még előtte ezt az öreget, soha! 

VERSESKÖNYV - hát engemet az nem érdekel. Biztos a frontról, 
ilyen háborús izé, láttam én ezt már a tévén, meg hallottam is, 
történelemórán is tanultuk, politika, meg mittudomén — én meg is 
mondtam rögtön az öregnek, hogy engemet ez nem érdekel. De viszont 
a Lidi meg aszondta: őtet érdekli! 

— Jó van — aszondja akkor az öreg —, gyertek akkor el! 
Elborozgatunk, elbeszélgetünk, megmutatom a verseskönyvet, meg 
minden! Na, nincs kedvetek eljönni? 

Meg még vett is nekünk két csomag cigit! Pedig vót cigarettánk, de 
ránkerðszakolta, hogy ő vesz nekünk! 

— Mit szívtok, Szimfóniát? Hozok! Majd én hozok nektek! 

— Hát, jó — aszondja a Lidi —, ha már annyira van, hozzon! — aszt 
erre meg is vette az öreg, ott az Örs vezér téren, két csomaggal, aszt 
odahozta! 

Akkor vót nyóc óra, pontossan nyóc óra, az Örs vezér téren. — De 
én ezt a rendőrségen is ugyan így adtam le, PONTOSSAN ugyan így! 
Meg elmondtam, hogy hát ugye mi semmire se gondoltunk, hát egy 
öreg, egy 65 éves, vénember, hát ki hitte hogy valami nemjót akar! De 
hát ha a Lidinek kedve van, menjünk akkor! 

De még akkor nem is eggyütt mentünk! Mer az öreg aszondta, neki 
még dóga van, mi csak igyunk meg egy kávét a presszóba, majd csak 
utánna szálljunk fel a 89-es buszra — vagy a 98-asra? nem is tudom 
már —, menjünk vele három megállót, szálljunk le, ott lesz a sarkon 
egy ilyen bőrdíszműves, táskás, szíjas, menjünk el előtte, meg csak 
tovább, még tovább, egész az első sikátorig, azon le kell fordulni, 
pontossan a sarkon, mer az a Somogyi Bacsó út, akkor azon menni, 
egész egy kis fás részig — aszt ő majd ott fog várni minket az első 
bokornál. Na, jó. De még olyan rendes vót: háromszor is elmondta! 


Hát ki hitte vóna akkor még, hogy — 

Pedig én ÉREZTEM valamit! Még mondtam is a sógornömnek, a 
Lidinek: 

— Figyelj má — mondom neki — , nem lesz baj? És ha ott a bokornál 
ez megles minket, aszt leüt bennünket? Lidikém, gondolkodj már! 

— Eridj má magadnak — aszondja a Lidi —, hát egy ÖREG EMBER, 
nem mer ez ilyet tenni! Meg tudod hogy figyelmes vagyok! 

Jó, hát a sógornömnek jár a szája, de azér tényleg figyelmes! Én is 
az vagyok — de viszont ha elgondolkozok, akkor má nem vagyok 
figyelmes! 

Na, hát aszt csakugyan ott várt minket az öregember a bokornál. De 
tiszta sötét vót már akkorra, hát jó késő lett. Az öreg rendes vót még 
akkor is: 

— Tudjátok mit? — aszondja. — Elsőnek majd én bemegyek, aszt 
megnézem hogy ki van fenn! 

Mer, hogy mondjam, a ház, az nem az övé, hanem a növéréé. 
Ahogy így bemegyünk, először az öregnek a nővére lakik, szembe a 
kerítéssel meg megin egy másik testvérje, ő meg hátul lakik, balfelül. 
Egy olyan kis keskeny valamibe, mint egy spájz, csak picivel 
szélesebb, meg van hozzá egy kis konyha — de teli az egész 
limlommal, meg szörnyű kosz! Persze akkor ezt mi még nem láttuk! 
Mer elsőre ő ment be. 

Na, kiszólt akkor a sötétbül: — Gyertek be — aszondja — jöhettek! 

Jó. Bementünk. 

De arra azér vót esze az öregnek, hogy a konyhábul a szobába 
elsőbb minket küdött be, csak úgy gyújtotta fel a villanyt, meg úgy jött 
be ő is utánnunk. Ahogy aszt világos lett: Úristen, ami ott vót! 
MINDEN teli szeméttel, piszokkal, a mosatlan edény még a födön is! 
A sógornőm egybül ki akart vóna fordulni - 

— Hagyjad má — mondom neki -, hát látod: öreg, nincs felesége se, 
hagyjad! 

Mer ugye egy 65 éves ember már mit tud? Se takarítani, se mosni, 
se semmit — de az ilyet én még nem szoktam lenézni! 

Aszt az asztalt tényleg le is takarította, meg hozott elő bort — de 
nagyon finom házi bora vót! Igaz hogy én elég boros vagyok, szeretem 
a bort — amúgy én csak kevertet iszok, vagy esetleg Hubit, de ha JÓ az 
a bor, akkor én nagyon szeretem a bort! Ami má picit savanyú, az 


nekem nem kell — de ez nagyon jó piros bor vót! A Lidi meg is ivott jó 
két-három pohárral, én meg még tán öttel is megittam — hát jólesett! 
Közbe persze beszélgettünk is, ókor-ókor kerültem-fordultam egyet, 
mer sokat ülni nem szeretek, ittam akkor megin — de azér ennyi bortul 
én még tényleg nem szédülök meg, csak jókedvem lesz, ennyi! 

Mutatta ott a verseskönyvet, meg mesélt is az öreg — egyszer látom: 
eggyik kezin nincs neki ujja! 

— Hát magának hova lett az ujja?? — mondom, így kíváncsiságbul. — 
Hova hagyta az összes ujjait?! — Mer olyan feltűnő vót: le vót neki 
vágva, vagy micsoda, de MIND, a helye meg bevarrva! Mi a fene, 
mondom magamba, megműtötték ezt, vagy mi? 

Aszt elmondta. Hogy a háborúba veszítette el az ujját, a fronton, 
mind az összesét. Meg mesélt akkor a háborúról. De elég álmos vótam 
én már akkor — 

Ez az érdekes, hogy én eggyáltalán nem tudom, hogyan is 
kezdődött ez az egész! Ha megnyúznának se emlékeznék! Csak 
aszondja egyszer nekem az öreg: 

— Katica — aszondja —, légy szíves, eridj má ki! Mer a barátnöddel 
szeretnék beszélni. 

Azt se tudom, honnan tudta a nevemet — na biztos a Liditül. De a 
Lidit meg úgy mondta, hogy a , barátnöd", nem hogy a sógornőm! 

— Jó — mondom —, semmi kifogás, nincs akadálya! 

— Eridj addig a konyhába, jó? 

Rendbe: kimentem a konyhába. De unatkoztam nagyon. Hű, itt én 
mindjár elalszok! Micsináljak? Kimentem az udvarra is, mer 
pisilhetnék vótam, visszajöttem megin a konyhába, még mindig 
beszélgetnek — Széjjelnéztem akkor— megláttam egy fél dinnyét. Ott a 
koszba! Nem érdekel, mondom — fogtam, megettem! Az egészet! Az 
öreg nem mondta hogy egyem meg — én megettem! 

De én ezt a rendőrségen is ugyan így mondtam el utánna, szorul 
szóra! Azok csak röhögtek, maj megpukkadtak! 

Eszem ott nagyba a görögdinnyét — egyszer hallom: kiabálás. A 
Lidi! 

Meg utánna az öreg is! Hogy ő ezt nem akar, meg azt nem akar! De 
nem is értettem rendessen — hát az ajtón át! Úgyhogy én még akkor se 
kapcsoltam — ettem tovább a dinnyét! 

Akkor az öreg hangja — de dühössen!: — Na, híjad be akkor a Katit! 


Erre mentem én vissza be. 

— Foglaljál helyet! — aszondja az öreg, nekem. 

— Áá — mondom -, nincs kedvem, ebbe a koszosságba! Mer fehér 
ruhába vótam -— a tiszta fehér ruhámba! — 

aszt féltettem a fehér ruhámat. Sajnálom azt a ruhát máig is — mer a 
hatalmas vérpecsét azóta se jött ki belőle. Hát másfél liter vért 
veszítettem én, rá az egész ruhámra -úgyhogy el lehet dobni azt a fehér 
ruhát — 

Nem ültem le — de azér két pohár bort még behúztam, úgy, állva. 

Na itt ezt a részt nem tudom, ebbül most semmit se tudok. Csak 
annyit, hogy egyszercsak ott állt előttem az öreg, aszt ORDÍÍtott rám, 
meg hadonászott. De olyan összevissza, hogy én nem is értettem amit 
kiabál — csak annyit vettem lei az egészbül, hogy azt akarja hogy 
feküdjek le vele. 

A legvégin meg jól pofonvágott — de ÚGY megpofozott, hogy én 
majdnem nekiestem a szekrénynek! 

Nade most én megkérdezlek: ha tégedet valaki pofonvág — de 
ERŐBÜL! —, te akkor azt nem visszaadod? UGYE hogy visszaadod 
neki?! 

Na ezer is nem lett semmi ebbül az ügyünkbül a rendőrségen se — 
szépen elsimították. 

Hogyan magyarázzam — én nem pofonnal adtam vissza az ő 
pofonját. Hanem jól gyomorszájon rúgtam az öreget. 

Utánna, én nem is tudom hogy hogyan, de szájba is ütöttem, hogy 
elindult neki a szája vére, vagy tán az óra vére, nem tudhatom melyik a 
kettő közül. Van nekem tizenhat gyűrűm, de az mind a tizenhat rajtam 
vót, hát jó csomó gyűrű az ujjamon, aszt avval: adj neki! Én se vótam 
rest — hát ha te így, akkor már én is másképpen gondolkozók! 

Azután hogy hogyan került őhozzája egy fehérnyelű kés, azt már én 
megin nem tudom. Mer addig én azt a kést nem láttam sehun! Hogy az 
asztalon lett vóna, vagy a szekrényen, vagy hol, én eggyáltalan nem 
tudom, mer én csak az öregnek a kézibe láttam meg először. Egy olyan 
jófogású törkés, fehér nyele van neki, de Tűhegyes — hát itt van e, a 
nyakamon, látszik hogy nem egy akármilyen tompa valami vót! 

ÚRISTEN, ahogy én azt a kést megláttam! ! A KÉZIBE neki!! 

Nem tudom hogy én akkor mit csinálhattam, meg azt se tudom 
hogy a Lidi mit csinált, de valószínű az öreg megijedhetett valamitül, 


mer valahogy aszt eldobta a kést. Ezt a fehérnyelű törkést. Hát csak 
arra gondolok, hogy ő megijedhetett! 

Úgyhogy én a födrül vettem fel a fehérnyelű kést. Na, mondom, 
ennek már a fele se igaz — aszt jól belevágtam az öregnek a hátába a 
kést. 

De — hogy mondjam — azér nem olyan NAGYON! Csak mint 
mikor mondjuk rá az asztalba belevág az ember egy kést — én úgy 
éreztem, minthogyha bele se ment vóna az öregbe! Úgyhogy én 
magam is csudálkoztam mikor megtudtam, hogy a lapockát érte — én 
máig se tudom hogy hogyan! A LAPOCKÁT! Meg hát én azt se 
tudom, hun van az a lapocka! De a rendőrség így mondta. 

Egy hétig feküdt aszt vele az öreg — 

A lábamon ő akkor már megszúrt engemet. Meg lehet hogy már a 
nyakamon is? De én nem vettem észre semmit! Pedig már PRICCELT 
belülem a vér! De én akkor se vettem észre! 

Na, a Lidinek több se kellett, a sógornömnek: elkezdte hajingálni az 
öreg fejihez az üvegeket, amikbül a bort kiittuk. Ezen is úgy 
csudalkoztam utánna, hogy alig vót egy pár vágás a fejin neki — mi 
meg már aszittük hogy meghalt! 

— Lidi — mondom, de én má SIKÍTOTTAM! — gyere! Gyere ki, 


gyere el! 

— Nem érdekel!! — aszondja a Lidi, aszt csak üti-vágja tovább az 
öreget. 

— De — mondom — a KÉS, hát nem látod?! 

— Akkor se érdekel!! 


De aszt csak észheztért lassan a Lidi is — aszt akkor kimenekültünk. 

Amúgy különben a Lidi se hozott el semmit onnan az öregtül, de 
EGGYÁLTALÁN semmit se hozott el a lakás-bul! Egy szeget se! 
Vagy hát legalábbis énnekem nem mondta hogy hozott vóna valamit! 
De a rendőrség se mondta. Mer olyan hirtelen vót ez, hogy mi csak 
mentünk — épp hogy a villanyt leotottuk, aszt hajrá. Azt se tudom, 
hogy jutottunk ki, átmásztunk a kerítésen, de én abbul se éreztem 
semmit, én csak úgy repültem — 

Én ugye meg vótam szúrva, két helyen, nyakamon is, lábamon is — 
de úgy meg vótam szúrva, hogy a torkomon át lehetett látni! Hát 
másfél liter vért veszítettem. MÁSFÉL LITERT! De viszont nem 
tudtam semmirül. Én nem vettem észre azt se hogy meg vagyok 


szúrva! Pedig a szobába is jó sok vér ottmaradt, meg akkor az udvaron 
is, a kerítés is csupa vér lett, meg végig az utca — hát ÖMLÖTT a vér! 
Hát errül is talált oda a rendőrség! Én meg csak, mint aki meghülyült: 
megyek — 

Csak már jó messzire, már majdnem kinn a kövesútnál: egyszer 
érzem ám, hogy valami így FOLYIK rajtam, valami MELEG. De 
MÉG MINDIG nem értettem, hogy mi az, még akkor se! Hát, 
mondom, az nem lehet, hogy ilyen melegem van! Csak ahogy aszt a 
lámpánál megálltunk, akkor nézi a sógornőm, a Lidi: 

— Te — aszondja —, vérzel te? Megszúrt tégedet a vén szaros? Vagy 
mi?! 

Aszt közbe annyira meg vót szúrva a nyakam, hogy kishíján az 
eremet el nem vágta az öreg, avval a fehér-nyelű törkéssel, azt a nagy 
eret! De a nyakínt, ezt a vastag nyakínt, ezt széjjelvágta, mer ez kétfelé 
van vágva! — És akkor ezt a sebet se orvos nem látta, se penicilint nem 
kaptam rá, se varrni nem varrták, semmi! És mégis begyógyult! Mer 
most már mondjuk rá majdnem be van gyógyulva. 

Ja, meg akkor a papucs! A Lidinek a papucsa! Az bennmaradt a 
lakásba — a fele! A jobbos! Aszittük az utcán hagyta el, de nem, mer az 
öregnél maradt! Én meg: mezítláb! Mer MIND A KÉT szandálom 
bennmaradt az öregnél! A rózsaszín szandálom — hát ez most már az 
én károm — 

De még akkor utánna egy hétig nem vót semmi. Feküdtem, a Lidi 
itatott teával — Hát mi aszittük, hogy az öreg meghalt! 

Akkor aszt jöttek a rendőrök. Mer mégse halt meg az öreg, hanem 
feljelentett minket. Mer ahogy a rendőrség a véren odatalált öhozzá, 
elsőbb aszondta, nem is vót semmi, úgyhogy akkor csak kórházba 
vitték az öreget, de utóbb aszt rágondolta magát mégis: egye fene, ha 
már így áll a dolog, ő leadja a feljelentést! Hogy így meg úgy, két 
illető, egy Lidi nevű, meg egy Kati nevű — 

Csak az vót ám, hogy ő másképpen mondta el ezt az egészet! Őnála 
nem is július 3-án történt ez, hanem július 2-án — mer hogy őnála 
minden fel van jegyezve, és hogy ő július 2-án ment el a fürdőbe, és 
akkor utánna lett ez a dolog — hát ami egy mese, mer nem igaz! Mer 
közbe a keddi nap, az július 3-a vót! Meg hogy ő otthon vót egyedül, 
mer fáradt vót, már 6-kor lefeküdt, aludt, és akkor mi egyszercsak 
berohantunk, elsőbb a Lidi, utánna meg én, és hogy akkor én késsel 


mentem rá, a Lidi meg fej bevágta az üveggel — ilyeneket! 

Ince Mihálynak hívták különben az öreget — akkor tudtuk meg ezt 
is. Nade nem vót szerencséje Misa bácsinak, mer a rendőrök se vótak 
egésszen hülyék! 

Benn vótunk akkor három és fél nap a fogdán. De mi elsőbb nem 
akartunk vallani — mi nem mondtunk semmit! Csak akkor hogy 
elmondta a rendőr, hogy az öreg miket összehazudott, dühös lettem: jó, 
hát ha ő így, akkor én is! Elmondtam akkor, úgy ahogy tényleg vót. 
Már ha így vagyunk, akkor én bizony kimondom! Meg énutánam a 
Lidi is elmondta az egészet. 

És akkor erre mit mondott az öreg? Ez az Ince Mihály, mit felelt rá? 
Azt mondta, hogy a Lidiével eggyezik a szó, de énvelem nem. Nade 
most kérdezem én: hogyha a Lidi szava eggyezik az öregével, az 
enyim meg eggyezik a Lidiével — akkor most hogy van ez? 

A Lidi, az megmondta nekik, de rendessen. Megmondta: ő nem 
szégyell magát, ha az öreg se szégyell, ő kimondja a szót, az öreg 
szemibe is, de akkor az öreg se tagadja! 

— En megmondom — aszondja a Lidi —: maga engemet ki akart 
nyalni! Igaz hogy ki akart nyalni, vagy nemigaz hogy ki akart nyalni?! 
Mondja meg a szemembe! 

— Igaz ez? — aszondja a civil, a nyomozó. 

— Hát — aszondja az öreg, ez az Ince Mihály —, hát tetszik tűnni, 
milyen az ember — 

— Na! — aszondja a Lidi. — Itt van! Hogy süljön ki a szeme! Elmehet 
maga a picsába, tudja?! 

Akkor aszt ki is engedtek minket, elmehettünk haza. Július 14-én 
engedtek ki, mer három és fél napot vótunk a fogdán, meg akkor az 
orvosi beutalásomra is július 14-e van ráírva, meg is tudom mutatni — 
de elég vót nekem ez a három és fél nap is, pont elég. Meg elküdtek az 
öreget is, az Ince Mihályt: 

— Maga mit akar? — aszondja neki a civil. — Ha így vót a dolog, 
akkor MIT AKAR maga?! Nézze — aszondja —, rablás nem vót, 
gyilkolás se vót, még verekedés se vót, csak szúrás, úgyhogy ebbül 
nem lesz tárgyalás! -aszondja a nyomozó. — Ennyi ebbül most elég! 
Elmehet! 

Csak közbe ENNYI híja vót, hogy nekem ez az ÉLETEMBE nem 
került! Mer ha elvágja nekem ezt az eret?! Akkor mi van?! Aszt ha 


meghalok, a két árva gyermekemmel mi lesz?! A Lidinek semmi bajjá 
nem lett — hát ő nem állt az öreg fele, ő messzibb állt. Én viszont 
beszorítottam az öreget a sarokba, az Ince Mihályt — hát ha tudom, 
hogy engemet meg fog szúrni, akkor én is messzibb állok! De nem 
tudtam. Mer ez váratlan vót. Aszt így akkor megkaptam a két 
szúrásomat. Úgyhogy én MÁSFÉL LITER vért veszítettem, meg bele 
lehetett látni a torkomba — hát meg is halhattam volna, nagyon 
könnyen meghalhattam volna, nem? 

Meg is ijedtem, hát persze hogy megijedtem, már ott az utcán 
mondtam én a Lidinek: 

— Lidi — mondom neki —, menjünk el evvel valahová! 

— Nem megyünk sehová! — aszondja. 

— De hát — mondom — nem látod? ENNYI vér, te Úristen — 

— Hülye vagy te? — aszondja. — Úgy jobb, ha a rendőrség 
megtudja?! 

— Jó — mondom - , hát így is jó — 

Vót otthon egy kis pálinka, avval fertõtlenítettem, de csak úgy körül 
— de a vér még akkor is csak úgy SZAKADT, CSURGOTT, végig 
mindenen! 

Meg még akkor vettek is vért tölem a fogdán! A sógornðmtül, a 
Liditül csak egyszer vettek vért, de éntülem KÉTSZER is vettek, pedig 
alig bírtak, mer énbelülem alig jött már vér, hát énbelülem már mind 
kipriccolt! Aszt akkor mégis vett az orvosnő — mer akkor még nem 
mondtuk meg, hogy szúrás is vót! Meg nem is látták, mer a nyakamon 
vót a kendő! Na, akkor utánna megmondtuk, hogy vót azér ott még kés 
is, egy fehérnyelű törkés, és akkor a szakértő, egy szakorvos, aki ott a 
rendőrségen van, megnézte a szúrásomat, és aszondta: 

— Hát maga MÁSFÉL LITER vért veszített! — aszondja. 

— Úgyhogy most kell adni magába másfél liter vért! De én 
megmondtam neki, hogy hát nem. Mer ki tudja milyen véreket 
gyűjtenek ott össze, Isten tudja hogy milyen emberekbül, mer már ök 
maguk se emlékeznek rá hogy honnan szedték, aztán utánna meg 
belemeresztik, én meg megkapom vele az idegbetegséget, meg 
mittudomén miket, hogy még diliházba is kerülhetek — hát nem. 

— Nem — mondom a szakértőnek —, köszönöm szépen. De a vér, az 
nem játék! 

Meg aszondja ott ez a szakértő: 


— Ez késnek a szúrása — aszondja —, jól ki van nyílva, meg el is van 
gennyesedve, ebbe bele lehet halni! Úgyhogy most beteszünk egy 
kapcsot, meg bevarrjuk! 

— Doktor úr — mondom neki —, az ÉN nyakamba nem fog jönni 
kapocs, se júbél nem fog jönni az én nyakamba! Engemet nem 
varrnak! Hanem tudja mit? Van nekem otthon hintőporom, meg van 
tetrán-kenőcsöm, az mindent fertõtlenít, majd avval én magamnak 
megcsinálom. Meggyógyítom magam, de nekem NEM KELL 
ORVOS! 

— Mer fájt ám, fájt nagyon! 

És tessék! Nem kellett orvos! Megcsináltam magam -és most már 
viszket. Mer forrad befele! 

Utánna még be kellett vóna feküdni nekem kórházba is, legalább 
egy hónapra be kellett vóna menni, ki is adták a beutalót a rendőrségen 
— eltettem, megköszöntem, aszt nem mentem avval se sehová. Aszt 
nem nekem vót igazam? Mer igaz hogy még azóta is szédülök — hát 
tegnap a Virág presszóba: állok a pénztárnál a sorba, de én egyszerre 
UGY megszédültem, hogy ha le nem ülök, ott esek össze! Amikor 
meg reggel kelek fel, olyan a nyakam mint egy tégla, nem is érzem — 
de akkor is: nem jobb így, minthogyha még egy hónapig kínoznak a 
kórházba, aszt esetleg még el is rontsák nekem a nyakamat?! 

Még ezt a szúrást az uram nem 1s tudja, az élettársam, még ezt nem 
látta — 

Különben lehet hogy holnap hazamegyek, mer küdtek táviratot 
hogy menjek — de az is lehet hogy holnap este elmegyek még a Fény 
diszkóba, és akkor csak utánna utazok haza. Táncolok eggyet, 
szórakozok kicsit, iszok is valamit — mer énnekem ami jólesik, azt 
megiszom, nem szégyelem! Ha jókedvem van, megiszom azt a 
kevertet, de úgy azt a Hubit is — mér ne? Ha a Lidi is jön, a sógornőm, 
akkor megyek holnap a Fénybe. Mondjuk rá a Lidi nélkül nem nagyon 
hiszem — hát nem tudom, maj még meglátom — 

Jelen pillanatba most itt lakok a rendőrszálláson. Mert ugyanis egy 
albérlet, az kétezernél kezdődne, és akkor az csak egy szoba, avval ki 
is fújt az egész, de esetleg még azon a szobán is osztoznom kell 
valakivel, egy másik sráccal — ez meg csak kétszáz forint, és ezmellett 
akkor higénikusabban is vagyok, meg tévé is van, meg minden ami 
kell. Mondjuk itt is ketten vagyunk a szobába — de nekem ebbe is 
szerencsém van, mert per pillanat ugyanabba a műszakba vagyunk 
mind a ketten, ugyanakkor alszunk, tehát nem nagyon zavarjuk 
egymást. Amikor elcsúszik a dolog, akkor rossz egy kicsit mer ha ő 
alszik, én nem tudok csinálni semmit — de azér megoldható ez is: 
vettem a magnómhoz egy fejhallgatót, és így nincs probléma. Most 
éppen elég rettenetes a helyzet — de majd kész lesz az építkezés, és 
akkor jó lesz. 

Én különben nem is Budapesten születtem, hanem az Alföldön, 
Tiszafüreden. Már úgy értve, hogy mi nem is ótt laktunk, hanem 
Abádszalókon, csak Tiszafüredre vitték be édesanyámat, amikor meg 
akart szülni engem. Úgyhogy én a gyerekkoromat is Abádszalókon 
töltöttem, egy nagyon fáin helyen, egy magányos gátörházba, a gáton, 
pont a Tisza-kanyarba — mer édesapám gátör. No ott persze jószágok is 
voltak, minden fajta, amit csak el lehet képzelni, tehenek, libák, 
kacsák, disznók, bikák, gyöngyik — ez egy ilyen pöttyös valami, 
aprójószág, szép nagyon —, meg satöbbi, hát az borzasztó jó volt egy 
gyereknek! 

Én egyébként nem is rendőr akartam lenni először, hanem vadőr. 
Meg őszintén szólva még olyanra is gondoltam, hogy esetleg régész 
leszek — na az még egy szép szakma! Énszerintem annak nagyon 
megvan a maga értéke! Gyerekkoromba én végig úgy voltam: ha 
találtam valamit, mindig meg szoktam nézni, hogy nem-e VALAMI — 
ugye hátha, hát sose lehet tudni! Talál az ember egy dolgot, és akkor 
nem is az értékit nézi, hanem a mondanivalóját — mer énszerintem 
minden tárgynak megvan a maga mondanivalója! Ilyen régi 
valamiknek, hogy mondjuk egy kávéðrlõðnek, amit még az 50-es 


évekbe használtak — a kézibe veszi az ember, és akkor úgy belegondol, 
hogy te jó Isten, hát KÉZZEL örölték még a kávét! Amit ma már 
szinte el se bírunk képzelni! Szóval ez egy ilyen képet idéz föl az 
emberbe, és érdekes tud lenni, nagyon! Úgyhogy mondom megfordult 
ez is az agyamba — de aztán úgy komolyabban mégse mentem bele, 
hanem amikor általános végin jelenkezni lehetett továbbtanulásra, 
akkor vadõrnek jelenkeztem. 

Csak nem vettek föl. Mer Magyarországon csak egy ilyen iskola 
van, a Bakonyba, Vadgazdálkodási Szakközépiskolának hívják, 
viszont sajnos oda túljelentkezés volt, és én nem kerültem be. 
Másodiknak írtuk a hentes és mészáros szakmát — oda viszont egyből 
fölvettek. 

Ezt a hentes és mészáros dolgot édesapám akarta, mer azt mondta, 
hogy szép szakma, meg kelendő szakma, mer az emberek amíg csak 
élnek, mindig csak esznek, úgyhogy erre mindig szükség lesz és jól 
meg lehet belőle élni — jó, hát ha már egyszer elkezdtem, végig is 
csináltam, abbahagyni nem akartam. De nem találtam olyan nagyon 
jónak. Négyezer forintot tudtam megkeresni vele, hát ahhoz képest, 
hogy elég sokat kell dolgozni, az nem olyan nagyon sok. Meg 
valahogy nem is volt nekemvaló. Mer ami ott megy, az szerintem egy 
szadizmus. Én nem is tudom, hogy lehet azokat a szerencsétlen 
jószágokat — húú, hát én borzasztó sajnáltam öket! Énszerintem oda 
egy másfajta ember kell, olyan lelki fölállítottságú, hogy szeretni tudja 
ezt a szadizmust — én ezt nem tudtam megszokni. 

Úgyhogy kis ideig voltam csak a szakmámba, inkább elmentem a 
Belkerhez, egy cipőraktárba, raktárosnak. Édesanyámék nem örültek 
neki, hogy otthagyom a jó szakmámat, de annyira azér nem izéltek, 
hogy mittudomén, megtiltották volna, vagy valami — én meg úgy 
voltam vele: én csinálom, hát akkor nekem is kell abbahagyni. Aztán 
édesapám is beletörődött, mer látta ő is, hogy a cipõraktár tényleg 
jobb: egy mûszakba voltam, állandó délelőttös, fűtött helyen 
dolgoztam, és mégis megkaptam a nyolc-kilenc ezremet — hát azér az 
már valami. Jöttek ezek a maszek kiskereskedők, akkor én kiszedtem 
nekik ami kellett, kiszortíroztam szépen a modelleket, meg jöttek a 
külker vállalatoktól — szóval elég jól elmentek a napok, nem nagyon 
unatkoztam. Sokszor volt túlóra is, mer akkora volt a forgalom, de 
akkor azt is megfizették, természetesen — úgyhogy nem volt rossz! 


Eléggé bejártam én már az országot, habár fiatal vagyok még, de 
azt lehet mondani hogy jártam én már majdnem mindenütt. Ugye: 
Tiszafüred, meg Abádszalók, közbe akkor elköltöztünk Tiszaroffra, 
mer édesapa mat áthelyezték, másik örházba, úgyhogy Tiszaroff is, 
akkor a szakmámat, azt Szolnokon tanultam, utána Martfů, a 
cipőraktár, azután meg jött a sorkatonai szolgálatom, azt 
Szombathelyen töltöttem — hát szóval — De közbe meg mindenkitől 
csak azt hallottam, hogy Budapest, Budapest, hogy az ilyen jó, meg 
olyan jó — áá, gondoltam, megpróbálom én is: milyen lehet? Úgyhogy 
amikor leszereltem, utána följöttem Pestre, és beálltam a rendőrség 
kötelékibe — hát ugye hajtott a kíváncsiság! 

Most jó fél éve vagyok már itt, majnem háromnegyed éve már. De 
szeretem eléggé Pestet is: tényleg szép, meg jó is — csak viszont elég 
drága. Meg rettenetesen büdös! Ha az ember kimegy a Körútra: pfúú! 
Hát az a rengeteg gáz, ami a gépjárművekből kijön, még a fákat is 
megöli! 

Kevés olyan fa van Pesten, ami ne lenne már beteg! Tavasszal még 
beindulnak valamennyire, zödek, meg minden — nyár végire meg már 
tiszta sárga, bedöglött mind! 

Meg az emberek is: úgy mennek el egymás mellett, hogy még egy 
pillantást se vetnek a másikra! Nem az hogy köszönnének egymásnak 
— áá, még ha neki is megy annak a másik gyalogosnak, akkor se szól, 
annyit se mond hogy bakfitty! Olyan rohanó világot élünk itt, hogy az 
emberek már arra se méltassák magukat, hogy egy jó szót szóljanak a 
másikhoz. Elzárkóznak, tiszta hidegséggel vannak a többi iránt — hát 
még a saját szomszédjukat se ismerik jóformán! Ezt, ezt én nem is 
tudom megszokni — énszerintem ezt nem is LEHET megszokni! 

Szóval Pest, az az én meglátásom szerint nagyon más, mint egy 
vidék. A vidék, az egészen másfajta környezet, SOKKAL vidékiesebb! 
Ott az ember fölszabadultabb. Falun még a mai napig is megvannak 
azok a rendezvények, amiken az egész közösség összejön, apraja- 
nagyja, és akkor együtt mulatnak, megbeszélik egymás gondját-baját, 
segítenek is egymásnak ha tudnak, meg hát kommunikálnak is 
egymással: összeülnek, kártyáznak, beszélgetnek, italoznak is egy 
keveset, de szépen, csendbe, állampolgárhoz illően — de Pesten?? 

Ettől függetlenül azér nem rossz Pest se, én szeretem azér. Például a 
Margitszigetet nagyon is szeretem — oda szoktam kijárni úszni —, hát 


az egy nagyon szép hely, tiszta, csöndes, nem is olyan büdös — Szóval 
megvan azért a szépsége Pestnek is! 

Meg abba is más Pest mint egy vidék, hogy itt jobban is lehet kapni 
mindent. Igaz hogy elég nagy drágaság van, de viszont hozzá lehet 
jutni bármihez. Vidéken ez nincs meg. Jó, ott nem vásárol az ember, 
hanem megtermeli maga, amire szüksége van — szóval, fene tudja. Ez 
is jó, meg az is jó — csak más! Szokás kérdése minden. De néha azért 
elég rosszul esik, ha sokáig nem tartózkodók otthon, csak hiányzik 
azért Roff — 

Fúú, hát először borzasztó szokatlan volt ez az egész, rengeteg 
dologgal találkoztam, így a munkám során, amit addig még nem is 
láttam! Ilyen bulik, hogy például a Rákóczi téren a nők nekiesnek a 
buziknak, megverik öket — először azt se értettem, miről van itt szó! 
Most már megszoktam. De amikor például először láttam ilyet, hogy 
férfi, és női ruhába van — hűű, hát direkt megrázott! Egy jólszituált nő, 
még csinos is, igazoltatom — és kiderül hogy Ferencnek hívják! 
Majdnem hanyattestem! Hát minálunk vidéken ilyen nem volt! Most 
már nem lepődök úgy meg, már tudom mi ez: hát ez egy betegségnek 
fogható föl. Csak az a baj, hogy sajnos nem tudunk mit csinálni velük: 
nem vihetem be, mer hová tegyük? Férfiakhoz nem tehessük, mer 
buzi, vagyis homoszexuális, a nök közé megin nem tehessük, mer 
ugye mégiscsak férfi — harmadik zárka meg nincsen! Meg külön 
kórház sincs az ilyeneknek, ahová beszállítsuk! De még akkor ráadásul 
törvény sincsen erre — mer ő mondhassa nekem, hogy milyen 
paragrafus írja azt elő, hogy ő milyen ruhába járhat, milyenbe nem? 
Úgyhogy egyet tehetek vele: elzavarom a fenébe, menjen haza! — ez az 
egyetlen lehetőségem. 

Meg eleinte a halálesetektől is borzasztóan irtóztam -ezt nem is 
fogom megszokni soha, legföljebb csak belenyugszik az ember. Mer 
ugye még ha természetes halálesetről van szó, akkor is csak minket 
hívnak — és akkor ilyen, hogy valaki meghal, egy öreg, aki egyedül 
van, és akkor a szomszédoknak csak annyi tűnik föl, hogy már három 
hete nem látták, meg már akkora a bűz, hogy nem lehet meglenni töle 
— szomorú, de így van! És akkor nincs mese, minekünk mindenhogyan 
be kell menni abba a lakásba, már bomlásnak indult a hulla, 
kibírhatatlan a szag, legyek, egész felhőbe, meg satöbbi, és akkor ott 
jegyzőkönyvet fölvenni, meg minden — pfúú — Hát ez is csak arra 


mutat, ugye, hogy az állampolgárok nem foglalkoznak eléggé 
egymással! 

Minálunk falun ez is másképp van. Hát otthon én senki mellett nem 
tudok úgy elmenni az utcán, hogy ne köszönjek neki, meg pár szót ne 
szóljunk egymásnak! Nem is rokon, semmi: egy idegen, mégis öröm 
találkozni vele! , Jaaj, kisfiam, de jó hogy itthon vagy, olyan rég 
láttalak!" Hát ott ilyen, hogy egyedül van az az öreg, meghal, aszt 
észre se veszi senki, csak a legyek, föloszlik, ott büdösödik, hát ilyen 
nincs, ilyet elképzelni se lehet! 

Mesélhetném soká, NAGYON soká, hogy én mimindenen 
keresztülmentem már, pedig még csak háromnegyed éve tartozok a 
rendőrség kötelékibe, de azér már NAPOKIG mesélhetnék! Még nem 
lehet azt mondani, hogy egy mittudomén milyen tapasztalt rendőr 
volnék, mer még ott se tartok, hogy egy jól intézkedő rendőrnek 
mondhassam magamat — majd, idővel! —, de én már a szemeteléstől 
meg a tiltott helyen való kutyasétáltatástól a gyilkosságig majdnem 
minden bétékába ütköző cselekményen végigmentem! 

Jó, mondjuk a közlekedési téma, az egész más dolog, avval nekem 
nem sok bajom van, mondjuk éppen ha járörözök, és véletlenül látom, 
mer ott van előttem, hogy egy állampolgár csinál valamit, behajt a 
„behajtani tilos” táblánál, vagy megfordul a , megfordulni tilos” 
táblánál, vagy átlépi a záróvonalat — hajaj, mennyi ilyen van! —, akkor 
mondjuk ebbe is intézkedek, helyszíni bírságolást alkalmazok, vagy 
szóbeli figyelmeztetést, vagy följelentem, attól függ — de mondjuk ez 
nekem nem külön föladatom, mer van rá direkt egy csoport. De azér a 
közlekedési szabálysértésnek az alapfogalmát nekem is tudni kell, hát 
azt azér már egy kezdő rendőrnek is muszáj tudni! 

Vagy ottvannak a különböző kábítószerek, a drogok, amik sajnos 
eléggé elszaporodtak már. Egy időbe lehet mondani hogy csak a szipu 
ment, de most már van itten á marihuánától az elesdéig minden! Hát 
hála Istennek azér nem túl nagy mennyiségbe, mer ha jön egy 
komolyabb szállítmány, általába le tudjuk kapcsolni időbe — de azér 
úgy hébe-hóba megtalálható ez is a piacon. Van erre is külön csoport a 
rendőrség kötelékin belül, de hát attól függetlenül énnekem is tisztába 
kell lenni evvel is! 

Meg akkor a csempészés. Ezt jelen pillanatba legjobban az arab 
állampolgárok valósítsák meg: hozzák be külföldről a rengeteg 


aranyat, fülbevalókat, nyakékeket, karkötöket, bokaláncokat, mindent. 
Meg mellette sajnos rengeteg a fegyvercsempészés is. Mer ugye ez a 
rugós kés, ez már fegyvernek minősül, és hát ez nagyon megy. Meg 
behoznak olyan dogokat, hogy kilövi a törkést, de úgy, hogy 6 méterig 
haláltokozó! 

Meg akkor a zsebtolvajok, meg az okirathamisítás, meg az 
óraüzletekkel ami megy, hogy egyik rablás a másik után — hát így 
hirtelen föl se lehet mindent sorolni fejből! Mer borzasztó sok a buta 
állampolgár, sajnos rengeteg! Hát ez a legnagyobb baj! Hogy 
olyanokat kitalálnak, hogy az embernek égnek áll a haja: hát ezt az 
ökörséget most MÉR csinálja?! Amikor úgyis tudhassa jól, hogy 
elkapjuk érte, csak neki lesz belőle baja! Annyi huncutságot kitalálnak 
manapság az állampolgárok, hogy az már tényleg elképesztő! Az 
emberi találékonyság lassan már odáig fajul, hogy jóformán már nem 
is lehet követni, már tippelni se lehet, hogy te jó Isten, mit fog most 
megin megvalósítani az ipse, meg hol, meg mikor! 

Na, szóval ez ennek a munkának a nehézsége, a hátránya. De közbe 
meg van azér szépség is benne. Engem különben legjobban a 
bűnüldözés érdekel. Úgyhogy ha engednek továbbtanulni, nyomozó 
szeretnék lenni, a Közbiztonsági Osztályon szeretnék dógozni. 
Vagypedig az Ifjúságvédelmi Osztályon. Mer ott már elég komoly 
föladatok vannak. A követelmény is nagyon magas, de viszont az 
eredmények is nagyon szépek: hát ha százból mondjuk csak ötvenet 
tudok megmenteni, hogy ne lépjen a bún útjára, hanem legyen inkább 
hasznos állampolgára ennek a társadalomnak, már az is gyönyörű, és 
nagyon megérte! 

Mer most sajnos az az újság, hogy Magyarországon is egyre több 
már a fiatalkorú bűncselekmény. Mer csak szórakozni akarnak a 
fiatalok, és ha az a szülő nem ad nekik pénzt, akkor képes meglopni a 
saját szülőjét, és akkor a lopott pénzből tengetik magukat, ötös-hatos 
csoportokba. Ha meg elfogy az a pénz is, akkor hozzáfognak, és ilyen 
magányos öregembereket meg idős néniket támadnak meg, leszedik 
róluk a gyűrűt, nyakláncot — ez megy. Meg betörések — már fiatalok is 
csinálják, 14 éven aluliak, kiskorúak, így is lehet mondani. A fiatal 
lányok meg kiállnak stikkelni — ilyen dogok vannak sajnos. Én nem 
egy erkölcsi csõsznek jöttem ide, de hát azt azér senki nem 
mondhassa, hogy egy 13 éves lánynak ez egészséges dolog! 


Igazság szerint már az általános iskolába kellene evvel foglalkozni, 
hogy hogyan is kellene élni egy fiatalnak — de hát nem eléggé 
foglalkoznak vele. Meg énnekem az is a meglátásom, hogy manapság 
már annyira megnõttek az élet követelményeinek a szabályai, hogy sok 
fiatal azt mondja: akkor inkább nem is foglalkozik vele, hanem inkább 
a link életet válassza. Pedig tanulhatna! — de nem tanul. Hanem ha a 
többi azt mondja, hogy az így jó, akkor őneki is: úgy jó! Elnézem öket 
az utcán meg az aluljáróba, ezekbe a szakadt cuccokba, kérdezem 
tölük, hogy mér jó ez — annyit tud rá mondani, hogy , így föltünöbb!" 
Szóval, hát őnekik ez tetszik — mit tudok rá mondani? Persze, mer 
ugye nem tudják magukat lekötni! Nem tudnak maguknak egy 
kultúrált programot csinálni — hanem helyette csak egyike a másikát 
húzza-vonja bele a bűnbe, szipuzásba, betörésbe, meg hasonlókba, 
hogy „na gyere, próbáljuk meg!”, rábeszélik egymást és mennek, és 
akkor addig-addig, hogy mire az a szülő észreveszi, hogy a gyereke 
már nem a régi, addigra szinte már késő. Akkor már nem értik a szót, 
és nem változtatnak az életükön. 

Szóval, sok hiba van itt, nagyon sok. Ezek a zenék is, amik most 
mennek, és amikre tényleg nem lehet azt mondani, hogy valami túl 
erkölcsös zenék! Meg a sok pornó, meg a horror-filmek, amik így 
videón vannak -Magyarországra ez mondjuk nem jöhet be, de azér 
ettől függetlenül bejön! Feketén beszerzik, és elég ha már egyhez 
hozzájutottak, azt már nem vicc lemásolni. Mer azt lehet mondani, 
hogy most már a családok nagy százalékába van videó, hogyha 
egyiknek nincs, van a másiknak, és akkor ott annál nézik, összejönnek 
öten-hatan, és bámulják ezeket a filmeket — és akkor ez az ő belső 
világukba rögtön valami egészen mást alakít ki, minthogyha ezeket 
nem látnák! Végignézik ezt a sok drasztikus videót, ugye, fiatal fiúk, 
meg fiatal lányok, akik még formálhatóak, átélik ezeket a filmeket, és 
megpróbálják átvinni őket az életbe is — na hát ennek is köszönhetjük, 
hogy idáig jutottunk, ennyire mélyre! 

Na, hát ezer mondom, hogy az ifjúságvédelem érdekel engemet! 
Mer nagyon szép téma. Valami olyan rendszert kellene kialakítani 
ezeknek a fiataloknak, amibe tudnának, egymással ök is 
kommunikálni! Valami tanulékonyabb életet! Ami a megélhetés 
szempontjából is hasznos lenne nekik! Megérttetni velük, hogy hát 
nem a lopás a jó dolog, meg a betörés, meg a satöbbi, a különböző 


bétékába ütköző bűncselekmények, hanem hát a RENDES ÉLET! 

Most egyelőre a Nyóc kerületbe dogozók — a híres Nyóc kerületbe. 
Ahol minden megtalálható, a legapróbb szabálysértésektől a 
legsúlyosabb bûncselekményekig MINDEN! Meg ráadásul elég sok a 
cigány is, nagyon is sok — pfûû! És ez a nagy baj. Mer nem hazudnék, 
ha azt mondanám, hogy a nyócvan százaléka a bűnözésnek: a 
cigányok! Igaz hogy vannak cigányba is rendes családok, akik 
tisztességesen dógoznak a kis pénzükér, mint egy becsületes 
állampolgár — de közbe a NYÓCVAN SZÁZALÉKA a bűnözésnek 
mégis őbelőlük jön, rablásnak, csalásnak, gyilkosságnak, lopásnak, 
mindennek a nyócvan százaléka! Csak most ugye van ez a faji 
megkülönböztetés, ami azér nagyon rossz, mer nem lehet 
rájukmondani, hogy nahát CIGÁNYOK, meg hiába tudom én hogy a 
bűncselekmény majdnem mindig önáluk van, még ezt se mondhatom 
ki! Mer ezt tiltsák! — Szóval ilyen problémák vannak ðvelük. És nem 
tudunk tenni ellenük semmit. Mer RENGETEGET zaklassuk öket, hát 
nincs olyan nap, hogy ne zaklassuk őket — és MÉGIS csinálják! 

Nagyon kell érteni ezt a munkát. Mi állandóan igazoltassuk a 
cigányokat, ez persze nem tetszik nekik, akkor rögtön gorombák — 
viszont lelkileg nagyon meg lehet zavarni öket. De azt se úgy, mint 
egy másik állampolgárt! Mer ha egy magyar emberrel lekezelően 
beszélek, öt az sérti; ha viszont egy cigánynak mondom, hogy „te 
hülye”, vagy „te disznó”, például — az föl se veszi! Ővele másképpen 
lehet — és nekem ezeket a dogokat mind tudni kell! Na ezer mondom, 
hogy nem könnyű munka ez! 

Meg akkor ott van ez a prostitúció, ütéká, Üzletszerű Titkos 
Kéjelgés — szóval a kurválkodás, magyarul, csak én még most se tudok 
megbarátkozni evvel a szóval. Tehát az, hogy eladja magát az a női 
állampolgár! Hogy kiáll a Rákóczi térre a sok cigánylány, meg ami 
még szomorúbb, hogy nem is csak cigány, hanem fehér, szóval magyar 
— és akkor ugye: pénzér — 

Namost ez olyan dolog, hogy ugye az ütéká, az Magyarországon 
nem legális, hanem illegális. És mégse bírunk mit csinálni vele! Mer 
ott állnak, sorba az utcán, űzik az ipart, hát LÁTOM hogy űzik! — de 
viszont hiába igazoltatom, ha egyszer a személyigazolványába benne 
van a munkahely, vagy állandó lakása van, férje, minden, valaki 
eltartsa: nem tudok belekötni! Mi õtet csak úgy tudjuk elkapni, hogyha 


lássuk, hogy az az illető átadja neki a pénzt és utána elmennek — de hát 
ezt nem lehet látni! Tanú meg nincs. Mer az az állampolgár nem jön 
oda hozzám, avval hogy , kérem szépen, ez és ez a helyzet, márpedig 
én 1500 forintot fizettem ennek a női személynek és akkor szexuális 
kapcsolatot létesítettünk", ezt nem vallja be egyik se! Mer lehet hogy 
az az állampolgár is családos, vagy mittudomén miér, de titokba akarja 
tartani azt a szexuális kapcsolatot! Úgyhogy mi evvel tisztára 
tehetetlenek vagyunk, ez az igazság, ezt ni egyszerűen nem tudjuk 
megakadályozni! Pedig borzasztóan elterjedt ez most már, mer 
rengeteg a kerítő, vagyis strici, aki biztosítsa azt a lakást is annak a 
nőnek, kikûdi oda a kocsisorra, de valósággal kizavarja, a pénzt meg 
elszedi tőle, elrakja magának — így megy ez. Ugye, fiatal lányok, 
jönnek föl vidékről, buták még, lakásuk meg nincsen, semmijük nincs 
— és akkor kiállnak. Szomorú ez! 

Pedig igyekszünk mink, hát állandóan rajta vagyunk, próbáljuk 
megállítani ezt a dogot, mer ez nagyon káros a társadalomra, meg a 
családra! Csak közben olyan dörzsölt személyek vannak az ilyen nök 
között, hogy az fantasztikus. Például az egyik ilyen a Rákóczi téren, 
egy Rózsi nevű: hát az pontosan tudja, hogy milyen szabály-sértésér 
mennyi jár neki, az már jobban tudja a bétékát, mint én! Betűre tudja 
az egészet, és kiszámítsa előre, hogy meddig lehet elmenni! Ha 
elkapjuk?: földarabolja az érit a karján, zsilettel, meg fölvagdalja a 
hasát! Meg lenyeli a pengét, a saját cipzárját, szöget, különböző 
vasdarabokat! Akkor ugye beszállítsák a kórházba, ott rendbe rakják, 
meggyógyítsák — mire engednék ki: lelép, megszökik! Úgyhogy ennek 
se munkahelye, se semmi — mégis mindig megússza! De azér én 
fogadok akárkivel: egyszer el lesz kapva a Rózsi is. Ugye, ha van egy 
szabálysértése, az csak 30 nap; de most már van neki talonba 400 
napja, különböző ilyen szabálysértésekből Összegyülve — és ha eléri az 
500 napot, akkor már átminősül az ügy bűnténynek, és akkor már 
hiába csinál magával akármit a Rózsi, lenyelheti akár a zongorát is: 
kiszedik belőle, de rendes rabkórházba, rács mögött, és onnan már 
nem lép meg! 

Meg akkor ilyenek vannak, hogy nyomorék, púpos, meg alig bír 
menni, van neki rendes rokkantsága, le van százalékolva — mégis ott 
van kinn a Rákóczi téren, és csinálja az üzletet! Még olyan is van, 
hogy tolószékbe viszik ki, alig bír kiszállni belőle — de csinálja azér! 


És pont ezek azok, akik az egyéb mindenféle bűncselekményeket is 
megvalósítsák! 

Pfúú, én úgy undorodok ettől az egésztől! Hát ez egy különfajta 
ember, aki ezt tudja csinálni — de még az is, aki elmegy vele, hát 
énnekem a belem kifordulna! De viszont, ha meg az anyagi oldalát 
nézzük: hát PAZAR életük van nekik! Éjfélig kinn van, csinálja az 
ütékát -éjfél után fájront, és utána a különféle elit szórakozóhelyeken 
szórakozik! Undorító — de közbe a számítása bejön! Én beszéltem nem 
egy olyannal, aki ezt az üzletet űzi, és elmondta — ő maga mondta el -, 
hogy volt neki olyan éjszakája, amikor az 50 ezer forintot megkereste - 
EGY ÉJSZAKA! Hát más ennyi pénzér dogozik fél évet, meg EGY 
ÉVET! Ezek meg — — 

Vagy ott van egy másik dolog, ez a szipuzás. Ezek a különféle 
ragasztók, amit a fiatalok így beszívnak — én biztos nem venném a 
szájamhoz, pfûů! — de sajnos rengetegen csinálják. Most már talán 
csökken azér ez is, de azér még mindig elég sok halálos áldozata van 
neki, pont a  fiatalkorúaknál. Meg föllépnek a különböző 
gégebetegségek, meg a tüdőrák, meg agyérelmeszesedést okoz, 
agyembóliát — szóval tisztára kikapcsolja az agyukat a fiataloknak. 
Annyira tönkreteszi az agyat, hogy még a kisagyat is összeroncsolja, 
azután meg szépen megbolondul az a 20 év alatti, de szó szerint, 
szabályosan, már azt se tudja, hogy hogy hívják, hol lakik, anyja neve, 
meg satöbbi, hanem csak ül az utcán magányosan, míg el nem 
szállítsák onnan, vagy meg nem hal. 

És nagyon szomorú, de ez ellen se nagyon tudunk mit csinálni. Mer 
csak annyit tehetünk, hogy  visszavisszük a szüleihez, és 
figyelmeztessük azt a szülőt, hogy figyeljenek a fiatalra, meg 
gyógyíttassák, meg próbáljanak vele emberi kapcsolatot létesíteni, 
hogy mégis, hát ne haljon meg, vagy ne kallódjon el, hanem váljon 
belőle egy hasznos, normális állampolgára az országnak! Hogy 
döbbentsék rá azt a fiatalt, hogy hát ez a szipuzás nem megoldás, mer 
evvel csak tönkreteszi saját magát! Vagy a másik, amit tehetünk, hogy 
gyógykezelés alá helyeztessük. Vannak most már ilyen különleges 
kórházak, ahova bevitessük, ott megkapják a szükséges szihológiai 
kezelést is. Meg még egy valami van: hogy most már megindult egy 
ilyen akció a szipuzás ellen, kiszesek, meg ifjúgárdisták szervezik, de 
bekapcsolnak nagyon sok olyan fiatalt is, aki ezelőtt szipuzott, de 


lemondott róla és inkább csatlakozott emezekhez, és akkor különféle 
fölvonulásokat rendeznek, meg rendezvényeket, kitérnek a különböző 
károsodásokra is, megvilágítsák az összes hátrányokat, amik a 
szipuzásból jönnek — és nem kis eredménnyel! Mer tényleg a 
statisztika is kimutassa, hogy nagyon sok fiatal fölhagy vele! Szóval 
énszerintem ez a munka is nagyon hasznos! 

Amúgy hát eléggé fárasztó munka ez a mi munkánk. Ugye, a 
műszak is változó, sokszor éjjel is kinn kell lenni, járkálni, elég nagy 
területen — szóval kimerítő. Mer állandóan nagyon oda kell figyelni 
mindenre. Úgyhogy még olyankor is, mikor nem gyalog vagyok, 
hanem gépjárműn, rendesen elfáradok. Legtöbbször nem is fizikailag, 
hanem elméletileg, agyilag! Sok a papírmunkánk is, ugye mindent 
jegyzőkönyvezni, mondjuk a szóbeli figyelmeztetéseket nem számítva 
minden intézkedésről jelentést írni — én ezt hülyeségnek tartom, 
legalább a felit el lehetne hagyni! De viszont ugye ez kötelező. Meg 
még akkor hozzá az állampolgárok is tényleg olyanok, hogy sokszor 
AKKORA ökörségeket tudnak kérdezni, meg AKKORA 
marhaságokat csinálnak! Hát olyanokat megcsinálnak, hogy néha az 
ember már a haját tépi! És HÜLYESÉGBŐL csinálja!: sokszor nem is 
gondolja, hogy ő evvel valamilyen szabálysértést valósít meg, csak 
amikor a rendőr fölszólítsa, hogy ezt most mér tette, akkor lepődik 
meg, akkor kezd csudálkozni! A nők meg persze ilyenkor veszik elő a 
női vonásaikat, sírnak, bõgnek — júúj! Úgyhogy szóval néha tényleg 
tropára megy az ember, mire végez és átadja azt a szolgálatot! 

Meg ezmellett azt is el lehet mondani, hogy elég veszélyes ez a 
munka. Söt, NAGYON is veszélyes! Főleg mostanába, hogy ennyire 
elszaporodtak a bűncselekmények, és épp a keményebb dogok: rablás, 
betörés, emberölés, ilyenek. Elég sok bűnelkövetőnél ott a tör, vagy a 
lánc, vagy a rumcsák — ez egy kínai harci eszköz, sok japán filmbe 
lehet látni, két botból áll, és állampolgárok megtámadására használják, 
főleg rabláskor, de most már odáig fajultak a dogok, hogy hiv. szem. 
ellen is bátran alkalmazzák, szóval hivatalos személy ellen, pedig 
evvel már bűncselekményt valósítanak meg — de hát egyik-másik ott 
tart már, hogy azt se bánja! Szóval ilyenek a viszonyok. Nem is szólva 
arról, hogy előfordul olyan beosztás is, hogy például fogdát biztosítani 
— na ott aztán pláne könnyen megkaphatom, hogy valaki a hátamba 
állítsa a nagykést! Persze énnálam is van löfegyver, a szolgálati 


pisztoly az velem van — hát az az igazság, hogy arra bizony szükség 
van. Nekem még csak szolgálati fegyver jár, az hogy állandóan 
magamnál hordhassak egy önvédelmi fegyvert, az még minálunk is 
mindenféle engedélyekhez van kötve, és csak 5 év után lehet kérni 
engedélyt, ez elég szigorú dolog — de hát mondjuk idáig olyan még 
nem adódott, hogy szolgálaton kívül is bajba kerültem volna. Meg hát 
vigyáz is az ember. Éjjel általába ketten járunk, meg velem van az 
uerhá is — hát szóval 

— — A veszély, az megvan, nagyon is megvan ebbe a munkába — 
viszont ha már egyszer belevágtam, akkor ezmiatt nem akarom 
abbahagyni. 

Amúgy hozzá kell tenni, hogy én eléggé finoman csinálom ezt a 
munkát. Most nem az, hogy magamat dicsérjem, de ilyen vagyok, 
tényleg. Nem egy olyan esetem volt már, hogy intézkedéskor nem 
jelentettem föl azt az állampolgárt, hanem inkább a meggyőzés 
fegyveréhez nyúltam: figyelmeztettem, megmondtam neki, hogy 
legközelebb jobban vigyázzon, figyeljen oda kicsit, csinálja másképp a 
dogot — szóval szóbeli figyelmeztetéssel intéztem el az ügyet, és nem 
erővel. Mer nekem az a meglátásom, hogy többre megyek, ha inkább 
sziholó-giailag próbálom megfűzni azt az állampolgárt! „Megfůûzni”, 
ez hülye szó, de hogy mondjam másképp — szóval hát jobb a 
LELKÜKRE hatni! Rengeteg olyan személy volt már, akit valami 
bűncselekmény következtébe elő kellett állítanom, és tuti, hogy más 
rendőrök a helyembe már rég megverték volna azt az illetőt — 
hangsúlyozom: jogszerűen! —, én meg: beszéltem hozzá inkább, 
rávettem, hogy ne nehezítse a saját dolgát! És általába az 
állampolgárok hallgatnak is a szóra! Jó, vannak olyan esetek is, amikor 
az embernek meg kell védeni magát, mer másképp áldozatul esik — de 
azér amíg két módszer közül választhatok, addig inkább a 
békésebbiket választom. Szóval ha nem muszáj, akkor azér mi se 
verekszünk! 

Hát, aztán sajnos persze megvannak azok az esetek is, amikor 
rákényszerülünk a testi kényszerre. Ugye, végső esetbe a bilincs meg a 
gumibot is használható, legalábbis a fogósabb emberekkel szembe. 
Például ha emberölési kísérletről van szó — hát mi mást csinálhatnék? 
Még olyan is volt, hogy egy sima betörési kísérletnél kellett testi 
erőszakot alkalmaznom, mer annyira drasztikus volt a helyzet, meg 


annyira föl volt hevülve az illető, hogy bármelyik pillanatba attól 
kellett tartani, hogy történik valami — ilyenkor persze hogy nem szabad 
kockáztatni. Nem könnyű ebbe dönteni, mer nekünk ott másodpercek 
alatt kell határozni, nem úgy mint annak, aki aztán az íróasztalnál 
lapozgassa az egyes ügyeket, hogy elbírálja azt a bűncselekményt, 
nekünk ott kinn a helyszínen AZONNAL dönteni kell, hogy most elég 
lesz-e, ha hátracsavarom a kézit annak az állampolgárnak, vagy 
muszáj-e gumibotot használni, vagy könnygázsprét, vagy lőfegyvert 
akár, a másodperc TÖREDÉKE alatt kell okosnak lenni, rájönni, hogy 
na most ez jogos-e, vagy nem jogos! Mer ha jogos, akkor rendbe van. 
De ha meg nem jogos, akkor nem szabad csinálni! Ilyen komoly 
probléma ez! 

A gyorsaságnak különben is nagyon nagy szerepe van a mi 
szakmánkba. Például ilyen, hogy ha valakit alapos gyanúval 
előállítunk, beviszünk, akkor minekünk négy óra áll rendelkezésünkre, 
hogy valamit kihozzunk a dologból: négy óra hosszáig fogva 
tarthatunk egy állampolgárt, addig jogszerű, erről még nem kell 
elszámolni -utána viszont már nem jogszerű. Úgyhogy nekünk négy 
óra elég keli legyen arra, hogy mindent leellenőrizzünk, hogy tetőtől 
talpig kiismerjük az életét az illetőnek! De általába ennyi elég is. Mer 
telefon is van a világon! Mondjuk, én előállítok egy személyt 
káemkával, amit úgy is lehet mondani, hogy Közveszélyes Munka- 
Kerülés; be van írva neki a személyigazolványába, hogy ebbe meg 
ebbe a szövőgyárba dolgozik; de ám hiába van az oda beírva, mer ha 
az illető személy csak belépett oda, aszt utána meg angolosan távozott: 
utánakûdték a munkakönyvét a lakására, de viszont ez már nincs 
beírva a személyigazolványba! Mit csinálok ilyenkor? Fölhívom azt a 
gyárat és megkérdezem töle, hogy valósak-e a személyigazolványba 
lévő adatok, vagypediglen nem valósak! És akkor az a gyár 
megmondja, hogy igen, ez megfelel a valóságnak. Vagy hogy nem, ez 
kérem nem felel meg a valóságnak! Vagy ha mondjuk kisiparosnál 
dogozik az illető? A kisiparos is köteles adni a munkavállalónak egy 
munkáltatói igazolólapot, egy kis papírt, hogy igenis, ez az ilyen és 
ilyen nevű egyén nálam dogozik! Namost ha van is ilyenje az 
állampolgárnak, akkor is: még jön egy olyan csavar, hogy vajon fizeti- 
e az a kisiparos az esztékát a dolgozója után! Gyerünk: telefon! , Halló, 
esztéká? Sipos Lajos rendőr, a Nyóc kerületi kapitányságról! Van itten 


egy ilyen nevű egyén..." — és akkor az esztéká azonnal utánanéz. Ha 
rendbe van, akkor minekünk el kell engedni azt az illetöt. De ha meg 
nem, akkor már nem stimmel a dolog, úgyhogy akkor már följelentsük 
mind a kettöt, mer mind a kettő egy szabálysértést valósított meg, ami 
már ütköztethető bizonyos paragrafusokba, úgyhogy lebukott mind a 
kettő, a kisiparos is — kész! Szóval ennyi csínja-bínja van ennek! És 
bizony ha én nem vagyok elég gyors, akkor elszalad potyán az a négy 
óra, és ott állok üres kézzel — és kénytelen vagyok kiengedni az illető 
személyt! Pedig lehet, hogy kimerítette ő azt a szabálysértést — csak én 
voltam ügyetlen, nem tudtam megfogni! Ilyen kényes ez! 

Volt olyan esetem is már, amire mondjuk büszke is lehetek, mer — 
hát szóval elég jól oldottam meg. Pedig ráadásul egy jogász-ember 
volt az illető! Elég jó fej is volt, gógyis hapsi — de közbe mégis olyan 
hülyeségeket csinált, hogy az fantasztikus! Egy súlyos testi sértés volt 
ez: úgy elverte a volt feleségit, hogy 8 napon túl gyógyuló lett a nő, 
szóval súlyos testi sértés alá esett, eltörte neki az orrcsontját ez a 
jogász, meg az oldalbordáját is eltörte — na, hát én meg sikeresen 
elfogtam az illetöt, előállítottam — 30 percen belül! Pontosan fél óra 
alatt végeztem az egész üggyel! Máig se tudom hogy hogyan, de a 
lényeg az, hogy minden prímán összejött, a tanúktól kezdve az 
orvosszakértőig, minden! Pedig keményen ellenállt az elkövető, ilyen 
dumával jött, hogy magánlakássértés történt, meg ilyesmik — 
megálljunk: lakássértés?? Bementem vele a lakásba, tanúk jelenlétibe, 
„hát ez nem is a maga lakása! MAGA követte el a lakássértést!" A nöt 
persze bevitték kórházba, de odatelefonáltam, 5 perc múlva 
visszahívott, lenyomta nekem az egész anyagot — letettem a kagylót, 
leültem, leírtam mindent. Pedig attól kezdve, hogy a bűncselekmény 
még meg se kezdődött, egészen a befejezéséig mindent le kellett 
írnom! És mégis: potom 30 percen belül minden együtt vót! Meg is 
kapta érte a bűnelkövető a maga 5 évit. Hát hogy a csudába ne! Annak 
ellenire, hogy jogász vót! — Na ez volt az az intézkedésem, amire 
mindenki azt mondta, hogy nahát ez gyorsan lement, ez jó munka vót! 

A másik meg egy hiv. szem. elleni ügy volt. Két srác. De olyan, 
hogy a NYOMOZÓK nem bírták megfogni öket 

— nekem meg sikerült! Mer ugye a nyomozó odament hozzájuk és 
aszondta: „na, most széjjelverem a fejeteket!”, vagy valami ilyesmit — 
amire persze rögtön előkerült a kés. Én meg odamentem, és mondtam 


a srácoknak, hogy ne csinálják, hát csak a saját dógukat nehezítik — 
tehát megpróbáltam a lelkükre hatni! És nem vót könnyű, de sikerült! 
Olyanok lettek, mint a kezes bárány! Nem volt tovább semmi gond 
velük, szépen jöttek utánam a nyomozókhoz, nem is szóltak semmit! 
Meg jöttek velünk be a kapitányságra, rendesen leültek, hallgattak 

— hát akkorra már bántotta öket nagyon, hogy ilyen hülyeséget 
csináltak. Megszelídültek egészen, még sajnáltam is öket — de hát eztet 
sajnos üldözni kell, keményen, mer egyre sűrűbben fordul elő ilyen 
hiv. szem. elleni bűncselekmény, és ezt meg kell állítani valahogy. 
Mondjuk a legtöbb ilyen a nyomozókra esik, mer ugye nem rendőr- 
ruhába vannak, csak sima civilbe, és sokszor elfelejtik megmutatni az 
igazolványt, az állampolgár sokszor azt se tudja hogy rendőr, meg 
hogy mit akar, aztán ugye- — Mondjuk, ha az igazolványt nem mutatta 
a nyomozó, akkor kicsikét bonyolult a dolog. De ha MONDTA, hogy 
ő kicsoda, mi a beosztása, akkor már mindenhogyan hiv. szem. elleni 
lesz az ügy! Habár persze az állampolgár akkor is kérheti azt az 
igazolványt -szóval ez egy kicsit zavaros — 

Meg akkor volt egész csomó olyan is, hogy körözöttet fogtam el, 
olyat, akit már különböző kapitányságok kerestek, mer alaposan 
gyanúsítható volt valamilyen bűncselekménnyel — én meg szépen 
tettenértem őket lopáson, meg betörésen! Igen, ilyen balhéjaim vótak 
már! Ami nem rossz, mer körözött elfogása, az egyből 2000 forint 
jutalmat jelent! Meg az se mindegy azér, hogy amikor emelik a 
fizetésemet, száz forintot kapok-e, vagy ezret! Meg az ilyet azér 
számontartsák a főnökök! 

Az is nagy szerencsém nekem, hogy hála Istennek mindig nagyon 
jó járörparancsnokaim voltak. Tapasztalt, kitanult, jómodorú, precíz 
rendőrök -jó, tökéletes ember nincsen, de az biztos, hogy belevaló 
srácok voltak a főnökeim mind! Rengeteget köszönhetek nekik, mer 
sokat lehetett tanulni tőlük. Hogy hogyan lehet az állampolgárt olyan 
helyzetbe hozni, hogy hozzá se nyúl az ember, mégis magától tesz 
vallomást, hogy hogyan lehet szihológiailag hatni rá, hogy önként 
mondja el azt a bűnt amit elkövetett, testi kényszert se kelljen 
alkalmazni vele szembe — szóval a leghumanistább dogoktól a 
legnagyobb huncutságokig mindent el lehetett lesni a fönököktől! 

Én nem mondhatom, hogy az általános iskolába jótanuló lettem 
volna, inkább olyan hármas körül mozogtam 


— hát, lusta voltam, na! Inkább már mikor a szakmámat tanultam, 
akkor mentem följebb, akkor már olyan négy, négy egész kettő körül 
táncoltam — csak viszont hogy abból a tudásanyagból ezalatt a 4 év 
alatt mennyit felejtettem, azt nem tudom. De azér bízok benne, hogy 
föl tudom még frissíteni a dogokat! Hát most is tanulok, mer a 
munkám mellett végzem a tiszthelyettesit, ami 5 hónap 

— nem könnyű ez, dógozni is, tanulni is! De azér bírom. Nemsokára 
lesz már a vizsgám — hát, reménykedek — 

Utána meg szeretném tovább is vinni ezt a tanulást, mer szeretnék 
följebb menni a ranglétrán — hogy aztán sikerül-e majd, az még kérdés. 
Ugye sokmindentől függ ez, elég sok is a jelentkező, meg azután a 
fölvételi vizsgák, hogy hogy felelek majd meg — de hát nem szabad 
megijedni, merni kell! Én már rögtön jelentkeztem volna, csak hát az 
ideiről lemaradtam, mer amikor én jöttem, már éppen elment a 
jelentkezők anyaga — hát majd jövőre. 

Közbe még mázlim is volt, mer most már csak úgy vesznek föl 
valakit rendőrnek, ha megvan neki az érettségi — én még éppen 
beleestem a régibe, úgyhogy elfogadták a szakmunkásiskolámat, ezt a 
hentes- és mészáros-papírt. Csak viszont utólag majd meg kell 
szereznem az érettségit. Az a tervem, hogy jövőre elmennék a Kun 
Béla zászlósiskolába, és akkor ott azmellett meg tudom szerezni az 
érettségit is, röpke két év alatt — hát azt ki lehet bírni. Meg mellette 
még a fizetésemet is kapom, mer az ugye jár. Aztán ha kész vagyok a 
Kun Bélával, akkor meg majd jön a Rendőrtiszti Főiskola. Hát az már 
aszt tényleg magas, az nagyon erös! Ott már nagyon komoly a 
követelmény, egy átlagos állampolgári iskolának szinte a duplája! 
Most már nyelveket is tanulni kell, oroszt, angolt, hogy mégis azér 
külföldi állampolgárokkal is tudjon érintkezni az a rendőrtiszt, ma már 
ez is egy kötelező követelmény, meg akkor nagyon komoly 
matematika, meg irodalom, meg szihológia, ilyenek — pfúú! De hát 
hiába, ez egy olyan szakma, hogy ÁLLANDÓAN tanulni kell 
mellette! Szóval, énnekem ez a tervem -hogy aztán bejön-e, az még a 
jövő titka. De ha az ember nagyon akar valamit, az csak sikerül! 

Ilyen terveim vannak, mer az a helyzet, hogy hiába vagyok 
elégedett — mer közbe mégse vagyok elégedett. Mer az ember sose 
legyen elégedett a sorsával! Szóval én is csak úgy vagyok, mint a többi 
állampolgár, nem tagadom, mer minek, Magyarországon majdnem 


mindenki így van: hogy tehát ha már van valamim, akkor nem érem be 
annyival, hanem csak tovább, csak tovább! Lehet hogy ez 
kapzsiságnak hangzik, de akkor is így van: ha már van egy lakásom, 
akkor nekem abba már rögtön bútor is kell. Megvan a bútorom is? 
Akkor meg már kell az a színes tévé is! Ha meg már megvettem 
magamnak a színes tévét is, akkor meg azér hajtok, hogy legyen egy 
videóm is! Mire meg az is megvan, mindenem van már, akkor meg: 
jaj, hát itt vannak a gyerekek, fölnönek lassan, azoknak is kell lakás — 
akkor gyerünk, szerezzünk azoknak is — — 

Közbe meg az is van, hogy — szóval az ellenkezője is megvan 
bennem! Hogy nagyon szeretnék egy normális családi életet élni! 
Hogy ne mindig csak hajtani valamiér, hanem hát — szóval amit a 
szüleimtől láttam. Mer amit én tölük kaptam, édesanyámtól, meg 
apukámtól, azokat az érzéseket nem lehet szóba kifejezni. Úgyhogy én 
egy olyan békét, meg egy olyan melegséget is szeretnék magamnak! 
Pedig ez itt Pesten nem jellemző az emberekre. Hát látom, nem egy 
szülőnél, hogy nem azon van, hogy a fiát meg a lányát egy ilyen jó 
érzésbe nevelje, vagy hogy egyáltalán nevelje, hogy azt mondja neki, 
hogy , nézd kisfiam, ezt most mért így csináltad? mért nem amúgy?", 
szóval hogy megbeszélni a dogokat, elbeszélgetni, hogy egymás lelkit 
érizzék, tehát hogy rávezesse az a szülő azt a gyereket a jóra— hanem 
amikor mi hazavisszük neki az elcsavargott gyerekit, akkor rögtön, „a 
büdös kölyke!", és szidja, drasztikusan, meg adj neki 

- hát ez a jellemző Budapesten! Nem mindenütt, de az 
állampolgárok nagy átlagánál ez van! Én meg nem így szeretném. Mer 
én úgy vagyok, hogy — lehet hogy ez tényleg egy anyagiasság, de 
akkor is: — én azt akarom, hogy meglegyen az a videóm is, meg színes 
tévém is, meg minden, de közbe: én szeretnék egy igazi családi életet 
is! 

Minden hónapba négyszer lenne rá lehetőség, hogy hazautazzak, de 
én csak hármat szoktam kihasználni, egy hétvégét mindig itt a 
hegyekbe szoktam eltölteni, és akkor hármat meg otthon. Mondjuk 
annyi kell is, mer sok a jószág, muszáj segíteni otthon, anyukám most 
jött ki a kórházból, de apukám se a legjobban van, úgyhogy 
akármilyen nagy is a család, szükség van otthon énrám is. De nem is 
csak ez — hanem hát jó látni öket. Például a keresztlányomat! A 
nővérem Tiszaburára ment férjhez, és van is már neki egy nagy lánya, 


a Timea, most 5 éves 

— de az nagyon fáin lány lesz! Persze lehet hogy csak én vagyok 
ilyen elfogult — hát a keresztapja vagyok! —, de tényleg nagyon szép, 
szöke, kékszemű, és nagyon stramm, és borzasztó közvetlen, 
barátkozó — nem mondom hogy mindenkivel szembe, de viszont ha 
valakit a barátjának fogadott, akkor az tényleg a barátja! A múltkor 
avval fogadott, hogy van már az óvodába egy szerelme — na, hát ilyen 
dogok! Úgyhogy, mondom, szeretek nagyon hazamenni. Az öcsém 
miatt is, meg hát a barátok 

— énnekem az egész országba mindenütt vannak barátaim, mer 
ahová csak elvetődök, mindenhol összebarátkozok valakivel; de azér a 
legközvetlenebb barátok, azok mégiscsak odahaza vannak, és ővelük is 
csak így tudok kommunikálni, ha hétvégin hazautazok. 

Most ugye megvan az a nyócezer-ötszázam, kilencezrem — 
mondjuk nem nagy pénz, de ahhoz képest, hogy még csak most jöttem 
föl, meg még mindig tanulok, ahhoz képest azt lehet mondani nem is 
rossz. És természetesen ha meglesz a vizsgám, akkor emelkedik. Csak 
viszont ugye: lassan már ott tartok, hogy meg is kéne nősülni. Akkor 
meg már más a helyzet — mer ugye Pesten egy lakás, ami már mondjuk 
elfogadható, hát az havi ötezernél kezdődik! Az meg, hogy csak 
albérletből albérletbe hányódjunk, hát arra nem érdemes nősülni. 
Úgyhogy nem tudom még, hogy lesz ez. 

Mer azér kilátásba van már valami, úgyhogy HA úgy alakulnak a 
dogok, meg HA nem jön közbe semmi, akkor 

Szóval, van egy szombathelyi kislány, még mikor Szombathelyen 
voltam katona, akkor ismerkedtünk meg, és azóta is tartsuk a 
kapcsolatot — hát hogy majd hogy sikerül a dolog, még nem tudom. De 
nagyon jó lenne! Most egyelőre úgy vagyunk, hogy én itt Pesten, ő 
Szombathelyen — hát pont az ország másik végibe! Van úgy hogy hét 
közbe adódik egy szabadnapom, az ugye 24 óra, olyankor szoktam 
leugrani. Vagypedig ő jön föl hozzám — csak sajnos már a délutáni 
vonattal utazhat is vissza. Meg ráadásul elég sokba kerül a vonatjegy is 
— énnekem nyócvan százalékot térítenek, de őneki már nem. Úgyhogy 
most inkább csak levélbe tartsuk a kapcsolatot — de majdnem minden 
nap ír! 

Úgyhogy ilyenformán énnekem Pesten nincs is senkim. Mondjuk 
ezt elég szigorúan is vesszük. Persze lehet hogy csak én! Mer ő nem 


tudom mit csinál Szombathelyen, hát olyan messzire nem látok! De 
hát nem, ezt csak úgy mondom, mer egy nagyon rendes, tisztességes 
lány. Nem csavarog, meg azt se lehet mondani hogy valami káros 
szenvedélye lenne, de tényleg, még csak nem is dohányzik, meg maga 
a nőies szüzesség, ha lehet így mondani, inkább olyan kis ártatlan, 
félénk, pedig 19 éves már ő is — hát, majd kialakul valahogy a dolog. 
Karácsonykor lesz az eljegyzésünk, aztán talán majd a jövő nyáron — 
mer ha minden jól megy, akkorra lesz meg a lakásom, meg van már 
ígérve, meg akkorra már rendeződnek az anyagi hátterek is, minden — 
úgyhogy akkor szeretném majd öt is fölhozni Pestre, hogy itt vállaljon 
munkát ő is. Gyors—- és gépírónő különben, de megvan az 
egészségügyi szakközepje is, épp most beszéltünk róla, hogy talán 
fölvennék őt is a rendőrség köteleidbe, de azt mondja, neki nem sok 
kedve van az ilyen dogokhoz. Jó, hát dolgozzon akkor a másik 
szakmájába, elmehet ápolónőnek is, Pest elég nagy, sajnos sok kórház 
van benne, talál bőven munkát! — Hát, majd meglátjuk még 

Amikor van egy kis szabadidőm, azt általába úszásra fordítom — 
lehet hogy azér is, hogy a Tisza partján nõttem föl, de nagyon szeretek 
úszni! Meg űzöm a karaténak is az egyik fajtáját, ez mondjuk a 
szakmához is tartozik, mer elég nagy szükség van rá a munkámból 
kifolyólag is: bottal bánás, védés — kimondottan a védekezés, tehát 
nem az, hogy hogyan lehet valakit megtámadni, hanem csak hogy 
kivédeni a támadást. Na ez is időt vesz el, hogy járok edzeni, 
rendszeresen. Meg akkor ott van a szórakozás is, hogy tévét nézek, 
magnózok, egyebek — meg hát tanulok. Per pillanat a legtöbb 
szabadidőm a tanulásra megy. Meg ilyenekre még, hogy egy kicsit 
gimnasztikázok, súlyt lökök, ilyesmik — mer ez is kell. 

Meg még egy: hogy nagyon szeretek csavarogni. Ez furcsa, mer 
ugye a szakmám is elég sok csavargással jár, meg azon kívül éppen 
hogy azér dogozók, hogy az állampolgárok ne csavarogjanak, hanem 
hát rendesen éljenek — közbe meg nekem magamnak a csavargás a 
legkedvesebb szórakozás! Namost ezt nem úgy kell elképzelni, hogy 
bele az éjszakába, meg kocsma, meg bűnözés, meg ilyenek, hanem hát 
kultúráltan, séta, városnézés — így! De annyi biztos, hogy csavarogni 
szeretek legjobban, úgy Budapesten, mint vidéken: nagyon szeretek 
országot járni! Borzasztó szeretem a hegyeket, az erdőket, a 
Dunakanyart, Zebegényt, azt a részt ott, mászkálni, kirándulni! 


Általába haverokkal megyek, de ha nincs senki, én egyedül is 
elindulok, nekem mindegy! 

Találtam így a csavargások alkalmával olyan helyeket, hogy húú — 
Találtam egyszer egy tót! A barátnömmel mentünk, Kiskunhalas 
közelébe jártuk az erdőt, és egyszercsak, olyan tíz kilóméterre 
Kiskunhalastól, az erdő közepibe: egy tó! Csak úgy, véletlenül elibénk 
bukkant! Én nem is tudtam róla, lehet hogy az ottaniak ismerik, hát 
biztosan, de nem mondták, mer nem is törődnek vele, talán hogy 
megszokták már, ott van, aszt jó — na hát én véletlenül megtaláltam, és 
— nem igaz, hogy milyen egy gyönyörű hely! Olyan tiszta vize van, 
hogy az csodálatos, egy kis patak folyik bele, egyfolytába, attól olyan 
friss, és fantasztikus hogy micsoda állatvilág van ottan, egy napot 
töltöttünk ott a barátnömmel, de azalatt százhúsz fotót készítettem, 
fényképeket, állatokról, az öztöl kezdve a szarkáig meg a mókusig — és 
hogy micsoda HARMÓNIA van ott! Azt emberi kéz még nem tette 
tönkre, úgy van ott, ahogy megteremtette az Isten, vagyis ahogy ott 
létrejött, tiszta érintetlen természet — 

Szóval, mostan majd lassan belevágok én is a nagyvilágba. Az 
életbe — így is lehet mondani. Nõsülés, csavargás, ÉLET — mer úgy 
érzem, hogy ezidáig még nem csavarogtam eleget. Sajnos ugye kötött 
is vagyok: most hogy a rendőrség kötelékibe tartozok, külföldre egy 
évbe csak egyszer tudok kiutazni, és szocialista országokba csak — de 
mondjuk az is elég. Magyarországon sok helyen voltam már, rengeteg 
helyen, szinte mindenütt — de azér MÉGSE mindenütt, és hát 
külföldön eddig még nem voltam sehol. Pedig nagyon szeretnék 
kijutni, kicsit széjjelnézni! Úgyhogy ha most majd helyrejövök, 
lakással, nõsüléssel, iskolával, minden, meg a szabadságomat is jobban 
be tudom majd programozni magamnak, hogy mikor kérjem ki, akkor 
majd szépen beosztom a dogokat, és apródonként — 

Mondom: nem az hogy elégedett vagyok, mer nem vagyok még 
elégedett — de azér elmondhatom hogy eléggé jól vagyok. Mer egy: 
hogy a rendőrség kötelékibe a számítását is megtalálja az ember; meg 
akkor azmellett még a szépsége is megvan ennek a munkának, NA- 
GYONIS megvan. Úgyhogy én a mostani fiatalokat is csak bíztatni 
tudom, hogy egész nyugodtan menjenek csak a rendőrség kötelékibe, 
mer nem járnak rosszul. Nem az hogy nem szerettem volna a régebbi 
helyemet, a cipőraktárt, mer jó vót az is, de emez szakma iránt 


valahogy nagyobb érdeklődésem volt. És nem csalódtam benne! Mer 
igaz hogy sok hátránya is van, mer kemény munka, meg veszélyes 
munka, meg rengeteget kell tanulni hozzá — viszont SZÉP munka. És 
tényleg nemcsak az anyagi háttér számít, mer egész más szempontok 
játszanak itt közre. Én mindig azt mondom: nem szabad az ilyesmit 
csak az anyagiakba mérni! Mer az a jó érzés az emberbe, az 
megfizethetetlen! Amikor segítek az állampolgároknak, és akkor azt 
mondják utána, hogy , köszönöm" — hát ez többet ér, mint a pénz! Én 
nem azér jöttem rendőrnek, hogy ezzel most hatalmat kapjak a 
kezembe a másik fölött, vagy hogy szadistáskodni tudjak, vagy 
mittudomén, NEM! Hát ez nekem nem cikk! Hanem ezer a jóérzésér. 
Hogy amikor az állampolgárok valamit elszúrnak, én odamegyek, mint 
rendőr, intézkedek, és rendbe teszem a dogot — és akkor az emberek 
örülnek! Annyira, hogy utána egymás után jönnek a jelzések, sima 
állampolgároktól, hogy itt meg itt a kapualjba megy a csempészés, 
üzérkedés, tiltott óraárusítás, meg egyebek — szóval hogy akárki 
akármit is mond, az állampolgárok bizalma nem csökkent mibennünk, 
hanem söt, egyre csak növekszik! Mer tudunk velük kommunikálni, és 
akkor együttműködnek, és örömmel működnek együtt avval a 
közeggel, ők is tudják, meg én is tudom, hogy számíthatunk egymásra, 
még ha esetleg valami bajba kerülnék, tudom, hogy akkor is énmellém 
állnának az állampolgárok, és nem azmellé a bűnelkövető mellé — és 
ez egy borzasztó jó érzés! 

Úgyhogy szóval én azt gondolom, hogy a magam résziről én 
megtaláltam a hivatásomat, és most már meg is fogok maradni itt. 
Különösen hogyha el tudok menni iskolára, följebb tudok lépni, hát 
akkor egész biztosan maradok. 

Mer szeretem csinálni. Ugye, szolgálatba lenni, csavarogni a 
városba -jó. Úgy nyáron, mint télen. Mer nyáron ugye azér jó, mer 
akkor nyár van. Télen meg — hát szóval télen se rossz! Mer például 
árulják télen az utcán ezt a sült gesztenyét — ilyen szelidgesztenyét, 
mer a vadgesztenye, az nem jó, hát az vad, de a szelidgesztenye, az ha 
megsütik, nagyon finom - veszek magamnak egy marokkal, 
meghámozgatom magamnak, elrágcsálom, jó forró, melegíti a kezemet 
is, meg jószagú, édes, szeretem nagyon — — 


AZ ARABOK FÁINAK 


RÁCZ ROZI, 20 ÉVES 


Ezt a fülbevalót most vettem! Milyen? Szép, nem? Van egy 
barátnöm, az mindig azt mondja, hogy én szórom a pénzt — azér 
mondja, mer egyszer egy cigány csávót felöltöztettem, az Ernőt, 
vettem neki tiszta új ruhát, cipőt, mindent. Közbe tudod mennyiér 
vettem ezt a fülbevalót? Nyócvan forintér! NYÓCVAN forint — hát az 
mi?! 

Úgyhogy most megkérem az Annamarit, a Faragónak a feleségit, 
hogy ha megy úgyis vásárolni, vegyen nekem nyakláncot is, ehhez 
valót — akartam is adni rá 200 forintot neki, de azt mondta az 
Annamari hogy nem szükséges, majd utólag elszámolunk — oké, jó van 
úgy is. 

Na honnan kezdjem? 

Sokan mondják, meg a rádió is bemondta már, hallottam, hogy van 
most ez az érc-betegség — csak először én ezt rosszul hallottam, úgy 
értettem hogy ÉSZ-betegség. Hát mi ez, az eszünk fog fájni töle, vagy 
mi? Úgyhogy akkor kérdezgettem mindenkitől, aszt úgy magyarázták 
meg nekem, hogy nem ész, hanem ÉRC. Érc — de hát mi vóna ez, én 
ilyenről még nem is hallottam! És akkor elmesélték, hogy ez egy olyan 
kínlasztós, fájdalmas dolog, és aki megkapja, már csak egy évig él, 
utána már bele lehet halni. 

Én még sose vótam semmi ilyen betegségbe, hát Isten őrizz 
akármelyiktől — de ezt az ércet most már hallottam. Meg azt is 
hallottam, hogy megjelölik az olyan embereket akiknek ércük van, 
tetoválással megjelölik öket, hogy lehessen tudni hogy na, ennek érce 
van. De most hogy mondjuk nekem van-e ércem, azt hogyan lehet 
megtudni? Ha tegyük fel én elmennék például egy nő-gyógyászatra, 
ott ezt meg lehet tudakolni? Vagy én észreveszem magamon, ha 
megkapom? Mer én asziszem hogy olyan ez az érc, úgy valahogy néz 
ez ki, hogy olyan pattanások meg sebek jönnek ki rajtam, amik aztán 
nehezen gyógyulnak be. De hát én ezt egyáltalán nem tudom! Mer van 
ez a régi fajta betegség, a tripper, de azt azér inekcióval 
meggyógyítsák, az nem halálos, az csak szégyen. Meg azt arról is meg 


lehet állapítani, hogy folyik az ember. De viszont van egy barátnöm, az 
MINDIG folyik! Pedig nem is tripperes! Az már pici korától, nyóc 
éves korától egyfolytába csak folyik! Az egyik csaj meg a Blahán, 
ismerem, mer nagy csöves: annak meg VÉR baja vót! Csupa gennyes 
vót meg sebes, a lábán, a kezin, MINdenin! Vót már kórházba is vele, 
de azt nem tudták meggyógyítani. És az vót az érdekes: a rendőrök is 
ha jöttek, azt sose vitték be, csak leköpték, de nem nyúltak hozzá, 
egyszer se vitték el a rendőrségre! Pedig cinkes vót a csaj, se 
munkahelye nem vót, se személyije — viszont VÉR bajos. Úgyhogy 
elengedték. 

Az arabokba csak az az egy rossz van, hogy ném húzzák fel a 
gumit. A kocsisoron mindenki felhúzza, de az arabok, azok nem. Én 
szoktam magammal hordani — de hiába, mer az arab nem húzza fel. 
Mondták már nekem sokan, hogy nem baj ha nem húzzák fel, csak 
nyugodtan vegyek be egy orvosságot, a foglalkozás után meg mindig 
jól mosakodjak meg — persze, hát a fürdés, az úgyis mindig megy, mer 
ha arabhoz megyek, lakásra, mindig az az első, előtte is megfürdünk, 
meg utána is -csak valaki meg azt is mondta, hogy az érc ellen az nem 
használ semmit. Hát akkor én nem is tudom — 

Meg akkor az is, hogy — hát gyógyszert én nem szoktam bevenni. A 
gumit az arabok nem akarják, a tablettát meg én nem — jaaj, el se 
tudom képzelni, mi lenne ha egyszer úgy maradnék! De eddig még 
hála Istennek nem vót semmi baj — 

Mesélem akkor onnan, hogy amikor intézetbe kerültem, még 
egészen kis csecsemő vótam, mer ahogy megszülettem, már be is 
adtak az intézetbe. És akkor ott vótam, egész 5 éves koromig, mer 
akkor kiadtak Túristvándiba, az Szabolcs megye, kiadtak 
nevelőszülőkhöz, magyarokhoz. És akkor azok neveltek engem 
egészen 12 éves koromig. 

Csak akkor anyám elkezdett leveleket irkálni, hogy ő ki szeretné 
venni a lányát — úgyhogy akkor visszavittek az intézetbe, 
Nyíregyházára, hogy majd megyek vissza anyámhoz — a végin meg 
mégse vett ki anyám. Egyszer bejött hozzám látogatni, utána meg én is 
kimentem őhozzá, akkor láttam hogy milyen is anyám: piszkos, 
részeges, meg még kaja sincs a háznál, hát egy cigányasszony 

— na akkor tovább nem is érdekelt már, maradtam inkább az 
intézetbe. 


Csak utána már nem mehettem vissza Túristvándiba 

— pedig azok nagyon rendesek vótak, szerettek engem, mindent 
megadtak, amikor vissza kellett mennem Nyíregyházára, sírtak is 
sokat. Elég gazdagok is vótak, a nevelőapám a Szovjetunióba szokott 
kijárni dógozni, vót sok pénze, meg vót nekik saját gyerekük is, négy 
lány, hozzá meg még három állami gondozott, én meg két fíú, nagy 
család vótunk, tizenegyen abba a lakásba, szerettem nagyon ott lenni — 
de hát hiába, mer elvittek tölük vissza. Sírtam sokat én is — 

Én különben most is ismerem anyámat! Hát Dunaharasztiba lakik. 
Csak nagyon régen nem láttam — mer nem vagyok rá kíváncsi. Ő se 
énrám — hát akkor én se őrá! 

De apámat, azt nem ismertem. Ő meghalt már. Megölték. Nem 
tudom mér. Csak annyit tudok, hogy belelökték a Dunába, a 
pálinkásüveget meg utánahajintották — hogy azt higgyék, pálinkától 
rúgott be aszt úgy fúlt meg. De ki lett nyomozva: előbb megölték, úgy 
tették bele a vízbe utólag — hát megmutatta a nyomozás. Én öt sose 
láttam, pedig szerettem vóna ismerni. Anyám is mesélt róla, meg van 
egy nővérem, azt is ismerem, és az is elmondta hogy milyen vót apám 
— hát most már mindegy, úgyse látom már. De talán majd azér ha 
minden jól megy, egy fényképet tudok szerezni róla, a nővérem 
megígérte — — 

Visszakerültem Nyíregyházára, de ott nem soká vó-tam, vittek 
tovább Pomázra, azután meg Szobon vótam, meg Nagykörösön — nem 
tudom mér. Szobon jártam ki az iskolát is — már úgy hogy nem az 
egészet, csak 6 osztályt, mer sokat szöktem, és akkor nem engedtek 
tovább. De a hetedik osztályt utána kijártam azér, csak a nyócadikat 
még most se — majd egyszer kijárom azt is. Csak a bizonyítványom 
még most is ott van Nagykörösön, mer még nem kértem el. 

Sokat szöktem én, legtöbbet Pomázról, de Szobról is azér — hát nem 
csak én, mer mindig többen szöktünk! És akkor belevittek a 
csövezésbe, meg ebbe-abba — jó vót. Pár nap után mindig megfogtak 
minket, de nem vót nagy baj, mer Pomáz nem vót szigorú, legtöbbször 
a tévét se vonták el, legfeljebb a kimenőt, de úgyse vót hova menjek, 
ha meg menni akartam, szöktem újból. És akkor csöveztünk a 
Nagyvárad téren, hetekig, úgyhogy a Határ úton aludtunk az erdőbe — 
persze nyáron. Ahogy aszt a rendőrök rájöttek, akkor mentünk a 
Keletibe, meg a Blahára, váróterembe aludtunk, meg vonatokon — nem 


vót rossz. Hát, 16 éves vótam még csak — 

Vót eddig vagy hat darab munkahelyem. Vagy hét? — faszom tudja 
már. Mer onnan is mindig megszöktem, otthagytam mindet. Először 
Nagykõrösre lettem kiadva a konzervgyárba — akkor még intézetis 
vótam -—, ott hét hónapot dogoztam. Ott az vót a szokás, hogy nyócvan 
százalékot levettek a keresetből, azt takarékba tették, a többit meg 
kiadták zsebpénzbe, összegyűlt vóna nekem 60 ezer forintom! — csak 
onnan is megszöktem, úgyhogy csak 10 ezer forintom lett, amikor 
kieresztettek az intézetből, azt megkaptam mindet, el is kötöttem 
ruhákra az összest — hát mit csináljak vele? 

De még előbb jött a Hápées, a Pamut, Újpesten, ott is vótam egy 
hónapig — az jó lett vóna, mer csomagoló vótam, de viszont a szálló 
miatt nem szerettem mégse, mer mindig feltörték a szekrényemet és 
ellopták a cuccaimat. Megyek haza a szállóra, látom: a lakat letörve, a 
sok jó cuccaim mind oda, semmim sincs — és egyfolytába csak ez 
ment! Na ezmiatt hagytam ott a Hápéest is. Vót akkor még a 
Csavargyár is, utána meg — na akkor lettem nagykorú, megszűnt az 
állami gondozás, kiadtak akkor a Magyar Acéláruba. Az azér vót jó, 
mer a vállalat Ibusszobát adott, nekem csak 300 forintot kellett fizetni, 
a többit a vállalat állta — de ott már az élettársammal vótam, egy Pali 
nevű roma gyerekkel. A csavargyári szállón ismerkedtünk meg, ahol 
takarítottam, még ott kiismertük egymást, és akkor megcsináltuk az 
élettársi kapcsolatot, átmentünk a Magyar Acéláruba, és mivel hogy 
élettársak vótunk, kaptunk egy elég rendes szobát — és akkor vele 
éltem evvel a Palival. Különben Lakatos vót a neve, de mindenki csak 
Hunyának hívta. 

Aztán, hát otthagytam a Magyar Acélárut is, meg otthagytam a 
Hunyát is, az élettársamat, mer megismerkedtem egy öregemberrel — 
ez még most is megvan nekem. 60 éves, és nagyon gazdag, négy 
szobája van, meg mindene amit csak el lehet gondolni, Suki Antalnak 
hívják, klarinétművész, muzsikál a Tulipán étterembe, de azmellett 
még tanár is, jó sok pénzt keres — de fáin ember, nagyon fáin! Megvan 
a címje is — itt van ni: , Suki Antal, klarinétművész, tanár"! Egyik 
csávó vitt fel hozzá, avval hogy nem-e akarok egy kis pénzt keresni — 
én akkor még nem vótam kurva, életembe se csináltam ezt, azt se 
tudtam, hogy fogjak hozzá. Jó, mondom, megpróbálom! És, hát szóval 
minden nagyon jó vót, adott pénzt nekem, meg adott ruhákat, mindent 


adott — örültem: tovább már nem kell éhezni, nem kell dógozni se — 

És a mai napig is csak örülök, hogy belementem! 

És akkor így, lassan, lassan — 

Még amikor csöveztem, mesélték a csajok, hogy milyen ez, hogy 
elég jó, meg szépen fogok öltözködni, lesz sok pénzem, meg minden — 
na jó, mondom, ha ez ilyen fáin, akkor én benne vagyok! — De akkor 
még nem lett ebből semmi se. Más lett még előbb: egyszer a Blahán — 
olyan 15 éves vótam? vagy annyi se? — látom: néz nagyon egy csávó. 
Aszittem, cigány csávó! Néz engem, de kegyetlenül, és odajön, és 
veszi elő a cigarettát, kínálja, olyan nem is tudom milyen cigarettát: 

— Cigaretta? — aszondja. De olyan furcsán beszélt! Hát, arab vót! 
És akkor megismerkedtünk, és jártunk 

együtt, és össze is álltunk. A Futó utcába vót Ibusz-lakása neki, és 
úgy hívták hogy Farazs. Vele éltem — hát csak egy hónapig, mer akkor 
a Farazs visszament Líbiába. 

De azalatt a hónap alatt elég sok arabbal találkoztam, mer benéztem 
mindig az Emkébe, hogy háthogyha ott van a Farazs, bementem, 
leültem, és mindig vót benn egy csomó arab, a Farazs barátai, meg 
másikak is, nevettek rám, és kérdezték mindig, hogy 

— Hamancs forint? — szóval hogy , mennyi forint?" És jó vót velük, 
nagyon jó. Én szeretem az arabokat. 

Mer fáinak az arabok! 

De azér akkor még úgy nem nagyon mentem bele ebbe, akkor még 
nemigen csináltam az üzletet. Csak amikor ez az öregember lett, 
akkortól. 

Énnekem különben ezt az arabozást nem mutatta senki se, ezt én 
így magamtól kezdtem el. Elejibe Zuglóba jártam ki, a Patak diszkóba, 
de most már mindig a Bukarestbe megyek, meg a Fény diszkóba, mer 
ott lehet arabokkal találkozni, na ott szoktam az üzletet csinálni. 
Szerencsére jó sok az arab, van köztük tanuló, van köztük turista, van 
olyan is aki itt dogozik — összevissza. Legjobbak a kuvajiak, azok 
fizetnek a legtöbbet. Van aki tud kicsit magyarul, de valahogy azér 
mindegyiket megértem. Ha meg valamit sehogy se értek, akkor 
odahívok egy csajt — hát a Fény diszkóba én az összes csajt ismerem! 
—, áthívom hogy segítsen, és akkor segít. így megy ez. Aki segít az 
üzletbe, annak szoktam pénzt is adni — nem a felit, mint ahogy a 
stricinek szokták, csak úgy adok valamennyit. 


Egyszer vót egy stricim is — sajnos! Az vitt ki engemet a kocsisorra. 
Kivitt a kocsisorra és mondta, hogy én csak álljak ott és várjam a 
kocsikat, de az AJ-s kocsi, meg az Al-s, az nem jó, abba ne üljek, 
legjobb hogyha A betűssel egyáltalán nem is foglalkozok, mer az lehet 
hogy rendőr. Meg mondta azt is, hogy az antennáját nézzem, ha elöl- 
hátul antennája van neki, az is nyominger, és akkor nem szabad szóba 
se állni vele. Kijártam akkor minden nap 

Kijártam minden nap, hordtam neki a pénzt, nem is a felit, mer 
elvette az egészet. Meg hozta a lakásra is a csávókat, de azok is őneki 
adták a pénzt, nekem egy fillért se. övé lett az egész — pedig akkoriba 
sok pénz bejött, rengeteg! Mondjuk kaját, azt adott, de már ruhát nem 
vett egyszer se, vacsorázni éppen vacsoráztunk, de így cuccok: semmi 
— hanem ő szépen elitta az egészet! Mondjuk verni nem vert — hát még 
szép. De én anélkül is odaadtam neki a pénzt. Mer olyan bolond vótam 
— még akkor nem értettem semmihez, hát akkor csináltam a kocsisort 
életembe először! Foglalkozott ő több lánnyal is, hol kettővel, hol 
hárommal — és akkor az egyik, egy Edina nevű, az nem akarta odaadni 
neki a pénzt, letagadta, eldugta — júúj de megverte érte az Edinát! 

Pfű de utáltam én ezt a stricit! De elsőbb még nem mertem semmit 
se csinálni, mer ő 33 éves vót, én meg csak 18. Aztán meguntam az 
egészet és otthagytam a Henriket, otthagytam a fenébe — 

De a kocsisort még akkor nem hagytam ott. Kijártam egyedül — hát 
hogy ne éhezzek, meg ne járjak koszosan, csövesen! Jártam inkább 
divatosan! Kinn a kocsisoron csináltam szépen az üzleteket, a pénzt 
megtartottam magamnak — az jó vót. A Henrik meg, aki az én stricim 
vót, ha látott is, engemet nem érdekelt, hát semmi közöm sincs nekem 
öhozzá! — Megvan még most is, szoktam néha találkozni vele — csak 
most már együtt él egy csajjal, azt futtassa. 

A kocsisor nagyon jó — csak keveset fizetnek. Jaaj, NAGYON 
kevésér kell elmenni, 600, 700, 1000, többet nem adnak, az ezer már 
ritka! Meg akkor még vigyázni is kell, hogy tényleg ideadják. Fizetni 
előre kell — ha a csávó nem adja előre a lóvét, akkor: szevasz! Akkor 
engem nem érdekel tovább! 

Meg van olyan, amelyik rendőrnek adja ki magát, úgy próbálja meg 
hogy ne fizessen — hát ha hülye vagyok, el is hiszem neki! Meg ami 
most szerdán vót — jaaj! Lementem szerdán, hogy legyen egy kis 
pénzem a diszkóba — jó. Jön egy pali, megbeszéljük az üzletet, még 


mondom is neki: 

— Oké, de én mondom meg, hova viszel! 

— Rendbe! Gyere! 

Mer én Kõbányára szoktam vinni a hapsikat, a X. kerületbe, ahun 
van a Szállás utca, azmellé egy kis sötét részre, az egy nagyon jó hely, 
ott tudom hogy nem csapnak be, mer nincsen erdő se, ott az utcába 
leállunk, és akkor — hát öt perc az egész. Hogy kicsoda az illető, én 
nem tudom, mer nem kérdezem. Meg én se mondom meg a nevemet. 
De még azt se, hány éves vagyok! 

— Jaj de fiatal vagy! Hány éves vagy? 

— Na, hány vagyok? — mondom. 

— Tizenöt, tizenhat — 

— Nem — mondom -, tizennyóc vagyok! — szóval kettőt letagadok! 

— Nem nézel ki annyinak, tizenhatnak nézel ki! — aszondja. 

Na, ez is: beülök a kocsijába, hogy megyünk ki Kõbányára — látom: 
másfele fordul! 

— Nem — aszondja —, én majd mutatok neked egy jó kis helyet! 

És vitt az Árpád hídhoz — be az erdőbe! Ott megáll, húzza le a 
gatyáját, minden — 

— Te nem vetközöl? — aszondja. 

— De — mondom, pedig akkor már féltem —, csak a lóvét add ide. 

— Na — aszondja —, figyelj: ki vagyok én? 

— Mit tudom én! — mondom. — Nem adod a pénzt? 

— Én vagyok a Tökös — aszondja —, nem hallottál még rólam? Strici 
vagyok! Na gyere — aszondja —, akkor nem lesz semmi baj. Gyere, ne 
félj, nem bánod meg! Utána visszaviszlek! 

Szóval, hogy én basszak vele, ingyen. Mer hogy ő egy strici! Hát 
kit érdekel, hogy strici-e vagy nem strici?! 

— Nem — mondom neki -, ingyér nem baszok! — és kiugrottam a 
kocsijából. 

De legalább egy óra hosszáig gyalogoltam! Mer taxi sehol! Júúj — 
Nem, nem szeretem a kocsisort. Nagyon egy tré hely! 

Nem szeretem! Van aki azér nem is csinálja, mer hogy veszélyes — 
jó, elhiszem: énnekem is veszélyes! De ha egyszer nincs pénzem, hát 
MUSZÁJ csinálni! 

Egyszer meg — jaaj! Beültem egy kocsiba — hát nem tudtam én, 
hogy az rendőr! A kocsi se olyan vót, meg az illető is elég jól nézett ki 


— beülök, gondolom magamba; megcsinálom vele az üzletet. De hiába 
mondom neki, hogy hova menjünk: csak visz ki, a fenébe! Egy erdőbe 

— ez is! Na, akkor már egyből gondoltam, hogy ez nem jó lesz: 
tiszta sötét van, és egy erdő — És akkor: nyújtsa nekem a pénzt, és 
aszondja hogy nézzek rá, én ránézek — és hirtelen egy kis pukkanás, és 
elsötétedett előttem minden. Úgy egyszerre rámvilágított valami — és 
akkor utána nem láttam semmit. 

— Na — aszondja —, várhassa az idézést! — csak ennyit mondott. De a 
pénzt meg visszavette! 

Én azt se tudtam hogy mi történt, meg hogy mi lehetett az a világító 
izé — de nagyon megijedtem! Van egy lány, a Dobos Mari, aki már 
régebb óta csinálja ezt, sokáig jártunk vele, meg együtt is vótunk 
üzletbe, az mindig úgy tanítgatott engemet — és akkor ez a Dobos Mari 
mondta, hogy ezt úgy hívják hogy VAKULÓ, és hogy én most le 
vagyok fényképezve. De akkor én ezt se tudtam! Csak tisztára 
elsötétült előttem minden, és akkor kiszálltam a kocsiból, és mondom 
magamba: jó, , várhassa az idézést", de hát a nevemet se tudja, hát 
hova várjam az idézést? — De azér rendesen meg vótam ijedve — 

Kétszer is megtörtént ez velem! Másodszor már nem evvel, másik 
illetővel. Olyan kis fekete valami, és akkor benyomják a gombot, és 
elkáprázik előttem minden — De idézés nem jött sose! Hát hova jött 
vóna? Ha valaki a kocsisoron megkérdezte a nevemet, én mindig csak 
annyit mondtam: , Zita vagyok!”, úgyhogy az én nevemet senki se 
tudja! Mondta aztán a Dobos Mari, hogy jól van, de most már akkor 
megismerhetnek az utcán is, a fényképről — hát, én nem tudom, lehet. 
De eddig még nem ismertek meg. Igaz hogy azóta vigyázok is nagyon 

Hogy teli a táskám vele! Hát nem pont akkor kaptak el?! Bevittek. 
Aszondja odabenn a civil, a nyomozó: 

— Rozi! — aszondja. — Mennyiér szoktál elmenni? 

— ÉÉN?? — mondom. — Én soha még arabbal nem vótam! 

Véletlenül mondtam az arabot, mer nem is arról vót szó, hanem a 
kocsisorról — de micsináljak most már — A civil kacsintott rám — de én 
meg nem kacsintottam vissza. Meg nem is mondtam tovább semmit! 
Na, akkor mit tud csinálni? Semmit se. Ki is engedtek szépen, tíz perc 
múlva már kinn vótam. 

Meg akkor van olyan is: elkap a rendőr a rendőrkocsival — üljek be. 


— Na Rozi! Most ám nem engedlek el! 

Ilyenkor az a helyzet: baszni kell vele. Pénzt, azt nem ad — de utána 
elenged. És megéri. Mer nagy a kockázat: most hagyjam hogy 
bevigyen, és üljek hatvan napot, ott rohadjak, szenvedjek két hónapig 
Mélykúton? Akkor már inkább többet ér, ha kibírom azt az öt percet, 
igaz, hogy rendőr, de nem számít, baszok vele — mer másképp még 
rosszabbul járok! 

Tegnap meg hogy kaptak el! — ez tiszta hülyeségből vót. 
Megcsináltuk már az üzletet az arab csávóval, nálam a kétezer forint, 
utána beülünk egy piros pólós néger srácnak a kocsijába — ez a 
Mohamednek, az arabnak a barátja, úgy hívják hogy Tuku, szép 
kocsija van, úgy vót hogy még avval is megyek üzletbe — és 
elindulunk. És akkor a Tuku: hogy őneki nincsen cigarettája, álljunk 
meg, és ő majd vesz cigarettát. És megállt — csak viszont rosszul 
parkolt be. Kiszállt cigarettát venni — én meg már láttam, hogy sok a 
rendör a Fény mozinál, inkább bent maradtam, meg a Mohamed is 
bent maradt a kocsiba. És egyszercsak jön a rendőr! 

— Jóestét kívánok, rosszul parkoltak! A személyigazolványokat 
kérem! 

Énnálam csak az anyakönyvi kivonat vót, mer épp csináltatni 
akarom a személyimet, meg a szabadulólevelem vót velem - 

— Fáradjon át a kocsimba! — vagy hogy is mondta, a faszom tudja 
már! — Maguk ismerik egymást? — már hogy a Mohameddel. Meg 
ilyen hülyeségeket kérdezett ott! 

— Persze hogy ismerjük egymást, a barátunkat várjuk! — de közbe 
már látom: a pirospólós néger csávó már benn ül a nyominger-kocsiba. 

Bevittek akkor, mind a hármónkat — hű de sok arab vót benn! Mer 
épp razzia vót — hát én ezt se tudtam., 

A szabadulólevél vót a szerencsém — ha az nincs, nekem végem 
van! Mer az anyakönyvi? — az semmi. 

— Anyakönyvi? — aszondja benn a civil. — Rendbe, megy le a 
fogdára! 

— De — mondom - itt a szabadulom is! Hát most szabadultam! 

Meg az is vót a szerencsém, hogy nyóc napon belül vótam: épp a 
hetedik napon. Mer a szabaduló, az nyóc napig érvényes. 

Nézi, aszondja: 

— Mér vót benn? 


— Káemkáér — mondom. Nem mondtam meg, hogy „kitiltás 
megszegése", hanem csak hogy káemká. Mer ez a jó, hogy a 
szabadulólevelen nincs rajta hogy miér vótam benn, csak annyi hogy 
, szabálysértés", úgyhogy mondhatok akármit. 

— És — aszondja — mikor akar elhelyezkedni? 

— Hát — mondom — hétfőn, mer még csináltatni kell a személyimet. 

— Jó — aszondja —, engedjék el. És kijöttem! 

Csak ám ma lejárt a szabadulom is, úgyhogy most már vigyázni 
kell — 

A kocsisor, meg az arabok, hát az különbség. Mer a kocsisoron, ott 
csak öt perc az egész — az arabokkal? egy óra hossza! Hát az arab, meg 
a magyar, az kettő! 

A másik meg, hogy hát az arab, az kétezret fizet, meg sokszor 
hármat is. Még ha két csaj megy el vele, én, meg még egy másik, 
akkor is: mind a kettőnek odaadja a kétezret! Jajaj, hát ez SOKKAL 
jobb, mint a kocsisor! Utána meg még iszunk, szórakozunk, minden — 
de attól függetlenül: elmehetek én utána még egy másikkal is, meg 
akárhánnyal! Hát meg tudnék én keresni egy nap tízezret is, ha a 
rendőrök nem idegesítenének, meg ha lenne hozzá egy nyugodt 
albérletem! — Úgyhogy most már ritka eset, hogy én a kocsisorra 
kimenjek — hát nem éri meg! Mondjuk, ha épp nincs arab, és kell a 
pénz, vagy valamiér nincs kedvem arabbal menni, legfeljebb úgy — áá, 
a kocsisor semmi! 

Meg az is, hogy hát nagyon szeretem az arabokat. Mer fáinak, 
kedvesek, meg minden! Meg az is a jó az arabozásba: fürödni, 
állandóan fürödni! Tus, tus!", mindig ezt mondják, rögtön! A 
baszásba meg olyanok: csak hozzámérnek, már el is élveznek. Sokszor 
még be se teszi, már kész! Nagyon hamar élvez az arab! És akkor ez 
az érdekes: mégis úgy csinálja, hogy eltart egy óra hosszát! Úgyhogy 
nagyon jó! 

És nagyon rendesek az arabok. Azok csak akkor bántsák azt a nőt, 
akkor verik meg, vagy akkor késelik, akkor dobják ki az ablakon, ha 
meglopja öket. Ha mondjuk én most lopnék egy arabtól, pénzt, 
nyakláncot, vagy akármit — akkor igen! Ilyenkor összeverik a nőt, de 
csúnyán, még meg is ölik! Mer nem szeretik a lopós nöt. Vót egy csaj, 
ismertem, na az lopott az arab csávótól egy aranygyűrűt, meg ellopta a 
pénzit is — jó haverom vót ez az arab, még nekem panaszkodott az 


Emkébe: 

— Rozi — aszondja —, Tünde ali baba, ca-ca — aszondja. Mer „ali 
baba", az azt jelenti hogy lop. Szóval hogy a szöke csaj, a Tünde, az 
ellopta töle az aranygyűrűt, de hogy ezer még nagyon meg fogja verni. 

És akkor egy órával később pont arra jártam és láttam is, ahogy az 
Emke előtt piszkosul megverte ezt a csajt, szétverte, meg széjjelrúgta, 
de rendesen, kékre a Tündét! 

Én viszont nem lopok, úgyhogy énnekem nem kell félni. Énvelem 
még olyan se történt, hogy nem adta oda a pénzt a csávó, vagy 
mondjuk hogy egyik arab felvisz a lakásra, aztán ott várnak többen és 
megerőszakolnak, vagy valami — nem, soha! Van aki fél — én nem. Épp 
tegnap: elmentem egy üzletbe; megyünk fel a lakásra: hát ott vannak 
még nyócan! Jaaj, ahogy beléptünk, ahogy megláttam a sok arabot! 
Akkor már szaladtam vóna kifelé! De a Musztafa rögtön: 

— Rozi! Várj! Ne félj, semmi! — szaladt utánam a Musztafa, fogott 
vissza. 

De fáin vót: MINDEGYIKET ismertem a Fény diszkóból! 
Úgyhogy csak nevettük utána — De el is mentek aztán, lementek egy 
óra hosszára inni valamit, egyedül maradtunk a lakásba, meg is 
csináltuk az üzletet a csávóval, szépen nyugodtan — 

Nem is tudom mér, de nagyon megszerettem az arabokat. Úgyhogy 
most van is egy arab csávóm. Ővele pénzbe nem is megyek el, hanem 
csak vesz nekem ezt-azt. És akkor élek vele. Nemrég ismertem meg a 
Fény diszkóba, izének hívják, na, Omárnak. De nagyon belém van 
esve! Piszkosul szerelmes belém! Na ővele élek most — a többiekkel 
meg üzletbe megyek. De az Omár úgy tudja, hogy én nem is vagyok 
kurva — hát én nem mondom el neki, mer nagyon komolyan akarja 
velem a kapcsolatot. Arab csávó az Omár, de úgy tud magyarul mint 
én vagy te, mer tanuló, itt tanul Pesten, a faszom tudja már mit, nem 
jut eszembe — a barátja, a Hamidu, az tudom hogy doktornak tanul, 
nagyon rendes az is, és mesélte, hogy ő nem akar megnősülni, mer 
soká akar tanulni, ahogy az apja is soká tanult, és a végin doktor lett — 
na hát az Omár is ilyesvalamit tanul. Most épp haragszik rám, mer 
tegnap várt rám a Bukarestbe, de nem értem oda időre, elkéstem, ma 
kéne vele megin találkozni a Fény diszkóba, mer szerdán megy vissza 
Libiába három hétre, de most nem tudom eljön-e — 

De közbe azér ettől függetlenül megvan még ez az öregemberem is, 


a klarinétművész és tanár. Ha nincs kedvem a kocsisorra menni, meg 
nincs kedvem arabozni se, akkor fel szoktam menni őhozzá — akkor 
biztosra tudhatom, hogy egyből megvan a pénzem. És nem is sokat 
kell érte csinálni, mer öreg már a klarinétművész, baszni nem tud már 
— hát 60 éves. De amúgy nagyon kedves, meg minden — 

Különben, jó lenne talán vidéken is, nem tudom — Van egy csávóm, 
egy oláhcigány srác, ő vót az első fiúm nekem, 14 éves koromba, 
asziszem akkor rontottam el az életemet, mer őrá vártam — mer 
bekerült a sittre, verekedésér, rablásér, leütésér, 5 évet kapott — én meg 
csak vártam, várakoztam, már nem bírtam meglenni sehol, se 
intézetbe, se szállón, se munkába, mer annyira hiányzott 

— aztán már nem bírtam, és akkor nem vártam tovább. Na, hát 
énszerintem így rontottam el az életemet! De most szabadult már a 
Gyula, február 22-én szabadult, és írt nekem egy levelet. Azt írta hogy 
menjek le hozzá izére, Mátészalkára, és csináljuk meg megint a 
kapcsolatot. Hozzá is el tudnék menni — 

Hát nem tudom. Mer az az igazság, hogy nem vágyok már a Gyula 
után. Meg lehet hogy nem tudnék már meglenni vidéken egyáltalán. 
Nem is az hogy Pesten szeretek lenni, nem — hanem az arabok 
hiányoznának. Nagyon húzna a szívem vissza, mer nagyon 
beleszoktam már ebbe az arabozásba — 

Mondjuk nem vóna rossz egy jó munkahely se, hogy mégis, 
legalább legyen beírva valami, még ha nem is járnék el dógozni — de 
Pest, az nem jó, mer ki vagyok tiltva. Ha nem lenne a kitiltás, akkor 
fáin lenne, akkor rögtön elállnék én dógozni, és akkor legalább a 
rendőrök nem izélnének — de meg van mondva: Pesten nem lehetek, 
Budapest környékén se, de még Pest MEGYÉBE se! Egyedül csak 
Dunaharasztin lehetek, mér még a pomázi intézetbe Dunaharasztit 
írták be a személyimbe állandó lakásnak, hogy ugye ott van anyám, 
ezer azt mondták ott lehetek. De ott meg anyám miatt nem akarok 
lenni! Úgyhogy akkor mehetnék Debrecenbe, Szegedre, ilyen 
helyekre, az meg hát ugye — 

Ez a rossz, a kitiltás! Ez úgy lett, hogy ugye nem dogoztam jó soká, 
a káemkáér megkaptam a 60 napomat, meg vele a kitiltást. Két év 
kitiltást! De most már csak nyóc hónapom van hátra. 

Ilyen szabálysértésekér elég sokat vótam már börtönbe, káemká, 
meg kitiltás megszegése, ez a kettő vót eddig még. Most már könnyen 


megy: itt van Pesten? megszegte a kitiltást: 60 nap! Úgyhogy 
vigyáznom kell most már 

— mer a börtön, az nem jó, az nagyon rossz. Mélykúton ez megy: 
kijárunk dógozni, kapálunk, meg így nyárba a barackosba visznek, 
szedjük a barackot — ezek mennek. Lóvé alig valami, megszökni meg 
nem lehet, hatvanan vagyunk egy zárkába, egybe a sok buzi csajjal, 
úgyhogy ott csak nő nővel, de egyfolytába — gyűlölöm őket! És most 
már sajnos ötödször jártam meg Mélykutat, 30 nap, 45 nap, 60 nap, 
meg még kétszer 60 nap -. jaaj nekem! Most megyek már majd 
HATODSZOR, ha megint elkapnak! 

Van nekem a Thököly utcába, a Pest Megyei Bíróságon egy 
pártfogóm, Dénes Elemérnek hívják, töle tudnék tán felmentést kapni, 
ideglenes tartózkodási engedélyt, egyszer már adott is nekem ez a 
Dénes — csak most nem kértem töle, mer már nagyon régen nem vótam 
nála, hát nem merek már odamenni se! Nehogy már beidéztessen, vagy 
valami! Pedig csak töle lehetne — 

Úgyhogy lehet hogy mégis lemegyek vidékre. Ha más nincs, még 
tán megpróbálom — hát próba szerencse! Ha lenne egy BIZTOS vidéki 
csávóm, ha szívemből megszeretnék egy vidéki valakit, én lehet hogy 
összeállnék vele, és élnék akkor vidéken — de nyóc hónapig csak, 
tovább nem. Amíg a kitiltásom tart. Aztán a csávó menjen a fenébe! 
Én meg visszajönnék Pestre, folytatnám az arabozást. — Csak sajnos 
most épp nincs ilyen csávó — 

Amúgy énnekem az a tervem, hogy nagyon szeretnék egy 
albérletet. Egy olyan önálló albérletet, ahol van egy szoba, egy 
konyha, egy fürdőszoba — egy ilyen nekem nagyon jó lenne. Oda 
vinném fel akkor az arabokat, úgy többet is fizetnének az arabok, meg 
én is nyugodtabb lennék — engem nem érdekelne, ha ötezer forintba is 
kerülne egy hónapba, én kifizetném! Mer megérné: hát biztosabban 
meglenne a pénzem! Úgyhogy ezér nyakazom most már az összes 
haverokat, hogy találjanak már nekem egy ilyen albérletet! 

De mind aszondják, hogy nincs ilyen. Meg hogy a szomszédok 
úgyis észrevennék hogy mi megy, és akkor kihoznák a rendőröket. Jó, 
de hát mondjuk éjjel vinném fel az arabokat, nem nappal, sunyiba, 
hogy ne vegyék észre, aztán ha elintézi a dógát, tűzzön a fenébe — hát 
meddig tart az? Na ezer kellene egy olyan albérlet, aminek külön 
bejárata van, külön udvarról — akkor nem vennék észre! 


Idáig még nem tudtam félretenni, mer eddig még minden pénzemet 
elkötöttem. Hát jó, hogy ÍGY most nem tudok félrerakni — de ha 
egy rendes albérletem lenne? Na ezer kellene ez, és akkor 
hogyha megvan, utána már takarékba szeretném gyűjteni a 
pénzt. Egy miliót szeretnék összegyűjteni — énnekem ez a 
tervem. Egy miliót — és akkor azon veszek egy lakást. Hát nem 
jó lenne? Nem mondom, egy milió, az elég sok, már annyiból 
hogy sokkal kell addig lefeküdni — de az mondjuk nem olyan 
rossz! 

Aztán, ha lenne már egy lakásom, akkor talán már nem is 
folytatnám tovább eztet. Akkor fognák magamnak egy szép fiút, 
rendeset, akit szeretek — és akkor élnék vele. És családot 
szeretnék. Egy kisgyereket. Azt nagyon szeretnék. 


JOBB, MINT EGY ROSSZ HÁZASSÁG 

Mit mondjak, elég normálisan élünk, meg elég kellemesen. A Vicus 
imád aludni, reggel jó sokáig alszik, 9-ig, 10-ig is — hát én nem, mert 
még az intézetbe megszoktam a korai kelést, úgyhogy mire ő 
mocorogni kezd, én egyszer már megsétáltattam a kutyát, meg 
kávéztam is, néha még a reggelivel se várok Vicára. Akkor 
nagynehezen feltápászkodik Vicuska is, ott csámborog összevissza, 
botorkál a lakásba félig még csukott szemmel, ásít nagyokat, csinál ő 
is reggelit magának — akkor leülünk, ð eszik, beszélgetünk — 
lötyögünk. Hát nincs hová sietni! Reggeli után öneki csak egy dolga 
van: be kell vezetni neki a füzetbe az előző napi bevételt meg kiadást — 
hát ő a titkárnő, ez kötelessége. Aztán — tulajdonképpen nem is tudom, 
mivel megy el a nap. Vica sokszor olvas is, vagy tanul — de én? Csak 
úgy VAGYUNK. De JÓL vagyunk! 

Mondjuk most speciális. Mer nemrég kaptuk meg a lakást, azt 
igazítgatjuk, meg berendezgetjük — ez elég sok időt elvisz. Meg az is 
speciális, hogy most szűnt meg mind a kettönknek a munkaviszonya, 
úgyhogy szaladgálunk valami új munkahely után — ez azt is jelenti, 
hogy amíg nincsen munkahely beírva a személyi igazolványunkba, 
addig egyelőre nem is járunk ki dolgozni, szóval most teljesen potyák 
vagyunk. Úgyhogy ha szép az idő, néha leszaladunk a Velencei-tóhoz, 
vagy a Balatonra, vagy kiugrunk valamelyik lovastelepre, lovagolunk 
kicsit, Vicus imádja a lovakat — és bőven belefér a napba, mer nem kell 
sietni, hogy beérjünk estére. 

Persze amikor dolgozunk, akkor kicsit más az egész. Mer akkor úgy 
estefelé egyszer csak vége ennek a lötyögős magánéletnek, és 
minthogyha csak egy láthatatlan kapcsolót nyomott volna le valaki, 
hirtelen megváltozunk, más emberek leszünk mind a ketten, de szinte 
még a vegyi összetételünk is más lesz! — olyasmi ez, mint a 
színésznek, mikor bekapcsolják a lámpákat, és indulni kell a 
színpadra! 

Van ugye a Rákóczi tér, meg közel hozzá a Mátyás tér, meg 
körülöttük olyan 8-10 utca — hát itt megy ez az ipar. Amikor kezd 


sötétedni, úgy 9 óra felé, vagy télen már 4 körül: elkezd lassan 
benépesülni a környék. így egy nyári hétköznapon sötétedéskor kezd 
olyan 40-50 lány, de 10 óráig még csak egyre nő a létszám. 

És akkor jönnek egymás után a kocsik. A lány odamegy, benéz — 
mer azér a lány is válogathat! a jobbaknak nem kell akárkivel elmenni! 
Mondjuk ha túl öreg a hapsi, vagy túlságosan ellenszenves, akkor — ha 
csak nincs nagyon pénzszůkiben az a csaj — mondhat ő nemet is! Vagy 
ha túl fiatal a gyerek, csitri még — mer az se jó. Például a Vicus is: 
mindig csak olyan 25-től 40-ig, 45-ig! 

Szóval: benéz a lány a kocsiba, megnézi magának jól a hapsit, hogy 
nem rendőr-e véletlenül, meg mégis hogy kiféle — és akkor ha rendbe 
van minden, bemondja neki az árat. Hogy ezer. Vagy ezerötszáz — 
ritkán ilyen is van. Aztán attól lefelé akármennyi. Mer azér a pali is 
válogat — hát ez nem olyan, mint az automata, hogy benyomsz egy 
tízest, és puff, kiköpi a szendvicsedet, tetszik, nem tetszik, ez a tied, ha 
éhes vagy, megeszed az égettszélüt is, vagy ha nagyon szar, eldobod — 
nem, hát itt választhatsz! Ha meg nem elég szép a lány, akkor jön az 
alkudozás, hogy ezer, az sok, gyere el hétszázér, nyolcszázér! 
Cigánylány elmegy már hátér, meg ötér is — kénytelen, mer sokan nem 
szeretik a cigányt, nem akarják megadni neki az árat, és akkor ez 
lenyomja a piacot. Meg hát vannak ezek az öreg, lerobbant csatalovak, 
olyanok, hogy maximum ha ötér elviszik, de tudok olyat is, hogy 
háromszázér megy el. Ugye, mint minden piacon: a kereslet meg a 
kínálat kiegyenlíti egymást! — De mondjuk mostanába a kocsisoron az 
ezer a normális. 

A lány bemondja a tarifát — közbe a pali persze szintén megnézi a 
csajt, és akkor visszakérdez: 

— És ezér a pénzér MIT? 

Hát előszöris van egy szabály: hogy csak egy élvezésre szól a nóta. 
Első élvezésig — kész, pász, befejeztük! Hogy aztán az mennyi idő, az 
már nem kérdés. Van olyan, föleg fiatalba, hogy tapasztalatlan, 
gyakorlatlan, még hozzá se kezdett jóformán: máris elsül — akkor az 
ennyi volt, nem több! Ha valaki annyira tudná magát szabályozni, 
hogy egy egész éjszakán át tudná húzni azt az egyetlen élvezést, 
hajakkor Istenem: az az ő nyeresége: benne volt az üzletbe! Amíg 
nincs befejezve a parti, addig jogos! De hát ilyen nincs. 10 perc, 20 
perc, átlagba ennyi, már a fél óra is ritka. 


Szóval, általába az az ábra, hogy ezér a pénzér csak egy sima dugás 
jár. És gumival — szigorúan gumival! De azér van ebbe is alkudozás. 
Mer van olyan, aki mondjuk kimondottan franciázni akar. Akkor a 
lány megmondja, hogy nem, ő nem szopik, ő csak dug, és csak 
gumival — mint a Vicus is. De azér esetleg akad lány a közelbe, aki 
csinál mindent, és akkor azzal megegyeznek, nyel egyet a csaj, és 
elmennek. 

Közbe persze én is ott vagyok, ülök a parkoló kocsimba, és 
figyelek. Ha valami nem tetszik, ha akármi gyanús van a dologba, 
akkor jelzek is a Vicusnak — ő meg persze figyel közbe rám is. Ha 
minden oké, és megegyeztek, akkor a lány beül a pali mellé és 
elindulnak — én meg szorosan utánuk. Hogy hova megyünk, azt nem a 
csávó szabja meg, hanem minden lánynak van egy állandó helye — ezt 
elég gondosan szoktuk kiválasztani. Egy sötét utca; egy park melletti 
rész; egy építkezés melletti útszakasz — ott ők leállnak. Én meg olyan 
ötven, száz méterre tölük szintén — és akkor kivárom a dolgot. Amikor 
végeztek, a Vicus átül mellém, és velem jön vissza a placcra — és akkor 
elölről az egész, így tovább. 

Van egy fontos dolog. Hallottam én már ilyen dumát, hogy , júúj, itt 
az édsz vigyázni kell nagyon, nem elég a gumi se, mer kidurran, aztán 
vége a világnak" — hülyeség. Mer nem durran az ki, hajói van felrakva, 
nincs vele semmi baj! Jó, amit nálunk lehet kapni, az kelet-német 
gumi, el tudok képzelni ennél jobbat is, mer elől azt a kis dudort túl 
szűkre szabják rajta, meg hát nem is bír ki akármit — na ezer van, hogy 
minden a felrakáson múlik. Érteni kell hozzá — hát ha valaki nem 
tudja, hogy kell bánni vele, annak persze hogy szétmegy! Hagyni kell 
neki jó nagy udvart elől, hogy kicsit lógjon az eleje, elől ne feszüljön, 
tehát először egy fordulatot lepördítek lazára, utána a többit már 
pörgethetem rendesen — ez a módja ennek. Ha van elég hely az 
ondónak, akkor nem robban az, nem LÉTEZIK! Hát tudom, hát én is 
használom, elég sokat — nem a Vicussal, mer ővele természetesen gumi 
nélkül csináljuk, de ha esetleg így mással vagyok, akkor számtalan 
esetbe, és még SOHA nem volt defekt! Csak annyi a titka az egésznek, 
hogy az üzlet során ezt nem szabad a páciensre bízni, mer hátha hülye 
a pali, hanem mindig a lánynak kell felrakni — és akkor 
SZÁZSZÁZALÉKOS a gumi! 

Különben: ez az egész autós buli, a , kocsisor", ez úgy ahogy van, 


Olaszországból jött. Ez az egész séma, hogy a lányok ott állnak végig 
az utcán, és akkor jönnek a kocsik, és egymás után elviszik öket, a 
kocsiba elintézik a dolgokat, aztán visszahozzák a lányt, visszaáll 
megin a többi közé — ez egy digó dolog, Olaszországba alakult ki, 
aztán az olasz filmekkel jött be hozzánk. Hát emlékszem, olyan tíz 
éve, mikor még úgy tündökölt nálunk az olasz film, láttam én is 
rengeteget — csak bámultuk, mer életbe még nem láttunk ilyet, hogy 
sorba az úton a sok kurva, télen, hűvösbe raknak maguknak egy kis 
tüzet, úgy melegszenek mellette, és ott emelgetik a szoknyájukat, a 
Fiatok, Ferrarik, Caprik meg jönnek, 

— Dzsovanni, na mi van, nem kellek? Egyem meg a szívedet! 

— Na gyere babám! Mennyi? 

és akkor viszik el öket — ez ott volt majdnem minden olasz filmbe, 
még ha nem is a sztoriba, de legalább a háttérbe — na, hát ezt ezekből 
az olasz filmekből koppintottá le ez a szocializmus is! 

Ez ugye az alapséma, hogy a manus kocsiján el, akkor dugás, akkor 
átszállás a fiú kocsijába, vissza, elölről — de aztán persze ezmellett, a 
sima hétköznapokon túl még sokminden különlegesség is van. Például 
ilyen, hogy megjelenik egy dugig tömött autó, öt ilyen 20-25 éves 
janival, elkezdenek ott körözgetni, meg hangoskodnak, piszkálgatják a 
lányokat, hogy ki megy el velük, de ÖT hapsival, egyszerre, érted? 
Meg csak úgy egy az egybe, gumi nélkül! És általába azér ezek között 
a fiatalabb kis cigánylányok között akad is olyan tüzes, aki vállalja! 
Mondjuk mi ilyesmivel nem foglalkozunk. Előfordul, hogy ketten 
jönnek, főleg csóró lengyelek, mer nincs két kocsija a kettönek, meg 
tán félnek is kicsit az idegen környezetbe — de akkor az ilyet mindig 
úgy rendezzük le, hogy az egyik átül hozzám, bekapcsolom neki a 
magnót, végigüldögéli csendbe azt a 20 percet, utána meg cserélnek — 
csak így. 

Meg akkor ilyen, hogy nyomorék a pali, de azér kijön 

— hát volt már olyan is, hogy tolókocsis manust hozott ki a taxi! 
Meg beáll a Wartburg Combi, és hátul ki van terítve benne a 
nyomorult béna hapsi — hogy mozogni alig tud már, de a farka föláll 
neki! És van olyan lány, aki azér elmegy vele! Mer sajnálja is — hát az 
is ember! Meg hát a pénz. Most gondolj bele: ez se kis dolog azér egy 
lánytól! Hogy megcsinálja magába, hogy inkább nem figyel oda, nem 
is gondol rá, de elvállalja, és beleül annak a nyomoréknak a faszába, 


hogy hadd élvezhessen az a szerencsétlen is! 

Ugye, hát ezen a szolgáltatáson belül MINDEN van. Amit csak ki 
tud találni a kuncsaft — ha fizetni is tud érte, akkor arra általába akad is 
vállalkozó. Mer ez a szakma, ez erről szól! Hogy jön a manus, és azt 
kéri, hogy a lány kösse ki, verje el, mer ő csak úgy tud élvezni. Vagy 
olyan 

— soroljam? —, hogy szopatni akar, de úgy, hogy ne csak szopogassa 
a csaj, hanem harapja, de keményen, mer õneki az a jó! Meg ilyen, 
hogy jön egy ürge, hoz magával egy uborkát, hogy azt nyomja fel neki 
valaki, mer ő arra élvez — hát vannak ilyen mindenféle perverzióval 
megvert ipsék! De általába egy se jön ki hiába! 

Na, hát ezt mondom én: ezer fontos, hogy legyen egy ilyen hely, 
ahol mindenki megtalálja a maga heppjét! Hát nem támogatni kellene 
ezt inkább, mint üldözni?! Beszélgettem erről én egyszer egy 
detektívvel is, próbáltam neki megmagyarázni a dolgokat. Kérdeztem 
töle, hogy a saját lányát odaadná-e egy nyomoréknak — ugye nem? De 
akkor meg mi legyen azzal a boldogtalannal? Ha nincs Rákóczi tér, ki 
fogja neki azt a kis örömöt megadni? Meg mi lesz azzal a rengeteg 
mindenféle aberrált krapekkal, aki erről nem tehet, mer így született, 
ilyen, na, és énszerintem KIZÁRT dolog, hogy a mindenféle 
baromságaihoz a civil életbe megfelelő partnert találjon magának! Mer 
hát ezeket a dolgokat még szégyell is, titkolja! Úgyhogy ha meg is 
nősül, megismer egy normális nöt, elveszi, ahhoz nem fog odamenni 
azzal, hogy „anyukám, drágám, légy szíves, ezt az uborkát —— ", 

tyûû, hát abból azonnal válás lenne! Vagypedig: „Jó, gyere az 
uborkáddal, de akkor utána nekem meg csináld ezt és ezt", valami 
olyat, amit a pali nem BÍR megtenni! Szóval énszerintem nem 
LÉTEZIK, hogy ez összejöjjön! Mer még ha mind a kettő perverz is, 
akkor se ugyanaz az igénye, mer ahány, annyiféle! Itt meg, a 
kocsisoron: PÉNZÉR simán megkapja. És akkor így levezetődik 
belőle az a belső feszültség, kiéli magát a koma, és nem csinál bajokat. 
Hát nem jobb ez így, minthogyha ez a sok kifordult agyú hapsi mind 
kénytelen lenne erőszakhoz folyamodni, késsel kényszerítené a fiatal 
lányokat, fiúkat, és tönkretenné őket?! 

Meg van még akkor egy olyan attrakciónk is, hogy fiúk, buzik, de 
nőnek öltözve — van most öt vagy hat darab ilyen is! A Szuzan, a 
Marina, meg csupa ilyen nevük van — de közbe férfiak! Ezek nem csak 


estére öltöznek át, hanem fényes nappal, civilbe is: gyönyörűen, 
drágán kiöltözve, testre feszülő ruha, női ridikül, frizura, kiborotválva, 
kifestve, ékszerek, meg olyan kurvás járás, hogy mint egy KÍGYÓ, 
úgy csavargatja magát — az emberek csak úgy forognak utána az utcán! 
Még a hangja, a beszéde is: „Páá kedvesem!” — kész dili! Aki nem 
ismeri, rá se jön, hogy buzi, csak ha nagyon jó a szeme — éppen arról 
lehet észrevenni, hogy már egy kicsit túljátssza a szerepet! 

Ezek szintén kinn álnak a kocsisoron — úgyhogy ott a buzi 
kuncsaftok is megtalálják az árut, hát van aki már direkt ezekér jön. De 
azér adódik ebből félreértés is. A múltkor egy csávó tévedésből elvitte 
az egyiket — hát egy SZUPER kinézetű „nõ”!: elvitte ezerér, szopatni! 
Csak amikor aztán visszahozta: hát ott röhög körbe mindenki. 

— Mi van, öreg, már fiúkkal is mész? 

Tisztára rosszullett a pali, ott átkozódott, tépte magát 

Van itt már délelőtt is forgalom, vannak akik már reggel 9-kor, 10- 
kor kiállnak — csak az más: azok lakásra mennek. Az esti lányok mind 
autóba csinálják, azok közt olyan is van, aki napközbe dolgozik 
valahol, igaziból, csak melléje még este kijön ide -a délelőttieknek 
viszont mindig csak valami fal állásuk van. Csak be van írva nekik, de 
nem ők csinálják meg a munkát — például tudok olyat, hogy a 
nagymamája takarít valahol az ő nevén. És akkor vannak ilyen idősebb 
nénikék, akik így szobáztatnak: lakik az illető öreglány egy szoba- 
konyhás valamibe, de azér van benne zuhanyozási lehetőség is, meg 
lehetőleg nincs is közel a Rákóczi térhöz, mer úgy könnyű lenne 
lekövetni — akkor jön a lány a palival, a néni meg elmegy sétálni egy 
órácskára, azalatt ezek lerendezik az üzletet — kap érte 2-300 forintot ő 
is. 

Most éppen megy a nagy buli: kitört a háború a Rákóczi téren, fel 
van bolydulva az egész környék. Úgy kezdődött, hogy kiraboltak egy 
krapekot: valamelyik cigány-féle lány elment vele a lakására, egy ilyen 
lenyúlós, levevős fazon, és eltulajdonított valami értéket -mire aztán 
vagy 10-15 ilyen VII. kerületi csávó kiugrott, három autóval, és 
végigvertek mindenkit a placcon. Akit csak értek: dirr-durr, rúgták- 
vágták, adjneki! A kurvákat is, az összesét, egy pár stricit is, meg még 
pár civilt is, akik épp ott ténferegtek az utcán — hát gyönyörű: zöd 
tiplije, monoklija van most az egész bandának! Egy Fonnyadt nevű 
stricinek a kézit is eltörték, úgy rakták össze neki kórházba! Mer ugye 


keresték ezt a lányt — de addig is, hogy ne unatkozzanak — 

Ez volt tegnapelőtt. Tegnap már olyan hírek jártak, hogy 
kihaverkottak, szent a béke már. De most meg hallom: összefogtak a 
stricik, elkaptak egyet abból a tízből, puhára verték a gyereket — szóval 
még nincs lezárva az ügy, lesz még ebből mindenféle. 

Én csak attól borultam ki, hogy amazokból az egyik is egy strici, a 
szomszéd utcából! Mer rendbe van, hogy van egy ilyen típus is, hogy 
elmennek valakivel lakásra, aztán lenyúlják a palit, hát az ilyen ellen 
muszáj védekezni, mer rontja az üzletet — csak viszont az ilyenekbe 
énszerintem legalább a striciknek illene kicsit összetartani, hát nem? 
Mer így mi lesz itt? Hát ha egymással is szórakozunk, az csak a 
rendőrségnek haszon! 

Különben nem minden a Rákóczi tér: van Pesten élet azon kívül is. 
Ott vannak például ezek a kis csajok, akik araboznak — ez megin egy 
egész más műfaj. Ez nem a kocsisoron megy, hanem különböző 
presszókba. Meg az ilyen lányoknak általába nincs is örzőjük — mer 
ugye az ilyen idegenek nem nagyon mernek vergődni, azokkal nem 
kell annyira vigyázni. Habár azér az ilyen lány is jól teszi, ha hébe- 
korba mutatkozik az arabok előtt egy magyar gyerekkel is. Meg akkor 
vannak lányok, akik ezekre az átutazó török kamionosokra 
specializálódtak -ez is egyszerű ügy: hoci-nesze, ott a kamionba 
elintézik a dolgot. Szóval sok fajtája van ennek a szakmának, rengeteg 
különböző ágazata van! 

Külföldi vendég a kocsisorra nem nagyon jár ki. Legalábbis igazi 
külföldi, azzal a kimondott 300-as Mercivel — mer mondjuk a lengyelt 
nem számolom, meg az ilyet se, hogy külföldi rendszám, de csak egy 
távolba szakadt hazánkfia van mögötte, meg ilyen dolgok, hogy 
mondjuk holland az ipse, de nem Hollandiába él, hanem például 
Olaszországba, szóval csavargó, ilyen kevert-csavart manus — na ez a 
fajta a Rákóczi téren is felüti a fejit. De már a normálisabbja, 
komolyabbja inkább a szállodába marad. Jó lányt kinn is kapna, 
SOKKAL kevesebbér — de hát az ilyen hapsi lusta, pénze meg van, 
nem nagyon számol. Persze van kivétel is. Hogy kihozza a komát a 
kíváncsisága. És már tudja, hogy a szállodai lány az hatezer — hát 
akkor egye fene, adok ennek is hármat! Söt: adok neki hatezret, és 
elviszem a szállodába! Mer ezek már valahol úriemberek — hát azér a 
300-as Mercedes, az még Amerikába se semmi! —, az ilyen ürgék már 


mégse fognak autóba kupakolni! Nem, beviszi a hotelba a lányt, ad 
egy rongyot a portásnak, ötöt meg a tündérkének — hát ilyenkor persze 
a lány is örül: egy óra alatt kényelmesen megkereste a pénzit, aznap 
már nem kell visszaállni neki az esőbe hogy tovább pörögjön, hanem 
mehet haza! 

Namost hát, ne csűrjük-csavarjuk, mondjuk ki nyíltan: ez egy 
nagyon alacsony szintű szolgáltatás. ALAP-szintű, így is mondhatnám. 
Szóval eléggé primitív. Nem egy minőség! Mondjuk aki KOMOLYAN 
szereti a szexet, az olyannak ugye- De hát most mit csináljunk: ez van, 
ezt kell szeretni! Mi mást vársz egy kelet-európai országtól? 

Különben: láttam a különböző videó-filmeken, hogy Nyugaton 
nagyjából ugyanígy megy ez! És általába eléggé lepusztult lányokkal, 
meg eléggé hervasztó környezetbe, szóval — Mondjuk: RÉSZBEN 
ugyanígy megy. Mer azér már úgy Münchentől kezdve van más is. Ott 
már van egy külön szex-utca, direkt erre kinevezve, szex-filmek, szex- 
sók, amiken előzőleg rendesen felajzódik az a csámborgó valaki, meg 
masszázsok, meg ott nem ilyen durván megy ez, hogy na most gyere 
be és basszál, hanem szóval az egésznek megvan a LEVEGŐJE -— és 
ha csak elképzelem magamnak, akkor is röhögnöm kell rajta, hogy 
mihez kezdene ott egy magyar rendőr! Hogy odamegy, kurvát fogni — 
de hát kit fogjon meg?: ott mindenki kurva! És ott ezt SZABAD 
csinálni! 

Na hát szerintem ez a nagy különbség. Úgyhogy énszerintem 
minálunk AZÉR nincsen színvonala ennek a szakmának, mer le van 
gátolva az egész. Amiér hivatalosan tiltva van! Hát mi másér? 
Szerintem ha megengednék, ha szabad lenne csinálni, egyből más 
lenne: mindjár kialakulna a színvonal is! 

Mondjuk, van azér színvonal Pesten is: a szállodákba. Csak hát az 
nagyon drága. Az már nem magyar állampolgárnak van, csak a 
külföldinek. Ezek a szállodai lányok már az 5$-Modelltől öltöznek, 
meg Pierre Cardintől, ami már pénzbe kerül — nem biztos hogy jobb az 
a lány, mint a kintiek, csak a csomagolása más, drágább. Meg esetleg 
tud egy-két nyelvet is. Úgyhogy ott már magasabb a gázsi, és valutába 
számolják. Hogy száz dollár. Vagy kétszáz dezső, nyugatnémet márka. 
Vagy ha mégis forint, akkor 6000. Közbe az se biztos, hogy azok a 
lányok jobban járnak, mer azér az a pénz nem lesz mind az övék! Mer 
a portásnak is megy egy rongy, amiér felengedi öket és nem írja be a 


nevüket, meg akkor a pincérnek, meg ennek, meg annak, mittudomén, 
meg ha már fölvitetnek egy pezsgőt, ott az is ezer forint! Meg nem is 
mindig jó a forgalom, mer azér az a gyagya külföldi is tudhat 
számolni: SZÁZ dollár? hát odahaza húszér kapok nöt, nem is rosszat! 
— most ugyan nem tudom mennyi, mer a húszat régebbi filmekbe 
láttam, és hát a dollár is hullámzik, egyszer felértékelődik, máskor 
hanyatlik, de szóval valahogy így vannak az árak, úgyhogy ahhoz 
viszonyítva ez nem kevés! Szóval a lánynak a végin az egész 
éjszakából ha bejön egy ötös, az már nagyon szép. Aminek a felit 
elköltheti ruhára, meg ilyen krémre, olyan sprére, amolyan frizurára — 
szóval majdnem ugyanott van, minthogyha kinn dolgozna! 

Ott ez úgy megy: beülsz este a bárba, ott ülnek a lányok is a pultnál, 
rögtön sejted, hogy az ott nem a szálloda igazgatónője, meg a másik se 
orosztanárnő, aki kikapcsolódni jött, úgyhogy szépen kiválasztod 
közülük a magadét, mondjuk hogy az a cigányos fekete neked nem 
tetszik, jobban érdekel az a hosszú szöke svéd típus — akkor hívod a 
pincért, és küldesz neki egy Martinit. Nem Martinit visznek neki, csak 
Traubiszódát, de ugyanúgy kehelybe, mint a Martinit szokták — mer a 
Martini ott 280 forint, a Traubiszóda meg 20, neked egy Martinit 
számolnak, és a különbözet a pincér jattja. A lány megkérdezi a 
pincértől, hogy ki küdte az italt, odabiccent neked, esetleg mosolyog is 
egyet, aztán benyalja a Traubiszódáját — közbe te átülsz hozzá, 
bemutatkozol, elkezdtek beszélgetni. Előbb mindenféle ökörségről, 
hogy milyen gyönyörű Budapest, milyen szép kégli a Tudományos 
Akadémia, milyen jól élnek a pestiek, biztos Kádár is kurva népszerű — 
aztán úgy fél óra múlva, a harmadik italnál már az üzletről. Szóval a 
dugásról: hogy mennyi, meg hány, hova, meg hogyan — és akkor 
fizetsz, és fölmentek. — Hát ismerem a dolgot, mer volt időszak, 
amikor megengedhettem magamnak néha ezt is. 

Namost, az ilyen szállodai lányokkal az az ábra, hogy nem éppen az 
állam alkalmazza öket, mer mondjuk inkább maszekok ök is — de hát 
azér valahol ott van a dologba állam bácsi keze is. Egy az, hogy ugye 
elnézik a dolgot, csendbe szemet hunynak. Mer ugye amikor valami 
előkelő külföldi küldöttség jön, vagy tartanak egy tudományos 
konferenciát egy rakás nyugati vendéggel, akkor — hát hadd 
szórakozzanak szegények kedvükre! Viszont ugye a lánynak már nem 
ingyér nézik el ezt a komoly bizniszt. Mer legtöbbje be van szervezve. 


Hogy ha véletlenül az a külföldi elnyög neki valami érdekeset az 
ágyba, akkor ő azt jegyezze is meg, és majd szépen suttogja is el a 
megfelelő helyen. Meg nem is csak a külföldiek miatt. Hanem ugye ez 
a szakma mindenhogyan szorosan kapcsolódik az alvilággal. Például 
úgy, hogy legtöbb lánynak az élettársa is bűnöző. És akkor ha valami 
történik, mondjuk valaki csinál egy nagyobb krenket, akkor az ilyen 
lány könnyen hozzájuthat a hírekhez, aztán odabenn diszkréten 
elcsipoghatja, adja a tippet — és akkor a rendőrség már poénra tud 
menni. Szóval ez az egész szállodai műfaj, ez már egy elég 
ingoványos terület, ez már nem egészen kóser biznisz. Úgyhogy szóba 
jött, hogy ha a Vicuska megtanulna rendesen angolul, akkor 
válthatnánk is akár, mer csinálhatná éppen ezt is — de én valahogy azt 
mondom, hogy most egyelőre jobb a kocsisor, nemigen érdemes 
változtatni! 

Olyan jaj de nagy szakértő egyébként nem vagyok, mer fél évvel 
ezelőtt még zöldségesnél dolgoztam. Eladó voltam, egyhelybe álltam 
egész nap, meg nem is álltam, hanem egyfolytába rohangásztam egy 
ilyen karámba, télen-nyáron kinn a szabadba, a Rákóczi út és a Puskin 
utca sarkán. Mondjuk pénzem több volt mint az átlag, négyezerre 
voltam bejelentve, de legalább tizenhármat kaptam, nyárba meg 
tizenötre is felmentem — de viszont reggel 6-tól este 8-ig, 9-ig 
dolgoztam, meg még szombaton is délután 3-ig! Úgyhogy egyszerűen 
nem tudtam elkölteni a pénzemet, mert nem volt MIKOR elkölteni! 
Hát ha 8 után végeztem: már minden bezárt! Pénzem volt — de 
semmim nem volt! 

Egyébként a maszek, akinek dolgoztam, elég jó fej volt. Áldott 
jószívű hapsi: azzal se törödött, hogy már büntetve voltam — kicsit 
mint Amerikába, hogy nem az az érdekes, ki vagy, mi vagy, hanem hát 
bizonyíts nekem! Szóval ez meglátta, hogy mi lakik bennem, 
magyarul: felfedezett! Mer észrevette, hogy jól dolgozok, jók az 
elképzeléseim, van rendszeretetem, meg ambícióm, tehetségem van a 
kirakati árukirakáshoz is — pedig számolni nagyon sokáig nem tudtam. 
Nem az hogy agyilag nem bírtam! — csak nem szerettem számolni. 
Lehet hogy ezt még úgy be is beszéltem magamnak, még 
gyerekkoromba, hogy én ezt utálom, mer aztán egész jól belejöttem, 
csak az első háromnegyed év volt nehéz. De én ma se úgy számolok, 
ahogy az iskolába tanítják, hanem egyénileg, magamtól, mások az 


iskolai agyukkal követni se tudják az én gondolatmenetemet — de nem 
érdekes, a lényeg az, hogy gyorsan menjen, meg azér az eredmény is 
stimmeljen. Az árukitöltésbe meg direkt nagy voltam. A Rákóczi út 
iszonyú nagy vásárlóerő, pokoli forgalmat jelent, de énnálam mindig 
úgy volt terítve az áru, hogy délután 5-kor is úgy nézett ki a standom, 
mintha csak akkor nyitottunk volna! Úgyhogy akkor ahogy a hapsi ezt 
látta, akkor persze megbecsült, de még tán szeretett is. A nagypiacon is 
tudtam segíteni neki, vásárlásba, szállításba, mer szeretem a kocsikat, 
akkor ezer persze külön is fizetett — szóval megvoltunk elég jól. Nem 
is az — csak hát az Isten akarja ezzel eltölteni az egész életét! 
Meguntam nagyon — úgyhogy pár év után tisztességgel leléptem. 

Akkoriba különben nős is voltam, volt rendes feleségem. Húú, az 
nagyon ciki volt! Előszöris ugye: hát egy abszolút alkoholos 
életmódott folytatott a csaj. Az vagy a kocsmába volt, vagy valamelyik 
barátnőjével volt palinál — ez ment. És nekem meg hazudott! Mindig 
olyan kifogással jött, hogy névnapoztak, meg születésnapoztak a 
munkahelyén — jó; de hát számoljuk csak ki: olyan helyen dolgozott, 
hogy voltak összesen tizenöten, akkor ha oda-vissza alapon játsszák, 
akkor is: mindenkinek van egy évbe egy születésnapja, egy névnapja, 
az harminc; munkanap meg van 365 mínusz kábé 100, az lazán 
számolva 265 nap, hát akkor nem jut mindegyikre névnap meg 
születésnap! És ő meg minden nap, SZINTE 

MINDEN NAP úgy jött haza, hogy — hát szóval----- 

Tulajdonképpen 235 napról nem tudott elszámolni nekem! 

A másik meg, hogy hát egy céda volt, egy mindenki kurvája. 
Úgyhogy már mindenki rajtam röhögött, a környezetembe az összes 
fiatalok, mer mind pontosan tudták, hogy a feleségem miket csinál — 
én meg csak jóval később tudtam meg, utoljára mindig. Most nem is 
beszélek féltékenységről — de hát az önérzet! Hát azér ÖNÉRZET is 
van a világon, nem? Hát lehet azt egyfolytába kibírni, hogy tiszta 
hülyének nézik az embert, ð is, meg minden ismerős?! A sok év alatt 
én tudtam talán 6-7 esetről, amire így menet közbe rájöttem — a végin 
meg kiderült, hogy volt RENGETEG, hogy szinte minden másnapra 
jutott neki egy pali! Közbe persze egyfolytába mondta, hogy csak én, 
csak én — HAZUDOTT. Úgyhogy éltem egy olyan nővel, aki papíron a 
feleségem volt, de aki rosszabb volt még mint egy kurva — hát 
rosszabb, mer ezt ő az én hátam mögött csinálta! Meg hát ebből 


minekünk semmi hasznunk nem származott — ami így SOKKAL 
rosszabb, hát ezt összehasonlítani se lehet! 

És akkor ilyen szöveg, hogy igen, mer én nem adok elég pénzt. Én 
ugye beosztó voltam, nem akartam hogy minden keresetem 
szétszóródjon, úgyhogy leadtam neki minden hónapba ezret, 
ezerötszázat — viszont egész nap nem ettem odahaza, csak azt a szar 
kis vacsorát, ha egyáltalán volt mit vacsorázni! Hát ha meggondolom, 
hogy van ember, akinek 3000-ből, meg 2800-ból kell megélni, de úgy, 
hogy abból a rezsit is fizeti, mindent, akkor énszerintem a vacsorákra 
meg a hétvégékre annak az 1500-nak elégnek kell lenni! Ő meg?: 
zsinórba , elfelejtett" bevásárolni, úgyhogy hét végin általába nem is 
ettünk, hanem esetleg hétfön, vagy kedden, ha neki éppen nem volt 
kedve kujtorogni, akkor nagynehezen főzött egy vacsorát — áá — De 
azér én voltam a hibás! 

Meg hogy azér él így, mer én sose vagyok otthon! Hogy ő 
, unatkozik", érted?! 

Nagyon soká csináltuk, rettenetes soká, hát TÍZ ÉVIG ment ez! 
Mer én ezer, meg SZÁZEZER lehetőséget adtam neki, mindig újra 
meg újra! Mer ugye közös gyökérből jöttünk: én is intézetbe nőttem 
fel, ő is, szinte egy helyen nyomorogtunk — és ennek a dolognak én 
rengeteg esélyt adtam! Már amikor megismertem, akkor is elég bohém 
volt, de én mindig azt hittem: hátha majd megváltozik! Háthogyha 
mégis belátja, hogy ha rendes életet akarunk élni, akkor meg kell neki 
változni! Ezt számtalanszor elmagyaráztam neki — de falra hányt borsó 
volt a szavam. Mer hiába volt ő intézetis, ha egyszer az életét arra tette 
fel, hogy csak a kocsma, a kocsma, a kocsma! Mer azon túl öt semmi 
nem érdekelte, öneki én semmi újat nem tudtam mondani vagy 
mutatni, mer őt csak egy dolog izgatta: az ital. Én meg hülye fejjel 
hittem benne, mer valahol hittem benne, TÍZ ÉVIG! Jó, nem mondom, 
hogy nem tángáltam el, mer mindent megpróbáltam vele, sokszor, 
nagyon sokszor meg is vertem, bordáját eltörtem, kézit eltörtem, nem 
volt már egy ép porcikája — de ez is hiába volt. Én meg nem vagyok 
egy gyilkolódzó típus, hogy ez nekem szórakozás legyen — fenét, 
vertem, mer reméltem, hogy talán ettől észre tér! Nem tért észhez. 

Aztán a végin beláttam, hogy nem megy ez az egész. Kicsordult a 
pohár. De nem is egy pohár csordult ki már nálam, hanem ezer, már 
legalább egy százhektós hordó telt be és csordult ki — amíg aztán a 


végin azt mondtam, hogy elég, tovább már nem csinálom. 

Ez volt hat hónapja, hogy kiszálltam. Voltam 51 kiló. Most meg? 
Vagyok 64! Hat hónap alatt ennyit szaladtam előre! Mer nem kell 
állandóan idegeskednem, agyilag -hát agyilag is micsoda különbség, 
az az életem, meg ez a mostani! 

Vicus, hát ő másfelől jött, nem intézetből. Nála csak annyi volt, 
hogy eléggé alkoholista szülök — de más semmi, ő majdnem teljesen 
normális helyzetből jött, végig otthon nevelkedett, Siófokon — csak 
hát: 17 éves nem volt még, amikor már belevitték ebbe a dologba. 
Belevitték — de azért ő akarta is ezt: hát kíváncsi volt. 

Olvasta ezt a könyvet, hogy , Szex-piaci őrjárat", és ez eléggé 
pénz. „Vajon milyen lehet az?” — ez különben minden nőbe megvan. 
De ne menjünk messzire, hát nemcsak a nõkbe, mer énbennem is 
ugyanígy megvan ez! 

Ugye, nagyon fiatal volt még, hát nem indult könnyen a dolog. 
Elmesélte nekem, hogy milyen volt az első kuncsafttal: hát azt se tudta 
még, mit kell csinálni, hogy kell csinálni! Meg hogy hogyan kell azt 
mondani, hogy most már elég — mer ebbe a szakmába az nagyon 
fontos, hogy tudni kell nemet mondani! Mer az a kuncsaft persze 
csinálná tovább — tudni kell leszerelni a faszit! Mer ez nem úgy megy, 
hogy azér az ezer vagy ezerötszáz forintér egy egész éjszakát vele 
vagyunk — fenéket! De a Vicuska eleinte bizony nem tudta, hogyan 
kell abbahagyni. Az öreg, tapasztalt lányok ezt már tudják — de ő meg 
tapasztalatlan volt, kezdő, hát 17 éves! Meg egyedül is volt, nem volt 
neki aki megtanítsa, eligazítsa — 

Ugye, a kezdet mindig egy kicsit nehéz. A Vicánál is: amikor még 
azt se tudta szegény, hogy hogyan, mint -hát ezen át kell esni a 
lányoknak. De utána meg már éppen hogy az van, arra ébred a kislány: 
,hát csak ennyi az egész?" És elkezd számolni. , Hát te jó Isten, 
keresek a gyárba 2900 forintot, de azér dolgozok 25 napig, napi 8 órát, 
hogy beleGEBEDEK - így meg: maximum fél óra alatt megvan az 
ezresem, vagy az 1500! És mit kell érte csinálni? Hiszen ha lenne egy 
állandó fiúm, annak is megcsinálnám ugyanezt, INGYÉR!" Szóval, 
először beleviszi a kíváncsiság — utána meg már ott-tartja a pénz. Mer 
mi közül választhat? Hogy 2900 forintot osszon be egy hónapra, de 
úgy ám, hogy abból 2000 az albérlet, marad egy napra 30 forintja, 


amikor 25-ből jó ha meg tud reggelizni — vagy csinálja ezt tovább, és 
akkor van rendesen pénze, meg az sincs, hogy idő előtt tönkremegy, 
elhasználódik — hát ha egy csöpp esze van, melyiket fogja választani? 
Úgyhogy: ezt a szakmát csak elkezdeni nehéz — meg abbahagyni. 

Egy közös ismerős révén jöttem én össze a Vicussal. Együtt voltam 
a sitten egy Molnár nevű gyerekkel, egy bűnözővel, és akkor az ő útján 
ismerkedtem meg idekinn egy másikkal, a Franyóval. Én előbb 
szabadultam, mint ez a Molnár, ő meg odabenn mondta nekem, hogy 
van egy jó haverja, ez a Franyó, aki már mindent végigpróbált, 
betöréseket, egyebeket, de most felesége van már, meg gyereke is, és 
hogy milyen jól élnek, prímán keres a csávó — ahogy aztán kijöttem, 
eltelt még vagy fél év, aztán véletlenül eszembe jutott ez a dolog, és 
megkerestem a komát. És elég jól összehaverkodtunk. És persze 
dicsekedett a kölök, hogy milyen bővibe van a suskának, mer hogy a 
feleségit futtatja, de azon kívül van még egy jó kis csaja is — én 
abszolút nem voltam féltékeny, mer én is elég jól kerestem a 
zöldségesnél, de viszont kíváncsi voltam — hát az ember kíváncsi! Meg 
úgy belegondoltam, hogy hát tényleg: mennyivel jobb ez! És meg is 
mondtam neki: szívesen csinálnám én is. Csak hát: nincsen csajom, 
akivel lehetne. 

Aztán, kevésre rá: egyik éjjel beállít a Franyó. Hogy menjek ki vele 
Törökbálintra. Mer volna nekem egy csaj. Jó, gyerünk! Kimentünk, és 
tényleg ott volt egy lány -nem a Vicus, hanem a Vicus egyik barátnője, 
az Éva. Egy olyan kicsit nagydarab, nehézcsontú nő — de hát nem 
érdekes: oké, elvállalom! 

Hogy ugye vigyázok rá, de garantáltan, tehát én választom ki a 
helyet, meg mindent én szabok meg, előkészítem jól a terepet, neki 
csak dugni kell majd — rendbe, elvállalom, napi ezerötér! Még mondta 
is a Franyó, hogy tiszta hülye vagyok, hát ez nem szokás, mer felezni 
kell — jó, mondom, engem nem érdekel, velem nem kell felezni, még 
ha tízezret keres is egy este, nekem akkor is elég ha csak ezerötöt ad — 
viszont semmiféle vonzalom nincs, semmilyen összetartozás! Ugyanis 
hát nem nagyon tetszett a lány. Mindegy, megegyeztünk vele, és 
szépen be is indult a buli. 

Aztán egy hét után: hát persze már közeledett. Én nem nagyon 
akartam, de ő jött, egyszer-kétszer leszívott, meg egyszer-kétszer meg 
is dugtam, gumival, hát jó — 


És akkor egyszer kijött vele a kis barátnője: a Vicus. Akiről rögtön 
kitaláltam, hogy ez az, akit a Franyó futtat. Meg azt is egyből ki 
lehetett találni, hogy az Éva beszélt neki rólam, hogy én ilyen jó csávó 
vagyok, meg olyan jó — ezt később a Vica el is mondta nekem. Hogy 
ez piszkálta fel benne a dolgokat, hogy ő már akkor ezer jött ki a 
barátnőjével. Mikor megláttam, egyből nagyon megtetszett — és két 
nap alatt sikerült is úgy intéznem a helyzetet, hogy becserkésztem a 
kislányt. Az Évának mindjárt először mondtam, hogy „figyelj, a 
barátnődet elvinném, megvenném egyszer, mer nagyon jól néz ki, 
eléggé tetszik nekem!”, és az Éva ezt is visszamondta a Vicusnak, 
úgyhogy hamar összejött a buli. Még azon a héten: 

— Figyelj, eljössz velem holnap éjjel Velencére? 

És persze benne is volt egyből. Lekocsikáztunk, bevittem egy 
szállodába — és megtörtént a dolog, lekúrtam. Így jöttünk össze a 
Vicussal. 

De a Franyóval se lett harag, semmi! Még örült is a dolognak a 
srác, mer az az igazság, hogy már hetven felé volt szakadva — ugyanis 
az asszony nem tudott a dologról. Hát őneki csak egy plusz pénz volt a 
Vicus, mer úgy csinálta, hogy nem is a kocsisorra vitte, mint a 
feleségét, hanem Törökbálinton tartotta, albérletbe, és a paliknak, akik 
a feleségéhez jártak, csak csendbe elmondta, hogy van egy kis friss 
áru, 17 éves, jól is néz ki, és adott egy telefonszámot — és tudod 
milyenek az emberek! 17 éves? jól néz ki? — már szaladt is mind a 
telefonhoz! És akkor mivel hogy kéglire mentek, meg hogy 17 éves 
volt a kiscsaj, meg nem is egy dugás, hanem kettő, nem fél óra, hanem 
másfél, két és fél, KÉT rongyot kértek — és akkor a Franyó felezett a 
Vicuskával, a két rongyból mindig levett egyet, és ez volt a zsebpénze, 
mer a felesége nem tudott semmiről — így ment ez. Csak azután a 
Vicus is rákapott a pénz ízére, és elkezdett kijárni a kocsisorra is, 
egyedül, a Franyó háta mögött! Nem abba az utcába állt, ahova a 
Franyóék szoktak, hanem kicsit távolabb — de hát persze csak az lett a 
vége a nótának, hogy valahogy kitudódott a dolog, és akkor a Franyó 
nekiesett a kislánynak, hogy , hülye vagy, ne csináld, 17 éves vagy, 
kiskorú, nagyot bukunk" — de hát a Vicus szart az orrára és járt ki 
tovább. Mer azt hitte, hogy őrző nélkül is tudja csinálni — de tévedett. 
Mer egy szatír elkapta, elvitte egy lakásra, és leborotválta a pinájáról a 
szört. Úgyhogy akkor felébredt a Vicus, hogy hát megálljunk, mert 


egyedül ez bizony nem megy. Mer hát ez akármikor újra megeshet, 
meg még ennél rosszabb dolog is! Meg látta is, hogy majdnem 
mindenki fiúval csinálja, mer másképp veszélyes. A Franyót viszont 
hiába is kérte volna, mer a Franyó félt az asszonytól! Úgyhogy amikor 
én felajánlottam a kislánynak, hogy elpasszolom az Évát és csináljuk 
együtt, akkor kapva kapott rajta a Vicus — meg még a Franyó is örült, 
hogy megszabadult egy gondtól! Szóval ezzel mindenki csak jól járt! 

Ez volt kábé fél éve — és gyönyörűen bevált a bult. 

Namost, ez nagyjából egy olyan dolog, minthogyha mi a Vicussal 
férj és feleség lennénk — majdnem! Mer egy az, hogy összeköt minket 
ez az érdek, a közös munka, hogy együtt szerezzük meg a pénzünket, 
meg együtt kell vigyáznunk magunkra — ez is összeköt. De a másik 
meg, hogy — hát ő az enyém! És NAGYON jó ez a kapcsolat! Most 
mondjuk ha csak a régi feleségemmel hasonlítok össze: hát az én régi 
feleségem, az egy riherongy lotyó volt, ugye. És ráadásul úgy, hogy a 
hátam mögött csinálta, minden haszon nélkül — és nem gumival! 
Hanem gumi nélkül! Ami egy nagyon nagy különbség, nemcsak a 
betegségek végett, hanem az érzés miatt! Hát milyen érzés volt az 
nekem, hogy hazajön, és én tudva tudom, hogy fél órája még mással 
volt, mer sejtem, hát onnan jön!, és hiába is fürdik akárhogy, mer az az 
idegen geci benne van! — Hát akkor nem más ez, nem jobb? A Vicus 
csakis gumival csinálja, tulajdonképpen testi érintkezésbe jóformán 
nem is kerül azzal az akárkivel — és akkor a munka után együtt 
hazajövünk, a Vicus megfürdik, és tiszta — és akkor ő az enyimé! És 
nem is hazudik nekem, mint a régi feleségem, mer MINEK hazudna? 
Amikor egy az érdekünk! És mind a ketten egyformán tudjuk, hogy 
mit csinálunk, és miér, hogy az hogy ő lefekszik valakivel, az mire kell 
és annak hol a helye a mi életünkbe! Ugye: a régi feleségemet verni 
kellett. De rendesen! No, hát a Vicussal ilyesmi sincsen, ez abszolút 
nincs. Már ha öt egyszer meg kéne ütnöm, akkor megette a fene, akkor 
jobb is ha megy, és nem látjuk többet egymást! Úgy már ő talán nem is 
kellene nekem! Mer ezt mondom, hogy ez egy rendes kapcsolat, 
amilyenre én már nagyon régóta vágytam, olyan mintha tényleg egy 
házaspár lennénk, söt ez még jobb is mint a legtöbb házasság! Mer 
minekünk szükségünk van arra az érzelemre is, arra a melegségre — hát 
ez már ott kezdődik, hogy énnekem nem volt anyám, vagyis volt, de 
közbe nem volt, mer szeretetet nem kaptam tőle, meg senkitől se 


kaptam szeretetet, Isten meg egyáltalán nem is érdekel, úgyhogy én 
NAGYON elvárom azt, hogy akivel vagyok, az TELJESEN odaadó 
legyen énhozzám! Meg azonfelül tisztességes is legyen velem, meg 
észnél legyen, minden szituációba tudja hogy mit csinál — na, de 
mondom: ezt én most meg is kapom a Vicustól! Úgyhogy én 
állíthatom, hogy ez egy príma kapcsolat. Most már együtt tervezzük a 
jövőnket is — mer én akár feleségül is veszem a Vicust, ha úgy hozza a 
helyzet, én feleségül veszem! Mer én ANNYIRA jól érzem magamat 
ővele! 

Szóval ez, hogy ő ezt csinálja, hogy lefekszik másokkal, ez egy 
olyan dolog, hogy én ezt valahogy nem is látom. Úgyhogy abszolút 
nem zavar ez engem. Mer ez teljesen kettéválik: külön van a mi 
kettönk élete, meg külön az, amiből élünk, ez szépen ketté van 
választva. Mint ahogy épp nemrég láttam egy filmbe, egy gyilkossal: 
hogy napközbe rendesen dolgozik, meg él a családjával — és akkor jön 
az éjszaka, és mintha egy gombnyomással átkapcsolnák a hapsit, szedi 
elő a kesztyűt, álruhát, álarcot, fegyvert, és megy gyilkolni! De reggel 
már megint a saját ágyába ébred, a felesége mellett — nem is történt 
semmi! —, felkel, megy kávét fözni, reggelit készít, felébreszti a 
gyerekeket, megsimogatja öket — hát pontosan így van ez mivelünk is! 

Ugye, én 30 éves vagyok, a Vicus 17 — de énnekem ez nagyon 
tetszik, hogy ő egy gyerek! Ez világi jó! Mondják sokan, hogy az az 
1-2 év korkülönbség a legjobb -hülyeség: szerintem így a jó. Mer 
élvezem, hogy hiába a gondolkodásba felnött, de mégis olyan mint egy 
kisgyerek, egy 5 éves, hogy állandóan: „ez mi?”, „az ott mi?”, és akkor 
nekem szépen, türelmesen meg kell magyarázni neki — én meg 
szeretem neki magyarázni! A kerékkel volt valami, eresztett a szelep, 
leguggolok a kocsi mellé, nézem a szelepet, de nincs komoly 
probléma, el is felejtem az egészet, a szemem még a szelepen, de az 
agyam egész máshol jár — Vicuska már ott van: hogy mit nézek? Mer 
már akkor ő is látni szeretné! Akkor felriadok az álmodozásból, és 
kitalálhatok neki egy mesét, hogy mit nézek, hogy a kis gyerekes 
kíváncsiságát kielégítsem — jó ez! 

Elnézem magam körül a sok rossz házasságot, hogyan csalják 
egymást, hogyan hazudnak egymásnak összevissza — például ilyen, 
hogy a férfi segédmunkás, meg az asszony is munkás egy gyárba, és 
akkor a csaj megismerkedik a munkahelyén egy művezetővel, és akkor 


elkezdődnek oda-vissza a különféle szolgáltatások, a tündérke 
magyarul mondva a kurvája lesz annak a művezetőnek — és mire 
megy vele? Kap a munkahelyén egy pár kedvezményt, meg kap a 
művezetőtől egy üveg parfümöt, azt hazaviszi, elmeséli, hogy a 
születésnapjára dobták össze a kollegák — és éli ezt a kettős életet, 
kurválkodik, de úgy, hogy a férjét becsapja, és akkor szépen lassan 
elkezd minden összezavarodni körülöttük, elkezdődnek köztük a 
botrányok és a tragédiák — na, hát akkor nem jobb ez a mi 
kapcsolatunk? 

Szóval, nekem elég sokat ér a Vicus. Mondták már többen, hogy 
mér nem szerzek be még egy csajt, ha úgyis kinn vagyok, mér nem 
futtatok már legalább kettőt, az se sokkal több gond, pénzbe meg a 
duplája — de áá, hát nem. Mivel hogy ez a kapcsolat nem olyan. A 
Vicus nem szeretné, nem akarná, nem is engedné. Mer a féltékenység 
csak megvan a legtöbb nőbe. Úgy meg, hogy mondjuk a Vicus háta 
mögött csináljam — nem, nekem az nem érné meg. Meg minek? Hát 
nem egy Krõzus akarok én lenni! Hanem csak rendesen szeretnék élni! 

Úgyhogy mi elég fegyelmezetten élünk — és gyűjtünk. Mi nem úgy 
csináljuk, mint nagyon sokan, hogy napi ezer elmegy csak a piára! 
Rengeteg ilyen van odakinn, hogy egy csaj a bikájával, és csak arra 
mennek, hogy az aznapi ital meglegyen! Hát nálunk ilyen nincsen. Mi 
szépen lazán csináljuk, szolidan: a hét minden napján kinn vagyunk, 
de csak napi hárommal hajtunk — az, ha csak ezerrel számolom is, egy 
héten 21 rongy. Amiből ha négyet elbaszunk egy héten, akkor sokat 
mondtam, mer átlagba inkább hármat lehet venni: ugye kaja, akkor 
rezsi, de a tanácsi lakásra az nem túl sok, akkor a benzin, de egy 
tankkal két, két és fél napot is elszaladozok, az 700, szóval egy héten 
2000 — szóval hát 3 és fél bőven elég egy hétre, és akkor minden héten 
17-et el tudunk tenni! Erre mondjuk majd egy kicsikét még rá akarunk 
erősíteni — de nem a végkimerülésig! Mer minek? Az már úgy nem éri 
meg! 

Szerencsére én eleve olyan vagyok, hogy nekem nem nagyon 
kellenek cuccok. Nekem elég két váltás ruha, meg a fehérnemű, és 
kész — ez a dolog engem nem érdekel. Hát most hordjak nyáron 
bundát? Akkor attól nagyobb ember vagyok? Nekem abszolút 
nincsenek ilyenjeim, hogy Lacostom legyen, kétezerér — hát mi a 
túrónak? Jó, van azér nekem, van egy pár dolgom, de azokat még mind 


azelött szereztem, a zöldséges-időkbe — van például Adidas-holmim, 
teljes fegyverzet, ami ma tízezret ér, mer egyedi darabok, amilyen be 
se jön az országba, mer kinn a csóró magyar turista nem bírja 
megvenni — nem, ezek itt készültek Magyarországon, bérmunkába, 
úgy lettek kicsempészve a szövetkezettől. Régen hiúbb voltam még, 
meg ugye nem is volt mire gyűjtsek, úgyhogy egy időbe eléggé 
rámentem az ilyen ritkább dolgokra, és ezek meg is vannak még, de 
alig hordom őket, mer annyira nem érdekel már. Az aranyat meg 
kimondottan nem szeretem magamon! Nézd meg: egy gyűrűm sincs! 
Órám van, ez jó óra, 4000 forintos, ez tud is mindent, de ezen kívül 
tényleg csak ez a kis aranylánc van a nyakamba, ez is csak azér, mer 
Vicának vettünk, és akkor ő vette nekem is ezt. Meg van egy Audim — 
de nekem egyéb nem is kell! 

Mondjuk a Vicus, az ebbe más elbírálás alá esik. Mer ha neki 
valami kell, hát ŐNEKI: MINDENT! Ha azt mondaná, hogy ő most 
vásárolni akar magának, és kell hozzá az egész heti bevétel: ,jó! 
vásárold el mindet!" Mer hát mégiscsak: ő csinálja! Szerintem őneki 
ebbe nem lehet nemet mondani! Mer akárhogy is nézzük, azért az csak 
az ő keresete, én ebbe csak egy második vagyok, én csak bele vagyok 
véve ebbe az üzletbe! Úgyhogy itt az ő pozíciója tulajdonképpen egy 
olyan pozíció, hogy bármikor azt mondhatná nekem: „na jó, szia, 
befejeztük!" Mer ő akármikor meg tud élni nélkülem is, egyedül, vagy 
mással! 

Jó, nem fogja azt mondani. Mer közbe azér ez egy kölcsönös buli, 
üzletileg is, meg érzelmileg is. Főleg érzelmileg — mer mondjuk 
üzletileg ő ugyanígy találhatna egy másikat, aki megvédi. De az 
érzelem, az köt. Mer neki se mindegy azér, hogy aki megvédi, az 
közbe egy helyes srác-e, akihez érzelmileg is tud kötődni, vagypedig 
például egy bunkó, aki veri, elszedi mindenét, kizsarolja — nagyon nem 
mindegy! Ha mondjuk én egy italozó, agresszív, verekedős krapek 
lennék, egy link típus, akkor ő is biztos elgondolkozna rajta, hogy jó-e 
ez neki! Meg mondjuk az első hónapokba volt is még őbenne egy kis 
bizonytalanság, mer tudod hogy megy ez: elejibe mindig jobban 
vigyáz magára az a hapsi, hogy hogy adja elő magát, szelíd, rendesen 
beszél a csajhoz, engedékeny — aztán amikor már bedobta magát a 
lány, akkor vált a faszi, kimutatja az igazi énjit, a foga fehérjit, és 
átmegy hentesbe — van ilyen is! De most már ugye elmúlt köztünk 6 


hónap, és most már megnyugodott a Vicus. Mer tudja már, hogy nem 
festem magam: tényleg ilyen vagyok — ez meg jó neki, megfelel. 
Úgyhogy megy a kocsi most már, stabil a buli. 

Namost, ez egy olyan szakma, hogy van vele egy állandó veszély 
is. Mer odakinn állandóan megy az igazoltatás. Mer minálunk ezt úgy 
veszik, hogy , üzletszerű kéjelgés" — HA tudják bizonyítani. Mer 
önekik azt a pillanatot kellene elkapni, amikor a pali átadja a lánynak a 
pénzt — és ezt nem lehet látni, mer ez nem a hatóság szeme előtt 
történik. Még ha a hapsi mondaná is, hogy igen, ez történt, ő pénzt 
adott a lánynak a dugásér — hiába: mer a lány meg mondhatja, hogy 
nem igaz, nem volt ott semmilyen pénz! És akkor nem tudnak mit 
kezdeni. Én meg azér is vagyok ott, hogy a lekövetést eleve 
kizárhassam — hát erre én nagyon odafigyelek! Úgyhogy őtet 
elkaphatják éppen, bevihetik, de már verni nem verhetik azt a lányt, 
csúnyán beszélhetnek vele a rendőrségen, megalázhatják — de ha ő 
hallgat, akkor ki kell engedjék! Ez ilyen játék! 

Ugye, a rendőrautó állandóan ott forog, a zsaru kiszáll, igazoltatja a 
lányt, még ha ismeri is, mindig újra ellenőrzi az igazolványát — de ha 
van bele írva munkahely, akkor nem csinálhat semmit. Hogy aztán 
azon a munkahelyen mennyit keres, hogy abból meg tud-e élni, azzal 
ök már nem törödnek — érzed a fonákját a dolognak? Ott díszeleg egy 
munkahelyi bejegyzés — oké, akkor már adja is vissza az igazolványt. 

— Menj haza! — azt mondja a rendőr, ennyit még ugye mondhat. — 
Mit állsz itt, tünés haza! 

— Jó — azt mondja a csaj. És marad. 

Tíz perc múlva a következő körrel megin ott a rendőr, látja: a lány 
nem ment el, ott áll tovább — egye meg a fene! — és ki se száll már a 
kocsiból, mer már idegesíti, hogy nem is figyel rá a kis kurva. És 
szépen megy tovább minden. 

Ha viszont nincsen munkahely abba az igazolványba, akkor a 
rendör — mint a Nagy Vadász, egyből felizgul: megvan a zsákmány, 
megfogtalak! — Na, gyerünk csak be! — és elviszi, és akkor egy lánnyal 
kevesebb van a placcon. Mer ugye akkor már munkanélküli, 
, közveszélyes munkakerülő", és még ha egyebet nem is tudnak 
ráhúzni, akkor is leültetik, 30 napra, meg 60 napra. Söt, ha olyan kis 
buta az a lány, hogy ijedtében elkotyogja, hogy mi a helyzet, meg 
eldadogja, hogy ki a fiúja, akkor még nagyobb a kaland! Akkor, ha 


nekem sincs munkahelyem, megyek én is a sittre, mer ugye , kitartott" 
vagyok, mer ugye a kéjelgéssel az én megélhetésemre is a lány kereste 
a pénzt! 

Szóval itt rengeteg múlik a lányon. A Vicust egyszer már bevitték — 
de hát el is engedték mindjárt. Mondjuk nyugodtabb lennék valamivel, 
ha ő már egyszer legalább egy KICSII megégette volna a kézit, mer 
úgy azér csak tapasztaltabb lenne már. Most ő persze azt mondja, hogy 
dehogyis fog engem elárulni — de hát egy KISLÁNY még! Mit lehet 
tudni! Na hát ugye én állandóan főzöm a fejit neki. Szinte nincs olyan 
nap, hogy ne tanítanám! Elmondom, hogy mindennel jöhet az a rendőr, 
miket kérdezhet, hogy összezavarja, mikkel fenyegetheti, mimindentől 
nem szabad megijednie, mire mit kell válaszoljon. 

— Vigyázz — mondom neki —, nagyon vigyázz! Mer elejibe mindig 
BAROMI nyájas az a rendőr! De aztán ha te valami butaságot 
mondasz, ha csak EGYET lépsz rosszfelé, EGYBŐL megváltozik, és 
akkor aztán NEKED-MEGY, de DURVÁN! Neked nem szabad 
törödni semmivel, legjobb ha ki se nyitod a szádat! 

Szokták ugye firtatni, hogy , ki vett rá, hogy ezt csináld?" — na hát 
hála Istennek ez nekem egy nagy fölényem, hogy tényleg nem én 
vettem rá, ezen engem nem lehet megfogni, mer én öt már így 
örököltem. Ez marha fontos! Ha ehhez még munkahelyem is van, 
akkor én már nyugodtan mondhatom, hogy hát nekem keresetem van, 
nem vagyok én rászorulva ennek a lánynak a pénzire! Lehet, hogy ő el 
szokott menni, de hát az az ő dolga, nekem semmi közöm hozzá — így. 
De persze akkor már gennyes a buli. Mer akkor ez már a kettönk 
kapcsolatába mindenhogyan egy kellemetlen gubanc. Amire már lehet 
hogy rá is megy a kapcsolat. Úgyhogy ezer mondom: neki NEM 
SZABAD beszélni, SEMMI ÁRON nem szabad semmit kiköhögni, 
mer ez itt az egyetlen megoldás! De azér én bízok is öbenne. Pont a 
személyes kapcsolat miatt. Mer ez más dolog, mint mikor CSAK egy 
üzleti kapcsolatba vagyunk, és az a másik megszorul, és úgy látja 
könnyebbnek, hogy akkor feladja ezt az üzleti kapcsolatot, inkább 
menti az irháját — úgy hamarabb dobja az ember a balhét a másikra. De 
így őneki bele kell gondolni, hogy ez nemcsak biznisz, hanem hát én 
ezzel az emberrel élek, meg akarok is élni, mer jó is vele, meg ő 
ráadásul még számtalanszor figyelmeztetett is engem a hátulütökre, 
óvott engem, védett — és akkor nem ezt a kapcsolatot fogja feláldozni, 


hanem inkább rászánja azt a pár kellemetlen napot, és utána meg kijön, 
és GYŐZTÜNK! És lehet mindent folytatni tovább! És így akkor a 
saját eszivel is megtanulja, hogy mennyire nekem van igazam, és csak 
annál jobb lesz utána a buli, mer többé már biztos hogy nem a 
rendőrnek hisz, meg nem Istenbe hisz, hanem énbennem, és kitart 
mellettem! 

Állítólag volna még akkor egy olyan módszer is, hogy jattoltatni a 
rendőrt is, pénzt adni nekik, rendszeresen — hát ezt nem tudom, csak 
hallomásból, öszintén szólva azt se tudom, igaz-e tényleg. Bár miért 
ne? Mér pont a rendört ne lehetne megvenni? — Mindegy, mer szóval 
én ezt még nem próbáltam. 

Nem, én azt mondom: inkább minél kevesebbet kockáztatni! 
Például most, hogy kifújt a munkahelyünk: amíg nem lesz másik, 
inkább állunk, addig NEM dolgozunk! Valami jó kis fal állásra lenne 
szükség, akár ilyen, hogy takarítás, hogy a kettönk nevin szerepel, 
közbe megcsináltatjuk valakivel, nyugdíjassal, vagy házmesterrel, a 
pénz az övé, meg még rá is dobnék egy rongyot minden hónapba: hát 
nekem csak a papír kell. Vagy még jobb lenne valami bedolgozó 
munka, én vállalni tudom, hogy a kocsimon kihozom az anyagot a 
kátéesztöl annak a nyugdíjasnak, a készárut meg visszaszállítom, 
úgyhogy nem jár rosszul az öreg se- szóval valami ilyesmi. És meg is 
lesz ez, hamar, egy hetet nem adok rá! 

De szerencsére nem is kell elsietni a dolgot, mer anyagilag nem 
állok rosszul, van még egy kis tartalékom. Mer még a Vicuska előtt 
volt egy egész jó sorozatom. Még búcsúzóul tudtam egy olyan 400 
ezer forintot csinálni, egy jó fogással — hát a régi módszeremmel: hogy 
én csak hátul ültem, csak a tippet adtam, és két másik kölök 
megcsinálta az egészet. És egy uzsoritól, egy zsidó vérű valakitől, aki 
csak másokon élősködött, akit tényleg nem érdemes sajnálni! Én csak 
irányítottam — hát a tapasztalataim, meg az elgondolásaim! — és aztán 
én fölöztem. Attól függetlenül: a két srác is busásan meg lett fizetve, 
amér megcsinálták a bulit, mer kétszázezret kaptak belőle, és le se 
buktak, mer jól volt kitalálva az egész -mindegy, szóval szerencsére 
most van még egy kis pénzem, úgyhogy lehet várni! És kell is. Mer ezt 
csak fegyelmezetten érdemes csinálni! 

Hát, hosszú nóta ez — Úgy kezdődik, hogy — meséljem? — úgy 
kezdődik, hogy intézetis gyerek voltam — 


7 éves koromba kerültem be az intézetbe. Elég cifra körülmények 
közül, mer naponta végignéztem, ahogy a mostohaapám részegen veri 
anyámat — mit mondjak, elég unalmas volt. Ugyanis a mostohafater 
Szolnokról jött fel, Pesten nem volt semmije, és akkor arra ment ki a 
játék, hogy anyámtól valahogy elvegye a kéglit, de legalábbis hogy 
engem elpateroljon onnan — na ez be is jött neki. Ugye egyfolytába 
ivott, randalírozott, annyira hogy a szomszédok rendszeresen a 
rendőrséget hívták, nálunk szinte minden este kinn volt az uerhá — 
úgyhogy a végin a tanácsra került az ügy, gyámügyi hatósághoz, és 
kitalálták az okosok, hogy engem minden áron , meg kell menteni" 
onnan, el kell venni anyámtól. 

És beraktak az intézetbe. Ami legalább olyan rossz volt! Ugye, 
rendezett családi légkörre van szüksége szegény gyereknek — na az 
intézetbe aztán megkaptam a , rendezett családi légkört"! Ami csak 
belefért! 

Minálunk az intézet sajnos eleve rossz. 30 gyerekre jut egy nevelő, 
aki általába se nem rátermett, se nem képzett, inkább őrmesternek 
volna való mint nevelőnek, egyiknek-másiknak van egy tanítói papírja, 
de azzal együtt semmihez se ért, máshova nem is mehetne, csak ilyen 
intézetekbe, és akkor ott eltanulja ezeket a jól bevált fegyenctelepi 
módszereket, ennyiből áll a szakértelme — de közbe az az igazság, 
hogy ha olyan nagyon jó lenne a hapsi, azzal se lenne előbbre a dolog, 
mer akkor csak kicsesznének vele a gyerekek! Mer a kiskölköket 
addigra már bőven tönkretette a többi nevelő! 

Persze mondjuk van azér intézetbe jobb is, rosszabb is. Amikor 
először beviszik azt a gyereket, figyelgetik kicsit, és hogyha látják, 
hogy ez egy aránylag elég normális fazon — HA ezt véletlenül 
észreveszi valaki, és idejébe veszi észre! —, akkor átszortírozzák egy 
jobb helyre. Ahol kicsikét mégis családiasabb a légkör, jobb az 
igazgató, nem annyira állatok a nevelők — mondjuk a fóti 
gyerekvárosba. Ami egy ilyen kirakat. Ott előszöris húsz gyerekre jut 
egy nevelő, több a program, jobbak is a programok, meg minden — ha 
ezt kifogja az ember, akkor talán még nincs minden veszve. De hogyha 
téged csak úgy belöknek akárhová, 7 éves fejjel, akkor hiába mozogna 
benned valami, megette a fene. Úgy megy ez, mint mikor egy láda 
gyönyörű paradicsomba berakok csak EGY rosszat: egy hét múlva az 
egészet belepte a penész, mehet a szemétbe. Vagy hiába rakok a 


rothadtak közé egy jót: másnapra az is rohadt lesz már! Nem tudom, 
hogy én milyen voltam 7 éves koromba; de beraktak egy nagyon szar 
intézetbe, ahol kapásból: ütöttek-vertek — és, hát akkor — 

Ugye, elsős voltam, meg a fizikumom se volt valami ragyogó 
akkoriba még, hát mindenhogyan a legkisebbek meg a leggyengébbek 
közé tartoztam. Az intézetbe meg teljesen farkastörvények uralkodnak: 
az erősebb táncoltatja a gyengébbet, a testi előnyét mindenbe 
kihasználja. Csicskáztatja a kicsit: meg kell ágyazni neki, takarítani 
kell utána, a vécét őutána is kipucolni, meg ha egy jobb ebéd van, a 
süteményt oda keli adni neki — ami állati szar, de nem lehet ellene mit 
csinálni! Mer ha nem adom neki a süteményt? Megvár a vécébe aszt 
jól megver! Nem is egyedül, mer lesz aki segítsen neki! Ha meg 
odamegy az ember a nevelőhöz és elmondja neki a sztorit, csak annyi 
történik, hogy a nevelő visszamondja neki — és akkor este jön a 
pokrócozás: rámdobják a pokrócot, és ordíthatok alatta, kékre vernek! 
Amér megszegtem a törvényt! És ott nincs olyan, hogy majd anyuka 
megvéd, meg odabújhatsz hozzá, megvigasztal — senki nem véd és 
nem vígasztal meg! 

Hanem magadnak kell megoldani a dolgot. Vagy megtörni, 
beleszokni, hogy mindenkinek te vagy a kapca-rongya, meg hogy 
időnként hülyére vernek — vagy észhez nyúlni és kitalálni, hogyan 
lehet kimászni ebből a helyzetből. És én akkor kitaláltam. Vagy inkább 
ösztönösen megéreztem, hogy itt az a megoldás, ha benyalizom 
magamat az erősek szárnya alá, hogy ne agyonverjenek, hanem 
megvédjenek a többitől — inkább majd én segítek nekik verni a 
másikat! 

Hála Istennek — nem, ez hülyeség, nem neki hála, mer Isten engem 
nemigen tud izgatni: hála a  kézügyességemnek meg a 
lélekjelenlétemnek, elég jól tudok lopni, úgyhogy hozzájutottam 
időnként egy pár dologhoz, de nem magamnak tartottam meg, hanem 
odaadtam annak a nagyobb kölöknek inkább: elejibe egy jobb tollat, 
később számológépet, pulóvert, órát, ilyesmiket — megérte, mer 
cserébe akkor testvérévé fogadott az a nagy melák. És akkor ez 
végigment az intézetbe, tudta mindenki, hogy a Pöcéhez nem szabad 
nyúlni, mer a Pöce a Kollárnak az öccse és a Kollár megvédi! 

Ez a viselkedés énnálam először csak ösztönös volt — de később 
aztán, már felnött fejjel rájöttem, hogy erre mindenütt jól lehet építeni, 


mer az egész élet így működik. Hogy vannak erősek, meg vannak 
gyengék — de a gyengeséget ésszel pótolni lehet: lekenyerezem azt az 
erősét, akinek hatalma van, és akkor az a hatalmával megvéd engem is. 
Rájöttem, hogy így megy ez a politikába is, meg az államapparátusba 
is! Úgyhogy mindenütt csak meg kell keresni, hogy kinek van ereje, 
hatalma, attól hogy rendőr, vagy főosztályvezető, vagy akármi - 
mindegy ha buta is mint a fõd, ezzel nem kell törödni! — csak nyújtani 
kell neki azt a néhány szolgáltatást, amire éppen szüksége van, hogy 
cserébe megvédjen engem - 

na, hát ahogy annál a maszek zöldségesnél is ment! Pontosan 
ugyanez: hetente, kéthetente megjelent a standunknál a kerületi 
kereskedelmi felügyelő, a Kereskedelmi Osztály fönöke a tanácstól, 
nem szólt egy kurva szót se, csak lerakott két nagy szatyrot, elment 
kicsit kirakatokat nézegetni — mire visszajött, teliszedtük neki a két 
szatyrot áruval! De a LEGszebbel, a LEGjobbal! Elvitt a faszi csak 
mitõlünk kéthetente legalább 1500 forint ára ezt-azt — csak mosolygott 
egyet, intett, és vitte! Hogy alig bírta el, majd bele szakadt! Ingyér! 
Csak mer hatalma van! Mer ha nem kapta volna, egyből talált volna 
valami hibát a stand körül — hát hol nincs valami hiba?! így meg 
nyugtunk volt töle! 

Na ezt éreztem én meg, már 10 éves koromba — és akkor így tudtam 
fennmaradni. Meg nem is csak fennmaradni, mer ahogy egy kicsikét 
nagyobb lettem, már éppen hogy nekem lett egy kivételezett helyzetem 
a többiek között. Magyarán: én lettem a főnök! Mer mindig én 
pendítettem meg a nagy ötleteket, én találtam ki a jó bulikat! Amellett 
meg mindig teljes biztonságba léteztem, mer mindig megvolt a 
testõrségem, a legerősebbekből, meg volt egy sor csicskásom is, a 
kicsikből, akikkel ugyanúgy mindent elvégeztettem magam körül, 
ugyanúgy mindenüket elvettem — szóval amit elejibe én kaptam a 
nagyoktól, azt nagyon hamar vissza tudtam adni az utánam 
következőknek! Mer ez így megy az intézetbe — hát egy az egybe mint 
a honvédségnél: hogy a kis kopasz újonc takarít, vécét pucol, meg 
minden módon kibasznak vele, amikor meg majd ő lesz az öreg 
katona, ugyanúgy visszaadja az újaknak! Hát ez törvényszerű! 

Meg ráadásul akkor volt annyi eszem is, hogy én úgy voltam fönök, 
hogy csak HÁTULRÓL irányítottam a dolgokat. Mer ha az ember 
okos, akkor nem áll ki az előtérbe, nem hívja magára a figyelmet! Az 


ötlet mindig tőlem jött, a nagy bulik mindig az én agyamból pattantak 
ki — de ez kifelé nem látszott! Bejártam én körülbelül tizenöt intézetet, 
állandóan dobáltak tovább — mer úgy durván érzékelték a nevelők is, 
hogy valahol én irányítom a dolgokat, de bizonyítani soha nem tudták, 
úgyhogy akkor inkább csak megpróbáltak csendbe megszabadulni 
tölem. 

Például ilyen, hogy kiagyaltam egyszer egy betörést. Kinéztem a 
helyet, mindent gondosan megterveztem a részletekig — aztán 
kilógtunk az intézetből négyen, feltörtük a lakást, és be. Nade hát 
tudod mi volt: a srácokat csak az ilyen hülyeségek érdekelték, hogy 
milyen italok vannak, meg mi van a hűtöszekrénybe! Jól besöröztek- 
beviskiztek, aztán befeküdtek a vetetlen ágyba, ott röhögtek mint az 
eszement. Mondjuk még a hifitornyot, azt elrámolták, mer az olyan 
feltûnõbb volt, meg egy faliórát, pár értéktelen ékszert, ilyesmiket 
tettek el -keresték ők a pénzt is, csak ész nélkül! Én viszont rengeteg 
filmet láttam akkorra már, és azokból nekem volt már egy 
elképzelésem, hogy hol lehet egy lakásba a pénz! Úgyhogy én csak 
nyugodtan odasétáltam egy ilyen sokfiókos valamihez, kihúztam a 
legalsó fiókját, mindenféle kacat volt benne, varróholmik, olló, 
fényképek, benyúltam alulra, a papírbélés alá, és kivettem a pakli 
pénzt: 22 ezer forintot! Nem szóltam én egyiknek se, csak eltettem a 
dohányt, aztán pucolást vezényeltem és tűztünk a francba. 

Namost később ugyanezt a kis kompániát egy másik hasonló 
ügyből kifolyólag elkapták. És a másik három kölökből úgy nagyjából 
ki is szedték, hogy én vagyok a főnök — hát MINDEN az én 
utasításaim alapján ment! — viszont amikor engem tettek a présbe, én 
olyan voltam mint a bárány, mint aki háromig se tud számolni! 
Úgyhogy végül arra jutottak a zsaruk, hogy áá, hát ez a kiskölök 
egyszerűen NEM LEHET a bandafönök, ezt inkább palira vette a 
másik három — szóval még majdnem hogy én lettem az áldozat! 
Persze, mer azok ugye nekiálltak ész nélkül költekezni a hifitorony 
árából — én meg szépen csendbe maradtam, nem költöttem egy fillért 
se! Na, az lett a vége a dolognak, hogy MIND A HÁRMAT lesittelték 
— engem meg hagytak futni! 

Úgy 14 éves korom körül különben az volt már, hogy én eléggé 
függetlenítettem magamat az intézettől. Addigra megvolt már a 
pozícióm, úgyhogy nem is volt már olyan elviselhetetlen — viszont 


untam kegyetlenül. Tehát inkább szöktem. Az utolsó négy évből nem 
sokat tartózkodtam már benn: többnyire szökésbe voltam. De a 
nevelők is úgy voltak már velem, hogy , jobb ha nincs itt", már szinte 
be se zárták rám az ajtót, hadd menjek! És akkor éltem ezt a kellemes 
csöves életet, kéglizés itt-ott-amott, persze csajokkal, csórás a 
közértből, csarnokból, hogy legyen mit enni, néha egy-két könnyebb 
betörés, ha kellett a pénz is — kinn voltam egy hónapot, akkor 
bementem két hétre, kipihentem magam, utána megin ki — ez így ment. 
Néha el is kaptak a rendőrök, akkor visszavittek, de a nevelő már azzal 
fogadott: 

— Most maradni akar, vagy mi lesz? Vonjuk vissza az általános 
körözést, vagy pedig mégy megint? 

— Köszönöm — mondom —, már megyek is! 

Volt úgy hogy a rendőr visszavitt, feljött velem az irodáig, ott 
kinyitotta a bilincset — mire visszaért a kocsihoz, én már spuriztam ki a 
másik kapun! Még integettünk is egymásnak! Hát nem érdekelte már a 
rendőrt se az ügy, unta már nagyon, indult tovább, ment a dolgára 

Amikor aztán 18 éves lettem, kijöttem végleg — de hát ez nem sok 
változást jelentett, valójába kinn voltam akkor én már régen! 
Legfeljebb csak így érzésbe hozott valami újat: hát most , szabad" 
vagyok — 

Ez volt 1975 — egy elég érdekes korszak egyébként: Woodstock 
után voltunk már, a valamikori hippi-ügyek rég lefutottak, viszont 
akkoriba indultak be nálunk ezek a szakadtfarmeros rockerek, egy 
durvább stílus, mint a hippi, mer azok ilyen lassú palik voltak, 
virágosak, finomak, mi viszont már keménybe adtuk elő a dolgokat, 
kemény rockra jártunk, Beatricsére, Bikinire, Eddára, meg kezdődtek 
már ezek a punkos dolgok is, fülbevaló, biztosítótű — elég jópofa 
időszak volt! A rendőrök eleinte MINDENT megpróbáltak velünk, 
berámolták a társaságot a Felszabadulás térről, lenyírták a hosszú 
hajunkat, letépdesték rólunk a rongyainkat — na mi csak annál jobban 
csináltuk. Hát épp ez volt a lényeg benne: a megbotránkoztatás, a 
polgárpukkasztás, a vérlázítás! Hogy lebassza magát az ember az 
aluljáró lépcsőjére, bele a mocsokba, a zsíros hajam az arcomba lóg, 
fõd-koszos kézzel zabálom kétpofára a lopott szafaládét, és közbe 
lesem, hogyan lesz rosszul a nyárspolgár — 

Furcsa most így visszagondolni erre — mer hát azóta mégiscsak 


eléggé lehiggadtam már, egész másképp is nézek ki, meg saját autóm 
van, egy nem is rossz járgány 

Akkor volt egyébként az első ilyen hullámom, hogy el kéne menni 
innen. Hallgattam persze a Szabad Európát, föleg a kinti világ érdekelt 
benne nagyon — mm, mondom, ki kéne ezt próbálni, nagyon ki kéne 
menni! De hát hogyan? Mikor kapok én ehhez útlevelet?! És akkor 
elkezdtem ilyenekről ábrándozni, hogy nekem is oda kéne állni ezek 
közé a másképpgondolkodók közé, és talán majd akkor ilyen úton — 
nade hát ahhoz valami HATALMAS dologgal kellene kirukkolnom, 
minimum ott kellene lennem a Rajk fia mellett, hogy tudjanak rólam, 
hogy legalább egy-két nyugati tudósító megkeressen, meg kellene egy 
nagy per, hogy arról is tudósítson a kinti sajtó, és akkor elfogadnának 
Amerikába is politikai menekültnek, Magyarország meg azt mondaná, 
hogy inkább megadjuk neki a kivándorlást, csak menjen már innen a 
fenébe, szóval talán így valahogy lehetne ezt — de hát egyáltalán nem 
tudtam, hogyan kezdjek hozzá. 

Úgyhogy aztán nyugati turné helyett egész más jött. 

Az intézetből persze tök üres kézzel jöttem ki — mint majdnem 
mindenki. Hogy se szakma, se tudás, se semmi. Hát onnan szinte senki 
úgy nem jön ki, hogy el tudna indulni, NAGYON, NAGYON kevés 
abba az életképes, mint a Maci sajtba a brummogás, hogy szinte 
semmi! Minálunk egy ilyen kiemelt kölök volt, de aztán utóbb róla is 
megtudtam, hogy — áá — Szóval ami az intézetbe MAGASAN 
kidomborodik, az a kinti  LEGALACSONYABB szint 
LEGALACSONYABB részéhez mérve is kevés! Hát ha már ki merik 
mondani, hogy a 80-90 százalék nem tud odakinn megállni a lábán, 
akkor azt a maradék 10-20 százalékot úgy veheted, hogy NULLA. Mer 
nem igaz, hogy annak sikerül, és egyre inkább nem sikerül annak a 10 
százaléknak se! Most már nagyon sok tévémůsor feszegeti ezt, meg a 
statisztika is kimutatja, úgyhogy az állam most már eléggé érzi, hogy ő 
a hibás — nade hát mit lendít a dolgokon az állam lelkiismeret- 
furdalása? 

Mindegy, azt akarom mesélni, hogy felnött lettem, , szabad", 
kijöttem — és első dolgom volt lebukni. Ugye, szerettem az autókat, 
meg addigra már így összejött, hogy tudtam is vezetni — úgyhogy 
akkor elkezdtem lopni a kocsikat. Csak sajnos nem magyaroktól, 
hanem külföldiektől. Mer bennem volt ez a hülyeség, hogy egy 


külföldi biztos jobban kiheveri a dolgot, mint egy csóró magyar. 
Egyébként: nem törtem össze a kocsikat, csak mentem velük — mer az 
egy olyan jó érzés volt. De szóval nem vandálkodtam! Nem egy 
zseblámpáér törtem fel azt az autót! Meg nem is kényszerített rá 
semmi, mer nem az hogy mondjuk éheztem volna, vagy valami — nem: 
szórakozni akartam csak. Mentem vele valamennyit, aztán otthagytam. 
Meg persze azér ami benne volt, azt elvittem. 

Mondjuk ez azér már egy fokkal jobb volt, mint az intézet: mer 
ebből mégse egészen üres kézzel jöttem ki. Elég sok kocsiba volt pénz, 
elég komoly valuta. Ó, hát volt még olyan is, hogy egy kiló aranyat 
találtam az autóba! Egy KILÓ aranyat! Csak hát, kis buta voltam még: 
feléltem mindent. Ha akkor csak azt a kiló aranyat lerakom, ma az 
kábé olyan 8-900 ezer forint lenne, majdnem egy millió! Én viszont 
elherdáltam az egészet. Apartmantba laktam, meg drága kurvák, meg 
mindenki a vendégem — zödfülű voltam még, na! 

Szépen le is buktam vele. Ötvenvalahány rendbeli kocsilopás, egy 
év alatt ennyi jött össze — de úgy, hogy engem soha a helyszínen nem 
fogtak meg! 

Csak már a sitten ébredtem rá, hogy mekkora nagy marha voltam. 
Hogy minek vacakoltam én a külföldi kocsikkal! Most már másképp 
csinálnám. Mondjuk hogy például te lennél a belügyminiszter, és én 
tudnám, hogy a tied az a kocsi: hát világos, hogy azt vinném el! De 
még össze is törném, ripityára! Vagy legalább egy rendőrnek, vagy egy 
akármilyen funkcionáriusnak az autóját, legalább egy lakóbizottsági 
elnökét! Hogy ezzel is idegessé tegyem a hapsit! Mer érted: 18 éves 
voltam, úgy jöttem ki frissibe az intézetből, olyan voltam mint egy vad 
csikó, egy musztáng, tele daccal és bosszúvággyal, hogy minden 
lehető módon valami rosszat csinálni ennek az országnak, MINDENT 
megbosszulni! — ami nagyon szép; csak hát nem gondoltam végig a 
dolgot rendesen 

Elég korán rájöttem különben, hogy van egy nagyon jól használható 
módszer olyankorra, amikor az ember nem tud másképp kimászni egy 
helyzetből: eljátszom, hogy hülye vagyok. Ezt kicsibe már a suliba is 
alkalmaztam: ha nagyon untam a tanítást, elkezdtem kicsit 
rosszalkodni, akkor persze a nevelő: „Álljon fel!”, odajött, és adott egy 
kokit — én meg erre: mint akinek ködbe borult az agya, megbolondult, 
NEKI a nevelőnek! Egy ilyen színlelt dührohammal — ami prímán 


bejött, mer egyből kész volt, hogy ez a gyerek nem normális, 
szihopata, nem lehet mit kezdeni vele, inkább ki kell küdeni, 
szellőztesse ki a beteg fejit, ne zavarja itt a többit — és frankó volt, mer 
amíg a többiek tanultak, én lenn sétálgattam az udvaron, meg 
focizgattam, meg inkább átengedtek matekból is, oroszból is kettessel, 
csak ne kelljen velem veszödni, meg ne rontsam a statisztikát, még a 
szihológus járt közbe értem, a többiek meg persze irigyeltek — kurvára 
élveztem! Persze elküdtek kivizsgálásra, orvoshoz, szihológushoz, ott 
jól ki tudtam figyelni, hogy akik így TÉNYLEG idegbetegek, azok 
hogy viselkednek — ó, nagyon kitanultam ezt a szakmát, az intézet 
végire már olyan perfekt bolond voltam én, hogy csak úgy recsegett! 

És ezeket az intézeti tapasztalatokat aztán később is elég jól tudtam 
hasznosítani: a bírósági ügyeimnél megin csak ezt vettem elő. A 
kocsilopási bulinál is: az elsőfokú tárgyaláson végig ordítoztam, 
dobáltam magam, rángattam az arcomat mint egy eszelős, amikor meg 
a bíró megkérdezte, hogy , bűnösnek érzi-e magát?", felálltam és 
torkom szakadtából zengtem: 

— NEM ÉRZEM magam bűnösnek!! 

— Miért? — azt kérdezi a bíró. 

Akkor odamentem egészen eléje, az arcába hajoltam és úgy 
harsogtam, bele a pofájába: 

— AZÉR nem érzem magam bűnösnek, mer engem EZ AZ ÁLLAM 
rontott el! Most meg ugyanez az állam akar rajtam törvényt ülni?! Hát 
én ezt IGAZSÁGTALANNAK TARTOM!! 

Egy öreg zsidó faszi volt a bíró, persze fölkapta a vizet: 

— Hogy mer így beszélni?! Üljön le! 

Akkor visszaballagtam, minél közönyösebb mozdulatokkal, 
kényelmesen elhelyezkedtem a helyemen. Akkor persze jött a 
hegyibeszéd. De arra már nem is figyeltem. Rágtam a körmömet, 
unatkoztam, nézegettem a tárgyalóterembe a spinéket, bámultam ki az 
ablakon — mintha ott se lennék. 

— Vádlott! Magához beszélek! 

Az ör lökött meg, hogy ébredjek: hozzám beszél a bíró! 

— Mi? Tessék? Jaa?? — 

Hibátlan kis komédia volt! Sikerült is elérnem vele, hogy elküdtek 
igazságügyi elmeszakértőhöz. Persze addigra én már az összes tesztet 
ismertem, nem volt nehéz úgy ügyeskedni, hogy csináljak egy pár vad 


hibát; akkor persze elölről: ismételjük meg — de megint elkövettem 
gondosan ugyanazokat a hibákat — egész jól elszórakoztam vele! 
Akkor ugye kérdez a hapsi mindenféle ökörséget, közbe meg figyeli a 
reakcióimat és gyorsírással jegyez — nahát én jól ügyeltem, hogy miket 
feleljek, meg milyen mimikát dobjak be! Szépen remegett a kezem, 
meg el is akartam néha szaladni — vót ott minden! Úgyhogy be is jött 
egy elég komoly szakvélemény. 

Csak az elsőfokú bíróság ezt valahogy nem vette figyelembe. És 
rámraktak két és fél évet. 

Na akkor fellebbeztem. Másodfokon már három bíró volt — és 
azonnal ki is tűnt, hogy az elsőfokú bíróság figyelmen kívül hagyta az 
elmeorvosi szakvéleményt. És levettek egy évet az ítéletemből. Szóval 
ennél a bulinál is EGY ÉVET köszönhettem ennek a trükknek! 

Később aztán megijedtem egy kicsit, amikor a sitt után 
jogosítványér startoltam: ha most előszedik azt az elmeszakértői izét, 
és visszaüt a dolog? De elfelejtették előszedni, nem lett semmi. 

Na, szóval így! Nem mondom el az egész életemet, mer hosszú, 
nem is érdekes, ennyit is csak a HANGULAT kedviér — mer hangulata, 
az van neki, nem? De amúgy szerintem nem is helyes túl sokat 
hátrafelé nézegetni, inkább az orra elé figyeljen az ember, a mostani 
dolgokra, meg hogy ezután mi lesz. 

Úgyhogy mi most tervezünk. Meg gyűjtünk, hogy legyen pénz is a 
tervekhez. Mer az egyik lehetőség az, hogy hát ittmaradni, 
Magyarországon. Ha így alakul, akkor előszöris egy otthont akarunk 
berendezni magunknak. Meg összeszedni egy vendéglőre valót. Ez 
mondjuk nem egy rossz megoldás: egy vendéglő, ami az én nevemen 
fut — és akkor mi csak ott ülünk és nézzük, hogy hogyan dolgoznak 
nekem! 

Csak hát ehhez először még ugye pénz kell. Úgyhogy egyelőre ez a 
dolgunk: gyűjteni, még jó darabig csak hajtani a pénzre. De semmi baj, 
mer az ember úgy 20-tól 35-ig, 40-ig erős még, húzóképes — utána 
majd gondolhatunk a pihenésre, az öregségre. Addig viszont nyomni 
kell az ipart — mer ez nem olyan, hogy egyik héten lejárunk, a másik 
héten csak lógunk. Itt ilyen nincs — mer azér a könnyen jött pénz elég 
könnyen el is szalad! Ezt csak folyamatosan lehet csinálni. De 
ugyanakkor meg túlhajtani se szabad. Énnekem érezni kell azt is, 
amikor az a lány elkezd fáradni, kiégni — hoppá: most fékezünk! Mer 


másképp idő előtt kifulladunk! — És az a jó, hogy a Vicussal ezekbe a 
dolgokba is egyetértünk. Mer elég értelmes ő, meg elég tudatos, 
úgyhogy ő se akar hülyeséget csinálni. Hogy most mittudomén, 
túlfeszíteni a dolgot, türelmetlenségből, egészen a kikészülésig, vagy 
hogy hipp-hopp elherdálni a jövőnket, elbaszni a tökénket, vagy hogy 
hirtelen megunni, abbahagyni az egészet, a cél előtt — nem, ő is tudja: 
csak fegyelmezetten, okosan, higgadtan — 

A másik lehetőség, az meg hát természetesen most is az, hogy — hát 
a külföld. Hogy kimenni, Nyugatra. De most már akkor is: együtt. 

Most nem az, hogy én olyan nagyon SZERETEM a külföldieket, 
ezeket a nyugatiakat — a nyavalyát. Éppen hogy utálom őket, mint a 
meleg szart! Mer HÜLYÉK! Hogy rossz nézni, mennyire hagyják 
magukat átverni! Tudod, hogy megy ez, amikor idejön egy ilyen fafej 
amerikai üzletember, vagy csak egy kis vacak üzletkötő is: tisztára 
kinyalják a seggit — közbe meg teljesen elszigetelik! Hogy csak a 
főútvonalon viszik végig, a Hiltontól a Hyattig meg a Hyatt-tól a 
Hiltonig, ahol mindenütt csak teli üzleteket lát, meg a nagy-büdös 
csillogást — de annyi esze nincs, hogy ott a sarkon megálljon és 
megkérdezze azt az anyókát, hogy ugyan mennyi nyugdíjból él! Csak 
jönne el velem, hogy fordulnánk egyet a Józsefvárosba — majd akkor 
felébredne hapsikám, hogy hát ez az egész csak egy tejszínhabbal 
töltött léggömb! — De hát jó: dehogy akarnak ök erre rájönni! Egyik 
se! Mer jobb nekik így: patyulálják, kényeztetik öket, mindent 
megkapnak, olyan kurvát az ágyukba, mint egy tündérkirálynő, meg 
hozzá ráadásul még a nagy bizniszt is, mer igaz hogy itthagyják azt a 
csúszópénzt, de cserébe megcsinálhatják a nagy bulit, az ilyen-olyan 
vállalkozást, garantáltan olcsó magyar munkaerővel! — Mindegy, hát 
kár ezen bosszankodni — 

Meg azt se gondolom én, hogy olyan rettentően más lenne Amerika 
— fenét: az alapelv ott is ugyanez. Filmekbõl elég jól lehet ezt látni: ott 
a néger, meg az indián, meg a mexikói csinálja a nehezét — ott a 
bőrszín szerint válik ez ketté, itt meg másképp, csak ennyi a 
különbség! 

Csak akkor mégis van olyan dolog, amibe Amerika sokkal jobb. 
Ugye, itt ez a társadalmi rendszer megadja nekünk azt az 
úgynevezetten ingyenes orvosi ellátást, meg az , ingyenes" oktatást — 
és akkor ezer mi befoghatjuk a pofánkat. Pénz viszont nincs. Ez az 


állam megállapít egy valamekkora fizetést, annak a szűkagyú 
segédmunkásnak ennyit, a művezetőnek annyit, meg így fölfelé — de 
akkor ebből már nyista mozgás, kilógás, ezen felül már legfeljebb csak 
csalni lehet, meg lopni-rabolni. Odakinn meg: ahogy tudsz. Nincs 
határ! Hanem: a TUDÁSOD szerint, amennyit csak ki tudsz csikarni! 
És ez azér hatalmas különbség! 

Szóval, azér egy ilyen dobást nem kell kizárni, hogy kimenni. És 
odakinn dolgozni. De rendesen, munkát! Leginkább egy olyan 
manusnál, aki már úgy jól megvan ott. Van nekem egy ilyen 
elképzelésem: találni kinn egy olyan faszit, akinek már sok pénze van, 
meg okos is azér, a maga műfajába, csak az életbe egy kicsikét 
kényelmes, meg mafla — és akkor beállni hozzá, mindenesnek. Nem 
társnak, csak alkalmazottnak, ahogy videófilmeken látni ezt, hogy 
vezetném a kocsiját, meg vigyáznék rá, de azér ezmellett egy kicsit a 
társalkodója is lennék, mer adna a véleményemre is — mer azt hiszem, 
hogy a tapasztalatommal, meg a megérzéseimmel tudnék neki nyújtani 
ezt-azt, de tényleg! Szóval egy ilyen fazon lenne nekem a 
főnyeremény! 

Meg akkor még ehhez: hogy kinn így eldolgozgatni, jól keresni — és 
visszajárni ide. Most nem az, hogy , haza", mer ez nemigen érdekel 
engem — hanem ez a régi álmom: hogy külföldinek lenni ITT, 
Budapesten! Ezen érdemes gondolkodni, erre érdemes hajtani! Mer 
amúgy SEMMI nekem már ez! Se Budapest, se Magyarország -hát egy 
akkorka ország, hogy három őtés az egész, majdnem hogy egy tank 
benzinnel végig tudok futni rajta, már ismerek itt mindent, az unásig, 
kinőttem az egész kis skatulyát már, és nem is köt ide semmi, hát 
akkor mit szeressek rajta? Hanem viszont ez, EZ izgat engem: 
idejönni, a külföldi útlevelemmel, külföldi rendszámmal, és akkor 
beülni a fotelbe és a szönyegre hamuzni, majd jön a csicskás, az 
felsöpri — hát én KÜLFÖLDI vagyok! 

Meg ilyeneket csinálni, hogy behajtani a  Mercimmel a 
Margitszigetre, ha jön a rendőr, hadonászik, óbégat, akkor csak úgy 
lazán kifizetni neki a büntetést — hogy pukkadjon meg mindenki! 
Lehet hogy nem is árulnám el hogy itt születtem, hogy magyar vagyok 
— ezt nem tudom biztosan, még nem gondoltam pontosan végig, ezt 
majd még meglátom. De érted a lényeget?! Mer ugyanis az a helyzet, 
hogy hiába lesz nekem villám a Beverly Hülsen, ott nemigen tudom 


szédíteni a másikat: ott az egész villasor, körülbelül ugyanolyan 
villákkal, hát a komának is nagyjából ugyanaz van! Na ezer, EZER 
kell visszajönni. Nem hogy , honvágy", meg ilyen baromságok, a 
nyavalyát: EZER! Hát bosszú, ez is: A BOSSZÚ! Csak egy ponton 
vagyok csúnyán megakadva: hogy nem adnak egy szaros útlevelet, 
hogy elmehessek innen. Ugye, kétszer voltam büntetve, ezt már úgy 
veszik, hogy , visszaeső" vagyok, úgyhogy nekem már tíz év az 
elévülési idő — volt már ezalatt is egy pár stiklim, de elkapni nem 
tudtak, úgyhogy mondjuk két év várakozási időm van még. De már 
alig bírom! Voltam már benn, megpróbáltam, hátha — de csak a 
pofámba röhögtek: , magának?! MAGA mit akar?!" Szóval, itt nem az 
van, mint Amerikába, hogy leteszek egy fényképet, leszurkolok 10 
dollárt, és másnap mehetek az útlevélér, azt se kérdezik, ki vagyok, mi 
vagyok! Volt itt egy amerikai kölök tavaly, ilyen különleges 
paszporttal jött, csicsással, mer hogy kétszázadik évforduló, 
függetlenségi izé-mizé, megmutatta, belelapoztam, oda van írva: nem 
mehet a csávó Vietnámba, meg nem mehet Líbiába, mer ott nincs 
követség, nem tudják megvédeni csórikámat — azon kívül 
MINDENHOVA mehet, amerre csak lát! Hát én nem kaptam levegőt a 
pipától, úgy elöntött a méreg! Egy jöttment, egy senki! Csak annyi, 
hogy ő amerikai! Én meg itt ülhetek a seggemen, nekem már Bécsig is 
tilos, mer én meg magyar vagyok! De tényleg: egy nagy ZÉRÓ volt a 
koma, egy faszkalap, közbejöttem rá, hogy abszolút nem egy valaki: 
egy kint élő magyar küdte ide, hogy vegye el feleségül a régi nőjét és 
vigye ki neki, mer az idióta nem mert maga hazajönni — szóval ilyen 
kaliberű hapsik! Hát én többnek érzem magam itt, mint amennyi 
ezekből akármelyik odakinn, J ÓVAL többnek — de hiába, baszhatom: 
nekem nem jár az a tetves útlevél! 

Még mondjuk ha nem is akarnék kimenni: lenne most itt egy csomó 
elég jó üzleti lehetőség. Például: kocsikat behozni. Kimegyek 
Münchenbe, megveszem, használtan, de olyat, hogy majdnem új, 
Hegyeshalomnál bejövök vele, a vámot nem fizetem ki, mer hogy 
majd azzal megyek vissza — aztán ittfelejtem, visszamegyek repülövel! 
És fordulok újra, meg megin újra! Csak hát ehhez is: külföldinek kell 
lenni! Mer a szerencsétlen magyarnak beírják az útlevelibe, hogy 
bejött ekkor és ekkor, ilyen és ilyen kocsival — annak muszáj 
elszámolni vele! Ugyanakkor van itt egy görög koma, , külföldi": az 


ebből él, és prímán! Még ahhoz is smucig, hogy repülővel menjen ki, 
felkéredzkedik egy kamionra, kifelé stoppal utazik! Rendelésre 
dolgozik, 2000 márkáér vesz egy egész jó autót kinn, és akkor egy 
útból megcsinálja magának legalább azt a százezret, ha nem kettőt! 
Hát nem okos? — a fene enné meg! Vagy mondjuk ha nagyon óvatos 
akarok lenni, nem is Hegyeshalomnál forgolódok, ott mégis nagyobb 
az ellenőrzés, szöröznek — hanem kiviszek egy romos kocsit 
Csehszlovákiába, de olyat, hogy alig tud menni már, odaviszem 
Münchenből a majdnem újat, és ott váltok. A Renault a legjobb, mer 
annak a száma nem az alvázba van ütve, hanem külön kis lemezbe, 
egy odaszegecselt tiketbe, csak azt kell kicserélni, és áthozom Szobnál 
Renault-knak a vizsgáztatását is így oldják meg: mindig ugyanaz a 
kocsi megy műszaki vizsgára! Egy kis szegecselés, és minden oké! 
Vagy tudok még ennél is egyszerűbbet: kimenni az Öreg kocsival 
Bécsbe, kicserélni a motorját új motorra, visszajönni vele — a 
különbözetből ragyogóan meg lehet élni! — És akkor én ebből 
MINDBŐL ki vagyok zárva, ezektől a lehetőségektől én SORBA 
elestem, mer kéne hozzájuk az a kurva útlevél, és az nekem NINCS, és 
NEM LEHET! Húú- — 

Mindegy, nem dühöngeni kell, hanem tervezni, készülni. Egyszer 
még majd háthogyha — 

A nyelvtől meg nem vagyok beszarva, mer eléggé hajlamos vagyok 
rá. Volt itt ez az amerikai csávó, akit mondtam már, elég sokat 
mászkáltam vele — és egy hónap után már elég kasi mondatokat 
nyomtam. Könnyen ellesem! Könyvből nem szeretem tanulni, mer 
engem még a Winnetou-n kívül más könyv nemigen tudott lekötni, de 
viszont a fülem jó, már az iskolába is mindig amit HALLOTTAM, azt 
mondtam vissza, abból éltem — úgyhogy például így feliratos filmekből 
elég sok rámragadt! Ezt az amerikai gyereket is állandóan ugráltattam, 
örökké, hogy , vasz iz dziz?”, érted?, hogy „mi ez?” És akkor ő szépen 
felelgetett nekem, hogy , dziz iszt ónion”, ez hagyma, , dziz iszt astré", 
ez hamutartó -és akkor így, apródonként! És szerencsére én olyan 
vagyok, hogy ha valakivel egyszer már úgyis együtt kell lennem, 
akkor állandóan, egyfolytába: beszélni, beszélni, beszélni! Akármiről, 
mindegy! Nem baj, ha eleinte nem ért semmit a krapek — akkor addig 
mutogatok, meg pantimimot játszok neki, meg rajzolok, amíg 


valahogy beindul a dolog — és általába szépen be is indul! 

Namost, a Vicus is tanul — mer azmellett hogy dolgozik velem, 
végzi a gimnáziumot is, ezt a dolgozók levelező gimnáziumát, és elég 
jól halad is az angollal. Csak viszont ő könyvből tanulja. Ami egy más 
dolog. Annyira, hogy néha össze is vitatkozunk. Mer én mondom neki, 
hogy , tunifájv dollár” — „mi az?”, azt kérdezi. Mer hogy őszerinte az 
TVENTIFÁJV! 

— Na édes szívem, figyelj rám: lehet hogy a szigetországba tényleg 
így hangzik, hogy „tventifájv”, de a jenkibe: TUNIFÁJV! Mer a jenki, 
meg a szigetországi, az kettő, csöpségem! 

Hát tudom, na! Ezt is egy filmből szedtem különben, abból, hogy 
, Pinnyeszüret géppisztollyal", ott kérdezi a Miszter Madzsesztik a 
komától, hogy „mennyit kérsz?”, mármint a gyilkosságér, és erre az 
mondja neki, hogy , tunifájv!", hogy huszonötezret! — Szóval azér így 
megmaradnak bennem a dolgok! 

Mit mondjak magamról —? 
Megvagyok, élek, működök — söt, úgy időnként elég jól is működök 


Csak ennek eléggé nagy ára van. Szóval az a másik oldal: amiért ezt 
megkapom, hogy élek, működök — az elég nagy súly. 

Az érzelmi rész! Ez a probléma. Az, hogy nincs senkim, nem 
tartozom sehová, nem kötödöm — én teljesen egyedül érzem magam a 
világban! Emberek között vagyok — mert én MINDIG emberek között 
vagyok, egy PERCIG se tudok megmaradni emberek nélkül! — de 
közben nincsen semmi közöm hozzájuk. 

Barátom nincs, egyáltalán, egy se. Ezt mondjuk nem is bánom, 
hogy nem beszélem meg a gondjaimat senkivel: így a legtisztább. így 
legalább ha elrontottam valamit, nem tudom ráfogni másra, hogy rossz 
tanácsot adott. Magam dolga, magam rontom el, nem tartozik másra! 

Meg egyelőre még állandó csajom sincsen. Pedig az most már 
nagyon kéne, egyre jobban hiányzik, legalább ennyi mindenhogyan 
kellene. De mindegy: amíg nincs, addig marad a mindennapi vadászat. 

Szóval nincsen senkim, egyszál-egyedül vagyok. És énrajtam ez 
úgy jön ki, hogy belülről állati ideges vagyok. Kívülről ez nem látszik, 
mert működök, aki csak kívülről lát, még azt is mondja, hogy , na, 
milyen jófej srác ez" — csak közben ott van bennem ez az állandó belső 
idegesség. 

Amúgy én elég szerény vagyok, nem vagyok túl igényes ember. 
Már úgy értve, hogy vissza tudom szorítani az igényeimet. Bármilyen 
tekintetben! Például hogy most ilyen nadrág legyen rajtam, vagy olyan 
dzseki -nem érdekel. Vagy hát meg tudom állni, hogy ne érdekeljen. 
Ha nincs: nincs — kész. Egyébként ez megvan mindegyik állami 
gondozottban: baromira szeretné, hogy legyen egy Nike cipője, egy 
Lacost pulóvere, vagy mittudomén, ez a vágy állandóan ott ég benne, 
ha adódik egy lehetőség hogy megszerezze, azt ki is használja — de 
azért el tudja fogadni az életet enélkül is, ki tudja kapcsolni a vágyait, 
és inkább hagyja sodortatni magát. 


Én amióta megszülettem, állami gondozott vagyok. Azt se tudom, 
hogy miért — ez a téma ennyire még nem lett megvizsgálva. Ezt csak a 
szüleimtől tudhatnám meg. De az apámat nem is láttam még, azt se 
tudom hol van, anyámmal meg jóformán egyszer beszéltem csak — 
mindegy, mert engem már nem is érdekel a dolog, tényleg nem izgat. 
Ők házasok voltak, amikor én a világra jöttem, rendesen, papírral, 
minden, férj és feleség, mégis beadtak intézetbe — Van négy testvérem 
— egyiket se ismerem, nem szagoltam öket soha! Csak az intézetben a 
nevelő megmutatta egyszer a törzslapomat, onnan tudom, hogy a 
világon vannak! 

Anyámat én 14 éves koromban láttam először, mikor a személyi 
igazolványomat kellett megcsináltatni, akkor be kellett jelentkezni 
hozzá, hogy legyen állandó lakcímem, és ehhez az ő aláírása is kellett 
— a nevelővel mentünk ki anyám címére, a nevelő csöngetett, a muter 
kinyitotta az ajtót, aztán csak nézett: 

— Tessék. Maguk kicsodák? Mit óhajtanak? 

Akkor szépen bemutatkozott a nevelő, meg bemutatott engem is — 
kedves sztori, nem? 

Úgyhogy aztán én később se forszíroztam a dolgot, nem kapkodtam 
el a látogatóba járást. Egyszer-kétszer azért felugrottam hozzá, de — hát 
nem alakult ki semmi. Valami ilyen , anya-fiú kapcsolat", hogy én 
ténylegesen azt tudjam érezni, hogy ő az én anyám — ez nincs. 
5 ANYA" — én nem is tudom, hogy az mi! 

Hogy az intézet milyen, azt hadd ne meséljem. Hát csak egy dolog: 
azoknak az ottani gyerekeknek felnöttkorukra úgy lazán a fele bűnöző 
lesz, börtöntöltelék. Nem túlzás: FELE! Ezt persze nem nagyon 
reklámozzák — pedig így van, és nagyon is jellemző! 

Most én már csak egy dologra hajtok: az otthonból valahogyan 
szabadulni, minél előbb. Mert az valami borzalom! Amíg az ember 
benne van, két dolgot lehet csinálni: Nem szabad mellre szívni a 
dolgokat. Semmit. Inkább nem is odafigyelni! Ez egy. És kettő: Ki kell 
tűzni egy célt, és csak arra koncentrálni. Aki ezt nem csinálja: 
belebutul, meghülyül! Széjjelnézek ott magam körül: hát te jó Isten, 
CSUPA beszűkült ember! A 70, 80 százaléka már teljesen el van 
tompulva! És ezért: mert nincs már semmi célja az életben! 

Úgyhogy aki ott egészben marad, mint mondjuk én is 

— most nem azért, hogy magamat futtassam! de hát tényleg: én 


azért élek, mozgok, jár a fejem is! — hát az ilyen ritka. Nem mondom, 
jó iskola volt, mindennel együtt — NEKEM jó iskola volt. A legtöbb 
gyereket tönkreölte — én viszont kemény lettem töle, megtanultam 
tájékozódni az emberek között, megtanultam, hogy ne csak menjek, 
mint a világtalan, hanem nézzek is magam köré, jobbra is, balra is. Jól 
mozgok a világban, lehet hogy értelmes is lettem — mondták már ezt is 
—, bárhol feltalálom magam, a talpamra esem — ilyen szempontból jó 
volt az intézet. Mondjuk azok a célok, amiket eddig kitűztem 
magamnak, nem jöttek be, azokon eddig még csak pofára estem — de 
hát legalább életben maradtam velük, úgyis csak erre kellettek! 

Nekem különben rendőrségi ügyem nem volt még. Úgyhogy én 
még eléggé háborítatlanul sétálgathatok az emberek között. Legalábbis 
KOMOLYABB ügyem nem volt eddig még — mert egy évvel ezelőtt 
volt egy kemping-balhém, ele még azóta se jött ki a behívó a 
tárgyalásra, szóval valószínűleg elejtették a sztorit, piti ügy volt 
amúgyis. A hárshegyi kempingbe szoktunk kijárni az intézetből, és 
kimentünk egyszer négyen, kiszúrtunk egy sátrat, megfogtuk a négy 
sarkán, és — ez az igazság — elvittük, az összes cuccokkal együtt. 
Valami csehszlovák csávónak a sátra volt — de ez is csak utólag derült 
ki. Pár napra rá engem épp áthelyeztek az Esze Tamás Ifjúsági 
Nevelőotthonból a Békébe, de még az Eszéből köröztettek valamiért, 
nem emlékszem már miért — egyébként tök feleslegesen, mert 
pontosan tudhatták, hogy a Békében vagyok —, és amikor elkaptak, épp 
nálam volt 760 csehszlovák korona. Ilyen hülye véletlenen buktunk 
meg! 

Akkor voltam életemben először rendőrségen. Váratlan is volt a 
dolog, nem készültem, tapasztalatom meg nem volt még — hát a logika 
szerint jártam el: elkezdtem hazudni. Ami félig-meddig be is vált— de 
azért mégsem egészen. Úgyhogy szépen fennakadtunk. 

Azóta most már voltam benn egy párszor — mert ez így megy: ha 
valakit az én társaságomból valamiért bevisznek, akkor az többnyire 
felköhögi a többit is, felköp engem is, másnapra már várható, hogy 
jönnek értünk -de most már azóta soha semmit nem tudnak kiszedni 
belőlem. Akkor egyszer meg tudtak fogni — de most már csak 
kiröhögöm öket. Szóval ez is csak gyakorlat meg agyvelő kérdése! 

Elvégeztem a nyolc általánost, aztán utána elkezdtem a 
szakmunkásképzőt, először a víz-gáz-szerelést — egy év után 


abbahagytam. Utána egy évet voltam a vendéglátóipari suliban — 
abbahagytam, azt is. Pedig jó fejem van, könnyen tanulok — csak hát 
az kevés. Ettől függetlenül: akarok még majd tanulni! Később. Nem a 
papírért! Mert papírért tanulni, az egy hülyeség. Mert mire elvégzek 
egy marxista-leninista egyetemet — nem mintha arra vágynék, csak 
példának mondom! —, hát az éveket jelent. Utána megvan a szuper 
papírom, bárhová el tudok menni vele — mert nálunk a papír az Isten! 
—, nade megéri az nekem, hogy évekre lekössem magam vele? Azalatt 
mennyi mindenből kiesik az ember! Úgyhogy szóval az ilyesmi nekem 
nem cél. 

Inkább elmentem dolgozni. Mondjuk muszáj is volt, mert ha 
egyszer nem tanulok tovább, akkor 14 éves korom után, hiába vagyok 
intézetis, énrám is érvényes a KMK — úgyhogy akkor kijártam szépen 
dolgozni. Ennyiből az intézet nem börtön, munkába kijárni szabadon 
lehet. 

Dolgoztam például a kereskedelemben, közértnél. Mert nekem az 
volt a lényeg, hogy emberekkel legyek, emberek közt! Szerettem is 
valamennyire a boltot, jó helyem is volt, fenn a Budakeszi úton a 
kanadai követségnél, állandó vevőkör, csupa ismerős arc — hétfön már 
azzal jött be a manus, hogy hol voltam hétvégén, jól vagyok-e, és hogy 
behűtöttem-e a sörét — és passzolt egy doboz amerikai Marlborót. 
Szóval ha én jól szóltam hozzájuk, akkor ezt azonnal észrevették és 
honorálták. Ezt mondjuk a Belvárosban nem lehet megcsinálni, ott 
másképp vásárolnak, hideg pofával, mind idegen, csak beugranak az 
utcáról, többé nem is látom öket. 

A legtöbb időt eddig a vendéglátóiparban töltöttem. Ott is azért, 
hogy — hát emberek, EMBEREK! Meg hát mondjuk a legkomolyabb 
stekszet is ott lehet levenni. Persze ott is tudni kell, hogy hol a penge 
éle, meddig lehet elmenni — de hát ezt hamar letapogatja az ember. 
Amúgy a vendéglátó az egyik legszarabb cég az egész láthatáron — hát 
ismerem már mint a tenyeremet, az összes alkoholista góréjával meg a 
mocskos kis ügyeikkel együtt. Ezt a területet eléggé bejártam, a 
Belvárosi Vendéglátónál talán nincs is olyan üzem, ahol ne ismernék 
valakit. Az ilyen helyek, mint mondjuk a Szent István körúti Paprika — 
ez most egy ilyen újfajta gyorskiszolgáló étterem —, hát ez sima, ez 
üdülés volt a kocsmákhoz képest. Utoljára viszont a Szabolcs utcában 
helyettesítettem hétvégeken egy olyan csehóban, hogy az már tényleg 


a mélypont. Minden pesti kerületben van egy-két ilyen, de ez most 
talán a legdurvább mind között. Régebben szenes-kocsma volt ez, 
szeneslegények törzshelye, de aztán eléggé elcigányosodott a környék, 
és átvették a nehéz fiúk, úgyhogy az előző vezető le is lépett, mert 
egyszerűen már félt. Hát ott olyan palik iszogatnak, akik 16, meg 18 
éveket töltöttek sitten! Olyan gyerekek, mint a háromajtós szekrény! 
És akkor ilyen, hogy összebalhézott a társaság és megvertek három- 
négy cigányt, rendesen helybenhagyták öket — erre következő 
hétvégén Szabolcsból feljött egy autóbuszrakomány roma, be a 
kocsmába mind, neki a jónépnek — de ott olyan vasak voltak, olyan 
szerszámok, hogy az eszméletlen. Lett egy kis vérfürdő. Azt a hét- 
nyolc emberkét, akik épp ott időztek, szépen gallyra tették. Kettőt 
kinyírtak, hármat súlyos sérüléssel vittek el a mentök, a többi úgy- 
ahogy a maga lábán húzta el a csíkot — na hát ez egy ilyen hely. Ilyen 
emberek között tessék dolgozni! 

És TUDOM csinálni! Mert ismernek most már, és meg tudom 
szerettetni magam, mert fiatal vagyok, talán jóképű is, vigyorgok 
rájuk, meg mert vagány gyerek is vagyok — engem direkt szeretnek! 
Szépen beépültem közéjük, snóblizok, szkanderezek velük, minden! 
Ha meg mégis előállna egy melegebb helyzet, hát ott a zsebemben a 
harminchatos boxer — meg tudom védeni magam! 

Ezek a nehéz fiúk különben általában eléggé buták. És az alkohollal 
jól meg lehet fogni őket. Úgyhogy én még ki is tudom használni a 
helyzetet! Például: hoznak be aranyat. Azt mondja a krapek: 

— Figyelj, nekem nem kell, vigyed valahová, te biztos el tudod adni! 

És ideadja, bagóéit! Vagy hoznak ruhafélét, de príma külföldi 
holmit — ezt a szabadidő-ruhát is tölük vettem, meg ezt a kabátot is, 
300-ért! Lopott cuccok — de hát kit érdekel! 

Szóval, csak meg kell szerettetnem magamat az emberekkel, és 
akkor megy a dolog! 

Namost, hát ami a jelenlegi foglalkozásomat illeti — 

Ez úgy kezdődött, hogy még vagy egy jó évvel ezelőtt beugrott egy 
ilyen dolog. Mert nem volt lóvém, és nagyon kellett volna, már nem 
emlékszem hogy mire, de pillanatokon belül kellett. És akkor mondta 
bent az egyik srác, hogy ő tud egy megoldást. Hogy van neki egy 
ismerőse, aki hajlandó fizetni, hogyha oké vagyok nála. 

Nekem ebben akkor még semmi tapasztalatom nem volt, még így 


az intézeten belül se, semmi ilyesmit nem próbáltam még, hogy fiú 
fiúval — még csak hallottam róla. Mert persze csinálják ezt egy páran. 
És úgy eléggé tudunk egymás ügyeiről: a Franci tegnapelőtt 
kiraboltaezt meg ezt a trafikot, a Kanál tegnap megdugta ezt meg ezt a 
csajt — az intézetben az ilyen dolgok mindig meg lesznek beszélve. 

Szóval, hívott ez a kölök — én meg mondtam rá, hogy persze, 
menjünk, nézzük meg az ürgét! Ez egyébként megint eléggé jellemző 
az állami gondozottakra, hogy ha adódnak ilyen helyzetek, valami jó 
hecc, buli, mittudomén, hogy menjünk el inni, menjünk el betörni: 
EGYBŐL benne van mind! Hát persze, gyerünk, klassz! 

Elmentünk — és össze is jöjtt az üzlet: 1500 forint! 

Megvolt a pénzem, kész — ezzel én le is tudtam ezt a dolgot. Nem 
hagyott bennem különösebb nyomot — mert vannak, akik ettöl egyből 
el is buzulnak, nem egy ilyet ismerek, hogy egy-két eset, és örökre 
beleragad a gyerek. Én viszont nem. Engem ez lelkileg egyáltalán nem 
érintett. El is felejtettem volna — csak viszont hát pénz máskor is kell 
az embernek, elég sűrün! Meg a lehetőség is adva volt. Úgyhogy akkor 
elég hamar bele is melegedtem a dologba. 

Azért nem úgy, hogy kiállják a térre, mint ahogy nagyon sokan 
csinálják, hogy a szállodasoron vagy a Nyugatinál sétáljak — nem, 
hanem csak ebben a formában, hogy így egymásnak passzolgatjuk a 
kuncsaftokat. Mert nem egyedül csinálom ezt, hát vagyunk néhányan. 
Azt mondja nekem valamelyik srác: 

— Volt tegnap egy partnerem, ezerötszázas. Nem érdekel? 

És akkor ha engem éppen érdekel az üzlet, akkor bemutat neki, 
vagy egy presszóban, vagy felmegyünk a pasas lakására. Előbb 
elbeszélgetünk erről-arról, aztán lassan a tárgyra térünk: 

— Na, mi az ábra, jó vagyok nálad? 

— Hm, elég jó vagy! 

— Mit szeretnél, mit akarsz csinálni? 

És a hapsi elmeséli, hogy mi a kívánsága. Meg mellé az összeget is 
bemondja. Ezerötszáz, ezer, kétezer, ilyen tarifák vannak. 

— Nem — mondom -, ez nem megy. Ez nem az én profilom — és 
elköszönök, lelépek. 

Szóval azért én válogathatok! Nem kell nekem MINDENBE 
belemenni! Ami nekem nem klappol, azt nem vállalom! 

Ha meg ugye létrejön az alku, akkor előtte még eliszogatunk egy 


kicsit — azt azért kell —, és akkor — 

Ez így megy. Csendben, szolidan — mert azért az se egy előny, ha a 
zsaruk túlságosan tudnak rólam. Hát az utcával pont ez a gond! Volt 
egy kis srác az intézetben, nálam fiatalabb, most lehet tán 16, a 
Nyugatihoz járt, ami egy ismert környék, keményen dolgozott, 
arabokkal, nagyjából tudták a hekusok is hogy mi az ábra — aztán volt 
egyszer egy apróbb kis bűnügye, bekerült valamelyik kerületi 
kapitányságra — és ott egy pár rendőr szépen megkúrta. Megmondták 
neki: holnap kimehetsz kisfiam, de most előbb egy kicsikét megkúrunk 
— volt talán 15 éves a gyerek! És ráadásul még fizikumában se az a 
súlycsoport, aki úgy lezseren el tudja küdeni a krapekokat a sunyiba — 
hát egy kisfiú, na! Három rendőr: csak úgy lazán megbaszták. — El is 
tűnt aztán a gyerek a Békéből, most állítólag sitten van. 

Namost, ez az egész egy olyan dolog, hogy én ezt csinálom — de 
anélkül, hogy a hajlam vezetne rá. Hát nem passzióból csinálom, 
hanem PÉNZÉRT! Úgyhogy én ezt nem is nevezném 
homoszexualitásnak. De még biszexua-litásnak se nevezném! Hanem 
ez nekem egyszerűen csak egy LEHETŐSÉG. Egy FOGLALKOZÁS. 
Van benn egy kölök, a Schlotter, az például szépen befarolt ebbe az 
ügybe, neki most már van egy állandó fiúja, aki rendesen a felesége 
neki, meg még akkor amellett csinálja az üzletet is — hát az egy egész 
más ügy. Én letudom a dolgot, felplankolom a dohányt, és azzal nekem 
konyec! Engem ez a dolog nem foglalkoztat tovább! De még közben 
is: próbálok nem is figyelni rá! Meg akkor még ügyelek is, hogy 
meglegyen az ellensúly: mellette keményen csajo-zok. Hétvégén 
eljárok szórakozni, és akkor jól megdugok egy lányt, vagy kettöt — 
ezzel kompenzálok! 

Meg ott vannak az öreg hölgyek. Velük is ugyanígy megy. Vagy 
még egyszerűbben. Ez általában a Zserbóban indul. Vagy a Korona 
cukrászdában — de az inkább régebben futott, a Korona most már nem 
egy menő hely. Beül az ember, általában egy másik sráccal, kérünk 
valamit, italt, vagy süteményt, szendvicset, kólát, beszélgetünk — 
egyszer jön a felszolgáló, hoz két konyakot: ott az a hölgy küldi. 
Elmegy a csaj — akkor szépen átülünk a hölgy asztalához, 
megköszönjük a kedvességét, és beindul a beszélgetés. Csevegünk 
vagy húsz percet, hármasban, és akkor azt mondja az öreglány: 

— Á, unalmas ez a hely, meleg is van itt, sétáljunk inkább! Gyere, 


VELED szeretnék sétálni! 

Rábök egyikünkre — akkor már megvan, hogy ki érdekli. A másik 
szépen lelép. Mi meg sétálunk egyet! 

Ez többnyire nem egyből fut végig: előbb általában még melengetni 
kell a kapcsolatot, néha két hétig is — az öregasszonyok óvatosak. 
Fölmászkálok hozzá párszor, fecsegünk, puhatoljuk egymást — aztán 
amikor már rászánta magát, megcsinálja az alkalmat. De van kivétel is 
— hát ha nagyon éhes már a spiné, nem sokat teketóriázik. Van viszont 
olyan is, akinek nemcsak a szex érdekes, hanem hogy legyen vele 
valaki, meg hogy mutogathassa: neki ilyen fiatal fiúja van — ez 
birizgálja a hiúságát. Az ilyennel moziba kell menni, cukrászdába, 
esetleg még színházba is — kicsit unalmas, de néha megért. 

Öregasszonyt mondtam — pedig jobbára nem is olyan öregek, 
legtöbbje 50 körül van, vagy annyi sincs. Csak úgy saccra — mert erről 
nem beszélünk. Hogy kicsodamicsoda, azt se kérdezem. Úriasszony. 
Vagy nem is úriasszony, csak pénze van. De legtöbbje színésznő. Meg 
orvosnő. Meg egyedül élő özvegyasszony, cukrász volt, vagy fodrász, 
butikos. Szóval tele pénzzel! Viszont véletlenül nincsen senkije. Vagy 
ha van is, szereti az új kapcsolatokat, a fiatal fiúkat — szeret kúrni. Én 
se mondom meg, hogy 17 éves vagyok, mert a túl fiatalt az öreglányok 
se szeretik, inkább a 20-25 évesékre hajtanak, a 17 éves különben is 
fiatalkorú még, abból még zűr is lehet. Ha tudnák a koromat, szóba se 
állnának velem, ezt nem SZABAD tudniuk! De szerencsére látszom 
már legalább húsznak — általában 21-et mondok, és el is hiszik. 

Szóval, ez így megy. Kicsit körülményesen — de hát valamit 
valamiért! 

Az intézet meg nemigen akadékoskodik, főleg most az utóbbi 
években már nem nagyon szól bele a magánéletünkbe. Hazamegy a 
kölök egy vadonat új, 1500 forintos pulóverben, 

— Hol voltál fiam? 

— Kimenőn. 

— Jó, foglald el a helyedet! — és kész. Nem ellenőrzik, hogy nekem 
honnan van pénzem! A hülye is kitalálhatná, hogy azt a pulóvert én 
vagy loptam, vagy lefeküdtem érte valakivel — de nem kérdezi a 
nevelő, hogy honnan van. Jó hogy én úgyse mondanám meg neki az 
igazat -de őt nem is érdekli. 

Namost, újabban ugye rengetegen nyomják itt a szöveget az 


édsszel, hogy így az édsz, úgy az édsz — jó, hát én ebbe nem mentem 
olyan nagyon bele, komolyabban még nem tanulmányoztam a kérdést. 
De annyit azért tudok, hogy most már meg lehet kapni az édszt egy 
pohártól is, egy kilincstől is, vagy egy kézfogástól -jelenleg itt tartunk 
már. Hát ha én olyan nagyon meg akarnám kapni, akkor már 
megkaphattam volna eddig is, meg megkaphatom így is, egy 
törölközötől, egy vécéülőkétől, vagy akármitől! Úgyhogy én erre nem 
fogok berendezkedni. Annyira én most már vagyok szabad, hogy 
EZÉRT nem fogok lemondani róla, hogy emberekkel legyek, EMIATT 
nem fogok változtatni az életemen! 

Egyébként egyelőre még nem vagyok édszes. Mert elmentem 
vizsgálatra — és semmi nincs még. És ettől függetlenül azért 
reménykedem, hogy nem is fogom megkapni. Hát MINDENKI azért 
nem fogja megkapni! Ha meg minden áron utol akar érni, hát akkor 
úgyis utolér — de még akkor is két változat van: van aki meghal bele, 
meg van aki csak a hordozója lesz. Úgyhogy még akkor is 
reménykedhetek, hogy én csak a hordozója leszek, és nem dobom fel a 
talpam. 

Ha meg megkapom és belehalok — hát Istenem. Meghalok: el van 
intézve! Valamibe meg kell az embernek halni! Szóval én ettől nem 
félek. Mert énnekem nincs olyan sok vesztenivalóm. Nem tartozom 
senkihez! Jó, 17 éves vagyok, ebben még jöhet fordulat — de az még a 
jövő zenéje. Majd később lehet hogy másképp beszélek — de MOST 
egyelőre nekem ez a meglátásom az édszről. 

Amúgy pedig: hát azért nincsenek ANNYIRA sűrűn nemi 
kapcsolataim. Ez a homokos játék se olyan, hogy MINDEN NAP 
volna, hanem hát úgy hetente, két-három hetente, szóval elég lazán 
megy ez, és lassítottam is most már. És végülis én ezt nem úgy 
csinálom, mint egy kurva, hogy egész műszakban, zsinórban, estétől 
reggelig, aztán ugye nappal meg el is szórja azt a háromezret, úgyhogy 
másnap este megint tovább, mert elkapta már a gépszíj, nem lehet 
megállni, muszáj forogni, mert kell az új kocsi, a lakás, a video, ruha, 
cipő, minden, mert azt is megkívánja a kuncsaft — nem, hát ez egész 
más. Nekem is az szabályozza a menetet, hogy mikor mennyire kell a 
pénz — csak viszont én nem herdálom el ami bejön, mert én 
normálisan, fegyelmezetten élek. Úgyhogy, mondom, nálam ez nem 
úgy megy, hogy «gyere cipó, hamm bekaplak!", hanem hát csendesen, 


szolidan. Meg azon kívül: az ember megválogatja a partnereit, hát nem 
megy el AKÁRKIVEL! Szóval — — 

Szóval most lényegében ebből élek. 

De emellett van nekem még egy tervem. Hogy az állami 
gondozással foglalkozzak. Szóval: elmenni nevelőnek, intézetbe. Mert 
megvannak az elképzeléseim hozzá. A jelenlegi nevelők viszont 
teljesen félre vannak informálva a dolgokról! És ez nagyon idegesítő. 
Elbeszélgettem nem is egy nevelővel, olyanokkal, akiknek volt valami 
kialakult nézetük ebben a kérdésben — na én szépen halomra 
romboltam az ő elgondolásaikat. Úgyhogy, mondom, az az érzésem, 
hogy én ehhez sokkal jobban értek, mint a mostani gárda! Mert ez itt a 
fő baj, hogy olyanok mennek oda dolgozni, akiknek semmi 
tapasztalatuk nincsen, és kizárólag arra valók, hogy ott verjék a 
jónépet! , Nevelő", megvan a papírja is hozzá- de FOGgalma sincs az 
egészről! Vagy nincs is papírja, csak odamegy a nyolc általánosával, és 
fölveszik, nevelőnek, mert gyúr a fiú, badibilding, negyvenhármas 
karja van — szóval verőlegénynek kell csak! Nem azt mondom, ilyen is 
kell oda, föleg régebben kellett ez is, mert tényleg olyan volt a 
társaság, hogy jól jött egy kis tekintély, elkelt a fizikai erő — de hát 
azért már megálljunk! Ennyiből azért mégsem állhat a nevelés! 

Úgyhogy engem ez a kérdés elég komolyan foglalkoztat. Persze itt 
is: a papír. Mert egyelőre én is csak nyolc általánossal tudok 
dicsekedni, egyebem nekem sincs. Tudok ugyan olyan esetet, hogy 
valaki nyolc általánossal nevelő, és megvan a havi 7-8 darab ezrese — 
csak lehet hogy az illető hazudik. Mert ugyanakkor olyat is hallottam, 
hogy háromezer kettő az alap, és ahhoz jó ha még a hétvégi ügyelettel 
1200-at hozzá tud tenni a manus — Szóval, nem döntöttem még — 

Kipróbáltam egyébként az építőipart is. Dolgoztam maszek 
köművesnél, mint segédmunkás, 80 forintos órabérrel — hát, rövid 
ideig. Meg most szóltak, hogy lenne egy kátéesznel üvegragasztás, 
ilyen bazi nagy, 40-50 kilós üveglapokat kell beragasztani a 
panelházak ablakaiba, állítólag napi kétezret adnak, de kell is érte 
melózni, 16 órákat — hát majd még meglátom. Ha akarok valamit az 
élettől, akkor ezt is meg kell kóstolni legalább! És azért hogy még csak 
17 éves vagyok, bírom, tudom csinálni, ugyanúgy, mint a többi! 

Csak hát nem vonz különösebben. Hát mi vonzaná benne? Tényleg 
nem egy nagy perspektíva. Néha előfordul véletlenül, hogy kora reggel 


metrón utazom, fél hatkor, hatkor, és elnézem ott az embereket, 
bezsúfolva a metrókocsiba vagy százan, a fele alszik, ülve, állva, 
féllábon, de a többi is olyan, mintha a moslékból halászták volna ki — 
hát a túlhajszoltság. És akkor úgy elgondolom: hogy is lesz ez? Lesz 
majd egy családom, el akarom tartani, dolgozom mint az állat, napi 16 
órákat — Háát, mit mondjak? Nem vet széjjel a lelkesedés a 
gondolattól! 

Most meg rá még jön a nemulass — ami jelenleg van, az még a 
békebeli idill, de mi lesz itt ezután? Már most is van nyomor, mert 
óriási a nyomor, Budapest fele albérletben lakik, de akinek lakása van, 
az se tudja berendezni, mert nincs miből — hát én mozgok, emberek 
közt vagyok, látom: mindenütt az üres szobák! Most akkor ezekkel az 
emberekkel mi lesz, ha majd még kevesebb jut nekik? És mellette 
akkor ott vannak azok, akiknek meg nem kell beszarni az új 
jövedelemadótól, mert nekik ugyanúgy lesz ezután is minden — hát én 
állítom, hogy aki eddig meg tudta venni azt a videót, az ezután is meg 
fogja venni! 

Úgyhogy a kérdés most csak az, hogy melyik oldalon van az ember 


Megfordult már a fejemben az is, hogy kimenni — de hát nem 
tudom. Ha az embernek nincs kinn jó ismerőse, aki ott áll mögötte 
amíg el nem indul, akkor elég meredek a dolog. Pláne nyelvtudás 
nélkül. Kimentem azért, kicsit körülnézni, tájékozódni — befizettünk 
páran egy gyors bécsi társasutazásra, kiugrottunk, tanulmányozni 
ezeket a lágereket. Kicsit keménynek tűnik első látásra, meg buta civil 
gyerekeknek lehet hogy tényleg az is, rahedli arab, török, a bicska 
hamar előkerül, egy kis senki disszidensért meg gondolom nemigen 
aggódnak ott különösebben — de mondjuk aki nevelőotthonból jött, az 
már hozzá van szokva az ilyenhez. Meg kell védeni magam, ennyi az 
egész! Úgyhogy nem ijedtem meg éppen — de azért egyelőre nem 
hiszem hogy kimegyek. Mert végülis ez csak egy új dolog, csak addig 
érdekes, amíg közelebbről meg nem ismertem. Utána már nincs is 
olyan nagy különbség. 

Szóval, nekem nem nagyon érdemes menni. Mert azért talán itt is 
össze fogom ügyeskedni magamnak azt a vityillót, meg ami kell bele. 
Akár kemény melóval, vagy ha azzal nem, akkor így-úgy — de talán 
itthon se lehetetlen a dolog. Meg ott se olyan könnyű! 


Egy viszont biztos: hogy a kapitalizmust többre tartom azért, mint 
ezt az itteni bulit, ezt a szocializmust. Mert először is: ami itt van, az 
nem szocializmus! Mindegy különben, mert lehet hogyha tényleg 
szocializmus lenne, az még ennél is rosszabb lenne — de ez mellékes. 
Viszont a kapitalizmus, az olyan, hogy ott amit én elgondolok, azt meg 
is tudom csinálni. Mert csak rajtam múlik! Mert ott a játékszabályok 
igaziak! Ott ha én mondjuk mosogatni akarok, bemegyek egy helyre, 
vendéglőbe, vagy akárhová, megmondom: mosogatni tudok, máshoz 
nem értek, mert a nyelvet se tudom — és akkor vagy tovább küldenek, 
vagy azt mondják hogy , Oké, gyere, van hely, mosogass! 40 dollárt 
tudok biztosítani!” És mosogatok, és minden este megkapom a 40 
dolláromat — és nincs benne semmi csavar! Egy tiszta ügy! Meg nincs 
az, hogy na most akkor mutasd meg a papírodat, hogy elvégezted-e a 
mosogató-iskolát, meg hogy előbb még aludj végig egy balesetvédelmi 
oktatást, meg mittudomén — nem: MOSOGASS! Ennyi! Szóval ott 
nem azt nézik, hogy milyen papírod van, hanem: , Na haver, mihez 
értesz? Ehhez értesz? Tessék, állj oda, csináld! Ha nem megy, akkor 
vízre teszünk, de ha megy, akkor nem kell hozzá semmilyen papír!" És 
én ezt szeretem! 

Meg ott azért az embert is nézik! 

Én nem vagyok vallásos. De nem is vagyok a vallás ellen. Eléggé 
szeretem a vallást, meg érdekel is. Mert az olyan félig-meddig hihető, 
félig-meddig meg nem hihető, van is alapja, meg közben nincs is 
alapja — szóval érdekes! Olvastam is egy pár idevágó könyvet, és 
például az a David Wilkerton, az egy egész jó manus! Jó, hát ő a 
vallásra tereli a hangsúlyt — de az nem is olyan nagy baj. Hát a vallás, 
az szerintem az emberiségnek a gyengesége. Mert aki nem találja a 
helyét sehol, az ide menekül. Ugyanaz, mint az alkohol, vagy mint a 
narkó — nekem ez a meglátásom a vallásról. De ugyanakkor egy 
nagyon jó dolog, mert így legalább az a szerencsétlen mégis leköti 
magát valamivel, és talál magának valami támogatást. Úgyhogy hiába 
üldözik meg cikizik nálunk a vallást, én inkább védem. Mér, a narkó 
mennyivel jobb? Jó, azt nem ismerem, mert én a narkóba nem 
másztam bele, de elég sok emberrel beszélgetek, meg hát látom 
magam körül, mindenütt: ahány narkóst én csak ismerek, azok mind 
teljesen bambák. Állati nagy világnézetük van! Pont ahogy az 
alkoholistáknak meg a bolondoknak. De sosem azon rágják a fejüket, 


amin érdemes lenne. És nem tudnak rendesen észnél lenni, nem látják 
a következményeit a dolgoknak — szóval agyilag mind totál tompák. 
Úgyhogy akkor már inkább a vallás, hát nem? Az meg, hogy az ember 
bemegy egy templomba, bevágja magát egy kényelmes ülésbe, és 
akkor szól az orgona, hallgatom — hát az gyönyörű. Az megnyugtat. 
Az olyan, mint egy jó alvás. 

Na, ez nem is tudom hogy jött most ide — 

Tavasszal 18 éves leszek, jó fél év van még a nagykorúságomig — 
akkor az intézetből is kitesznek. Hála az égnek! — mert nagyon elegem 
van. Volna akkor még olyan, hogy , utógondozás" — de abból már nem 
kérek: ennyi nagyon szép volt, nagyon jó volt, de elég volt. Söt, 
szeretném még előtte lerendezni az ügyet, hogy fél évig se kelljen már 
várnom: oda akarok költözni anyámhoz. Nem fiúi szeretetből, hanem 
mert akkor azzal az állami gondozás is megszünne. Ez mindenhogyan 
fontos, mert ha áprilisban tessékelnek ki az intézetből, akkor se lesz 
más helyem ahová menjek — szóval feltétlenül muszáj anyámhoz 
orientálódnom! A gond csak az, hogy anyámnak most van egy 
élettársa, meg egy 4 éves gyereke a hapsitól. És a csávó persze tudni se 
akar rólam, ha odamegyek, verekszik, meg minden — csuda egy fazon! 
Pedig neki ott semmiféle joga nincsen, én meg oda vagyok bejelentve, 
jogom NEKEM van ott! Úgyhogy most az a harci feladat, hogy ezt a 
pofát ki kell piszkálni onnan valahogy. Ki akarom rakatni, törvényes 
úton, és oda akarok költözni. 

Ennyi most a jövő! 

Különben pedig: írni akarok én is. Meg akarom írni a sztorimat, az 
életemet, belefonva a tágabb közeget is, meg az egész emberiséget 
mint olyat. Most még egy kicsit várok, inkább még gyűjtögetem a 
dolgokat — de nem sokáig, mert ezt akkor kell leírni, amikor még 
benne vagyunk, mert hogy utána visszalapozni, az már nem megy. 
Azért is halogatom az ügyet, mert van úgy hogy nincs egy percem se, 
például amikor dolgozom — de meg fogom csinálni. És egy elég 
kemény megfogalmazásban fogom megírni a dolgot. Nem is biztos 
hogy itthon megjelentetem, a következő öt-hat év úgyis elég cifra lesz 
itt, nem nagyon lesz érdemes buzgólkodni, vitatkozgatni, úgyhogy 
valószínüleg inkább kint fogom kiadatni. De meg lesz írva, rendesen! 


HOGYAN LETTEK A MELEGEK? 


LÉVÁRDI TIBI, 25 ÉVES 


Épp nemrég olvastam egy könyvet, az volt benne, hogy — nem 
tudnék időpontot mondani, hogy mikor volt ez, meg helyet se, tán 
Itáliában vagy hol, elég az hozzá, hogy az ottani államfő nagyon 
megijedt hogy túlnépesedés lesz, és ezért megparancsolta, hogy 
ezentúl tilos gyerekeket szülni, úgyhogy a férfiaknak egyáltalán nem 
szabad nőkkel közösülni, hanem csak férfiakkal, és ugyanígy a nöknek 
is csak nőkkel — így vették föl a harcot a túlnépesedés ellen. És akkor 
ebből lettek a melegek. 

Aztán utána jött egy másik korszak, amikor pont fordítva, attól 
ijedtek meg, hogy kihal az emberiség — és akkor meg nekiestek a 
homoszexuálisoknak és akasztották öket, fejüket vették, meg 
mittudomén, mer hogy a homoszexualitás, az nem természetes, és 
nehogy akadályozni tudják a népszaporulatot. Mert akkor meg az volt 
a fontos! 

És akkor most meg egy olyan időszak van, amikor ennek a két 
korszaknak a maradványából itt van mind a kétfajta ember, melegek is, 
meg másmilyenek is, vegyesen. Szóval így valahogy történhetett ez — 

Én még egészen kicsi gyerek voltam, újszülött még, amikor már 
intézetbe adtak. Hogy miért, azt nem tudom. Meg az ikertestvérem is 
ugyanígy intézetbe került, a Laci. Hódmezővásárhelyen születtünk, de 
Szentesre kerültünk állami gondozásba, egy csecsemőotthonba, a 
Farkas János utcába. 64-ben onnan kerültünk tovább Szegvárra, mert 
ott volt az óvodáskorúak nevelőotthona, 69-ben meg Szegedre lettünk 
áttéve a Londoni körútra, és ott voltam egészen 73-ig — akkor kiadtak 
nevelőszülőkhöz, Hódmezővásárhelyre. 

Ott eléggé szerettem lenni, mert mégis: kinn voltam, nem bezárva, 
még ha dolgozni is kellett, csak jobb volt azért — másik részből viszont 
vágytam vissza az intézetbe, a többiek közé, szóval ilyen vegyesen 
voltam, váltakozóan. 74 májusába visszavittek az intézetbe, aztán 75- 
be megin kiadtak, másik nevelðszülðknek — nem tudom hogy miért. És 
akkor ez így ment évekig: ki, be. 79-ben véglegesen kikötöttem az 
intézetben, de akkor már úgy, hogy én kértem magamat vissza. A 


nevelőapám miatt. Mert a nevelőapám erővel olyan szakmunkástanuló 
iskolába akart küldeni, amihez nekem abszolút nem volt kedvem: 
péknek akart adni vagy hentesnek, avval, hogy ott majd nem fogok 
éhezni. 

— Fiam, értsd meg — azt mondja —, az a jó szakma, ahol enni lehet! 

De hát sajnos ez engem nem érdekelt, úgyhogy inkább 
visszamentem Szegedre, habár a nevelőmamámat nagyon szerettem. 

Van egyébként egy csomó testvérem is, pontosan nem is tudom 
hogy hány, ezt még máig se sikerült kinyomoznom. Mert van egy 
nővérem, van egy bátyám, meg vagyunk mi ketten a Lacival, az ikrek 
— mi voltunk édes testvérek. Mi mind a négyen állami gondozottak 
voltunk. De akkor állítólag még anyai ágon is vannak még 
féltestvéreink, meg apai ágon is — áttekinthetetlen az egész. 

De a Lacival mi egészen 72 júliusáig együtt voltunk, mint egypetéjű 
ikrek. 72-ben aztán a Lacit átvitték Makóra, kisegítő iskolába — nem 
volt ő huta, nem azért, csak valahogy nem szeretett tanulni. Onnan a 
Laci 78-ban került föl Pestre, a Hegyhát utcai otthonba — de én erről 
egyáltalán nem tudtam, ezt nekem nem mondták meg. Úgyhogy akkor 
hosszú időre elszakadtunk egymástól. 

79 július 4-én felkerültem én is Pestre — na, ez elég érdekes történet, 
elmondom — 

Felhelyeztek Pestre, a Makarenko utcai intézetbe — és akkor ahogy 
ott az adataimat egyeztették, véletlenül belenéztem a törzslapomba. 
Minden állami gondozott gyereknek van ilyenje, akkor még 
narancssárga volt, azóta már barna — de nekem addig még soha nem 
mutatták, nem nézhettem bele, mert az nem nekem szól. Most meg 
véletlenül megláttam, ott van: , szülei lakása: Budapest III. kerület, Fő 
u. 68." Na, mondom magamba, ide elmegyünk, megkeressük őket! 
Mégis, hogy néznek ki, meg hát — 

Előtte jól megnéztem magamnak a térképet, láttam: a III. kerületben 
nincsen Fő utca — de viszont van a II. kerületben. Szóval hát ez egy 
tévedés csak: gyerünk a II. kerületbe! 

Az első vasárnapi kimenőmön elmentem a II. kerületi Fő utcába. 
Megkerestem a 68-as számot — hát, ki van írva: Könnyűipari 
Minisztérium. Hát ez nem stimmel! Csavarogtam akkor egész estig, 
gondolkoztam, este visszamentem az intézetbe — 

De csak törtem tovább a fejemet, még éjszaka is! Hátha mégis! 


Hátha talán gondnok lehet ott az apám, vagy portás, vagy ilyesvalami! 

Következő kimenőnap: visszamentem, bementem. A Könnyűipari 
Minisztériumba! És ott a portásnak elmondtam, hogy hát állami 
gondozott vagyok, a szüleimet keresem, ezt a címet találtam, így és így 
hívják a szüleimet — 

— Hát, itt nem laknak semmiféle Lévárdiék! Ez itten Könnyűipari 
Minisztérium! 

De azért az egyik gépkocsivezető, aki ott véletlenül hallotta ezt az 
egészet, bizonyos Feri bácsi, az azt mondta, várjak, és előhozott egy 
könyvet, egy régi utcanévjegyzéket. 

— No — azt mondja —, volt ezelőtt a III. kerületben is egy Fő utca! 
Csak az most már Ezüsthegy utca! 

Hozott ez a Feri bácsi térképet is, azon mutatta meg: kimegyek 
HÉV-vel Békásmegyerre, ott fölszállok egy buszra — satöbbi. 

Aznap már nem indultam neki, mert akkor nem értem volna vissza 
időben az intézetbe — de a következő kimenős vasárnapon nekivágtam. 

Ezüsthegy utca 68.: gyönyörű, nagy ház, kerttel, minden — 
bemegyek. A kapu nyitva, a lakás nyitva — sehol senki. Kiabálok — 
semmi. Beljebb megyek: szép nagy terasz, az asztalon szól a 
táskarádió, kirakva egész tál szőlő, pohár, fél üveg bor, mellette pakli 
kártya, karóra, de még egy pénztárca is — és sehol egy lélek! 
Megálltam, vártam. De jó soká! Ej, mondom, de jó lenne ez is, az is — 
legalább egy pár szem szőlő! De egye meg a fene: nem az enyém, 
semmi közöm hozzá! Hanem hát hülyék ezek? Minden nyitva, bárki 
besétálhat az utcáról, vihet amit akar! 

Nagy nehezen aztán előjött egy nő. Na, mondom, az anyám? Mert 
korba olyasmi volt. 

— Csókolom — mondom -, elnézést, Lévárdiékat keresném — 

— Lévárdi?? — azt mondja. — Olyan itt nincs. 

— Én — mondom — ezt a címet szereztem, Fő utca, vagyis Ezüsthegy 
utca 68. A szüléimről van szó, mivel hogy állami gondozott vagyok — 

Gondolkozik a csaj. — Várj — azt mondja —, hogy hívják az 
édesanyádat, mi volt a lánykori neve? 

Gondolkoztam én is. Nem is tudom, hogy jutott eszembe: — Teri — 
mondom -, vagyis hát Terézia! 

— Stimmel — azt mondja a nő -, itt laktak, albérlők voltak! De 
nagyon régen elváltak már, az édesanyádat most Pozsgainénak hívják. 


Itt lakik nem messze a Pásztordombon, majd én elvezetlek! 

Rendes nõ volt: hozott házi szalonnát, paradicsomot, kolbászt, 
mindent, megetetett rendesen — 

— Ne siessünk — azt mondja — , dolgozik anyád, 5 előtt úgyse ér 
haza! 

De még pénzt is adott! Én nem akartam elfogadni, de azt mondta, 
ne sértsem meg, tegyem el nyugodtan — hát jó, ha ilyen nagyon adják, 
elfogadhatom éppen — 

A buszmegállónál vártuk meg anyámat. A csaj közbe elmondta, 
hogy a Gellértben dolgozik anyám, a kádosztályon, 4-kor végez, 5 
körül kell jönnie — lehetett már fél 6 is, mikor egyszer azt mondja a nö: 

— Ott az anyád! Most száll le a buszról! 

— Hol? Melyik? — hát azt se tudtam, milyet keressek, körülbelül 
hogy nézhet ki! 

— Ez! Itt! 

Középmagas nő, kivágott ruhába, kiszõkített hajjal, szája, arca 
vastagon kifestve, a körme is vörös, szemöldöke kifestve, szempillája 
is festve, teli ékszerrel — ahogy az kinézett! Meg amit én ott éreztem! 
Ha nincs ott egy idegen, hát én biztos hogy odaléptem volna elé és 
szemközt köptem volna, az hétszentség hogy szemközt köptem volna! 

Aztán nem is tudom hogy mi volt. Csak onnantól tudom tovább, 
hogy mondja ez a nő, szóval az anyám, csak mondja: 

— Fiam, kisfiam, gyere, fölmegyünk hozzánk! 

Én meg csak arra tudtam gondolni: most mit akar ez itt tőlem, mi a 
francot akar tölem ez a nő? 

Fölmentünk akkor hozzájuk, bemutatta a mostani férjét is — az 
tényleg egy nagyon rendes ember, a Gyuszi bácsi, azt a mai napig is 
szeretem. Attól függetlenül hogy nekem nem apám, úgy szólítom hogy 
, apám". Anyámmal viszont nem sokat foglalkozom. Ha véletlenül 
kimegyek hozzájuk, tényleg csak a Gyuszi bácsi miatt megyek. Mer 
rendes: nem néz le azért, amiért állami gondozott voltam. Gyuszi 
bácsit, azt csípem. Anyám viszont szabályosan utálja! Hát látom! 
Mindegy, mert engem tényleg nem érdekel az ő életük — 

Anyám akkor azt mondta, hogy a faterom lenn lakik a lakótelepen, 
de hogy ő nem tudja pontosan hol, mert a címét valahova eltette, meg 
kell előbb keresni, meg mittudomén — viszont a nagymamámat, azt 


tudta: az a csillaghegyi téglagyárba lakik, ezt megmondta. Úgyhogy 
következő kimenőkor el is mentem a csillaghegyi téglagyárba, és meg 
is találtam nagymamámat — meg az ikertestvéremet, mert az akkorra 
már ott volt őnála. 

A fateromékhoz meg már a nagymamám vitt el, jóval később. 

— Gyere fiam — azt mondta a fater —, ha már itt vagy, gyere akkor be 


De őrá tényleg nem nagyon panaszkodhatok. Mondta egyből, hogy 
ha már így alakultak a dolgok, legyek akkor következő nyáron őnáluk, 
meg minden, szóval nem mondhatok rá semmit — csak őneki meg a 
mostani felesége olyan, hogy azmiatt nem járok hozzájuk se. Az ki 
nem állhat minket, egyikünket se — na jó, hát akkor ennyi, és nem 
több. 

Úgyhogy most is, hogy a tesóm megnősült, én már előre 
megmondtam neki: 

— Jól van Laci, rendben, de annyit kikötök: a családból SENKIT az 
esküvőre meg nem hívsz! Egyedül a nagymamát! — Ő abba volt, hogy 
meghívná anyánkat, -Jó, hívjad! De akkor én nem leszek ott. Mert 
énszerintem annak a nőnek semmi keresnivalója a te esküvödön! De 
még apánknak se! Úgyhogy válassz: vagy azok, vagy én! 

De meg is fogadta a szavamat az öcsém, egyedül csak a nagymama 
volt ott az esküvön — az meg ki is tett magáért: 1400 forintért vett a 
Laciéknak edénykészletet, de olyat, hogy abba aztán minden van. A 
fatert meg utána való héten fölhívtam telefonon: 

— Halló — mondom -, én vagyok. Figyeljen: megnősült a Laci. 

— Hát — azt mondja —, mondd meg neki hogy gratulálok. — Ennyi! 

Sokat gondolkoztam én ezen az egészen, hogy hogy is lett ez — 

Énnálam úgy kezdődött ez a dolog, hogy amikor kikerültem az 
intézetből — mert KALANDOM persze volt még gyerekkoromba, még 
az általános iskolás időkben, de hát arra még nem lehetett rámondani, 
hogy nahát ez már AZ volt! Csak úgy csináltam, kíváncsiságból, 
hülyeségből, elkezdtem nézni a másikét, mint minden gyerek, meg 
játszottam vele — szerintem ez mindenkinél megvan! És nem is csak a 
fiúknál, mert énszerintem a lányoknál ugyanígy! Hát olyan nincsen, 
hogy egy intézetben valaki ebből kimaradjon! De szóval ez még 
nemigen számít, ezt még a legtöbbje kinövi, és ettől még nem kell 
buzinak nevezni az illetőt. Mint ahogy ha valaki egyszer betört, vagy 


egyszer valakit megszúrt, arra se lehet rámondani, hogy na ez most 
már egy kész gyilkos, vagy egy megrögzött betörő, csak amér egyszer 
kipróbálta! És ez a rossz minálunk, hogy csak ilyen egyszerűen 
rákötözik az emberekre a címkét, és akkor attól kezdve azt már viselni 
kell! 

Szóval nem ez az érdekes — hanem amikor kikerültem az intézetből, 
akkor valahogy úgy alakultak a dolgok, hogy nem lány-barátom lett, 
hanem fiú. Mert ugye lánybarátom nem is nagyon lehetett volna — hát 
hová vigyem? A munkásszállásra? Nekem meg valaki mindenhogyan 
kellett, VALAKI, EGY EMBER, hogy ne magam legyek, nem is a 
szexuális problémák miatt, hanem hát BARÁTNAK! 

Na ettől függetlenül volt nekem néha barátnöm is. Söt olyan is volt, 
hogy még össze is akartunk házasodni valakivel! Csak aztán kisült, 
hogy a csaj meleg, lányokkal is jár, meg még akkor hozzá más fiúkkal 
is lefekszik — úgyhogy tovább akkor már nem foglalkoztam vele így 
különösebben. 

Namost, ami talán érdekes — nem azért a húsz fillérért, mert nem 
akarom én tupírozni magam — de én üzletet soha nem csináltam ebböl. 
Azért én soha nem megyek az utcára, hogy pénzem legyen, ilyenből én 
soha nem éltem! Hogy aztán az ikertestvérem, a Laci hogy volt ezzel, 
azt már én nem tudom. Hát, valószínűleg — Szigorú formában 
mondhatom úgy is, hogy a Laci buzikurva volt — de mondhatom úgy 
is, hogy hát valamiből meg kellett élni neki is! Mert ez a helyzet, ez 
így van! 

Olyan eset volt, hogy előkerült három-négy állami gondozott 
gyerek, régi barátaim, elég jól ismertem öket, és nem volt hová 
menjenek aludni, és akkor mondtam nekik, hogy majd én valahonnan 
szerzek egy kis pénzt, és akkor lementem a placcra — ilyen volt. És 
akkor visszajöttem a pénzzel — ilyen két vagy három esetben is 
előfordult. De ezt se magamért tettem, én akkor ezt a pénzt 
leperkáltam nekik, az utolsó fillérig odaadtam: 

— Na gyerekek, menjetek, aludjatok valahol! 

És mivel vidéken bejelentett lakásuk volt, meg papírjaik, minden, 
elmehettek a MÁV-vendégszobaházba, ahol egy százasért kaptak egy 
éjszakát per koponya, meg akkor még maradt annyijuk, hogy másnap 
tudtak reggelizni, utána meg sipirc vissza Szegedre — na ilyen 
megesett. De az, hogy én magamnak — nem. Inkább akkor dolgozok. 


Pedig rengetegen csinálják ezt — állami gondozottak, meg volt 
állami gondozottak pláne! Ami a placcon megy, meg a Petőfi téri 
vécében — hát én ezt csak hallomásból tudom, de tudja ezt mindenki: 
ott már 300 forinttól elkezdve megy az ipar, és vannak akik ebből 
élnek, de rendesen! Például a Zolika, aki most 17 éves, még mindig 
állami gondozott, de már két éve ebböl létezik, közben meg én mosom 
neki a ruháit — na, hát a Zolika: az lemegy oda a vécébe — nekem 
elmesélte! —, lehúzza a nadrágját, mint aki nagyba vécézik, és hátradõl, 
majdnem hogy belefekszik abba a vécébe, és vár. És akkor ha a hapsi 
rányitja az ajtót, akkor a Zolika csak bemondja az összeget. És a hapsi 
fizet. Vagy ha nincs pénze, akkor mehet </ a fracba. De általába van 
neki — mert ezek általában külföldiek. Csak ugye Ibusszobában laknak, 
és oda nem merik fölvinni a partnert, vagy annyira előkelő szállodában 
laknak, hogy azért nem akarják fölvinni, és akkor így intézik el a 
dolgot. 

Ott megy az üzlet a placcon, a Petőfi téren, közben csak annyi, 
hogy figyelni kell a rendőrökre is — habár nem olyan nagyon, mert épp 
a Zolika mesélte nekem: leült egy padra a korzón, és melléült egy 
civilruhás rendőr; előbb azt hitte a Zolika, hogy most gubanc van — de 
aztán elkezdtek beszélgetni, és azt mondja neki a rendőr: 

— Persze, persze, hát emberek vagyunk, mindnyájan és adott a 
Zolikának ezer forintot, és elvitte egy lakásra — szóval elég lazán megy 
ez is most már. 

Vagy ott van a Zsuzsi, vagyis a rendes nevén Tibi, akinek van egy 
28 éves orvos barátja, egy urológus, aki mindennel ellátja, pénzzel, 
kajával, piával, ruhával, meg ott is lakhat nála a Zsuzsi, szabályosan 
eltartja a srácot, és még ez az urológus se tudja, hogy a Zsuzsi 
mekkora nagy kurva, hogy fűvel-fával lefekszik a háta mögött, hol úgy 
hogy neki fizetnek, hol meg még ő fizet másnak, az urológus pénzéből, 
ott látom a placcon is, és állandóan 182 

kérdezget engem is, hogy mit gondolok, nem lehetne-e ezt meg azt 
egy kicsit felszedni — hát MIT TUDOM ÉN, intézd magad az ügyeidet, 
ne engemet buzerálj! 

Szóval én ezt a dolgot valahogy egész máshogyan csinálom. 
Csendesebben, meg — most nem azért a húszasért, de — hát 
szolidabban, na! Úgyhogy énrám még nem mutogattak az utcán, hogy 
„na ez is AZ!", mert én ezt nem mutatom ki. Hogy nekem voltak, meg 


esetleg még vannak is fiú kapcsolataim, az nekem a magánügyem, 
hogy kivel fekszem le, meg hogyan fekszem le, ezt nem kötöm 
senkinek az orrára. Például a munkahelyemen se tudták ezt! Itt volt a 
barátom, a Firka, akivel most már sajnos szakítottunk, holnap lesz egy 
hónapja hogy külön mentünk, előtte viszont majdnem tíz hónapig 
voltunk együtt- de mivelünk olyan elő nem fordult, hogy például a 
Szépművészeti Múzeumban kézenfogva mászkáltunk volna! Mint 
mondjuk az Imre meg a Maci, mindenki szeme láttára ott csókolóznak, 
nem is érdekli öket, hogy százötvenen látják! Jó, a Macinak mindegy, 
hát ő egy híres buzeráns, egész Pest ismeri úgyis — nekem viszont ez 
tök más. Mert egy az, hogy ha lenne egy barátnöm, azzal se a 
múzeumba csókolóznék, mert én a múzeumba azért megyek, hogy 
megnézzem a képeket, tehát én megállok mindenhol és gyönyörködök, 
azzal vagyok elfoglalva! A másik meg, hogy hát én eleve vigyázok rá, 
nehogy megszóljanak! 

Mert muszáj vigyázni. Mert az emberek csuda rosszindulatúak. 
Mert még ha vigyázok, akkor is az van, hogy ha mondjuk valahol én 
beszélgetnék egy 12 éves gyerekkel, mindegy hogy miről, teszem azt 
épp a díszhalak tenyésztéséről beszélgetnénk, vagy régi hangszerekről, 
vagy tudomisén, rögtön azt suttognák: , Aha, fűzi! Meg akarja dugni!" 
Ez nagyon rossz itt nálunk. És ezmiatt kell nagyon vigyázni! 

Meg akkor még valami. Hogy itt van az édsz. És ezért is érdemes 
csendesen élni. Szóval én a legegyszerűbben védekezek az édsz ellen: 
én meg bírom állni, hogy ne feküdjek le senkivel. Mert nekem ez nem 
egy létfontosságú dolog! Én ha meglátok egy akárkit, és jól néz ki az 
illető: megnézem — jó. Ennyi! Én nem fogok utána szaladni az utcán, 
hogy na gyere, menjünk hamar, mert tetszel nekem, most azonnal le 
akarok feküdni veled -egyáltalán nem! Most nem azért a húszasért, de 
amióta lelépett a Firka, azóta én még nem voltam senkivel! Pedig az 
már majdnem egy hónapja volt! 

Különben meg: én a Firkával is úgy voltam, hogy nekem ő nem 
egyszerűen arra kellett, hogy legyen kivel lefeküdnöm, hanem én 
előszöris egy EMBERT kerestem őbenne, akivel megértjük egymást, 
akivel mindent meg tudunk beszélni, akiről tudom, hogy nem fogja két 
sarokkal arrább továbbmondani a dolgainkat, hanem amit dumálunk, 
az a kettönk titka marad — és a Firkába ez meg is volt, hogy bízni 
lehetett benne, és lehetett támaszkodni rá, lelkileg! És én ezt szerettem 


benne! Jövő héten készen lesz a fotóalbumunk, és akkor meg tudom 
majd mutatni, hogy hogyan éltünk mi azalatt a tíz hónap alatt, milyen 
jó érzéssel és tartalmasán tudtunk együtt lenni! Jó, hogy közben 
partner is volt — 

Amúgy énszerintem azért is hagyott ott engem a Firka, mert hogy 
én nem feküdtem le vele minden áldott nap. Mert nekem erre nem volt 
igényem. Nem tudom biztosan, de lehet hogy ezért is kapta föl a 
cukrot, ügye, ő egy fiatal srác, 16 éves még csak, ő ezt másképp veszi - 
énszerintem viszont nem csak erről szól az élet! 

Most nincs Firka, most próbálom egyedül élni az életemet — csak 
hát egyedül nehéz. Pláne tíz hónap együttlét után — nagyon nehéz. Igaz 
hogy sokat veszekedtünk, az utolsó hónapban már majdnem állandóan 
— de az nem OLYAN veszekedés volt! Mert igazából nem volt nekünk 
semmi bajunk egymással! Nem tudom, mért ment el — Egy fényképet 
tudok azért mutatni — ez itt ő. Szép göndör haja van, ilyen fekete — 
nem tudom hogy cigány-e, vagy zsidó, azért nem tudom, mert ő se 
tudja, hát állami gondozott ő is. Nagyon sima bőre van, és 
kimondottan tiszta — meg nagyon rendes fiú. Szerdán láttam a Váci 
utcában, új bördzseki volt rajta — hát lehet hogy kapta valakitől — 

Múlt héten: feljön hozzám a Zoli, és erőnek erejével: le akar szopni. 
Ott, a munkásszállón! Mondom neki: 

— Figyelj már Zolikám, vedd már észre magadat: nem vagy a 
zsánerem! Még ha pénzt adnál, akkor se kellenél! Hát hiába! 

Ő ugye így él: vagy szopik, vagy szopat — ez megy nála, oda-vissza, 
de egyfolytában. Most meg van neki egy svájci manusa is, akitől 
minden napra megkapja a maga százasát — ez idáig rendbe is volna, de 
közben csinálja tovább az üzletet is! Egy kuvaiti hapsival elment négy 
napra a Balatonra, kapott érte 14 ezer forintot — de következő héten 
már ott látom a Petőfi-szobornál, lesi a külföldieket, ki akar szopni, ki 
akar szopatni, kétszázért? százasért? ötvenesért csak? úgy is jó, 
gyerünk! Ha aztán megtelik pénzzel: — Na gyertek srácok! — és 
mindenkinek: korsó sör. És fél óra múlva megint üres a zsebe! Akkor 
persze indulás, elölről — 

Én számtalanszor mondtam már a Zolinak, hogy — Figyeljél már 
Zolikám, ez így nem megy, hát valamit muszáj kezdened! — Most 
például eladta hatezerért a sijszerelést, amit a svájci manustól kapott, 
abból kézhez vett háromezret, ez volt szerdán, szombaton 


találkoztunk, addigra már egy fillérje nem volt — hát ezt így nem lehet! 

— Figyelj rám, Zolikám — mondom neki —, ha majd megkapod a 
másik háromezredet, azt nem szórod el, hanem szólsz nekem! 
Kitöltünk egy lakásigénylð lapot, bemegyünk vele a tanácsra, 
befizetjük a kérvény árát — satöbbi, mert ha majd elviszik katonának, a 
másfél éve alatt lehet hogy még egy lakás is kisülhet neki abból a 
háromezerből! Hát nem Jól jönne az a Zolinak? 

És az az érdekes, hogy úgy veszem észre: hallgat is a Zoli 
valamennyire a szavamra, megfogadja a tanácsaimat! Egyszer elvittem 
egy pasashoz, akitől ötezret kapott, amiér lefeküdt vele — utána viszont 
nem hagytam hogy elkótyavetyélje azt a pénzt, hanem fogtam, 
elmentem vele üzletekbe, bevásároltunk, fölruháztam tetőtől talpig a 
Zolit. És hagyta! 

Csak közbe meg mindig próbálkozik velem is. Pedig én nem akarok 
lefeküdni vele. De ezt megmondtam neki már vagy százszor! Mert 
valahogy már undorodok töle. Már maga ahogy kinéz! Havernak jó a 
Zoli, annak oké, mert rendes — de már hogy lefeküdjek vele, hát azt 
nem. 

Én ha ki is megyek a placcra, én csak beszélgetni megyek ki. Egyik 
is elmondja a problémáját, a másik is, próbálok nekik valamilyen 
tanácsot adni, ha meg nem jut eszembe semmi értelmes megoldás, 
akkor elirányítom öket a Faragó Gáspárhoz, próbáljanak töle 
segítséget kérni — de énnekem ők úgy ágyba nem kellenek, egyik se. 

Jókat mondok én itt, hogy , ágyba" — amikor most épp az van, hogy 
lassan már ágyam se lesz — 

Én dolgoztam, végig, már általános iskolás korom óta egészen 
mostanig, egyfolytába dolgoztam, és most nem azért a húszasért, de én 
nem is igen ittam soha, a narkót, azt ki se próbáltam, fiúkra nem 
költöttem, én épp csak ettem meg ruházkodtam, és DOLGOZTAM! De 
hát olyan nagyon sokra nem jutottam vele. Most meg — hát most meg 
van egy kis probléma. 

Az utolsó két és fél évet a Postánál dolgoztam végig, utoljára már 
mint gépkocsivezető — csak hát most leállt ez az egész. Mert le lettem 
százalékolva, hármas rokkantsági fokozatba. Most egyelőre még 
táppénzen vagyok, de jövő hónap 11-étől már ténylegesen nyugdíjas 
leszek. Ugyanis az a helyzet, hogy van egy kezdődő agydaganatom. 
Amivel már be is akartak fektetni az idegklinikára — csak én 


szerencsére nem mentem be. Január 12-én mutatták ki ezt az 
agydaganatot, február 22-én viszont csináltak egy újabb vizsgálatot, és 
akkor már csak a helyét találták. Most lehet az is hogy elmúlt-mert 
közbe rengeteg gyógyszert kaptam, hát most is van nálam egy csomó 
inekció, 700 forint értékben, meg egy rakás tabletta, most nem szedem 
öket, de kaptam belőlük épp eleget, hát lehet éppen hogy meg is 
gyógyítottak. Meg az is lehet, hogy csak rosszul látták az orvosok, 
nem is volt agydaganatom — hát én nem tudom, majd elválik. De annyi 
biztos, hogy most nem is gyðzném tovább a gyógyszereket, mert 86 
forint 91 fillér a táppénzem egy napra, ezt akárhogy szorzom-osztom, 
csak kétezer forintra jön ki egy hónapban, akkor ha ebből hétszázat 
gyógyszerre költök, marad 1300, úgyhogy — — 

Épp tegnap találkoztam a Lázárral, aki a fönököm volt a Postánál, 
csak már nyugdíjba ment, és jól fölhúzta a cukromat, mert ott a nyílt 
utcán volt képe panaszkodni egy sort, hogy hatezer forint a nyugdíja, 
de annak a fele elmegy lakásrezsire, és a maradékból nem bír megélni 
-hát az Isten áldja meg, háromezer forint nem elég neki kajára? Hát ha 
nekem csak háromezer forint lenne a táppénzem, nem szólnék egy szót 
se! Még ha ezer elmegy gyógyszerre meg a munkásszállóra, akkor is: 
kétezerből már szűken, de azért szépen ellennék! De 1300-ból?? 

Hát így vagyok. A tanácshoz meg hiába megyek segélyért, mert 
nem adnak. Mert inkább a cigányoknak adják, akik virágot árulnak az 
aluljáróban és hülyére keresik magukat, utána meg még odaállnak 
segélyért is 

— azok kapnak! Én meg dögöljek meg! Most nem a cigányok ellen 
vagyok én — hát ott van például a Béla, állami gondozott, olyan mint 
én, ugyanabban a cipőben jár, és nagyon jó barátom, pedig cigány, 
meg hát a Firka is lehet hogy cigány volt, szóval ettől én még nem 
ítélem el őket — nade ök nem mennek az aluljáróba virágot árulni, és 
utána nem mennek a tanácsba segélyért! — Szóval, mit tudom én — 

És ráadásul ha most bejön a nyugdíj — hát ez a fő gond —, akkor azt 
se tudom, hol tudok majd lakni. Mert én már 7 éve kijöttem az állami 
gondozásból, de még mindig a Gyermekvédő Intézet van beírva a 
személyimbe, hogy az az állandó lakásom — mert másik nincs. Lakni 
meg munkásszállón lakok, a Posta révén. Elég jó helyen, nem 
mondom, mert kétágyas szobában, és szerencsém is van, hála Istennek 
egy olyan szobatársat kaptam, aki szintén állami gondozott volt, 


úgyhogy jól megértjük egymást, én veszem a vacsorát, ő veszi a cigit, 
másik héten én a cigit, ő a vacsorát — szóval semmi probléma. Nade ha 
nyugdíjas leszek és megszűnik a munkaviszonyom, megszűnik a 
munkásszálló — akkor hová legyek?? 

Hogy aztán a nyugdíjam is mennyi lesz majd, az csak a jövő titka. 
De talán majd lehetek mellette gondnok egy munkásszállón, vagy 
elvezetgetek valami klubot valahol — hát valamiből élni kell! 

Közben meg az is van, hogy műteni kellene a szemidegemet, mert 
avval is valami diferencia van — én meg nem akarom engedni. Mert 
lehet hogy megvakulok a mûtéttõl. Mert nem ismerték föl időben a 
problémát, most meg már vagy sikerül a dolog, vagy nem. Az orvosok 
eröltetnék, mert most megint talált a vizsgálat valami marhaságot — 
hát, majd kialakul ez is — 

Laci, az ikertesóm a múlt hónapba nősült, 7-én volt a lakodalom — 
ezt már mondtam, de próbálok valami vidámabbra gondolni —, a 
Főfotónál készen is vannak már az esküvői fényképek, csak nem 
tudtam még kiváltani öket, mert az is 1200 forint. Nagyon jól sikerült 
minden, valaki beöltözött pótmenyecskének, egy fiú, a Kálmán, 
végigtáncolta az is a menyasszonytáncot, beszedett egy csomó pénzt ő 
is, persze az is a Laciéké lett a végén — ilyen hülyeségek mentek egész 
éjjel — 

De most hogy a Lacinak ezzel tényleg rendeződtek volna a dolgai, 
hogy megoldódtak volna az összes problémák, azt azért biztosra még 
nem merném állítani. Gödöllőre való a felesége, egy mozgássérült 
csaj, szóval sánta, Tímeának hívják — de most persze az van, hogy a 
Timea ugye nem dolgozik sehol, csak a Laci dolgozik, viszont hát az 
esküvő után a Laci két hétig engedélyezett fizetés nélküli szabadságon 
volt, úgyhogy elősszörre nem vitt haza csak összesen 800 forintot. 800 
forintot vitt csak, de ennyit kábé el is hordott, cigarettára, kávéra, erre- 
arra — hát ha jól megnézzük, ma már csak az a cigaretta is 500 forint 
egy hónapban! De különben ugyanúgy cigizik a Timea is, mint a Laci! 
Viszont hát az öregek ugye egyből elkezdtek szövegelni, hogy így meg 
úgy, hogy egy szál gatyába jött oda a Laci, meg hogy állami gondozott 
volt — szóval nem tudom, hogy jön ez majd össze. Annyi 
mindenhogyan biztos, hogy ő nem fogja tudni eltartani a feleségét is — 
nade hát mér nem dolgozik a Timea is?! Nem azért, de ugye hát csak 
féltem a testvéremet, mert szép hogy megnősült, meg minden, de hát — 


Különben hát attól hogy megnősült, azért a Laci még a mai napig is 
csak ugyanúgy megnézi az utcán a fiúkat, mint azelőtt! Most amúgy 
ezzel a bizonyos Kálmánnal barátkozik. Nem azt állítom, hogy így 
szex-dolgokban is együtt lennének — hanem hát baráti alapon. Mert a 
Lacinak is a barát hiányzik! Nem az, hogy most ő lefeküdjön egy 
fiúval, hanem egy BARÁT! — Úgyhogy én nem tudom. Hát, 
reménykedek, reménykedek — 

Próbálnék most én is valakit keresni magamnak, aki hát körülbelül 
olyan gondolkodású, mint én, és kinéz belőle, hogy lehet esetleg 
valamit kezdeni vele, meg tudjuk oldani együtt a problémáinkat — de 
hát nem könnyű ilyet találni. Szóval: eddig még semmi. Volna épp 
kilátásban valaki — de sajnos hát ott gondok is vannak. Tamásnak 
hívják, a János Kórház területén van egy üzlete, elég komoly 
jövedelemmel, szóval pénze van. És ez a probléma. Jó, én nem vetek 
meg senkit csak azért, mert pénze van! De megmondtam neki: 

— Nézd — mondom -, én, ha valakit szeretek, akkor nem a pénze 
miatt szeretem. Hanem azért, mert rendes, és mert remélek belőle 
valamit, mert egy EMBERT látok benne! Te nem a pénzedért kellenél 
nekem. Hanem barátnak! 

Amire ő fölkapta a vizet. Mert persze ő azt hitte, hogy ugye neki 
pénze van, hát akkor minden virág neki nyílik! Most meg csalódnia 
kellett. Hát én nem tehetek róla! Hogy ő tévedett! Mert tévedett: nem 
minden a pénz. Nem mondom, nem jönne rosszul nekem se, ha 
minden nap leraknának elém egy-két százast, megszűnne a gondom — 
nade hiába van a pénz: vagy megtalálom ővele a boldogságomat, vagy 
nem! 

Hogyha volna egy írógépem, már rég megírtam volna a 
regényemet. Mert az intézet, az egy regény volt. Meg ami azóta is 
történt velem, az is egy regény, egy második. Sajnos túl nehéz volt az 
egész — úgyhogy muszáj megírni. De meg is fogom írni egyszer, és 
abban minden benne lesz, a legjobb pillanatoktól a legkutyább 
dolgokig minden, fényképekkel illusztrálva — a doktor Faragó 
Gáspárnak fogom majd odaadni, hogy ő nézze át, és mondja meg, 
érdemes-e kezdeni vele valamit, vagy tüzeljem inkább el — 


NEM ÉRDEMES KURVÁNAK LENNI 


KOVÁCS PIROSKA, 20 ÉVES 


Kétszer is jártam úgy, hogy teherbe estem. Arabtól — nem is tudtam, 
melyiktől. Elvetettem — mit csináltam volna, hová tegyem? 

Bementem az Esztékába — ez a Nyóc kerület volt —, és elmondtam, 
hogy ez van, és hogy szeretném elvetetni — jó. Küdözgettek akkor ide 
is, oda is — de már hogy én orvost választhatok, azt elfelejtették 
közölni velem, hanem csak belöktek egy ajtón a papírommal: ott lesz 
majd az orvos, aki csinálja. Persze féltem: pénz se volt nálam, semmi, 
kifogytam teljesen, mer terhesen nem mertem üzletelni se — most mit 
adok az orvosnak? Mindegy, lesz ami lesz! Reggel hétre lettem 
berendelve — én tudtam hogy előtte nem szabad ennem, de ugye este se 
ettem semmit, reggel se, és még délre se végeztek a névsorolvasással — 
nem bírtam már, megettem egy almát, meg két-három kekszet. Utána 
hívtak be. 

— Kovács Piroska? 

— Igen — mondom, és leteszem eléje a kartonomat. De én azt se 
tudtam, hogy ő az orvos, hát nem mutatkozott be! 

— Elhiszem úgy is, nem vagyok süket — azt mondja —, vidd innen azt 
a kartont! Ettél?! 

— Ettem — mondom -, egy almát ettem, meg két kekszet. 

— Isten barma! — azt mondja. — Nem meg lett mondva, hogy ne 
egyél?! 

— Meg lett mondva — mondom -, de fél egy van már! 

— Nem kérdeztem hogy hány óra! Viselkedj rendesen, mer 
megváglak, hogy a taknyodon csúszol ki innen! Az orvosoddal 
beszélsz!! 

Na, ez jól kezdődik, gondoltam. Eléggé meg voltam ijedve — hát 
már mégiscsak: a testemről van szó, az egészségemről, meg akár az 
életemről is, ha ez most itt nekem — — 

— Mire vársz? Vetközz, feküdj ide! De mint a hóhér! 

Mindenkit elaltattak! Nekem is ott volt a papíromon, hogy altatás 
lesz — de tőlem még az altatót is sajnálták. Még ott szórakozott az 
orvos az ápolónövel: — Na, elaltassuk a kislányt, vagy ne altassuk el? — 


aztán nem altatott, csak beadott egy marék méhtágítót. Kilenc centire 
lettem kitágítva — pedig hat centi már egy szüléshez is elég! Az én 
kilenc centimet még a szülő nök is megirigyelhették volna! De még 
érzéstelenítőt se adott, én VÉGIG mindent éreztem! Hogy jobban 
szórakozzak, közbe egyfolytába mesélte, hogy most ezt csinálja, most 
azt csinálja — aszittem, nem élem túl. Nagyon rosszul lettem, a végére 
szépen el is ájultam. 

De én nem tudtam, hogy ki se kapart! Mer nem mondta! Ahogy 
magamhoz tértem, csak annyit mondott, hogy kész vagyok, mehetek 
dolgomra. Leszálltam az asztalról, felöltöztem — úgy ahogy voltam, 
mentem haza. 

Másnap elmentem üzletbe. Meg utána való nap is. Nagyon görcsölt 
a hasam, egyfolytába fájt — de mit csináljak, nem volt egy fillérem se, 
enni kellett! Kölcsön meg ki adott volna, tán az orvos? Piszkosul 
görcsöltem, harmadik nap már nem is bírtam a lábamon megállni, 
lefeküdtem — de tisztára összegörnyedtem a fájdalomtól. 

— Nem tudom, mi van velem — mondom a lánynak, akinél laktam —, 
de nagyon rosszul vagyok, mindjárt elájulok megin — de felkeltem 
mégis, hogy felöltözzek. És ahogy jöttem le a lépcsőn a galériáról, 
valami megpattant bennem, megszakadt: elkezdett belőlem ömleni a 
vér, de ÖMLENI! Ilyen cafatos, alvadtas vér! Majd tele lett a 
véremmel a lavór! 

De aztán még a magam lábán mentem be — csak most már a Hét 
kerületbe, a Péterfybe. Már nem mertem visszamenni a Nyóc 
kerületbe. 

Persze közbe a három nap alatt összeszedtem tízezer forintot, az 
majdnem egészbe megvolt még, odaadtam mindet az orvosnak — 
úgyhogy elég rendes is volt. 

— Hogyhogy — azt mondja —, maga nem is ide tartozik — ez már 
magázott —, mér nem a Nyóc kerületbe ment? 

— Hát — mondom - én a Nyóc kerületbe nem megyek. Mer ott volt 
egy abortuszom három napja, és tessék megnézni, hogy mi van. 

Nézi, azt mondja: 

— Abortusza?? Dehogy volt magának abortusza, magának MOST 
VAN vetélése! 

— De — mondom — hát abortuszom volt, rajta van a papíromon is — 

— Lehetetlen — azt mondja —, lehetetlen! — Felnyomta a négy ujját, 


és úgy húzta ki belőlem a vércafatokat. — Hát megvizsgálni se tudom, 
annyira vérzik! 

Beadott akkor méhösszehúzót — rendes szülési görcsök kezdődtek 
töle. És akkor ott megcsinálták nekem az abortuszt, ott aztán tényleg 
kikapartak már. 

— Hát ez három hónapos JÓVAL elmúlt, ehhez hozzányúlni se 
szabad lett volna a Nyóc kerületbe! — azt mondja. 

Ottfogtak akkor másnapig, másnap meg még az orvos kért elnézést, 
amér először nem hitte a szavamat — szóval tényleg rendes volt — 

Na hát így megy ez. Hogy aztán ez minek szólt, én nem tudom. 
Biztos annak, hogy intézetis voltam — habár nem tudom hogy azt ki 
tudták-e olvasni az igazolványomból. Azt viszont egyből látják rajtam, 
hogy cigány vagyok! Ha meg cigány, akkor már biztos kurva is — ez 
így megy! 

Persze minden más, ha pénzem van! Akkor lehetek még cigány is: 
egyből úrinő vagyok! 

Úgyhogy ezer is gondoltam én, hogy énnekem mindenhogyan pénz 
kell. Mer ha pénzem van: MINDENEM van! Van pénz: kajálhatok, 
ruhát vehetek magamnak, kivehetem a lakást, kényelmesen vagyok, 
hiányt nem látok — de még a jó szót is pénzér kaphatom csak! Ha meg 
pénzem nincs, ki sajnál, ki áll velem szóba?? — Szóval én ezer is 
döntöttem úgy, hogy kurva leszek. 

Hosszú történet — 

Úgy kezdődik, hogy énnekem nincsenek szüleim. Annyit tudok, 
hogy Budapesten születtem, a Szabolcs utcába — de már hogy ki volt 
az anyám, ki volt az apám, arról semmi. Mire a szememet kinyitottam, 
már egy intézetbe voltam, ahol a kartonomon is csak annyi volt, hogy 
, anyja neve: Kovács Ilona", de hogy az kicsodamicsoda, meg hol 
lakik, azt elfelejtették felírni. 

Habár én ezt az egészet nem értem. Mer később, mikor olyan 13,14 
éves lettem, jött egy olyan, hogy mindenféle testvéreket találtak nekem 
— hogy honnan, én nem tudom. Hogy nekem van egy bátyám — avval 
össze is hoztak, bemutattak minket egymásnak. De én tényleg nem 
éreztem, hogy valami közöm lenne hozzá. Hát Kovács az is — ennyi; 
de például az magas, barna — én meg fekete vagyok, meg elég pici, 
szóval egész más. Az különben híres bűnöző lett azóta — de hát 
engemet nem érdekel. Egyszer meg: hogy most megtalálták a 


nővéremet, Oroszlányba van — akkor ezer engemet át is helyeztek az 
oroszlányi intézetbe, hogy legyünk már együtt a növéremmel. De hát 
azt se tudtam elfogadni: egy kövér, puha csaj — szóval tiszta idegen 
volt. Az anyját meg az se ismeri, nem tud róla semmit! Lehet hogy 
nővérem, mit tudom én — de nekem nem kell. Meg állítólag van még 
egy bátyám, aki katonatiszt — azt nem is láttam soha, de nem is tudták 
megmondani hogy hol lakik. Mondjuk azért az anyámat lett volna 
kedvem megismerni, őrá még úgy kíváncsi lettem volna — de hát ugye: 
, Kovács Ilona", most ebből én hogyan induljak el? — Mindegy, talán 
jobb is így: otromba egy család lehet, jobb ha nem ismerem öket. 

Először egy bölcsödébe voltam — nem emlékszem rá. Utána egy 
óvodába tettek — ebből se emlékszem semmire. Onnantól tudom csak 
részletesebben, hogy negyedik után a rendes iskolából áttettek a 
Mosonyiba, kisegítőbe. Nem azér, hát kitűnő tanuló voltam én egész 
negyedikig — hanem viszont nagyon pöszén beszéltem. De akkor 
évekig foglalkozott velem logopédus, és el is múlt teljesen a 
pöszeségem. 

Akkor következett Bicske — de az csak pár hónap volt, mer 
átpasszoltak Oroszlányba. Ott elém lökték ezt a kancsal akárkit, hogy 
„ez itt a testvéred", én meg mondtam rá, hogy „nem, ez nem a 
testvérem, vigyék innen", kész, be volt fejezve a dolog — de azért egy 
évre ottfogtak Oroszlányban, és megismételtették velem az ötödiket, 
pedig egyszer már kijártam, közepes átlaggal, csak hát ugye kisegítön. 
Mindegy — 

A szülök persze szorgalmasan jártak be a gyerekekhez, volt aki 
minden vasárnap bejött — énhozzám nem jött senki. Jöttek idegenek is, 
hordták ki a gyerekeket patronálni — engem senki nem vitt. Tudja 
csuda mért, mer elég szép kislány voltam — de persze már akkor is elég 
cigányos volt az arcom. Ez, ez elég szar volt, ahogy ott vasárnap 
egymás után jöttek a felnöttek — én meg csak néztem öket a rácson át — 

Hogy az ötödiket kétszer jártam, persze túlkoros lettem — ezer akkor 
átraktak Pilisre. Ott is voltam egy évet. Vártam ott is, hátha majd 
egyszer kivisz engem is valaki, de ott se kellettem senkinek — lehet 
hogy amér a nevelők mindenkinek azt mondták: nagyon rossz gyerek 
vagyok. , Nagy szám van", , pofátlan vagyok", ez ment mindig — annyi 
igaz is volt belőle, hogy akkoriba már sokszor visszabeszéltem. A 
nevelőket nem szerettem -hát mit szeressek rajtuk? Gonoszak voltak — 


Pilisről behoztak vissza Pestre — akkor kerültem először félzártba, a 
Szilágyiba. Ott is voltam egy évig — de ott is: hogy ök nagyon szeretik 
a szép kislányokat, de nekem túl nagy a pofám — és áttettek a Bányai 
Júliába. 

Ami már majdnem hogy büntetőtábor. Ott voltam aztán négy éven 
keresztül, 14 éves koromtól majdnem végig. Finom kis hely, 
mesélhetek róla. Volt egy férfi nevelő, egy szadista állat, az igazgató 
kedvence, az azzal passziózott, hogy aki reggel az ébresztěkor nem 
kelt ki első szóra, azt úgy meztelenül rángatta ki a takaró alól, és 
ZUTTY rá a hideg vizet! Egyszer kicsavarta a kezemet- de 
készakarva! hát olyan volt mint egy bika, mint egy tank! —, úgyhogy 
eltörött a bal karom — akkor megmondtam neki: most azonnal megyek 
orvosi látleletet vetetni. 

— HOVA mész, te büdös kurva? Majd adok én neked látleletet! — 
Adott két hatalmas pofont, hogy bepisiltem, levitetett a zártra — úgy a 
törött karommal! Sínbe rakták — és addig tartottak a zárton, amíg be 
nem gyógyult annyira, hogy már nem tudtam róla látleletet vetetni. 

Ott is, a Bányaiba: én voltam a rossz. Úgyhogy engem nyaralni nem 
vittek egyszer se, én azt a négy évet egyhuzamban ott töltöttem az 
intézetbe, amikor a többi nyaralni volt, én akkor is őriztem a házat. 
Aki nem a zárton volt, annak járt a kimenő, szóval kimenőm éppen lett 
volna — de én nem mentem sehová. Hát hová mentem volna? Nem volt 
kihez, nekem senkim nem volt! A várost meg nem ismertem, nem is 
vágytam rá — úgyhogy én nem is szökdöstem, mint a többi, én csak 
ültem odabenn, néztem a falat — 

A kajánk olyan volt, hogy néha szinte éheztünk, vacsorára egy 
akkora darab rántotta, mint egy gyufásdoboz, az is kihűlve, ebédre 
meg olyan leves, hogy valóságos moslék, olyan főzelék, hogy a disznó 
nem enné meg! Vagy a karácsony, amikor gyerekjátékokat kaptunk, 
társasjátékot, 17, 18 éves lányok, de azt se mindenki, mer még azt is 
„ki kellett érdemelni” — na hát én inkább nem érdemeltem ki. 

Volt olyan, hogy kijött ilyen riporter, meg ellenőrzés is volt, minden 
évbe jöttek megnézni hogy hogy vagyunk, hogy bánnak velünk — na 
olyankor engem mindig eldugtak. Mer tudták, hogy van mit 
mondanom, meg azt is tudták, hogy én a nagy szájammal meg is 
mondanám az igazat! Leraktak a zártra, eltüntettek — úgyhogy én a 
négy év alatt az ellenőrt egyszer se láttam! 


Ami énnekem abba a négy évbe öröm volt, az a gondnoknak a 
kutyája volt, a Pityisz, azt, azt még tudtam szeretni — de aztán azt is 
megölték. A lányok tették, azt nem is a nevelők: kikötötték a 
fütötesthez és agyonverték. De én azt a kutyát megsirattam, Isten 
bizony, rendesen megsirattam. Hát más valakim nekem ott nem volt! 
Látod ezt az öt vágást a kezemen? Ez mind a Bányai. 

Ötször próbáltam a négy év alatt öngyilkos lenni. Mind az ötször a 
zárton. Nem sikerült. 

Eleinte engedtek sportolni — azt nagyon szerettem, kéziztem, 
karatéztam. De aztán hogy „rossz voltam”, azt is megvonták. A 
Szilágyiba még kitűnő bizonyítványom volt, úgy gondoltam, talán 
lehetne belőlem testnevelő tanár — nem járultak hozzá. Mer a Bányaiba 
az általános után nem lehet továbbtanulni, a Bányaiba csak dolgozni 
lehet. Úgyhogy én még egy szakmát se tudtam szerezni! Nem, itt 
olyan nincs! — helyette szépen bevágtak melóra. Mégpedig jófajta 
férfi-melóra: csomagtartókat csináltunk kocsikra, emelgettük azokat a 
rohadt csöveket, hogy tisztára kimerültem töle — de ha nem csinálom, 
az munkamegtagadás, és letesznek a zártra. Ha meg nem ELEGET 
csináltunk, vertek minket, mint a répát! Úgyhogy akkor csináltam — 
ezerötszáz forintér, meg ezerér, de volt úgy is hogy ötszázat kaptam 
csak egész hónapra. Utólag tudtam meg, hogy csak 16 éves koromtól 
lehetett volna kötelezően munkára vinni — na, a Bányaiba a 14 éves 
lányokat már rendesen dolgoztatták. Meg utólag tudtam meg, hogy 
ezer a munkáér legalább hatezret kellett volna adjanak — hát mi ezt egy 
rendes vállalatnak csináltuk, amelyik pénzér adta ezt el! Hogy ki 
nyelte le a többi pénzt, fogalmam sincs. 

A csomagtartók után áttettek a varrodába, ott meg ilyen vastag 
zsákokat kellett varrni — kurvára nehéz munka volt az is. Napi 20, meg 
30 zsák, de piszok vastag anyagból, mint egy szönyeg, olyan volt, de 
normális varrógépen csináltuk, alig lehetett belegyömöszölni, a tű 
persze mindig eltört, akkor üvöltöztek — álmomba ne jöjjön elő! Akkor 
más munka jött: nyers bőröket kellett szabni, szikével, a csuklóm 
tisztára készen lett, megdagadt, mozgatni nem tudtam, hozzá meg 
olyan büdös volt a bőr, hogy állandóan a hányinger volt rajtam — 
szóval énvelem elég korán sikerült megutáltatni a munkát, az 
hétszentség! 

Mikor 17 éves voltam már, elengedtek kinti munkára — így legalább 


szabadon lehetett választani. Elég sok munkahelyet megnéztem, de 
nem volt felvétel, a végin egy nyomdába kerültünk egy barátnömmel. 
Ez kicsit jobb volt azér, mégis rendes munkások közt voltunk, meg 
rendes fizetést kaptunk, hat-hétezret is. Nem volt könnyű munka, meg 
kicsit nehéz volt megszokni a három műszakot — de azér ott 
megmaradtam volna. Csak ebbe meg az ólom volt a gond. 
Rendszeresen nézték, hogy nem került-e ólom a testünkbe, vizsgálták 
a vérünket, vizeletünket — és akkor nekem megmondták, hogy most 
már nem csinálhatom tovább, mer bennem van már az ólom. 

Akkor egy konyhára kerültem kézilánynak. Szar volt. Persze tudták 
hogy intézetis vagyok — és kihasználtak, ahogy csak lehetett. Nekem 
kellett mosogatni a hatalmas nagy fõzõedényeket, ami a férfiak dolga 
lett volna, meg az összes csicska-munka nekem jutott, felmosás, 
koszvakarás, a főzéshez közel se mehettem, pedig az lett volna a 
munkám - utáltam az egészet. Persze látszott is rajtam hogy utálom — 
úgyhogy akkor megint én lettem a rossz. 

Mint mindenütt! Én mindig csak rossz vagyok! De hát milyen 
lennék?! Engemet az intézetek neveltek, az állami nevelők — hát akkor 
nem olyan vagyok, amilyennek ök neveltek?! Én kilenc intézetbe 
éltem le a 18 évemet, olyan helyeken, ahol verekednem kellett 
mindenér — az ÉLETEMÉR! Hát ha ott nem verekszik az ember, akkor 
csicska lesz, mindenki kapcarongya — tán annak kellett volna lennem? 
Vagy megvédett volna az intézet, a nevelők tán megmentenek, ha én 
nem állok ki magamér?! És melyik nevelőtől kaptam én csak ENNYI 
szeretetet is?! Hány nevelő van egy intézetbe, tíz, húsz, harminc? 
KILENC intézetbe mennyi van akkor?! És azok közül EGYSZER volt 
EGYETLEN EGY, akiről pár napig azt hittem, hogy szeretem, mer 
szeret engem, a Maja néni — de aztán rájöttem, hogy csak eltűrjük 
egymást. És akkor mindig tovább, mindig új intézet, mire kicsit 
megszoktam valahol a szabályokat, a pofákat, megismertem a 
helyemet, lett volna pár barátnöm, addigra dobtak megin tovább — 
akiket , barátnömnek" mondok, azok se barátnők, csak annyi, hogy hát 
a másik szerencsétlen, aki legalább érti, hogy miről szól az életem! 
Aki arra kell, hogy mégis, kicsikét rámnézzen, meg ránézzek, néha 
még segítsük is egymást — mer egy idegenhez nem mehetek oda, hogy 
, adjál már öt forintot, mer éhenhalok"! Igazi barátnöm nekem talán 
csak egy volt, aki tényleg szeretett meg akit én is szerettem, az se 


tudom hol van már — na, hát akkor ilyen 18 év után MILYEN 
LEHETNÉK?! 

Közeledett akkor, hogy 18 éves leszek, nagykorú, mehetek végre 
világgá — hát amit az ember olyan rettentően vár! Már tűkön ültem, a 
napokat számoltam — amikor egyszercsak: bumm! — áthelyeztek a 
Kállaiba. Na most ez mi? De hát jó, áthelyeztek, akkor át vagyok 
helyezve, úgyis mindegy hogy honnan szabadulok! 

— Piroska, nemsokára szabadulsz — azt mondja a Kállaiba az 
igazgató az elbeszélgetésen —, mihez kezdesz? Kik a szüleid? Hol az 
állandó lakásod? Mit fogsz dolgozni? 

— Hát — mondom — én semmit nem tudok. Velem még nem közölték 
hogy kik a szüleim, meg hogy hol az állandóm! — hát én akkor még 
jóformán azt se tudtam, mi az hogy , állandó"! — Meg azt se tudom, 
mit fogok dolgozni. 

— Na jó — aszondja —, akkor majd megnézzük a dossziédat! 

Szép, nagyon szép: „megnézzük a dossziémat" — csak ám kiderült, 
hogy nincs is dossziém! Egy teljes hétig az egész Kállai a dossziémat 
kereste — sehol semmi! Fogtam magam akkor, visszamentem a 
Bányaiba — hátha ottmaradtak a papírjaim. 

— Hogy létezik ilyen — azt mondja a Bányai igazgatója a Kállai 
igazgatójának a telefonba —, hogy a Kovács Piroskának, aki mindjárt 
18 éves, és a maguk növendéke, nincs hova mennie, mer nincs is 
dossziéja?! Hogy képzeli ezt?! 

Amire meg a Kállai igazgatója kapta fel a vizet! Hogy én mit 
mászkálok a Bányaiba, meg mi közöm van nekem a dossziémhoz! 
Hogy ő úgy kirúg engem innen, hogy a lábam se éri a földet, mehetek 
ahova akarok! 

Hát én ilyet, hogy valakit még az intézetből is kirúgjanak, a 
BÖRTÖNBŐL, ilyet még nem is hallottam soha! Szóval hát ilyen 
felesleges voltam én mindenhol! 

De azért erre mégis megtalálták a dossziémat, nagynehezen 
előkerült mégis. Üresen. EGYETLEN LAPBÓL állt az egész, aminek 
egy vastag dossziénak kellene lenni, EGYETLEN SZÁL papírból! 

— Tessék — azt mondja az igazgató —: szülők tartózkodási helye 
ismeretlen, rokoni kapcsolata nincsen. Két hetet adok rá: keressen 
munkahelyet, lakóhelyet, intézzen állandót, intézzen ideiglenest, 
intézzen munkaviszonyt! Mehet! 


Közbe engem meg se tanítottak, hogyan kell állandót intézni, 
hogyan kell ideiglenest intézni, hogyan kell munkaviszonyt intézni! 
Csak álltam, mint a hülye! 

Na a vége az lett, hogy elhelyezett az intézet a Nyugati mellé egy 
munkásszállóra, a Szobi utcába. Oda bejelentettek állandóra — még ma 
is az az állandóm. Engem akkor el kellett volna látniuk ruhával, 
pénzzel, mindennel — SEMMIT nem adtak. Csak leráztak, szélnek 
eresztettek: csináljak amit tudok. Ami ruha rajtam volt, avval kezdtem 
el a nagykorúságomat. 

Pár hétig bírtam a Szobi utcát — mit csináljak: utáltam, na. 
Otthagytam, elmentem inkább egy barátnömhöz lakni. Ott is voltam 
négy napig: amikor a barátnöm apja meg akart erőszakolni, eljöttem 
onnan is. Éltem akkor az utcán. Három nap, három éjjel csavarogtam. 
De hát én előtte még soha nem voltam csöves, fogalmam se volt, 
hogyan lehet valami helyet találni, ahol mégis hát alszom egy kicsit — 
úgyhogy én tényleg egyfolytába csak jártam a várost, közbe esett az 
eső, fújt a szél, reggel már fagyott, kopogott rajtam a vizes ruhám, a 
gyomrom hangosan korgott — 

Negyedik nap megláttam egy házon a táblát: , Családsegítő" — 
bementem, de már szabályosan úgy estem be az ajtón. 

— Úristen, te hogy nézel ki?! 

A Bori volt, a Kardos Borbála, áldja meg az Isten. Akkor látott 
először — azóta aztán sokszor megkerestem. Telefonált rögtön a 
Bányaiba — vissza is fogadtak. Két hétre, amíg kicsikét kipihenem meg 
rendbe szedem magamat. 

Letelt a két hét: kihelyeztek egy másik szállóra, a Könyves 
Kálmánba. Ne tudd meg hogy milyen. Húú, a kosztól nem látni! De 
legalább ott voltak a barátnőim — a , barátnőim" —, egész kis 
gyűjtemény a Bányaiból. 

Akik akkor már mind kurvák voltak. 

És mondták, hogy próbáljam ki én is. 

Hát, mi mást tehetek — 

Ott volt a legjobb barátnöm is, a Mészáros Jutka, de ő akkor még 
nem volt kurva. Hívtam, jöjjön velem, próbáljuk ki együtt — de hát 
hogy ő neem, ő nem akar 

— Jó, elmentem akkor egyedül! 

De azt se tudtam én akkor még, hogy hogy, meg mint! 


Kimentem az Emkéhez. Annyit tudtam, hogy ott vannak mindig az 
arabok. Találtam is egyből két kuvaiti fiút. Láttam, az egyik nagyon 
néz — hát akkor biztos akar valamit. De nem vártam meg, én mentem 
oda hozzá. Persze nem tudtam még se arabul, se angolul, egy szót nem 
tudtam akkor még semmilyen nyelven, ök meg magyarul nem tudtak — 
valahogy mégis elmagyaráztam a hapsinak, magyarul, meg mutogatva, 
hogy én egy kurva vagyok, és szeretnék vele menni, pénzér, mutattam 
neki, hogy hatezer, meg le is írtam, meg is értette 

De a lányok mind háromezerér mentek akkoriba! Csak én úgy 
döntöttem, hogy hatot kérek, ÉN hatot! És a kuvaiti srácnak megfelelt 
a hat. Mutatta, hogy jó, rendbe — na, hát akkor gyerünk! 

De én úgy voltam először üzletbe, hogy letakartam a fiúnak a fejét 
egy terítövel, és elsírtam magam — így éltem először nemi életet 
üzletbe. 

Viszont ugye kaptam hatezer forintot — persze örültem neki nagyon. 
Húztam be mindjárt a Bányaiba, szaladtam a barátnðimhöz, az 
Andreához meg a Jucihoz, elmeséltem nekik — először el se akarták 
hinni. Hát ismertek engem, tudták, hogy a Bányaiba, amikor már 
SENKI nem volt szűz, én még mindig szűz voltam! Egyes egyedül 
csak én, az egész intézetbe! Énrólam el se tudták volna képzelni, hogy 
én valaha is kurva leszek! És akkor tessék: kikerülök — és egyből! És 
magamtól! — Na a hatezret persze rögtön elköltöttük, kimentünk az 
And-reáékkal és elvásároltuk az egészet — 

Persze nekem eléggé megtetszett a dolog, hogy na, hát ilyen 
könnyen hozzá lehet jutni a pénzhez — úgyhogy mindjárt másnap 
megin mentem. És MEGIN sikerült! Meg egész héten minden nap! 

Csak akkor már a régi kurvák morogtak. Hogy ki ez a lány, hogy itt 
elviszi ennek is a hapsiját, meg annak is a hapsiját — hát mit tudtam én 
még akkor, hogy ki kivel, hogyan, meg mit szabad, mit nem! Tudtam 
hogy az Omniába járnak az arabos kurvák, mentem akkor én is, meg is 
tetszett egy algíri fiú, ráhajtottam, elmentem vele — na, kiderült hogy 
foglalt már, jár az egyik lánnyal. Jött akkor az egész hadsereg utánunk, 
föl a lakásra, volt nagy aréna — 

Szóval nem volt könnyű az eleje, elég sok baj volt amíg ki nem 
ismertem a helyzetet, meg amíg a többiek be nem fogadtak maguk 
közé. De aztán lett egy-két barátnöm a kurvák közt is, elvittek a 
Novotelba, kurválkodtunk ott is, meg összemelegedtünk kicsit — aztán 


így szép lassan elfogadott mindenki, meglett a helyem. 

És éltem, elég jól, kényelmesen, mindenem megvolt már. 

Mondjuk amikor én ezt az arabozást elkezdtem, szűz éppen nem 
voltam már. Mer még a Bányai végén volt egy fiúm, akivel majdnem 
fél évig jártam — na ővele voltam én először, ő vette el a 
szüzességemet, 17 éves koromba, vagy valamivel később. Magyar srác 
volt, ismertem anyukáját, testvéreit, mindenkijét — hát rendesen jártunk 
mi. De valahogy nem volt ez egy jó kapcsolat, olyan nem tom milyen 
kapcsolat volt ez. Az anyukáját, azt nagyon szerettem — de a Zolit már 
nem annyira. Pedig még terhes is lettem töle egyszer — régen volt. 
Elvitték aztán katonának, úgyhogy széjjelmentünk, de nem nagyon 
bántam. Ő volt az első fiúm — meg az utolsó magyar fiúm is ő volt: 
őrajta kívül én magyarokkal soha nem foglalkoztam. Őutána én már 
csak araboztam. 

Egyik barátnöm, az Olga, az viszont CSAK magyarokkal 
foglalkozik, a Rákóczi téren — elég sokat mesél róla. Hát az egy 
egészen más dolog. Mert először is: oda olyan palik mennek, akiknek 
nem jut nő. Vagy mert olyan koszos, vagy mert olyan ortopéd, vagy 
ronda, vagy mittudomén, de szóval selejt, na — akkor ha pénze van, 
kimegy oda: ennyiből áll a Rákóczi tér. Az araboknál meg nem erről 
van szó! Hanem önáluk olyan szigorú a törvény, hogy odahaza csak a 
feleségükkel tudnak nemi életet élni — úgyhogy akkor EZER 
idejönnek, mint turisták, és pénzér vesznek maguknak nőt. De szóval 
nem az alja jön, akit már mindenki eldob, leköp — hanem jön 
mindegyik, tehát a szép is! Mer otthon egyik se kap nöt 

— és akkor én választhatok! 

Meg a másik különbség, hogy az araboknak pénzük van, a 
magyaroknak meg nincs. Hát ilyen, hogy ezerér mennek el a lányok, 
meg ÖTSZÁZÉR -— hát mi az? Az Olga tényleg elég csinos, meg 
minden — és akkor meséli, hogy bizony ő ötszázér megy egy 
fordulóra ! Meg akkor hozzá még szopni is kell, meg ilyenek — hát ez 
nálunk arabosoknál nincs. Meg nem tenném, semmi pénzér! Mi csak 
úgy normálisan lefekszünk azzal az arab hapsival, és kész! 

Nem, a kocsisor, az egy egész más világ. Úgyhogy én azt el se 
tudom képzelni, hogy ott álljak egy utcán, és szégyenkezve várjam, 
hogy hátha majd elvisz valami dégénérait, ötszázér — Isten ðrizz! 

Meg az is, hogy a Rákóczi téri lányoknak mindnek stricije van. De 


mindnek! Meg se állnának a placcon strici nélkül, még tán a többi 
kurva is kiirtaná az olyat, akinek nincs stricije! A stricik meg olyanok, 
hogy agyba-főbe verik a kurvákat, erőszakkal küdik öket, hogy ennyi 
meg ennyi pénzt muszáj nekik összeszedni, anélkül haza se menetnek. 
Ha meg bejött a kötelező pénz, a strici elveszi az egészet, de mindet! 
Na hát minálunk ilyen sincs. Én ha arabos kurva vagyok, nekem a 
közelembe se jöhet egy strici! Próbálkozott már, nem is egy 

— de én elzavartam a sunyiba, hát mi dolgom vele? És a többinek se, 
EGYIKNEK SE nincsen stricije, mer nincs is rá szüksége! Hanem ami 
pénzt egy arabos kurva összeszed, az az övé, azt nem egy stricire költi, 
hanem saját magára! Hát ez is óriási különbség! 

Közbe persze nem könnyű ez se. Mer egy az, hogy az ember egy 
állandó rémületbe él, hogy mikor marad teherbe — mer én azt a 
vágóhidat még egyszer nem élném túl, az hétszentség! A másik meg: 
hát az édsz — 

Amitől én végig rettenetesen féltem — hát én egyfolytába csak 
RETTEGTEM az édsztòl! Hát múlt évbe én négyszer mentem el 
vizsgálatra, mer már annyira féltem! Úgyhogy már ismert jól az orvos, 
meg már mondta is, amikor ötödjére is bementem: 

— Piroska, mér jött már megin? Hát magát már az idén NÉGYSZER 
levettük! 

— Igen — mondom -—, de én MINDIG szeretnék jönni, mer nem 
tudok aludni, annyira félek! 

— Nem kell — azt mondja —, elég ha évente egyszer jön. Vagy 
legfeljebb ha kétszer; attól függ, hogy mekkora a lelkiismeret- 
furdalása. 

De azér év elején megint elmentem, meg most amikor abbahagytam 
az egészet, újból elmentem — úgyhogy most tudom biztosan, hogy 
nincsen édsz-betegségem. 

Ami engem nem hagyott nyugton, az az, hogy arabokkal ugye 
olyan, hogy gumi, olyan nincs. Csak viszont ugyanakkor az arabok 
tisztábbak sokkal, mint a magyarok! Mer NAgyon tiszták! Meg ugye 
az arabok otthon addig nem lehetnek nővel, amíg feleségül nem veszik 
azt a nőt — hát akkor KITŐL kapnák az édszt? Ott önáluk sokkal, 
SOKKAL erkölcsösebb az élet, mint minálunk! Hát épp azér jönnek 
ide! — Szóval otthonról nem nagyon hozhatják — de jó, akkor attól még 
itt megkaphatják valakitől. Csakhogy ám én arra is vigyáztam, hogy 


olyan férfivel menjek el, aki előtte más lánnyal nem volt! Én minden 
este lejártam az Emkébe, az Omniába, mind az összes ilyen helyekre, 
hát tudtam mindig pontosan, hogy melyik kivel jár, meg melyik potya! 
Meg tudtam hogy mikor honnan jön gép, kijártam Ferihegyre, 
figyeltem, kik jönnek újak— szóval erre én borzasztóan vigyáztam! 

Nem, én azt hiszem, araboktól nem is lehet édszt kapni. Nem is 
tudok egyetlen lányt se, aki megkapta volna, pedig én aztán tényleg 
ismerem az összes arabos csajt. Mondjuk a Rákóczi tér, az más, azt 
nem tudom annyira — csak ott viszont gumival csinálják, ott az a jó. 
Énszerintem az édszt olyan lányok kaphatják meg, akik börtönbe 
járnak és buziskodnak a börtönbe, azokról jobban el tudom képzelni. 
De így a normális lányokról nemigen. 

Én egyszer voltam csak nemibeteg, azt is csak véletlenül kaptam 
meg, egy trippert, de akkor is még mielőtt észrevettem, szólt a hapsi, 
akitől elkaptam — elég szar volt ez is, jó darabig nem mehettem 
üzletbe, pénz meg persze sehol — 

Amióta én EZT csinálom, énnekem nem volt munkahelyem még 
soha, mióta EZ vagyok, nekem nem kellett dolgozni még egyszer se. 
Munkahelyem nem volt — csak viszont mindig be volt írva valami a 
személyimbe. Mer a rendőrök miatt muszáj: másképp egyből megvan 
a lebukás. De ez nem egy nagy valami, meg lehet oldani, csak oda kell 
rá figyelni. Volt egy hapsi, egy rendes vállalatnál, az beírta nekem, a 
pénz meg, ami járt volna, az övé volt — hát kit érdekel az a 3600 forint, 
vigye, nekem nem kell! Nekem csak a beírás érdekes! De még az 
albérletembe is kijárt a manus, oda hozta ki minden hónapba az ívet, 
hogy írjam alá: felvettem — gyönyörű volt. Azér HOGY meg tudnak 
alázkodni még egy kurva előtt is, ha pénzről van szó — 

Úgyhogy aztán így én nem is buktam le egész idő alatt 

— ha munkahelyem van, minden oké, a zsarunak csak ez az egy a 
lényeg: a munkahelyem meglegyen. Egyszer buktam csak le a 
káemkával, mer pont lejárt az egyik ilyen beírásom, és már az egy 
hónap is letelt, én meg hanyagoltam, nem jártam utána hogy legyen 
másik — és akkor bevittek. De ki is engedtek rögtön aznap még, mer 
behívtam a barátnőmet, akinél albérletbe laktam, be is jött egyből a 
férjével, és igazolták hogy ök eltartanak engem, amíg a három 
gyerekükre vigyázok — ennyi volt az egész. De OLYAN miatt én nem 
buktam egyszer se. Mer hiába lát engem a rendőr azzal az arabbal: 


szerelmesek vagyunk egymásba, és kész! A munkahelyem meg rendbe 
— úgyhogy tehet nekem egy szívességet! 

Csak viszont azt is megfigyeltem, hogy azok a lányok, akik ezt már 
régóta csinálják, tíz éve, meg még több: mind tönkre van menve. Mer 
hiába tudja, hogy kell a rendőr miatt az a munkahely, mégse intézi el 
magának — mer már annyira kész van. És akkor az ilyenek vagy spiclik 
lesznek, súgnak a rendőrnek, hogy , ezt tudom, azt láttam", és ezer 
hagyják öket futni — vagypedig állandóan a börtönt járják. Ismerek 
ilyeneket, hogy ki a börtönből, másnap, vagy jövő héten már újra be — 
nem is egyet ismerek ilyet. Meg hozzá persze el is issza magát — és 
akkor már úgy rohad el, kocsisoron, kocsmába, börtönbe. Hát látom, 
mer ismerem én majdnem az összesét, az arabosokat is, meg akik a 
kocsisoron vannak, azokat is eléggé — mer majdnem mind intézetis 
volt! Hát a kurváknak a háromnegyed része intézetis! Már amikor én 
elkezdtem ezt, és kimentem a kocsisorra, csak úgy, kíváncsiságból, 
széjjelnézni — látom ám: jé, hát ezt is ismerem, azt is ismerem ott, 
amazt is —- MAJDNEM MINDET ismertem már az intézetből! 

Meg arra is rájöttem, hogy mindenhogyan hülyeség csinálni ezt a 
kurvaságot. Mer úgyse tudja megtartani az ember azt a pénzt, amit így 
szerez. Mer egyszerűen ez van: összeszedel napjába háromezret, meg 
HATEZRET összeszedd egy nap — és másnap az szépen el is megy. 
Mer elmegy! Itt vagyok például én: nekem a ruhájaimon kívül másom 
nincs — SEMMIM nincs, na, ez olyan igaz mint hogy most itt ülök és 
cigizek! Ebbe minden lány azér megy bele, hogy majd akkor sok 
pénze lesz, és majd félretesz, vesz magának lakást, berendezi, minden, 
szóval hogy majd a jövője jobb legyen — és nem lesz meg a jövője 
egynek se! Mer én még olyan kurvát nem láttam, aki tényleg tudott 
volna félretenni! ügye, én is: a Bori a Családsegítöbe annyit 
könyörgött nekem, hogy jó, ha már abbahagyni nem tudom, legalább 
spóroljak, gyűjtsek lakásra, hogy majd ő vált nekem betétkönyvet, 
abba rakosgathatom lassan a pénzt — nagyon rendes volt, meg is 
ígértem neki, mindent megígértem én, mer tudtam hogy igaza van a 
Borínak — aztán semmi. Mer NEM TUDTAM félrerakni semmit! Mer 
ugye amikor én ezt elkezdtem, hát odáig voltam, hogy Jézus-Mária, 
MENYNYI rengeteg pénzem van, el voltam ÁJULVA— nade pontosan 
tudtam mindjár azt is, hogyha én holnap is élek még, akkor nekem 
HOLNAP is meglesz ez a pénzem! Akkor meg mér pont a mai 


pénzemből rakjak el? Hát spórolhatok holnap is! — és akkor ez így 
ment: ami bejött, az úgy el is ment. És én az egész Budapesten nem 
tudok EGY SZÁL kurvát mutatni, aki ezt másképpen csinálná! Mer ha 
pénze van?: mind örül, hogy most MINDENT megkaphat érte — hát 
akkor gyerünk! így, így megy ez. Úgyhogy szóval nem érdemes 
kurvának se lenni. 

Nade hát mi van helyette más? Van egy barátnöm, a Lili, intézetis 
volt ő is, de ő rendesen él, dolgozik, már évek óta ugyanazon a 
munkahelyen, normális, tiszta, szorgalmas, nem lop, nem csal, nem 
kurváskodik — és akkor mi a vége? A vége az, hogy nincs egy ruhája, 
amit felvegyen! Hogy nincs egy cipője, ami ne volna lukas! Hogy 
olyan lakásba van, hogy azt még putrinak se nevezném! Hogy már a 
buszon szólják meg, hogy , na nézd a kis cigánylányt, lefoszlik róla a 
kabát! hát erre sincs gondja?" — mer ilyenek az emberek! Hogy ha 
pénzünk van, kinyalják a seggünket — de ha meg nincsen pénzünk, 
még meg is aláznak hozzá! Úgyhogy a végin már én adtam a Lilinek 
ruhákat a magaméból, meg cipőket válogattam neki, hogy mégis már 
ki tudjon menni az utcára! Egy RENDES lány — na? Hát akkor mit 
gondoljak?! Amikor látom, hogy a mai világba csak azok élnek meg, 
akik úgy szerzik a pénzt, ahogyan nem szabad! 

Énnekem ennyi volt a választásom. Szakmát az intézetbe nem 
engedtek tanulni, gyárba robotolhatnék, güriznék a semmiér, 
munkásszállón laknék, hozzá még le is néznének, , na a kis intézetis, a 
kis cigánylány, talpa sincs a cipőjének!" — hát én akkor inkább ezt 
választottam, így legalább mégis megvolt mindenem. Meg nem 
mutogattak rám az utcán. Mer amikor kurva voltam és megvolt a 
pénzem, az emberek mind meghajoltak előttem, köszöntek előre — így 
van ez: akinek pénze van, MINDENE van, az akkor nem is cigány 
már, akár még koszos is lehet, meg akármekkora kurva, annak akkor 
már kijár a tisztelet! 

Én ezt választottam inkább — csak közbe meg láttam, hogy ez se 
megoldás. A Bori volt nagyon rendes, meg az Annamari, a doktor 
Faragó Gáspárnak a felesége, ök sokat segítettek nekem, a Bori még a 
lakásigényt is beadatta velem, majdnem hogy erőszakkal, meg mindig 
elláttak tanácsokkal, hát tudják jól az életemet, meg az Annamari egy 
könyvet is akar írni a Bányairól, szóval tudja pontosan hogy miről van 
szó — na ök ketten kezdték nekem mondogatni, ahogy így bejárogattam 


hozzájuk a Családsegítőbe: 

— Piri, tudod mit? Férjhez kéne menni neked! Kéne találnod egy 
olyan férfit, aki rendes, meg akivel jól meg tudsz lenni! Megállj csak, 
majd mi keresünk neked egy jó férjnekvalót! — mer ök is nagyon 
szerették volna, hogy már abbahagyjam ezt az egészet. 

En addig nem is gondoltam erre! De akkor valahogy elkezdtem 
törni rajta a fejemet, és — hát tényleg: sokkal jobb lenne! Talán tényleg 
ez a megoldás! 

És akkor éppen volt is valaki — és akkor én elhatároztam, hogy 
hozzámegyek. A Mohamed úgyis azér jött Magyarországra, hogy 
feleséget válasszon — hát akkor jó, majd én leszek a felesége! 

Szóval, ez úgy kezdődött, hogy nekem volt egy egyiptomi fiúm, 
akit nagyon szerettem, és majdnem egy évig vele futottam. Közbe 
persze üzleteltem is — de azér vele is jártam, szóval ő volt az állandó 
fiúm, ez a Musztafa. Ő tudta jól, hogy én csinálom az üzletet is — hát 
úgy is ismerkedtünk meg, üzletben. 

Én nagyon szerettem a Musztafát — pedig borzasztó szemét volt 
velem! Tudta, hogy nincs semmim, hogy üzletbe kell mennem hogy 
valahogy megéljek — és akkor képes volt és hazautazott egy hónapra 
Egyiptomba, és itthagyott nekem 50 forintot! Írd és mondd: ÖTVEN 
forintot! Pedig teli volt pénzzel — és mégis hagyta, hogy üzleteljek! 
Utána meg még felelősségre vont, hogy én kikkel kurválkodtam! 

Meg az az igazság, hogy még vert is. De annyira megvert, hogy 
egyszer is vagy tízszer elájultam — fellocsolt: ütött tovább! Ilyen egy 
moslék állat volt — de akkor én nagyon szerettem még. Nem tudom, 
mér! Talán mert eleinte nagyon rendes volt — vagy tudja az Isten. Meg 
hát a kurváknak általába mindig van egy állandó fiújuk, mer mindig 
mással lefeküdni, az azér nehéz, muszáj hogy legyen EGY valaki, 
akihez TARTOZZUNK! Közbe meg az is, hogy 37 éves volt, majdnem 
hogy apám lehetne, és én kicsit úgy is vettem, félig mint a fiúmat, félig 
mint apámat, tán azért is, hogy nekem sose volt apám — szóval tudja 
fene, de nagyon ragaszkodtam hozzá. A rohadt szemétládához. Mer ő 
meg tudta ezt — és akkor egyfolytába csak megalázott. 

Na, és akkor közbe meg összeismerkedtem ezzel a Szíriáival, a 
Mohameddel, aki a férjem lesz. Ez érdekes volt: övele nem is az 
üzletbe jöttem össze, hanem volt egy barátnöm, a Juli, aki 
tulajdonképpen nem is volt kurva, hanem csak járt ezzel a 


Mohameddel. És már úgy volt, hogy el is veszi feleségül a Mohamed a 
Julit. De akkor a Mohamednek hirtelen el kellett utazni Líbiába, és 
amíg oda volt, a Juli összejött egy másik Szíriáival. Megjött a 
Mohamed, hogy elvegye feleségül a Julit — és a Juli nem volt már 
sehol. Úgyhogy akkor én vigasztaltam [a Mohamedet, mentem vele 
ide-oda, hogy lefoglaljam kicsit, hogy mégis ne bánkódjon annyira, 
lementünk egy hétre a Balatonra, elmentünk Egerbe, meg ilyenek — és 
akkor így, apródonként alakult ez ki. Az én helyzetem pont olyan volt, 
hogy pénzem semmi, csak egy csomó mindenféle tartozás, nem volt 
lakásom se, aludni se tudtam hol — a Mohamed meg NAgyon rendes 
volt, pénzt adott nekem, meg MINdent adott, elvitt magával a lakására, 
hogy legyek ott vele — szóval pont a fordítottja volt a Musztafának! 

Egy hónap alatt zajlott le ez az egész. Egy hónap után én 
elhatároztam, hogy hozzámegyek a Mohamedhez feleségül. Úgyhogy 
akkor megbeszéltük hogy összeházasodunk — és most lesz majd 
júniusba az esküvönk. 

Utána persze már észhez kapott a Musztafa is, írt egy levelet, 
könyörgött nekem, hogy ne hagyjam el, menjek vissza hozzá, ez lesz, 
az lesz, amaz lesz — de hát én most nem foglalkozom övele. 

Namost, a Mohamed, az szíriai — de nem Szíriába lakik, hanem 
Egyiptomba, Kairóba. Mer tanár, és angolt tanít Egyiptomba. Most 
meg majd valószínű Líbiába fog átmenni, hogy ott tanítson angolt — 
úgyhogy úgy néz ki, Líbiába fogunk majd élni. A Mohamed először 
abba volt, hogy ő jönne ide, átköltözne Budapestre — nade hát mire? 
Tanítani mondjuk itt is tudna — de mennyiér, hétezerér, nyolcér? Hogy 
ebből éljünk meg ketten? Amikor itt se lakás, se semmi! Kinn meg ott 
van neki a lakása, keres 600 dollárt, meg még a bankba is van neki 
pénze — úgy már meg tudunk élni! Úgyhogy megyünk el — 

Most kinn van a Mohamed Kairóba, de írja nekem a leveleket. 
Rendesen, magyarul, mer egész jól megtanult, még írni is, egy 
szótárból tanult meg — hát nagyon értelmes, hát egy tanár a Mohamed! 
Kicsit én is megtanultam már arabul, meg angolul is kicsikét, hát a 
kétévi arabozásba csak ragadt rám valami, de azér jobban magyarul 
beszélünk, meg a leveleket is magyarul írja a Mohamed, nagyon szép 
leveleket — 

És, mondom, igazán nagyon rendes a Mohamed. Hát például ilyen, 
hogy telefonáltam neki Kairóba, és megmondtam neki, hogy 


megcsaltam. Az egyiptomi fiúval, a Musztafával, akivel egy évig 
jártam. És még ebbe is belenyugodott a Mohamed! Elmondtam neki, 
hogy miér csináltam: mer öt még csak egy hónapja ismerem, a 
Musztafával meg egy egész évig voltam együtt, és egyszercsak 
beállított a Musztafa, és akkor — és belenyugodott, még ő mondta, 
hogy ne idegeskedjek — szóval tényleg rendes! 

És — hát tudja Isten. Húsz éves vagyok már, elég sokat láttam az 
életből — úgyhogy énnekem ennyi már tényleg elég, hogy RENDES. 
Úgyhogy én most már eléggé biztos vagyok a dologba. 

Megegyeztünk, hogy összeházasodunk — és akkor én szépen abba is 
hagytam az üzletet. Most, két hónapja: abbahagytam. Azt mondják, ezt 
csak elkezdeni nehéz, meg abbahagyni — és ez tényleg így van. Mer 
nem az, hogy az ember , megszokja azt a változatosságot" — hülyeség, 
mer én még máig se szoktam hozzá a változatossághoz! És még most, 
két év után is GYÜlölök együtt lenni egy olyan férfival, akiről azt se 
tudom hogy kicsoda! Tudod mire gondolok olyankor közbe? CSAK a 
pénzre, CSAK! Hogy ez itt most férfi-e, vagy micsoda, hogy szép-e, 
vagy csúnya, ez engem egyáltalán nem érdekel — PÉNZE van, és 
nekem fizetni fog, ennyi, kész! Amikor a Musztafával voltam, az más 
volt, akkor nem a pénzre gondoltam, hanem örá magára, meg mondjuk 
most a Mohameddel is; meg tegyük fel véletlenül előfordúlhat még 
mással is, hogy van azért benne egy kis öröm is, mer egy-két férfi meg 
tudja csinálni, hogy legyen, és HA ÉN AKARNÁM, akkor lenne 
benne örömöm is — de minek akarnám? Mi a fenének akarnék én egy 
idegennel örömöt érezni?! Az üzlet különbenis csak arról szól, hogy 
NEKI meglegyen az öröme — nekem meg a PÉNZEM legyen meg! 

Szóval ha egy lány ezt abbahagyja, akkor nem a változatosság 
hiányzik neki. Hanem a pénz. Ilyen egyszerű ez! Egy ilyen lány úgy 
tudja csak abbahagyni ezt, ha talál egy olyan férjet, akinek mindene 
megvan. Aki ki tudja elégíteni azt a nőt — már pénzbelileg értem —: ha 
ez bejön, akkor nincs semmi gond. Mint ahogy most nekem sincsen 
semmi bajom tovább: a Mohamed rendes is, pénze is van neki, 
ismerem már, nemi téren is, meg mindenhogyan, a felfogását, 
elgondolásait, meg szeretem is — úgyhogy tudom: övele tudok majd 
élni. 

Először biztos nem lesz könnyű. Mer ha Líbiába megyünk — hát a 
Mohamed elmondta, hogy nem egy Jó hely, elég szar hely. Hogy olyan, 


hogy még csatorna sincs a városban, minden mocsok ott folyik végig 
az utcán — 

Meg eléggé meleg is van. 

Meg az is, hogy akár Egyiptomba megyünk, akár Líbiába, mindegy: 
az araboknál az a helyzet, hogy én még az utcára se mehetek ki 
egyedül, csak ővele, a férjemmel. Ott nincs olyan, hogy fogom 
magam, elmegyek sétálni, vagy elmegyek diszkóba — hát diszkó nincs 
is, egyáltalán! Meg inni se lehet, semmit! Nekem mindent elmondott a 
Mohamed, semmit se titkolt el. 

De azér az is biztos, hogy jobb életem lesz, mint itt. Meg ha érzek is 
majd valami hiányt benne, akkor is: tudom, hogy valami célja van! 
Mondják itt most nekem: 

— Piroska, nem félsz? Elmész, idegenbe, hát hogyan? Mégis: 
magyar vagy — 

Mér, hát mit adott nekem ez az ország, hogy inkább itt szenvedjek? 
Menjek tönkre, rohadjak el?! , Magyar vagyok" — nagy dolog! Mit 
kezdjek vele, megbaszhatom! Legyek itthon kurva tovább, vándoroljak 
egyik Ibusszobából a másikba, dögöljek meg édszbe — amikor ott meg 
lakásom lesz, normális életem, gyerekeim, rendes férjem, és NEM 
LESZEK SZERENCSÉTLEN! 

Ott a nök nem dolgozhatnak, a férjüknek kell eltartani öket. De azér 
talán mégse lesz unalmas — azt mondja a Mohamed, hogy ha Kairóba 
megyünk, ott van neki egy barátja, aki jegyző, de közbe sportol, és 
akkor majd az eljár hozzánk, és ővele sportolhatok. Még nem tudom, 
hogy mit — ez majd még eldől. Hát, majd meglátjuk — 

Most egyelőre várok. Várom, hogy a Mohamed visszajöjjön — 
május végén jön már, és akkor elkezdjük intézni a papírokat, és 
megyünk. De addig is: rendbe vagyok most már. Küldött a Mohamed 
pénzt, küldött 550 dollárt, és azon kivettem ezt a lakást — simán 
megkaptam: azon se akadékoskodtak hogy cigány vagyok, csak 
megmutattam a pénzt, befizettem, és már jöhettem is — 

Azért ha kimegyek, hazajövök majd néha. Nem is énmiattam, 
hanem a völegényem nagyon szereti Magyarországot, valahogy tetszik 
neki — mit tudom én. Úgyhogy megbeszéltük: minden júliusba és 
januárba fogunk majd jönni. De azt kikötöttem, hogy csak akkor 
jövünk, ha énnekem kedvem lesz, ha ÉN akarok jönni! Ha én azt 
mondom, ne jöjjünk: akkor nem jövünk! Akkor inkább elmegyünk egy 


olyan helyre, ahová ÉN vágyom! 

Marci mondja: 

Nekem a rendőrséggel eddig még csak egyszer volt bajom — akkor 
se a hit végett, vagy valami, nem, azér nekem még nem szóltak sose. 
Ez annyi volt, hogy épp nem volt munkahelyem, és két haverommal 
csavarogtunk valahol Pestlőrincen, és este volt már, de nem volt 
kedvünk hazamenni — megláttunk egy nagy tízemeletes házat: hajrá, 
aludjunk ott! Bemegyünk, lefekszünk a lépcsőházba, alszunk már 
javába — egyszercsak jön valaki. Civilbe — de egy rendőr. Hát pont az 
lakott ott! Eggyik barátomat egyből el is kapta, mi meg ketten 
fölszaladtunk a tetőre. De a tetön nem volt átjáró a másik házra, a 
rendőr meg észrevette hogy futunk — na, szóval be lettünk vive a 
pestlõrinci kapitányságra. 

Persze már a kocsiba elkezdtek szórakozni velünk, hogy hú, milyen 
jó, épp szolgálatba van a boxos emberük, legalább lesz neki egy kis 
edzése, meg így meg úgy — de aztán nem vertek meg. Beraktak a 
fogdába, ott voltunk estétől másnap délután négyig. Délelőtt már 
tudtak telefonálni anyukámnak a munkahelyére, behívták — aztán anyu 
bejött értem és kihozott. Elmondták neki, hogy milyen jómadár a fia, 
még munkahelyem sincs a személyigazolványba, már másfél hónapja 
nem dolgozok sehol, meg ez meg az, anyu meg szépen eljátszotta, 
hogy erről ő még nem is hallott, meg dumált nekik ott vagy egy órát — 
aztán elmehettünk. Szóval nem volt vészes. És, mondom, ami a 
lényeg: nem vertek meg akkor se. Mer van olyan hely, ahol megverik a 
srácokat — például a Budapesti Rendőrfőkapitányság. Ott egy gyereket 
már azér megvertek, amér nem dógozott másfél hónapig — pont ezer! 
Igaz hogy utána kiengedték, de előtte úgy megverték, hogy még a foga 
is ki lett neki rúgva itt elől. — Szóval, szerencsém volt — 

Na hát az az igazság, hogy nem mindig van munkahelyem. Mer 
nem szeretek dógozni. Most itt az Autókernél elvagyok, ez mondjuk 
nem túl rossz, mer elég szabad, egész nap csak furikázunk a városba, 
néha még vidéken is — el lehet viselni. De azt, hogy be vagyok zárva 
egy gyárba, és akkor semmit se csinálhatok, csak ott imitálom egész 


nap a munkát, és mindig ugyanazok a falak -pfúú, azt eggyáltalán nem 
szeretem í 

Jancsi mondja: 

Mi négyen vagyunk testvérek, úgyhogy szóval elég nehezen nöttünk 
föl, mer apu csak munkás, szóval szerelő egy csepeli gyárba — de azér 
nem voltunk állami gondozottak, eggyikünk se, otthon voltunk mind. 
Hát ezt mondjuk a hit is tiltsa, hogy a gyerekeket állami gondozásba 
adni, mer ha egyszer már megszülettek, akkor föl is kell nevelni öket - 
mer szóval anyukám, az Jehova tanúja volt. 

Az apu nem, az eggyáltalán nem volt az soha, söt az apu mindig is 
ellenezte ezt a hitet, nem is akarta engedni anyut hogy eljárjon a 
gyülekezetbe — hát még olyan is volt, hogy baltával megkergette az 
anyut, amikor az anyu menni akart, meg ilyenek — úgyhogy aztán az 
anyu abba is hagyta az egészet. Pedig ô már alá volt merítkezve, 
szóval igazság szerint őneki már nem lett volna szabad abbahagyni ezt 
-nagyon sokat tűrt az anyu, de a végin aztán mégiscsak abbahagyta, és 
most már eggyáltalán nem jár a gyülekezetbe. Volt olyan, hogy az anyu 
elindult este, hogy na elmegy a nővéremmel gyülekezetbe, az apu meg 
bedühödött, utánuk ment motorral, hogy megverje az anyut és 
hazavigye — és ott robogott el mellettük a motorral, és nem vette észre 
őket, egyszerűen nem látta meg az anyut! Ezt az anyu mesélte el. 
Szóval, ez is olyan különös! Egyszer meg megesküdött az apu, hogy 
megfujtsa az anyut, csak kerüljön elő, meg végigordítozta az egész 
szomszédságot, és akkor az öcsém meg elszaladt az anyu után a 
gyülekezetbe, hogy szóljon neki, és akkor erre föl az egész gyülekezet 
ott imádkozott az anyuér, hogy ne fujtsa meg az apu, meg ne is bántsa 
— és akkor utána mikor az anyu hazament a nővéremmel, addigra az 
apu teljessen le volt higgadva és ott aludt a tévé előtt és hozzá se nyúlt 
az anyuhoz. Szóval ez úgy van, hogy — hát a HIT. Tehát hogy HINNI 
kell ebbe, erősen hinni -és akkor nem is történik meg a baj. — Most 
lehet hogy ez valahogy egy kicsikét fura, ahogy ezt így elmesélem, 
hogyha valakinek nincsen semmilyen ismerete ezekről a dogokról, 
akkor lehet hogy olyan szinte hihetetlen is neki az egész -pedig ez 
megtörtént! 

De aztán az anyu mégis kimaradt a gyülekezetből, ezt pontosan még 
most se tudom hogy mér-hát biztos elfáradt az anyu. Meg talán ugye a 
hite se volt eléggé erős, úgyhogy nem tudta elviselni mégse az apu 


hogyishívjákolását, és akkor ezer — ki tudja? De szóval abbahagyta, 
most már nem jár ő se. Én viszont mégis az anyutól örököltem ezt a 
Jehova tanúja-hitet, meg a növérem is. Hát most is van otthon 
majdnem egy egész bõröndre való ilyen cuccunk, amit még az anyu 
gyűjtött össze, Jehova tanúinak a különböző könyvei, újságjai, meg 
satöbbi. Amiről az apu nem is tud! Mer ha az apu tudna róla, akkor 
már kidobta volna az egészet a szemétbe. Úgyhogy, mondom: lehet, 
hogy ha az anyu nem tanulta volna ezt a hitet, akkor talán én se 
kezdtem volna eljárni. De hát ezt nem lehet biztosra tudni, mer az is 
lehet hogy akkor meg másvalaki által kerültem volna oda — ezt senki 
nem tudhassa. 

Én mondjuk a szüleimmel vagyok, nincsen semmi probléma. 
Apukám le van százalékolva, érszűkülettel, kocsikísérő volt ő is, mint 
most én, anyukám, az viszont ilyen benzinkutas. Úgyhogy nincs gond. 
Egy szem gyerek vagyok, szóval nálunk se volt ez, hogy állami 
gondozás, vagy ilyesmik. Minden oké, még annyi sincs, hogy ezer a 
sátánozásér szólnának — pedig lássák mindig a cuccomat, meg tudják 
hogy megyek el, de nem vacakolnak érte. Mindig mondják, hogy ez 
egy nagy hülyeség, meg így meg úgy, de azért hagynak, nem 
foglalkoznak vele, mer valahogy azt hiszik, hogy ez csak egy gyerekes 
ökörség, akkor meg csináljam, amíg meg nem unom. Inkább azér 
szólnak, hogy ne legyek koszos, vágassam már le a hajamat, meg 
ilyenek — szóval ki lehet bírni. 

Csak az a rossz, hogy Csepelen lakunk. Régen Angyalföldön 
laktunk, ott is születtem, ott is nőttem föl, az jó nagyon, Angyalföldet 
szeretem, inkább oda húznék — de hiába, mer sajnos mondom Csepelen 
lakunk. 

Most mi is a Húszadik kerületbe lakunk, szintén Csepelen. De lehet 
hogy elfogunk költözni, mer lehet hogy elmegyünk Magyarországról. 
Mer az anyunak van két testvérje Ausztráliába, és azok hívnak minket 
is, azt mondják hogy nem olyan rossz — hát én még nem voltam ott, de 
mondom, az anyunak a báttya meg a nõvére eléggé dicséri. Úgyhogy 
oda akarunk kimenni — hogyha lehet. De ezt alig merem már mondani, 
mer aki csak hallja, rögtön: ,,és akkor mi lesz a lakásotokkal?! adjátok 
akkor nekünk a lakást!" Pedig azt nem adhassuk senkinek se — mer 
szóval úgy akarnánk menni, hogy hát az apu nélkül. Mer az apunak 
mondjuk elég rossz a természete, meg minden, úgyhogy az anyu nem 


bírja mellette — hát tulajdonképpen ezmiatt is akarunk kimenni. Meg 
hogy az anyu megin járhasson Jehova tanúihoz — mer ott is van 
gyülekezet, és akkor oda eljárhatna. Úgyhogy szóval ez a lakás nem 
maradna üres-sen, mer hát vagy az apu maradna benne, vagypedig 
ugye az államé lesz. 

Szóval, mondom: én az anyun keresztül kaptam ezt a hitet, ezt a 
Jehova tanúja-dógot, én ebbe már belenevelkedtem. Még amíg kicsi 
voltam, évekig eljártam az anyuval a gyülekezetbe, meg most is, hogy 
már nagy lettem, eljártam majnem egy évig, úgyhogy összevissza olyan 
tíz évet foglalkoztam én már evvel. Csak viszont én még nem voltam 
alámerítkezve, tehát én még nem voltam rendes Jehova tanúja. Hát 
nálunk evvel kezdödik az egész, hogy aki már megtanult mindent, ami 
így fontos a hitből, szóval már megerősödött neki a hite, azt a többi 
Jehova tanúja alámeríti a vízbe, és akkor attól kezdve már az is rendes 
Jehova tanúja lesz, mint a többi. De szóval én odáig nem jutottam el. 

Én most már majdnem négy éve járok, most lesz a negyedik éve. 
Tizenhat éves voltam, amikor ez elkezdődött. 

Ez úgy volt, hogy láttam egy adást a tévébe, amibe szó volt erről, 
hogy a sátánimádók így meg úgy — de a tévé nem magyarázta meg, 
hogy mi is volna ez, meg mi a lényege, hanem épp csak úgy említette a 
dogot! Na, azér én mindenhogyan kíváncsi lettem rá, hogy miről is van 
itt szó! 

Aztán, rá kábé egy hétre: eggyik aluljáróba megjelent egy fölirat. 
Három haverommal voltam, és felfigyeltem rá, hogy ott ácsorognak 
egy csomóan, ilyen szakadt egyének, de azt se láttam, hogy mit 
néznek! 

— Mi van ott érdekes? — és odamentem. Elősször aszittem, hogy tán 
a rendőrök vernek valakit, vagy hogy ott fekszik valaki a földön, vagy 
ilyesmik, mittudomén. -Mi lehet olyan érdekes, hogy ennyien nézik? — 
aszt odamegyek, látom: egy fölirat. Én nem értettem elősször, hogy 
mit jelent! Mer csak úgy nagyjából mondta meg, hogy mi újság: ott 
volt a fordított kereszt, meg utána mindenféle adatok. Hogy 
Nememlékszekmilyen János utca, meg egy szám, meg még számok. 

Akkoriba én a bojszolgálatnál dolgoztam, ismertem jól az egész 
város területit, mer mindenhova hordtam a mozijegyeket meg az 
ajándékkosarakat — nézem a föliratot, és egyből beüt: hát ez egy cím! 
Hát én már jártam is ott! Meg egy időpont, szóval hogy milyen nap, 


meg hogy hány órakkor — 

— Hoppá — mondom ott a többieknek —, hát ez egy házszám, vagy 
valami! 

— Mii? Egy házszám?? — mindjár odajött mindegyik, nézték ök is. — 
MILYEN házszám?? 

No, és akkor fölmentünk, abba a bizonyos időbe, este nyóckor, 
vagy tízkor, nem tudom már, de sötétbe, mind a négyen. És akkor ott 
már vártak minket! 

— Nem az ilyen és ilyen utcába jöttetek — azt mondja a csávó —, az 
ilyen meg ilyen házszámra? 

— De — mondom -, persze! 

— Jó van — aszondja —, akkor gyertek utánam! 

És akkor mentünk vele. De közbe nem is az az utca volt az, meg 
nem is az a házszám! Csak azt írták ki, meg annak a KÖZELIBE volt a 
cím! Szóval: mégse írták ki az igazi utcát, meg az igazi számot, mer az 
titkos volt! 

És akkor mentünk evvel a másik három sráccal, és bevitt minket. És 
kész: azóta is járunk oda, mind a négyen. 

Én tulajdonképpen katolikus voltam eredetileg, római katolikus — 
tehát nekem akkor el kellett menni egy katolikus paphoz, megmondani, 
hogy már nem akarom továbbfolytatni azt a hitet, amibe odáig voltam, 
nem akarok már a római katolikus vallásba lenni. Ez úgy megy, hogy 
ilyenkor két Jehova tanújával kell nekem odamenni, hogy legyen két 
tanú is, úgyhogy mi hárman voltunk ott ennél a papnál. És akkor a 
római katolikus pap el akarta kérni a személyigazolványunkat. Hogy 
adjuk oda neki, mutassuk meg! De mi mondtuk neki, hogy milyen 
jogon adjuk mi oda a személy-igazolványunkat? Akkor azt mondta a 
római katolikus pap, hogy másképp nem érvényes a kiiratkozás. De a 
két Jehova tanúja azt mondta rá, hogy Isten előtt így is érvényes. Tehát 
mi odamentünk, kijelentettük hogy én kilépek — ennyi elég. És 
eljöttünk, otthagytuk a római katolikus papot. 

Õnáluk van ez a bemerítkezés, szóval hogy akit fölavatnak, azt 
belerakják a vízbe — minálunk meg pont az ellenkezője: minekünk 
tűzön kell átmenni. Úgy is hívják, hogy , tisztítótűz". Ez egy kábé 
akkora darab terület, mint egy kis szoba, szóval olyan három méter 
vagy négy, és tűz, vagy majnem csak parázs — és akkor azon végig kell 
gyalogolni. Le kell vetközni tiszta meztelenre, és akkor mezítláb, és 


nem szabad szaladni, hanem szép nyugodtan kell menni, szóval olyan 
nincs, hogy átugrom, vagy futok, nem: rendessen menni! És akkor 
átadja magát az ember testileg-lelkileg a Sátánnak, szóval evvel így a 
Sátán szolgálatába áll. 

Én mindjár majnem az elejin keresztülmentem már ezen — nem 
olyan vészes azér! Hát csak egyszer kell átmenni rajta — kicsikét 
bizserget, meg azér a helye is megmarad egy ideig, utána nem esik jól 
a cipő az ember lábán, de ki lehet azér bírni. 

Meg még utána akkor vérkeresztséget kötünk: mindenki elvágja a 
kézit, pengével, itt fönn az érnél, és akkor összetartsuk, összeéltessük, 
hogy egybe menjen a vér — és akkor ez annyi, hogy testvérek lettünk, 
ez jelképezi, hogy egyazon hiten belül vagyunk. — Valaki azt a 
hülyeséget mondta erre, hogy „na ugye: így terjed az édsz!" Ami hát 
egy marhaság. Mer ott miköztünk szerencsére senki sincsen, akitől az 
édszt el lehetne kapni. Mer olyan ott nincs, hogy váltogatnánk a 
lányokat. Most például van pontossan 13 fiú, meg hozzá pontossan 13 
lány, rendessen elosztva a 13 fiúra, és akkor azok mindig együtt 
vannak, cserebere nincsen, eggyáltalán. Úgyhogy szóval — 

Hát az eléggé rossz volt, hogy amikor kicsi voltam, nem lehettem se 
úttörő, se kisdobos, se kisz-tag, se semmi ilyesmibe nem vehettem részt. 
Mer ezek a dolgok ellenkeznek a Jehova tanúinak a hitével. Persze 
nemcsak a jehovisták nem lehetnek úttörök meg kiszesek, hanem azok 
se, akik erőssen vallásosak — csak hát ilyen Jehova tanúi között van a 
legtöbb. Szóval nem lehettem úttörő-ment az osztály az ünnepélyre, de 
engemet nem engedtek be. Én nem is akartam bemenni, mer nem is 
lehetett, és tudtam hogy nem lehet 

— csak azér mégis rossz volt. Ök bementek az ünnepélyre 

— nekem is oda kellett menni, csak nekem kinn kellett leülni, oszt 
meg kellett várni kinn, amíg vége lett az ünnepélynek, csak utána 
mehettem haza, a többivel. Mer én nem voltam úttörönek felavatva — 
hát tudták rólam, hogy én Jehova tanúja vagyok, vagyis hogy evvel 
foglalkozok. Ez mondjuk elég rossz volt. 

Meg az is, hogy a szakmunkásképzőbe én mindig megírtam 
rendessen a leckét, meg nem pofáztam vissza a tanárnak, mint a többi 
— úgyhogy akkor azt mondták rám, hogy , jó kisfiú" vagyok, meg hogy 
talpnyaló vagyok — hát úgy mondom, ahogyan ök mondták! —, amér én 
megcsinálom a leckét meg nem pofázok vissza, azt mondták hogy 


biztos azér vagyok ilyen, mer a szüleim jóba vannak a tanárokkal, meg 
ilyenek — 

Meg az se volt jó, hogy mindig mikor beszéltem róla, hogy van 
Isten, meg hogy szeretni kell az Istent, akkor a többiek mindig 
kinevettek. A kilencven százaléka kinevetett! Azér vannak egy páran, 
akik most is hisznek Istenbe 

— csak nem a fiatalok. Még tán legjobban a narkósok között van a 
legtöbb, mer azokat mostanába elküdik valamelyik egyházhoz, 
tartanak nekik ilyen foglalkozást, hogy segítsék öket, ,, Veszélyeztetett 
Fiatalok", ez a neve neki, tehát akik nem találják a helyüket, ezt nem 
tom melyik egyház tartsa — de hát a többi, az csak nevet rajtam. A 
papírgyárba is, amikor próbálok erről beszélni, senki se hiszi el, csak 
neveti mind — hát ez eléggé rossz. 

Mi már különben nagyon régen együtt vagyunk a Jancsival, szóval 
jó barátságba. Még mielőtt én a sátánosokhoz kezdtem járni, meg 
mielőtt ő így komolyabban kezdte volna tanulni ezt a Jehova tanúja- 
dógot, mi már eggyütt csavarogtunk, már általános ötödik óta, szóval 
majnem kilenc éve már. Vagy az utcán ökörködtünk, vagy fölmentünk 
mihozzánk, vagy őhozzájuk, általába inkább őhozzájuk, mer ott jobb 
volt, és akkor így elhülyéskedtük az időt — tulajdonképpen minden nap 
evvel telt el: reggeltől estig eggyütt. Sokszor még ott is aludtam 
önáluk, meg ilyen dogok — úgyhogy ott a házba már aszitték, hogy 
valami bajunk van, szóval hogy talán homokosok vagyunk, vagy 
valami, mer hogy csajokkal akkor még nem nagyon foglalkoztunk 
annyira — hát elég kicsik voltunk, szóval fiatalok, 12-13 évessek csak 
—, de viszont állandóan eggyütt láttak minket, úgyhogy már biztos 
hogy rosszat gondolt rólunk mindenki. Pedig csudát, hát mi csak jó 
haverok voltunk — habár tényleg elég jó barátok. És akkor ez meg is 
maradt mostanig. 

Amúgy nálunk sátánistáknál az van, hogy nekünk nem lehet 
továbbtanulni. A tanulás, az tiltva van — mer a tanulás marhára leköt, 
meg esetleg teljessen más irányba vinne el minket, mint amerre menni 
kell. Ez van — hát például a vezetönk: megvan neki a nyóc általánosa - 
kész. Közbe ő egy elég jómódú családból való, úgyhogy rengeteg 
pénze van neki, azelött gebines volt, de még most is van valamije, ezt 
biztossan nem tudom, de a lényeg hogy mindig van pénze — hát akkor 
meg minek tanulna? — De mondom, minekünk nem is szabad tanulni. 


Viszont ez nem is izgat minket. Szóval hát én amúgy se akartam 
soha tanulni. Én már eleve úgy indultam: örülök, ha kijárom a nyóc 
általánost, aszt annyi! Nem voltam én sose barátja a tanulásnak, mer 
eléggé ellensége voltam neki! Tán kétszáz nap egy évbe az iskolai 
tanulási idő, vagy mennyi, nem is tudom már — nekem meg volt száz- 
valamennyi igazolatlan napom! Jöttek mindig a bírságok, meg jött 
olyan is hogy elvisznek, meg ez meg az — akkor úgy bementem egy 
hétre, kicsikét elfelejtették a dogot: utána megin nem mentem! Nem, 
én nagyon nem csíptem a tanulást — 

Minálunk tanulni lehetett, Jehova tanúi ezt nem tiltsák. Ha valaki 
akar, csinálja, Jehovát ez nem zavarja! Lehet nyugodtan, bármilyen 
szakmát lehet tanulni, akár még egyetemre is lehet menni egy Jehova 
tanújának! Szóval ebbe nincsen semmilyen korlátozás — 

ja, dehogynem, mer egy van azér: rendőrnek nem mehet a Jehova 
tanúja. Mer akkor ugye fegyvert kellene fogni neki, meg még arra is 
fölhatalmaznák, hogy bizonyos esetekbe emberre lõhet — azt meg 
nálunk nem lehet. Fegyvert mi a kezünkbe se vehetünk, még a gyerekek 
se játszhatnak játékpisztollyal. Meg azon kívül mondjuk ha egy rendör 
letartóztat valakit, avval már rosszat tesz neki, hát elveszi a 
szabadságát, meg satöbbi — úgyhogy nem, ezt nem szabad, rendör 
sehogyan se lehet Jehova tanúja, ez az egy ki van zárva. 

De minden mást szabad tanulni. Úgyhogy nekem is lett szakmám: 
általános iskola után elvégeztem a szakmunkásképzôt, és papírgyártó 
szakmunkás lettem. Meg hát most nemsokára targoncavezetői papírom 
is lesz, ha sikerül — 

Most már két éve dolgozok a papírgyárba, ugyanott, ahol a 
szakmunkást szereztem. Rakodási irányító vagyok. Mondjuk szeretem 
is ezt a munkát! Azér is jöttem át ide, mer ezt szeretem — mer azelőtt 
más munkakörbe voltam a gyáron belül, a gyártásba dolgoztam, de 
abba nekem az nem tetszett, hogy folyamatba ott kellett lenni, tehát 
három műszakba. Ugye, ha délutános voltam, nem tudtam volna 
elmenni a gyülekezetbe — hát ez elég rossz volt. Ha már eggyik héten 
hiányoztam, az nem jó érzés volt, zavart nagyon — tehát akkor átkértem 
magamat ide a szállításhoz, és ezt már szeretem, mer ez csak 
egyműszakos. 

Ez a fordított kereszt, ez a sátánosoknak a jelvényük. Ez most már 
eléggé gyakori, szinte mindennapos lett ez most már Pesten, nagyon 


sok gyerek mászkál vele — csak közbe az van, hogy legtöbb azt se 
tudja, mit jelent. Fogja, fölrakja, mer azt hiszi, ez is csak egy 
eggyüttesnek a jelvénye — holott azt se tudja, miről van itt szó! Cipeli a 
nyakába — csak úgy! 

Meg olyan, hogy van most a rádióba ez a , Kamaszpanasz", 
szoktam néha hallgatni — na ott is: egyszer egy ilyen riportba 
megkérdezték a csávót, aki állítólag sátánimádó, hogy hogy is van ez 
az egész, kik azok a sátánimádók, mit akarnak, meg ilyesmik — és 
akkor erre AKKORA hülyeségeket mondott a gyerek, hogy én tisztára 
elszédültem! Úgyhogy tiszta égés volt az egész. Hogy azt mondja: a 
sátánosok a macskákat ölik, megkínozzák öket, fölakasszák a macskát, 
levágják a fejit — meg ilyen dogok! Ami hát nem is igaz! Mit 
mondjak, teljessen kiakasztott, ahogy hallgattam! 

Közbe azt meg nem tudta megmagyarázni a kölök, hogy mi a 
Sátánnak a fogalma, meg a lényege micsoda, meg hogy honnan is lett 
a Sátán, hogyan keletkezett -erről semmit se tudott! Azt mondta, hogy 
ott van őbenne az Isten, hogy benne van a Sátán is — ŐBENNE! Ami 
egy ökörség! Hát hogyan lehetne őbenne, egyszerre mind a kettő?! 
Amikor az Isten, meg a Sátán, az két külön szellemi teremtmény! És 
akkor majd pont őbenne — 

Meg akkor kérdezik tőle, hogy „és hogyha szembejön veled egy 
náladnál olyan tíz centivel nagyobb srác, akkor abba is belekötsz?" 
Amire ilyet szól a gyerek, hogy aszondja: 

— Nem, ha nagyobb, akkor abba nem! 

Szóval minthogyha a sátánosok gyávák lennének, minthogyha mi 
csak a nálunk gyengébbekkel akarnánk verekedni — tisztára így jött ki 
a dolog! Hű de pipa voltam! 

Na hát ez minálunk is eléggé így van. Elolvastam egy könyvbe, hogy 
mit írnak Jehova tanúiról, egy ilyen lexikonba vagy mibe — hát ott 
olyanok vannak leírva, hogy nem is igaz. Annyira ki van minden 
forgatva, csavarva — szóval telj essen másképp értik a dogokat, mint 
ahogy vannak! Hogy én csak néztem: ez most mít, meg hogyan?? 

Meg amiket összebeszélnek! Hát én hallottam már olyat is, hogy 
Jehova tanúi bemennek a gyülekezetbe, gyülekezet végin eloltsák az 
összes villanyokat, levetköznek mind meztelenre, aztán aki a sötétbe 
megtalál egy akárkit, avval lefekszik. De mondjuk nő növel is, meg 
férfi férfival, meg satöbbi! Ilyeneket hiresztelnek Jehova tanúiról! 


Hogy honnan veszik ezt a butaságot, én nem tudom. Hát hogyan 
lehetne ez igaz, amikor Jehova tanúinál nem is lehetnek homokosok! 
Jehova tanúinál még házasság előtti nemi életet se lehet élni — 
nemhogy a gyülekezetbe, sötétbe, akárkivel, összevissza! 

Amúgy én úgy tudom: van egy ilyen szekta, ahol ilyenek mennek — 
de hát az nem Jehova tanúi. Lehet hogy a buddhisták, hallottam már a 
buddhistákról is — de nem hiszem hogy ök azok. Szóval tudom, hogy 
valamelyik szektába állítólag ezt csinálják, de én nem tudom a nevit 
annak a szektának. 

Mirólunk meg hallottam olyanokat is, hogy a sátánista csoportokba 
a csávók nem is foglalkoznak lányokkal, hanem csak csávókkal, a 
csajok meg csak csajokkal -meg ilyenek. Már nem úgy hogy a tanítás 
szempontjából, hanem hogy szexuális téren! Holott hát sátánosoknál 
ilyen hem lehet. Mer minálunk mindenkinek megvan a párja, és akkor 
eggyáltalán nem avatkozunk egymás ügyeibe. És most nem az, hogy a 
buziság így vagy úgy vagy amúgy, mer mondjuk a Sátánt nem érdekli, 
ha valaki homokos! Őt az se zavarná — hát csinálja, ha jólesik neki, söt, 
csinálja minél jobban! Szóval éppen lehetne ilyen is — csak éppen 
véletlenségből nálunk nincsen senki se, aki mondjuk buzi lenne. 

Meg volt ez a dolog valahol Amerikába, hogy egy valamilyen 
prédikátor elvitte a híveit az erdőbe, és mérget adott nekik, hogy igyák 
meg, legyenek öngyilkosok, hogy akkor majd ez lesz meg az lesz, meg 
satöbbi, és akkor meg is itták a mérget, és meghaltak töle, nem is 
tudom hogy hány százan vagy ezren meghaltak töle — na hát ezt is 
HÁNYSZOR hallottam már, hogy „na ugye, TI csináltátok!” Közbe 
ezek nem is sátánosok voltak, hanem egy nem tom milyen szekta. 
Fogalmam sincs milyen hitet találtak ki ezek, és akkor beszedték a 
rengeteg pénzt vele — na, szóval ez ki is derült, hogy pénzre ment a 
játék. Mer egy csomóan bedobták a hatalmas pénzeket, dollárba, 
úgyhogy a prédikátorok már milliomosok lettek, sőt már milliárdosok 
majnem — de aztán elkapták őket, le lettek sittelve. És a végin kisült, 
hogy nem is sátánimádók voltak — lehettek volna azok is, de NEM 
azok voltak! Hanem én nem is tudom mik voltak! 

Lehettek volna sátánosok is, de pont nem azok voltak. Meg 
mondjuk ha most így belegondolok, hogy macskát kinyírni — hát nem 
is volna teljessen hülyeség. Mer ugye az is egy élőlény. Csak viszont 
hát EGY MACSKA: most mi az? Hát az egy jelentéktelen akármi! 


Meg hát ez egy olyan kis dolog, ezt akárki meg tudja csinálni! 
Mondjuk, hogy fölakasztani, megszabdalni — persze: szép. De hát 
avval nem érünk el semmit, hogy na most megdöglött egy macska! 
Még éppen jelképnek nem volna rossz — csak hát egy macska, az nem 
tud gondolkozni, mer az tudatlan, az nem fogja föl áztat, hogy áá, én 
most a Sátán kézibe kerültem, és akkor most a Sátán így meg úgy — 
szóval neem, ez egy gyerekség lenne csak! 

Meg az is egy ilyen tévhit, hogy Jehova tanúi, az egy vallás. Mer ez 
nem vallás, eggyáltalán: ez egy hit. És a vallás, meg a hit, az kettő. És 
nagyon nagy különbség van a kettő között! Elfelejtettem már hogy mi, 
de borzasztó nagy különbség! Úgyhogy mindig mikor mondja nekem 
valaki, hogy 

— Jehova tanúihoz jársz? Azt a vallást tanulod? -akkor én mindig 
kijavítom: 

— Nem — mondom —, ez nem vallás. Ez HIT! Szóval a református, 
meg a római katolikus, meg satöbbi, azok VALLÁSOK -— de ez egy más 
dolog! Mint ahogy más az is, hogy , szekta", mondjuk a 
pünkösdimádók, vagy esetleg a sátánisták — de Jehova tanúi nem is 
szekta! 

~ Nem — mondom —, nem vallás, meg nem is szekta, hanem ez egy 
hit. Ez a három szó nem egy, ez mást jelent! — csak sajnos mondom 
nem jut eszembe, hogy mibe jelent mást. 

És ezer van az, hogy Jehova tanúinak nem szabad templomba se 
menni, semmilyen templomba. Még esküvöt se szabad templomba 
tartani, vagy keresztelőt, vagy akármit, eggyáltalán! Mer a templom, 
az a Sátán birodalma. Ott csak a bálványimádás megy. 

Mer ugye: csak eggy igaz hit lehet. Úgyhogy a római katolikus, az 
evangélikus, meg a törököknél nem is tudom milyen vallás van, 
buddhista, szóval ilyen Mohamedvallás, meg a többi rengeteg ilyen hit, 
vagyis vallás — hát ezek nem lehetnek MIND igazak! Mer mindegyik 
teljessen mást tanít Istennel kapcsolatba! Ennyifajta egyszerre nem 
lehet igaz — hanem a rengeteg közül csak EGGY az igaz! És 
énszerintem ez Jehova tanúi: az az igaz. 

És ez számtalanszor be is bizonyosodik! Mer például Jehova tanúi 
papoknak is prédikálnak — és volt már olyan, hogy papból lett Jehova 
tanúja! Utcán szólította meg a Jehova tanúja ezt a papot, és elkezdte 
ott mondani neki a nézeteit, szóval ezt a hitet — és akkor addig-addig, 


hogy mondta ez a papnövendék, mer még csak az volt, még csak 
tanulta azt a vallást, szóval nem volt még rendes pap, de elég az hozzá, 
hogy mondta a Jehova tanújának, hogy ő most már csak azt nem bírja 
fölfogni, hogy idáig hogyan vezethették öt ennyire félre! Mer most 
megvilágosodott előtte is, hogy amit ő addig tanult, az nem ért 
semmit! És akkor rendes Jehova tanúja lett ebből a papból, vagyis 
papnövendékből — na! 

Hogyha valaki ebbe a dologba kicsit belegondol, akkor egyből 
láthassa, hogy létezik Isten is, meg létezik Sátán is, és a kettő harcol 
egymással, meg minden. Hát megnézem akármelyik mozifilmet: ott is 
mindig a Jó meg a Rossz van, majnem mindeggyikbe! És akkor ezek 
harcolnak, és a végin valamelyik győz. Tehát ez már az egész életbe 
benne van, hogy Jó meg Rossz, Jehova meg Sátán! 

És ez úgy volt, hogy amikor Jehova Isten az első emberpárt 
elveszítette, Ádámot meg Évát, akkor adott a Sátánnak egy bizonyos 
időt. Hatezer esztendőt adott a Sátánnak — ez olyan volt mint egy 
fogadás. Mer a Sátán azt mondta Jehovának, hogy ô elég erős ahhoz, 
hogy minden embert átállítson az ő oldalára. 

— Nem lesz a Világon eggyetlen Jehova tanúja se — azt mondta a 
Sátán —, nem lesz eggyetlen egy teremtményed se, aki téged fog 
imádni! — ezt mondta. 

És akkor erre mondta neki Jehova Isten, hogy na jó, próbáljuk ki. 

— Rendbe — azt mondja —, adok rá neked hatezer évet! És akkor még 
most is ezen folyik a küzdelem Jehova meg a Sátán között, hogy 
melyiknek lesz több imádója. Csak most már ennek a hatezer évnek 
kezd vége lenni, most már lejár a próbaidő, és el kell dölni ennek a 
dolognak. Szóval, ez van! 

Ez pontossan így volt! Úgyhogy mi sátánimádók most is azt 
akarjuk, hogy a Sátánnak legyen igaza, és eggy olyan ember se legyen 
a Földön, aki Jehovát imádja! A mi hitünknek a lényege 
tulajdonképpen pont az, hogy senki se higgye el, amit Jehova tanúi 
tanítanak, hogy minél kevesebb ember legyen Jehova tanúja. Szóval 
hogy minél több ember haljon meg! Mi arra törekszünk, hogy az egész 
emberiség pusztuljon el! Mer a Sátán is azt akarja — a Sátán eggyetlen 
élőlényt se akar látni a Föld színén! És mi őt szolgáljuk, a Sátánt, és 
Jehovának meg ellenségei vagyunk! És amit mi a Sátánér kitűztünk, az 
sikerülni is fog, mer már RENGETEGEN átfordultak a Sátánhoz! Hát 


mennyien vannak Jehova tanúi? Olyan hárommillióan? ENNYI ember 
közül! 

Amikor én utoljára voltam a gyülekezetbe, épp akkor jött egy ilyen 
adat, hogy kábé hárommillióan vagyunk. Ami nagyon kevés — hát ha 
ötmilliárd ember van a Földön, akkor ez nem sok. Csak azér ezt nem 
úgy kell venni! Mer van a Bibliába egy rész, a Noé bárkája, ezt meg 
lehet találni ott leírva, tehát ez igaz volt: ott csak nyolcan menekültek 
meg a vízözönből, csak a Noénak a családja — az akkori 
hárommillióból. Akkor hogyha ezt teszem összefüggésbe a mostani 
számokkal, szóval ha a mostani ötmilliárdból hárommillió fogja túlélni 
a pusztulást, akkor az kábé ugyanaz, mint a hárommillióból a nyóc! 
Úgyhogy majd ezt még meglátjuk! 

Hát, meglátjuk majd, persze! De miszerintünk a Sátán kerül 
uralomra, nem Jehova, mi ebbe hiszünk. Hát nyilvánvaló dolog, hogy 
mi nem azér tartunk a Sátánnal, mer azt gondoljuk hogy Jehova fog 
majd győzni, de közbe mi csakazértis a Sátánnal vagyunk, mer meg 
akarunk halni — hát nem vagyunk hülyék! Nem: mi TUDJUK, hogy a 
Sátán az erőssebb, ő győz — ezer szolgáljuk inkább őt. Mer látszik már, 
hogy ő viszi többre — hát mekkora erő kellett a Sátánnak ahhoz, hogy 
idáig eljusson, ennyire fölküzdje magát?! Amikor pedig öneki nem 
segített senki — na mondjuk a démonok, de más kicsoda?! És akkor 
mégis jól látható, hogy ez a mai Világ már teljes egészébe az ő 
kezében van, az ő uralma alatt! Hát akkor minek szolgálnám én 
Jehovát?? 

Na hát mi meg Jehovának drukkolunk, meg öt szolgáljuk. Mer 
miszerintünk meg ő fog gyözni! 

Csak közbe Jehova tanúinál mondjuk az a rossz, vagyis hát az a 
nehéz, hogy szóval nagyon sok dolog meg van tiltva. Tiltva van a 
házasság előtti nemi élet, meg akkor tiltva van az hogy egy templomba 
bemenjünk, meg ilyenek — vagyis hát nem ,, megtiltva" vannak ezek se, 
mer megtiltva tulajdonképpen csak az van, amit a Tízparancsolat ír, a 
legnagyobb bűnök. Ez, hogy házasság előtt nemi életet ne élj, hogy ne 
lopj, hogy bálványokat imádni nem szabad, ne ölj, ne rabolj, hogy más 
feleségű nem szabad elvenni, szóval hogyha mondjuk valaki most 
házasságba él egy növel, és akkor én odamegyek, és elkezdek avval a 
házas növel hogyishívjákolni — na, hát ezek a dolgok vannak 
MEGTILTVA. De a többi, az ilyesmik, hogy mondjuk diszkóba elmenni, 


vagy egy moziba, vágy sört inni, ilyenek, ezek már inkább a saját 
lelkiismeretünkre vannak bízva. Van olyan Jehova tanúja, aki például 
nézi a tévét, vagy eljár moziba is — és attól azér ő még Jehova tanúja! 
Ha a hite olyan erős, hogy megengedheti magának, akkor mér ne? 
Vagy például énnekem egy pohár sört meginni, az nem volt éppen 
TILOS — csak részegnek lenni nem volt szabad. Vagy mondjuk elmenni 
egy koncertre, az se volt nekem megtiltva, meghallgatni egy zenét, 
vagy tanulni valamit! Csak mondjuk az se mindeggy, hogy mit nézünk 
meg abba a moziba, vagy milyen könyvet olvasunk el, és hogy az 
hogyan hat az elménkre. Meg azt már ténleg nem lehet csinálni, hogy 
ha én mondjuk elmegyek egy moziba, akkor ott beleéljem magamat 
abba a mozifilmbe. Ahogy a zenébe se élhetem bele magamat. Tehát ha 
én hallgatok egy valamit, akkor nem az hogy ott elkezdek rá örjöngeni, 
meg ilyenek! Szóval ez inkább így a lelkiismerettől fiigg. Vagy mondjuk 
FÉLIG a lelkiismerettől. 

Na ettöl függetlenül én még életembe egy koncerten nem voltam. 
Nagyon szeretek egy eggyüttest, úgy hívják hogy Modern Tolking, és 
épp akkor jött ez az eggyüttes Magyarországra koncertezni, amikor én 
még jártam Jehova tanúihoz, tanultam a hitet. És majnem kimentem a 
koncertre — de aztán nem mentem ki mégse. Mer szóval nem volt 
lelkiismeretem hozzá. 

Szóval, ez a sokminden korlátozás, ez mondom egy kicsikét nehéz — 
csak viszont ha az ember arra gondol, hogy mi lesz a jutalma ezer, 
akkor nem érdekli az embert hogy nehéz. Mer le van írva, hogy örök 
életünk lesz, itt a Földön — ez lesz a jutalom. Akkor meg nem megért? 

Na hát minálunk ennek majnem az ellenkezője van. Mer mi például 
ihatunk amennyit akarunk! Nálunk pont az a jó, ha minél többet 
iszunk. Mer a sátánosoknál az a lényeg, hogy rossz példát kell mutatni 
az emberek előtt. Hogy senkinek ne tetsszen amit csinálunk, meg a 
viselkedésünk, meg satöbbi. Hogy UTÁLJANAK minket az emberek, 
ez a lényeg! Mer mi se szeressük őket, és akkor ök se kell hogy 
szeressenek minket. Úgyhogy én éppen akkor szegem meg a 
parancsot, ha mondjuk tegyük föl jó vagyok, meg normális! 

Szóval van azér egy pár ilyen tiltás a sátánosoknál is 

— de nem olyan sok, nem olyan sok mint a jehovásoknál, mi nem 
vagyunk annyira lekötve. Van azér ebbe közös is, mer például az 
minálunk is meg van tiltva, ugyanúgy mint Jehova tanúinál, hogy nem 


szabad olyan lányokkal foglalkozni, akik nem a mi hitünket tanulják. 
Mer akkor az a lány engemet befolyásolhatna, hogy én se tanuljam ezt 
a hitet, és ha én mondjuk szerelmes leszek őbeléje, akkor már esetleg 
az ő kedviér nem is fogok eljárni tovább. Ami már egy rossz valami. 
És ezt a tiltást én meg is értem, mer persze hogy a Sátán ezt nem 
akarja, mer félti a híveit, és ha esetleg majd eggyel kevesebb ember 
fog az ő pártján állni, az már öneki egy veszteség. 

De én azér ezt elég sokszor megszegem. Mer mondjuk amikor 
lejárok a diszkóba, sokszor van úgy hogy fölszedek egy lányt, aki nem 
tanulja a sátánhitet, és akkor össze is jövök vele — csak viszont még 
evvel se szegem meg a hitet, mégse! Mer azér én közbe vigyázok! 
Például egy lánnyal épp most vesztem össze ezer. Mer mondta, hogy 
szombaton aludjak nála, én meg mondtam, hogy szombaton nem tudok 
sajnos, pénteken meg vasárnap ott alszok, de szombaton dolgom van — 
és így akkor összevesztünk. És azér így ezt lehet csinálni, így szabad! 
Csak ebbe az a veszélyes, hogy ha én mondjuk szeretem azt a lányt, és 
mégis össze kell veszni vele ezmiatt, akkor ezt már kicsikét nehéz 
elviselni. De közbe akkor még olyan is lehet, hogy én azt a lányt 
meghódítom, de nemcsak magamnak, hanem még a hitnek is, és akkor 
eljön ő is velem — és ez meg már nagyon jó! 

Azelőtt én nagyon szerettem egy pár ilyen eggyüttest, vettem is 
magamnak egy csomó lemezt tölük, meg rengeteg képet, jelvényt, elég 
drágán — aztán ahogy úgy elkeztem komolyabban járni Jehova 
tanúihoz: fogtam az egészet, odaadtam valakinek. Egy lánynak. Csak 
úgy, ingyért. 

Csak utána tudtam meg, hogy ezt se lehetett volna. Mer ez egy 
olyan dolog: ha én kirakom azokat a képeket, meg jelvényeket hordok, 
meg ilyesmik: az bálványimádás. És még jó, hogy ÉN nem csinálhatom 
— de még annak a másiknak is rosszat teszek, akinek így odaadom! Az 
ilyesmiket jobb inkább kidobni a szemétbe, vagy elégetni, vagy ilyesmi. 
Vagy esetleg mondjuk elzárni egy szekrénybe, lelakatolni, és akkor jó, 
ott van, de nem lássa senki — na de ezt is minek? Akkor már legjobb 
ténleg kidobni, az a biztos! 

De viszont: én ezt akkor nem tudtam. Mer nekem ezt csak UTÓLAG 
magyarázta el valaki! Ha én ezt tudtam volna, akkor persze hogy nem 
adtam volna oda annak a lánynak azokat a képeket, meg lemezeket, 
meg jelvényeket, hanem hát a szemétbe dobtam volna öket! De én ezt 


nem tudtam, odaadtam öket annak a lánynak — utána meg hát nem 
akartam már visszakérni azér. 

Én most már tudom, hogy házasság előtt nem lehet nemi életet élni 
— és hogyha ennek ellenére mégis élek, azér nekem már felelni kell. 
Mer TUDATTAL csináltam. De van olyan, amit tudat nélkül csinálok, 
mer mondjuk nem vagyok még tisztába vele hogy bún, mer még nem 
mondta senki — akkor az így még nem is bűn, ezer még nem vagyok 
felelős. Mint például ez a lemez-dolog is, hogy odaadtam a lemezeket 
annak a lánynak, meg a képeket, meg a jelvényeket! Ha utána 
megmondják nekem, hogy ez bún, és még AKKOR IS tovább folytatom 
ezt a cselekedetet, az már akkor bűn. 

De például ez is, hogy nekem hosszú a hajam — hogyha én most 
járnék Jehova tanúihoz, ez már baj lenne. Hú, szóval ez már izé lenne, 
hogyishívják! Mer hát ez le van írva a Bibliába, hogy „aki férfi, az 
legyen férfi, és aki nö, az meg legyen nőies", valahogy így van — na és 
szóval Jehova tanúi erre az én hosszú hajamra azt mondják, hogy ez 
már olyan nőies. Hát lehet hogy egy kicsikét ténleg az is, vagy 
mittudomén — Mer nem is csak Jehova tanúi, hanem világiak is 
mondják sokszor, például benn a papírgyárba, hogy 

— Mér nem vágatod már le, hát nem vagy te NŐ, hát férfi vagy, 
nem? 

Én meg viszont nem nagyon szeretném levágatni. Április 

óta nem járok a gyülekezetbe, azóta nő már — — Jó, ha mondjuk 
arról lenne szó, hogy megin annyira megerősödnék a hitbe, hogy nem 
ilyen gyenge lennék, mint mostan, hát akkor le kellene vágatni, akkor 
persze hogy levágatnám — 

Meg akkor van ez is, hogy Jehova tanúja nem lehet még katona se. 
Mer Jehova arra tanítsa az embereket, hogy ne öljék egymást, söt, ne 
is bántsa eggyike a másikát, sehogyan se! Na ez az eggyik ellentét 
Jehova tanúi meg a pápa között is, hogy a pápák meg a papok 
csinálnak olyanokat is, hogy háború idejin megáldják a fegyvereket, 
hogy na, Isten nevébe menjetek aszt öljetek — hát még a tévébe is 
lehetett ezt látni, hogy odament a pap, és keresztet vetett arra a 
fegyverre, meg ilyenek! Na, hát szóval ilyesmit nem lehet csinálni! 

Úgyhogy az van, hogy amikor azt a Jehova tanúját behívják 
katonának, akkor nem megy be, hanem inkább kap helyette két év nyóc 
hónap börtönt, és akkor azt leüli. Habár ez most január elsejétől majd 


változik. Most már nem kell majd bevonulni, hanem el lehet menni 
helyette kórházba dógozni, 300 forintér — csak nem tizennyóc hónapra, 
hanem a duplájára. Hát, ennyit még ki lehet bírni. 

Engem még nem hívtak be, úgyhogy énnekem ez még nem merült 
föl. Mer mikor elősször voltam sorozáson, akkor ideiglenessen 
alkalmatlan voltam, most utoljára meg C-t mondtak, úgyhogy csak 
jövő februárba kell majd menni -hát, majd meglátjuk, ha megyünk 
Ausztráliába, akkor lehet hogy abból se lesz már semmi. 

Olyat mondjuk nálunk se lehet csinálni, hogy rendőrnek menni, 
meg hasonlók. Csak minálunk nem azér nem lehet, hogy fegyverfogás, 
meg mittudomén, hanem — hát mivel minket nem zavar a bűnözés, 
minekünk semmi kifogásunk ellene! Hát a büncselekmény, az már egy 
jó példa — szóval hogy rossz példa, vagy hogy mondjam —, az már 
tetszik a Sátánnak! Viszont akkor ugye a rendőrök, azok meg nem 
tetszenek a Sátánnak. Mer avval hogy elkapják a bűnözőket, meg ez 
meg az, avval már jót tesznek — és az rossz. Hát mi inkább azon 
vagyunk, hogy csak minél jobban szaporodjon a bűn! Mondjuk hogyha 
véletlenül mihozzánk betörne valaki, akkor mi azér azt följelentsük, 
mer mi viszont rosszat akarunk tenni még annak a bűnözönek is — hú, 
szóval ez egy kicsikét bonyolult. Például a jehovások a bűnözöt sose 
jelentik föl — mi viszont, hogyha mihozzánk törnek be, akkor igen. 
Mondjuk hogy ha csak úgy megtudjuk, hogy ide vagy oda betörtek, és 
hogy ki csinálta, akkor nem szólunk semmit. Mer a mi 
szempontunkból jót cselekedett az a betörő! Szóval mi a bűnt, azt 
helyeseljük. 

Viszont ilyennel azér mégse foglalkozunk, hogy mondjuk betörni, 
meg ilyenek — mer másképp kell rosszat tenni, nem így. Teljessen 
másképp kell — hát ez olyan világi módszer, olyan semmi se! 

Mondjuk embert ölni, az már nem volna rossz. El is képzelhető, 
hogy van ilyen: Amerikába, meg ilyen helyeken biztos hogy ölnek is 
embert a sátánimádók. És azér majd ha arrafelé fokozódik a helyzet, 
akkor itt is az lesz. Mer a Sátánnak az a célja, hogy minden ember 
meghaljon — hát akkor meg eggyértelmű! Csak hát egyenlőre még nem 
tartunk itt. Meg azér bele is kell ebbe jönni előbb, tudni kell jól a 
módját — és ahhoz sokat kell tanulni még. Mer szóval nem úgy megy 
ez azér, hogy most én kiállók a Körút közepire, aszt lelövöldözöm az 
embereket, rakásra! Nem, hanem szépen, ügyessen kell ezt csinálni, 


hogy ne találják meg a hullákat, vagy ha a hullát meg is találják, akkor 
se bizonyítsanak ránk semmit. Mer az már hogy nézne ki, hogy a 
sátánimádót beviszik a rendőrségre, emberölés-ügybe? Az több kár, 
mint haszon! Úgyhogy ezer mondom: meg kell ezt előbb tanulni. 
Mondjuk itt a város közepin kicsivel nehezebb a dolog, itt ha mondjuk 
kinyírok valakit, nem olyan könnyű eltüntetni a nyomokat — habár 
nálunk van rá módszer, hogy hogyan lehet megoldani ezt az 
eltüntetést. Nem mondom el, mer akkor ha véletlenül rendőr is 
elolvassa majd ezt, akkor egyből: , hopp, utána kell nézni kicsit 
ezeknek a sátánosoknak is!" Szóval — 

Na, elég annyi, hogy lesz azér majd még ilyen is. Mer ha jön a 
parancs, az utasítás, akkor nincs mese: akkor KELL ölni is! Csak 
közbe ez nem egy könnyű dolog. Mer ugye sok százmillió, meg sok 
MILLIÁRD ember van a Földön, most akkor azt mind kinyírni, hűű — 
Közbe meg ha mondjuk most így hozzáfogunk, és elkezdjük 
eggyenként venni az embereket: hát a tizedik vagy a húszadik után 
már biztos hogy benn lennénk a rendőrségen, ez tök biztos! Úgyhogy 
mondom nem tudom még. Majd, valahogy — 

Jehova tanúinál van még egy olyan is, hogy ha valaki bekerül a 
kórházba, akkor avval a beteggel, ha Jehova tanúja, ott nem lehet 
akármit csinálni. Például ezt a vérátömlesztést, ezt nem lehet 
megengedni — erről különben már volt írva az újságba is. Nem lehet, 
mer ez ellenkezik a bibliai törvényekkel, mer Jehova Isten szerint a vér, 
az szent. Különben ez sehogyan se olyan nagy hülyeség, akárhogy 
nézzük, mer közbe az a vér lehet fertőző is, szóval az a vérátömlesztés 
lehet elég veszélyes is! Úgyhogy mondjuk igazuk is van azoknak, akik 
nem bíznak meg az ilyen dogokba! Csak hát a fð szempont, az itt nem 
ez, hanem a vallási nézet, vagyis a hit. Ami miatt tehát nem lehet csak 
úgy kicserélni azt a vért! Mer ugye amikor Jehova föláldozta a fiát, 
Jézust, akkor Jézus a vér által halt meg — úgyhogy akkor így szent lett 
a vér. Meg különben is, hát ha nem lenne vér, akkor nem lenne ember 
se, nem lenne élet — tehát akkor a vér, az mindenhogyan szent! így 
tanítsák ezt Jehova tanúi, de ez így is van, úgyhogy én hiszek is ebbe! 

Úgyhogy Jehova tanúinak van is egy ilyen igazolványuk, mindnek, 
amit a személyigazolványba szoktak betenni és úgy viszik magukkal 
mindenhova, egy kis papír, gépelve, és az van ráírva, hogy ez az illető 
egy Jehova tanúja, és ezer hogyha baleset következtébe, vagy akármiér 


kórházba kell vinni és vért kell neki adni, akkor ő nem fogadja el azt a 
vért, a hit végett — ez van ráírva. Ez minden Jehova tanújának ott van 
a zsebibe, két tanúval alá van rendessen iratva, tehát ez egy rendes 
papír, egy igazolvány. És akkor ezt muszáj betartani, még ha mondjuk 
egy anyának a gyereke van olyan helyzetbe, hogy ha nem adnak neki 
vérátömlesztést, akkor meghal — nem, akkor se lehet, az anya nem 
engedi! Mer inkább haljon meg az a gyerek, mint hogy vérátömlesztést 
csináljanak neki. Tehát Jehova tanúi nem félnek a haláltól. Mer ök 
tudják, hogy az Új Világba úgyis föltámadnak, hogyha Jehova arra 
érdemesnek tartsa öket — úgyhogy akkor nincs semmi probléma! 

Namostan, hát ebböl elég sok vita van. Benn a gyárba is nekem jött 
valamelyik, hogy ez micsoda izé, hogy itten emberéletről van szó, meg 
ilyesmik, meg hogy a felelősség! És akkor én magyaráztam ott neki, 
hogy igen, van olyan, hogy Jehova tanúi hiába nem egyeznek bele, az 
orvos mégis ad vért annak a gyereknek — na de így már az anya nem 
felelős érte, mer mondjuk ő mindent megtett, ő tiltakozott, de az ő 
akarata nélkül mégis megtörtént a dolog, úgyhogy szóval Jehova Isten 
így már nem okolhatja azt az anyát, szóval nincsen felelősség-én 
magyarázom neki, de hát nem érti. Mit csináljak — 

Megpróbáltak evvel a dologgal már sokmindent. Például hogy 
másik Jehova tanújának a vént adják annak a Jehova tanújának — de 
hiába, mer azt se lehet. Meg akkor olyasmiket is, hogy most 
kísérletezik az orvostudomány ilyennel, hogy jó, ha vért nem szabad 
adni, akkor adjunk helyette valamilyen mesterséges anyagokat — 
mondjuk hát ez rendbe van. Úgyhogy akkor Jehova tanúin csinálják 
ezeket a tudományos kísérleteket, mer önekik úgyis mindeggy, ök 
vállalják. 

Minálunk van egy olyan is, hogy ha kell, akkor meg is halunk a 
Sátánér. Mondjuk például én most bemegyek és aszondom, hogy föl 
akarom magam áldozni, mer hogy unom az életemet, meg így meg úgy 
— és akkor a többiek aszondják rá, hogy jó van, rendbe, és akkor kész: 
akkor föláldozom magamat a Sátánnak. 

A többiek meg segítenek. Van erre többféle módszer, van például 
egy ilyen kínzásos akármi, meg akkor van erre egy nagy kereszt, 
elektromos, olyan mint egy sütővas, de rendesen rá lehet feszíteni az 
embert, és akkor bekapcsolják áram alá, úgyhogy fokozatossan 
melegszik fölfelé, és marha nagy hőfokot tud kiadni, mint egy nem is 


tudom milyen erősségű radiátor, akkorát hogy az egész terembe meleg 
lesz töle — és akkor szabályossan rásül az ember. Ami hát elég nagy 
kínlódás. 

Mondjuk eddig még nem volt rá eset, hogy használjuk, mer 
egyenlőre még senki se unta meg az életét. De aztán jöhet egy olyan is, 
hogy kapunk egy utasítást, egy parancsot, hogy föl kell áldozni 
magunkat — akkor nincs pardon: akkor ténleg föl kell áldozni 
magunkat, az egész csoportnak. Az ilyen hírt úgy küdik, fölülről. De 
persze ez se úgy megy, hogy valaki gondol eggyet, mer épp olyanja 
van, hogy na most az ilyen meg ilyen számú csoport áldozza föl magát 
a Sátánnak — nem. Hanem hát az ilyen utasítás a démonoktól jön. Vagy 
legalábbis azok közvetítik ki. Úgyhogy akkor azt mindenhogyan meg 
kell csinálni! 

Ezek a démonok, ezek különben kissé bonyolult dolgok. Mer ezek 
olyan szellemi teremtmények, hogy meg tudnak jelenni az ember előtt, 
úgy is hogy meg lehet fogni őket, pedig nem is anyagból vannak, mer 
él, csak nem hús és vér — csak az a nehéz benne, hogy ahhoz hogy 
valaki lássa öket, ahhoz már hinni kell bennük. Mer aki nem hisz 
bennük, az nem is lássa őket — pedig közbe ezek a démonok hozzák 
például az ilyen utasításokat is! De ezt inkább nem is mondom, mer 
ezt általába nem nagyon szokták elhinni. 

Különben egyszer már volt példa erre a föláldozásra. Mer 
Amerikába akartak valamit csinálni a sátánimádók ellen, föl akarták 
számolni teljessen az egészet, erőszakkal — és akkor erre kijött a 
döntés, hogy jó, rendbe, de ha ezt tényleg megteszik, akkor az egész 
Világon ahol csak vannak sátánimádók, azok mind föláldozzák 
magukat, de mind! Úgyhogy akkor ezer valakinek felelősséget kellett 
volna vállalni, hogy most ezmiatt ilyen sok ember meg fog halni — és 
akkor erre nem merte vállalni a felelősséget eggyik állam se. Úgyhogy 
akkor maradt minden a régibe, nem merték mégse fölszámolni a 
sátánosokat. Ez mondjuk nem itt volt, meg elég régen is történt, 
Magyarországon akkor még nem is foglalkoztak ilyesmikkel. De 
tegyük föl ha most itt Magyarországon állna elő ilyen, hogy razziák, 
meg minden, hogy föl akarják számolni a szervezetet, akkor a 
sátánimádók az egész Világon működésbe lépnének, ami hát már elég 
nagy bonyodalom lenne, majdnem politika már — úgyhogy valószínű 
inkább nem vállalná senki a balhét. 


Könyvet szabad olvasni Jehova tanújának, elolvashat ð is majnem 
mindent — mondjuk nem MINDENT, mer például krimit, azt nem 
nagyon olvasnak Jehova tanúi, ilyenekre nincs is idejük. Mer idejük 
nemigen van, hát ök ezeket a Jehova tanúi-könyveket olvassák 
állandóan. De azér úgy elolvasgatnak ök idônkint mást is, hogy a 
Világról is tudjanak valamit — mondjuk politikával nem nagyon 
foglalkoznak, politikai dogokba nem keverednek ök, mer az nem 
érdekli öket, csak egy kicsikét mégis figyelemmel kísérik hogy hogyan 
változik a Világ, és hogyan teljesedik be az, ami a Bibliába meg van 
írva. Szóval csak annyira, hogy mondjuk megnézik a tévébe a híradót, 
vagy ilyesmik, de már az hogy az újságokat böngésszék minden nap, az 
nincs. 

Mi viszont azér kicsit beavatkozunk a politikába is. Mer nekünk 
úgy általába a rendszer ellen kell lenni — hát ez természetes. De annyi 
mondjuk ebbe is közös, hogy kisz-tagok mi se lehetünk, meg semmi 
ilyen, párttagok se, még a szakszervezetbe se mehetünk bele — csak 
egyszerűen eljárunk dógozni, és avval kész. Mondjuk ha valakit erővel 
bevisznek a szakszervezetbe, nem is kérdezik meg az illetőt, csak 
vonják a pénziből a tagdíjat, mer volt már ilyen, hát az ugye más, arról 
már nem mi tehetünk. De hogy úgy beleagitáljanak minket valamibe, 
hát olyan nincs! 

Jehova tanúinál az a nagyon jó, hogy ott teljes szeretet van a 
gyülekezetbe, mer ott nem azt nézik, hogy az eggyik ember ilyen, a 
másik ember meg olyan, hanem ott mindenki egyforma. Meg ott 
nincsen fajgyűlölet se, ök nem tesznek különbséget, hogyha valaki 
cigány, vagy ha valaki zsidó, az ugyanúgy odamehet és a testvérük 
lehet, és ugyanúgy joga van neki mindenre! 

Ugye ott vannak például a zsidók. Ugye, Jézus, az amikor 
megszületett, akkor zsidó volt. De aztán a saját népe megtagadta, 
úgyhogy aztán épp a zsidók feszítették föl Jézust. És akkor Jehova azt 
mondta a zsidóknak, hogy most ezér, amér az Ő fiát keresztre 
feszítették, még majd meg kell nekik lakolni, felelni kell nekik ezer a 
tettükér, meg minden. És ez összefügg avval is, ahogyan 44-be 
Németország rászállt a zsidókra — ezt nekem elmagyarázta egyszer 
egy Jehova tanúja, de annyira nehéz fölfogni, hogy én már akkor se 
értettem pontossan. Szóval valami olyasmi a lényege, hogy a Hitler, 
habár ô is hitt Istenbe, mégse tudta, hogy ő mostan Jehova parancsát 


hajtsa végre — pedig azt hajtotta végre. Na és akkor így lettek üldözve 
a zsidók a német megszállás alatt — valahogy így. — De ettől 
függetlenül: Jehova tanúinak nincsen semmi bajuk a zsidókkal! 

Oda is jöhetnek a zsidók a gyülekezetbe, ugyanúgy mint a cigányok, 
egész nyugodtan odajöhetnek! Mer Jehova tanúinak SENKIVEL 
sincsen problémájuk: az ð szemükbe minden ember eggyenlő, mer 
mindeggyik Jehovának a gyermeke! 

Ugyan úgy, ahogy mondjuk a sátánimádókkal sincs bajuk Jehova 
tanúinak! Azok iránt se éreznek gyűlöletet! Hát amikor például a 
Marci egyszer eljött velem -jó, nem azt mondom, hogy örültek neki; de 
NEM GYŰLÖLTÉK! Hanem inkább sajnálták. Meg is mondták nekem: 
hogy SAJNÁLJÁK a Marcit, amér azt a hitet tanulja, amér a Sátán 
ennyire elvakította öket — ezt mondták nekem. Meg hogy szeretnék, ha 
egyszer azér inkább a mi hitünket tanulná még a Marci is. Tehát azér, 
hogy valaki sátánimádó, azér ök még nem gyűlölik — mer az is csak 
egy ember! 

A mostani fiatalok eléggé sokfélék, vannak köztük sátánosok, 
vannak pánkok, vannak rokkerek, meg vannak a Jehova tanúi, meg 
akkor vannak ezek a szkinhedek, meg vannak az újfasiszták, habár 
mondjuk az majnem ugyanaz, mer legtöbb szkinhed újfasiszta, van 
amelyik mondja is, meg van amelyik fél mondani, de azér mégis az, 
egy ilyen újfasiszta akármi, mer hát ő is azt akarja befejezni, amit a 
Hitler félbehagyott, szóval hogy megölni a zsidókat, megölni a 
cigányokat, utána meg az egész Világot — na, szóval ezek a szkinhedek 
is egy elég fura dolog. Minekünk ugye nincsen semmi kapcsolatunk 
övelük, pedig ha például a Sátán oldaláról nézzük, akkor azt lehet 
mondani, hogy nem is olyan rossz, amit ők csinálnak. Mer ök nemcsak 
ezeket a sötétbőrűeket irtsák, hanem hát senkit se szeretnek. Csak azér 
itt már van egy probléma. Hogy mondjuk ha énrajtam most egy ilyen 
szöges bõrdzseki van, és megyek az utcán, és jönne szembe egy olyan 
hat-hét szkinhed, akkor BIZTOS hogy belémkötnek. Mer úgy 
vennének, hogy hát rokker vagyok, meg ez meg az — és akkor dirr- 
durr! Ami belefér! Én meg semmit nem tudnék csinálni, mer ők heten 
vannak, meg NYÓCAN, és én egyedül! Mondjuk még nem volt ilyen 
eset — de lehetne! Meg még a Jancsival is előfordulhatna, amér neki 
meg hosszú a haja — mer õnekik meg le van nyírva a fejük, úgyhogy a 
hosszú haj, az nekik már nem jó! És általába ugye mindenki akkor 


erőssebb, hogyha nem egyedül mászkál, hanem egy ilyen csapatba 
van. Mondjuk ha megyek az utcán, és szembe jön EGY szkinhed, de 
ténleg egyedül: biztos, hogy nem szól hozzám, enged elmenni! Szóval 
ez ilyen. Mondjuk jó: rászállnak a sötétbőrűekre — rendbe. Részünkről 
oké, csinálják! Ebbe eggyetertek, ha meg még el is tudják magyarázni, 
akkor pláne eggyetértek, semmi kifogásom ellene! És ezt még úgy 
nagyjából el is magyarázzák, hogy mért van. De a többi emberre mér 
szállnak rá? Ezt eggyáltalán nem értem. Mer én legalábbis nem 
találkoztam olyan szkinheddel, aki ezt el tudja magyarázni. Ha 
elmagyarázzák: megértem, elfogadom, jó, príma, ez van, ezt kell 
szeretni. De nem számítva azt az eggyet, hogyha mibelénk is 
belénkrúgnak. Mér azt azér már mi se fogjuk elfogadni, föllázadunk 
mi is, és akkor engem nem érdekel, hogy szkinhed, nekimegyünk, ahol 
csak érjük! 

Jehova tanúinak azér kell hirdetni mindenütt a hitet, mer Jézus is 
így hirdette, amikor itt élt a Földön, és a Bibliába is ki lett adva 
parancsba, hogy hirdetni kell mindenütt, különössen most az utolsó 
időkbe. De meg is látszik az eredmény, mer mostanába már sokkal 
több Jehova tanúja van, mint azelött — hát látom: engemet is vagy 
háromszor-négyszer szólítottak le az utcán, csak most az utóbbi időbe! 

Mi ilyesmivel nem nagyon törjük magunkat. Mer enélkül is meg 
lehet szerezni a tagokat — megy az, magától! Meg a másik, hogy ha 
mondjuk mi leállnánk az utcán szövegelni, hogy így a Sátán, meg úgy 
a Sátán — hát húú, a legtöbb ember egyből elmenekülne! Úgyhogy 
szóval mi ezt nem is hirdessük. Ha tegyük föl ketten vagyunk valahol 
sátánimádók, akkor azér beállunk erre a témára, elkezdünk erről is 
dumálni — és akkor ha valakinek tetszik, akkor jó, ha nem, úgy is jó, de 
mi nem foglalkozunk tovább a csávóval. 

Nem, inkább mi azt csináljuk, hogy akadályozzuk a Jehova tanúit. 
Például ha látom, hogy valaki nézeget egy ilyen jehovás könyvet, 
akkor egyből: 

— Na mi van, mesekönyvet olvasol? Hagyjad már, hát kiröhögteted 
magad! — meg így meg úgy. 

És akkor általába el is szégyell magát az illető, és magától mondja: 

— Húú, hát tényleg, mekkora hülyeség — meg ez meg az. 

Szóval mi inkább úgy dolgozunk, hogy nehogy véletlenül elhiggyék 
az emberek, amit a Jehova tanúi prédikálnak — hát ez a legjobb, nem? 


Úgyhogy még olyan is van, hogy egy sátánista úgy tesz, minthogyha ő 
is Jehova tanúja lenne, és akkor leszólít embereket, beszél nekik, de 
összevissza, mindenféle zagyvaságot, emeletes ökörségeket, amit csak 
ki lehet találni — úgyhogy akkor az emberek akik hallják ezt a hamis 
prófétát, azt mondják magukba: 

— NAHÁT, hogy ezek a Jehova tanúi MEKKORA szamarak! — 

és akkor esetleg a következőt, aki mondjuk már igazi Jehova tanúja 
lenne, azt meg se hallgassák! így kell ezt csinálni! 

Ezt a hitet, amit Jehova tanúi követnek, elég soká kell tanulni. Mer 
mondjuk ott a Biblia, amibe minden benne van — na jó, csak ám ha én 
elolvasom a Bibliát, úgy magába, akkor azt eggyáltalán nem értem 
meg. Mer nagyon nehéz fölfogni! Kell még hozzá mindenféle kiegészítő 
könyv, ez-az-amaz, ami kivilágosítja azt ami a Bibliába le van írva. 
Mondjuk például az van a Bibliába, hogy ,, tenger" — de akkor ám az 
van ahol ténleg tengert jelent, meg van olyan hogy azt jelenti hogy 
SOKASÁG, szóval rengeteg nép. Tehát a Bibliának az értelmezése, az 
olyan kétértelmű, hogy ténleg nem bírom csak úgy magamtól fölfogni — 
csak akkor, hogyha ott van mellette az Õrtorony, ami megmagyarázza 
a Bibliát. Elolvasom mellé azt is — és akkor rájövök, hogy mit is akar 
mondani a Biblia! De anélkül én azt úgyse értem meg — mer NEM ÉR 
TEM MEG! 

Na ezer fontos ez az Őrtorony. Ez Amerikából jön, ott csinálják. 
Olyan mint egy újság, rendes, átlagos fehér lapja van, telegépelve, 
azután meg le van sokszorosítva, úgy küdik el Amerikából 
sokszorosítva. Amerikába kicsikét másfajta, mer én láttam már 
amerikait is, egy Jehova tanújánál, az nem pont ilyen, mer nem is 
gépelve van, hanem nyomtatva, meg ráadásul angolul, de a lényeg ott 
is ugyanaz: hát a Bibliát magyarázza, hogy hogyan kell azt értenünk, 
ami a Bibliába le van írva. Minekünk minden Amerikából jön. Meg 
esetleg még Nyugat-Németből — de legtöbb dolog Amerikából. 
Úgyhogy mondom ezt az örtornyot is onnan kapjuk, ezt a 
harmincvalahány oldalas valamit — de rendessen magyarul! 

Na ez pontossan így van minálunk is! A vezetőnk, aki tanít minket, 
meg a többi vezetők fölváltva járnak ki Amerikába, és onnan hozzák 
az anyagokat — persze illegálissan, mer ha mondjuk a határon 
belenézne a vámos, beleolvasgatna kicsit, hát egyből kiakadna, — 

— Jézus-Mária, MI EZ?! úgyhogy szóval ezt nem kell a vámosnak 


látni — de azér nincs probléma, nem szoktunk lebukni. 

Ezek a könyvek nekünk a szanfranciszkói Sátánegyháztól jönnek — 
mer Ameriába rendessen engedélyezve van ez a dolog! Mondjuk csak 
az nincs engedélyezve, hogy a sátánisták embereket öljenek, de amúgy 
Amerikába rendessen működik az engedélyezett Sátánegyház! Az 
amerikaiak az eredetiek, ök kezdték valamikor ezt a hitet, meg 
minden, úgyhogy a központunk is ott van nekünk, és ök kapcsolatba 
vannak az egész Világgal: nekik mindenről kell tudni. Ott minden 
eggyes személy föl van írva, mindenki aki csak sátánimádó a Világon, 
név szerint, mikor született, anyja neve, minden, a 
személyigazolványból írják ki az adatokat, és akkor így tartsák számon 
a tagságot. 

És hát egyre többen vagyunk, egyre nagyobb ez a szervezet. Ahova 
én járok, ott vagyunk most már vagy negyvenen, de ezen kívül 
Budapesten vannak még mások is, rokonok, akik ugyanehhez a 
családhoz tartoznak. Én is tudok még egy helyet — pedig annyira 
titkossak vagyunk, hogy mondjuk még nekem se lehet mindenről 
tudni, szóval a többi csoportról csak sejtem hogy vannak, de hogy hol, 
az nem az én dolgom. 

Minálunk úgy van, hogy aki a gyülekezetet vezeti, az ,, körzeti 
szolga", ő már régóta tanulja a hitet és elég sokat fejlődött benne, 
sokkal többet tud mint egy átlagos Jehova tanúja, és az egész életét 
erre szenteli, mondjuk a munkáját nem számítva minden idejit. Mer 
ugye a legtöbb Jehova tanúja, aki egyszerűen csak Jehova tanúja, az 
nem tudja ezt megtenni, mer tanul, tanul, amennyit csak bír, de azér a 
munkáján kívül van neki más gondja is — hát például a család. De a 
körzeti szolgák, azok sehova el nem járnak, hanem mindig csak ezt 
tanulják, naponta több órát. De akkor örajtuk kívül még vannak azok 
is, akiket úgy mondunk hogy , vének", szóval akik már NAGYON 
régóta Jehova tanúi, és még többet tudnak, akik már NAGYON sokat 
tudnak. 

És akkor ha az ember valamit nem tud, akkor megy, és a gyülekezeti 
szolgától meg lehet kérdezni azt a bizonyos problémát. De ez nem úgy 
van, hogy akkor ő a hasára üt és mond valamit, ami épp az eszibe jut, 
hanem ha pont nem tudja azt a valamit, akkor azt mondja: 

— Most nem tudom a feleletet, de következő alkalomra majd 
megmondom neked, ha tudom! — és akkor hazamegy, és kikeresi a 


Bibliából azt a dogot. 

Szóval ök soha nem a saját fejükbôl mondanak valamit, hanem 
mindig csak az írásra hivatkoznak, arra, ami ott le van írva! Úgyhogy 
például ök soha nem szabják meg azt senkinek, hogy márpedig te most 
ezt nem csinálhatod, meg azt nem csinálhatod — ök mindig csak az 
írásból veszik, hogy ott ez meg az van leírva. Vagy ha mondjuk az 
utcán prédikál egy Jehova tanúja, akkor is: valamit kimond, utána 
rögtön kikeresi a Bibliából, és megmutatja, hogy ott ez hogy van. Hogy 
tehát ő nem a saját szavát mondja, hanem BIZONYÍTANI is tudja: hát 
ez így és így le van írva! 

Szóval hogy macskákkal vacakolni, az mondjuk egy marhaság. De 
az viszont igaz, hogy ahova mi járunk, ott patkányok vannak. Rendes 
patkányok, ott élnek, mivelünk, ott mászkálnak köztünk, még etetjük 
is őket! Most ezt nem úgy kell venni, hogy mittudomén, hogy mi talán 
egy olyan koszos helyen lennénk, hogy elszaporodtak a patkányok — 
mer nem, hát ez egy nagyon szépen berendezett, tiszta pincehelyiség, 
meg ezek a patkányok is tök tiszták, meg minden! Szóval ezeket 
valamelyik csatornából fogdosta össze a vezetönk, és behozta öket, 
mer kellenek — szimbólumnak. A patkány, meg a denevér, ezek 
szimbólumok. Meg a macska is — de nem csinálunk velük semmit, 
csak ott vannak velünk. De RENGETEG patkány! 

Mi három nap járunk be egy héten, hétfön, szerdán és szombaton 
kell menni, este kilencre vagy tízre, attól függ, ez mindig meg van 
mondva előre, és akkor reggel négyig tart az egész. Úgyhogy onnan 
megyünk be egyenessen munkába, aki esetleg dogozik, az onnan jár — 
hát ez elég fárasztó, de muszáj kibírni. És viszont nagyon jó, mer 
akkor ott eggyütt vagyunk, meg minden. És akik nálunk vannak, azok 
mind fiatalok, a legidőssebb mondjuk húsz éves, meg akkor még 
vannak, akik nálam olyan fél évvel fiatalabbak, tizennyóc, tizenkilenc 
évessek, így. És ugyanúgy Összetartás van miközöttünk is, mint 
Jehova tanúinál. Mer testvérek vagyunk, úgy is szólítsuk egymást 
hogy , testvér", meg amikor megyünk be, akkor úgy köszönünk 
egymásnak, hogy egy csókkal, de szájra adjuk a csókot. 

Jehova tanúinál is kétszer vagy háromszor kell menni minden héten, 
de viszont csak eggyórás a gyülekezet. De arra akkor ténleg el kell 
menni, hogy ugye a tanulásba mindig előbbre legyen az ember. Meg ha 
valaki mondjuk egy-két hétig hiányzik, akkor már a Világ annyira el 


tudja csábítani, hogy a végin aztán már nem is fog többé jönni — tehát 
nagyon vigyázni kell, mer a Világ eléggé csábító. 

Mondjuk a gyülekezet, az nálunk kicsikét más, mint a sátánosoknál 
— habár én ott még nem voltam, csak a Marcitól tudom hogy milyen. 
Minálunk van a tanítás, meg van az ima, meg minden gyülekezet elejin 
meg végin van éneklés is. Veszünk egy fejezetet a Bibliából, és akkor 
ami ének ahhoz tartozik, azt elénekeljük — az Õrtoronyba megvannak 
ezek az énekek, onnan lehet megtanulni öket. Amikor én jártam, akkor 
119 ének volt, de mindig több lesz, mer az örtoronyba mindig új ének 
van. 

Abba is teljessen eggyezik a két hit, hogy a gyülekezetbe mi is 
testvérnek szólítsuk a másikat. Az viszont megint egy különbség, hogy 
minálunk nincsen állandó hely a gyülekezetnek, hanem csak házakhoz 
járunk, mindig máshova, összevissza — azér hogy ne legyen föltűnö, 
hogy na itt és itt mindig összejövetelek vannak. Inkább mindig másik 
testvérünknél vagyunk. Mer volt már rá eset, hogy följelentették 
Jehova tanúit, és akkor a rendörök még a gyülekezetet is 
széjjelzavarták. Pedig hát semmi rosszat nem csinálnak ök, még csak 
nem is hangoskodnak, eggyáltalán! Még arra is vigyáznak, hogy a 
szomszéd se hallja meg az éneket. Csak hát nálunk nem az van, mint 
mondjuk Amenkába, hogy teljes vallásszabadság — Magyarországon is 
azt mondják hogy vallás-szabadság van, csak közbe mégsincs. Hát 
hányszor van, hogy amikor így házról-házra járnak Jehova tanúi és 
prédikálnak, vagy az utcán megszólítsák az embereket, akkor jön a 
rendör, és azt mondja, hogy ,, botrányt okozunk", hogy ,, háborgassuk" 
az embereket, vagy mit csinálunk velük — és akkor egyből kész a 
probléma. Meg hányszor van, hogy házkutatást tartanak Jehova 
tanúinál, a könyvekér! Tehát nálunk azér ez nincsen megengedve! 

Viszont, van aztán olyan is, hogy jönnek a rendörök, keresik a 
könyveket — és nem találnak eggyet se. Mer olyan jól el vannak dugva. 
Meg hát szóval azér Jehova is csak segít ebbe — 

Az biztos, hogy a jehovásokkal többet foglalkoznak a rendőrök, 
mint mivelünk. Mondjuk, amíg nincsenek komolyabb zűrök, addig 
minket hagynak. Hát a jelvényt is szabadon ki lehet tenni, nincs belőle 
semmi! Engem egyszer itt a November Hetedike téren megállított a 
rendőr, rajtam volt épp a szerelés, meg a sátános fordított kereszt is — 

— Ez micsoda? — aszondja a rendőr. — Szekta-tag vagy? 


— Nem — mondom neki —, ez nem szekta, ez HIT! 

És kész, ennyibe maradtunk! Nem is szólt utána semmit, 
elengedett! 

Csak azér mégis jobb, ha mi is titokba csináljuk a dogokat. Mer ha 
olyan nagyon lássák a rendőrök, akkor esetleg mégis úgy 
elgondolkoznak rajta, hogy hoppá, hátha ez ténleg valami komolyabb 
ügy, aszt kijönnek, körülnéznek — ami azér nem lenne jó. Mer van ott 
egy pár olyan cucc, aminek esetleg megörülnének — szóval nem: jobb a 
béke, jobb ha titokba vagyunk. 

Amúgy különben én voltam sátánimádó is. Egy ideig. 

Hát a Marcin keresztül jött ez. Hogy ugye ð az volt, sátánista, ezt 
tanulta, és akkor mesélt róla nekem is — na, mondom, milyen lehet ez? 
Talán érdekes — próbáljuk ki! 

És akkor megpróbáltam én is. De nem soká tartott ez, pár hónapig 
talán, szóval egész az elejin voltam én még csak ennek. És nem is 
jártam még el oda öhozzájuk, épp csak úgy érdekelt a dolog, 
tulajdonképpen még csak ismerkedtem vele. 

Aztán az volt, hogy elmentem véletlenül egy Jehova tanújához, egy 
szabóhoz, aki ott lakik nem messzi tölünk 

— én láttam is már ezt a szabót régebben a gyülekezetbe, de 
valahogy nem is gondoltam rá, hogy ő is Jehova tanúja, hát én csak 
egy nadrágot akartam csináltatni vele! És akkor odamentem, és egyből 
megláttam nála egy ilyen kis füzetet, ,, Közeledünk Armagedonhoz", ez 
volt kiírva rá — na akkor mindjár tudtam hogy miröl van szó, és 
eszembe jutott, hogy ismerem én ezt az embert. A szabó meg észrevette 
a nyakamba a fordított keresztet, és csodálkozott, hogy hogy lehet ez, 
amikor pedig régebben én is Jehova tanúihoz jártam, azt a hitet 
tanultam — nem is tudta elhinni, hogy hogyan tudtam ilyet csinálni, 
hogy bírtam ennyire átformálódni, hogy most meg pont az ellenkezőjét 
tanulom! 

És akkor gondoltam, hogy ee, hagyom én inkább a sátá-nosokat, 
járok inkább Jehova tanúihoz! 

És akkor jött ez, hogy majdnem egy évig jártam megin Jehova 
tanúihoz, tanultam megin ezt a hitet. Szóval visszamentem, még mielőtt 
igazán belemerültem volna emebbe. Valahogy így alakult ez — 

Akkor ez jó volt, megin Jehova tanúi közt lenni, ez nagyon jó volt — 

Csak aztán újból kimaradtam. Szóval, hát otthagytam — egy lányét. 


Ami mondjuk elég nagy baj, elég nagy baj. Mer így most már 
ugyanaz vár rám is, ami a többi emberre. 

Ez úgy volt, hogy eggyik barátom, a Stoller Fen kért tölem 
könyveket, ilyen Jehova tanúja-hogyhívjákokat, hogy szeretné ő is 
olvasni öket, mer érdekli ez az egész. És akkor én adtam is neki egy 
párat. Aztán elmúlt két hónap, meg három is, és kellettek volna nekem 
is a könyvek, meg minden, úgyhogy fölhívtam ezt a Stoller Ferit, hogy 
mi van a könyvekkel, olvasta-e már öket, vagy hát mi a helyzet -és 
akkor mondta a Stoller, hogy persze, kiolvasta már mindet, meg akarta 
is már visszaadni, de nem volt rá ideje, meg satöbbi, és hogy 
szombaton úgyis akar diszkóba menni, majd oda leviszi nekem a 
könyveket, menjek le értük a diszkóba. 

Én elősször nem akartam lemenni a diszkóba, mondtam is a Stoller 
Ferinek, hogy én diszkóba nem megyek. De ő meg mondta, hogy csak 
menjek le nyugodtan, nem lesz semmi, épp csak odaadja nekem a 
könyveket, ezeket a Jehova tanúi-könyveket, és kész. 

Jó — lementem. És akkor ott a diszkóba megláttam azt a lányt. 

És akkor később össze is jöttem vele, úgy hívták hogy Erzsi, és oda 
is költözött hozzánk. 

Amit hát nem lehet, mer Jehova tanúinál ilyen nincsen, hogy egy 
lány odaköltözzön hozzánk. Mer házasság előtt nem szabad nemi életet 
élni, ezt tiltsa a bibliai törvény, a házasság előtti nemi életet — én meg 
ugye nemi életet is éltem evvel a lánnyal. Úgyhogy akkor így már 
nekem nem lehetett bemenni a gyülekezetbe. Tehát akkor én nem 
mentem el a gyülekezetbe, kimaradoztam, egyre jobban — utána meg 
már eggyáltalán nem mentem oda. 

De én ennek a lánynak beszéltem erről, az Erzsinek, meséltem én 
neki is Jehova tanúiról, meg a hitről, meg satöbbi, ilyenek— csak ő meg 
kinevetett. Szóval ð nem vette figyelembe áztat, hogy én Jehova 
tanúihoz akarnék járni, azt a hitet szeretném tanulni. 

Ez talán egy hónap volt, vagy mondjuk másfél, igen, mer márciustól 
tartott április végéig — és akkor az lett, hogy ez a lány régebben már 
járt egy gyerekkel, és akkor egyszer megin lementünk abba a diszkóba, 
és akkor megin összejött vele, újból. De azér azt mondta, hogy még egy 
darabig szeretne ott lakni nálunk, legalább még a nyáron, kérte hogy 
hadd maradhasson még — de én meg mondtam neki, hogy szóval hát ez 
nekem így nem jó, akkor inkább már menjen haza. Mer nem csöves 


lány volt ez, hanem csak nem volt jó viszonyba a szüleivel, össze is 
veszett velük vagy mi, nem tudom milyen okból, úgyhogy már 
albérletbe is lakott, csak arra meg nem volt pénze neki — szóval nem 
volt hol lakjon. De én mondtam neki, hogy azt látnám a legjobbnak, ha 
mégis visszaköltözne a szüleihez. 

Es akkor haza is költözött, most is otthon lakik a szüleivel. Hát 
tudom, mer azér tartom még vele a kapcsolatot — már úgy értve hogy 
néha találkozunk, és akkor elbeszélgetek vele. Szóval én nem 
haragszok örá! Meg különben se szoktam annyira haragudni senkire, 
hogy ne beszéljek vele! Úgyhogy mondom lássuk egymást azér, néha, 
ritkán, de azér beszélgetünk! 

Mondjuk lehet, hogy most már megin elmehetnék a gyülekezetbe. 
Mer szóval ez nekem még más, mint mikor valaki már alá van 
merttkezve, az olyannak már kicsivel nehezebb dolga van, mer azt 
ilyenér már kiközösítik Jehova tanúi, már ha egy ideig nem jár a 
gyülekezetbe és nem tudja megokolni hogy mér nem ment, már azér is 
kiközösítik maguk közül, van egy ilyen is, meg pláne ha még ráadásul 
nemi életet is élt házasság előtt — de mondom én még nem voltam 
alámerítkezve, szóval nekem más. Úgyhogy most már az is lehet hogy 
járhatnék újra. Csak hát ugye ilyenkor már így visszamenni, az egy 
kicsikét olyan fura — 

Na így volt ez. De én akkor voltam életembe elősször diszkóba! És 
akkor is csak azér, hogy a Stoller Fen visszaadja a könyveket, ezeket a 
Jehova tanúja-könyveket — 

Na szóval minálunk ilyen nincs, hogy valaki csak úgy meggondolja 
magát, aztán kilép, vagy nem jön többet -ilyen nem létezik. Ilyenre 
nálunk még nem volt példa -szóval én nem tudom, de állítólag ez még 
nem fordult elő. Minálunk ez úgy van, hogy az első nap, amikor egy új 
valaki odajön hozzánk, akkor minden meg lesz mutatva neki, 
elmagyaráznak mindent, hogy mi hogy, meg mit kell csinálni, mit nem 
szabad — és akkor ha második nap is bejön a csávó, akkor az azt jelenti 
hogy tetszik neki, hogy minden oké. De akkor már ott kell neki 
maradni. Ha első nap megnézte magának, és utána második nap 
mondjuk már nem megy, akkor nincs gond — hát nem tetszik neki, ő 
dóga, semmi probléma! Ha viszont visszajön, meg pláne ha már föl is 
lett avatva, akkor már nyista visszaút többé! 

Hogyha egyszer valaki sátánimádó lett, akkor háromféle dolog 


történhet vele. Egy: hogy bennmarad. Kettő: hogy meghal. Akármitől 
— mondjuk úgy hogy elkapják aszt kinyírják. Vagy tegyük föl a 
félelemtől is meghalhat, ilyen is van. Ez már a démonok dolga: 
belekergetik a halálba, szabályossan — kész. Meg mondjuk ott van még 
a harmadik is: hogy diliházba köt ki az illető — de körülbellül az is 
ugyanez. Mer azt is a démonok csinálják: bedilizik a gyerek, teljesen 
káó lesz — úgyhogy ennek is csak az a vége, hogy meghal. 

Úgyhogy, mondom: aki egyszer már odajött, az tudhassa: EGY 
lehetőség van csak. Hogy ottmarad. 

Most már majnem négy éve hogy járok, de én jól érzem magam 
benne, nagyon jól érzem magam ebbe a sátános hogyishívjákba. Mer 
szerintem a társaság is nagyon jó, meg minden, meg hát 
tulajdonképpen azt az életformát éljük, amit én amúgy is nagyon 
szeretek, és ezt mindenki nagyon szereti ott, úgyhogy mondom 
NAGYON jó a kollektíva, és PRÍMÁN érezzük magunkat! Úgyhogy 
például mikor este van, és én már indulok, hogy na megyek oda: én 
már alig várom, hogy ott legyek! Na, szóval ezt mondom: hogy kisz- 
szel, meg ilyesmikkel én ezt semmi pénzér nem cserélném föl! 

Na én is ugyanígy: mikor Jehova tanúi közt voltam, az nagyon jó 
volt. Olyan érdekes az egész: amikor imádkoztam — tudom, hogy ezt 
így most kicsit fura elmesélni másoknak, akik nem biztos hogy hisznek 
ebbe — szóval imádkoztam, és akkor sokszor volt olyan, hogy az a 
valami ténleg bejött, elég sokszor! Vagy ha nem is jött be minden 
esetbe, de akkor is: valahogy úgy ÉREZTEM, hogy most nekem ez az 
imádkozás SEGÍT! — hát ezt úgy megérzi az ember! Úgyhogy mondom, 
ez az egész hit valahogy úgy adott nekem valamit, ami TARTOTT 
engem — hát egy HITET adott. És akkor NEM FÉLTEM ennyire, mer 
akkor nem féltem semmitől: akkor engemet nem érdekelt, hogy 
mondjuk mi lesz a Világgal, meg ilyesmik, mer akkor nekem mindig ott 
állt a szemem előtt, hogy én oda tartozok, Jehova tanúihoz, és ezáltal 
nekem van egy reménységem, hogy én túlélem ezt az egészet, ami majd 
most lesz — 

most viszont: félek. Félek az Armagedontól. Az Isten háborújától, 
ami itt van már előttünk. 

Ezt úgy is nevezik, hogy harmadik világháború — de ez másmilyen 
lesz, mint egy rendes világháború, ez nem atomokkal megy majd, meg 
ilyesmik, hanem ez Jehova Isten háborúja lesz, és mindenki tudni is 


fogja, hogy ez ötöle jön, nempedig emberektől, meg nem is a természet 
csapásaitól — és ez most már hamarossan itt lesz. Mer megvannak a 
jelek, amik a Bibliába le vannak írva, hogy azt mondja ,, nagy babiloni 
összeomlás": először nagy nyomorúság jön a Földre — hát ez már 
elkezdődött; meg jön az, hogy beszűntetik a vallásokat, fölszámolják az 
összesset — ez is megindult; és akkor majd még jön egy olyan, hogy 
kimondják, kihirdetik, hogy béke és biztonság az egész Világon — na és 
erre akkor utána jön az Armagedon. Ami különben egy zsidó szó, a 
Bibliából jön és azt jelenti hogy vége a Világnak. 

Na és ettől én most nagyon félek. Sokszor ANNYIRA félek töle, hogy 
aludni se bírok, csak fekszek az ágyba és FÉLEK! 

Hogyha én most is Jehova tanúihoz járnék, ha azt a hitet tanulnám 
tovább, akkor örök életű lennék. Mer ha meg is halnék, akkor is: 
föltámadnék. Nem ebbe a rendszerbe, hanem már az újba, ami az 
Armagedon után lesz, Isten új rendszerébe, Jehova ezeréves uralma 
alatt. Amikor már majd tökéletes lesz az ember. Mer most tökéletlen. 
Mer Ádám és Éva elvesztette a Paradicsomot, meg elvesztette az 
ember tökéletességét, úgyhogy utána az ember tökéletlen lett, mer 
Jehova megátkozta. Olyan tökéletlen lett az ember, hogy majd csak 
ezer éven belül fog visszatökéletesedni, úgy testileg, mint szellemileg. 
Ehhez most már ezer év kell még Jehovának is. De meglesz azér, 
azoknak, akik ôt követik, megcsinálja Jehova! 

Csak hát ugye ez van: hogy én, ha nem tanulom ezt a hitet, ha nem 
tartozok Jehova tanúihoz, akkor már ebből az egészből kiesek. És 
meghalok Armagedonkor. 

Mindegy — mer most élünk még azér. 

Csak azér én se tervezek semmit se az életembe — hát nincs 
életcélunk minekünk! Nem, semmi — éljük a világunkat, úgy ahogy 
van — kész. 

Nekem a munkahelyem is olyan csak, hogy hát elmentem dógozni, 
hogy már mégse vigyenek el a rendőrök. Ülök a kocsiba, ha úgy jön, 
rakodok, cipelek, na fogjuk meg egy kicsit — de nem tud lekötni a 
dolog, eggyáltalán. Csak másképp elvinnének — pedig semmi: hát én 
nem török be sehová, meg nem rabolok ki senkit! Aszt mégis 
elvinnének, ha nem lenne munkahelyem. Hát akkor mit csináljak? Ott 
vagyok, aszt valahogy — de nem érdekel az egész. 

Meg a pénz se érdekel, hogy mennyi fizetést kapok — hát mire kell 


nekem? Mondjuk a diszkóra: belépő, meg sör — ennyi! Kaját kapok 
otthon, mindig mikor dogozók és fizetés van, veszek magamnak egy 
pólót, amin van valami ilyen eggyüttes, szóval egy fölirat, meg esetleg 
még anyuéknak adok egy ezrest, és akkor a többit meg elverem: pia, 
meg ilyenek. Szóval nincs az, hogy én gyűjtsek valamire — mer semmi 
se érdekel úgy, hogy gyűjtsek rá. Mondjuk ezt a bõrdzsekit én vettem — 
de hát ez se érdekel különössebben. Mer nem adok én a ruházatra se! 
Nekem nem nagyon tetszenek az ilyen nemtommilyen szerelések se — 
ha beöltözök, nem is érzem jól magam! Van egy ilyenem, hogy például 
fehér gatya, hozzá fehér ing, meg rá egy szöges dzseki, nem ez, hanem 
egy tök fekete, rézszögekkel — pfúú, de szarul érzem magam abba is! 
Szóval, NEEM - hát minek? Nálunk az van, hogy úgyse érdemes. Mer 
semmit se érünk el úgyse! 

Énnekem ilyenek, hogy , jövő", meg ilyesmi nem nagyon van. Mer 
sok idő már nincsen hátra. Szóval én most már úgy vagyok evvel, hogy 
úgy évekre előre nem gondolkozók. 

Tehát hogy családtervezés, meg lakás, ilyenek — minek? Kár lenne! 
Mer úgyis vége lesz az egésznek. Hogyha nem megyek vissza Jehova 
tanúihoz, akkor úgyis meghalok — hát ezt tudom. Hogyha meg mondjuk 
mégis visszamegyek, akkor lehet hogy élni fogok — na de ahhoz meg 
úgyse kell már pénz! 

Jehova tanúi nem szoktak pénzt se gyűjteni, ótépébe, meg erre meg 
arra — mondjuk olyan még előfordul, hogy kell egy mosógép, vagy egy 
Trabant, és akkor arra — de nem úgy hogy , majd tíz év múlva ezt 
veszek meg azt veszek", meg hogy , jaj mi lesz velünk húsz év múlva", 
mer az hülyeség. Most nem az hogy elherdálják amijük van — de nem is 
ragaszkodnak ahhoz a pénzhöz. 

Na itt van például egy dolog: a nyugdíj. Hogy mér vonják le 
éntőlem a nyugdíjat? Én ezer már szóltam is a gyárba — bár mondjuk 
engem nem érdekel az a pénz, de azér bementem és megkérdeztem: 
nem-e lehetne, hogy éntőlem ne vonják a nyugdíjat, mer én ebbe a 
rendszerbe biztos hogy úgyse leszek nyugdíjas, mer azt úgyse érem 
meg. 

Előbb nem is értették hogy mit akarok. Hát hogyhogy , ebbe a 
rendszerbe"? Úgyhogy akkor el kellett magyarázni nekik is, hogy most 
ez itt egy rendszer, de már nemsokára fog jönni az Armagedon, amikor 
mind meghalunk, vagy hát majnem mind, mer kezdődik egy másik 


rendszer, Jehova Isten ezeréves birodalma, és ezer nekem már nem lesz 
szükségem arra a nyugdíjra - 

— Ja úgy! — azt mondja ott az az illető. — Nem, ezt nem lehet, 
Magyarországon ilyen nincs. Ez kötelező, ezt mindenkitől vonják. 

Aztán egy másik illető meg elmagyarázta, hogy az nem úgy megy, 
hogy tölem most levonják a nyugdíjamat, beteszik a bankba, aztán ott 
áll az a pénz egész addig, amíg majd én nyugdíjas leszek, - 

— De — mondom — arról van szó, hogy én úgyse leszek nyugdíjas, 
mer itt van már az Armagedon, és utána már 

— Rendbe — azt mondja —, ide figyelj!: az a pénz, amit most tetőled 
vonnak, az a mostani nyugdíjasoknak kell! Azoknak a nyugdíját fizetik 
most a te pénzedből! A te nyugdíjadat meg majd azokéból fizetik, akik 
AKKOR fognak dolgozni! 

— De- mondom — hiába, mer nekem az már nem fog kelleni! Mer 
akkorra én már — 

Mindegy, mer mondjuk ezt értem. Meg ugye KÖTELEZŐ, 
mindenkire -jól van akkor, én nem vitatkozók. Meg, mondom: különben 
se érdekel túlságossan az a pénz — 

Most azóta hogy az Erzsi elment, nem is járok lánnyal. Meg 
valahogy nem is akarok. Illetve — nem tudom. Most nem az, hogy meg 
akarnék házasodni, vagy nemi életet akarnék élni, házasság előtt, 
neem, áá — csak — 

Szóval, én olyan lánnyal szeretnék járni, aki egy kicsikét 
komolyabb. Aki nem ilyen „kis aranyos", mint az Erzsi volt, meg 
satöbbi — énnekem nem nagyon kellenek az ilyen mittudomén milyen 
világi lányok. Tehát az lenne a legjobb, ha Jehova tanúja lenne az a 
lány is — de hát olyat meg nagyon nehéz találni, nagyon nehéz. Mer ha 
mondják én most egy olyan lánnyal akarnék járni, aki Jehova tanúja, 
azt meg ugye az ő szülei nem engednék meg. Amiér én nem vagyok 
Jehova tanúja, meg pláne még abba is hagytam -szóval nem, ez nem 
megy. Jó, közbe én megértem azt is, hogy féltik a lányukat, nehogy már 
az is erre az útra térjen, amin én vagyok — 

Most hogy nem járok a gyülekezetbe, otthon vagyok, legtöbbet 
magnózok, meg ez meg az — valahogy elmegy az idő. Vagy csavargok 
a Marcival, vagy moziba megyek, diszkóba — most oda is járok. Mióta 
eljöttem Jehova tanúitól, azóta majnem minden héten megyek 
diszkóba. Most már megszoktam, meg is szerettem kicsit, elhallgatok 


ott is egy-két számot — habár nem is a diszkózene a kedvencem, hanem 
inkább ez a rep. Ami olyan zene, hogy már jobban inkább beszéd, 
szóval a beszédre alapszik a szám, nem is a zenére — azt szeretem. 

Az nem rossz, a rep, lehet arra is elég jól örjöngeni, ha beleéli 
magát az ember — mer én legjobban az ilyen õrjöngðs zenéket 
szeretem. Na hát minálunk nem tilos a diszkó, eggyáltalán nem! Most 
hét végén is lemegyek, a Jancsival — csak ő nem csajozik, ennyi a 
különbség, de azér jól érezzük magunkat. Nekem viszont az sincs 
tiltva! Úgyhogy most is épp fel akarok szedni egyet, ezen a hétvégén — 
mér ne? 

Amúgy a hét elég unalmas. Nem nagyon van mit csináljon az 
ember — mer én a könyveket nem szeretem. Most nemrég vettem 
egyet, fekete borítású, , Okkultizmus és mágia az európai 
gondolkozásba", ez a címe — ezt azér lehet hogy majd elolvasom. Meg 
egy másikat már el is kezdtem, az meg az inkvizícióról szól, mondjuk 
az eléggé érdekel — szóval az ilyen könyveket azér csípem. Meg 
mondjuk még ami fiatalokról szól — eggyiknek egy pank gyerek van 
lefestve az elejére, , Elhagyott a közérzetem", ez a címe, és ezek a 
különböző irányzatok vannak benne, hogy rokker, pank, hippi, satöbbi, 
hogy melyikbe mi az érdekesség — na ezt már el is olvastam. De nem 
mondhatom hogy olyan nagyon zabálnám a könyveket, mer elég ritka 
az a könyv ami engem érdekelni tud. Akkor már inkább egy jó mozi! 

Én amikor még jártam Jehova tanúihoz, azokat a könyveket 
olvastam, Jehova tanúi könyveit — de csak azokat. Szóval, nem tud úgy 
lekötni semmilyen könyv. Talán mondjuk még az emberi test érdekel, az 
ilyen könyvek, hogy ,„A doktor válaszol", vagy ,, Az orvos válaszol", 
már nem emlékszek a címére, pedig azt olvastam — de mondom az se 
izgat annyira, hogy most mittudomén — 

Most mióta nem járok Jehova tanúihoz, meg nem járok a 
sátánosokhoz se, két szék között a pad alatt vagyok. De hiába nem 
járok a sátánimádókhoz se, mer ha egyszer már nem járok Jehova 
tanúihoz, akkor mindenhogyan a Sátán birodalmához tartozok, nem 
pedig Jehova birodalmához! Úgyhogy itt középút nincs. Szóval, ha 
nem akarok a Sátán birodalmába tartozni, akkor vissza kell mennem 
Jehova tanúihoz. 

Lehet hogy vissza is megyek. Le van írva a Bibliába, hogy aki 
egyszer ezt tanulta, az élete végéig nem felejti el, és mindig előjön neki 


— és ez ténleg igaz is. Úgyhogy én most nem tanulom a Jehova hitét, 
nem járok oda — de ettöl függetlenül én HISZEM, most is! Meg ha 
emberek így beszélnek valahol, hogy milyen rossz a helyzet, meg ez 
nincs, az nincs, meg satöbbi, akkor én most is mindig megmagyarázom 
nekik, hogy ezt mit jelent, hogy nem kell vele törödni, meg hogy mire 
kell számítani, hogy föl kell készülni — mer nem tudom megállni, hogy 
ne mondjam, ha én egyszer TUDOM! Meg most is mondom nekik, 
hogy csak menjenek, tanuljanak, kövessék a Jehova tanúinak a hitét, 
meg satöbbi — attól függetlenül hogy én most nem követem! Úgyhogy, 
mondom: lehet hogy mégis visszamegyek. Épp nemrég fölhívott egy 
Jehova tanúja, egy lány, akit valamikor még én vittem be a 
gyülekezetbe, fölhívott és mondta, hogy mér nem megyek vissza, 
menjek vissza. Hát nem tudom még. De azér valószínű hogy 
visszamegyek! Mer amikor így rágondolok, mint most is, akkor eléggé 
hiányzik. Meg hát nem akarok meghalni. Meg valahova tartozni kell! 

Én ezt nem egészen értem, hogy mi hogyan lettünk barátok, meg 
hogyan maradtunk meg ilyen hosszú időn keresztül egymás mellett, 
amikor pont az ellenkező hiten vagyunk. Meg ezt a Jancsi se érti, 
eggyikünk se érti ezt! Hát ha én mondjuk nem ismerném õtet, csak 
hallanék róla, hogy van egy csávó, úgy hívják hogy Jancsi, és a Jehova 
hitét folytassa, meg abba hisz — hát én nem is tudom, én csak 
röhögnék, vagy köpnék egyet, vagy káromkodnék, de eszembe se 
lenne, hogy — 

Amikor én még jártam a gyülekezetbe, és Jehova tanúi látták hogy a 
Marcival barátkozok, egyből rámszálltak -szóval nem az hogy nem 
engedték, inkább NEM AJÁNLOTTÁK nekem a Marcit. Úgyhogy hát 
nem nézték jó szemmel öt, nagyon furán néztek a Marcira. Szóval még 
EZEN IS keresztülment a mi barátságunk, és még EZT IS kibírta! Ami 
mondjuk egy elég érdekes dolog — 

Talán hogy már ennyire összeszoktunk, ahogy így majnem minden 
nap eggyütt kódorgunk, vagy hát tudomisén — De közbe az is érdekes, 
hogy mi egymás között soha nem szoktunk vitatkozni a hiten, soha 
nem veszünk mi össze ezen, hogy most kinek van igaza, meg ez meg 
az — jóformán meg se említsük mi ezt az egészet! 

Persze hogy nem veszekszünk — mer tulajdonképpen ez a kettő 
UGYAN AZ! Mondjuk az alap-dógok teljessen megegyeznek: hogy van 
Isten, meg van Sátán, meg vannak a démonok — tisztára EGG Y az 


egész! Meg tulajdonképpen a sátánosok is a Jehova tanúiból indulnak 
ki! ök is elismerik, hogy ez az eredeti hit, minden további nélkül 
elismerik! 

Ez így van: arra alapszik a sátánhit, Jehova tanúira! Csak minekünk 
a fordítottját kell csinálni, mint nekik. Tehát őnáluk az van, hogy 
szeretni kell az embereket, minden embert — minálunk meg utálni kell 
öket. Meg mondjuk éppen az Armagedon-résznél van egy kis 
bökkenő, abba hogy öszerintük Armagedonkor Jehova fog gyözni, 
miszerintünk meg Sátán fog győzni — ennyi. De hát ez csak olyan, 
minthogyha most mondjuk mi mind a ketten focidrukkerek volnánk, 
két barát, és ugyanúgy szeressük a focit, meg ugyanazt csináljuk meg 
gondoljuk, eggyetértünk mindenbe — csak közbe az eggyik tegyük föl 
a Fradinak drukkol, a másik meg például az Emtékának. Ez csak egy 
ilyen! Hát akkor meg mér ne legyünk ezmellett jó barátok — nem így 
van? 

— Hová üljek? Ha ide ülök, az jó neked? Mer nem szeretek háttal 
lenni az ablaknak, úgy akkor hátba lőhetnek kintről. Igaz hogy 
mindegy, itt is ugyanúgy lelőhetnek, szóval — Mer ha mondjuk valaki 
kifigyelte hogy ide jövök, egy olyan illető, aki nem szereti hogy neked 
itt beszélek, akkor hogy ne mondhassak semmit, mielőtt még 
kinyitnņám a szájamat — ezt most halál komolyan gondolom! De 
mondom, mindegy hová ülök, hát akárhol el tudnak érni ha nagyon 
akarnak — 

Nem az, nincs bennem narkó, Isten bizony! Már régóta nem élek 
vele. Csak annyi, hogy ideges vagyok. Különben a narkót, azt én már 
14 éves koromba elkezdtem. Eléniummal indultam, aztán Szeduxennel 
folytattam, aztán meg ment mind a kettő egyszerre — de én a komoly 
narkóig nem is jutottam el, én csak simán gyógyszereztem. Jó volt. 
Ültem, hallgattam a lemezt, a kedvenc együttesemet, az Ergót, vagy a 
Szűcs Jutkát, és mittudomén, rámjött egy olyan, hogy milyen jó lenne 
most valami különleges állapotba érezni magamat, egy mámorba — és 
akkor bevettem a gyógyszereket. És akkor, tényleg — 

De aztán ez nem ment tovább, mer helyette átmentem a piára — ez 
volt tavalyelőtt. Megkóstoltam — és valahogy tetszett! Eleinte azér még 
elég ritkán ittam. De amikor elhagyott a Kotormány — az egy srác —, 
akkor utána rámentem tényleg nagyon keményen. Azóta öt fél rumnál 
meg se állok! És mindig, amikor vagy túl rossz a helyzet, vagy TÚL 
JÓ a helyzet, akkor iszom. Akkor valamit MUSZÁJ innom! Szóval, 
majdnem mindig. 

És a gyógyszert meg a piát együtt még nem csináltam, mint a 
rendes narkósok, azt még soha nem próbáltam. Mer együtt a kettő, az 
már tényleg túl veszélyes lett volna. Csak amikor direkt meg akartam 
halni, akkor csináltam együtt. Egy házibulin voltunk a Csordásnál — 
az is egy srác — , és persze piáltunk, és akkor egyszercsak avval jön ott 
nekem a Dzsovanni, a Kotormány, hogy ha én most nem fekszem le a 
Csordással, akkor miközöttünk mindennek vége. Ez még vagy egy éve 
volt, amikor én még nem voltam ennyire elzüllve, hát teljesen 


szerelmesen voltam én ott a Dzsovannival! És akkor mondom neki: 

— Akármit csinálsz — mondom —, nem, NEM fekszem le a 
Csordással! Inkább meghalok! 

És akkor odaültem a Csordás ölébe, és mondtam neki: 

— Miklós, figyelj, megmutatnád nekem, hogy hol van a gyógyszeres 
szekrény? Kurvára fáj a fejem! 

— Ott van a fürdőszobába, balra a falon! 

És találtam is egy rakás Pipolfent, két dobozzal el is vettem. Egy 
dobozba két levél volt, és egy levélbe húsz darab, az összesen 
nyolcvan — és akkor azt a nyolcvan Pipolfent én MIND beszedtem. 
Még az Andrea bíztatott, az a csaj, aki most a Dzsovannival van, hogy 
csak egyem meg nyugodtan, ő is bevesz belőle egy szemet, és akkor 
majd együtt halunk meg — úgyhogy szóval csak hetvenkilencet 
zabáltam be, sőt csak hetven NYOLCAT tulajdonképpen, mer amikor a 
huszadik után elkezdtem öklendezni, akkor még odatámolyogtam a 
Kampóhoz, az Értavi Attilához, és mondom annak is: 

— Kampókám, mutasd már meg, hogyan kell bevenni ezt a rohadt 
gyógyszert, mer nekem visszaj jön! 

— Így — aszondja az Értavi, és benyelt ő is egyet, úgyhogy nekem 
összesen csak hetvennyolc szem jutott. Meg még akkor hozzátette a 
Kampó, hogy — Fruzsina — azt mondja —, én NAgyon szeretlek téged, 
de hát látom, hogy nem tudsz már tovább élni, ennek semmi értelme! 

— és akkor én ott őelőtte bekajáltam a többit is mind. Ott nézte a 
Kotormány is, a Dzsovanni, még ő dobta el az üres leveleket. 

Utána meg az egész banda elment moziba, éjszakai előadásra, én 
maradtam ott egyedül, végigfeküdtem a díványon — és piszok rosszul 
voltam: féltem kurvára, meg hallucináltam — aztán meg elaludtam, 
mint akit jól fej bevágtak. Úgyhogy tovább nem emlékszem. Csak a 
többiek mesélték el utána, hogy mikor visszajöttek a moziból, miket 
csináltak velem. Nem dugtak meg, nem is szopattak velem — még 
rosszabb. Feldugtak egy csavarhúzót. Meg egy Görögország című 
könyvet. Még arra is emlékszem, hogy Kálmán Lajos írta ezt a 
könyvet, hát előtte még ott nézegettem! Azt is mesélték, hogy még 
élveztem is — hát én semmiről se tudok. Meg én még utólag se akartam 
elhinni az egészet — hát hogyan, hát én felöltözve feküdtem le, nem 
meztelenül, meg másnap is ruhába ébredtem, hát akkor?? — de 
mindenki ezt állítja. Meg azt se értem, hogy hogy lehet egy 


KÖNYVET földugni valakinek! Aztán a Dzsovanni megmutatta, hogy 
hogyan: csövet csavartak a könyvből, úgy — 

Azt mondják, még reggel is úgy néztem ki, mint egy vízihulla. De 
egyiknek se jutott eszébe mentőt hívni — szemetek. Másnap délután 
keltem föl, de akkor már félig se akartam meghalni, söt, be voltam 
szarva, mert piszkosul rosszul voltam, meg valahogy úgy 
eliszonyodtam ettől az egésztől — aztán ahogy elindultam a Csordástól, 
elájultam, összeestem az utcán — 

No, mit meséljek, mire vagy kíváncsi? Mesélem inkább Amerikát, 
az jobb. Én ugyanis voltam Amerikába is! Bejártam az egészet: voltam 
Nyujorkba, Nyúdzsörzibe, voltam Kaliforniába, Lösz Andzseleszbe, 
voltam Diznilendbe — elég gyönyörű volt. Ez régebben volt még, 7 
éves voltam csak, de eléggé emlékszem rá, a repülőgépre is, meg 
mindenre — 

Akkor még együtt volt a család, még nem váltak el apámék. És 
itthon volt a Márta Los Andzseleszből, a nagymamának az egyik 
lánya, és akkor ő: hogy kivisz magával egy hónapra. Emlékszem: 
apuval mentünk be az útlevelemér, kiváltottuk, mentünk vele haza, és 
akkor apu: 

— Fruzsi, tudod mit? Mondjuk azt, hogy nem kaptad meg az 
útlevelet! 

— Jó! Mondjuk! 

Irány be; együtt ül a család; és akkor mi lógó orral bejelentjük, 
hogy útlevél egy darab se — és sose felejtem el, mit mondott rá anyám: 

— Jó, rendbe, legfeljebb akkor nem utazol Amerikába! — ilyet szólt. 
Hát nem egy szemétláda? 

— De! Utazol! — azt mondja apu, és felmutatja az útlevelemet, 
engem meg felkapott, adott öt nagy puszit, aztán meg kibontott egy 
pezsgőt, minden — 

Nagymama meg: 

— Holnap megyünk fodrászhoz, és veszünk neked egy új ruhát! 

Hát, marhára örültem, persze, habár közbe cidriztem is egy kicsit, 
hogy akkor most új ruha lesz, és nem kapom meg a Mónika-babát, ami 
már olyan rég meg van ígérve? De aztán a Márta néni megvette a 
babát is — 

Lösz Andzseleszbe három kocsival várt minket a kinti család, egy 
Folkszvágennel, egy Mercédesszel, meg egy olyannal, aminek nincs 


teteje — 

— Na Fruzsi, melyikbe akarsz ülni? 

— Abba, amelyiknek nincs teteje! — mer az olyan érdekes volt. 

Tenger, meg pálmafák, meg minden, nagyon jó volt az egész — csak 
persze én egész nap a szobába ültem, nehogy napszúrást kapjak vagy 
ellopjanak, kurvára untam magam, néha lemehettem a Ralfba, ott így 
hívják a közértet, de tovább sehová — de azér minden marhára tetszett. 
Diznilend meg pláne érdekes volt: nagy cápa-szobor, csónakkal kellett 
bemenni a száján, meg volt egy csomó pici ház, az egyikbe lakott a 
Hófehérke, a többibe a törpék, meg jött a Mikimausz, kezet fogott 
velem, ilyenek. Szóval nem volt rossz. Olyan subaszönyegen aludtam, 
hogy alig találtak meg benne reggel, meg a rengeteg fura gyümölcs, 
meg a szvimingpúl — piszkosul szerettem kinn lenni. 

Visszafelé már egyedül jöttem. Amikor leszálltunk Budapesten, 
nem tudtam kinyitni magamon a biztonsági övet, egyszerűen nem nyílt 
ki. EKKORA feneke volt a sztuárdesznek, hátulról kopogtattam a 
fenekén: 

— Bocsánat — mondom —, de nem akarok ittmaradni emlékbe, hogy 
kell ezt a hülyeséget kinyitni? — Ilyen kis aranyos voltam, nagypofájú 
kiscsaj, akit mindenki meg akar zabálni — 

Ez is érdekes volt: Kaliforniába még nyár volt, Pesten már tél. Ott 
állt kinn az egész család, anyám bundába, integettek — aztán anyám 
első szava az volt: 

— Szia Fruzsikám, mit hoztál? Aszittem a guta megüt. 

— Talán azt kérdeznéd, milyen volt az utam! 

Persze hoztam egy csomó mindent, mindenkinek hoztam valamit — 
de legtöbbet azér magamnak. EKKORA hatalmas kutyát hoztam 
magamnak, majdnem olyan nagy volt mint anyám! Persze rongyból, 
vagy plüssbõl, vagy miből — 

Hát, nem volna rossz megint kimenni, legalább vásárolnék 
magamnak egy pár cuccot, ruhákat, szóval vásároltatnék a rokonokkal 
— de az az igazság, hogy én most sokkal inkább Olaszországba 
szeretnék kimenni. Nem tom mér. És ha tényleg nem rendőr vagy, 
akkor azt is elárulhatom, hogy örökre. Engem nem érdekel, én 
kimondom: örökre! 

Vagy kimenni Olaszba, és ottfelejtődni — vagy nem menni sehová, 
ittmaradni, élni inkább egy jó házaséletet — tulajdonképpen én magam 


se tudom, mit akarok — 

Nagyon jó volt Amerikába — de elég nehéz ám ez nekem, hogy 
voltam már ott is. Rettenetes, hogy voltam Amerikába — aztán utána 
mintha elvágták volna: intézet, de úgy hogy MINDENT bele, a 
legmocskosabb dolgokig, hogy megvernek, belémrúgnak, kicsinálnak 
— aztán hirtelen megin szünet, váratlanul befutnak az amerikai 
rokonok, ide visznek, oda cipelnek, hú de szép, juj de jó, megint én 
vagyok a legszebb — utána újra: zuhanás, de a pincéig, kurválkodás, 
placc, pia — Baromi ám ez, ilyen hullámvölgybe élni! 

De talán mégis ittmaradok. Mer jó lenne Amerika, vagy talán még 
jobb lenne Olaszország — csak közbe én színésznő szeretnék lenni. 
Tulajdonképpen nekem ez az álmom. Ha valamire, akkor erre tettem 
föl az életemet! És ha kijutnék Amerikába, akkor ennek biztos hogy 
löttek. Ha viszont maradok, akkor talán még mindig lehetséges valami. 
Ugyhogy — 

Namost, a helyzet a következő. Anyám - hát anyám egy 
alkoholista. Totál készen van, az idegei teljesen szétmentek már. 
Gyors- és gépírónő volt valamikor, és egy nagyon szép csaj volt, de 
tényleg, és normális volt 

— de hát most már semmi. Most már vagy hat éve nem dolgozik, 
csak iszik egyfolytába, és megy egyre lejjebb 

— nem adok neki két évet, és kész. De talán így jobb is. Mer így 
nem ember már ő úgyse. Szétitta az agyát. 

Nem mondhatom, hogy olyan nagyon szeretném az anyámat- de 
azért persze vannak jó dolgai neki is, el kell ismerni. Például ilyen, 
hogy ő tudja rólam, hogy kurválkodtam, üzletet csináltam meg minden 
— és egy szál szava nincsen rá! Pedig ő ezt nem csinálta soha! Anyám 
alkoholista — de nem kurva! Ő az utca nője, ő mindenkié, egymillió 
hapsija volt már — de soha pénzér le nem feküdt senkivel! — És akkor 
énrám mégse szólt egy szót se — hát nem szép töle? 

Meg akkor ilyenek, hogy a doktor Faragó kitalálta, hogy van neki 
egy újságíró haverja, és hogy az majd segít nekem a lakásügyembe, és 
hogy gyerünk akkor, látogassuk meg anyámat — és csak úgy 
beállítottunk hozzá, hármasba, anyám először azt hitte hogy rendőr ez 
a szivar, és jól beszart, aztán amikor bemutatkozott az illető, hogy 
újságíró, akkor MÉG JOBBAN megijedt anyám, hogy Úr Isten, most 
mi lehet ez, és összevissza fosta magát, hát tudom, mer ismerem — és 


ezzel együtt olyan volt, hogy én csak ÁMULTAM! Egy TIP-TOP 
ÚRINŐ! Mint aki még életébe nem nyelt le egy korty szeszt, mint aki 
egyebet se tesz, csak reggeltől estig értem aggódik, és , Fruzsikám, 
édesem, mit szeretnél, gyerekem, mivel kínáljalak benneteket?”, és 
levágott egy olyan szöveget, hogy én el voltam ÁJULVA! — Na, ilyen 
az anyám! 

De most már kórházba van, a Kállaiba, elfekvõbe — kész van. 
Befejezte. 

Apám, az egész más. Ő eredetileg cipész volt, de felküzdötte magát: 
szobafestő lett és mázoló — most viszont börtönbe fog kerülni, egy 
hülye nő miatt, meg a moslék állat haverjai miatt. Nem is az ő ügye 
volt ez az egész, csak ugye részeg volt, és a haverjainak akart segíteni, 
és fogta a kést, és a sarokba szorította azt a spinét, a torkának nyomta a 
jatagánt, meg mittudomén — na ebből persze balhé lett, és most itt a 
baj. Most már a harmadik felesége van apámnak, egy elég szép nő, és 
van egy gyönyörű gyerekük is — de ezzel együtt egy idegroncs már az 
apám. Tök ki van készülve már ð is. Még azon csodálkozom, hogy 
nem lett alkoholista — mer apu nem alkoholista, nem, ő egy abszolút 
normális ember, csak éppen tropára ment. És akkor ráadásul pont 
olyan mint én, hogy mindenre ugrik — és olyankor üt. Mindenkit 
megpofoz, mindenkibe belerúg, most már csak úgy, brahiból is — mer 
öbelé is már annyiszor rúgtak bele, hogy már nem bírja elviselni az 
életet! Hát ilyen, hogy egyszer kidisszidált, még régebben, kinn volt 
két évig Amerikába, és hazajött a marha, és teli volt pénzzel, csak úgy 
lógtak a zsebéből az ezresek — és akkor a haverjai: akinek kellett, csak 
szedte ki apu zsebéből a dohányt! Egy egész hadsereg rajta élt! Most 
meg: már nincs egy jó nadrágja, nincs egy rendes cipője! Hát lehet 
akkor csodálni, hogy fejreállt! 

Apámat én nagyon-nagyon szeretem. Annyira, hogy van egy kis 
apakomplexusom is — nem szexuális értelemben, csak éppen nem 
szeretem hogy felesége van, és azt szeretném hogy velem éljen inkább. 
De ő is ezt szeretné! Csak hát ez nem jön össze. És akkor ez így megy, 
hogy se egymással, se egymás nélkül. 

Amúgy az intézetbe engem látogattak, elég sűrün, apám is, anyám 
is, nagymamám meg pláne, mindenki BORRzasztóan szeretett engem 
— de lehetőleg csak távolról. Még nagymamám is: amikor 17 éves 
lettem, nagymamának volt egy cuki bemondása: 


— Fruzsi — azt mondja —, ha betöltöd a tizennyolcat, kiengednek: 
jöhetsz hozzánk lakni, nálunk lehetsz mint vendég! 

„Mint vendég” — hát ez ÚGY belémvágott! Hát azért ha nekem 
lenne egy gyerekem, vagy egy unokám, vagy akármim, még ha csak 
egy KUTYÁM is, én nem mondanék neki olyat, hogy „na gyere, 
lehetsz nálam VENDÉG!" 

Meg emlékszem, három éve, alig vártam már a nyarat, hogy 
mehessek végre ki — és akkor egy héttel a nyári szünet előtt: beállít 
nagymamám, avval hogy 

— Háát, Fruzsikám, sajnos mégse jöhetsz, mer elutazom 
Kaliforniába, egész nyáron ott leszek! 

És akkor rohadhattam egész nyáron az intézetbe! Még mondta is az 
Edit néni, az egyik nevelő: 

— Én nem tudom — azt mondja — , lehet hogy szeret téged a 
nagymamád; de azért én az ő helyébe nem az amerikai rokonaimhoz 
utazgatnék, hanem a szerencsétlen unokámat venném ki, legalább a 
szünetre! 

Ez a Zirzen Janka nevű intézet, ahol én hosszú évekig voltam, nem 
lett volna egy kimondott rossz hely - hát végülis: egy 
NEVELŐOTTHON, ahhoz képest ki lehetett bírni. Csak éppen túl sok 
volt a szabály. Meg az is volt a baj, hogy én közbe felnőttem. Amíg 
gyerek voltam, természetesnek vettem, hogy nem szabad fiúzni, meg 
egyéb ilyesmik — hát nem is volt rá igényem. Meg az is természetesnek 
tünt, hogy állandóan tanulni kell, meg nekünk kell takarítani, meg 
hogy terelnek minket mint a birkákat, hogy meg se szabad nyikkani, 
meg hogyha nem tudom a matekot, akkor már csattan is a pofon — 
Istenem, intézetis vagyok, hát akkor ennek biztos így kell lenni! Vagy 
hogy nincsen soha egy fagyira való pénzem se, mer ugyan kapok 
minden hónapba 27 forint zsebpénzt, de már ha eltörök egy tányért, azt 
levonják belőle, hogy legtöbbször mínuszba vagyok, vagy jó ha jut egy 
csomag savanyúcukorra — ilyenek. Meg akkor a nevelők! Hogy jó, 
gyerek voltam, sokmindent természetesnek vettem — de azért én az 
életbe nem fogom elfelejteni az Ibi néni szemétkedéseit! Na, hát azt a 
nöt, azt úgy utáltam mint a meleg szart! Ilyenjei voltak, hogy mire ő 
megette az ebédjét, addigra nekünk is be kellett fejezni a kajálást, és ha 
addigra nekem még volt a tányéromon, Ibi néni fogta, belémtömte! De 
szabályosan: lefogott, és megtömött vele, mint a libát! 


Na, akkor Ibi néni eltünt, mer jött egy új igazgatónő, a doktor 
Fábián Gézáné, és az kirúgta Ibikémet. Ez a Fábiánné egy kurva 
rendes csaj volt, minthogyha csak ő maga is állami gondozott lett 
volna, tisztára úgy viselkedett, öt csak Mariettának kellett szólítani. 
Akkor egy darabig jó volt minden — a Marietta alatt még kutyát is 
szabad volt tartani! De még cigarettázni is lehetett, mer a Marietta 
jóformán szemet hunyt, nem hőbörgött érte — hát 16 évesek voltunk 
már, persze hogy cigizett a társaság háromnegyede! Akkor volt egy 
kutyám is, isteni volt — 

Igen, csak akkor MEGINT változott az igazgató! Jött egy új spiné, 
és az lecserélte a nevelőket is! Ő hozta például a Vizner Mariskát — na 
az volt ám a nevelő! Az volt az, aki egyszer a Péntek Anikót rajtakapta 
a vécébe hogy cigizik, és úgy elverte, hogy orrán-száján ömlött a vér a 
Péntek Anikónak! Két napig fektették a betegszobán, nehogy eljárjon a 
szája a verésről, aztán jött a vasárnap, elmentünk a Hármashatárhegyre 
kirándulni — és a Péntek Anikó úgy esett össze a Hármashatárhegyen, 
mint egy csomó rongy. Elájult, szabályosan — mer annyira össze volt 
verve! Egy rohadt, szadista állat volt a Vizner Mariska néni, szerintem 
még börtönörnek se lett volna jó — hát ott is emberek vannak! —, nem 
hogy intézeti nevelőnek! Különben azt hallottam róla, hogy 
büntetésből került hozzánk, a neurotikus otthonba, mer előtte a 
nyomorékok intézetébe volt, de ott csalt, lopott, sikkasztott, és akkor 
mivelünk büntették meg. Hogy ez igaz-e, én nem tudom, de a Vizner 
Mariskáról ezt is el tudom képzelni. 

Az új igazgató idején az lett a jelszó, hogy mi a Marietta alatt 
lettünk elrontva, akkor kezdtünk elzülleni — ami annyiból állt, hogy én 
például szõkére festettem a hajamat. Szökére festettem — na és akkor 
mi van? Az én hajam, azt csinálok vele amit akarok, ha kopaszra 
levágatom, az is az én dolgom, hát nem? De ilyesmikből zűrt csinálni— 
— Szóval hogy mi már teljesen el vagyunk züllve — és ezer aztán a 
Vizner Mariska megszüntette a szabadidönket. De nyomtalanul! Addig 
2-től 4-ig tanultunk, 4 után csinálhattunk amit akartunk: hintáztunk a 
kertben, énekelgettünk, néha kiszökdöstünk a kerítéshez, hogy 
beszélgessünk a fiúkkal — ilyen gyerekes dolgaink voltak még akkor. 
De a Vizner Mariska azt mondta, úgyis csak hülyeségekre pazaroljuk a 
szabadidõnket, úgyhogy az lett a rend, hogy szabadidő helyett minden 
nap 4-től 6-ig takarítani kellett. De minden áldott nap! 


A végére, mikor már nagyobb lettem, elmúltam 16, 17 éves, kezdett 
oltári szar lenni a Zirzen Janka. Ugye, hát kibújtam a tojásból, kezdett 
lassan engem is érdekelni a másik nem, kezdtem fiúzgatni, szerelmes 
lettem, mittudomén — és néha már annyira gyűlöltem ezt a lágert, hogy 
muszáj volt belőle szökni! Pedig az igazgatónő megmondta, hogy ha 
mégegyszer a rendőr hoz vissza, áttesznek a Bányaiba, és ettől 
baromira rettegtem — és mégis: MUSZÁJ volt menni! Akkor még 
fodrásznak tanultam — VOLNA, mert képtelen voltam tanulni, hát 
egész máshol járt már az én eszem! Belépett az életembe a Dzsovanni, 
a Kotormány, teljesen belé voltam zúgva — ráadásul ð meg nem 
szeretett engem, csak játszott velem, úgyhogy akkor öngyilkos 
akartam lenni, bevettem tíz darab Eunoktint, áá, hülyeség volt, meg 
autó alá akartam menni, de az se sikerült — 

Akkoriba volt egy olyan is, hogy elindultunk disszidálni apuval. 
Egyszercsak betoppant az intézetbe: 

— Fruzsina, gyerünk, megyünk síelni! 

Beültem a kocsijába — irány Románia! Csak Romániában mondta 
meg, mit akar. Hát jó, részemről oké! Gyerünk akkor! De már a jugó 
határon lebuktunk. Lesittelték akkor apámat, két évre, én meg 
kikészültem rendesen. Most már akkor végképp nem tudtam, mi lesz: 
már apám sincs! — Kijött aztán, két év múlva — de mintha kicserélték 
volna: tiszta egy idegroncs volt — 

Meg akkor volt az is, hogy a lányok megmérgezték a Nikit, a 
kutyámat, úgy találtam meg egyik reggel kikötve, döglötten — én 
aszittem, soha nem fogom tudni abbahagyni a bõgést, az annyira fájt — 

Kiszökdöstem, csöveztem, itt aludtam, ott aludtam, sehol se 
aludtam, kijártam a placcra, nem a kurvák közé, hanem a 
homokosokhoz, nem azér mer a homokosok érdekeltek, hanem mer ott 
találtam barátokat, valahogy így alakult, tényleg, közöttük 
felszabadultabb voltam, ha volt egy kis pénzem valahonnan, vagy 
tudtam lejmolni, velük ittam, nem feküdtem le érte, nem, csak akkor 
feküdtem le ha akartam, ha nem volt kedvem, keményen elküldtem az 
illetőt, ha volt bennem elég pia, tudtam kemény lenni, elzavartam a 
krapekot, akkor is ha fizetett, ha viszont olyanom volt, akkor 
lefeküdtem -annyi ennek az összege, hogy tartozni akartam valakihez, 
hát próbálkoztam, egyfolytába csak próbálkoztam — 

Amikor az embernek nincs hol aludni, kinn kell lenni egész éjjel az 


utcán, hát az elég szar. Főleg a rendőrök miatt. Mer le kell feküdni 
velük, hogy be ne vigyenek -nem egyszer így jártam. Volt mikor 
TELJESEN rendbe volt mindenem, kimenőpapírom volt, meg 
munkahelyem, patyolat tiszta voltam, meg nem is egyedül 
csámborogtam, hanem a Kampóval, az Értavival — és MÉGIS: azt 
mondta a rendőr, hogy azér ő bevisz, biztonság kedvéér. 

— Szóval meg akarják dugni! — aszoridja a Kampó. Aszittem, ott 
helybe agyoncsapják az Értavit. De nem 

bántották, egy ujjal se — pedig ő cinkes volt, nem mint én! — , meg 
se ütötték, csak elzavarták. 

— Tűnj el a környékről, de azonnal, mer téged is beviszünk! 

De nem ment el a Kampó, csak állt ott, nekitámaszkodva a falnak — 
engem meg bevittek. Nem is a rendes rendőrségi helyre, nem a 
hivatalos szobába, ahol a többi rendőr is van, hanem csak úgy egy 
külön részbe, a rendőrség mellé, és akkor ott — 

Egyszer meg, akkor is a Kampóval voltam, elindultunk Lakitelekre, 
hogy megkeressük a Kampó nagymamáját. Állunk a benzinkútnál, 
várunk a stoppra — egyszercsak megáll mellettünk a rendőrkocsi. És 
egyből: hogy a Kampó menjen a fenébe! Akkor már rögtön tudtam, 
hogy miről van szó: ha a srácot elküdik, dugni akarnak. 

— Na, hova? 

Mondtam nekik, hogy Lakitelekre. 

— Ez érdekes! — aszondja. — Jó, beszéljük meg! — és lekanyarodtak 
az útról egy erdős részre, ott az erdőbe kellett lefeküdni velük. Igaz 
hogy nem mind a hárommal, csak kettővel. Meg szopatni is akartak 
volna, de én megmondtam, hogy azt nem. 

— Életembe se csináltam, meg nem is fogom. Úgyhogy NEM! — és 
akkor ebbe bele is nyugodtak. 

Csak persze a Kampót már nem tudtam megtalálni, úgyhogy lőttek 
a lakitelki kirándulásnak is — 

Pont aznap, hogy 18 éves lettem — hű de klassz, jaj de jó! —, vártam 
a Kampót az aluljáróba — hát jön megin két rendőr. Ez az, mondom, 
soha jobbkor! Csak vigyorogtam a pofájukba: 

— Csókolom, elmúltam 18! Ma múltam el 18! 

— És dolgozik? 

— Nem — mondom. — Mér, kéne? — de röhögtem, mint a hülye. — 
Ráérek, van még egy hónapom! 


Beültettek, bevittek — pont akkor érkezett a Kampó, csak annyit 
tudott már mondani: 

— Nehogy lefeküdj velük! 

És akkor tényleg megmakacsoltam magam, és nem feküdtem le! 
Hát hogyisne, olyan nincs: 18 éves vagyok, a Bányaiba nem vihetnek 
már, a papírjaim rendbe — mit tudnak csinálni? Mehetnek a jó büdös 
francba! — És valóba: el is engedtek. Csak előbb még egyet megpróbált 
az egyik: 

— Van egy kiadó szobám — aszondja —, költözzön hozzám 
albérletbe! 

Csak röhögtem rá. — ÉÉN, ÖNHÖZ?! Rendőr bácsi kérem, hát egy 
ilyen koszos lányt akar mindenáron megdugni? Nem — mondom -, 
köszönöm szépen. Majd még gondolkodok holnapig! 

De még a címét is leírta, hogy csak gondolkodjak, háthogyha 
meggondolom magam - oké, az a ficni papír elfér a zsebembe! De felé 
se néztem azóta se. 

Amikor 18 éves lettem, nagykorú, kikerültem az intézetből, ez most 
volt fél éve — na ez is jó vicc volt: összeszedtem a cuccomat, mindent, 
bele két nagy nájlonszatyorba, elköszöntem, kimentem a kapun — aztán 
megálltam az utcán és ottmaradtam. Ott, az intézet előtt, a járdán! És 
közöltem, hogy én nem megyek tovább. 

— Mi van, Fruzsina, most mi van?? — a Blanka néni, az igazgató- 
helyettes. — Na gyere, beszéljük meg! 

— Na mesélj, most mi bajod van? 

— Hát — mondom -, csak annyi, hogy most hová menjek, ilyen 
hirtelen? 

— Jó, hát ha nem akarsz menni, maradj még két hétig! 

—- KÉT HÉTIG?? — mondom. — És aztán? 

— De hát nem értem! — azt mondja. — Hát eddig mindig szöktél! 
Most akkor mi van? 

Ez igaz: szöktem. Állandóan! Mer utáltam bent lenni! Most meg: 
egyszerre csak kellett egy hely, ahol legyek. És ha más nincs, hátha 
mégis az intézet lenne az a hely, legalább egy kicsit még! Talán! 

Úgyhogy akkor ez lett: napközbe nagymamáméknál voltam, 
éjszakára visszamentem az intézetbe, még vagy egy hónapig. Aztán 
lassan ottragadtam nagymamáéknál, éjszakára is. Amikor meg 
nagymamáék elutaztak egy hónapra, akkor a lépcsőházba aludtam. 


Mer a kulcsot azér nem hagyták ott nekem. Ott aludtam minden éjjel 
egy rongyon, onnan jártam dolgozni a közértbe. A cuccom meg a 
csomagmegőrzőbe. 

Hazajöttek nagymamámék a nyaralásból, akkor persze egyből: — 
Fruzsikám, cukrom, virágom, gyere haza! — így, úgy, amúgy. 
Nagypapám maga ment a Keletibe, kivette a cuccomat, hazahozta — 
minden szép, minden jó. Igen, de akkor ám megjöttek a nagynénémék 
Amerikából — és megint egyből nem maradt hely nekem! Ki lettem 
rakva, de szabályosan! Menjek most apámhoz lakni! 

Apám oda is adta a kulcsot — eddig rendbe: odaadta a kulcsot, mert 
õ úgyse lakott otthon: szóval, apám épp bujdokolt. Ahogy azóta is: 
bujkál. Mert börtönbe kéne mennie. Már augusztus 10-én be kellett 
volna vonulnia, de ő inkább elsöpört otthonról, és most bújócskázik — 
nem mondhatom meg hogy hol van, ezt tényleg SENKINEK nem 
mondhatom el, mer annyira a lelkemre kötötte, hogy erről pofa be. Ez 
is a bajom nekem, hogy a Kampó tudja, az Értavi, mer apu egyszer 
hülyeségből megmondta neki. És most ettől félek, hogy evvel fog majd 
zsarolni engem a Kampó, hogy ő tudja, hol bujkál apám. És egy rohadt 
szemét a Kampó, ezt most már tudom hogy egy rohadt szemét — 
apámat meg imádom! 

Mindegy, ott laktunk akkor egy ideig Értavival apám lakásába, 
hülyeség volt, mer az Értavi érzelmileg egy-folytába csak kiszúrt 
velem-mindegy. Sehogy se szerettem ott lenni, mer egy az, hogy 
rámragadt a házból egy cigány, nem akart az Istennek se leszállni 
rólam, azt se tudtam már, hová legyek előle, a Kampó, az Értavi meg 
csak röhögött az egészen, a másik meg, hogy folyton csak azon 
rettegtem, mikor jönnek apámér a rendőrök — na a végin aztán 
beállított apu, és becsukta a botot: 

— Jó van, de most menjél kislányom, bezárjuk a lakást, mer úgyis 
jönnek már majd a rendőrök, lepecsételik az ajtót, meg minden — — 

Utána — hát mentem akkor megint amerre láttam, aludtam ahol 
lehetett, ettem ahol tudtam — 

Közbe meg még dolgoztam is. Hát sokfelé! Dolgoztam a Főfotónál, 
ott kompjúterkezelo voltam, hat hónapig csináltam — ez volt eddig a 
leghosszabb időm. Csak hát, meguntam, otthagytam. Elmentem akkor 
a szociális gondozóba, segéd-ápolónðvér voltam — de összebalhéztam 
egy takarítónövel, és másnap már nem mentem be. Utána dolgoztam 


az Autókernéi, ott is kompjúter mellett — csupa fiatal lány körülöttem, 
hű de jó lesz, szuper! Hát nem kiutáltak onnan is? , A kis intézetist már 
megin zabáltatni kell", meg hogy , nézzétek meg a nyakát, mosdott 
ez?", meg ilyen szövegek mentek — két hét után már ÍGY voltam 
mindegyikkel, úgyhogy a végin szépen kibasztak onnan is. Akkor 
elmentem egy irodába — ott összesen egy napig dolgoztam: valahogy 
nem tetszett az se, rém undok társaság volt — — Akkor következett a 
közért, ahol HALÁLRA güriztem magam, végül is a semmiér — ott 
elég jó kollegák lettek volna, csak kegyetlenül untam az egészet. Egyik 
este jól beittam, másnap nem mentem be — hát ez ment egy sor helyen: 
bepiáltam, másnap meg már féltem eléjük állni, hagytam inkább a 
francba — Akkor volt a Vendéglátó, a Lordok Házába tettek, az 
önkiszolgáló részbe, süteményt osztogattam — kurva unalmas volt, nem 
bírtam — Utána jött a kocsma, ott 12 órát güriztem naponta, úgy, hogy 
közbe kajám se volt, hetente egy vagy két szabadnapot adtak, de estére 
már csak úgy kóvályogtam, közbe meg a részegek összevissza 
fogdostak, meg minden — mondjuk nem vészes, meg lehet szokni, ha 
inni megyek be egy kocsmába, akkor is ugyanígy tapperolnak! Csak 
azér különbség mégis, mer akkor le lehet pofozni az illetőt, ha viszont 
én vagyok a felszolgáló, vagy a hotdogos, akkor már nemigen tudom 
elküdeni a picsába. Meg az is, hogy úgy beszélt velem mindenki, mint 
egy kutyával — áá, hát nem, otthagytam ezt is! 

És most ott tartok, hogy már másfél hónapja nincs munkahelyem. 
Nem is ez a fő baj, mer ez nem érdekel, meg lényegébe hogyha 
akarok, úgyis tudok munkát találni, mer nincs lehetetlen! Csakhogy 
most már annyit nagyjából tudok magamról, hogy én nem vagyok 
alkalmas munkára. Hiába, hát NEM VAGYOK ALKALMAS rá! 

Mer most már annyira ideges vagyok, hogy — — Én nem tudom 
mitől van ez. Lehet hogy a lakástól, hogy itt van ez a hülye zűr a lakás 
körül — vagy mit tudom én! De idegileg tisztára ki vagyok már! 
Éjszaka nem tudok aludni, csak fekszem az ágyon, vagy akármin, de 
minthogyha ÁRAM jönne a testembe, még feküdni se tudok nyugton, 
egyfolytába csak mozognék! Reggel meg: mint akit megvertek, zúg a 
fejem, étvágyam nincs, egyáltalán nem is eszem, valamikor délután 
kicsit megéhezem, akkor kajálok valamit, de attól is csak hányingerem 
van, mer csak cigizek, kávézok egyfolytába, mer a kávé meg a cigi a 
mindenem — ha meg van pénzem, vagy el tudok kapni valakit, aki 


fizet, akkor piálok. Mer hogyha iszom, akkor megnyugszom. 
Elkábulok, teljesen sima leszek, kiengedek, jól érzem magam — De hát 
másnap kezdődik az egész elölről! 

Szar, nagyon szar! Mer most már azt se tudom sokszor, hogy hova, 
merre, mi újság! Például tegnapelőtt: hogy meg mernék esküdni, hogy 
ott volt mellettem a Miklós, a Csordás, hát láttam! hát beszéltem 
hozzá! És akkor ma találkozom vele, és mondom neki, hogy 
tegnapelőtt, amikor — és ő meg mondja, hogy legalább két hete nem 
láttuk egymást! És ő is megesküszik rá, hogy két hete nem 
találkoztunk! Szóval már hallucinálok?? Vagy a Faragó, a gyámos: 
hogy tegnap elfelejtette mondani nekem a telefonba, hogy — — 
TELEFONBA, TEGNAP?? És mondja, hogy igen, persze, tegnap én 
felhívtam öt, 6 és 7 óra között! — ÉÉN?? — Meg arra se emlékszem, 
hogy szerdán hová mentünk a nagymamával. Azt tudom, hogy először 
az ideggondozóba voltunk, onnan van ez a beutaló is, ez stimmel; 
előtte is minden oké: kijöttünk a Regéből, ott még tiszta a kép, aztán 
az orvos, az is rendbe — és UTÁNA? Utána SEMMI! Hogy hova lett a 
végin a nagymama — fogalmam sincs! — És ez idegesít, ez marhára 
idegesít! 

Valami meló kéne azér, mer pénzem semmi, úgyhogy ezen is rágom 
magam: hol kéne dolgozni — mit kéne dolgozni, közbe meg akkor az 
is, hogy nagypapáék ebbe is állandóan beleszólnak. Az egyik, amivel 
üldöznek: nehogy már irodába dolgozzak — mer ott nem lehet enni! 
Mer , dolgozni olyan helyen kell, ahol ennivaló van"! Hát nem tiszta 
őrület? 

— De értsd már meg — mondom neki —, nekem nem kell az az 
ennivaló! Sokminden kell, de pont a kaja NEM kell! Hát mikor úgyis 
KIHÁNYOM ha eszem! 

A másik mániájuk meg a matematika. Hogy tanuljam a matekot, 
mer az mindenütt kell, anélkül nem lehet élni! — Hát ebből nekem már 
tök elegem van! Énnekem már ne mondja senki, hogy matematika, 
mer én nem hiszek benne! Nem tudom és nem értem a matekot, és 
nem is AKAROM érteni! Úgyhogy elmehet mindenki a nyavalyába a 
matematikával! 

Tudom, hogy mit szeretnék én dolgozni. Jegyszedő szeretnék lenni. 
Moziba, vagy akárhol. Vagy portás. Lehetőleg éjszaka. Olyan helyen, 
ahol CSAK ÉN vagyok, nincsenek körülöttem mások. Ahol rám van 


bízva egy bizonyos akármilyen feladat, irkálni kell valamit, vagy sorba 
rakosgatni akármiket, és akkor nekem csak avval kell törödni, semmi 
mással, csak csinálom, csinálom, egy üres terembe, egyedül — 

Mer én egy akkora nagy hülye vagyok, hogy mindig mindenkinek 
elmondok mindent! Mer állandóan azt hiszem, hogy az úgy a jó! Senki 
nem is kérdezi tölem, hogy mi a gondom, ki a fiúm, ki nem, mi az 
apám, ki az anyám, semmi — én meg magamtól odamegyek, a marha 
fejemmel, és mivel hogy nincs is más témám, elkezdem mondani: 

— Figyeljetek, képzeljétek: anyám egy akkora nagy alkoholista, 
mint egy ház — 

És akkor egyszercsak körülnézek, és látom: ki vagyok közösítve. 
Pedig én egy rossz szót nem szóltam senkihez, a világon senkit meg 
nem sértettem! 

Na ezer mondom: EGYEDÜL, inkább egyedül — 

Most szólt az egyik buzi barátom, a Lujzi, a rendes nevén Béla, 
hogy a Hetvenes Postahivatalnál lenne egy lehetőség: hírlapárusokat 
keresnek. Újságot kéne árulni — de mindjár mondta azt is a Lujzi, 
hogy ott jól kell tudni számolni. Úgyhogy én egyből lefújtam a dolgot: 

— Számolni kell, ciki, akkor nem jó — 

Szóval, nem tudom — 

Pedig közbe van olyan is, amibe én nagy vagyok! A szavalás. De 
tényleg! Hát nyertem is már egy csomó versenyen! Nyertem már a 
József Attilának a Kései siratójával — az egy nagyon szép vers: az 
anyját vádolja benne a József Attila —, meg nyertem már a Velszi 
bárdokkal is, meg az Osviecsim című verssel — magyarul: Ausvic, 
Rónay György írta, jó hosszú, de nagyon szép — , először megnyertem 
kétszer az intézeti szavalóversenyt, aztán elvittek az országos 
nevelőintézeti versenyre — hát az óriási volt! Kinn a Hűvösvölgybe 
rendezték meg, és ott volt az összes nevelőotthon, Zamárditól a Békéig 
mind, sokszáz gyerek és — FANtasztikus tapsot kaptam! A Szózat volt 
a kötelező szám -jó, az se egy csúnya vers, de én mindig is utáltam ami 
kötelező, azért azt is szépen szavaltam, de mégse annyira, úgyhogy 
inkább a Velszi bárdokra kaptam a díjat, meg egy olyan iszonyú 
tapsorkánt, hogy én tisztára el voltam tőle SZÉDÜLVE! 

Na EZ az, amihez nekem érzékem van, amihez én igazán értek! 
Nem kaja, és nem matematika: VERSEK! És ha csak EGYSZER 
kapnék egy olyan lehetőséget, hogy meghallgatnának, olyanok akik 


szintén értenek hozzá, vagy egy IGAZI közönség, csak egyetlen 
egyszer: hát én BIZTOSAN tudom hogy elfogadnának! És akkor meg 
lennék mentve! 

De hát ilyen lehetőségem egyelőre nincsen. Úgyhogy pillanatnyilag 
azt csinálom, hogy tanulom a verseket, egymás után, és magamnak 
mondom öket. Egész könyveket magolok be! Ott van például a Kund 
Abigél — már tudom! Tessék: már több mint felét tudom kívülről! 

Meg azt is csinálom, hogy verseket írok. Teljesen magamtól! Mer 
énnekem egyik költő se olyan, hogy hűü, most akkor ez az én 
példaképem, pont ilyet akarok én is — nem, hanem én teljesen az 
érzéseim szerint írok, a MAGAM feje után! Talán még a József Attila 
verseihez hasonlít legjobban amit írok, de ahhoz se egészen. És 
rengeteget írtam már — hát már 10 éves korom óta csinálom! Most 
nincs nálam épp egy se, mer amit mostanába írtam, azt odaadtam a 
Csikós Kis Elemérnek, az egy költő, és el akarja olvasni őket. Amiket 
meg régen írtam, azokat mind eltéptem már — mer nem érdekes, majd 
csinálok másikat, meg úgyis csak magamnak írtam öket! Csak mer 
KELLETT, mer valami megszólalt bennem, és akkor MUSZÁJ volt 
leírnom! 

Csak hát ez nemigen húz ki a szarból — 

A Kampót, az Értavit, azt én már több mint két éve ismerem. A 
kapcsolatunkat, azt sajnos abba kellett hagyni, mert közbe meleg lett a 
Kampó, szóval buzi, úgyhogy most már nincs köztünk semmi — illetve: 
majdnem semmi ez már csak. Mer azér annyi van, hogy találkozunk, 
dumálunk, meg a Kampó próbálna belőlem kurvát csinálni — hát jó 
lenne neki a pénz. Én viszont azt hiszem nem akarok kurva lenni. És 
ezt meg is mondtam már a Kampónak. 

Mer jó, kipróbáltam, nem azt mondom hogy nem — csak valahogy 
ráuntam erre is. Valahogy nem az én formám ez se! Mer én egyszerűen 
FÉLEK attól a manustól! Nem is a rendőrtől félek én, hanem ettől az 
egésztől, hogy én oda kiállják, és akkor jön a hapsi, hogy , menynyi?", 
és hogy én akkor bemondjak egy számot — ha én egy GYÖNYÖRŰ 
lány lennnék, egy FANTASZTIKUSAN jó nő, akkor igen, akkor 
persze! Úgy nem szégyellném magam! De mivel én pontosan tudom, 
hogy habár nem vagyok egy csúnya csaj, de nem vagyok az a 
kimondottan szép se — valahogy a fene tudja. Engemet valahogy zavar, 
hogy most én ezreket kérjek egy dugásér egy krapektól — mer nekem 


van annyi önkritikám, hogy zavarjon! Meg akkor az a rengeteg baj, 
ami vele jár -például ha én bekerülnék egy börtönbe, hát biztosan 
tudom, hogy én azt nem élném túl! Mer vagy felakasztanám magam, 
vagy egyszerűen megölnének ott engem, vagy beleðrülnék — de szóval 
egyáltalán nem bírnám ki! 

Egyszer, nem mondom, csináltam egy nagy bulit: 16 darab ezrest. 
Az szuper volt! Volt egy csaj, annak is a Kampó mutatott be, az vitt el 
magával a Rojálba — én mentem szívesen, mer érdekelt: hát RÓJÁL, 
nagy szó, ott biztos halálos nagy pénzek forognak! És tényleg, bejött: 
500 márkát kaptam, ami hajói számolom, forintba 16 ezer. Jó hogy 
abból lejött a fele, mer a portásnak kellett adni, meg a szobát fizetni, 
meg ennek, meg annak, meg elég sok Martinit is ittam, mer pia nélkül 
azér ez nem megy — de azér 8 ezret a kezembe kaptam! 

Négyet rögtön félretettem belőle, négyet meg fogtam: gyerünk 
anyámhoz! 

— Itt van 2000 forint, tedd el. És gyere, elmegyünk ebédelni! 

Megebédeltünk ezerből, utána pia, taxi, minden -szépen el is ment a 
négyezer. Másnap: elővettem a másik négyet. Most evvel mit 
csináljak? Fogtam azt is, elmentem vele vásárolni, vettem rajta órát, 
táskát, ruha nem kellett, mer azt Amerikából kapom, viszont vettem 
magamnak fülbevalót, karperecet — a maradékot meg elittuk a 
Kampóval. Ennyi volt! 

Sokan azt mondják: állami gondozott nem tud bánni a pénzzel, nem 
áll meg a kezébe a dohány. Pedig ez nem igaz! Mer én nem is 
AKARTAM, hogy megálljon a kezembe, eszembe se volt tartogatni! 
Hát minek? Akkor épp úgy volt, hogy nagymamáéknál fogok lakni, 
szóval minden rendbe lesz, és hogy öszintén megmondjam, a 
nagyzolást meg világ életembe szerettem — hűü de finom, gyerünk, 
basszuk el hamar! 

Szóval, voltak ilyenek is, nem állítom hogy nem voltak, meg 
mentem el én már ezresér is, nem is egyszer, nem tagadom — csak 
valahogy franc tudja: NEM AKAROM csinálni. Mer rossz érzést hagy 
bennem! Úgyhogy mondom, hiába erölködik most a Kampó, én attól 
félek hogy nem lesz ebből a dologból semmi. 

Pedig nekem amúgy baromi fontos a szex. A szex énnekem 
létfontosságú. Nem vagyok éppen nimfomániás, de már ha két-három 
hétig nem feküdtem le senkivel, tiszta ideges vagyok, kiver a hideg, 


nem találom a helyemet, kínlódok! Csak viszont szeretem 
megválogatni a partnereket. Tudom hogy nem vagyok egy világ- 
szépség, mégis: bármikor foghatnék magamnak hapsit az utcáról, 
minden további nélkül! — csak hát odáig még nem jutottam. Nekem 
sajnos keresni kell egy olyat, aki erre tényleg alkalmas. És ilyen kábé 
kettő van: a Dzsovanni, meg a Kampó. Ők ketten. 

Ami iszonyú nagy baj! Mer a Kampóval most ott tartok, hogy ővele 
már nemigen fekhetek le többé. Nem is azér hogy homokos, hanem 
mer ott van neki az Andrea, és az Andrea állapotos a Kampótól. A 
Kotormány meg, a Dzsovanni — na az is buzi lett! Habár én még most 
se tudom egészen elhinni róla! Csak viszont a Dzsovanni se engem 
szeret. Úgyhogy most kinn vagyok az összes vizekből! 

A Dzsovanni, a Kotormány, ő a legszebb — 

Én a Kotormányba OLYAN DE OLYAN szerelmes voltam, több 
mint két évig, miatta voltam öngyilkos is, nem is tudom hányszor — 
hogy én miken mentem keresztül, azt egyedül a Saigoné Nagy Edit 
nevelőtanár tudja, senki más, hogy mennyit szenvedtem én a 
Kotormány miatt! Egyszer, megyek haza a Zirzenbe, tök boldogan, 
mer három nappal előbb összejöttem a Kotormannyal — akkor már 
mindenki tudta: ha én így ragyogok, akkor csak a Kotormány keze 
lehet a dologba. Ott sasszézok, ugrálok, vigyorgok — Edit néni meg 
csak áll, sápadtan, nem szól semmit. 

— Edit néni — mondom -, valami baj van? 

— Hát — aszondja —, van egy kis baj. De nem érdekes 

— Na, mi baj, tessék már mondani! 

— Csak annyi — azt mondja —, hogy délután láttam a Kotormányt 
csókolózni. 

— Igen? — mondom. — És kivel? 

— A Baumgartner Tündével — az egy intézetis lány, szöke, nagy 
mellű. 

— És — mondom - akkor mi van? — és galoppoztam tovább. 

— Fruzsina — azt mondja Edit néni —, te ennyire hülye vagy?? 

— Igen — mondom -, ennyire! És ENNYIRE szerelmes vagyok! — és 
csak röhögtem! 

Mer tényleg ENNYIRE imádtam azt a kurvát, és ENNYIRE 
megbíztam benne! Hát aztán megkaptam — 

Egy idő után hallom: mindenki beszél valami Janiról, hogy az egy 


bombázó csávó, közbe viszont mekkora nagy kurva, hogy kijár a buzi- 
placcra, markolja fel a nagy dohányt — oda se nagyon figyeltem, mi 
közöm hozzá! Meg se fordult a kis fejembe, hogy az a , Jani" a 
Kotormány is lehet — hát öt én csak Dzsovanninak ismertem! Kinn 
vagyok egyszer a placcon, beszélgetünk a haverokkal — hát, jön ám a 
Kotormány. 

— Dzsovanni — mondom -, TE ITT? Mi a fenét keresel itt? 

— Téged kereslek — azt mondja. De akkor én már gyanút fogtam. 

— Dzsovanni — mondom neki —, csak nem te vagy véletlenül az a 
Jani, akiről itt ennyit beszélnek? 

— Áá — aszondja —, ugyan! 

Jó, hát akkor nem ő az. De öt perc se telik el, messziről kiabálnak a 
srácok: 

— Janii, gyere már ide! 

— Na — mondom -—, Kotormány, a kurva nénikédet! Hát mégiscsak te 
vagy az a Jani! 

Igen, hát ő az, aszondja, de öneki meleg kapcsolata nemigen szokott 
lenni. Vagy ha néha mégis, akkor csakis nagyon nagy pénzér. 

Te jó Isten — 

Aztán azóta már ott vagyunk, hogy a drága-gyönyörű Jani, a 
Dzsovanni, a Kotormány szorgalmasan jár ki a placcra, övé a piac, 
meg még akkor mellette a Józsi-Jutka is pénzeli — az egy fiú, de szóval 
lány, van úgy hogy szoknyába is jár —, mer annyira szerelmes a 
Dzsovanniba, hogy elsül ha meglátja, meg ráadásul akkor ott van még 
a Kotormánynak az Andrea is — az tényleg lány, és azt teherbe is ejtette 
a Kotormány, felcsinálta, magyarul, most már öt hónapos terhes, csak 
nem látszik mer elköti a hasát, és szóval még ő is pénzeli a 
Kotormányt — na. És akkor még az Andrea jön nekem!: 

— Hallom — aszondja —, hogy te a Kotormánynak fizetni akartál, 
hogy legyen veled! 

ÉN, ugye?? Hát csak röhögtem. 

— Én, mi? Egy fiúér! Hát mit gondolsz, te hülye -mondom az 
Andreának —, hogy mire való vagyok én? Arra, hogy NEKEM 
fizessenek, de nem ám hogy én fizessek! Megbolondultál te tisztára? A 
saját szaromat megenném, ha nem lenne olyan büdös, inkább, mint 
hogy én adjak pénzt egy krapeknak! 

Hát ez volna a drágalátos Kotormány — csak közbe az az igazság, 


hogy én még a mai napig is teljesen szerelmes vagyok a rohadt állatba. 
Mer amíg élek, nem tudom elfelejteni azt a genyót! 

Így állok — — 

Pedig társ kéne, marhára kéne egy társ! Mer így, egyedül HALÁL 
biztos hogy bedilizek! És ráadásul: fiú kéne. Nem lány — mer odáig 
még nem fajultam, hogy lányokkal foglalkozzak. Úgyhogy akár 
szexuálisan, akár barátnak, de mindenhogyan egy fiú kéne. Valaki, aki 
dolgozik, aki megbízható — szóval egy TÁRS! 

Meg itt van közbe ez a hülye lakás is — 

Mostan énvelem az az ábra, hogy ott van anyám lakása a Tizenöt 
kerületbe, üresen, és én is be vagyok jelentve oda, söt, most majd 
fogok kapni egy olyan papírt is a tanácstól, hogy én is bérlőtárs 
vagyok, úgyhogy mehetnék oda lakni. Mer anyám már nemigen fog 
visszajönni a kórházból. A mostani férje, vagy élettársa vagy 
micsodája meg, az börtönbe van, és ott is lesz még négy és fél évig, és 
a kulcs meg a zsebembe, illetve a nagymamáéknál — úgyhogy szabad 
az út! Csakhogy — csakhogy van mégis egy csomó probléma. Az 
egyik, hogy anyám emberemlékezet óta nem fizetett se lakbért, se 
villany számlát. És ha én most odaköltözök mint bérlőtárs, akkor 
megöröklöm az adósságát is. Persze mindenhogyan ki kell fizessem, 
mer ha hanyagolom, akkor anyámtól is elveszik a lakást, és akkor 
fújhatom! A másik meg az, hogy hát iszonyú kupleráj maradt ott — 
kifordul a belem, ha csak végignézek rajta! Szóval ki kéne takarítani, 
ami nem kis dolog! 

Meg akkor: jó, rászánom magam, kiganyézok, meg lenyögöm 
valahogy a lakbértartozást is, beköltözők — és akkor? Akkor mi lesz? 
Ott leszek egyedül? Vagy hogyan?? Mer a Faragó Gáspár azt mondja, 
hogy odacsödítem az egész csövező brancsot, a haverokat, az összes 
buzit, hát akkor abból nem lesz nekem lakás, hanem megint csak egy 
kupleráj lesz, mint amilyen anyám idejébe is volt, amikor oda se 
tudtam menni, mer anyám haverjai vagy elkergettek, vagy megbasztak, 
vagy mind a kettő, és most ugyanez lenne így is — és tök igaza van a 
doktor Faragónak! A legkevesebb, hogy kiennének mindenemből a 
haverjaim, fölfalnának mindenestül! — Nade akkor meg? Mer hogy én 
ott magamba legyek — 

Tudom, igen: össze kéne költözni egy rendes, megbízható fiúval, 
aki dolgozik, meg észnél van — de hát hol van ilyen? Tisztára 


tanácstalan vagyok. Annyira, hogy újabban már a kocsmákba szoktam 
keresgélni, hogy ki lenne olyan, aki velem összeköltözne! Mondjuk, 
hogy én segítenék egy kocsmatölteléken, adnék szállást neki, és akkor 
cserébe ő is segítene nekem, megállni a lábamon, meg segítenénk 
egymásnak hogy ne igyunk tovább — tudom hogy ez egy nagy állatság 
csak, mer aki a kocsmába ül, annak azér általába van lakása, meg hát 
nem fogja eldobni a piát egyik se az én két szép szememér! DE hát 
akkor mit találjak már ki?! Hálóval nem tudok fogni egy hapsit, hogy 
na gyere hozzám lakni, csak annyi az ára, hogy jó útra térünk mind a 
ketten! 

Eszembe jutott nekem már minden. Az is megfordult már a kis buta 
fejembe, hogy a Zolika lakjon velem. Ez egy srác, akit Zita néven 
ismernek a placcon. Át is vágtam szegényt, mer meg is mondtam neki, 
tudom hogy ez ciki, szóltam neki — csak aztán meggondoltam magam. 
Mer megtudtam, hogy a Zita száz forintokért szopik a I Petőfi téri 
vécébe — hát már tisztára ki van cserepesedve a szája, akkora egy nagy 
faszszopó! Hogy elhányom magam, ha csak rágondolok! Engemet 
beavatott: van neki egy táblája, megmutatta, amire ha felír egy 
számot, utána csak meghúz rajta valamit, és eltűnik az írás — na erre a 
táblára felírja: , 1007. Mondom neki: 

— Állat vagy?! Hát már egy SZÁZASÉR?! 

— Száz MÁRKA - azt mondja —, MÁRKÁBA száz! De azér ha 
valaki forintba érti, oké úgy is! 

Na, hát egy ilyen! Hogy okádok csak ránézni is! — Közbe meg: fene 
tudja. Mer valahol mégis rendesebb, mint a Kampó! Mer közbe 
havernak nem rossz a Zolika! És akkor még a Kampó mondja nekem: 

— Én avval a kis faszszopóval már szóba se állok — aszondja. 

— Édesem — mondom neki —, és hogy te is egy faszszopó vagy, arról 
nem beszélünk? A Zolika, az legalább egy százasér szopik, te meg? 
Szopsz ingyen, élvezetből! Hát mit jár akkor a pofád?! És a Zolika azt 
a százast megosztja a haverjaival, te meg hagyod hogy a terhes csajod 
tartson el! Meg elmentél a buzi rendőrrel négyezerér, ne félj tudom 
ám, hagytad hogy mittudomén mit csináljon veled, a négyezret meg 
fölzabáltad, és nem volt rá egy ötvenesed, hogy fizess nekem két 
rumot! Pfûu — 

Na, szóval nagy választékom van nekem! Vagy ott van a Kozák, a 
Józsi-Jutka, arra is gondoltam. Az egy olyan helyes fiú lenne — ha 


nem lenne lány! Áá — 

Kinn a melegeknél ismerkedtem most össze egy Fekete nevű 
sráccal — de azt se tudom, hogy ez a rendes neve? Vagy csak a fekete 
szerelés miatt hívják így? Mindegy. A Fekete újfasiszta. De rendes fiú, 
van munkahelye is -mutatta a személyijét, bele van írva. Ezek az 
újfasiszták a cigányokat akarják irtani, amér nem dolgoznak, vagy hát 
legalább elrakni öket másik országba, a Fekete magyarázta hogy 
hogyan — tudomisén, lehet hogy igazuk van. Csak a zsidókat ne 
akarják kiirtani! Mer azok — szóval — — 

Mer én is félzsidó vagyok. Nem látszik rajtam? Anyám, az zsidó — 
hát akkor én valószínűleg félzsidó vagyok, nem? De ettől függetlenül: 
én hiszek Istenbe! Komolyan! 

Amúgy nem rossz srác ez a Fekete. Gondoltam is, hogy esetleg 
övele összeköltözni — hát nem tudom. Mer most már azér elég óvatos 
vagyok. 

Nem tudom, mi lesz. Mer az hogy a nagymamáéknál legyek, 
semmiképp nem megoldás. Hát utálok ott lenni! Mer úgy kezelnek, 
mint egy hülyét! Tele vannak jóakarattal, , Fruzsikám, így, úgy, 
amúgy" — és észre se veszik, hogy ők tesznek tönkre! A fenenagy 
jóindulatukkal! Meg avval, hogy egyfolytába csak a pillanatnyi 
helyzetről szövegelnek, de megállás nélkül! Régen: hogy az intézet 
hogy s mint, hogyan kell ott viselkednem, mi-mindent ne csináljak — 
de mint az imamalom! Most meg: hogy a lakás. így csináljam, úgy 
csináljam, erre vigyázzak, arra vigyázzak, amarra — hűű! Be nem áll a 
szájuk — én meg csak hallgatom, hallgatom, csendbe örlödöm — 

— Meg néha már nem is csak csendbe, mer van úgy, hogy 
felrobbanok: 

— Ide figyeljetek, hát nincs más témátok?! Vegyétek már észre 
magatokat, Jai hagyjátok abba, mer mindjár sikítok, 

Ugye, a Zirzen Janka, az egy olyan intézet, ami neurotikus 
gyerekeknek van fenntartva. Én tulajdonképpen azt se tudom, hogy 
engem mért ebbe az otthonba tettek, minek raktak engemet egyből a 
neurotikus otthonba. Mer nem vizsgálat alapján kerültem én oda — az 
orvosi vizsgálat már csak ott KEZDŐDÖTT! Igaz, hogy előtte én már 
voltam elmegyógyintézetbe is, még egész kicsi koromba — de azt se 
tudom mér! Anyám adott be. Pedig akkor semmi bajom nem volt még! 


Most már van bajom. Ez az igazság: van. Most megin diliházba 
akarnak dugni — de most legalább van miér! Viszont én AKKOR SE 
akarok elmegyógyintézetbe menni! Most a Kilenc kerületi 
ideggondozó beutalt, és a Faragó is azt mondja, hogy jót tenne nekem 
egy kis kikapcsolódás, menjek nyugodtan, pihenjek egy jót -oké, én 
mennék is, ha utána ki lehetne jönni, amikor én akarok! De félek. Hát 
FÉLEK tőle! Félek, hogy egyedül leszek — ott is. Meg félek a csukott 
ajtótól — ha nyitva lenne az ajtó, és azt mondanák: , Fruzsina, amikor 
elég, amikor nem tetszik már tovább, egyből mehetsz!", és erre meg is 
esküdnének — úgy más lenne. De egyszer én már jártam így: bevittek a 
Jánosba, és még az ajtót is megmutatták, „tessék, nézd meg: nincsen 
bezárva! amikor kedved van, kimehetsz rajta!" — aztán kiderült, hogy 
aki megpróbált kimenni, azt visszahozták és lekötözték. 

Nekem van egy óriási szerencsém: a csuklóm annyira vékony, hogy 
engemet nem tudnak lekötözni. Engem még bilincsbe se tudnak tenni, 
annyira vékony a csuklóm! Leszíjazni meg egyáltalán nem bírnak 
engem! Én csak ebbe bízom. 

Egy olyan helyen tudnék én pihenni, ahol egy jó társaság van, és én 
vagyok a legfiatalabb, a legcsinosabb, a legszebb, értem döglenének 
mind a férfiak, meg a csajok is mind odalennének, hogy hű de 
gyönyörü vagyok, esténként kiülnék a kertbe, cigarettázgatnék, 
kávézgatnék, beszélgetnék, előadnám magam — ÍGY tudnék én 
gyógyulni! Egy olyan helyen, ahol nem úgy beszélnének velem, mint 
egy állattal! Hát tudom, mer egyszer voltam már ilyen helyen: az 
Árpádba. Az jó volt. Talán ha oda visszamehetnék — 

De a többibe nem bízom. Mer tudom, hogy a bolondokháza nekem 
csak rosszat tenne, segíteni egyáltalán nem segítene. Ismertem én 
olyat, aki még ennyire se volt bepörögve mint én, és bevitték — és 
teljesen meghülyült! Hát most ezt akarjam magamnak?! Hagyjam, 
hogy még nagyobb bolondot csináljanak belőlem?! — Talán, ha most 
rendbe raknám a lakást, meg pihennék három-négy napig, meg 
bejárnék inekció-kúrára, helyrejönnék egy kicsit. Hát nem jobb lenne 
ez, mint a Hárshegy? 

De nagyapám ezt nem érti meg. Most éppen megy a huzavona, mer 
ök is azt akarják, hogy először diliházba menjek, csak utána költözzek 
be a lakásba. Nagypapa pénteken olyan aranyosan fogadott, hogy az 
nem igaz! Letettem az asztalra a pénzt, az utolsó keresetemet, — 

„Fruzsikám! Gyöngyvirágom!”, puszi, minden! Szombaton, vasárnap: 
épp hogy eltűrtek. Hétfðn meg közölték, hogy na irány a diliház! 

— Hát — mondom — én még jól emlékszem, hogyan átkoztátok 
anyámat, amér annakidejin bedugott Hárshegyre. Most meg ugyanezt 
csinálnátok ti is?! 

De nem, nem érti meg senki, hogy én NORMÁLISNAK tartom 
magamat! Mer hogy most egy kicsikét ki vagyok akadva, az nem 
jelenti, hogy már bolond is vagyok! Pont mint az Értavi: „Bolond 
vagy, eridj a diliházba!”, -ugyanígy csinálják nagyapámék is! Hogy 
már utálom öket is, mint a szaromat! — Persze, most tartozom nekik is 
nyolcezer forinttal — 

Csak tudnám, mi a tervük avval a lakással. Mer innen fúj a szél, 
most már kezdem gyanítani! De ha nem engednek oda, én 
széjjelverem azt a rohadt lakást, összedúlom, elpusztítom, ez 
HÉTSZENTSÉG! 

NEM AKAROK DILIHÁZBA MENNÍÍÍ!!! 

Az a baj, hogy engem mindenki csak hülyít. Nagymamámék is, 
meg kinn a placcon is mindenki: csak hülyét csinálnak belőlem! Most 
is: avval nyomják a fejemet, hogy az Edinának már 800 ezre van a 
takarékba — hát ne legyek bolond, álljak már ki és csináljam én is! — 
most evvel õrjít az Értavi. Higgyek neki?? Az az igazság, hogy az 
Edináról ezt el is tudom hinni. De közbe meg tudom, hogy azér 
mondja, mer NEKI kellene a pénz, az Értavinak, hogy azt szeretné 
hogy Őneki hajtsak — hát akkor meg ne higgyem??? 

Meg akkor ilyen, hogy — hát én már sokszor azt hiszem, hogy 
ilyenekbe fogok belebolondulni! Ezt a Dzsovanni mesélte nekem, a 
Kotormány. Hogy állítólag ez tavaly történt, és az egész világot lázba 
hozta, felforgatta! Hogy két repülőgép ment a levegőbe, egy szép 
reggelen, az egyik amerikai volt, a másik meg olasz, és mind a kettöről 
észrevettek egy valamit, egy ilyen felhőkből összealakult színes izét, 
aminek szeme is volt, szája is volt, orra is volt, mindene — és az volt az 
Isten. Ezt nem lehet bizonyítani, hogy tényleg az volt, de hát mind a 
két repülőgépről látták, az összes utas PONTOSAN LÁTTA, kétszáz 
ember! Az olasz gép rögtön visszafordult, az amerikai gép meg 
hirtelen leszállt, és óriási kavarodás, ribillió, minden, a pilótát először 
hülyének nézték, de hát mindenki tanú volt rá, hogy igenis volt ott 
valami! Ezt nekem a Kotormány mondta. És hogy állítólag erről már 


mindenki tud. Most ez igaz? Vagy nem igaz?? De ha nem igaz, akkor 
honnan vette a Kotormány, és minek mondta?? Ott mesélgeti ezt 
nekem hajnali 3 órakor — én meg csak hallgatom, mint akit bűvölnek, 
és úgy rettegek, hogy csurog rólam a verejték és csattog a fogam a 
cidritől! Hogy reggelre már azt hittem, most tényleg vihetnek 
Hárshegyre! 

Ezt meg egy könyvbe olvastam — egy rendes könyvbe, a saját két 
szememmel! Valamilyen TITOK volt a könyvnek a címe, nem torn 
milyen István írta. Egy kapitányról szólt, aki lement egy háromszögbe, 
vagy egy háromszög ALÁ, pontosan nem tudom már, és sajnos 
elfelejtettem annak a háromszögnek a nevét, talán majd eszembe jut. 
Lement a gépével oda a háromszög alá — és valami RETtenetesen 
borzalmas dolgot látott! Feljött aztán, visszatért — csakhogy nem 
szabad elmondani neki, hogy mi volt az a borzalmas dolog, a mai 
napig nem szabad nyilatkoznia erről. — És sajnos hiszek ebbe! Mer 
Amerikába mindenféle anyagok vannak erről, csomó bizonyíték — hát 
akkor muszáj elhinni! És közbe meg lehet hogy ezer is le fognak löni 
engem, amér ezt most elpofáztam, mer nem volna szabad beszélni se 
erről — hát biztos hogy meg fognak ölni érte! 

Megvan, eszembe jutott: Bermudának hívják azt a háromszöget! 

És akkor azok a mindenféle dolgok, amiket Amerikába találtak a 
tenger alatt, hogy se nem üveg, se nem vas, se nem fa, és a mai napig 
nem lehet megfejteni hogy milyen anyag, mer nem természetes! És 
MÉGIS valamilyen anyag, és megtalálták, mer meg lehet fogni, 
tapogatni — csak nem lehet kitudni hogy micsoda! Meg akkor — ezt is 
a Kotormány mesélte nekem — azok az emberek, akik előzőleg itt 
éltek? És akiknek el kellett pusztulni, mer már annyira fejlettek voltak, 
olyan nagy volt a civilizációjuk, hogy a végin már muszáj volt 
valaminek történni és akkor elpusztították magukat — hogy aztán 
jöjjenek megin a majmok és belőlük származzanak megin emberek, 
szóval mi! Hát nem rettenetes dolgok ezek?! És én most már pontosan 
tudom, hogy úgyis ebbe a rengeteg érthetetlen szörnyűségbe fogok 
bedilizni egyszer, hát tudom pontosan! 

Vagy ott van az édsz: hát egy ugyanilyen megmagyarázhatatlan 
dolog! Csak van — és kész, megérteni úgyse tudjuk! De én állítom, 
hogy az édszbe is az Isten keze van benne! Mer ő is nagyon jól tudja, 
hogy elromlott a világ, hogy túl sok már a kurva, túl sok a meleg, túl 


sokat paráználkodnak az emberek — és akkor fogta, megbüntette az 
emberiséget az édsszel! Régen a kolerával büntetett, amér piszkos volt 
az emberiség — azóta már megtanultuk, hogy nem szabad piszkosnak 
lenni, viszont rászoktunk a paráználkodásra: most akkor büntet 
helyette az édsszel! Hát ez így van, mit kell ezen még ennél többet 
magyarázni! 

Ez jó volt: ülök a múltkor valahol egy EKKORA sörrel — és bejön a 
Tünde, vagyis a rendes nevén Karcsi. Odahívom, mondom neki: 

— Nem kérsz? Van pénzem! 

— Nem — aszondja. — Én egészséges életet élek! 

Hát én tisztára le voltam döbbenve! Hát mit akar?! ő nem iszik, 
nem dohányzik, vagy hát alig, nem is narkózik, még a sziput is 
hanyagolja, de még tán zsírosat se eszik — CSAK éppen homokos! Hát 
akkor?? Abba nem jobban bele lehet halni, mintha sört inna?! 

Én különben az édsztől annyira félek, hogy sokszor elaludni se 
tudok a félelemtől, egész éjszaka csak rettegek! Én annyira be vagyok 
szarva töle, hogy ha megtudnám magamról hogy édszes vagyok, én 
nem restellnék leugrani az ötödik emeletről — dehogy várnám én meg, 
amíg kínlódva meghalok, inkább most rögtön! Amúgy védekezni nem 
védekezek ellene sehogyan se — mer az édsz ellen úgyse lehet 
védekezni. Ha Isten akarja, akkor mindenhogyan édszes leszek! Ha 
meg nem akarja, nem leszek — ebbe énnekem úgyse nincsen 
beleszólásom! 

Szóval, én eléggé hiszek Istenbe. Ez olyan is-is, hiszek is, meg nem 
is — nade persze így ezt nem lehet, ilyen nincs, mer Isten ezt nem 
fogadja el, mer őbenne vagy hiszünk, vagy nem! Úgyhogy akkor 
inkább hiszek. Pedig erre is de ráfáztam én már! Mer néha elmegyek a 
templomba is. És minden egyes kurválkodásomat meggyónom. És 
egyszer — akkor gyóntam először — kikezdett velem a pap. Olyan 
hangulatba voltam éppen: megláttam a templomot a Hogyhívják 
utcába — ej, mondom, bemegyek, meggyónom már a bűneimet! Egy 
öreg néni volt ott, attól kérdeztem, hogy is kell ezt csinálni - 

— Bízza csak rá a papra — azt mondja a spiné —, majd az kérdezi 
magát, csak válaszoljon neki! 

Bementem akkor egy ilyen kelepcébe, ott ült a pap. Aszondja: 

— Lopás? 

— Annyit akarok mondani — mondom neki —, hogy nem is vagyok 


katolikus, református vagyok. 

— Nem baj — aszondja. — Lopás? 

— Nem. 

— Gyilkosság? 

— Nem. — Úristen, hogy nézhetek ki: , gyilkosság"! 

— Paráználkodás? 

— Az — mondom —, CSAK paráználkodás. 

— Nem baj — azt mondja —, felmentelek a bűnöd alól. Megmondom, 
hogyan. 

Néézek rá — mondom: — Pénz kellene?? 

— Nem. Itt találkozunk a templom előtt tízkor. El fogunk menni egy 
kápolnába, és ott majd felmentelek a bűneid alól! 

Aszittem, kiesek abból a kalitkából! Hát ez nem igaz!! Szóval már a 
pap is?! 

— Jó — mondom -, tízkor itt leszek. 

Persze nem voltam ott tízkor. El tudom képzelni, hogyan mentett 
volna fel a bűneim alól! 

Szóval, ök is: vizet prédikálnak, bort isznak. Ez az én véleményem 
a papokról. És akkor mégis: elmegyek a templomba azóta is, meg 
hiszek is az Istenbe! Aki majd ugyanúgy megbünteti azt a papot is, 
mint például azt a szerencsétlen kis kurvát! 

Jaj, volt nemrég egy jópofa álmom! Aszondta a nagymamám: 
menjünk el Olaszországba — jó, gyerünk! Fölszálltunk a repülőgépre, 
hogy elmenjünk Olaszországba, és már föl is emelkedtünk, repültünk 
gyönyörűen — és akkor vettük észre, hogy két erkölcsrendész is 
fölszállt utánunk. És odajön a két erkölcsrendész hozzám, és azt 
mondják: 

— Erkölcsrendészet. Szálljanak le a repülőgépről! 

Mire a nagymama fogta magát, szépen mögéjük került, és — hát 
szuper volt a nagymama! — mind a két manust hátbaszúrta egy kurva 
nagy késsel! 

És akkor vidáman repültünk tovább Olaszországba! 

Isten bizony, ezt álmodtam! De nagyon kasi álom volt! 

Na, és mit szólsz: elmondtam mindent, és nem is löttek le! Egyelőre 


KIRÁLYNŐ VAGYOK 

Hát jelen pillanatba most az van, hogy szegény vagyok. Nevelem a 
gyerekemet — ma bevásároltam neki egy csomó bébiételt, meg tejet, 
meg almát, hogy tudjak neki reszelni, ez elég lesz pár napra, de hogy 
én mit eszem ma este, azt még nem tudom. Úgy könnyű lenne élni, 
hogy mondjuk szeretnék egy férfit, egy akárkit, akinek pénze van, és 
aki egyfolytába hordaná nekem is a pénzt — úgy lehetne; de hát ilyen 
most nincs. Úgy gondtalan lenne az életem — de akkor meg lehet hogy 
nem is lenne értelme, gond nélkül! 

Szóval valahol azér boldog vagyok, eléggé boldog. Jó, hogy talán 
kicsit hamar rámondom, hogy , én most boldog vagyok", ez lehet hogy 
hibám. De viszont van egy három hónapos, gyönyörű gyerekem — hát 
akkor mi legyek, ha nem boldog? Habár mondjuk ebből a három 
hónapból tán összevissza ha négy hetet lehettem anya, mer három 
hétig kórházba volt a gyerek, egy hónapig anyósom nevelte, egy hétig 
én is kórházba voltam, meg mittudomén, szóval lényegébe egy 
hónapom volt eddig, és az is úgy, hogy most egy hét, most négy nap, 
most tíz nap, így elszórva. De azér annyit már tudok, hogy szeretek 
anya lenni! Meg rettentő kíváncsi is vagyok, hogy milyen lesz — szép 
lesz? csúnya lesz? mama lesz? papa lesz? Hát ha papa lesz, akkor 
régen rossz a lányoknak! De engem ez se érdekel, mer én 
megfogadtam, hogy nem úgy fogom nevelni, mint anyósom a fiát, meg 
mint a legtöbb anya, hogy félti a gyerekét a lányoktól — nem, én örülni 
fogok, ha jól becsajozik, ha talál magának egy rendes lányt, és engedni 
fogom! — Na mondjuk ez kicsikét még messzi van — 

Szóval én borzasztóan vártam ezt a gyereket. Mer én TÍZ év után 
estem teherbe! 78-ba volt egy kaparásom, 15 éves koromba, és akkor 
utána semmi, majdnem tíz évig, csak 87-be sikerült be ez a kis vacak, 
amikor a Bercivel összejöttem — hát én RETtenetesen boldog voltam 
vele! Én mindig nagyon szerettem volna gyereket, de sose jött be, és 
sok jó kapcsolatom tönkre is ment a gyerek végett. Mer egy kapcsolat 
gyerek nélkül nagyon meddő, úgy az nem is kapcsolat. Mondjuk ha én 
összekerülök egy akárkivel, és nekem van már egy gyerekem, meg 


neki is van már egy, akkor nekünk TALÁN már nem kell még egy, mer 
mégis, mi már valahol bizonyítottunk — de ha két ember csak úgy, 
gyerek nélkül összejön, akkor mindenhogyan kell nekik egy gyerek. 
Hát egy KAPOCS! Mer anélkül szétmennek úgyis! Na hát ezer: KÉT 
nagyon jó kapcsolatomat is otthagytam, mer aszittem nem lehet 
gyerekem - akkor meg minek? Mer ANNYIRA szerettem a 
partneremet, hogy inkább magamat hoztam ki rossznak és 
összevesztem vele — csak hogy lehessen neki is gyereke egy másik 
kapcsolatba. De olyan, hogy kocsi, lakás, MINden megvolt, ékszer, 
arany, pénz, de KÖTEGBE, teli volt vele a szekrény, annyit vehettem 
ki belőle amennyit akartam — és elüldöztem magamtól a hapsit. A 
gyerek végett. A másikkal meg már ott voltam, hogy kiutaztam vele 
Nyugat-Németbe, pénteken mentem, hétfőn már benn voltunk a 
rendőrségen, hogy intézzük a letelepedést, már minden kész, papír a 
kezünkbe, Frankfurt mellett ott várt egy villa, berendezve, kitömve 
mindennel az égvilágon — kedden utaztam vissza. Mer úgyse lehet 
gyerekem — anélkül meg nincs értelme. — Na, hát most legalább a 
gyerek megvan! 

Csak viszont az apuci a probléma. Az élettársam, a Berci. 

Ugyanis az a helyzet, hogy pont a legrosszabb jegybe születtünk. 
Mindenféleképpen a legrosszabb jegybe! 

Mer én oroszlán vagyok. És nekem itt most harcolni kéne, a 
Berciér, meg a gyerekér — közbe meg én nem tudok harcolni, mer 
oroszlán vagyok, ÉRTEM harcoljanak, ne én harcoljak másér! Ő meg 
rák, a Berci. A japán horoszkópba meg kígyó — ami tulajdonképpen 
egy nagyon jó jegy lenne, én még irigylem is a kígyókat, mer 
gyönyörű szépek a kígyó nök, nagyon szépek a kígyó férfiak is, és 
okosak, rafináltak — nem rossz jegy a kígyó, csak nem egy 
oroszlánnak! Benne is van a horoszkópomba, hogy óvakodjak a 
rákoktól, egy oroszlánnak semmi mástól nem kell annyira félni, mint 
egy ráktól — és akkor a Berci pontosan egy rák! Lehet most kapni ilyen 
horoszkópokat, egész könyv, de csak 25 forint, és abba benne van 
MINDEN, a jellem, meg ez, meg az, meg amaz, meg hogy ki kivel, 
hogy, mint — és ott ez pontosan megvan: hogy NAGYON vigyázzak a 
Bercivel, mer nem tudok kijönni vele, mer sunyi, mer alattomos, mer a 
másik ember tök nem érdekli — hát egy rák, na! Úgyhogy én hiszek 
ebbe! Mer minden stimmel, apróra: hogy egy rák, az állandóan 


házasságon kívüli kapcsolatokat létesít, úgyhogy akivel van, azt 
egyszerűen megfujtja, és akkor a házasságon kívüli kapcsolatot 
teljesen nyíltan csinálja, nem is érdekli hogy mások mit szólnak hozzá 
— na! Meg akkor a cinizmus, a humor — hát pontosan a Berci, aki 
mellett a Hofi elbújhat, mer olyan humora van! Ahogy jön belőle a 
szöveg, ahogy mindenre egyből meg tud válaszolni, mindenből ki 
tudja magyarázni magát — hát ez az: mer egy gyáva féreg! Egy 
senkiházi, tulajdonképpen! Aki nem is próbálja elintézni a dolgokat, 
hanem csak magyarázkodással elkeni a szart — hát esküszöm az 
életemre: ez a Berci! Meg amilyen alamuszi, amilyen bosszúálló — egy 
RRÉmesen undorító típus! És pont ezt kellett nekem kifogni, oroszlán 
létemre! 

Meg akkor még ráadásul az is van, hogy — hát a család. Ez a 
Kovács-brancs eléggé híres, a kispesti négyes gyilkosságról sokat írt 
az újság is — na hát ez a Bercinek a nagybácsija volt. Úgyhogy akkor a 
Berci le is volt tartóztatva egy ideig. És a Berci meg is mondta, nem is 
egyszer megmondta nekem: ne aggódjak, mer neki az hogy embert 
ölni, vagy gyereket ölni, az nem egy nagy ügy! Ha odáig jut a 
helyzetünk, ő bizony hozzálát, ő sima pofával végigcsinálja! És én el 
is hiszem neki! 

Úgyhogy bizony elég sokba volt nekem ez a gyerek. Mer a kilenc 
hónap alatt amíg a hasamba volt, a Berci talán ha egy hónapot volt itt 
velem — de az egy hónap alatt durván olyan százezer forintot hordott el 
innen. Meg amit itt véghezvitt, ahogy ezt a lakást tönkretette 

— hát tiszta romokba volt itt minden, de hányszor! Meg akkor még 
hozzá: most egy olyan Jó két év börtön lóg a fejem fölött, amér a Berci 
itt szobáztatott, meg minden — szóval nagyon egy aljas, nagyon egy 
moslék állat a Berci! 

Csak közbe meg: ugye pont őneki sikerült megcsinálni ezt a 
gyereket. TÍZ ÉV után, és CSAK neki! 

Meg — hát szeretem, na. 

Ez a mi problémánk. Más semmi! 

Jó, jó, jó, JÓ, ne bőgj! — Muszáj neki enni adnom, másképp ordít. 
Mer örökké enne! Edesjó Istenem, kész életveszély ez a gyerek — 

A gyerekkorom mondjuk nem érdekes, egyáltalán, a gyerekkoromra 
nem is emlékszem. Ó de régen volt, mintha csak álmodtam volna — 

Tudod, egy gyerek még nemigen tudja szétválogatni, hogy ez most 


jó, az most nem jó, nem nagyon tudja még megítélni, hogy ki a jó 
ember, ki a rossz ember — nekem apám volt a jó, mer mindig elvitt az 
étterembe, és bablevest hozatott nekem, meg rántott húst, amit nagyon 
szerettem anyám meg ugye nem vitt sehová, ami nem volt valami jó, 
úgyhogy akkor ő meg nem volt jó. Valahol nagyon apás voltam! De 
aztán később csalódni kellett apámba is. Mer kiderült, hogy anyám 
kurva volt, már amikor apámmal összejöttek, akkor is, utána aztán 
jöttem én, de anyám azér továbbra is kinn maradt a placcon, apám 
futtatta — csak én ezt akkor még nem tudtam. Mer anyám soha nem 
mesélt nekem ezekről a dolgokról. Már olyan 15 éves lehettem, amikor 
erre az egészre rájöttem. Addig imádtam apámat — na hát azután már 
nem tudtam imádni. Mer könnyű úgy gavallérnak lenni, hogy a pénzt 
más keresi hozzá! Azmellett hogy strici volt, dolgozott azér ő, mer 
újságos volt, anyámmal együtt, volt rendes standjuk — csak apámnak 
az volt a izéje, hogy összegyűjtögette a pénzét, és akkor nagy tételbe 
elszórakozta az egészet. Ami apám zsebibe volt, azt mindet anyám 
hordta össze a palijaitól! 

Anyám különben nagyon szép nő volt, gyönyörű volt anyám. Olyan 
szép volt, hogy akik ismerték, és utána megláttak engem is — nem 
most, hanem még úgy háromnégy éve, hamvasán, a virágkoromba! — 
azt mondták, hogy bizony elég gyenge vagyok anyám mellett, 
halavány. Csak aztán elzüllött anyám. Mer jött a háború, az apja meg 
nyilas volt, nagyapám, szegény csóró rossz pártba lépett, úgyhogy meg 
is halt, lehet hogy kivégezték, ezt nem tudom biztosan, a lényeg az 
hogy anyám 15 éves korára árva lett, akkor persze megerőszakolták az 
oroszok, utána meg már mindenkivel lefeküdt. De ANNYIRA szép 
volt anyám, hogy a Puskás öcsi letérdelt eléje, úgy kérte összetett 
kézzel, hogy legyen a felesége! Anyám meg kikosarazta a Puskás öcsit 
— mer inkább apám kellett neki. Egyszer meg egy orvos akarta 
feleségül venni, már mikor én megvoltam, vállalt volna engem is ez a 
belgyógyász, egy valamilyen professzor — de anyám azt is elküdte: 
apámat választotta. Most már persze külön vannak, hét éve már, apám 
megnősült, Újpesten lakik, meg anyámnak is van egy élettársa — de 
még a mai napig is szerelmesek egymásba! Hát anyám ÖLNI tudna 
apámér, még most is! Meg apám is valahogy így van evvel. Bonyolult 
egy ember az is — 

De nem is tudom hogy mér őróluk beszélek — amikor engemet 


nagymama nevelt, az apai nagyanyám. Mer apámék mindig arra 
hivatkoztak, hogy nekik sok a dolguk a standon, nincs idejük rám — én 
meg elhittem. Nagymamám, az valamikor rövidárukereskedő volt, 
ilyen bazáros, de már régen nyugdíjas, hát 90 éves már — abból 
vonjunk le 24-et, szóval 66 éves volt, amikor én hozzá kerültem, 
egyéves koromba. 

Úgyhogy mondom a gyerekkoromba nem volt semmi érdekes. Az 
iskola — hát unalmas volt. Eleinte vittem a jó négyest — aztán 
egyszercsak hupp, lezuhantam. Mer akkor már úgy elég bonyolult volt 
az életem. Meg nagymamámnak valahogy nem volt hozzám kitartása. 
Ugye, anyám kurva volt, csak én nem tudtam — és akkor közbe végig 
csak azt hallgattam, hogy ÉN mekkora nagy kurva vagyok. De már tíz 
éves koromtól, amikor jóformán még azt se tudtam hogy mi az! Mer 
mindig fiúkkal barátkoztam — a Kilenc kerületbe laktunk, Mester utca, 
meg ilyenek, és ott akkoriba valahogy csak fiúk voltak, lányok 
egyáltalán, hát akkor ki az ördöggel barátkoztam volna? De ezt nem 
vették sose figyelembe! 

Szóval nagymamának nagyon nem volt türelme hozzám — úgyhogy 
akkor véget is ért ez az egész, mer be lettem adva intézetbe. 15 éves 
koromba — igen, mer májusba volt az abortuszom, még nem voltam 
egészen 15, és akkor utána beadtak. Nem érdekes — 

De még az első házasságomra is alig emlékszem -tényleg, ez olyan 
érdekes: mintha csak valaki más mesélte volna el ezt nekem! Arra 
emlékszem, hogy egyszer ültünk kinn a padon a Gyulával, aki a 
második férjem lett, beszélgettünk, a Gyula udvarolgatott, meg 
minden, és akkor kijött a házból a Karcsi, aki meg az első férjem lett, 
persze részeg volt, kiszaladt egy bazi nagy késsel, és akkor erőszakkal 
azt akarta, hogy csókolózzak a Gyulával, a második férjemmel — 
úgyhogy akkor csókolóztam vele. Ő meg nézte. Azt mondta, hogy 
összeszurkál minket, ha nem csókolózunk — jó, hát akkor csókolóztunk 
neki. Csórókám, ha tudta volna, hogy előbb az ő felesége leszek, 
azután meg majd a Gyuláé — — 

Ezt a Gyulát én eléggé szerettem különben, aki a második férjem 
volt, ővele voltak néha ilyen gyerekkori föllángolásaim — de aztán 
mégis valahogy a Karcsihoz mentem hozzá, nem a Gyulához. Pedig a 
Karcsit soha nem szerettem, agresszív állat volt, mindenki csak 
rettegett tőle. Mindegy már — 


Meghalt azután a Karcsi, az első férjem — öngyilkos lett. Azt se 
tudom hogy mért. Dolgoztam akkoriba, a taxinál voltam diszpécser — 
és jövök haza egyszer, hajnalba: hát, ott lóg a Karcsi a lépcsőházba, az 
ablaknak a kilincsén. Fölakasztotta magát. De ráadásul olyan furán, 
hogy a lába teljesen leért a lépcsőre, szóval alig lógott! És mégis: meg 
volt halva, egészen ki volt hûlve már. 

Akkor következett a Gyula. Csak öt meg bevitték katonának — 
úgyhogy ennek a kapcsolatnak is vége szakadt. De tulajdonképpen én 
még most is a Gyula felesége vagyok, papíron, mer nem váltunk még 
el. 

Volt azér aztán egy aranykorom is nekem, mindjárt a Gyula után: 
Váci utca, pénz, aranyak, minden — ez nem is tudom hogyan jött. Hát, 
szép voltam, fiatal voltam — valahogy föltornáztam magamat! 

Úgy valahogy kezdődött, hogy megismerkedtem egy . osztrák 
milliomossal. De szabályosan: MILLIOMOS volt a pali! Szóval, mit 
mondjak — 

Utána meg megismerkedtem egy fogorvossal. Lementünk egyszer a 
Kurttal, az osztrákkal a Ménes csárdába, meghívott, és, hát ő persze 
beszélt hat nyelvet perfekt, úgyhogy a Ménesbe egyből fölcsípte egy 
csomó ismerősét, egyik asztaltól a másikhoz vándorolt, először egy 
olasszal beszélgetett olaszul, utána meg két svájcival nem is tudom 
milyen nyelven — a magyar barátját, ezt a fogorvost meg addig 
rámbízta, hogy foglalkozzak vele én. De először jelentéktelennek 
láttam, nem érdekelt a krapek — hát egy FOGORVOS, az már maga is 
egy olyan nevetséges dolog, olyan az orvosok közt mint egy betanított 
munkás! Azon kívül meg hát engemet az osztráknak a milliói 
érdekeltek — szóval először: semmi. Aztán, mondta ez a Miklós, a 
fogorvos, hogy hát találkozzunk. Én meg gondoltam: jó, mér ne, abból 
még nincs semmi 

— találkozzunk! És akkor másnap találkoztunk. És hívott, mer volt 
neki egy nyaralója Leányfalun, oda kivitt, habár épp tél volt — és, hát 
lefeküdtem vele. 

De egyből nagyon jó volt az egész! Pedig először nem akartam vele 
lenni, mer féltettem az osztráknak a millióit 

— de aztán három napig ott voltunk kinn a Miklósnak a nyaralójába, 
és — hát ilyen vagyok! — beleszerettem a fogorvosba, de rendesen. 
Rögtön első nap: elmeséltem neki az életemet, elmondtam neki az 


osztrákot is, hogy hogy jöttem össze vele, meg hogy ez egy 
érdekkapcsolat, mer pénzt várok tőle meg minden, mer az osztrák 
persze szeretne magának egy fiatal nőt, és akkor itt vagyok neki én — 
hát énszerintem ez az élet értelme: a pénz! 

— De — mondom a Miklósnak — most elég nagy gondba vagyok, 
hogy veled összejöttem, mer — mondom — ezek után most már nem 
hiszem hogy az osztrákkal úgy együtt tudok lenni, hogy tovább is 
nyomja nekem a dohányt a szolgáltatásaimér! Hú — mondom -, 
tényleg hülyeséget csináltam! 

— Nem érdekes — azt mondja a Miklós —, nem kell hogy adjon, 
máshol is van pénz, nemcsak az osztrák zsebibe! — meg így meg úgy. 

Na lényeg az, hogy a három nap alatt én úgy bezúgtam, mint egy 
ágyú. Lehet hogy ez volt az életem legnagyobb szerelme — tényleg úgy 
érzem, hogy nem is a Berci az én legnagyobb sztorim, mer ez az ügy 
valahogy nem tudott egészen kibontakozni; a Miklós, az inkább, az 
igen! 

Meg hát az az ÉLET! Hát az volt az én igazi formám! Ne úgy 
képzelj el, ahogy most látsz, mer akkoriba én nagyon adtam magamra, 
Benettonokba jártam én, és értettem is az öltözködéshez, mer 
szerettem a ruhát, meg a Krisztián Diortól kezdve a Sanelig minden, 
de nem ám az hogy Fabulisszimó meg ilyen dolgok, hanem csupa igazi 
márka, parfum se akármi, hanem csakis Zsanin Dé, amit imádtam, mer 
olyan fiatalos illata van, és tényleg nem sokan használják — szóval egy 
picikét, egy nagyon picikét sznob voltam, ez az igazság, és nem is csak 
az osztrák végett meg a fogorvos végett, hanem már eleve ilyen 
voltam, magamtól. De volt stílusom! Élveztem is, meg tetszett hogy 
másoknak is tetszik — lubickoltam benne! És válogatott szép aranyaim 
voltak! Akkor nekem annyi ékszerem volt, hogy egész marék 
fülbevalót hurcoltam magamnál, és akkor ahogy mentem körbe, 
minden helységbe másikat tettem föl! És csupa érdekes dolgot, szóval 
nem ezeket a sablonos vackokat, nem tucat-cuccot! Sok-sok ékszerem 
volt, főleg kicsik, de RENgeteg — volt egy pár komolyabb dolgom is, 
de a durva, nagy cuccokat soha nem csíptem, inkább az aprókat 
imádtam - 

de régen volt már ez is! 

És akkor Apostolok, Romi Marten, mind ezek a jobb helyek — 
szerettem ezt a fényt, csillogást, pompát! Pedig még eléggé butuska 


kislány voltam hozzá — hát egy proli, na, a Kilenc kerületből! Hát 
akkoriba én még úgy mondtam a Romi Martent, hogy „Remi Martini”, 
mer a Martinit, azt ismertem, arról tudtam legalább hogy micsoda, de 
mi az hogy , Marten"?! De ciki volt, húú — 

Na, például: Apostolok. Beülünk a Miklóssal, kérdezi a Miklós: 

— Mit eszel? Mihez van kedved? 

Hát, most mit feleljek? Mer ugye bableveshez lett volna kedvem, 
vagy rántott sajthoz -%de féltem hogy az nagyon snassz, azt azér itt 
mégse lehet! 

— Nem tudom — mondom. — Mit egyek? 

— Hát — aszondja —, egyél talán egy bifszteket! Amiről nekem 
egyből a tatárbifsztek ugrott be, amit utálok. De hát mit bánom én, 
meg hátha azér lehet benne valami, ha a Miklós mondja! 

— Jó — mondom —, nem bánom! Jön a pincér, mondja neki a Miklós: 

— És a hölgynek meg hozzon egy bélszínt! 

— Bocsánat — mondom sértődötten —, nem bélszínről volt szó, 
hanem bifsztekrõl! 

Mer a bélszínről meg a bélszínroló úszott be, amit a közértbe 
árulnak, mirelitbe, és amit még a tatárbifsztek-nél is jobban utálok! 

Látom ám: a Miklós vörösödik, kékül, sápad, rém zavarba van — 
mer ezek a sznobok ám kurvára zavarba tudnak jönni egy étterembe! 

— Jaj — mondom -, ne haragudj, nem azt akartam mondani, hanem 
azt hogy — nem tudom már mit hebegtem ott össze, de valahogy 
kidumáltam magam, mer a szövegem, az mindig is kiváló volt! — Oké 
— mondom -, persze, jöhet a bélszín! 

Másnap: Fórum szálló, Kék terem, fényes úri társaság, anyám 
tyúkja, minden — de ott már dühös voltam: lencsefőzeléket rendeltem, 
föltéttel! Hát ha ezek ilyen kibaszott sznobok: én majd HÉTSZER 
akkora sznob leszek! 

— Egy lencsefőzeléket kérek — mondom a pincérnek, a legédesebb 
mosolyommal -, feltéttel! — de még csücsörítettem is hozzá! 

De kegyetlenül fölsültem a lencsefőzelékkel is. Még azt csak 
kibírták volna, hogy lencsét rendeltem, de amikor kihozták és én 
kapásból fölborítottam, hogy végigfolyt ott mindenen, akkor kinyúltak, 
de csúnyán. Persze azér tartották magukat, szóval csak illedelmesen 
borultak ki, mert az ilyen társaságokba ez nem úgy megy, mint itt a 
Nyóc kerületbe, hogy , búú, mindjár fölrúglak!”, meg ilyenek, hanem 


hát jólnevelten! 

— Jaj — mondom -, elnézést, megcsúszott a terítő — és markolászom 
ott a lencsefőzeléket, paszírozom széjjel — 

— Nem tesz semmit. Pincér, hozzon másik terítöt, meg másik 
lencsét! — De LILÁK voltak mind! 

Vacsora után: a Miklós félrehív. 

— Figyelj — aszondja —, neked gyerekkorodba nem volt könyv a 
hónod alatt? 

Mer persze úgy ettem, hogy a két kezem szanaszét, nyiszáltam azt a 
rohadt húst, de az Istennek se bírtam elvágni, már tisztára idegbajt 
kaptam! 

- KÖNYV - mondom -, a HÓNOM ALATT?? MÉR lett volna 
könyv a hónom alatt?! Volt nekem iskolatáskám, abba vittem a 
könyveket! Meg különben is: hagyjál békén, ne baszogass itt engem, 
mer mindjár kiborulok!! 

De azér utána beiratkoztam ilyen illem-órákra. Hogy mégis, nehogy 
már konyakot rendeljek aperitivnek, meg hogy mit csináljak az 
eszcajgokkal, ha túl sok van belőlük, tudjam hogy mit mihez, meg 
mittudomén, meg hogy akármi történik, ne jöjjek zavarba — mer ez a 
legfontosabb: soha, sehol nem zavarba jönni, azt semmi áron! Jártam 
akkor egy darabig ilyen maszek tanárhoz — — 

Amikor váltottam a fogorvosra, az osztrák persze ugrott — de 
nagyon korrekt volt a hapsi, azt mondta a Miklósnak: 

— Miklós — aszondja —, figyelj ide. Ha szereted a lányt, a tiéd. Ha 
kell, vigyed! De akkor viseld is gondját! Ha viszont nem kell — 
aszondja —, akkor hagyd békén, de hülyíteni ne hülyítsed! 

Szóval a Kurt, az osztrák, az eltünt, onnan pénzt már nem 
várhattam tovább. De viszont nem volt baj, mer a Miklós se volt 
szegény — na szóval elég fura fazon volt ez a Miklós. Mer 
tulajdonképpen valahol egy proli volt! Mer a papa még egészen az 
volt! A papa rendőr volt a háború alatt, mer nem akart katona lenni, és 
akkor inkább zsaru lett, és akkor 44-be küdözgették így házakhoz, 
hogy ezt meg azt a zsidót kísérje be — ő meg kiment a zsidóhoz, és azt 
mondta neki: „Figyelj ide”, aszondja, „most be kéne hogy vigyelek, de 
én nem viszlek be, hamar tûzés el itthonról, mer megin keresnek 
majd!” És akkor ezt a zsidók honorálták neki, pénzbe is, meg ebbe- 
abba-amabba, megsúgták neki, hogy most ezt vegye meg, most azt 


adja el, most menjen ki az üzletből, most fogjon ehhez meg ahhoz — na 
így jött be az öregnek egy jó kis millió, vagy kettő-három is. Tehát egy 
proli család, lényegébe prolik — csak épp fölemelkedtek! És akkor így 
csináltak a fiacskájukból fogorvost, vettek neki egy öröklakást a 
Tizenhárom kerületbe, meg vettek neki egy rendelőt a Rózsadombon, 
még nyaralót is vettek neki Leányfalun, a kocsit már a tizennyolcadik 
születésnapjára megkapta 

Nagyon szeretett engem a Miklós — csak hát a társadalmi 
rangkülönbség, az ugye ott volt köztünk. Mer én csak egy proli lány 
voltam, akármilyen szép is. Azt meg már ő elfelejtette, hogy ő is csak 
picsából esett ki, ugyanúgy ahogy én! De esküszöm az életemre, hogy 
ha én is egy olyan családba születtem volna, mint ő, akkor a 
nyomomba se jöhetett volna a Miklós! Ha nekem az apukám legalább 
egy kis piti lakatos, az anyukám meg minimum takarítónő, és nem azt 
kell írnom az életrajzomba, hogy az anyám kurva, az apám meg strici, 
akkor tuti hogy többre viszem mint ő! Hát én is szerettem volna 
ügyvéd lenni valamikor, meg mittudomén — nem hogy FOGORVOS! 

Meg az is volt a baj, hogy túlságosan öszinte voltam hozzá, túlontúl 
öszinte voltam. Meg is mondta nekem: ő FÉL az én őszinteségemtől! 
Egy hónap után megkérdezte: 

— Éva, mondd, miből élsz te? 

— Hát — mondom -, tudod, Miklós: gépkocsikat török fel, abból 
élek. 

A VÍZ kiverte! A LÉLEGZETE elállt! Láttam: legszívesebben 
rögtön elfutna! 

Három napra rá: föltörték a kocsiját. Az ezüstkék Alfa Rómeót! 
Semmit nem vittek el belőle, de föltörték -nyilván valaki furikázott 
vele egy jót. Jön a Miklós, fehér, mintha most meszelték volna: 

— Éva! Nem te voltál?? 

— Hát — mondom — most az egyszer pont nem én — De azt hittem 
bepisilek a röhögéstől! 

Járt persze teniszezni, volt neki egy rakás csodálatos teniszütője, 
csupa ilyen hű-de-ilyen-olyan, mesebeli ütő; akkoriba jött divatba a 
fémütő, és a nagyfejű, tudtam hogy olyanokra hajt — na, pont ilyet 
láttam meg egyik nap egy kocsiba! Fogtam, kivettem. Valamilyen 
Princ volt a neve, nem emlékszem már, „Princ ö-ö-ö”. De gyönyörű 
volt, fém, és nagyfejű, pont a divat! Kivettem -csak hogy túltegyek a 


Miklóson! És akkor szaladtam hozzá az ütömmel: 

— Nézd csak, nekem is van már ütöm! EZT nézd meg! Oda se 
figyelt, aszitte valami olcsó szart hoztam. Eléraktam — úgy maradt, a 
SZAVA elakadt! 

— Na? — mondom. — Milyen? 

— Nem hiszem, hogy HÁROM van ilyen Budapesten! — de csak úgy 
nyelte a nyálát. — Legalább TÍZEZRET ér! — aszondja. — NAGYON 
komoly ütő! Honnan vetted? 

— Kocsiból, Miklós, kocsiból! Hát az ilyet onnan kell venni, ahol 
van! 

Aszittem, ott helybe infarktust kap! 

— ÉLETveszély vagy — aszondja —, kész ÉLETveszély! Úgyhogy 
akkor ezután találta ki nekem a Miklós, hogy legyek maszek, legyek 
takarító kisiparos. Ez az ő ötlete volt, meg ő is szervezte meg nekem 
az egészet. De nem volt rossz, piszok jól kerestem, RENGETEG 
pénzem volt akkor, hát öt hónap alatt betermeltem a félmillió 
forintomat! Jó, felit se takarítással, mer mindig volt ott egyéb is — de a 
lényeg, hogy DŐLT a pénz! 

De mondom, a Miklós, az egy állandó rettegésbe élt. Hogy honnan 
van nekem a tengernyi pénzem! Hogy ebből baj lesz, hogy be fogok 
bukni, meg még ő is velem. Én meg közbe állandóan avval gyötörtem 
a Miklóst, hogy áá, nem érdekes, mibelőlünk úgyse lesz semmi, 
nekünk nincs jövönk — mer hogy ugye nekem nem lehet gyerekem, 
örökké evvel ettem a Miklós máját, ez ment egyfolytába! 

Egyszer aztán — de akkor már több mint egy éve éltünk együtt! — ő 
jött avval, hogy hagyjuk abba. 

— Éva — aszondja —, a saját érdekedbe. Nem akarom hogy többet 
találkozzunk! A saját érdekedbe! 

— Miklós — mondom neki —, szeretsz? 

— Igen — aszondja —, szeretlek. 

— Akkor meg?? Nézd — mondom —, NEKED szerintem semmi bajod 
nem lehet abból, ha mi járunk! — meg így duma, úgy duma. 

— Nem — aszondja —, akkor se. A SAJÁT ÉRDEKEDBE! Akkor a 
saját érdekembe majdnem beugrottam a Dunába, meg mittudomén — 

Meg fölhívtam egy csomószor — sajnos, ez is ment, hogy éjjel- 
nappal telefonáltam neki, hogy a végin már föl se merte venni a 
telefont — 


Aztán meg elutaztam három hónapra Bulgáriába, itthagytam 
mindent a fenébe, hátha három hónap alatt talál magának mást a 
Miklós — 

De egyszer még hét hónap után is fölhívtam, akkor már tényleg hét 
hónapja nem láttuk egymást — 

— Elnézést doktor úr — mondom -, egy barátnöm adta meg a számát, 
szeretnék elmenni magához, mint izé, mint páciens — mondom —, mer 
tropára mentek a fogaim, tiszta romhalmaz a szájam — 

— Éva — aszondja —, te vagy az? 

HÉT HÓNAP után! Szóval azér ismert ő engem valahol! 

— Milyen Éváról beszél?? — mondom. 

— Jaj, bocsánat — aszondja —, ne haragudjon — — 

— Nem történt semmi — 

— Na figyelj ide — aszondja. — Ne szórakozzál velem, jó? Figyelj — 
aszondja —, olyan S betűid vannak, hogy senki más így nem tudja 
ejteni, meg úgy énekelsz, mint a Karádi Katalin óta senki! Mit 
pedálozol itt? 

— Na jó van — mondom -—, én vagyok az. Figyelj ide Miklós — 
mondom -, eltelt hét hónap. De én azóta se ábrándultam ki belőled, én 
még most is ugyanúgy szeretlek. Én — mondom — még azóta se voltam 
senkivel, és most már nem bírom ezt az egészet — Csönd. 

— Figyelj — mondom -, most otthon maradsz? 

— Nem - aszondja —, ügyeletbe megyek az esztékába. Gyere oda. 

Odamentem. Nem volt ott. Akkor föltaxiztam a Rómer Flóris 
utcába, ahol a rendelője volt — ott se találtam. Álltam akkor éjfélig a 
járdán a Rajk László utcába, ahol az öröklakása volt, lestem, hogy 
fölgyullad-e a villany, de semmi — 

Na így valahogy lett aztán vége ennek a történetnek. Fokozatosan 
lemondtam a Miklósról — vagy én nem is tudom. Mer még most is 
sokat gondolok rá. Meg azér még mindig megdobban a szívem, ha a 
Rajk László utcába járok. Most már úgy vissza nem kéne a Miklós — 
csak azér a fene tudja — 

Utána akkor fogtam magamnak még egy milliomosgyereket, egy 
magyart — na ez is jó volt. Lenn voltam a Szécsényi fürdőbe, de tiszta 
részeg voltam, és úgy piásan bementem a szaunába — húú, az 
kegyetlen volt, csoda hogy nem állt meg a szívem! Kijöttem a gõzbõl, 
megláttam a palit, és nekifutásból az ölébe feküdtem: 


— Taxis bácsi — mondom -, vigyen haza! 

— Jó — aszondja —, de hová? 

— MITtudomén hogy hol lakok! Nem érdekes — mondom —, csak 
vigyen haza! 

Fölvitt akkor az Országház-pincébe — pedig nem is néztem ki jól, 
olyan kis kócos, csapzott voltam, a cserépkályhához ültetett hogy 
megszáradjak, etetett-itatott, aztán meg átvitt a Halászbástyába, ott is 
tovább, meg diszkó, meg ez meg az — egy óra múlva már ott tartottunk, 
hogy nekünk három gyerekünk lesz, meg kastélyunk a Riviérán — 
pedig még nem is volt köztünk semmi, még nem is szeretkeztünk, meg 
semmi az égvilágon! 

Együtt maradtunk akkor egy ideig evvel a Tamással is, úgy áthidaló 
megoldásnak nem volt rossz — de nem szerettem. Mer hiányzott 
nagyon a Miklós. Elég nagy őrült volt a srác, de volt ennek is egy Ford 
Szierrája, meg nyaralója a Balatonon, öröklakása, minden, szóval nem 
állt rosszul anyagilag — én meg piszkosul élveztem, hogy milyen jól 
tudok ezekkel a kékvérű hapsikkal is bánni, hogy milyen jó a dumám, 
hogy majdnem minden társadalmi rétegbe be tudok illeszkedni, 
rohadtul élveztem! -Na evvel a Tamással mentem ki aztán Nyugat- 
Berlinbe, hogy majd ott fogunk élni — áá, hülyeség volt, haza is jöttem 
a következő vonattal, otthagytam csórikámat — 

Persze amikor a Miklóssal szakítottunk, hagytam a maszekságot is 
a francba, kiestem a munkából, nem dolgoztam, nem is érdekelt 
tovább — csak viszont ugye meg akartam tartani ezt a nagystílű 
életnívót, mer nem volt kedvem alább adni! Úgyhogy akkor teljesen 
ráálltam erre a hogyishívjákra. Erre a bizonyos életvitelre. Amibe az 
ember nem nézi az eszközt, egyáltalán, csak a célt. Szóval ha én 
valamit megkívántam, ha meg akartam szerezni magamnak valamit, 
akkor azt megszereztem! És nagyon ügyes kezem volt hozzá, ritka 
ügyes kezem! Én úgy tudtam lopni, ahogy senki más, nekem nem volt 
versenytársam az éjszakába! Mondjuk talán a Berci. De öt akkor még 
nemigen ismertem. Úgyhogy mondom: ékszer, pénz, akármi — én 
egyszerűen nem ismertem akadályt! Nagyszerű voltam, mit mondjak! 
És soha be nem buktam, de SOHA! 

A Bercivel különben úgy ismerkedtünk össze, hogy — 

De én esküszöm az életemre, hogy először TELjesen 
jelentéktelennek láttam öt! ABszolút nem is érdekelt -hát nekem tök 


más volt a beállítottságom! Meg különben is, hát egy húszkilósnak 
tűnő valaki — nem, hát egy SZIKrát nem izgatott föl! Mer látásból 
ismertük már egymást, hát ugyanaz volt a területünk, Váci utca és 
környéke, szórakozni is ugyanazokra a helyekre jártunk — de hát 
semmi, semmi! — Ez különben érdekes, hogy én mindig olyanokba 
leszek szerelmes, akik első pillanatba TÖK jelentéktelenek! De 
mindig! 

Ő meg valószínű már eleve azér figyelt föl rám, amér sok pénzem 
volt, meg teli voltam ékszerekkel — hát tuti hogy ezer közeledett ő, ma 
már biztosan tudom hogy ezer. Hogy majd ő elveszi a pénzem, elveszi 
az ékszereimet — ez volt az ő szándéka, csakis ez! 

Lenn voltam a Non Stopba, vártam épp egyik haveromat, úgy volt 
hogy elmegyünk majd diszkóba — és a haverom meg nem jött el. 
Úgyhogy én ott lógtam, egyedül — és akkor meglátott a Berci. És 
odajött. 

— Na mi van? — aszondja. — Nem iszol egy üdítőt? 

— Egy üdítőt? — mondom. — Mér ne! 

Megittam vele az üdítöt, közbe persze duma — és ám a Berci olyan, 
hogy első pillantásra egy senki, egy tökéletesen érdektelen valaki, 
viszont ami mögötte van! Szóval a dumája, meg az a modor, meg az az 
ERŐ benne — arra azér már odafigyel az ember, az már valahol 
imponál! 

És akkor ő ráhajtott, hogy menjek vele. De akkor már titokba én is 
akartam, hogy jöjjön velem! Először nem mondtuk, se én, se ð. 
Vártunk még. Én nem nagyon szeretek egyedül mászkálni, ez az 
igazság, meg akkor ez is, hogy épp nem jött el a barátom — úgyhogy 
amikor végre azt mondta a Berci, hogy gyerünk már innen, menjünk el 
inkább a Váci utcába, én egyből rámondtam: 

— Rendbe — mondom -, gyerünk! — És örültem! És mentünk. 

És akkor ott kapásból: lehetett tán vagy nyolc óra mikor 
nekivágtunk, de úgy éjfélre megcsináltuk a magunk kis hatezer 
forintját — és akkor nekem már kimondottan tetszett a Berci! Mer az a 
fajta fazon, aki úgy eléggé szereti a henye életet — de közbe meg egy 
bűvész, egy varázsló: gyors, ügyes, vakmerő, egy Hihetetlenül nagy 
tolvaj, de NAgyon tud, PISZKOSUL! Én se vagyok egy iparitanuló, 
mer elismerten tudok én is — de a BERCI! A Berci mellett kis hülye 
kezdő voltam, esküszöm az életemre! Szóval mondom: láttam benne 


fantáziát! 

Úgyhogy utána még csavarogtunk egy jót az éjszakába — és valahol 
összejöttünk egy százhúsz kilós Góliáttal — na ez is jó volt. Leül a 
hapsi a Berci mellé, aszondja neki: 

— Na gyere öcsi, szkanderozzunk! 

Én nem tudom, hogy van ez a szkander, mennyi kell hozzá erőből, 
mennyi kell észből — mindegy, elég az hozzá: ott erőlködnek, 
kínlódnak — és én NÉzem, és nem hiszek a SZEmemnek: a Berci 
szépen lenyomja ezt a százharminc kilós marhát! Le, az asztalig! Te 
JÓ ISTEN!! Egy ilyen húszkilós senki, olyan vékony mint én! És 
akkor ezt a Bivalyt, ezt az ELEfántot — 

— Ne haragudj — aszondja nekem -, én se szeretem a föltűnést, de — 
aszondja — sajnos az van, hogy nem tudok veszíteni. Máskülönben 
inkább hagytam volna magamat, de — aszondja — egyszerűen nem 
bírok veszíteni! 

Egy kis pálcika ember, és akkor ÍGY — de talán épp ez a vonzó 
benne. Hogy egy semmi — LÁTSZATRA. És akkor: hogy a látszat 
ennyire csal! 

No jó, mondom magamba, helybe vagyunk — 

De nem ment azér ez se olyan egyszerűen. Mer rögtön az elején 
fölmerült egy csomó probléma. 

Hát például az, hogy énnekem először úgy mutatkozott be hogy ő 
Atilla. Úgyhogy én csak három nap múlva jöttem rá véletlenül, hogy ő 
nem Atilla, hanem Berci, szóval Albert. 

— Hát — aszondja — ez olyan művésznév csak — aszondja — 

De én eléggé megsértődtem ezen — most MÉR csinálja, hát nem 
vagyok én RENDŐR! 

Meg ilyen, hogy — szóval ő soha nem figyelt rám. Hogy egy 
csomószor volt olyan, hogy megyünk az utcán ketten, ő egy lépéssel 
mindig előbbre, és csak magyaráz, csak mondja, mondja, mondja a 
magáét — én meg megunom, megállok, ð megy tovább, hadonászva, én 
szépen sarkon fordulok, megyek magamnak — hát vagy háromszor 
megcsináltam ezt vele! Ez különben elég jellemző rám is: nem egyszer 
volt, hogy így léptem le a palitól, azt se mondtam hogy szia, csak 
rugalmasan megpattantam, de én már szakítottam is így, nem is 
egyszer! -Megy a Berci, dumál nekem veszettül, nyomja a sódert, én 
megállok — tán ha két sarokkal odébb rájött, hogy már nem vagyok 


vele! 

Meg az is, hogy megbeszéljük a randevút — de a Berci soha el nem 
jön. Aztán egy idő után már én se mentem — hát majd hülye leszek, ha 
tudom hogy ő se jön! Úgyhogy akkor mindig csak megbeszéltük — de 
gondosan, részletesen: hol, mikor, hogyan — aztán nem ment egyikünk 
se. Én már csak azt mondtam neki, blintre: 

— Na rendes csávó vagy — mondom -, nem jöttél el a randevúra! 

— Ne haragudj — aszondja —, késtem, mer — 

- Nem baj — mondom -, én se mentem! Úgyhogy mi 
tulajdonképpen hetekig csak véletlenül tudtunk találkozni! 

Meg aztán még egy. Már hetek óta járkáltunk a Bercivel — habár én 
mindig csak úgy vettem őtet, mint üzlettársamat, én is jól járok, ő is jól 
jár, kész, semmi több —, de mondom hetek óta mászkáltunk már így 
együtt, amikor egyre-másra kezdtem hallani, hogy hát a Berci buzi. így 
közös ismerősöktől, az éjszakába — de egymás után! Haverjaim, jó 
barátaim — mindenki! Jön egy csaj, az Ella, aszondja nekem: 

— Macska — aszondja, mer így hívnak általába —, figyelj ide — 
aszondja —, evvel a sráccal jársz? 

— Ja— mondom —, mér? 

— Hát csak azér — aszondja —, hogy mondd: voltál már vele jóba? 

— Hát — mondom — nem tudom hogy mi közöd van hozzá, de — 
mondom — ha ez megnyugtat, akkor megmondom: igen! — Ami 
mondjuk nem volt igaz, csak hát kíváncsi voltam! — Mér?? 

— No — aszondja —, hát csak annyi, hogy buzi! Úgyhogy mondom ez 
már nagyon bennem volt, már piszkosul idegesített! 

Na és akkor eltelik már vagy egy hónap, és jön egyszer a Berci. 
Hogy mi lenne, ha mi, ha én meg ő. Hogy járjunk már együtt! 

De úgy vezette föl az egészet, hogy hát ő nemrég szabadult a 
börtönből, fél évet volt benn, és van neki már négy éve egy barátnője, 
de nem szereti a lányt, én viszont szimpatikus vagyok neki, meg így 
meg úgy - 

— Ne hülyéskedjél már — mondom neki —, én nagyon sok embert 
ismerek, aki börtönbe volt, hát tudom pontosan hogy ez milyen. 
Énszerintem nagyon rosszul érintené azt a lányt, aki fél évig hordta 
neked a csomagot, meg írta a leveleket, meg gondodat viselte, hogy 
most meg hogy szabadulsz, szépen bemondod az unalmast! Úgyhogy — 
mondom — én ebbe nem megyek bele, én ezt nem vállalom Î 


De a Berci csak tovább, csak tovább, hogy mi lenne ha mégis 
Összeköltöznénk, meg így, meg úgy, meg amúgy — akkor már nem 
szállt le rólam. 

Épp rákövetkező nap: niegin súgja egy barátom, hogy , te vigyázz 
már, hát nem látod?: ez akkora buzi mint egy ház!" Na, elvesztettem a 
cérnámat, mondom: megkérdezem már töle! 

— Berci — mondom -, figyelj már ide kicsit! Én annyiszor hallottam 
már ezalatt a pár hét alatt, hogy te biszex vagy, hogy kezdem már 
unni! Nézd — mondom -, nem vagy nekem se kutyám, se macskám, 
engem nem érdekel hogy mi vagy, mit csinálsz, mit nem, de mondd 
meg az igazat! 

— Na jó van — aszondja —, szálljunk be egy taxiba! Fogtunk egy 
taxit, beszálltunk — azt hittem, haza akar kísérni. Ő tudta hogy én hol 
lakom, de én nem tudtam az ő címét. 

— Kimegyünk Zuglóba — aszondja. 

— Berci — mondom neki —, ne szórakozzál itt velem, mer én nem 
megyek veled sehová — mondom —, nem fekszem le veled sehol! 
Nehogy már hülye ábrándokat ringass magadba — mondom —, mer 
énrajtam ugyan nem fogod bebizonyítani a világnak, hogy nem vagy 
buzi! 

— Nem érdekel — aszondja —, akkor is gyerünk Zuglóba! 

— Na — mondom -, figyelj: egy hónapja járkálunk, eddig se vittél ki, 
hát most se fogsz kivinni! — és mondom a címet a taxisnak: ott laktam 
még a nagymamámnál a Hámán Kató úton. 

Huzakodtunk még egy ideig, ,jössz?", „nem megyek", „nem 
jössz?", , nem megyek!" -jó, kiszállt a taxiból, otthagyott. 

Otthon vagyok, javába veszekszem a nagymamával, már be is 
áztattam a pulóveremet, hogy majd reggel mosok, már pizsamába 
vagyok, akarok lefeküdni — zörögnek. A Berci. 

— Figyelj ide — aszondja. — Két választásod van. Vagy jössz, vagy 
viszlek! 

De olyan jópofán! Na, ez viszont tetszett. Aa, mondom, mér ne! — 
és elmentem vele. 

Hajnalra már készen is volt a gyerek, a kisfiam. 

Az orvos petefészekgyulladást gyanított, írt is föl gyógyszert, egyet 
este, egyet reggel, szedtem szorgalmasan, habár már első naptól 
kezdve hányingerem volt — hát álmomba se gondoltam én, hogy terhes 


vagyok! 

Ez történt október 9-én — és pont úgy jött ki a dolog, hogy akkor 
jutottam hozzá ehhez a kis lakáshoz, amit anyám itthagyott. 15-én már 
együtt költöztünk be ide. 

17-én a Berci már hajnal 5-kor jött haza. 

18-án meg már egyáltalán nem is jött. 

Na én erre úgy voltam, hogy hát akkor jó, készen van, ennyi! 
Jártam már egy pár fiúval életembe, és én mindig így csináltam: 
valami kis marhaságér megharagudtam -vége, el van intézve! 

Három nap múlva viszont befutott. Hajnalba. És itt követtem el én a 
legnagyobb bűnt! Hogy akkor nem rúgtam ki. Ki kellett volna vágni, 
mint a szart! Én meg: készítettem neki reggelit, úgy vittem neki reggel 
az ágyba a kaját. Fölébresztettem, mondtam neki: 

— Nesze — mondom -, itt van, egyél. Figyelj Berci — mondom —, mit 
csinálsz te? Nem vagy te normális?! Nagyon sok fiatal nem így kezdi, 
hogy egyből ott a lakás — mondom —, hát mér nem becsülöd meg 
magad? Térj észhez Berci — mondom -, térj észhez! 

Jó, persze, észhez tér, meg minden, duma így, duma úgy, nagy 
szerelem megint — én meg, a hülye fejemmel: tényleg elhittem, hogy 
majd megváltozik! 

Délbe elment — megin nem jött haza — 

Nyóc kerület, Bacsó Béla utca, jó vad környék — de egye meg a 
fene, mégiscsak egy lakás, még ha rettentő pici is. Amikor 
beköltöztünk, tiszta üres volt. Itt állt egy ócska szekrény, de olyan, 
hogy hozzányúlni nem lehetett, még RÁNÉZNI se lehetett, mer 
összedült volna tőle! 

— és az volt az egyetlen bútor. Egy asztalt a pincéből hoztam föl, 
akkor szerencsére épp jött egy lomtalanítás, találtam használható 
székeket — nekem kellett elhozni öket, a Berci meg nézte, mer ugye 
olyan ciki lett volna neki megfogni egy SZÉKET, inkább otthagyott az 
utcán, egyedül a három székkel — most sírjak, vagy röhögjek? Itt 
minden a falon lógott, azér van most is ez a rengeteg szög a falba, a 
ruhák, a lábasok, minden a falon volt, mer még egy polcunk se volt, az 
asztalon egy rongy, az ablakon rongyok — mint az olácigányoknál! 
Lomtalanításkor találtam egy hősugárzót, az volt a fűtésünk, ha 
főztem, kinn volt velem a konyhába, éjszakára behoztam a szobába, 
úgy aludtunk — hát amilyen egy kezdet, amikor a nulláról indul az 


ember! De elindultunk mégis valahogy, és ez a lényeg, elkezdtem 
hordani az ékszereket a zálogba, hogy legyen valami pénz, mégis 
tudjak valamit vásárolni - 

de amikor a Berci véletlenül hazavetődött, én boldog voltam, 
ESküszöm az életemre hogy BOLdog voltam! Vagy hát legalábbis 
tudtam VOLNA boldog lenni. Na ez is nekem egy nagy hibám, hogy 
nagyon bele tudok ugrani a dolgokba, hogy NAgyon könnyen meg 
tudom magyarázni magamnak, hogy én most BOLDOG vagyok, TÚL 
könnyen. Hogy borzasztóan tudok áradozni, magamnak is! Utána meg 

Na, mit akartam most evvel? Ja, hogy — hát kellene egy paplan. 
Oké, hoztam haza pénzt a bizományiból, vegyünk akkor egy paplant! 

— Berci — mondom -, kell venni egy paplant — mondom —, menjél 
már el egy paplanér! 

— Áá — aszondja —, az olyan izé: most egy PAPlant hozzak, az 
UTcán?? 

Mer ilyen. Hogy a külsőségekre rengeteget ad — de hogy belül 
nyomotba él, az nem számít! 

— Berci — mondom neki —, ne szórakozzál velem! Nem érted?: 
KELL egy paplan! Ott van a pénz az asztalfiókba, vegyél ki belőle, 
hozzál egy paplant! Hát MEGFAGYUNK itt paplan nélkül! 

Na, elment paplanér. Elvitt háromezer forintot. Épp nem voltam 
itthon, mentem én is a nagymamámhoz fazekakér — Berci megjött a 
paplannal, lebaszta az asztalra — ment el. Csak másnap került elő. De 
ott volt a csomagba a blokk, látom: hétszáz forintos paplant hozott. 
Mondom neki másnap: 

— Berci — mondom -, figyelj rám. Hol a többi, hol a kétezer- 
háromszáz forint? Pehelypaplant lehetett volna venni a háromezerből! 
Ez meg itt egy hétszázforintos paplan! Megbolondultál te tisztára? 
Amikor most költözünk, most kéne berendezkedni, hogy élhessünk 
valahogy, és pénzünk meg nincs! Hát TELjesen hülye vagy te?! 

De nem értette. Nem értette. 

Vagy nem akarta. 

A pénz közbe elfogyott, én itthon dekkoltam, jött a hideg, fáztam, 
volt hogy éheztem is, elmenni nem mertem sehová, mindig vártam, 
hogy hátha jön a Berci, reménykedtem — 

Valamikor novemberbe van a Berci névnapja, tudtam hogy szeretne 


egy pulóvert, gondoltam veszek neki — van ez a Sanyi, tíz éve ismerem 
már, öt hívtam, megkértem, jöjjön már ki velem — na ezt a srácot is 
nagyon szeretem, régi haver, de csak úgy hogy szia-szia, szóval 
szorosabb kapcsolatba nem voltunk, ágyba nem bújtunk még soha, ez 
is csak most az utolsó időkbe alakult így, hogy már barátnőket hoz ide, 
meg minden - 

ki is kísért a Sanyi, be is jött szépen a pénz — reggel hétkor értem 
haza, hulla fáradtan, de minden nagyon szép, minden nagyon jó, lesz a 
Bercinek pulóver a névnapjára — hazaérek. Berci itt van, alszik persze. 
Csak egy percre ébresztettem föl: 

— Berci — mondom neki —, figyelj, fölkészítem a levest, 
megpróbálok fönnmaradni, de lehet hogy elalszom, neked csak annyi a 
dolgod hogy másfél óra múlva levedd, amikor kész — mer az ételt 
mindig megkövetelte, szerette a hasát. 

De nem várta meg a levest. Persze elaludtam, a leves szétsült, Berci 
sehol, elment — 

Elment, és találkozott egy barátjával, aki ismert engem is, 
körberöhögte a Bercit, aszondta neki: 

— Hülye vagy? Mit foglalkozol egy ilyen ócska kurvával? — 
aszondja. — Vedd el a pénzét, és gyere! 

Ott volt a pénz egy befőttesüvegbe, valami nyolcszáz forint, mer a 
többit eldugtam, hát tudtam már hogy nem áll meg a pénz a háznál — 
hazajön a Berci: és nekem. És agyba-főbe ver. Hogy hol a pénz! Hogy 
én nem adtam neki pénzt! De AGYBA-FŐBE! — Én csináltam 
mindent, én jártam el pénz után is, Berci semmibe nem vett részt, a 
kisujját nem mozdította — és a végin még én voltam kékre-zöldre 
verve, amér egy szemét kurva vagyok és nem adok neki pénzt! 

A Sanyi vállán zokogtam — mer estére vártam a Sanyit, hogy 
megyünk be a városba, hát kell a pénz — a Sanyi nyakába borultam, 
úgy bögtem: 

— Sanyi — mondom -, ez így nem mehet tovább! Mer NAgyon- 
NAgyon keserű a sorsom, de NAgyon-NAgyon! 

De hát mit tudott volna csinálni velem a Sanyi? Simogatott, 
vígasztalt — 

Akkor úgy volt, hogy szabályosan éheztem. Addig én nem voltam 
hozzászokva, hogy napokig ne egyek — na akkor már voltam úgy is: 
két napja egy FALAT nem ment le a torkomon. Mondom: most már 


mindegy. Mindegy már! Kiálltam. Hát ha ő így csinálja, nekem is 
csinálni kell valahogy! Nem kellett messzire menni, nálunk helybe van 
minden, csak a templomig kell elsétálni és mit tesz Isten: pont arra jön 
egy régi barátom, a Rezső, ugyanúgy tíz éves haver mint a Sanyi, épp 
arra jár, és meglát: 

— Szia, te meg mit csinálsz itt?? 

— Áá — mondom -—, semmit, itt lakom, csak kijöttem, várok valakit — 
mondom -, beszélni akarok valakivel — 

— Macska — aszondja —, mi van veled?? 

Én meg elbõgtem magam. És elmondtam neki mindent. 

— Na — aszondja —, menjünk be a lakásba. Bejöttünk, még egy 
kávéval se tudtam megkínálni, nem volt. 

— Ide figyeljél — aszondja a Rezső —, én a SZEMEDET 
KINYOMOM, ha ezt csinálod! Figyelj — aszondja —, itt van a 
telefonszámom, meg ha pénz kell, itt van — aszondja, mer mindig 
olyan harminc-negyvenezrekkel közlekedett-, itt van pénz — aszondja, 
és hanyagul kilökött vagy tíz darab ezrest az asztalra —, de nekem ne 
legyél hülye! Még egyszer meg ne lássalak az utcán!! 

— Rezső — mondom -, figyelj ide: hiába! — de nem bírtam 
abbahagyni a sírást. — Gyere el, és beszélj vele! Mer én már nem 
tudok. Engem már csak üt-ver! — mondom. — Üt-ver engem már csak, 
kajára pénzt én már nem remélek töle, én már csak a verést várhatom! 

Eljött a Rezső, másnap is itt volt. De tényleg hiába. Akkor is, itt 
öelőtte: úgy szájba lettem rúgva, hogy tisztára szétment a szám! Máig 
se tudom hogy mért! 

De akkor aszittem agyonveri a Rezső, aszittem agyonveri. Kicsit 
meg is szeppent akkor a Berci, úgy láttam hogy megijedt — de hát a 
Rezső se posztolhat állandóan itt! Elment a Rezső — másnap a Berci 
megint: NEKEM! 

Ez különben úgy megy: előbb nagyot vigyorog, pördül kettöt, 
körbetáncol, , jaj de szép vagy, jaj de aranyos!" — és akkor BUMM! 
Ahol a legsebezhetőbb vagyok, oda! De olyat, hogy ottmaradjak! 
Utána: már ugrik is tovább. Ha nem talál el eléggé, akkor jön a duma: 

— Figyelj már, ideges voltam, rángatózott a kezem, és véletlen arra 
ment — 

De ha nem figyelek, úgy üt meg, hogy vége a dalnak! 

Na: hát egy ilyen! 


Átszöktem akkor a szomszédba, a Lizához, délután jött a Sanyi, ott 
talált meg. De már alig vártam hogy jöjjön — mer töle tényleg fél a 
Berci. Mondom a Sanyinak: 

— Sanyi — mondom —, vége, NEM BÍROM tovább! Dobd ki innen 
ezt az embert — mondom —, mer KÉSZ VAGYOK! Mindent az ég- 
világon elhord, semmim sincsen már, a zálogcéduláknál tartunk, most 
már azokat lopkodja, kékre-zöldre vagyok verve — mutattam neki a 
foltokat, végig magamon —, NEM BÍÍÍ-ROM, VÉGE, DOBD KI!! 

De még akkor a Berci panaszkodott a Sanyinak! 

— Nézd meg — aszondja —, összevissza van karmolva az arcom! 

— Ide figyelj! — aszondja neki a Sanyi. — Engemet az nem érdekel, 
hogy a te arcod össze van karmolva. Az se érdekelne, ha az összes 
bordád össze lenne törve! De — aszondja — ha az Éván MÉG EGY 
FOLT lesz, én a BELEDET KITAPOSOM, a BELEDET 
KITAPOSOM! 

Egy nap csönd. Berci el is tűnt. 

Mellesleg: akkor én már éreztem, hogy a Berci csal engem, már én 
akkor SEJTETTEM, hogy nagyon keményen csal! 

Délután én is elmentem valahova, bezártam a lakást lakatra — 
megjövök: látom, Berci itt alszik. Bemászott az ablakon! Jó, nem 
érdekel, nekem is aludni kell — hát halálos fáradt voltam, tök ki voltam 
már merülve! Lefeküdtem akkor én is a Berci mellé a matracra, 
kicsikét úgy elhúzódva, távolabb. 

Alig hogy eloltom a villanyt: a Berci keze. Akar valamit. 

— Figyelj ide Berci — mondom neki —, hagyjál engem békén. 

— Mér?? — aszondja. 

— Hát — mondom -— azér mer hagyjál békén! 

— De — aszondja — hát mondd már meg hogy MÉR! 

— Hát — mondom — azér, mer viszonyom van valakivel. Hát, 
gondoltam, most már mindent kipróbálok! 

— Kivel? — aszondja. — A Mónus Sanyival? 

— Nem — mondom. — A Martinkóval, a Rezsővel. Hát tudtam hogy a 
Rezső erősebb nála, a Rezsõtõl fél, annak nem mer nekimenni! 

Kis csönd, fél perc — aztán Berci fölül a matracon, föloltja a 
villanyt. 

— Te RROhadt, MOCSkos, TETves, FASZszopó KUR-va! — meg 
ez, meg az, ami csak belefér! — Mit gondolsz te, hogy kellesz nekem?! 


Te DESZKA! Na ide figyelj — aszondja —, tudod mit csináltam az 
éjjel? Jól megbasztam a Kozák Anit — az egy kurva itt az utcába —, 
meg jól megbasztam a Picurt is! — az egy másik kurva, idejár ki a térre. 
— Szerdán meg tudod mit csináltam? Megbasztam a Tamáskót, meg a 
Szalmát is megbasztam! — és így, de egyből vagy ötöt előkapott, 
ÖTÖT! 

Az idegességtől nem láttam! 

— Na most figyelj rám Berci — mondom neki. — Hazudtam: nincsen 
viszonyom senkivel. Én nem csaltalak meg, én hű voltam hozzád! 

Megin egy kis csönd. Látom, zavarba van. 

— Na jó van — aszondja —, hagyjál engem békén. Aludni akarok! 

De akkor meg már én nem hagytam! 

Na a lényeg az: megin szökni kellett a szomszédba. Ott is aludtam a 
Lizánál. 

Másnap meg kidobattam a Bercit a Rezsővel. 

Utána meg a Sanyi költözött ide, itt volt velem egy hónapig, nehogy 
visszajöjjön a Berci. 

De akkor én már körülbelül tudtam, hogy van a Bercinek egy 
kurvája a József utcába — hát megmondták. Mindegy, engem nem 
érdekel — 

Mer akkor már leginkább avval voltam elfoglalva, hogy — hát nem 
jött meg a bajom. Először tényleg nem is gondoltam semmire — csak 
hát most mér nem jön? Ugye ez a várakozás minden nőbe benne van, 
hónapról hónapra, hogy na mikor, na mikor — meg az a reménykedés is 
benne van titokba, hogy hátha, HÁTHA nem jön meg, HATHOGYHA 
most sikerül! Bennem meg pláne megvolt ez, amér nekem tíz évig nem 
sikerült! Úgyhogy akkor elkezdtem; a Sanyinak: 

— Jaj Sanyi, én nem tudom mi van velem! Jaj Sanyi terhes vagyok! 
Jaj Sanyi mégse vagyok terhes! Sanyi, fáj! Sanyi, nyom! Sanyi, már 
GÖRCSÖL!! — de állandóan, Sanyi így, Sanyi úgy, Sanyi ez van, 
Sanyi az van! 

Úgyhogy szegény Sanyi már tisztára ki volt velem akadva: 

— Menj el orvoshoz — aszondja —, de engem hagyjál nyugton! 

Elmentem akkor orvoshoz. Csináltak egy tesztet. Másnap megyek a 
leletér — pozitív. De én majdnem elájultam az örömtől! 

— Na — aszondja az orvos —, hogy is hívják? 

— Ö-ö-ö — mondom —, Kovács Albertné! — hülyeségből a Berci 


nevén mondtam a nevemet! 

— Hát — aszondja — itt Kovács GYULÁNÉ van! — szóval a második 
férjem szerint, mert persze annak a nevén vagyok még, de véletlenül 
az is Kovács! 

— Nem baj doktor úr — mondom —, az is én vagyok! Csak 
névváltozásom volt, és — 

— Na ne játsszunk itt, HOGY HÍVJÁK?? 

— Horvát Mihályné! — mondom. — Jaj, nem, az a nagymamám! — hát 
már tisztára meg voltam zápulva! — Mindegy — mondom —, nem tudom 
most hogy hogy hívnak, de ott az a lelet az enyém! POZITÍV?? Doktor 
úr, TERHES VAGYOK?! Ó, drágajó Istenem! 

Én meg voltam ÖRÜLVE! Persze az orvosnak ez más, hát ő 
naponta ötven terhes nővel találkozik — 

— Na, ebből elég — aszondja. — Csinálunk egy új tesztet! 

De akkor azér már a REMÉNY! Viszont közbe a kétely is: hátha ez 
most negatív lesz?! No minden esetre én úgy döntöttem, hogy terhes 
vagyok — ugrottam a Sanyi nyakába: 

— Sanyi, terhes vagyok, Sanyi, TERHES VAGYOK!! Aztán 
másnap, ahogy megkaptam a pozitív leletet: 

— Úristen, Sanyi, most mit csináljak?? 

— Hát — aszondja — beülsz egy taxiba, és elmész szépen a Bercihez! 

Persze a kémeim egyből jelentették, hogy hol dekkol a Berci — na 
gyerünk akkor oda, 

— Na — mondom -—, gyere Berci, üljünk be a taxiba, beszélgetni 
akarok! 

Jött. 

— Na ide figyeljél — mondom. — Látom, barátnöd van — mondom -, 
de nem érdekel, nem erről akarok beszélni. Nem érdekel — mondom -—, 
mer tudod jól, hogy én a kurvák között, meg mindenütt KIRÁLYNŐ 
vagyok, úgyhogy engem NEM ÉRDEKELNEK az ügyeid! Hanem két 
dolog — mondom. — Egy: itt a papír, nézd meg, folyást kaptam tőled, a 
kurváid végett. Itt van a recept — mondom —, ezt szépen váltsd ki 
nekem, mer ennyivel tartozol! És akkor kettő — mondom —: itt a másik 
papír, GYEREKET CSINÁLTÁL. 

Azt se tudta, köpjön-e vagy nyeljen. 

Aztán kiderült, hogy nincsen neki tizennyolc negyvene se, hogy 
kiváltsa a gyógyszeremet — szóval piszkosul tönkrement a Berci az egy 


hónap alatt! 

— Pedig — mondom — még egyet akarok töled: hogy most egy 
hónapig minden nap adjál nekem két-háromszáz forintot. Terhes 
vagyok töled — mondom —, de mást nem kívánok, csak ezt. Mer 
elmegyek dolgozni, csak amíg nem találok munkahelyet, addig kell a 
pénz, úgyhogy — mondom - ezt az egyet tedd meg nekem. 

Dehogy láttam én töle egy fillért is, DEHOGY láttam! 

Na, avval ünnepelte meg a Berci a terhességemet, hogy este elhozta 
a kurváját, a Szilvit. De valami NAgyon csúnyát képzelj el, 
CSÚÚnyát, IGAZI csúnyát! Meg ahogy az beszél! , Adzsörököm 
dzsörbe van", aszondja nekem! 

— Míí?? — mondom. — A MID van, HOL?! 

Hát, hogy a gyereke Győrbe van! DRÁÁgajó IStenem! 

— Berci — mondom, mer elment aztán a kurva —, MAGYAR ez a 
lány? KIT fogtál te meg Berci? Ezt — mondom -ha elviszed valahová, 
akkor betapasztod a száját? Vagy MIT csinálsz vele hogy meg ne 
szólaljon?! Meg — mondom — ahogy ez KINÉZ! Ez a zöld harisnya 
ehhez a rózsaszín nadrághoz — mondom —, meg ehhez a kék kabáthoz, 
plusz meg még ez az ennivaló kis bordó cipő, hát — mondom — ez 
valami ISZONYATOSAN szép! Az a gyönyörű ébenfekete haja meg — 
mondom -— úszik a zsírba, összeállva az egész! Meg hozzá ez a két 
szép sunyi szem, hát MEGHALOK! Berci — mondom -, hát nézz már 
rá! Hová tetted te a szemedet?! Na jó — mondom —, nem akarok én 
senkivel se versenyezni, mer én meg egy terhes nő vagyok — 

— Meg — mondom - téged is ahogy így elnézlek — Mer — mondom — 
azt látom, hogy a bördzsekid, az szép új, de viszont — mondom -— áruld 
már el, hogy hol lehet ilyen gyönyörű szürke zoknit venni? — Persze 
fehér akart volna lenni a zoknija, csak hát FŐD-KOSZOS volt! — Mer 
— mondom — épp most akarok meghódítani egy milliomost, annak 
szeretnék ajándékba venni egy pont ilyet — mondom -, hát tudom hogy 
te egy divat-diktátor vagy, ezer kérdezem töled: hol árulnak ilyet? 

— Jó van Éva — aszondja, de eléggé zavarba van —, maradj már 
magadnak! Téged is megöl a divat! 

— Berci — mondom -, nézz rám: rongyokba járok, mer nincs pénzem 
— egy póló volt rajtam, meg egy harisnyanadrág —, de ITTHON 
vagyok, az otthonomba. Teneked viszont hiába van új fekete 
bõrdzsekid, te a pályaudvaron alszol! Berci — mondom —, ugye így 


van? 

Ilyen kellemes melegen eltársalogtunk, finom otthonosan, 
heverészve a szivacs-laticellen — de nem tudtuk befejezni, mer jött 
vissza a lány. 

— BEERcike-aszondja —, BEERcike! Hoztam négyszáz forintot! De 
— aszondja — nem is csinált érte semmit a manus! 

— Figyelj már te rühes kurva — mondom neki -, ilyen szöveggel 
engem ne etess, mer ez nálam már rég nem nyerő! Itt élek a Nyóc 
kerületbe — mondom —, hát nekem ne magyarázd, hogy a négyszáz 
forintér SEMMIT nem csináltak veled! Esküszöm hogy MINDENT 
megcsináltak! Ha — mondom -— ÉN kiállnék, a KIRÁLYNŐ, 
négyszázér valamit azér még velem is csinálnának, nem annyit mint 
veled, de VALAMIT mégis! Úgyhogy — mondom — ezt a sódert 
lehetőleg mellőzd! 

Aznap este a Berci itt akart maradni. De nem hagytam. Másnap 
viszont a Sanyi — hát ugye a nagy szitakötð-össz-kötð-összeszövð: 
szépen összehozott minket. Mer hogy „a gyereknek apa is kell!” Na, 
jó. Itt aludt a Berci — és tényleg: kitört megin a nagy-büdös szerelem! 
, Bercikém, szeretlek, imádlak” — alig tudtam magamon uralkodni! 
Sajnos, ilyen vagyok. 

Pedig akkor már sejtettem, hogy sztereóba futtatja a lányokat, hogy 
a Szilvin fölül van neki egy másik is! Az egyiket kirakta az utcára, a 
másikat tömte — szóval én itt már csak tartalék lehetek. De hát a Berci 
akkor is a Berci! 

Következő este is hazajött — kiszívott nyakkal. De tisztára KÉK 
neki a nyaka, úgy ki van szíva! Mer a másik barátnője szétszívta neki. 
És még ez a hülye meséli nekem, röhögve, hogy mit mondott a kurva! 
Aszondta: 

— Ide figyelj — mondja a kurva a Bercinek —, kékre szívtam a 
nyakadat; ha vagy valakivel, akkor az most kirúg; ha meg nem vagy 
senkivel: nekem így is jó vagy! 

De még ez se volt elég, hogy szétszívta, hanem hozzá még égő 
cigarettákat nyomkodott el a Berci hátán, combján, hasán, mindenén, 
de szabályosan: a Bercin nyomta el a csikkeket — ez a degenerált meg 
hagyta! Na. Én nem is tudom, hogy lehet ilyen életveszélyesen 
szeretkezni, én ilyenhez kicsi vagyok még. De akkor megmondtam a 
Bercinek: 


— Figyelj — mondom -, rájöttem, hogy tényleg ez az igazi! Úgyhogy 
— mondom — most majd hozzáfogok én is! 

De vicc nélkül: hát világos, hogy egy férfi mindenhogyan erősebb 
nálam, úgyhogy nem szemtől szembe kell menni, hanem nappal tenni 
neki a szépet, estére jól összegyűlik minden, és akkor hatalmas nagy 
macskakörmökkel BÚÚ!, végigszántani rajta! Avval, hogy , apukám, 
ne haragudj, de ENNYIRE jó volt, hát TUDOD!" 

Na elég az hozzá, hogy a Berci úgy félig-meddig hazaköltözött — de 
közben szépen odaszokott ez a győri kurva is, a Szilvi. Mer itt a 
szomszéd utcában volt neki a standja, megcsinált egy-két fordulót, és 
akkor beszaladt hogy kifújja magát. De akár itt volt a Berci, akár nem 
volt itt, a Szilvi jött! Megérkezik, nagy csámpásan bekacsázik a 
konyhámba, — 

— Jaaj — aszondja —, szeretem a BEERCcit! 

— Hát — mondom -jó van anyukám, micsináljak? 

— Hol a BEERci? — aszondja. 

— Hát anyukám — mondom -, látod azt én is szeretném tudni! 

Nem baj, azér ő itt marad! Jó, maradjál — mer bennem akkor már 
úgy motoszkált valami, hogy nekem ebből a lányból még hasznom 
lesz. Mer ugye: kurva, és szereti a Bercit — hát akkor csak ad majd 
nekem pénzt! De közben idegesített is nagyon! Mer örökké: 

— Hol a BEERci?? Szeretem a BEERcit!! 

— Na ide figyelj édes — mondom neki. — Te egy kurva vagy — 
mondom —, meg egyáltalán: te nekem a közelembe nem jöhetsz! És 
tudd meg — mondom -, hogy a Berci azér fog mindig is hazajönni, mer 
én becsületesen várom! Ha — mondom — nekem húsz forintom van 
itthon, akkor húsz forintból élek. Ha tíz van, akkor tízből. De én akkor 
se állok ki az utcasarokra, mint te! És — mondom — én evvel fogom 
megtartani a Bercit! Úgyhogy — mondom -314 

ebbe maradjunk: teneked a neved KURVA, én meg KIRÁLYNŐ 
vagyok, és itthon ülök és várok! Mostantól ez a rend! 

De ki nem dobtam azér soha. Ő meg annyira buta volt, hogy 
megsértődni nem is tudott — dehogy sértődött meg, a világér se! 
Szépen figyelmesen leste a szavamat, akármit mondtam, pislogott 
hozzá nagyokat — én meg röhögtem. 

Jön egyszer, aszondja: 

— A BEERci aszondta hogy el fog venni engem feleségül! 


— Na látod — mondom -, ha a Berci ezt mondta, akkor erre mérget 
vehetsz! Mer — mondom — a Berci, az nem hazudik! Ha egyszer 
mondta, BIZTOS el is fog venni! 

— Meg — aszondja — azt is mondta a BEERci, hogy nem sokáig kell 
már ezt csinálnom, mer el fog menni dolgozni! 

— Hát igen — mondom —, most már kábé olyan jó huszonhárom éve 
akar elmenni a Berci dolgozni, eddig valahogy még nem jött össze az 
ügy, de — mondom — ha most te is azon leszel, akkor BIZTOS hogy el 
fog menni dolgozni! Csak — mondom — van ám evvel egy nagyon 
komoly probléma — 

— Micsodaa?? — aszondja. 

— Hát — mondom - az, hogy a Bercinek a munkakönyve itt van 
nálam. Én meg — mondom — nem adom oda neki, amíg nem fizet érte 
háromezer forintot! Munkakönyv nélkül meg nem lehet dolgozni. 

— Hát — aszondja a Szilvi — majd akkor én kifizetem neked azt a 
háromezret! 

Húú, már bántam, hogy nem ötezret mondtam! Mindegy, majd 
kiveszem a munkakönyvből a mii-lapot, azt nem adom oda, csak 
másik háromezerér! 

— Jó van anyukám — mondom neki —, akkor menjél ki, csinálj pénzt, 
és hozzad. Hogy a Berci el bírjon menni dolgozni! De — mondom -— a 
Bercinek ne szólj semmit, hallgass mint a sír! 

Két nap alatt betermelte Szilvi a háromezret, ide is adta szépen — de 
még a munkakönyvet se tudtam a kezébe nyomni, mer épp befutott a 
Berci, csinált egy gyors razziát, nekem hamar adott két pofont, a 
Szilvit meg elszállította. 

Három nap múlva: megin itt a lány. Mert a Berci eltűnt a másikkal. 
És ittmarad Szilvikém a nyakamon! És mint az imamalom, 
egyfolytába: hogy ő ilyen szerelmes, olyan szerelmes, amolyan 
szerelmes. Legszívesebben szájbavertem volna, de a józan eszem 
visszatartott. Mer pénz kell. Pénz, pénz, pénz — hát ez az élet törvénye! 

— Én megértelek téged — mondom neki —, megértelek Szilvi! Mer — 
mondom - a Berci tényleg eléggé szeretnivaló! 

Úgyhogy akkor így éldegéltünk: a kurva itt dekkol nálam, VELEM 
ALSZIK -jó, a legnagyobb bűnt azér nem követtem el, mer annyira 
csúnya volt szegény! —, én etetem, én itatom — viszont hordja szépen a 
pénzt. És végeredménybe egész jól kijöttünk! 


— Figyelj — mondom neki —, menjél ki most egy kicsikét, 
rodáztassál, meg minden — 

— Az micsodaa?? Hogy , rodáztassak"?? — mer hogy vidéki, egyem 
a lelkit, hát nem volt gyerekszobája! 

— Basszál, na! — hát most hogy mondjam már neki? -Szóval hozzál 
pénzt, hogy estére el tudjunk menni kicsikét szórakozni, meg ez meg 
az! 

— Jóó! Hozook! 

Húú, ezt se gondoltam soha, hogy még majd egyszer madám leszek, 
vagy strici! De hát itt állok terhesen: valamiből élni kell! 

Csak azér nem volt ez se könnyű. Kiváltottam már a kismama- 
könyvemet is, jártam be ellenőrzésre — de nem volt minden egészen 
rendbe. Ugye az idegeim, meg ez a rengeteg verekedés, minden — elég 
az hozzá: egyszer majdnem elment a gyerek. Kaptam akkor inekciót, 
Turi-nált, ilyen terhességmegtartót — attól meg KEgyetlen rosszul 
lettem! Görcsöltem, görnyedtem, MINden bajom volt töle! Fekszem itt 
a szivacson, de egészen összegubbaszkodva, épp itt volt a Berci is, ült 
a szivacs szélén, mellette a Szilvi, meg épp befutott a Sanyi is, ő is 
leült a másik oldalra, beszélgetünk — de normálisan, nyugodtan! Épp 
mondom a Bercinek, hogy 

— Nézd, Berci — mondom -, ha nem vagy kíváncsi a gyerekre, hát 
nem vagy kíváncsi rá. De — mondom — én 25 éves vagyok, nekem elég 
sok vesztenivalóm van. Nekem kell ez a gyerek — mondom —, vagy 
veled, vagy nélküled, de KELL. 

— Jó, Éva — azt feleli a Berci —, én megértelek téged. Nagyon vártál 
rá, hát tartsd meg akkor a gyereket — aszondja. — Majd aztán eldől, 
hogy mi lesz vele! 

De ilyen szépen, korrektül! 

Amikor egyszercsak látom: a Berci nyúlkál a kurvának. 

Hűü, elöntötte a szar az agyamat! A Szilvi ült közelebb, azt rúgtam 
fejbe — de úgy megrúgtam, hogy aszit-tem, szétesik a feje! 

A Berci meg NEKEM. 

Persze azonnal fej becsaptam öt is egy pohárral, de elkapta a 
nyakamat — a Sanyi kapott ki a kéziből. Ha akkor nincs itt a Sanyi, 
BIZTOS hogy kirúgja belőlem a gyereket a Berci, TUTI hogy akkor 
meghal a gyerek! A Sanyi ORDÍÍT: 

— Egy TERHES NŐT?! Te moslék állat, EGY TERHES NŐT?! 


De ordít a Berci Is: 

— , Terhes"?! Egy RROhadt KURva! Ki kíváncsi arra a FÉREGRE 
a hasadba, mi?! Az anyám ravatalát hugyozzam le, ha nem rugdosom 
ki belőled azta KUKACOT!! 

De a Sanyi erősen fogta, szorította, nem tudott mozdulni. 

— Kukac?! Féreg?! — mondom a Bercinek. — Hát mi lenne, ha te 
vagy az apja?! Nézz már magadra — mondom -, te hülye! Hát féregből 
csak féreg lehet, kukacból csak kukac! 

Elengedte egy idő múlva a Sanyi — de abba a PILlanat-ba: ott a 
Berci kézibe a kés! 

— LESZÚÚR-LAK, LESZÚÚR-L AK!! Megin a Sanyi állt eléje. 

— Figyelj — aszondja neki. — Az Éva terhes — aszondja —, és tetőled 
terhes. Ha hozzá mersz nyúlni, én AGYBAFŐBE verlek, én 
ELTAPOSLAK, mint egy patkányt! 

— Akkor is leszúrom, akkor is leszúrom! ! 

— Jó, rendbe — aszondja a Sanyi. — Leszúrhatod. Ha engem előbb 
megversz! 

Na akkor eldobta a kést a Berci, elrohant. 

Öt vagy hat napig nem is láttam. Akkor megin beállított. Azonnal 
üzentem a Sanyiér, mer a Sanyi itt az egyik presszóba mindig 
megtalálható — tíz perc alatt itt volt a Sanyi. És megmondta neki: ha 
még egyszer itt a környéken meglátja, megöli. Mer most már elég! 
Nem jött akkor jó ideig a Berci, több mint egy hétig nem jött. 

De jó volt! Éltünk akkor — egész jól. A Szilvivel együtt ébredtünk, 
együtt feküdtünk, mosta a bugyimat, minden — a pénz meg szépen 
csurdogált, ahhoz képest hogy előtte nélkülöztem, éheztem, most pláne 
egész jó volt, a napi nyolcszáz, kilencszáz mindig bejött, néha ezer- 
kettő is, mer nem is csak a Szilvi futott már, egyre nagyobb lett a 
forgalmam, a Szilvi volt a favoritom, de néha négy-öt kurva is 
tollászkodott itt, kezdtem már úgy félrerakosgatni is, olyan nyolc- 
tízezernél tartottam már — szóval nem panaszkodhattam! 

Csak egyszer aztán megin betoppant a Berci. 

— Viszem a Szilvit! — aszondja. Eléálltam. 

— Nem viszed sehova — mondom. — Itt marad a Szilvi! 

— Ugyan már! — aszondja, és elsöpört az útból. 

— Jó — mondom -, próbáld meg! 

— Ide figyelj Szilvi! — aszondja a lánynak. — Én meg szeretnék 


változni. Elveszlek feleségül! — de ott, énelőttem! — Meg akarok 
változni, elveszlek feleségül — aszondja — , ugyan most nincs nálam 
pénz, meg semmi, de majd elmegyünk anyámhoz, ott fogunk élni, 
úgyhogy — aszondja — nem kell már kurvának lenned, mer a feleségem 
leszel! Mer annyira szeretlek! 

És el tudta vinni! Mer ez a liba olyan szerelmes volt a Bercibe, 
hogy akármit megcsinált volna a szavára! 

Szerencsétlen — épp hogy kiléptek a kapun, és Szilvikém máris 
kurva lett megin. Estig futtatta a Berci a menyasszonyát, este elszedett 
töle kétezer forintot, és ment a másik lányhoz. Hajnal 3-kor már itt 
vacogott megin a Szilvi a konyhába, tartotta a dagadt lábát a 
hősugárzóhoz — 

Na, mondom akkor, hát itt csak egy profi testör segíthet! Ismertem 
egy szeneslegényt, egy jó másfél mázsás krapekot, a Bélust — hamar 
elvettem a Szilvitöl hétszáz forintot, beültem egy taxiba, mentem a 
Bélusér. Épp nem volt otthon, de hagytam neki üzenetet, hogy 
AZONNAL költözzön hozzám. Estére már itt volt a szenesgyerek. 

Három nap múlva megin: Berci. 

— Viszem a Szilvit! 

— Nem viszed — mondom -, fogadsz velem hogy nem viszed? Te 
most már a Szilvit többé nem tudod elvenni tölem! 

— HOGYNE tudnám! Na fogadsz velem? 

— Na, fogadjunk! Fogadjunk az életedbe, hogy a Szilvit innen többé 


— Hol a Szilvi? 

— Fekszik a szeneslegénnyel a szobába — mondom. Mer akkor ez 
lett a rend: leraktam egy dunyhát a földre, azon aludtak ök ketten, én 
meg külön a szivacson. Széjjelnéz a Berci a konyhába, aszondja: 

— Látom, jól megy sorod — aszondja —, libamájkonzerv, olajbogyó, 
konyakmeggy — 

— Igen — mondom -, ez van. És jól is fog menni most már a sorom! 
Berci — mondom —, mi van, vesztes vagy? Figyelj — mondom -, látod, 
nekem is van annyi eszem, mint neked. Söt! Pedig — mondom — a női 
logikámat még be se vetettem ebbe a háborúba! Ha majd még azt is 
előveszem, akkor VIGYÁZZ Berci — mondom —, mer akkor VÉGED! 

— Na ne játszd itt az eszed — aszondja —, küdd ki a Szilvit! 

— Nem küdöm — mondom -, mer nagyon jól érzi magát a Bélussal! 


Be akart menni akkor a szobába. 

— Berci — mondom -, vigyázz: a Bélus százötven kiló, és szenes. 

Megállt, gondolkodott. Kihalászott egy olívabogyót az üvegből, 
csendbe elszopogatta — aztán sarkonfordult, és szó nélkül elment. 

Na, akkor nemsokára történt: kijött a papír a tanácstól, megtudtam 
hogy föl vagyunk jelentve — anyám följelentett a lakás végett. Hogy 
menjünk ki a lakásból, távozzunk, mer ez az ő lakása, satöbbi — 
kettönk nevére jött ki a papír. És anyám, a kurva, még KÜLÖN 
följelentett azér is, hogy én itt szobáztatok! Még plusz! — Hát, mit 
mondjak, jól nézek ki! 

De akkor már a Berci jó két hete sehol! Persze azér én sejtettem 
hogy hol keressem, mer megsúgták nekem, hogy egy haverjánál van, a 
Piskótánál. Úgyhogy elmentem akkor a Bérkocsis utcába a Piskótához. 
Láttam már én ezt a gyereket, volt is egy sanda gyanúm, hogy buzi a 
Piskóta is, szóval hogy ők nemcsak haverok, hanem pluszba még 
együtt is vannak — mindegy, mondom, most ez se érdekel, hát most a 
lakásról van szó, szóval tulajdonképpen a gyerekemről! 

Megyek, kopogtatok. Kinyitja a Piskóta az ajtón a kisablakot, úgy 
kérdezi: 

— Mi van? 

— Figyelj ide Piskóta — mondom neki —, kûdd ki a Bercit. 

— Nincs itt a Berci — aszondja. 

— Na ide figyelj — mondom neki. — Ha te eljössz énhozzám, én 
megkínállak egy kávéval. Vagy ha éhes vagy, adok enned! De ha nincs 
másom, egy pohár vizet teszek eléd legalább, de VALAMIVEL 
kínállak! Te meg — mondom — az ablakon át beszélgetsz velem? 
Figyelj ide -mondom neki —, ha a Berci TÍZ nővel van odabenn, az se 
érdekel, ENGEDJ BE, vagy KÚDD KI A BERCIT! Nagyon jól tudod, 
terhes vagyok a Bercitől, és most kaptam egy papírt hogy menjünk ki a 
lakásból, pedig a gyerekemnek szüksége van arra a lakásra! Szólj a 
Bercinek! 

— Nincs itt a Berci! — és becsukta az ablakot. Na jó. Hát ez 
gyönyörű! 

Ez volt délbe — este 7-kor jön a Piskóta, hozzám. De lihegve! 

— Figyelj — aszondja —, a Berci bajba van! Betörés — 

— Nem érdekel apukám — mondom neki. — Én is bajba vagyok, ott 
voltam délbe, nem foglalkoztál velem, hát most nem érdekel engem se 


a betörésetek! 

De azér a szívem persze elkezdett dobogni. Hátha ez most mégis 
egy kicsike remény?? Fogtam, berohantam egyből a rendőrségre. 

Mer őtet nem érdekelte, hogy engem kiraknak az utcára, én 
dögöljek meg! Délután viszont elment a buzi barátjával, csináltak 
valami marhaságot — a Piskóta megpucolt, a Bercit meg elkapták! És 
akkor most ugye menjek én! 

Na, beszaladtam. Egyenesen az ügyeletes tiszthez. De egy nagyon 
rendes, korrekt fazon volt, egy százados, egész jól összejöttem vele! 

— Szeretném látni a Bercit — mondom neki —, a Kovács Albertet, 
kérek egy beszélőt. Mer az élettársam a Kovács Albert, és terhes 
vagyok tőle. 

— Semmi akadálya — aszondja a százados. — Csak előbb mesélje el 
nekem, hogy ki az a Piskóta. 

— Nem tudom — mondom -, de menjen be a közértbe, nézzen szét a 
süteményféleségeknél, ott megtalálja. 

Szóval hát úgy látszik annyit kinyomtak a Berciből, hogy , Piskóta", 
de többet még nem. 

— Na ne szórakozzon itt — aszondja az ügyeletes tiszt — , egy Géza 
nevű valakiről van szó! 

— Lehetséges — mondom -, de én nem ismerem, egyáltalán! 

Mer, gondoltam, ha a Berci megmondja, jó — de én nem akarok 
belebonyolódni ezekbe az ügyekbe! 

— Egyébként — aszondja a százados —, annyira egy kis köpedelem 
csíra ez a maga Bercije, hogy az már direkt undorító! — aszondja. — Hát 
egy buzi! 

— És — mondom — ezt miből gondolja? 

— Játszotta itt nekem az eszit — aszondja — , keményített, meg 
pofátlankodott, de ÚGY megvertük, hogy az retes! És erre — aszondja 
— egy FÉREG lett belőle, itt zokogott, térdenállva imádkozott, hogy ne 
bántsuk tovább! Pedig hát én vertem — aszondja —, ÉN, hát nézzen 
rám: huszonöt kiló vagyok! És mégis: taknya-nyála egybefolyt a 
Bercikének! 

Úgy voltam vele: hittem is, nem is. Mer még akkor erről az 
oldaláról nem nagyon ismertem a Bercit. 

— Mm — mondom -, nem hiszem el! De mindegy: szeretnék vele 
beszélni. 


Fölhozatta akkor a Bercit. Nem is engedte hogy nekem kelljen 
lemenni, ő hozatta föl a Bercit a saját szobájába, ő maga meg kiment 
arra a húsz percre. 

Behozzák, hát, látom: agyba-főbe van verve, csupa folt, tiszta kék, 
meg minden az égvilágon, szeme kisírva 

Persze, egyből: így-úgy-amúgy -— addig-addig, hogy szépen 
összemelegedtünk. De rendesen! 

— Bercikém — mondom neki —, mit csináljak? menjek el a Katonai 
Ügyészségre? Vagy mit csináljak Berci? 

— Kit érdekel most! — és csak szorított magához, csak csókolt. 

Úgyhogy én egyből szerelmes lettem megin a Bercibe! Puszi ide, 
puszi oda — szóval egy nagyot csókolóztunk, amíg csak vissza nem jött 
a százados. 

Míg én a rendőrségen voltam: a lakásba házkutatás. A Szilvi itthon 
volt, itt tette-vette az eszit — és persze beengedte őket az agyalágyult! 
Pedig nem lett volna muszáj! De nem volt érdekes, mer ide nem 
hoztak semmit. Próbálták volna keresni, amit a Berciék raboltak -nem 
találtak semmit az égvilágon. 

Hazaérek, itt a Szilvi, meg pont egy régi barátnöm is, egy kurva, 
disszidált már azóta, kinn van Kaliforniába, vagy nem is, Lösz 
Andzseleszbe van, mesélik a házkutatást, meg mesélem én is a 
lánynak: 

— Jaj Aliz — mondom neki —, te ismered a vérmérsékletemet, hát 
akkor nem lep meg talán: AKKORÁT csókolóztunk a Bercivel a 
rendőrségen, hogy az borzasztó! De olyan jó volt! — hát én teljesen föl 
voltam dobva! — Olyan nagyon jó volt, hogy nekem most szülésig elég 
is a férfiből! 


A Szilvi meg hallgatja. 
— Na — aszondja —, hogy nyalná ki a picsámat! Habár már úgyis 
kinyalta — 


Szóval: én fülig szerelembe, boldogan csókolózok a Bercivel — ő 
meg közbe evvel a lotyóval játssza a Búvár Kundot! DRÁgajó 
IStenem! De ez ÚGY belémnyilallt! Már lendült a kezem, hogy 
orrbaverem a Szilvit — hoppá, mondom magamba, álljunk meg! Most 
is van itthon nyolcezer forint, meg kell is majd még: nem bántjuk ezt a 
lányt, mer jól jön majd még! — Úgyhogy nem nyúltam hozzá, inkább 
lenyeltem a békát. 


Egy hónapot kapott a Berci, csak egy hónapot, azt is csak 
káemkáér, mer a betörést nem tudták rájuk verni — hát ezt mondom: 
OKOS a Berci, annyi esze van annak, mint HÉT rendőrnek együtt! — 
szóval elég szépen megúszta. Várom haza a fiút, mint zsidó a messiást, 
hátha most majd mégis megváltozik, meg minden, várom nagyba, 
tiszta szerelmes vagyok - 

csak azér az is történt, hogy föltűnt egy másik srác is a láthatáron. 
Kaptam töle két-három jó szót — és akkor hirtelenjébe én már azt 
hittem hogy szerelmes vagyok belé. Elkezdtünk hülye álmokat 
szövögetni, mindenféle terveket meg minden — nade hát azér a Berci, 
az a Berci, közbe azér én csak őhozzá húztam mégis — úgyhogy 
amikor jött az értesítés a beszélőről, egyből nyomás le Sándorházára, 
repülök a Bercihez - 

ez a srác vitt le, az új, a Robi. Az úton karamboloztunk is, jól 
összetörtük a Robi kocsiját — de nem ez az érdekes, hanem hogy ez a 
marha: egy kis csókolózás után már egyből azt hitte, hogy most neki 
már zöd útja van, én most már a felesége leszek, meg mittudomén — 
úgyhogy a beszélőn szépen elpofázta a Bercinek, hogy mi 
csókolóztunk, meg minden. 

Visszafelé úton meg — de alig bírtunk jönni, mer jó nagy köd is volt, 
meg hozzá a kocsi is szétmenve, se világítás, se index, se fék, semmi, 
mindegy — visszafelé úton meg rámmászik a gyerek, hogy na most 
akkor válasszak: ő, vagy a Berci. 

— Nézd — mondom neki —, szerintem ez egy olyan dolog, hogy még 
ha a pillanat hevületébe én mondok is neked egy olyat, hogy én most 
az életemet hozzád akarom kapcsolni, meg mittudomén, akkor is: nem 
biztos, hogy én ezt normális körülmények között is állom. 

Néz rám, csodálkozva — aszondja: 

— De hát mondtad, vagy nem mondtad? 

— Figyelj ide — mondom neki —, most azér, amér ilyen szemétláda 
voltál, és tíz-húsz perc után, egy kis csókolózásra föl így belementél az 
én magánéletembe, amikor pedig tudod, hogy ettől az embertől vagyok 
terhes!, ezer most — mondom — föl is út, le is út, leléphetsz! Szerbusz! 
— mondom. — Nem vagyok rád tovább kíváncsi! 

Jó, persze, szép, hogy , leléphetsz, távozhatsz? — csak közbe ugye 
én ültem az ő kocsijába! Úgyhogy kirakott. De rendesen: az út mellé! 
Alig tudtam nagy nehezen stoppal hazavergõdni Pestre! 


Na, nemsokára hazajött a Berci. És itthon volt — de szépen, 
csöndesen, több mint egy hétig! Hát én egész oda voltam: ilyen nincs, 
még ilyet! TÍZ egész napot itthon volt, szerelembe, meg minden, és 
tényleg nagyon rendes is volt, egyik nap hazahozott egy aranygyűrűt, 
másik nap meg 1200 forintot, úgyhogy én kezdtem komolyan azt 
hinni, hogy most valóban minden megváltozik, ezután majd ő lesz itt a 
kenyérkereső, rendes család leszünk, meg mittudomén — 

Úgyhogy ez nagyon szép volt, ez a tíz nap, én teljesen kivirultam, 
persze rögtön szabadjára engedtem a terhességemet is, jaj meghalok, 
most ezt kívánom, most azt kívánom, amazt kívánom, de közbe 
rettentően tetszett az egész, borzasztó örültem, boldog voltam, minden 
az égvilágon — 

És pont akkor történt ez, hogy eltünt az a kéthónapos kislány, a 
Horvát Renáta, mer ellopták. És az egész ország öutána nyomozott. És 
épp itt a mi környékünkön történt ez a hülyeség! — Hát eszméletlen, 
hogy micsoda marhaságokon lehet elcsúszni! 

Egyik este: a Berci épp fürdik — akkor még nem ez a kád volt, azóta 
újat vettem a gyereknek, de az is ugyanilyen volt, műanyag, csak sárga 
— na pont abba fürdik a Berci. Nekem meg nagyon korán megjött a 
tejem, egyfolytába csak feszült a mellem, meg viszketett, bizsergett, 
úgyhogy ahogy itt ültem, szépen nekiálltam nyomogatni, és addig 
vacakoltam, hogy jött belőle a tej 

— én hülye! jó hogy nem vetéltem el töle! de már csak később 
tudtam meg, hogy ezt nem szabad csinálni! Mindegy — egyszercsak 
kopognak. Ez január 18-án volt -mer decemberbe vitték el a Bercit, és 
január 8-án jött haza, aztán meg pont tíz napot volt itthon. Hát én nem 
tudtam, hogy amíg én a mellemet nyomkodom, az ablakon lesnek 
befelé! És látják, hogy fejem ki a mellemből a tejet! Na, szóval 
kopognak — két rendőr. 

— Jóestét kívánok! 

— Jóestét. Tessék! 

És egyből: hogy a Horvát Renáta, hogy mit tudok róla. 

— Semmit — mondom. — Csak amit az újságba olvastam — mondom 
—, semmi különöset. 

Na, mégis, hát mit tudok róla! 

— Hát — mondom -, annyit tudok, hogy a mama kurva volt, a papa 
strici, itt valahol laknak a környéken — mondom -, ennyit tudok. 


És hogy akkor a tejet kinek fejem. 

— Hát — mondom — senkinek, csak épp megjött a tejem. Mer 
négyhónapos terhes vagyok! 

De hasam meg semmi, nem látszott még rajtam egyáltalán! 

Hogy mutassam akkor a terheskönyvemet! 

Amit pont előtte nap loptak el, a táskámmal, pénztárcámmal együtt, 
a 12-es buszon, a fene egye meg! Nincsen kismama-könyvem! 

Na, szóval tisztára meg voltak bolondulva! Hogy biztos nekem 
valami közöm van az ellopott kislányhoz, a Horvát Renátához! — Hogy 
hogy lehet férfiakra bízni egy ilyen dolgot, fogalmam sincs! 

— Ki a gyereke apja — aszondja. — Kivel él most? 

— Hát — mondom — az élettársammal élek, Kovács Alberttel, meg 
töle vagyok terhes is. Ott ül ni, a fürdökádba! 

Jó. Hogy akkor majd utánanéznek. És elmentek. 

És utánanéztek. És kisütötték, hogy előtte évbe a Berci föltételesen 
szabadult, próbaidövel, pártfogóval, mer még vissza lett volna öt 
hónapja — amit decemberbe észre se vettek! Most viszont igen — a 
Horvát Renáta miatt. Másnap éjjel kijöttek újra, hajnal 2 órakor, hogy 
viszik be a Bercit. Mer le kell neki tölteni az elmaradt öt hónapját. 

— Figyeljen ide — mondom a rendőrnek —, el ne vigyék! Mer én 
LESZÚROM magam! 

Hát pont most, amikor már minden kezd rendbejönni, meg már jön 
a gyerek — 

— De hát — aszondja — mindenféleképpen el kell hogy vigyük, hát 
körözve van — 

Hát tényleg, ha körözik, meg minden — a józan ész is 

azt diktálta, hogy ne ugráljak, engedjem inkább — — 

Persze bőgtem rettenetesen — 

Eszméletlen azért, hogy összevissza tán ha egy hónapot éltünk 
együtt, és mennyi minden történt ezalatt! 

Másnap bementem az ügyészségre, ott is mondtam hogy leszúrom 
magamat, meg mondtam hogy nekem a gyerek apa nélkül nem kell, 
nem akarom megtartani, úgyhogy kérek egy rendkívüli beszélőt mer 
erről az apának is tudni kell — szóval ki akartam bundázni egy 
beszélőt, de sikerült is. Egy nagyon aranyos öreg ügyész volt ott, 
nekem nagyon tetszett, egyből mondta is, hogy holnap reggel 10-re 
jöhetek — jó. 


De másnapra nekem AKKORÁRA nött a hasam, hogy a Berci 
szívinfarktust kapott mikor meglátott! El volt ÁJULVA tölem! 

— Mi van, már szülni akarsz?! 

Elég jól is néztem ki akkoriba, lehettem olyan 58 kiló körül, és 
olyan kis aranyos — tényleg nagyon szép kismama voltam! Úgyhogy 
akkor ott megin: , szeretsz?", , imádlak!", , megvársz?", „száz évig is 
várlak!”, satöbbi, szóval a szokásos. 

Na, kuksoltam akkor megin itthon. Habár mondjuk nem volt rossz, 
mer nem nélkülöztem, lassan egész jól belejöttem az iparba, szépen 
tudtam illeszkedni, helyezkedni: itt volt a Szilvi, de rajta kívül is még 
egész csapat kurva, az egyik enni jött, a másik aludni, a harmadik csak 
kezet mosni, pisilni, de azér az is fizetett, úgyhogy kezdtem már egész 
jól élni, már ruhákat vásároltam, meg minden, 

— Figyelj, Szilvi — mondom neki —, a lényeg hogy keress, pénzed 
legyen, ékszered, mindened — a végin majd úgyis elveszem tőled, 
gondoltam, te csak hajtsál, hogy legyen mit elvegyek! 

Szóval megdolgoztam szépen a lányt, hozta is a pénzt rendesen, a 
végén már vigyáznom se kellett rá, mer odakinn tudták hogy velem 
van, vigyáztak rá szívesen — csak azt kérték hogy este küdjem, sötétbe, 
mer ANNYIRA csúnya, hogy világosba úgyse kelne el! Igazuk is volt, 
én terhesen is többre vittem volna mint ő szegénykém, csak hát engem 
nem vitt rá a vérem. 

Na a lényeg, hogy elég sok pénzem volt akkoriba — jó, hogy , sok", 
az talán túlzás, de olyan ezret, ezerötöt költöttem naponta, ami azér 
manapság szerintem is egy luxus, de hát költhettem, mer jött, a 
kurváktól, meg máshonnan is, ebből-abból, volt egy nyugati 
tréningruhám, azt eladtam, vettem az árán dollárt, a dollárból vettem 
szappant, árulgattam akkor a szappant — szóval mindig kitaláltam 
valamit, mer nagyon élelmes tudok lenni, én a szarból is pénzt 
csinálok, ha egyszer úgy rámjön! Ha például olyan: annyi pénzem volt, 
hogy két kiló krumplira futotta — vettem két kiló krumplit, föztem 
belőle paprikáskrumplit; kiárultam a paprikáskrumplit itt a kurváknak, 
és behoztam belőle 300 forintot! 

Szóval elég jól ment a bolt, éltem — csak a Berci hiányzott. És 
akkoriba elég hosszú ideig nem kaptam beszélőt, vagy három hónapig 
nem mehettem egyáltalán. Közbe persze egyik orvostól a másikhoz, 
mer rettenetesen féltettem a terhességemet, állandóan kitaláltam 


valamit — úgyhogy amikor végre megkaptam a beszélőt, akkor is épp a 
Vas utcába feküdtem. De elkéredzkedtem azér — hát nincs mese, 
megmondtam: engem nem érdekel, most nekem menni kell! 

Már előre jól fölkészültem, már a kórházi ágyról passzolgattam az 
ötszázasokat a szomszédasszonyomnak, a Lizának. 

— Vegyél egy csokitortát — mondom neki —, meg szerezz banánt — 
meg ezt vegyél, azt vegyél — úgyhogy szépen össze is gyúlt itt a 
bázison a cucc, amikor április 10-én kiengedtek a kórházból, nekem 
már csak sütni-fðzni kellett — aztán start. De megpakolva, mint egy 
télapó! A levél persze már előttem odaért, teli szerelemmel, , Berci, 
már rám se fogsz ismerni, de te csak menjél oda nyugodtan a 
legnagyobbhasú nőhöz, az leszek én”, meg ilyenek — 

A madártejet nem engedték bevinni, nem tom mér pont azt nem, 
viszont az összes többi marhaságot vihettem, ilyen húst, olyan húst, 
paradicsomot, zöldpaprikát, ami áprilisba elég nagy fényűzés, emilyen 
süteményt, amolyan süteményt — és akkor vezetik ki a Bercit. Ugranék 
a nyakába — de Bercikém: minthogyha ecetet ivott volna előtte. És 
játssza az unalmast. 

Leülök vele szembe — 

— Na mi van? — aszondja. 

— Hát — mondom — hoztam neked rántott húst. Tudom hogy szereted 

Ránéz, aszondja: — Mit hoztál nekem, CSONTOT?! 

— Mér volna ez csont — mondom - , hát karaj, Berci! Félretolja — 

- De — mondom - hoztam neked fokhagymás húst is, a 
kedvencedet! 

Megszagolja — nem kell — aszondja. És ásít! 

— Nem baj — mondom -, rakd el Berci, háthogyha majd 
megkívánod! Egyél akkor sonkát! Hoztam hozzá paprikát is, meg ott 
van paradicsom! 

— Tudod jól, hogy nem szeretem az erős paprikát! — aszondja. 

— Egyél akkor almát! Vagy egyél narancsot! Van torta is, meg van 
tátracsúcs, van lúdláb — 

Eltelt valahogy az egy óra — de én már esküszöm hogy úgy voltam 
vele felinél: fölállok, kijövök, otthagyom. Csak azér maradtam, mer 
nem akartam rendbontó lenni! 

Következő hónapba szabadult egy fiú, aki engem már több mint 


három éve szeret, imád, reménytelenül -hazajött, megkeresett, örültem 
neki, meg minden — 

Na, hát az Elemér — szóval én olyan jó három évvel ezelőtt jártam 
vele. Egy nagyon erős fiút képzelj el, RETtenetesen erős, olyasmi mint 
egy Svarcenegger, büszke is az erejére piszkosul — esze aztán annyi 
sincs neki, hogy taxi nélkül hazataláljon — de hát Istenem — 

Akkor már elég hülyén leveleztünk a Bercivel, ilyeneket írt, hogy ő 
tulajdonképpen sose szeretett engem, ha esetleg együtt is maradunk, 
akkor is csak a gyerekér maradunk együtt, aztán meg ilyen, hogy 
„kapcsolatunkat egy olyan zárhoz tudnám hasonlítani, amibe mind a 
ketten szorgalmasan illesztgetjük a kulcsot, de sehogyan se akar 
nyílni”, ezt lehet hogy kimásolta valami könyvből, habár ő így 
fogalmazásba tényleg nagyon jó, szóval nem tudom, aztán utána egy 
ilyen kitörés, hogy ha szabadul, első dolga lesz, hogy a nevemet is 
kiirtsa a világból, ha csak a falra írva is azt látja, hogy , Éva", azt is le 
fogja vakarni, esküszik nekem, hogy még a temetőbe a sírkövekből is 
ki fogja vésni az Évákat — na erre azt válaszoltam neki, hogy , Berci 
csak gyere nyugodtan haza, addig én teleirkálom a lakás falát, éva-éva- 
éva-éva-éva, csupa kisbetűvel, ha megjössz, lekaparhatod, akkor 
legalább majd festeni kell, ránkfér”, szóval hát nagyba ment már ez a 
piszkálódás — úgyhogy aztán amikor megkaptam a beszélőt, én 
egyszerűen féltem lemenni. Mondom: még képes és oda se fog jönni, 
ilyen levelek után! Majd megin főzök egy hétig, aztán leutazok, oda- 
vissza 140 kilóméter, terhesen, minden, és akkor esetleg szóba se áll 
velem! Meg ilyeneket is kitaláltam, hogy lemegyek, de nem viszek 
semmi mást, csak díszcsomagolásba egy szelet zsíroskenyeret, 
végigvárom ahogy kibontja, aztán benyögöm, hogy , na apukám, hát 
ezt eszem itthon! ", habár ez mondjuk nem volt igaz, de tőle akár igaz 
is lehetett volna —, aztán utólag kiderült, hogy ő meg azt találta ki: ha 
jövök, odahoz nekem egy darab maradék szalonnabõrt, hogy „nesze, 
vigyed, tartsál ki rajta amíg hazajövök" -szóval így voltunk akkoriba. 
A lényeg az: nem utaztam le a beszélőre! 

Közbe ez a fiú már itt volt, az Elemér. Eleinte nagyon aranyos volt 
meg minden, úgyhogy én megengedtem neki hogy egyszer itt aludjon 
— aztán úgy jártam vele: a kezemet adtam — a karom kellett. És semmi 
pénzér nem akart többé békén hagyni! Hogy milyen jó lenne, ha mi 
ketten, meg hogy neki is milyen jó lenne egy gyerek — mármint hogy 


az ÉN gyerekem! —, meg így, meg úgy, meg amúgy. Én megmondtam 
neki: 

— Nézd — mondom -, a gyerek apja a Berci, és én meg úgy érzem 
hogy szeretem a Bercit! Úgyhogy — 

De akkor már állandóan ment a cirkusz, veszekedés, verekedés, 
képtelen voltam kidobni az Elemért a lakásból, nem ment egy tapodtat 
se, mer hogy ő „annyira szeret engem", meg egyebek — szóval az az 
igazság hogy az Elemér egyáltalán nem az a fazon, akivel úgy meg 
lehet beszélni a dolgokat, hogy na most figyelj ide, ülj le szépen, 
dumáljuk meg — nem, evvel csak egyet lehet: LELŐNI, de szigorúan! 

— Figyelj, Elemér — mondom neki —, értsd már meg: TERHES 
VAGYOK! Hát nézd meg a hasamat! Úgyhogy szállj már le rólam! 
Neked a Holdra kéne fölmenni -mondom —, mer itt a Földön evvel a 
hülye agresszióddal úgyse érvényesülsz! Nem bánom — mondom -, a 
Bercit ha hazajön agyonverheted, ha akarod, jó; de engem légy szíves 
hanyagoljál most már, hagyj engemet a francba! 

De ez csak NÉEZ rám, mint a borjú— Én meg valahol sajnálom! 

Közbe akkor jött anyám is, ránktörték az ajtót, minden az 
égvilágon, elkezdődtek már a bírósági tárgyalások is a lakásügyből 
kifolyólag, apám kijelentett az állandó lakásomból, de hatóságilag, 
először azt mondta, azér csinálta hogy könnyebben megnyerjem ezt a 
lakást, de utána meg anyám addig dumált neki, hogy beállt tanúskodni 
énellenem, hogy ez a lakás soha a büdös életbe nem volt az enyém, 
hanem mindigis anyámé volt, szóval pont apám lett a koronatanú 
ellenem — szóval teli voltam gondokkal, plusz meg még hozzá ez a 
hülyegyerek, az Elemér, meg ráadásnak a Szilvi — 

Jön nekem egyik nap a kurvám, a Szilvi, jön, aszond — 

— Éva — aszondja —, vegyél már nekem egy gyertyát! 

— Gyertyát? — mondom. — Minek neked a gyertya?? Már aszittem, 
nem elég neki ami a foglalkozásából adódik, hanem még akkor — jaj 
Istenem — 

— Vegyél csak — aszondja —, ne törödjél vele hogy minek! 

— Jó — mondom -, hát vehetek! — csudálkoztam eléggé, de, 
mondom, ha pont egy gyertya kell neki, hát rendbe, veszek, azt a 
három forintot kibírom — 

Megvettem a gyertyát, odaadtam neki — hát, látom ám: Szilvi 
meggyújtja, odarakja az asztalra, leül elé. Látom: imádkozik! 


— Szilvi! — mondom neki. — Figyelj ide! Mit csinálsz te?? 

— Semmit — aszondja —, ne törödj vele, semmit! Látod: csak gyertyát 
gyújtottam! 

De egyből gyanús lett nekem ez az egész! Szaladok át a 
szomszédasszonyhoz, a Lizához, mer cigány az is, hátha ő érti! 
Mondom neki: 

— Liza — mondom -, figyelj: a Szilvi most imádkozik a Jóistenhez, 
hogy én elvetéljek! Még gyertyát is gyújtott hozzá! Isten bizony azt 
kéri a Jóistentől, hogy veszítsem el a gyerekemet! Mer — mondom — 
annyira szerelmes a Bercibe, hogy útjába van neki az én gyerekem! 
Most mit csináljak?! 

— Semmit — aszondja a Liza —, ne szarj be! Menj a közértbe, vegyél 
HÉT gyertyát, menj el vele a templomba, gyújtsd meg mind a hetet, 
térdelj le, imádkozzál — aszondja —, tedd vissza rá az átkot! Tedd vissza 
rá! 

— Jó! 

Nem mentem azér a templomba, mer mondom minek: van itthon 
egy szentképem, másnap, hogy nem volt itt a Szilvi, kiraktam a 
szentképet, előtte gyújtottam meg a hét gyertyát — de nem kértem én 
mást a Jóistentől, csak annyit, hogy amit a gyerekemre tett a Szilvi, 
meg rám, azt adja vissza őneki, azt fordítsa vissza rá a Jóisten! 

Három nap múlva: a Szilvi kiesett a harmadikemeleti ablakból, 
gerinctörés, farcsonttörés, kulcscsonttörés, állkapocstörés, minden az 
égvilágon — 

Na. Hát ezek után ne higgyek Istenbe? Hát valami logika csak van 
azér ebbe, nem?! 

Először azt se tudtam, hová lett a lány! Mer csak annyit mondott, 
lemegy Győrbe a gyerekét meglátogatni — aztán három hétig semmi. 
Három hét után Győrből jött a levél, az intenzíven írta a Szilvi: 
, csúszok-mászok, gipszbe van mindenem, azér nem jelentkeztem, mer 
két hétig a POHARAT nem tudtam odébbtenni, ANNYIRA beteg 
vagyok" — de alig lehetett elolvasni! Megtudtam aztán: meglopott egy 
manust, elvett tőle kilencezer forintot, de a csávó észrevette, rázárta az 
ajtót, a Szilvi meg ki akart mászni az ablakon, kipottyant — kész. Hát 
akkor nincs Isten?! 

Szóval, ez egy érdekes kérdés, Isten, meg ezek a dolgok — én 
HISZEK Istenbe! Mer különben is valamibe hinni kell, és akkor hozzá 


ilyenek is, mint ez — szóval én hiszek ebbe! — Habár most csalódtam 
Istenbe, mer vettem a gyereknek egy rózsafüzért, és azóta ilyen 
nyugtalan — szóval fene tudja. Úgyhogy most azóta inkább Allahnak 
próbálok imádkozni — mittudomén — 

Na elég az hozzá: így szabadultam meg végre a Szilvitől. 

Ezután volt, hogy kijött a rendőr, hozta az értesítést, hogy a Bercit 
fölhozták Pestre, itt van a rendőrségen, bemehetek hozzá ha akarok — 
és akkor ez a kretén fogta magát, az Elemér, és bejött velem ő is a 
beszélőre, erővel! Hogy ő hozzám tartozik! 

Hát ez elég nagy törést hagyott a Bercibe. Ugyanis az a helyzet, 
hogy a rákokba minden bennük marad: nem tudnak felejteni, 
képtelenek megbocsájtani! 

Szóval, beállítok a szeretěmmel, vagy a volt szeretömmel, vagy 
hogy mondjam, mondjuk a másik fiúmmal -hát gyönyörű volt. De 
akkor már én is eszerint — hát ha egyszer már így alakult, akkor ezt 
kell szeretni! 

— Nézzed Berci — mondom neki —, jól alakultak a dolgaim — 
mondom —, úgyhogy mi lenne, ha szépen lemondanál a gyerekről? Te 
is nagyon gyerek vagy még hozzá, hogy gyereked legyen — mondom -, 
szóval mindenhogy jobb lenne! Én meg fölnevelném az Elemérrel. 

— Nem Éva — aszondja a Berci —, azt nem. Én SOHA nem tudnék 
lemondani erről a gyerekről! SOHA! 

— Jó — mondom -, Berci, akkor figyelj ide — mondom. — Akkor meg 
ott tartunk, hogy megvárlak. Próbáljuk meg! — mondom. — Nagyon 
szeretlek, hazavárlak, és megszülöm neked a gyereket! Szia! 

Ennek a maflának meg elmagyaráztam, hogy hát ez van, na! 

De kirúgni meg továbbra se tudtam! Sehogy nem bírtam 
kipaszírozni a lakásból, mer senki nem segített, mindenki félt tőle — 
hát senki nem merte még úgy komolyabban beterrorizálni az Elemért! 
Végre nagynehezen elpateroltam a húgához a Práter utcába — 

Berci hazajön június 18-án — és ez a marha már megin itt van! 

Mondta nekem mindenki, hogy a Berci nagyon fél az Elemértől — 
de én meg nem hittem el. Mer minek félne? Ő van fölénybe: hát 
pillanatnyilag én terhes vagyok tőle! És igaz hogy ő cigány — de esze 
meg van neki! Az Elemérnek csak ereje van — de a Bercinek meg 
rengeteg esze is hozzá! És lényegében mindenhez ész kell, az erő, az 
magába kutya füle! Úgyhogy én úgy vettem, hogy ha arra kerül a sor, a 


Berci simán le fogja győzni az Elemért! Mer hát azér a Berci is elég 
kemény legénynek látszott, szóval — 

Na hát nem így lett. 

Hanem, kapásból: ahogy a Berci kijött a börtönből és megérkezett 
haza, az Elemér egyből neki: 

— Ide figyelj — aszondja az Elemér a Bercinek. — Amíg én benn 
voltam a börtönbe, te bántottad ezt a vékony, gyönge, harminc kilós 
lányt?! Te MOcsok, te SZEmét, te ÁLlat! — és ÖSSZEVISSZA verte a 
Bercit! De ÖSSZEVISSZA! SZARRÁ! 

A Berci meg letérdelt az Elemér elé, égnek emelte a kezét, és 
ZOkogva könyörgött az Elemérnek: 

— Elemér — aszondja —, mit akarsz, itthagyjam? Itthagyom ha 
akarod! Itthagyom, CSAK NE BÁNTS!! — és PAtakba ömlött a 
könnye! 

— Te RROhadék, te FOS CSÍRA! — aszondja az Elemér, és csak 
verte tovább a Bercit, meg köpdöste — ott, előttem! 

Kihívtam akkor az Elemért a konyhába, úgy mondtam neki: 

— Ide figyelj Elemér — mondom. — Nagyon szép amit csinálsz — 
mondom. — De én terhes vagyok — mondom —, és énnekem nem 
hiányzik ez a botrány, meg ez a veszekedés. Úgyhogy — mondom — 
volna egy javaslatom. Adjál ide valamennyi pénzt, elmegyek innen, 
elmegyek a húgodhoz a Práterbe, te meg — mondom — azt csinálsz amit 
akarsz. Ha kitaposod a Berci beleit, akkor kitaposod, engem nem 
érdekel, mer — mondom — én most elmegyek! 

Július 7-én volt a Bercinek a születésnapja — na azt is úgy 
ünnepeltük, hogy az Elemér agyba-főbe verte a Bercit. Úgyhogy akkor 
aztán tényleg elmentem. A Berci meg jött utánam. Szóval szabályosan 
szökésbe voltunk, itt aludtunk, ott aludtunk, ahol lehetett, én ugye már 
ki voltam írva szülni, de persze mindenem otthon, néha megpróbáltam 
hazamenni, háthogyha lelépett már az Elemér, de közbe a Berci lépett 
le, eltünt, sehol nem volt, csavargott, szórakozott, egyszer meg, épp 
egy barátnömnél aludtam, már jöttek a fájások, hát, megjelenik a 
Berci: az Elemérrel, nagy haverságba, persze jó részeg mind a kettő — 
de aztán ott is elkezdi játszani az eszit a Berci, megin kezdődik a 
cirkusz — 

na, mondom, nekem most már elég. E-LÉÉÉG!!! Eljöttem akkor 
onnan is, elszöktem, eljöttem haza, ide a Bacsó Bélába. Engem nem 


érdekel tovább egyik se! 

Egy napig: csönd. Akkor befutott az Elemér. Na, fogtam: elvitettem 
a rendőrökkel. Akkor megin egy nap béke — bevágódik a Berci. El 
kellett volna vitetnem őt is! Tudom hogy el kellett volna vitetnem! De 
nem vitettem el, beengedtem. Mer hogy így meg úgy meg amúgy, ő 
most már itt szeretne maradni — hát jó. Itt is maradt akkor két napig, 
csöndbe — harmadik nap eltűnt, maradtam megin egyedül. A gyerek 
meg sehol! Már időn túl voltam, de a görcseim is visszamentek! 
Úristen! 

Három napig nem láttam egyiket se — harmadik nap, egy reggel: 
Berci. 

— Figyelj ide — mondom neki —, oda menjél, ahol voltál! 

— De — aszondja — éhes vagyok. 

— Éhes vagy? — mondom. — Nyaljál sót, akkor majd szomjas is 
leszel! Engemet — mondom — nem érdekel, hogy éhes vagy! Mer — 
mondom — kész, a mi életünk kifújt! Én nem szórakozok veled többet 
— mondom -, ezt még megcsinálhattad velem hajdanán, de most már 
más időket élünk! Ha éhes vagy — mondom -, ott van, csinálj 
magadnak ennivalót, de tölem már ne várjad! Mer -mondom -— azok az 
idők elmúltak, visszahozhatatlanul! 

Hozzá is fogott szépen, hogy csinál magának rántottát — na ilyet se 
láttam még — 

— Berci — mondom neki —, mégis, hol voltál? 

— Hát — aszondja — lenn voltam Pécsen. Adódott valami — aszondja 
—, és lementem, háthogyha összejön a dolog, pénz, ez-az — 

De nagyon elő tudja adni a dolgokat a Berci! Kurvára ért hozzá! 
Úgyhogy megin: MINdent elhittem neki! Jó, egye meg a fene, 
megbocsájtottam, puszi, minden — 

Délután — Berci megin nem volt itthon, kiment , valamit elintézni" — 
beállít egy buzi. Valami Csabi. Idegen, sose láttam még. De tök részeg 
az is. Hogy hol a Berci. Mondom neki, hogy épp nincs itthon, mer 
három napig Pécsen volt, most meg el kell intézni neki valami sürgős 
ügyet — a buzi csak hallgatja. És röhög. Én meg csak nézek — 

— Ide figyelj — aszondja. — A Berci nem Pécsen volt. 

— Hát hol volt? 

— Nálam volt — aszondja a buzi. — Velem volt. Évek óta viszonya 
van velem! Most — aszondja — visszajött hozzád, mer elfogyott a 


pénze. De — aszondja — ha lesz megint egy kis pénze, jön majd megin 
hozzám! Ha pénze van — aszondja —, olyankor mindig csak nálam 
keresd! 

És stimmelt, minden stimmelt! Amikor elment a Berci, volt nála 
nyolcezer forint — négyezerér vett magának egy cipőt, a többit meg 
elbaszta a buzikkal! Úgyhogy amikor megjött, már tölem kért megin! 
Meg a többi is mind stimmelt, órára, percre! Hogy mikor ment el 
tölem, mikor jött vissza — minden! Mer apróra elmondta az egészet ez 
a Csabi, hogy a Berci szerda este 7-kor futott be hozzá, két üveg 
vodkával — meg mindent az égvilágon! Mer én kifaggattam a kis buzi 
gyereket mindenről — hát kíváncsi az ember! 

— Figyelj — mondom — , én nem értem ezt az egészet! Mégis — 
mondom -, hát mit csináltok egymással? 

— Hát — aszondja — a Berci a bika. 

— És — mondom — mit csinál egy bika? 

— Hát — aszondja — a Berci elkezd simogatni, meg minden, és akkor, 
szóval — 

— Na! — mondom. — És akkor?? Mégis, hát csókolóztok? Vagy mit 
csináltok?! 

— Hát — aszondja — én nem szeretek csókolózni. 

— Ja — mondom -, szóval a Berci akarna, csak te véletlenül pont 
nem szeretsz csókolózni. Meg biztos csináltátok is — mondom -—, csak 
egyikőtök nem szereti, és — mondom — az nem a Berci! Úgyhogy — 
mondom -akkor csináltatok inkább mást! 

Mit mondjak, begörcsöltem egy kicsit — de azér a szülés még 
mindig nem jött! 

Még akkor két napig magamba tartottam ezt az egészet — de tovább 
nem bírtam. Hazajön egyik este a Berci, mondom neki: 

— Figyelj ide Berci — mondom. — Gyere — mondom -, üljünk le. 
Figyelj rám! Ne haragudj hogy megtudtam, mer nem tehetek róla — 
mondom -, mer nem én akartam megtudni! De azér — mondom — hadd 
kérdezzem meg: hát hogyhogy a Donáti utcát összekevered Péccsel? 
Hát a Donáti utca annyira van Pécstől, mint Makó Jeruzsálemtől! 
Hogy kerültél mégis Pécs helyett a Donáti utcába?? — mer ugyanis a 
Donáti utcába van egy ilyen buzi központ, ott tanyáznak a buzeránsok. 

Láttam, hogy nagyon meglepődik — de még mindig nem akarta 
mondani. Már tudta, hogy valamit tudok — de még mindig csak arra 


volt kíváncsi hogy mennyit. 

— Ezt most mér mondod? — aszondja. 

— Mer — mondom - te a Donáti utcába voltál. 

— Nem voltam a Donáti utcába — aszondja. 

— Jó — mondom -, ne fáradj: megmondták hogy ott voltál! 

— Na rendbe — aszondja —, ott voltam! És akkor mi van? 

— Nézd Berci — mondom neki —, ne strapáid magad, mer tudok 
MINDENT! 

— , Mindent"?? — aszondja. — MIRÕL?? 

— Hát — mondom — hogy a Csábinál voltál, hogy lefeküdtél a 
Csábival, nála is aludtál! Berci — mondom —, HOGY van ez az egész, 
Berci MI EZ?? 

— Hát — aszondja — most azt hiszed rólam hogy buzi vagyok?! 

— Nem , hiszem" — mondom —, hanem TUDOM! 

— Megbolondultál te?! — aszondja. — Igen, ott aludtam a Csábinál, 
de épp csak annyi hogy ott aludtam! 

— Ne vesződj — mondom -, MINDENT tudok! Még azt is 
elmondták nekem, hogy két üveg vodkát vittél föl a Csabihoz, pedig 
már akkor se voltál józan; meg hogy — 

Zavarba volt eléggé, már akkor tudta, hogy tényleg majdnem 
mindent tudok. 

— Na figyelj ide akkor — mondom neki. — Figyelj: engem nem 
érdekel, hogy mi van. Mer — mondom — most már napokon belül 
szülök, és — mondom - én tényleg nem hiszem, hogy egy fiú, egy buzi- 
kurva el tudna venni téged tölem! Berci — mondom -, figyelj: engem 
az se érdekel már, ha biszex vagy, mer — mondom — én akkor is 
NAgyon szeretlek téged! Csak — mondom -— az Istenér, hát hagyd abba 
ezt az egészet! Azér mégis: hát én VALAKI vagyok, kérdezd meg a 
Váci utcába, vagy kérdezd meg a kurvák közt, vagy AKÁRHOL, mer 
azér én még mindenütt KIRÁLYNŐ vagyok! Hát nekem mindenütt 
irigyeim vannak! Úgyhogy — mondom -— ez a két dolog nem fog így 
összejönni! Ezer mondom Berci, hogy hagyd abba ezt, hagyd abba! 

Na, a lényeg, hogy MEGIN kibékültünk. Megin összejöttünk, meg 
minden — 

Akkor legalább ennyit tudtam már: a Berci biszex. Hát most már 
nincs mese, most már BIZTOS hogy az! Mer hogy nekem csinált egy 
gyereket, avval tulajdonképpen nem sokat bizonyított! Amikor ilyen 


dolgok mentek, de zsinórba: szaladok át a közértbe, megyek keresztül 
a téren — és elkap a kis buzi gyerek: 

— Macska — aszondja —, figyelj: viszonyom van a fiúddal — 

Ami azér nem egy könnyű dolog — hát ez elég rossz, ez NAGYON 
rossz! És akkor elég jó környéken is lakunk, a kurvapiac közepén, 
akármerre lép ki a kapun, mindenütt a kurvák, stricik, buzeránsok, 
minden — 

De hát mindegy: biszex — ez van, ezt kell szeretni! És én annyira 
szeretem a Bercit, hogy azt mondtam: engem ez se érdekel, 
SZERETEM, és kész! Mer TÚLSÁGOSAN szeretem! Csak közbe ő 
meg nem tud szeretni. Mer buzi. Hát annyira buzi, hogy még azt se 
akarta elhinni, hogy töle van a gyerek! Ilyen, hogy a szabadulása 
napján: hogy most üljünk le, beszéljük meg, kitől van a gyerek! 

— Megőrültél?! — mondom. — Hát TÖLED! Nem, hiába, nem akarta 
elhinni. 

— Na figyelj ide — mondom. — Én BIZTOSRA tudom, hogy töled 
van. De — mondom -— azér csináljunk egy ilyen játékot: én megszülöm 
a gyereket, te megnézed, és csak akkor ismered el, ha olyan mint te! 
Én — mondom - terád bízom a döntést! Na? 

— Hát — aszondja —, jó majd meglátjuk — 

Szóval, nem volt ez azér egy kerti mulatság. Volt olyan, hogy éjjel 
elkezdődtek a tolófájások, itt álltam egyedül, a Berci persze kurvazott 
valahol — hallottam előtte ilyen eseteket, hogy egyik asszony itt volt 
egyedül a lakásába, elkezdődött a szülése, ordított mint a sakál, meg 
nekiállt ütni-verni mindent, hogy meghallják a lármát, valaki bejöjjön 
— oké, de ide hozzám KI fog bejönni? Úgyhogy inkább hajnal 3-kor 
kiálltam a kapuba, hogy mégis, ha begörcsölök, vagy akármi, legalább 
megtaláljanak — nem mertem egyedül lenni, hát azt se tudtam még, mi 
az a szülés! Reggel 8-kor jött a Berci, visszavitt a lakásba. Délután 
megjött az Elemér, elmeséltem neki -jót röhögött. Hogy ő minden jót 
megadott nekem, vigyázott rám, meg minden az égvilágon, én meg 
mégis evvel a szemétládával kötöm össze az életemet — 

Még akkor olyan is volt, hogy a Berci az Elemérrel ment el 
szórakozni. Félelemből! Mer annyira be volt már szarva az Elemértől, 
hogy inkább elment vele inni! Akkor is egy barátnömnél voltam már, 
hogy ne legyek egyedül, oda rohant föl értem a Berci, hogy azonnal 
menjek, mer az Elemér ott van a lakásba, és nem lehet kidobni mer 


részeg, tör-zúz mindent, a lakás már romokba- 

— És — mondom neki — én MIT tudok csinálni?! Nem mondanád 
meg, hogy mit csináljak az Elemérrel ÉN, ha te nem bírtál vele?! 

Hát, ő nem tudja, de valamit csinálni kell! 

— Jó — mondom -, gyere a Béerefkára, jelentsük föl! Mentünk — ez 
már úgy 12-e lehetett, éjjel, bementünk, a Berci is jött velem. Én 
szépen előadtam, hogy mi a helyzet — a Berci meg addigra 
meggondolta magát: ő nem is tud semmiről! 

— Hát — aszondja a nyomozó — hogy került be az a férfi a maga 
lakásába? 

— Úgy — mondom —, hogy az élettársam beengedte! 

— Meghülyült maga?? — aszondja. — Tudja mit kéne a maga 
élettársának csinálni? Ott kellene állnia maga mellett, egyik kezébe 
kés, másikba balta, úgy kellene védeni magát, nem pedig hogy a volt 
szeretőjével szórakozni! 

— Ebben maximálisan igaza van — mondom -, csakhogy az 
élettársam nagyon fél ettől az illetőtől! 

A Berci meg ott hallgatja az egészet. 

— Mit beszélsz itt összevissza?! — aszondja. Egy SZÓ nem igaz az 
egészből! Mi van — aszondja —, hülye álmaid vannak? Vagy mi a kurva 
anyád?! Gyerünk — aszondja —, indulás haza! Nyomás, mer mindjár 
fölrúglak! 

Akkor már rég szülnöm kelett volna. Hazajöttünk, az Elemér itt 
feküdt a konyhába, elájulva, a hányás közepén, minden végigokádva — 

Másnap visszamentem a barátnömhöz, de a Berci ottmaradt, nem 
merte otthagyni egyedül az Elemért. Utána hallottam: következő este 
ott futballozott az Elemér a Bercivel, széjjelrúgta veséjét, gyomrát, 
mindenét. Szülés előtt mégegyszer hazamentem — a lakás SZANAszét, 
bepisálva, beszarva, függöny letépve, poharak, tányérok összetörve— — 
Összetakarítottam, rendberaktam még mindent, az Elemért elvitettem a 
rendőrökkel, úgy mentem be szülni — 

Amíg a gyerekre vártam, unalmas óráimba elolvastam anyósom 
leveleit, amiket a börtönbe írt a Bercinek. , Azt a tetves kurvát pedig 
hagyd ott", azt írja az öreglány, de majdnem mindegyikbe, , vigyázz 
nagyon, nehogy már töled szüljön gyereket", , hát nézd meg az 
életvitelét, a fél Budapest keresztülment már rajta" — miközben én 
HOLT becsületesen vártam a Bercit, férfi nélkül kivártam a fiát, mer 


ez az igazság! Mondjuk így apró-cseprő dolgokba persze beleestem, 
mer pénzt kellett valahonnan szerezni, meg hát valamit valamiér! De 
valójába nekem férfihez ÚGY közöm nem volt! És anyósom meg nem 
is tudhatott rólam, mer nem is foglalkozott velem egyáltalán — hát 
annyit foglalkozott velem csak, hogy a Berci január 14-én hazahozott 
egy tévét, január 18-án a Bercit elvitték, és február 2-án anyósom 
beállított és elvitte a tévét, tovább egyszer se láttam! De azér a 
leveleibe én vagyok az ilyen kurva, olyan kurva, amolyan kurva — hát 
ez egy ilyen család, na! „Nehogy már elhidd kisfiam, hogy töled van a 
porontya, SZÁZ apja van annak, de egyik se te vagy!” Meg ilyen, 
hogy „minek neked gyerek, kisfiam, kimész, EZER ilyen nöt találsz 
magadnak, és akkor tiéd az életed!" Szóval hogy inkább csak 
kurvázzon, inkább legyen a Bercinek minden napra másik rihe — mer 
akkor mégis valahol megmarad neki magának a kisfia! 

Július 9-ére voltam kiírva, de már aszittem sose fogok szülni, 
álmodtam csak az egészet — na július 20-án végre megszültem. Hajnal 
4-kor megvolt a gyerek. 

Nem ez a szöke, mint én vagyok — tiszta koromfekete. Szóval a 
Berci, tökéletes papa — 

Hogy honnan tudták meg hogy most szülök, fogalmam sincs, de 
délután 5-re már ott volt az egész família. És pontosan láttam anyósom 
arcán a diadalt, hogy , na te RROhadt RRINgyó, most lebuksz, kilenc 
hónapig hülyítettél, hogy a fiamtól van a gyereked, de most minden 
kiderül!" 

Aztán megmutatták neki a gyereket — és eleredtek a könnyet. 

— Na? — mondom. — Nyertem? 

— Gyere hozzánk — aszondja —, költözz mihozzánk — Csak akkor 
még, úgy fél 6 körül: beállít az Elemér. 

Mer hát ő nem maradhat ki ebből se! Amikor elvitettem, rávertek 
egy hónapot káemkáér, levitték Baracskára — de ez a marha nyóc nap 
után megszökött, 20-án már ott volt a kórházba. Becammogott, megállt 
az ágyam mellett, csak áll, mint a bánat, NÉZ — 

Na csinált olyan botrányt az anyósom, hogy zengett a kórház! 

— Mondjad már neki, hogy kitől van a gyerek!! — de ÜVÖLTVE! 

— Hát — mondom - töle semmiképpen nem lehet! Mer — mondom — 
tizedik hónapja vagyok a Bercivel — mondom -, ilyen túlhordásról én 
még soha nem hallottam, hogy õtõle legyen a gyerek! 


Még szerencse hogy a betegtársaim olyan rendesek voltak, ők 
tuszkolták ki anyósomat — 

— Kérem, legyen szíves eltávozni, 6 óra múlt, lejárt a látogatás, és 
itt betegek vannak, nem lehet itt kiabálni 

De még a lépcsőházat is végigbömbölte anyósom: 

— Hatóságira fogom vinni a gyereket! ! Hatóságira fogom vinni! ! 

— Az ÉN gyerekemet SEHOVÁ nem viszi! Az anyja én vagyok, és 
anyajogú társadalomba élünk, ÉN döntöm el hogy a gyerekemmel mi 
lesz! A papát meg magának adom, fújja föl!! 

De jó, engem tényleg nem érdekelt: 23 éves fiú, gyerek még ő maga 
is, valahol talán akarta a gyereket, vagy érdekesnek találta a dolgot, 
nem tudom — de nem számít már: énhozzám nem kell hogy 
ragaszkodjon! 

Aztán három nap múlva anyósom pofátlanul fölhívott, hogy ne 
haragudjak, de ő ideges volt. Na ettől meg én lettem ideges! Szépen el 
is apadt a tejem. 

Meg kaptam egy mandulagyulladást is, úgyhogy a kórházból 
kénytelen voltam tényleg anyósomhoz költözni, ott is voltam két hétig 

De a Berci közbe sehol! Két hét után anyósom leutazott Miskolcra, 
már nem is tudom kicsodát meglátogatni a börtönbe — na akkor került 
elő a Berci. Még aznap ki is dobott, a gyerekkel együtt — úgy 
csavarogtam az utcán a negyven fokos melegbe a háromhetes 
kisgyerekkel, buszmegállókba etettem, nem fogadott be senki, 
hazajönni nem mertem, mer itt volt az Elemér — Úristen, mi lesz 
velem, csak vernék már agyon egymást, vagy valami! 

Hát aztán nem bírtam már tovább, nem érdekelt már hogy mi lesz, 
hazajöttem — Elemér kapásból leöntött Hippóval, átmenekültem a 
gyerekkel a szomszédba, a Lizához, úgy hívtam ki a rendőrséget, 
megin elvitettem az Elemért, de jött helyette a Berci, az is jól megvert 
—ketten vernek, visszamentem megin anyósomhoz, ott voltunk megin 
egy hónapig, de onnan megin hazaszöktem, anyósom meg ottfogta a 
gyereket, húú — 

Szülés előtt dugdostam még valamennyi pénzt, hogy majd azt adom 
az orvosnak — mire bementem a kórházba, a Berci megtalálta, úgyhogy 
egy fillér nélkül mentem szülni — bele is halhattam volna! Volt még 
egy nagyon szép fülbevalóm, tizenkétezret ért legalább, azt még 


átvittem a Lizához, hogy majd ha megjövök a gyerekkel, eladom a 
fülbevalót, kihúzom rajta valahogy amíg elintézek egy méltányossági 
gyest vagy valamit — hát a Berci addig fenyegette a Lizát, hogy a 
fülbevalót is kicsikarta töle, elvitte, eladta, a pénzt elköltötte — úgy 
jöttem haza, hogy egy VASAM nem volt sehol, a Berci az utolsó 
SZÖGET is elvitte közbe a lakásból! 

De nem igaz hogy itt mi fogadott engem! Én ugye a kórházba meg 
anyósomnál, az Elemér persze börtönbe — na addig a Berci uralkodott 
itt a lakásba, és ESZMÉLETLEN hogy mit művelt! Itt kurvázott, itt 
szobáztatott, meg rendezte itt a nagy buzeráns bulikat — ablakok 
beverve, minden összetörve, minden széjjeldobálva, a buzik az összes 
ruháimat fölpróbálták,  bemocskolták,  összetépték mindet — 
KEGYETLEN ami itt volt! A koton-gumik mindenütt széthányva, mer 
ugye a buzeránsok vizet töltenek a kotonba, úgy csinálnak maguknak 
mű-mellet, a leves, amit még utoljára föztem, széjjellocsolva a 
konyhába, a szobába, és itt nem volt egy centiméter, amin ne száradt 
volna vastagon a geci — én beléptem az ajtón, a karomon a gyerekkel, 
és elfakadtam sírva, és nem bírtam abbahagyni, órákig csak rázott a 
sírás, aszi-szem akkor átestem egy idegösszeroppanáson — 

Másnap jöttek a kurvák, mesélték: — Éva — aszondja a lány —, ami 
itt ment, az EMBERTELEN. Azt el nem tudod képzelni, mer ilyet te 
még nem láttál! Hát — aszondja — itt csókolózott a kapuba a kis buzi 
kölökkel, még annyit se tett meg, hogy elmenjen vele a szomszéd 
kapuig! 

Akkor szakítani akartam vele. Jött — kidobtam. De keményen. 

Három napig takarítottam, mostam, súroltam, közbe egyfolytába 
csak hullott a könnyem, enni három napig nem ettem, csak szoptattam 
és pucoltam a koszt — negyedik nap, mikor újra tiszta volt a lakás: 
visszavettem a Bercit. Visszafogadtam — 

Szóval, ilyen zavaros az én életem 

Mer RETtenetesen aljas! Hát esküszöm, hogy ennek az egy 
TIZEDE elég lenne hozzá, hogy egy normális nő már ne foglalkozzon 
vele tovább, kirúgja a picsába, rá se nézzen többet! Én viszont — 

Mer hát szeretem. NAGYON szeretem! Hogy MIT szeretek rajta, 
nem tudom. NEM TUDOM! Nem tudom, nem tudom hogy mi van 
benne, de hát szeretem! Most már úgy vagyunk, hogy azt hiszi, nem is 
szeretem — mer soha nem mondom. Most már az én titkom csak, hogy 


szeretem. 

Úgyhogy most már csinálhat velem akármit! 

És VALAMI csak lehet benne, ha nekem így is jó, ha még mindig 
kitartok! 

Meg az is talán, hogy én már megtanultam: szép tányérból jóllakni 
nem lehet. Akármi van abba az aranyos tányérba! Ez meg: törött, 
csorba, még piszkos is, csak krumpli van benne — mégis jobban esik, 
mint egy EKKORA HATALMAS libacomb a csicsás tányéron, ehhez 
több a gusztusom! 

Meg a horoszkópom is nagyon sokat számít ebbe. Az hogy oroszlán 
vagyok. Mer nem bírom elviselni, hogy egy ilyen kis vacak valamit, 
egy szar kis RÁKOt ne tudjak eltaposni! Mer micsináljak, nekem ez az 
izém, hogy én mindenkit csak legyőzzek! Hát ez az uralkodási vágy, 
ez benne van mindenkibe — de én nem BÍROM elviselni, hogy én ne 
győzzek, hogy a dolgok ne úgy legyenek, ahogy én akarom! — A 
Gáspár egyszer azt mondta nekem, a Faragó, hogy majd akkor fogok 
egy normális embert találni magamnak, ha nem legyözni akarom, ha 
nem diadalmaskodni próbálok rajta, hanem csak élni vele — lehet hogy 
így van. De mindegy. Mer én azt az embert már úgyse fogom megérni. 

Most valamelyik nap benn jártam valamiér a Váci utcába — hát 
nekem valósággal összeszorult a szívem. Hogy ott MI van! Azok az 
ÉKszerek, azok a BŐrök, azok a RUhák — elképesztő! Minthogyha 
Párizsba lennénk, vagy Nyújorkba, vagy akárhol KEGYETLEN! 
Pedig amúgy nincs egy könnyű helyzet, eléggé le vagyunk maradva 
mindenbe — de a mostani Váci utca! 

És ha úgy belegondolok, hogy én is ott éltem valamikor — és most 
meg semmi. SEMMI, az égvilágon! Jött egy nagy zuhanás, és 
egyszercsak ledekkoltam itt a Nyóc kerületbe, ebbe a nyomorba — ez 
rossz ám, ez NAgyon rossz! Hát normális vagyok én, hogy ennyit 
tudok engedni a nívómból?! 

Szóval néha hiányzik. És nem kárpótlás az se, hogy van egy 
gyönyörű életerős gyerekem — mer én úgy képzeltem, hogy a 
gyerekem is gyönyörű lesz, meg én is! És akkor most itt a gyerek — a 
mama meg tropára van menve. Hát TELJESEN, hát nézz rám: 
TOTÁLKÁROS vagyok! Ezek itt nem is olyan rettenetesen régi 
fényképek, mer három évesek csak — de hát ég és föld! Az a múlt, meg 
ez a mostani helyzet — össze nem lehet hasonlítani! Szép voltam, nem? 


Hát egy KIRÁLYNŐ! Ezek a ruhák, meg mindenhol az ékszer, az 
arany — valahol ez volt az éltető elemem, ez a három: az ékszer, az 
arany, meg a pénz. Meg akkor úgy képzeltem még, hogy a gyerekem is 
úgy fog majd élni, ahogy EMBER nem él a Földön, mer egy Krozus 
lesz az én gyerekem — na, hát ehhez képest most — 

De hogy így végignéztem újra a Váci utcát, úgy eltökéltem: leszek 
én még ott is megin, esküszöm az életemre, visszamegyek még majd! 
Leszek én még királynő! 

Nem lesz könnyű, mer azokat az ékszereket újból összeszedni, az 
legalább egy olyan másfél év, ha meg most megin terhes vagyok, mer 
több mint valószínű az vagyok — 

Jaj Istenem, most mér bőg ez a gyerek? Mi baja?! Lehet hogy 
megin éhes?? Hát most evett! A sütõtökhöz megy a tej? Megpróbálom. 
Persze helye sincs itt elég — A cumidat meg kidobtad megin, most 
moshatom — kész őrület ez a gyerek! Az apádat meg úgyis 
megöletem, esküszöm az életemre: LEGYILKOLTATOM az apádat! 
Addig úgyse nyugszom! Na, egyél. — De gyönyörű gyerek, nem 
gyönyörü?! 

Amennyire az életrajzomat ismerem, annyit tudok, hogy 
Budapesten születtem, a VIII. kerületben, a Mosonyi utcai 
börtönkórházban. 

Mer anyám valami bűncselekményt követett el és éppen börtönben 
volt — az előzményekről semmit nem tudok. 

Hat hónappal a születésem után elvettek anyámtól -így kerültem 
állami gondozásba. 

Először Kiskunhalasra adtak ki, nevelőszülőkhöz, ott voltam 
bölcsődés, majd óvodás is, még az általános második osztályát is 
Kiskunhalason jártam, utána helyeztek át Hajósra, Bács-Kiskun 
megyébe, állami fiúkollégiumba. Ott jártam végig az általános iskolát. 
Utána Bajára küldtek, mezőgazdasági gépszerelő tanuló lettem. Én 
választottam ezt a szakmát — már úgy értve, hogy a beiskolázásnál a 
hajósi tanárok felkínálták nekünk a lehetőségeket, meg elláttak minket 
tanácsokkal, és akkor én az elég szűkös választékból valahogy ezt 
szúrtam ki, már nem is tudom hogy milyen indokok alapján. 

Elkerültem akkor Bajára, és — hát erre jól emlékszem: rettenetesen 
vágytam vissza Hajósra, ahol hát a gyerekkorom nagy részét töltöttem. 
Ahogy most így visszagondolok rá, elég zord hely volt az a hajósi 
intézet, kemény szigorral neveltek minket — de hát akkor én ahhoz 
szoktam hozzá, mást nem is nagyon tudtam volna elképzelni, és 
szerettem ott lenni. Amióta csak az eszemet tudom, én mindig nagyon 
más voltam mint a többiek, és mindig sokat szenvedtem a megértés 
hiányától — túl érzékeny gyerek voltam valószínűleg. Ebböl is jöhetett, 
hogy most aztán kutyául kínlódtam Baján, rettenetesen egyedül 
éreztem magam és komolyan megviselt a váltás — egy súlyos lelki 
törés volt ez nekem. Pedig talán ez az intézet se volt rosszabb mint a 
többi, elég sok programot csináltak nekünk, nyáron még táborozni is 
vittek minket -valahogy mégse tudtam beilleszkedni az új környezetbe. 
Megpróbáltam feleleveníteni a kapcsolatot a halasi nevelőszüleimmel, 
mer öket is eléggé szerettem, és reménykedtem, hátha majd ők 
elvisznek Bajáról — de hát ott közbe felbomlott a család, minden 


megváltozott náluk és nem tudtak már velem foglalkozni, még a 
szünidőbe se. Úgyhogy maradtam Baján. 

De csak egy évre. Az általánosba én mindig jó tanuló voltam, 
majdnem mindig kitűnő — Baján viszont teljesen leromlott az átlagom, 
és nem tudtam megszeretni ezt a gépszerelő szakmát se. Állandóan a 
lelkemmel voltam elfoglalva, barátok meg sehol, a közösségen is 
kívülmaradtam, különc voltam mindenbe — szóval nem ment ez az 
egész. És akkor a tanáraim úgy döntöttek, hogy ne erőltessük a dolgot, 
és továbbpasszoltak Kecskemétre, a megyei Gyivibe. 

Ebbe az időszakba kezdett engem erősen foglalkoztatni, hogy vajon 
vannak-e szüleim, kik a szüleim, hol vannak, mit csinálnak— 15 éves 
voltam, serdülő gyerek, teli lelki bajokkal, és rájöttem, hogy 
rettenetesen szeretném megismerni a szüleimet. Elő is adtam a 
problémámat az egyik nevelőtanáromnak, aki meg is ígérte hogy segít. 
És tényleg, a gyámhatóság és a rendőrség közreműködésével sikerült 
is kinyomozni a szüleim hollétét. Akkor tudtam meg, hogy amikor 
anyám terhes volt velem, börtönbe került, megszült engem, aztán még 
letöltötte a kétéves büntetését — apám viszont nem várta meg, hanem új 
életet kezdett. Aztán anyám szabadult, és új életet kezdett ő is — 
amihez én már nem kellettem, úgyhogy akkor lemondott rólam. így 
tudtam meg a Pásztor 346 

Gyula bácsitól, az igazgatónktól, hogy anyám férjhezment és 
Szolnokon lakik, a Nyúl utcába. 

Úgyhogy akkor engem át is helyeztek Szolnokra, a Szolnok megyei 
Gyivi-be. Annak reményébe, hogy hátha majd össze tudok jönni 
anyámékkal, talán még kialakulhat köztünk a rokoni kapcsolat. A 
szolnoki intézet jóváhagyásával el is kezdtem látogatni anyámékat. 

De hát nem jól sült el a dolog. Egyrészt miattam. Ugye, én annyit 
tudtam, hogy , Szolnok, Nyúl utca 817 -amikor aztán először 
odamentem, akkor derült ki, hogy a Nyúl utca egy cigánytelep. És 
egyből világossá vált, hogy az a világ, amibe ők ott élnek, nekem 
teljesen idegen. Szörnyű putrik, ijesztően rossz életszínvonal, kosz, 
leromlott emberek, részegség, züllés — hát a hajam égnek állt! De 
ömiattuk se sikerülhetett ez a barátkozás. Mer a cigányok is olyanok, 
hogy nem tűrik az idegent. Én meg már idegen voltam nekik — hát a 
szagom is más volt már. Én igyekeztem volna, nagyon is igyekeztem, 
elsősorba érzelmi okokból, meg hát a szükség is azt diktálta, hogy 


forszírozzam ezt a kapcsolatot, mer szerettem volna már 
megszabadulni az intézettől — de hát hiába pedáloztam. Mer anyám se 
örült nekem. Volt úgy hogy megtůûrtek egy-két napra, akkor elzavartak, 
de egyszer meg is vertek, meg volt úgy is hogy be se engedtek. Se 
anyámmal, se a testvéreimmel nem sikerült felújítani semmit. Anyám 
élettársa, az meg egyenesen késsel jött nekem, hogy mit akarok én 
tölük, hogy azonnal hagyjam el az ő házát! Úgyhogy akkor egy-két 
hónap után fel is hagytam evvel a kísérlettel — hát ez se volt egy 
szívderítő élmény — 

Azt hiszem különben, hogy ez általába is egy komoly gond, az 
állami gondozott cigány gyerekeknél ez mindig előjön. Hogy ha haza 
is találnak, nem fogadják már vissza öket. Mer nem ismerik már se a 
nyelvet, se a szokásokat, idegennek veszik őket még a testvéreik is - 
hát azok másba nöttek fel! —, de ök maguk se vágynak már arra az 
életre. És akkor ott maradnak üres kézzel, mind úgy maradnak, rokon 
nélkül, a semmibe — 

Ezután Székesfehérvár következett. Szolnokról áttettek a Fehér 
megyei Gyivi-hez — fogalmam sincs, miért. 

Talán mer ott kellett a munkaerő. Volt ott egy nagy munkásszállás, 
annak az egyik felső emeletét megtöltötték dolgozó állami 
gondozottakkal — és akkor a Fehér Megyei Állami Építőipari 
Vállalatnál dolgoztunk mint segédmunkások.  Nevelőtanárok 
felügyeltek ránk, a keresetünket is ők kezelték, meg ellenőrizték a 
mozgásunkat — de ez pár hónap volt csak mindössze, utána megin 
visszahelyeztek a szolnoki Gyivi-be. 

Szolnokon megin csak dolgoztam. Kihelyeztek minket különböző 
gyárakhoz,  munkásszállásokra, segédmunkások lettünk, esetleg 
betanított munkások, de azér közbe az intézet pártfogása se szűnt meg. 
Aztán egy idő után az igazgatónk elhatározta, hogy engem áthelyeznek 
inkább Zalaegerszegre. Egy zárt intézetbe — de elmagyarázta a 
Kelemen Sándor bácsi, hogy közeleg már a nagykorúságom, jó lenne 
ha valami szakma lenne a kezembe, és Zalaegerszegen nagyon jó 
szakmákat lehet szerezni. Úgyhogy akkor így végeztem el a 
zalaegerszegi zárt intézetbe az ív— és lánghegesztő tanfolyamot. 

Utána vissza Szolnokra. És akkor nemsokára elértem a 
nagykorúságot. A végén még kihelyezett az intézet a Vegyiművekhez, 
ott lettem betanított hegesztő, kaptam helyet a munkás-szálláson is — 


és evvel kész voltam: szabad lettem. 

Sokszor gondolkoztam aztán ezen: lehet, hogy az intézeti nevelés 
nem is volt egy rossz iskola. Borzasztó keményen fogtak minket — de 
egyik-másik otthonba ez talán nem is volt egészen eredménytelen. 
Voltak olyan nevelők, akik tényleg nagy súlyt helyeztek a nevelésre is, 
tehát arra hogy belénkivódjon a magántulajdon fogalma, hogy ne 
lopjunk, hogy hazudni nem szabad, meg ilyesmik. De a másik részbe 
meg azt látom, hogy rengeteg állami gondozott elzüllött. Akikkel én 
együtt voltam az intézetekbe, azok közül már senkivel sincs 
kapcsolatom, nem ismerem a sorsukat — de ha valahol egy bűnözővel 
találkozom, az majdnem biztos hogy valamelyik intézetből jött! 
Szóval, nem tudom — 

Szolnokon nem sokáig maradtam. Nem éreztem, hogy kötne oda 
valami. Kevésre rá, hogy elmúltam 18 éves, fogtam magam, és — mint 
annyi más fiatal abba az időbe — feljöttem Budapestre. Két vagy három 
hétig pályaudvarokon éjszakáztam, nappal meg munka után jártam — 
aztán sikerült is elhelyezkednem egy gyárba, adtak munkásszállást is, 
és dolgoztam. 

Csakhogy hát az volt a baj, hogy a munkásszállást én nem nagyon 
bírom. Pedig lehetne hozzá gyakorlatom, hiszen az intézet is eléggé 
hasonló — de hiába, én valahogy mindig kikészülök a munkásszállótól. 
Az is, hogy hétvégén legtöbben hazautaznak, ünnepeken majdnem 
mindenki elmegy — nekem meg ugye nem volt hova menni, 
ottmaradtam egyedül. Érzelmileg nem könnyű ez. De hét közbe meg 
még rosszabb volt. Mer azok az emberek, az a durvaság, az állandó 
kártya, italozás, garázdaság, gyűlölködés — hát ezt én képtelen voltam 
elviselni. Ilyenek, hogy például egy munkásszállás a Köbányai úton, 
egy barakképület, körülvéve szögesdróttal, benne egy jó csomó ember 
az ország minden részéből, pokoli egy társaság — egyszer a 
rendőröknek kellett kijönni uerhás kocsival, mer valaki le akart szúrni 
engem. Nekemjött a késsel, egy vadidegen pofa, nem ismertem, sose 
láttam előtte — csak úgy, mer éppen begolyózott! 

Hogy az idegeimmel előjöttek a különböző problémák, valószínű ez 
is a munkásszállókra vezethető vissza. Mer én egyfolytába lelki beteg 
voltam a szállókon, nézni se bírtam, ami ott megy — közbe meg nem is 
csak néző voltam! 

Úgyhogy előbb-utóbb mindig az lett a vége a dolognak, hogy 


megszöktem a szállóról — és akkor ott álltam az utcán. De inkább 
csavarogtam, fáztam, koplaltam, csak ne kelljen a munkásszállón 
lennem! Otthagytam a szállót, akkor egy darabig mindig a csövezésből 
jártam be dolgozni, az utcáról, meg a pályaudvarokról — amíg bírtam. 
Mer akkor már ettől készültem ki, a hidegtől, az éhségtől, az 
ázottságtól, a társtalanságtól, a reménytelenségtől — és egy idő után 
már nem voltam olyan állapotba, hogy bemenjek dolgozni. Akkor 
aztán persze már pénzem se volt, semennyi, lefogytam, tönkrementem 
— és csúsztam, zuhantam még lejjebb — 

Általába egyedül csöveztem, vagy ha éppen mellém csapódott egy 
lány, akkor avval, de úgy társasággal, galerikkel én nem jártam soha. 
Az az igazság, hogy féltem is egy kicsit a többiektől — okkal. Mer 
bizony a csövesek között is vannak gyanús figurák, garázda elemek, 
sokszor még bűnözök is — úgyhogy én igyekeztem inkább távol 
maradni a többitől. De akkor viszont mi van? A süket magány — 

Meg ami még iszonyú kínlódást jelentett, végig: az állandó 
üldözöttség. Szóval hát a rendőrök. Hogy mindig úgy kellett éreznem 
magamat, mintha egy bűnöző lennék — holott én soha nem nyúltam 
semmihez! És mégis, énhozzám mindig egyből avval jött oda a rendőr, 
hogy , hányszor voltál büntetve?" 

— Hát — mondom — én nem voltam büntetve. — Azt kérdeztem: 
HÁNYSZOR VOLTÁL BÜNTETVE?! 

— Értse meg — mondom —, NEM VOLTAM SOHA BÜNTETVE! 

Ő csak rámnéz, és már BIZTOS benne, hogy én egy börtöntöltelék 
vagyok! És HÁNYSZOR bevittek  csövezésből! Volt hogy 
benntartottak három napig, egyszer hat napig is, de legtöbbször fél óra 
múlva, egy óra múlva elengedtek. Elengedtek mindig — igen, de volt 
úgy, hogy EGY éjszaka NÉGYSZER, ÖTSZÖR is bevittek! Ez télen 
még hagyján, mer legalább addig is melegbe vagyok, ha nem vernek 
meg, ki lehet bírni — habár hát akkor is: a megaláztatás! Meg ez a 
borzasztó érzés, hogy nincs hová legyek! Hogy ugyanazon az 
éjszakán: bevisznek az aluljáróból, elengednek, egy óra múlva 
bevisznek a Nyugatiból, elengednek, rá megin egy órával bevisznek a 
Keletiből, utána meg bevisznek még a puszta utcáról is, hajnalra már 
tiszta kimerült vagyok, egy roncs, egy mosogatórongy, esik a 
havasesõ, lefekszem egy buszmegállóba a padra, elalszom — és 
ONNAN IS bevisznek! Hogy már BELEŐRÜL az ember! Iszonyú élet 


volt ez, állandóan rettegni a rendőröktől — úgy, hogy közbe bűntelen 
vagyok! Bevisznek, elvernek, elzavarnak, bevisznek, elvernek, 
elzavarnak - 

— Meg ne lássalak még egyszer erre! 

De hát akkor HOL LEGYEK?! Ahol csak voltam, engem 
mindenhonnan elűztek! Hogy már olyan érzésem volt: ki akarnak 
zavarni ebből az országból! 

Olykor-olykor adódott egy romos ház vagy építkezés, egy jobb 
búvóhely, fedéllel — de hát az ilyen csövezőhelyeket általába a 
rendőrök is ismerték már, jött a razzia, pucolni kellett, vagy el is 
kaptak. Amikor aztán az összes pályaudvarról kivertek már, 
kapualjakba húzódtam be, hogy legalább a széltől védve legyek kicsit 
— jön megin a rendőr, belevilágít a zseblámpájával a pofámba: 

— Hát te mit csinálsz itt?! Hová akarsz betörni megin, mi?! 

És bevisz, onnan is, és odabenn elkennek és kifaggatnak, 
elszámoltatnak, hol jártam, mit loptam, mit tudok erről meg arról a 
betörésről — hát egy döbbenet volt ez az egész! 

Bementem egyszer egy presszóba, hogy megigyak egy kávét — 
akkor épp dolgoztam is, volt is egy kis pénzem. Épp április 4-e volt, de 
esett egész nap az eső, jól át voltam ázva — meg hát cigány vagyok, ez 
rám van írva, letagadni se tudnám, mindenki látja. És, valami táskások 
működtek ott, elemeltek valakitől egy táskát — én nem láttam az 
egészet, fogalmam sincs kik voltak, én csak ültem magamba egy 
asztalnál, szürcsöltem a kávémat. A tolvajok persze rögtön leléptek — 
aztán mikor befutottak a rendőrök, csak körülnéztek, és egyből engem 
szúrtak ki. Bevittek — de nem is kérdeztek semmit: NEKEM, és 
AGYBA-FŐBE vertek! Vállam, fejem, ahol értek, de úgy rámvágtak a 
gumibottal, hogy hasfali szakadásom lett, most is megvan még a helye, 
egy hosszúkás daganat. 

— Állj a falhoz!! Na ki vitte el a táskát? 

— Én nem vittem el. 

-KI VITTE EL A TÁSKÁT?! 

— Nem tudom, én nem láttam! 

— Na álljál csak tovább, gondolkozzál, hátha eszedbe jut! 

Kimentek — fél óra múlva vissza. 

— Na, ki vitte el, tudod már? -Nem tudom! 

Dirr-durr, adj neki — megin jól elvertek! 


— Az anyád mocskos úristenit! Még mindig nem tudod?! 

A végén persze elengedtek — de én már menni se tudtam, ott 
rogytam össze az utcasarkon. 

A fagyoskodás, a nélkülözés, az éhezés, az örökös kialvatlanság, a 
rendszeres verések — hát tönkrementem nagyon. De nem is ez a része 
volt a legkeményebb, hanem a lelki oldal! Az állandó félelem, a 
megalázottság, a hontalanság érzése — ez, ez készített ki a legjobban. 
Úgyhogy az ilyen csöves időszakoknak mindig kórház lett a vége, 
idegosztály. Ezt elég korán elkezdtem, még 19 éves se voltam, amikor 
először vitt be a mentő a Róbert Károly körútra. Aztán attól kezdve 
már minden évbe egyszer vagy kétszer, pár hétre, egy-két hónapra. 
Mellé meg még az ideggondozó, ahová folyamatosan kellett járnom, 
hogy ellássanak a szükséges gyógyszerekkel — hát elég keserves tánc 
ez. Annyiból jó volt, hogy legalább volt hova letenni a fejemet, meg 
hát a kórházba éhezni se kellett — de amúgy — 

Ugye először is: a bezártság. Ez ott is nagyon gyötört. Mer ha az 
ember bekerül, akár mentövel, akár csak úgy gyalog, az ideggondozó 
papírjával, először zárt osztályra teszik. Engem legalábbis mindig 
automatikusan oda csuktak először. Ha az állapota olyan annak a 
betegnek, vagy ha nem is OLYAN, csak még nincs diagnózis, akkor 
zártra teszik, a megfigyelési időszakba mindenhogyan ez van. Ha 
aztán kiismerték már, és nincsen nagy baj, akkor mehet a nyitott 
pszichiátriára. Ahogy engem is mindig továbbadtak — hát nem voltam 
én egy közveszélyes őrült, csak ugye tönkrementek az idegeim. 

De túl sok örömöm a nyitott pszichiátrián se volt. Jó, voltak olyan 
kórházak, ahol tényleg megpróbáltak gyógyítani, ahol törődtek velem, 
találkoztam nagyon rendes orvosokkal is — de hát ez ritka. Mer legtöbb 
helyen csak a szadizás ment. Ha az orvosnak nem tetszett annak a 
betegnek a képe, egyszerűen leinekciózta, vagy lekötöztette. De az 
ápolók is bárkit leinekciózhattak, megüthettek, elverhettek, nem kellett 
elszámolniuk a beteggel, durvák voltak, agresszívek, hatalmaskodók. 
Fiatal srácok voltak ezek az ápolók, de — itt is ez ment! — ök tegeztek a 
betegeket, minekünk viszont nem volt szabad visszategezni öket, és 
egyfolytába parancsolgattak, amit csak kitaláltak, azt azonnal csinálni 
kellett, másképp jött a nemulass — én nagyon alkalmazkodó vagyok, 
úgyhogy valahogy mindig megúsztam a verést, de olyan áron, hogy 
állandóan csak az ápolók szemét lestem, próbáltam kitalálni a 


gondolataikat is, mer annyira rettegtem a kezüktõl. Eleinte komolyan 
vettem a dolgot, ha kérdeztek, szépen felelgettem, próbáltam feltárni 
az orvosoknak a problémáimat — de hát ez nemigen sikerült. És 
rájöttem, hogy igazából senki se kíváncsi az én bajaimra, az 
orvosoknak egyéb gondjuk is van, mint hogy az én nyomorúságommal 
foglalkozzanak. 

És akkor — talán ez volt a legijesztöbb! — látnom kellett, hogy 
valójába még a kórházba sincs helyem. Ott is csak idegen vagyok, 
hazátlan. Mer örökké csak az izgatta őket, hogy mit keresek én ott, 
amikor nem is ahhoz a kórházhoz tartozom! Mer jártam mondjuk a IX. 
kerületi ideggondozóba, a munkahelyem szerint, ami a IX. kerületbe 
volt, és akkor ök beutaltak a kórházba -igen ám, de az a kórház nem 
illetékes, mer az ideiglenes bejelentőm szerint már a VII. kerülethez 
tartozom! Átvittek akkor egy másik kórházba — 

— Hát ez hogy kerül ide? Amikor az állandó lakása Szolnokon van! 
Fogadja akkor Szolnok! 

És hiába magyaráztam, hogy a szolnoki Nyúl utcába én soha nem 
laktam, az az anyám címe, csak úgy beírták a személyimbe, mer nincs 
más, de nem is lakhatnék ott sehogyan, mer azóta azt a házat le is 
bontották már — nem érdekes: utaztattak Szolnokra. De Szolnokon 
ugyanígy: 

— De hát ez egy fiktív cím, itt nem is lakik! Csak foglalja itt az 
ágyat, pedig semmi közünk hozzá! — és passzoltak tovább, vissza 
Pestre, amíg csak nem akadt egy kórház, ahol végre megtûrtek 
valahogy. Vagy-pedig szélnek eresztettek — legtöbbször ez lett a vége: 
nem is ide tartozik, meg nem is olyan nagyon beteg, mehet! így jártam 
én végig Budapest majdnem minden kórházát, ahol csak idegosztály 
van, ott én már megfordultam, Merényi, Róbert Károly, X. kerület, a 
Bajcsy, János Kórház, mittudomén — szóval csak egy labda voltam én 
ezen a focimeccsen! 

És akkor ez így ment: munkásszálló, utca, kórház, megin egy 
munkásszálló, megin az utca, megin kórház, körbe, körbe, körbe, 
évekig, HOSSZÚ évekig, kallódtam, nyomorogtam, örlödtem, két- 
három hét is elmúlt, és fött ételt egyszer se ettem, volt úgy hogy 
három-négy napig SEMMIT nem ettem, akkor ha valahol 
hozzájutottam valami kajához, nekiestem, befaltam, mint az állat — hát 
rettenetes élet volt ez! És eltelt az egész eddigi felnött életem úgy, 


hogy két hónapnál tovább egyetlen helyen se maradhattam — hát 
tropára mentem, TELJESEN tropára mentem, na. 

Meg közbe a társtalanság. Már amikor nagykorú lettem és szabad és 
Pestre jöttem, nagyon ráhajtottam, hogy kapcsolatokat alakítsak ki, 
hogy találjak magam mellé egy társat — hát ezt rettentő fontosnak 
éreztem! Sikerült is, sokszor sikerült. De mindig csak rövid időre. 

Ugye, intézetekbe nõttem fel, végig társtalanul, és mindig csak fiúk 
között — de nemigen hiszem, hogy ez valamilyen káros hatással lett 
volna rám. Emlékszem, még a hajósi kollégiumba, ahol ilyen hatalmas 
hálótermek voltak, egész osztály együtt, harminc-negyven srác, 
egyszer egy éjjel arra lettem figyelmes, hogy az egyik ágyba valami 
mozgás van. Két fiú összebújt, és hát ott huncutkodtak. 14 éves 
voltam, akkoriba már kezdett érdekelni a nemiség — úgyhogy kilestem 
öket. És akkor olyan furcsán megbirizgált ez a látvány, úgy átszaladt 
rajtam valami érzés — de hát nem, nem lett ebből aztán semmi. Soha 
nem volt olyan, hogy belementem volna valami ilyesféle játékba. 
Akkor egyszer végignéztem, de azt hiszem hogy inkább egy ilyen 
kamaszos kíváncsiságból csak, mer igazából nem volt nekem ehhez 
semmi hajlamom. Az intézetekbe mindig vannak homoszexuális 
gyerekek, akik így próbálkoznának mindenkivel, de én valahogy 
idegenkedtem ettől az egésztől, mindig elutasítottam öket — és aztán 
úgy 15 éves korom körül meg már nagyon is a lányok érdekeltek. 

Később azután előjöttek másfajta problémák. Amikor csavarogtam 
és éheztem, és lefogytam csontig, teljesen tönkrement a kondícióm, 
meg hozzá még jöttek a különböző orvosságok és inekciókúrák, akkor 
néha bizony eléggé legyengültem. Főként ez a rengeteg gyógyszer tett 
rosszat, azok időnként meglehetősen elnyomták bennem a nemi 
vágyakat. Én viszont ilyenkor is próbálkoztam — mer hát TÁRSRA 
vágytam, RETtenetesen kellett volna már egy TÁRS! — és akkor 
előfordult néha, hogy hát kudarcot vallottam. Volt ilyen is, volt. És ez 
aztán eléggé visszavetett, idegileg is, meg mindenhogyan — 

De ez se a lényeg — mer amikor aztán kicsit erőre kaptam újra, meg 
a gyógyszerezés is szünetelt egy időre, akkor szépen megnyugodtam, 
rendbejöttem, és nem lett volna gondom ebből tovább. Hanem hát 
súlyosabb dolgok vágták el az én útjaimat, ennél sokkal keményebb 
gubancok. A helyzetem. Az, hogy csóró csavargó vagyok, egy 
nincstelen senki! Sokszor volt, hogy mellém sodródott egy lány, két 


napig, három napig velem volt, vagy mondjuk egy hétig — de hát ki a 
csuda az, aki egy ilyen életet vállalni tudna? 

— Hülye vagy te?? Hogy képzeled: SEMMIBŐL élni?? Hát majd én 
elmegyek, és SZERZEK! - és ment, és elhagyott. Hát mindig ez volt! 

Mer kik adódtak nekem, egy ilyen élet mellett, milyen lányok? 
Nem azt mondom, hogy , az alvilág", mert ez nem igaz — de hát a 
hozzám hasonló nyomorultak, akik már megkóstolgatták az életet. 
Csakhogy azért őnekik mégis megvolt a módjuk rá, hogy az éhenhalás 
előtti félórába mégis úgy döntsenek, hogy hát nem, nem vállalom, 
hanem ha nincs, akkor majd valahonnan veszek -és én képtelen 
vagyok elítélni öket ezer! Pálcát kéne törnöm felettük, mert a törvény 
szerint bűnösök — de ha látom az életüket, nem tudok rosszat gondolni 
róluk! Én magamnak azt választottam, hogy az egyenes utat járom 

— de mit vállaltam vele? Iszonyú szenvedést, azt hogy soha nem 
lesz családom, gyerekeim nem lesznek, hogy tönkremegy a 
szervezetem, hogy előbb-utóbb belehalok 

— mert ez logikus, hogy ennek csak ez lehet a vége! Mindegy, én 
vállaltam. De elvárhatom mástól is, hogy ennyire lemondjon 
mindenről? Akár például a kedvemér! Ugye hogy nem? Énszerintem 
nincs jogom hogy szembeköpjem, amikor azt mondja, hogy „hát ha 
nincs, akkor muszáj szerezni, mer éhenhalni nem akarok; 
megpróbálom, megkockáztatom; egyszer talán majd jobbra fordul a 
sorsom, akkor majd lehetek még tisztességes" — hát mivel ismerem a 
sorsát, a nyomorúságát, nem tudom azt mondani, hogy bűnös! 

Csak akkor annyi a vége, hogy maradok társtalanul, egyedül — 

Ha jobban odafigyelne ez az ország, ez a társadalom, hogy micsoda 
mélyen és milyen reménytelenül élnek itt emberek, ha egy picit, csak 
egy PICIKÉT is megpróbálna odafigyelni rájuk és komolyan segíteni 
rajtuk, milyen más lenne itt minden! Akkor nem lenne ennyi bűnözés 
se, meg ennyi kurvaság, mer ebbe is csak a körülmények sodorják bele 
a szerencsétleneket! 

De hogy jött ez most elő? Ja, a társtalanság— Na, van azér ebbe 
énszerintem még valami. Hogy amikor én így nekifogtam, hogy társat 
keresek magamnak, rettenetesen nem ismertem még az embereket, 
nem tudtam én még semmit a lányokról. Mer honnan tudná az ilyen 
dolgokat egy állami gondozott? Az intézeti tananyagból ez kimaradt. 

És lehet, hogy részben ez is vezetett a házasságomhoz. 


Találkoztam egy lánnyal, megismerkedtünk, és akkor úgy 
gondoltam, hogy szeretem, és hogy hozzám való, és majd ővele rendbe 
tudom hozni az életemet, gyökeret tudok verni, lehet mégis egy 
otthonom, családom — 

Pesti lány volt, VIII. kerületi, különben cigány ð is. De tényleg 
szerettem én őt! Mégse sikerült a dolog. Az az igazság, hogy palira 
vettek. Mer pali voltam. Már az eleje se jól kezdődött. Mer 
odamehettem lakni őhozzájuk, de azt már nem engedték hogy 
állandóra bejelentkezzek, csak ideiglenesen — hát aztán ilyen 
ideiglenes is lett ez az egész. Anyósomék meg valahogy úgy bántak 
velem, hogy — hát szóval kutyába se vettek. Mindennel kimutatták, 
hogy nem kellek én oda, hogy senki se kíváncsi rám — az az igazság, 
hogy ezt már első pillanattól kezdve észre lehetett venni. Csak hát én 
nem nagyon akartam észrevenni, próbáltam nem látni — 

1978. június 6-án volt az esküvönk — rá két hétre behívtak 
katonának. Én nem is tudom hogy vettek be, mer olyan voltam 
akkoriba, hogy a szél is elfújt, csak a bőröm volt meg a hajam — de 
bevettek. Hát eléggé el voltam keseredve. Pont most, mikor öt évi 
csövezés után minden kezd jóra fordulni — A másik meg, hogy — hát 
tényleg nem bírtam azt a laktanyai légkört. Megin csak a durvaság, a 
parancsolgatás, kiabálás, az erőszak mindenütt — úgyhogy persze azon 
voltam, hogy minél előbb szereljenek le. Amit tizennégy hónap alatt 
sikerült is elérni. Jó, volt ebbe egy kis bunda is, mer azér nem voltam 
én ANNYIRA beteg, mint ahogy mutattam — de hogy nem bírtam, az 
való igaz, néha már úgy éreztem ott is, hogy belepusztulok! 
Bekerültem akkor a Honvéd Kórházba, és ott szépen leszereltek. Ami 
csak annyi volt, hogy átvittek a szomszédba, a Róbert Károlyba, civil 
kórházba, de hát ez is valami. 

Amikor onnan is kijöhettem, hazamentem még, megszületett a fiam 


De akkor ez már nem volt egy házasság. Mer a feleségem nem volt 
már a feleségem. Meg is beszéltük, hogy elmegyek, abbahagyjuk a 
dolgot, mert ez úgyse vezet már sehová, és én mentem volna tényleg, 
magamtól is, habár iszonyú nehéz volt, a fiam miatt, rettenetesen 
nehéz — de akkor még hozzá anyósom elémállt az ajtóba, avval, hogy 
MOST menjek el, azonnal, és többé azt a küszöböt át ne lépjem, mer 
összeáll a rokonság és hülyére vernek — szóval kirúgtak, szabályosan. 


A cuccomat meg utánamdobták a lépcsőházba, egy ingemet, 
alsónadrágomat, borotvámat, szandálomat — 

Ez volt 80. február 3-án, egy rohadt hideg téli estén. Nem kellett 
épp az utcára mennem, mer három napon belül kaptam helyet a 
vállalatomtól egy munkásszállón — nade a munkásszállóról az én utam 
mindig az utcára visz úgyis! Egy hét után az utcán voltam újból. 

Nagyon jó munkahelyem volt a katonaság után, életembe se lesz 
már olyan jó munkám: a Köbányai Sörgyár rendészetén dolgoztam 
mint járörkutya-vezető, meg a Szolyva Pista bácsinak segítettem a 
kutyakiképző iskolán — hát bolondulok a kutyákér, meg értek is a 
kiképzéshez, úgyhogy imádtam ezt a munkát, tök boldog voltam vele! 
És akkor ez is ráment a válásra. Mer a vállalat adott volna helyet a 
munkásszállón — nade hogyan legyen ott, pont azok között, akiket mint 
rendész feljelentettem a mindenféle disznóságaikér? Kinyírtak volna, 
elvágják a nyakamat, vagy belöknek a liftaknába! Egy hétig bírtam, 
állandó rettegésbe, de tényleg aludni se mertem — aztán jött az utca. 
Csavarogtam megin, éjszakáztam kapuk alatt, úgy jártam be dolgozni, 
amíg csak bírtam — 

De ahogy kezdett kicsit tavaszodni, melegebb lett már, jobban ki is 
tudtam aludni magamat, megpróbálkoztam újra: elmentem akkor egy 
nyomdába segédmunkásnak. Az öltözőbe aludtam, meg raktárakba, a 
kollegák engedték, mer látták a helyzetemet — de a főnökök is 
észrevették hogy mi megy, úgyhogy kirúgtak onnan is — 

Csövezek a Keletibe, a nagy váróterembe, ott hátrébb, ott mindig jó 
pár csöves húzódott meg — és egyszer látom: jönnek be a rendőrök, 
minden oldalról, de már leakasztott gumibotokkal, és NEKI az alvó 
csöveseknek, csihi-puhi! Ahol csak érik, fejét, hátát, hasát, persze 
ordítás, jajgatás, de nincs hová menekülni, úgy dobálták ki a 
szerencsétleneket a grabancuknak fogva, hogy az orruk vérén csúsztak 
— én nem is tudom, hogyan tudtam kisiklani, hogy úsztam meg ép 
bőrrel ezt az éjszakát. De még másnap is egyfolytába csak reszkettem 
az idegességtől, állandóan csak ez a látványt moziztam a fejembe. 
Nem, akkoriba már sehogy nem bírtam a csövezést, EGYÁLTALÁN 
nem bírtam már! Enélkül is tökéletesen ki voltam bukva, a gyerekem, 
a fiam miatt, amér el kellett szakadnunk, meg hogy megin csak a 
kudarc, hogy semmi se sikerült, meg hogy újra csak a magány 

Csövezés közbe ismerkedtem meg a Virággal is — nem könnyű erről 


beszélni még most se — 

Ez 81-be volt, tavasszal, pár hónappal azután hogy a feleségemtől 
hivatalosan is elváltunk, habár a válás előtt már majdnem egy évig 
külön voltunk. 

Magyar lány volt a Virág, szöke, csinos kis magyar lány volt. 
Ibolya volt a rendes neve, csak én neveztem el Virágnak. A Nyugati 
pályaudvar előtt állt amikor megláttam, állt és nézett maga elé, nagyon 
szomorú arccal. Megszólítottam. És akkor elmondta, hogy albérletet 
keres. Elkezdtünk beszélgetni és megtudtam, hogy Érden lakik a 
szüleivel, hogy a szülei nem szegények, parasztok, mindenük megvan, 
de ő mégse szeret otthon lakni, mer nem kap megértést — ezer szeretne 
inkább albérletbe menni. Elmondta hogy dolgozik, éjszakás nővér a 
Tétényi úti kórházba, az idegosztályon van, állandó éjszakás — mindent 
elmondott magáról. Meg én is elmeséltem az életemet neki. Meg hát 
mondtam, hogy szeretnék segíteni neki, amibe csak tudok — aztán 
valahogy úgy együtt is maradtunk. 

Mindjárt egyből együtt maradtunk, aznap már nem ment haza a 
Virág. Este elkísértem a munkahelyére, de reggel már ott vártam a 
kórház előtt, aztán együtt voltunk egész nap — ez így ment, hétről 
hétre. Nappal parkokba aludtunk kicsit, vagy egy pályaudvaron, meg 
egyszer-kétszer, ha volt egy kis pénzünk, kivettünk egy Ibusszobát, 
csak egy vasárnapra, mintha turisták lennénk- 

és, hát egy szerelem lett ebből, egy nagyon szép szerelem. 

A Virág tulajdonképpen bármikor hazamehetett volna. Mer várták 
haza! Ha megunja ezt a kallódást, csak elköszön tölem és hazamegy — 
de ő nem ment haza. Járt közbe otthon, párszor hazaugrott, de csak 
valami ruháér, cipőér, egyszer meg egy köny vér, amit meg akart 
mutatni nekem — én elkísértem, kinn megvártam a kocsma előtt, össze 
is futott a szüleivel, beszélt is velük, hívták hogy menjen haza — ő meg 
elmondta hogy mi van. Hogy velem él. De hát persze énrólam hallani 
se akartak a szülei. Egyszer én is elmentem vele. Láttam a lakásukat, 
találkoztam az édesanyjával, édesapjával, meg a Zoliival, az öccsével 
— a Virág azt remélte, hogy ettől talán majd megváltoznak. De nem így 
történt. Látták, hogy cigány vagyok — és csak még rosszabb lett 
minden. 

Ugye, Érd: maradi emberek, régimódi gondolkodás — a Virág szülei 
egyszerűen nem tudták bevenni, hogy a lányuk egy cigány gyerekkel 


van. Persze az egész környék erről beszélt, hogy az IBOLYA, egy 
CIGÁNNYAL, hát ez HOGY LÉTEZIK?! — és erre akkor a szülei is 
piszkosul szégyellték a dolgot, és mindent elkövettek ellenünk. 
Rokonok jöttek hozzájuk Ausztriából, azok is elővették a Virágot, jól 
leteremtették: 

— Hogy képzeled ezt, hát nem látod hogy CIGÁNY?! Képes vagy 
egy CIGÁNNYAL foglalkozni?! Mit akarsz vele?! — kiszekálták, 
csúnyán meggyötötték. 

Ibolya-Virág csendes, szolid lány volt, ritkabeszédű, inkább érzelmi 
lény, a problémáit leginkább megtartotta magának — úgyhogy nekem 
ezekről a veszekedésekről se szólt, csak jóval később. Ritkán hozta ő 
szóba ami fájt neki, sose panaszkodott! Sajnos épp a legsúlyosabb 
gondjait még nekem se tudta kibeszélni, mer engem is kímélni akart. 
Csak magába emésztette ezeket az otthoni háborúkat is — így aztán 
MEGemészteni nem is tudta őket. Lehet, hogy ez is vezetett a 
tragédiához. 

Nagyon szerettem a Virágot — 

Egyszer Érden csavarogtunk — akkor is haza indult, én meg el 
akartam kísérni a házukig, de aztán nem volt kedve bemenni, inkább 
ott keringtünk tovább együtt a környéken. Az M Hetesen túl van egy 
rész öreg gyümölcsösökkel, kis üdülőtelkekkel, ott kóboroltunk, csak 
úgy, céltalanul — és véletlenül rábukkantunk egy pici épületre. Egy 
régi, düledező vályogviskóra — nyitva volt, üres volt: bementünk. 
Talán ha kétszer három méter lehetett az egész, egyetlen földes 
szobácska, kis padlástérrel, rosszacska nádtetővel, de elég nagy telek 
övezte, az elvadult gyümölcsfák elrejtették a kíváncsi szemek elől, 
még így október végén is, amikor lomb már nem volt, és távol esett a 
forgalomtól is — hát a semminél ez is jobb: ottmaradtunk a Virággal 
éjszakára. Meg ottmaradtunk véglegesen is. 

Laktak a közelbe megbízható ismerősök, tölük szerzett a Virág egy 
régi vaskályhát, meg vettünk egy használt takarót, a szeméttelepen 
találtunk egy használható ágybetétet, rugós matracot, aztán amikor a 
Virág megkapta a fizetését, beszereztük a legszükségesebb dolgokat: 
egy csörgőórát, egy ivókannát, lavórt, pár gyertyát, ilyesmiket — szóval 
berendezkedtünk ebbe a kunyhóba, és akkor ott dekkoltunk. Onnan 
járt be a Virág dolgozni is — én bekísértem, visszamentem, reggel 
kiálltam a buszmegállóhoz, ott vártam meg a Virágot — 


Még nyáron, miután összekerültünk, kimentünk egyszer Fótra, és a 
kutyamenhelyről magunkhoz vettünk egy fiatal németjuhászt. Én 
mindig is nagy kutyabolond voltam, és hát nagyon kellett is a 
kóborlásainkhoz egy társ, aki vigyáz ránk — nahát a Sátán tényleg az 
lett: egy hűséges, ragaszkodó barát. HATALmas termetű, 
nyolcvankilós, fekete, GYÖnyörű állat volt, igen kemény, komoly, 
megbízható. Most aztán Érden pláne nagyon jól jött nekünk egy 
stramm kutya — novemberbe már kihalt, lakatlan volt az egész 
üdülökörnyék, és egymás után törték fel, rabolták ki a házikókat, 
úgyhogy eléggé féltünk mi is, de hála a Sátánnak, szerencsésen 
kimaradtunk a szórásból. 

Közbe megérkezett a tél. Kegyetlen hideg volt abba az évbe, 
decemberbe már iszonyú fagyok jöttek, és nagy hó. Körülöttünk nem 
voltak házak, szabadon átjárt rajtunk a jeges szél. A kunyhónk fala 
csupa lyuk volt, rongyokkal meg papírral próbáltuk kitömni a 
hézagokat, de tüzelönk nemigen volt, ha be is tudtunk gyújtani 
valamivel, egy óra alatt ellobogott a tűz, didereghettünk tovább — hát 
egy kínszenvedés volt az életünk. December elején a Virág kilépett a 
munkahelyéről, mer megbeszéltük hogy én is dolgozni fogok, és akkor 
már dolgozzunk egy helyen — el is helyezkedtünk a BVKN-nél, én 
anyagmozgató lettem, a Virág meg betanított munkás, valami műanyag 
dolgokat szereltek össze egy nagy műhelybe, egy csomó lány, én meg 
kiszolgáltam a műhelyt. Most már együtt jártunk be minden reggel — 
végigvacogtuk az éjszakát, szorosan összebújva, 3 órakor csörgött az 
óra, felkeltünk, elgémberedve, csonttá fagyva, a lavórba a mosdóvíz 
persze fenékig befagyva, sokszor egyáltalán nem is tudtunk 
mosakodni, akkor indulás, éhesen, végig a havas gyümölcsösök között, 
még sötétbe, másfél kilóméterre volt a buszmegálló, ott volt egy kis 
szélvédő, az alatt cidriztünk amíg jött a pesti busz — szinte megváltás 
volt, amikor beértünk a munkahelyünkre, mer a műhelybe legalább 
meleg volt. A BVKN-nél három hét után kaptuk meg az első 
pénzünket, akkor tudtunk venni valamennyi hideg élelmet, azt 
elraktároztuk, hűtöszekrény nem kellett, mer egy hűtöszekrénybe 
laktunk, de fözni továbbra se tudtunk, csak a fagyott sajtot rágtuk, 
fagyott kenyérrel — Az a tél, az rettenetes volt, az irgalmatlan volt. 
Hogy ezt ember kibírja — 

A Virágék háza — hatalmas, négyszobás, fűtött ház -tölünk tán tíz 


percre volt, mi odaláttunk. A Virág szülei viszont nem tudták, hogy mi 
hol vagyunk. És amikor már végképp nem bírtuk a nélkülözést, a 
Virág hazament — hát kulcsa volt a házhoz — és óvatosan, hogy 
senkivel ne találkozzon, lopott nekünk tüzelőt. Úgy jött vissza: két 
nájlonzacskóba szén, a harmadikba gyújtós, a negyedikbe meg élelem. 
Ahogy ez előszörre sikerült, persze megpróbálta másodszor is, aztán 
egy idő után már minden másnap, harmadnap hazalopódzott. így már 
kicsit könnyebb lett a helyzetünk, nem fagyoskodtunk már annyira, 
éhezni se kellett annyit — de tartalék tüzelőt így se tudtunk 
felhalmozni, a tél meg csak dühöngött tovább. 

A Virág szülei meg persze kiszúrták, hogy a lányuk hazajár és lopja 
a szenet, kilesték és elkapták. Utóbb tudtam meg, hogy az apja akkor 
meg is ütötte. Az anyja meg felkínálta neki újra a lehetőséget, hogy 
költözzön haza, és akkor ök mindent megbocsájtanak. A Virág azt 
felelte: jó, hazamegy — velem együtt. De erről az öregek hallani se 
akartak. Megpróbálták kiverni az Ibolyából, hogy hol bujkálunk — de a 
Virág nem vallotta be, mer félt hogy rendőrséggel jönnének a 
nyakunkra. Úgyhogy szó szót követett, és az apjáék fogták, bezárták a 
Virágot a házba, nem engedték vissza. 

Vártam, vártam a Virágot, nem jött. December végén korán 
sötétedik, este lett, gyertyát gyújtottam, magamra csavartam a vékony 
kis pokrócunkat, tipegtem-topogtam fel és alá — hol lehet, te jó Isten, 
mi történhetett vele? Lenn a buszmegállónál volt egy kocsma, oda 
jártunk cigarettáér, meg a környék híreit is mindig ott tudtuk meg, 
hová törtek be megin, satöbbi — nem bírtam már türelemmel, lementem 
a kocsmába. Hátha lement az Ibolya is cigiér, vagy ha nincs is ott, 
hátha tud valaki róla! 

Az édesapját találtam a kocsmába. Észrevett ő is rögtön. Intett, 
hogy menjek oda. 

— Ne várd az Ibolyát — azt mondja nekem —, többé nem megy. Be 
van fejezve a dolgotok! 

Alig tudtam kitántorogni a kocsmából, annyira elfogott a 
kétségbeesés. Hát mi ez most? A Virágba én rettenetesen bíztam, 
erősen hittem, hogy ő ilyet nem tesz, hogy szó nélkül hagyjon el! De 
akkor meg: mit csináltak vele?! És mi lesz most velünk?! 

Kibotorkáltam a kocsmaajtón — és ott állt a Virág a lámpa alatt. 

Keresett közbe otthon, nem talált — lejött ő is a kocsmába, hátha ott 


vagyok. Elmondta aztán: bezárták a szobájába, kulcsra, megmondták 
neki, vége a cigánygyereknek, befejeztük — ő meg nekiment az 
ablaknak, kitörte az üveget, kiugrott, átmászott a kerítésen és jött. 

Énutánam kijött a Virág apja is a kocsmából, és látta: ott öleljük 
egymást, sírunk — csak dörzsölte a szemét, hogy jól lát-e. 
Megfordultunk akkor, elindultunk haza a havon — 

RETTENETESEN szerettem azt a kislányt, tiszta szívemből 
szerettem — 

Végig nem árulta el a Virág a szüleinek, hogy tölük tíz percnyire 
bujkálunk — a rendőrök mégis megtaláltak minket. Mer persze hogy 
nem tudtunk rejtve maradni, a környékbeliek észrevették a mozgást és 
feljelentést tettek. Ki is szálltak a rendőrök — emlékszem, alig bírtam a 
Sátánt visszafogni, hogy meg ne egye őket —, és — ez érdekes — nem 
lett semmi. Látták az igazolványunkból, hogy munkahelyünk van, 
dolgozunk, meg az Ibolyát ismerték is a szülei révén, és elmondtuk 
nekik, hogy mi együtt szeretnénk élni, de hát ilyen a helyzetünk — és 
akkor még a rendőrök adtak felvilágosítást, hogy menjünk be a 
földhivatalba, mer lehet hogy ez egy gazdátlan birtok, próbáljuk meg 
kibérelni a tanácson keresztül -és békébe hagytak minket, elmentek! 

Úgyhogy attól kezdve, amikor olyan rettenetesen fáztunk, azt 
csináltuk, hogy összebújtunk a rossz takarónk alatt és tervezgettük a 
jövőnket. Hogy együtt maradunk, tavasszal rendbetesszük a kéglit, 
kibéreljük a tanácstól, kibővítjük, megműveljük a gyümölcsöst is, 
elkerítjük, szépen berendezkedünk, és rendbejövünk — 

De hát ez egy NAGYON kemény tél volt. Kiderült, hogy a pénzünk 
kajára se elég, ilyesmik, hogy kabát, cipő, melegebb takaró már nem 
futja belőle, a tüzelőről nem is beszélve, amióta meg a Virág kitörte 
otthon az ablakot, szenet se tudott már lopni — iszonyú élet volt ez, egy 
döbbenetes helyzet, hajnalba úgy keltünk fel, hogy az átfagyott 
lábunkra alig tudtunk ráállni, és akkor gázolni a térdigérő hóba — 

És eljött az az idő, hogy már én is azt mondtam a Virágnak: menjen 
inkább haza. Hát itt úgyis csak meghalunk! A hidegtől már olyan volt 
a bőrünk mint a reszelő, elkoszosodtunk, mer a higiéniai helyzet is 
szörnyü volt, ami hát egy nönek képtelenség, lefogytunk a 
felismerhetetlenségig, meg a Sátán is olyan volt már mint egy deszka, 
néha bementünk azér dolgozni, de hát csikaró gyomorral azt se lehet - 

— Menjél — mondom a Virágnak —, hát menekülj innen! Nem neked 


való élet ez! Meg akarsz fagyni, éhen akarsz veszni?! Menj haza, 
mentsed az életedet! 

A kocsmába tudtuk meg azt is, hogy a Virág édesapja beteg. Rossz 
volt a szíve neki, és akkor hozzá még ivott is — szóval hát ágynak esett 
és azt mondták hogy elég súlyos állapotba van. És akkor a Virág úgy 
döntött, hogy ő tényleg hazamegy. De csak úgy, hogy minden nap át 
fog jönni hozzám — ehhez ragaszkodott. Tisztára le volt már gyengülve 
— hát jó, akkor hazamegy, de minden este átjön, hoz egy kis tüzelőt, 
ennivalót, könyveket, együtt vagyunk, beszélgetünk, csak éjszakára 
megy vissza. És így is lett, így éltünk akkor hetekig. Vártuk a tavaszt, 
reménykedtünk — 

Így vártam a Virágot egy rettenetesen hideg januári szombat estén 
is — 5 óra körül már ott szokott lenni, de most már 6 is elmúlt, és a 
Virág sehol. Meggyújtottam már a gyertyát, próbáltam olvasni, de 
ideges voltam nagyon — hol lehet? Kimentem a kunyhó elé a Sátánnal, 
indultam volna már eléje — és akkor jött. De — ez kicsit furcsa volt — 
nem a rendes úton, körbe, amerre már le volt járva az ösvény, hanem 
egyenesen toronyiránt, mindenen keresztül, a fülig érő hóba. Ez már 
akkor is feltünt nekem — de nem kérdeztem rá. Gondoltam: biztos 
sietett, fázott nagyon, hamarabb akart ideérni, vagy valami — fő hogy 
itt van. Bejött Virág, lesepergettem róla a havat, lerakta a szatyrokat, 
volt bennük szén, tűzifa, kis lopott sütemény, én egyből begyújtottam, 
tettem fel vizet melegedni, elkezdtem borotválkozni. Kérdezgettem 
közbe az otthoni dolgokról — de alig válaszolt. Csak annyit mondott, 
hogy már megin kicsinálták. És kitette a matrac mellé a papírjait, 
személyijét, mindent — ebből megértettem: nem akar visszamenni már, 
ittmarad. 

— Nekem jöttek megin, jól kikészítettek — azt mondja. Még szappan 
volt az arcomon, de letöröltem, megcsókoltam: 

— Nem fogsz többet visszamenni. Ittmaradsz énvelem. Nem 
engedlek el. 

— Nem is akarok már elmenni — azt mondja —, ittmaradok veled, 
örökre. 

, ÖRÖKRE", így mondta — de nekem akkor ez se tűnt fel. Volt még 
meleg víz, hozzáfogtam mosakodni — a Virág meg azt mondta, ő 
fáradt, ledől. 

— Ott van egy könyv a fás szatyorba — azt mondja —, azt feltétlenül 


olvasd el! Nagyon szép könyv. Lehet hogy elalszom — azt mondja. 
Még megsimogatta a Sátánt, aztán befordult a falnak. — Ülj itt 
mellettem, amíg el nem alszom! 

Odaültem a matrac szélére, megfogtam a hideg kezét 

— de egy perc múlva már aludt. 

Ültem ott egy darabig, megigazítottam rajta a pokrócot 

— aztán felálltam. Tettem-vettem még egy darabig, aztán kivettem a 
szatyorból a könyvet. Az Aranykoporsó volt, Móra Ferenc írta. 
Leraktam a gyertyát a matrac mellé, behúzódtam én is a Virág mellé, 
és elkezdtem olvasni. 

Hajnalig olvastam. Nem végeztem a könyvvel, de jó feléig 
jutottam. 3 vagy 4 óra lehetett, amikor elfújtam a gyertyát, odabújtam 
a Virághoz és elaludtam én is. 

Dél is lehetett már, mikor felébredtem. A csörgőóra megállt az éjjel. 
Láttam: a Virág még ugyanúgy alszik. 

Felkeltem. Volt még egy kis tüzelő a tegnapiból, hozzáfogtam hogy 
begyújtsak. Fáradt, hadd aludjon, gondoltam — de hány óra lehet? 
Párszáz méterre tölünk lakott egy öregasszony, a Virág össze is 
barátkozott vele, átmentem hozzá megkérdezni, mennyi az idő. Egy 
óra elmúlt — hű! Szaladtam vissza a friss havon: 

— Ibolya-Virág, keljél fel! Egy óra elmúlt! Ibolya- Virág! 

Tettem a tűzre, vártam hogy mocorogjon — semmi. Kivittem a 
kutyát, futkározott kicsit a Sátán, megvártam, aztán vissza — hát MÉR 
nem kel már fel a Virág?! Kezdtem már nyugtalan lenni! 

— VIRÁÁG!! Mi van?! — és ráztam. — ÉBREDJ FEL!! És ahogy 
ráztam: kifordult felém. DE tiszta mereven. 

És látom: a száján vércsík. És az arca fehér mint a hó, halott-fehér. 

Hát percekig nem tudtam mozdulni, csak ültem a földön, a 
döbbenettől nem is láttam. Aztán megnéztem a pulzusát — de úgy 
remegett a kezem, hogy alig találtam. Volt pulzusa, vert a szíve. 

Elkezdtem akkor szaladni, a Virágék háza felé. Zárva volt a kapu — 
nekiestem, vertem: 

— Zolti, Zolti! — az Ibolya öccsének. — Zoltíí!! Gyertek, azonnal 
gyertek! 

Ki is jött a Zolti: — Mi van?? 

— Hát — mondom — úgy néz ki, az Ibolya megmérgezte magát, 
azonnal gyere, el kell menni orvosér! Édesanyádnak is szóljál! 


— Most nem lehet — azt mondja —, neki most nem tudok szólni! 

— MÉR nem?! 

— Mer — azt mondja — részeg. 

— Hogyhogy részeg?? 

— Hát — azt mondja —, tegnap, ahogy összebalhéztak az Ibolyával, 
utána ivott, és most — 

Na jó, egye meg a fene, csak menjünk már! Teljesen 
használhatatlan állapotba volt a Virág édesanyja, úgyhogy akkor 
mentünk nélküle. Futva, le az orvosi rendelőhöz, vagy egy kilómétert 
rohantunk. Nem vártuk ki a sort se, berontottam — de alig kaptam 
levegőt, alig tudtam kinyögni hogy mi van. 

— Tejet — azt mondja az orvos —, tejet itassatok vele! Mindjár 
megyek! 

A Zolti rohant haza tejér. Töltöttük, csurgattuk a Virág szájába — de 
a Virág csak hörgött meg nyögött, nem tudta nyelni, meg észhez se 
tért. Fél óra múlva megérkezett az orvos, meg egy asszisztensnő is 
vele — alig tudtak átvergődni a havon. Hoztak inekciókat, összevissza 
szurkálták a Virág testét — semmi. Akkor az asszisztensnő elszaladt 
telefonálni. 

Pestről jött ki a mentő, jó sokat kavargott a gyümölcsösök közt 
amíg odatalált — rengeteg idő eltelt, sötét este volt már. Befutottak a 
Virág szülei is, az édesapja gatyába, hosszú alsóba, ahogy az ágyból 
kikelt, sírtak, jajgattak ott — 

Kérdeztem a mentõsöket, hová viszik a Virágot, mondták hogy a 
Korányiba — elmentek, meg elmentek a szülök is, ottmaradtam 
egyedül. De én nem is tudtam semmit a világról, teljesen megvakultam 

Bementem aztán Pestre, még akkor éjjel bementem -annyit tudtam 
meg, hogy az intenzív osztályon van a Virág, eszméletlenül, 
életveszélyes állapotba. Azt mondták, egyelőre ne is próbálkozzak, 
esetleg majd másnap. Visszamentem Érdre, megpróbáltam meghúzni 
magamat a putrinkba — BORzalmas hideg volt azon az éjszakán, a tűz 
rég kialudt, tüzelőnk nem volt már, tényleg azt hittem, meg fogok 
fagyni, de a szó szoros értelmébe, biztosra vettem hogy nem érem meg 
a reggelt. Ledõltem, a Sátán kutyát odahúztam magamhoz, az ő 
melegével értem meg a pirkadatot. 

Reggel már ott voltam megin a Korányiba. Ugyanaz: eszméletlen, 


életveszélyes állapotba van- Csavarogtam egész nap, ittam mindenféle 
talponállókba, meg nem is tudom mit csináltam, nem is tudom hol 
jártam. Éjszakára megin visszamentem a viskónkba, megin a Sátánnal 
vészeltem át az éjszakát, meggémberedve kapaszkodtam beléje, meg 
néztem a gyertyalángba — aludni nem tudtam. 

Másnap: ugyanaz. Kivártam az orvost, sikerült vele beszélnem. Azt 
mondta: ez a nap lesz a krízis. Ha ezt átvészeli, életbe marad. De 
hozzátette azt is, hogy ép már soha nem lesz a Virág. A gyógyszerek 
már annyira felszívódtak, hogy széjjelrombolták az agysejtjeit — így 
mondta az orvos. Vagy nyomorék lesz, mozgásképtelen, vagy szellemi 
károsodása lesz, de egészséges nem lesz már. Jó Istenem, nem érdekel, 
gondoltam, még AZ SE érdekel, csak NE HALJON MEG, csak 
ÉLJEN! 

Végigkóboroltam azt a napot is, óránként hívtam a kórházat 
valamelyik kocsmából, végigtébláboltam az éjszaka felét is, aztán 
mikor már minden kocsma bezárt, hazahajtott a hideg, az első hajnali 
busszal visszamentem megin Érdre. De alig is éltem már akkor, hát 
harmadik napja se nem ettem, se nem aludtam -— hazaértem, 
végigvágódtam a matracunkon, és elaludtam Elkapott egy mélységes 
mély álom — mintha egy kútba zuhantam volna. A Sátán szinte rajtam 
feküdt, úgy védett a megfagyástól — 

Ez volt a krízis éjszakája, amikor eldőlt, hogy élni fog-e a Virág — 
és ezt az éjszakát én végigaludtam. 

Délután volt már, mikor beállítottam a kórházba. Az intenzív 
osztály orvosát kerestem, mondták hogy várjak, vártam akkor-- 

Vártam jó soká — aztán jött az orvos, és közölte, hogy a Virág 
meghalt. 

Akkor én is meg akartam halni. Úgy éreztem, hogy tovább már 
nincs értelme az életemnek. 

De nem nagyon tudom, hogy miket gondoltam még, mer csak 
mentem az utcán, mint a világtalan. 

Egy idő után eszembe jutott a könyv. Amit a Virág adott. Akkor ő 
már tudta, hogy meg fog halni! Biztos evvel a könyvvel üzent nekem! 
A felét már olvastam, még akkor, ömellette, gyanútlanul, de 
félbehagytam -rohantam vissza Érdre, fogtam a könyvet, az 
Aranykoporsót, elolvastam végig — 

Akkor nem is tudom merre csavarogtam megin, azt se tudom 


mennyi ideig, fogalmam se volt merre járok, felültem mindenféle 
vonatokra, mentem velük amerre vittek, jegy nélkül, minden cél nélkül 
Én NAGYON-NAGYON szerettem a Virágot, RETTENETESEN 

szerettem! Meg ő is így szeretett engem, hát tudom! Az élet, amit 
terveztünk, most semmivé foszlott, Virág pedig nincs többé, nem 
támad már fel — hát ISZONYÚAN szenvedtem. Minek így élni? És 
úgy éreztem, hogy a Virág vár rám, hív engem, számít rá, hogy én is 
utána megyek, , most már ÖRÖKRE veled maradok", így mondta, ez 
volt az utolsó szava — és akkor én is megmérgeztem magamat. A Virág 
holmijába maradtak gyógyszerek, mindenféle altató, azokat cipeltem 
magammal, és egy éjszaka, valami ácsorgó vonaton kuporogva 
bevettem az egészet. 

A Korányiba tértem magamhoz, infúzióztak, körbe az ismerős 
arcok, a Virág orvosai, ápolói — 

Aláírattak aztán egy papírt, hogy nem leszek többet öngyilkos — 
nem érdekelt, aláírtam. Hát most nem mindegy? Nem érdekelt semmi 

Aztán valahogy visszavetődtem Érdre, a házikónkhoz — és 
megtaláltam a Sátánnak a holttestét. Hát ott volt bezárva, egyedül, már 
vagy két hete nem etettem, nem tudtam vele törödni — és meghalt. Aki 
az életemet mentette meg a nagy hidegekbe! És a Virág is hogy 
szerette! 

— hát ezen is rettenetesen elkeseredtem. Nem is tudtam ottmaradni 
tovább, a mi kis otthonunkba, eljöttem, nekimentem megin a világnak 

Hát így történt ez. Azon az estén nyilván megin nekimentek, jól 
kiszekálták, aztán meg bezárták — és akkor ő begyógyszerezett. Mer 
belefáradt már ebbe a kilátástalan harcba, úgy érezhette hogy úgyis 
mindegy — és bevette a gyógyszert. Aztán kiszabadult mégis, sikerült 
neki kitörni, és jött, sietett hozzám, ezért is jött a rövid úton, inkább a 
nagy hóba, mer tudta hogy már kevés az ideje, ő meg még élve akart 
hazaérni, félt hogy elesik és ott hal meg kinn a hómezőn, pedig ő 
énvelem akart lenni, mellettem — és sikerült is hazaérnie, halálosan 
megmérgezve, de ott volt velem — 

HÁT EZT TETTÉK VELE, MEG EZT TETTÉK MIVELÜNK, 
EZT! INKÁBB EZT TETTÉK, MINT HOGY HAGYTÁK VOLNA 


HOGY BOLDOGOK LEGYÜNK! Pedig ha engedik, ha hagytak 
volna minket, nekünk BIZTOS hogy egy boldog életünk lett volna, hát 
ez SZÁZ SZÁZALÉK! De nem: INKÁBB HALJON MEG, 
PUSZTULJON INKÁBB MINDEN! Ez nem gyilkosság?! Ezt 
szabad?! Ezt nem is büntetik?! B ASSZA MEG, B ASSZA MEG, 
BASSZA MEG AZ ISTEN, NEM IS TUDOM HOGY MII, 
MINDENT, AZ EGÉSZ VILÁGOT AMIT TEREMTETT, BASSZA 
MEG!!! 

Én nem beszélek csúnyán, soha nem beszéltem csúnyán, még az 
intézetbe se, valahogy nem szoktam rá a csúnya szóra, nem szokásom 
a káromkodás, nekem az soha nem hiányzik — csak hát — 

A Virág halála után idegosztályra kerültem megin, három vagy 
négy hónapra befektettek. De én valahogy nem is nagyon törekedtem 
rá hogy kikerüljek: jó helyen vagyok ott is. Mer mit csináljak: 
csavarogjak, csövezzek? Minek? Eleget láttam már az életből. 
Rendbejönni úgyse fog már a sorsom, hát akkor meg most mit, 
célozzak meg egy munkásszállást megint? Mer nekem az a maximum! 
Óriási eredmény lenne — csak nekem abszolút semmi kedvem nem volt 
már hozzá. Hogy aztán kezdődjön minden elölről, körbe, körbe, körbe, 
munkásszállás, utca, csavargás, kórház, munkásszállás, csavargás, az 
állandó hülye kis reményekkel — hát nem. 

Így láttam meg a tavaszt, amit annyira vártunk a Virággal, a kórház 
rácsos ablakából néztem, hogyan rügyeznek a fák, hogyan lesz megin 
zöld minden, teli virággal — 

Csak aztán egy idő után kiraktak. Mer dühöngő elmebeteg nem 
vagyok — az ágy meg kevés. 

Én mindigis nagyon visszahúzódó gyerek voltam, nemigen 
barátkoztam a többiekkel, magányosan éltem, igazi barátom nem is 
volt soha. Hajóson, ott még talán volt egy barátom, még az általános 
iskolába — de hát az már messze van, réges-rég elsodródtunk 
egymástól. Honnan is lettek volna barátaim, ha sehol nem tudtam 
megmelegedni, mindenhonnan menni kellett tovább! De most, most 
úgy érzem, hogy van végre valakim: a doktor Faragó Gáspár. 

Körülbelül négy éve találkoztunk először, a VIII. kerületi 
ideggondozóba. Ő nem ott dolgozott, hanem a gyámhatóságnál, csak 
átjött valami hivatalos ügybe, egy konzultációra — én meg éppen ott 
jártam. És az orvosnő bemutatott a doktor Faragónak, valami ilyen 


szöveggel, hogy , most nézze meg ezt a fiút, idejár hozzánk kezelésre, 
három év alatt öt munkásszállóról lépett meg, Gubacsi út, Hámán Kató 
út, Rezső tér, egyebek, rémes helyekről, mer nem bírják az idegei a 
munkásszállót, inkább csövezik, csavarog; én itt gyógyszerrel el tudom 
látni, de tulajdonképpen nem is gyógyszer kellene neki, hanem 
ennivaló, mer már olyan mint egy léc!" Hát ez volt, tényleg: annyira le 
voltam már romolva, hogy dolgozni nem tudtam, pénzem nem volt, 
nem ettem — 

És akkor a doktor Faragó egyből mondta, hogy ő talán tudna 
segíteni, és hogy várjam meg. Megvártam. Előszöris elvitt a lakására, 
és a felesége jól megetetett. Csak bámultak, ahogy ott rávetettem 
magamat a kajára — 

Másnap meg leültetett a hivatalában, kikérdezett, elmeséltette 
velem a történetemet meg az egész magánéletemet, mindent 
feljegyzett rólam, nyitott nekem egy dossziét — aztán elvitt egy helyre, 
az öregek napközi otthonába, és elintézte, hogy attól kezdve minden 
hétköznap délbe odamehetek ebédelni. Meg még az öregasszonyokat 
is végigagitálta, hogy törődjenek kicsit velem, mer így a 
tízparancsolat, meg úgy az anyai szív, meg adott egy névjegyet is, 
hogy tegyem el, ha baj van, keressem fel — hát fantasztikus volt! 

Irtó klassz volt, minden nap fött étel — óriási dolog volt ez nekem! 
A konyhasók is marha rendesek voltak, sokszor még csomagoltak is 
hideg kaját, hogy legyen estére is — olyan volt az egész, mint egy 
csodálatos álom! Jártam is oda aztán, több mint fél évig, szorgalmasan 
ebédelgettem — csak aztán új igazgató lett, új személyzetet hozott a 
konyhára is — 

A doktor Faragót meg nem kerestem — hülye voltam. A címét is 
elhagytam valahol — úgyhogy teljesen eltűnt a Faragó Gáspár a 
szemem elől, majdnem két évre. Aztán 85-be, amikor belekeveredtem 
egy lakás-ügybe és nagyon megijedtem, eszembe jutott a doktor 
Faragó, és elmentem a munkahelyére. Már nem ott dolgozott akkorra, 
de megadták az új címét. Elmentem oda is — nem volt benn. Mondták 
hogy egy értekezletre ment, nem biztos hogy visszajön, de azér 
próbáljam megvárni. Vártam jó sokáig, amíg csak be nem zárták a 
hivatalt, vártam rá — nem jött. De közbe ott az előszobába írtam neki 
egy levelet. És azt otthagytam egyik munkatársánál. 

,, Tisztelt Doktor Faragó úr! Nagyon szépen kérem, hogy ne tessék 


haragudni amiért megzavarom, Rostás Kálmán vagyok, a Faragó úr 
foglalkozott már az ügyemmel, a szociálpolitikai osztályon aktát is 
vezetett rólam, ismén az egészségi állapotomat, életemet és a rendkívül 
kedvezőtlen szociális helyzetemet. Az utolsó találkozásunk óta ügyem 
olyan fordulatot nyert, aminek következtében életem további 
kimenetele az ön segítsége nélkül már teljesen reménytelenné válna és 
végső tragédiával fenyegetne. Egész életemben nem volt állandó 
lakásom, ami az igazolványomba be van vezetve, az csak fiktív cím, 
mert amikor betöltöttem a 18. életévemet és megszűnt az állami 
gondozásom, beírták anyám címét, ahol valójában soha nem laktam és 
nem is lakhattam mert anyámék nem engedték. Anyámmal és 
testvéreimmel soha nem sikerült családi kapcsolatot és lakhatási 
helyzetet kialakítanom, és nem is akartam visszasüllyedni oda ahonnan 
a születésemkor elindultam, mert a család nem egy tagja bűnöző, 
többszörösen visszaeső börtönviselt. Azóta anyámék el is költöztek, a 
házat lebontották, de ez a hatóságokat nem érdekli, az én 
igazolványomban még mindig ugyanez a cím szerepel. Ilyen módon 
munkásszállásra kényszerültem. Nagyon sok munkásszálláson laktam 
már és elmondhatom, hogy belefáradtam és az ottani életet nem 
kívánom senkinek se. 1978 óta vagyok idegbeteg-gondozói kezelés 
alatt, és azóta nem telt el egyetlen év sem, hogy ne feküdtem volna 
hónapokat különböző kórházakban és ne lettem volna tartós 
betegállományban. Amikor a sikertelen házasságom után a fiamtól is 
el kellett szakadnom, az idegi állapotom tovább romlott és ettől kezdve 
már inkább csak utcákon, tereken és pályaudvarokon éjszakáztam, 
évekig. Sokat szenvedtem az egyedülléttől, az otthontalanságtól, a 
sehová és senkihez nem tartozástól, igen gyakran az éhezéstől is. 
Semmi esélyem nem volt rá, hogy valaha is igazi állandó lakásom 
legyen, mert senkitöl nem kapok, ha meg magam próbálnék építeni, 
ahhoz legalább 20 év kellene, 50, 55 éves koromra talán lehetne egy 
szobám, de eröm és nyugalmam nincsen már ekkora munkához. 
Hontalan vagyok a hazámban, ahol születtem, amelynek állampolgára 
lennék. Sokszor elgondolkoztam már azon, hogy mit is keresek én 
ebben az országban? Milyen élet, milyen jövő vár itt rám? Az utóbbi 
időkben egyre gyakrabban jut az eszembe, hogy kérnem kellene a 
kivándorlásom engedélyezését, vagy ha nem kapom meg azt se, búcsút 
mondok az életnek. 


Tisztelt Faragó úr, ön jól tudja, hogy a megoldatlan 
lakáshelyzetemnek mekkora része volt a betegségem kialakulásában is, 
és mennyire oka minden kétségbeejtő nyomorúságomnak is. Ezért 
kérem, olvassa végig ezt a levelemet, mert talán az életem függ az ön 
hozzállásától! Ez év augusztus 29-én feltörtem egy lakatlan lakást a 
XIII. kerület Bánfa utca 14. alagsor 3. szám alatt. Utána a Tanács 
félreértése vagy gondatlansága folytán sikerült még aznap be is 
jelentkeznem állandóra. Ez a lakás egy 3x4 méteres szobából és egy 
másfélszer másfél méteres előszobából áll. Nagyon szeretném 
megtartani, nagyon fontos lenne, hogy ne dobjanak ki belöle. 
Szeretnék most a Faragó úrtól tanácsot kérni, hogy mit tehetnék, és 
szeretném a segítségét is kérni. Minden reményem magában van, 
hiszen ön tudja, mit jelentene nekem ez a lehetőség, és én nagyon 
bízom a Faragó úr jóindulatában. Ha nem sikerülne a segítsége és 
elkergetnének, valószínűleg nem fogom túlélni. Pedig ha sikerülne 
megmaradnom itt, akkor lehet hogy rendbejönne az életem! Borzasztó 
idegállapotban vagyok, rettegek hogy jönnek a rendőrök és elûznek. 
Napközben nem is merek itthon lenni. Nehezíti a helyzetemet, hogy a 
bejelentkezésem miatt nem tudok az ideggondozóba se menni, meg kell 
várni, amíg átküldik a kartonomat a XIII. kerületbe, csak azután 
járhatok kezelésre. Ha nem venné tolakodásnak, megint megkeresném 
Faragó urat a jövő héten is, hétfön vagy szerdán, vagy ha a Faragó úr 
lenne olyan szíves engem keresni, késő este és éjjel a fenti címen 
mindig megtalálna. Remélem, nem lesz még késő. Tisztelettel Rostás 
Kálmán. Budapest 1985. szeptember 4." 

Másnap este kopogtak a Bártfa utcába a lakásom ajtaján — ami hát 
akkor még nem volt a lakásom, mer csak úgy feltörtem és ott voltam 
benne — kinyitottam az ajtót, és nem a rendőrök voltak, hanem a doktor 
Faragó Gáspár. 

Akkor már két éve ismertük egymást — de én még mindig nem 
mertem visszategezni a doktor Faragót. Pedig mondta, hogy tegezzem 
én is — de hát most mire fel? A lakás-cirkusz idején viszont nagyon 
sokat találkoztunk, néha naponta többször is, mer a Faragó komolyan 
beszállt és foglalkozott az ügyemmel — és hát igazi jóba lettünk. És én 
úgy érzem, hogy ő tényleg a barátom. Habár ez egy eléggé egyoldalú 
dolog, mer a Faragó segít nekem — hát még nem volt olyan 
problémám, amibe ne segített volna, de AZONNAL! -, én viszont mit 


tudok neki segíteni? Legfeljebb annyit, hogy egyszer megkért: 
vigyázzak egy napig a gyerekeire, mer kanyarós volt a két srác, a 
felesége el volt utazva, neki meg egy csomó sürgős szaladoznivalója 
volt — hát ennyit segítettem én is öneki, legalább mégis valamit. De 
nagyon szeretem azt az embert, BORzasztó szeretem! 

Meg talán még egy embert mondhatok, akit így a barátomnak 
érzek: egy újságírót, a Gács Ferit. Akit a Faragó hozott el hozzám, és 
aki aztán két cikket is írt rólam az újságjába, amikor a lakás-zůrjeim 
voltak. Tulajdonképpen nekik kettőjüknek köszönhetem, hogy 
megkaptam ezt a lakást. , Méltányosságból" kiutalták végül, annak 
ellenére hogy önhatalmúlag feltörtem — nade addig, a tizenvalahány év 
alatt énnekem sose volt olyan, hogy , méltányosság"! Úgyhogy, 
mondom, a Faragó, meg a Feri, ez az a két ember, akiknek én a 
legtöbbet köszönhetem az életembe — és ezer mondom, hogy ök a 
BARÁTAIM. 

Ez az egész úgy volt, hogy hallottam én ezt másoktól, hogy van 
ilyen: feltörnek egy üres lakást, beleköltöznek — és néha előfordul, 
hogy sikerül is a dolog. Akkoriba is csöveztem, és már rettenetesen 
elegem volt a dologból, a kétségbeesés szélén álltam, hát már 30 éves 
vagyok, és még mindig nincs egy helyem, ahová lehajthatom a 
fejemet, és semmi reményem a jövőre — hát érdemes így élni, hogy 
csöves leszek, rongyos csavargó, amíg csak fel nem fordulok valahol? 
Én ezt nem várom ki! Még ezt az egyet megpróbálom, aztán — 

És hónapokig tartó keresgéléssel sikerült is kilesnem egy lakást, 
amibe nem lakott senki, de már régóta, mer a lakat is teljesen rá volt 
rozsdásodva — és akkor szereztem egy vésőt, és lefeszítettem a 
lakatpántot. Nem minden lelki tusa nélkül, de feltörtem. És bementem. 

És benne maradtam. Fantasztikus szerencsém volt: találtam a 
lakásba egy heverőt is, egy piros ágybetétet, azon végigfeküdtem — és 
hát vártam. 

Meg rettegtem. Hogy jönnek a rendőrök és kirángatnak innen is. 
Hát végeredménybe ez nem az ÉN lakásom! Igaz hogy SENKIÉ, de 
hát — — 

Egyik nap telt a másik után, és nem jött senki. A szomszédok se 
szóltak semmit, és — csodák csodája -a rendőrséget se hívták ki, igaz 
hogy azon az alagsori részen jóformán valamennyi szomszédom 
majdnem ugyanolyan nyomorult senkiházi volt, mint én — 


Na ekkor volt, hogy felkerestem a Faragó Gazsit, és amikor nem 
találtam, rémületembe írtam neki azt a levelet. 

Eltelt aztán két egész hónap, és nem molesztált senki — két hónap 
után aztán kijöttek a tanácstól, hogy hát mi ez itt, hogy kerültem én 
ide, és behívtak, hogy számoljak be mindenrõl. Bementem, és 
előadtam nekik, ki vagyok, milyen rettenetes a helyzetem, meg minden 
— végighallgatták, de elég jól látszott: nem érdekli öket hogy én hogy 
vagyok. És egy hét után kijött a végzés, pecsétes papíron, hogy 
haladéktalanul hagyjam el a lakást, mer másképp karhatalommal 
fognak kiköltöztetni. 

De akkor már a Faragóék akcióba voltak. Elðször is írt a Feri egy 
gyönyörű cikket rólam. Amibe RETtenetesen megdicsérte a kerületi 
tanácselnököt. Hogy így, úgy, amúgy, ő még ilyen klassz tanácselnököt 
életébe nem látott, mer hogy otthont nyújtott egy elesettnek, nekem 
adta ezt a lakást, ami pedig egy példátlan dolog, amivel így most végre 
megoldódott egy veszendð sors — ami persze egy sóder volt, mer a 
tanácselnöknek ESZE ÁGÁBA se jutott, hogy nekemadja ezt a lakást! 
És ezt a Feri is pontosan tudta! 

Megjelent a cikk, és akkor persze a lakásosztályról rögtön futottak a 
tanácselnökhöz — hát ezt csak úgy elképzelem, mer én nem voltam ott, 
de nyilván így történhetett —, mondták neki, hogy , főnök, de hát erről 
SZÓ SINCS, NEM kapta meg a lakást az a csavargó! Ki fogjuk 
költöztetni!" A tanácselnök meg nyilván leintette őket, hogy , kuss, 
egyszer írtak rólam valami szépet, hát akkor ezt most nem fogjuk 
meghazudtolni!?"? — és kikûdött nekem egy új papírt, hogy 
méltányossági okokból kiutalja nekem a lakást. 

Persze a lakásosztály dühös volt, amér nem neki lett igaza, úgyhogy 
akkor mégegyszer megpróbáltak keresztbe tenni. Ugyanis a 
tanácselnök elírta a számot: én az alagsor 3-ba voltam, ő meg az 
alagsor 2-t utalta ki nekem! Amibe pedig lakott valaki! Errefel a 
lakásosztály kiküdött egy újabb papírt, hogy micsoda disznóság, én 
jogtalanul tartózkodom az alagsor 3-ba, mer az nem az enyém, azonnal 
költözzek ki, mer máskülönben — megin! — karhatalommal fognak 
kirakni, satöbbi. 

Erre jött a Gács Feri második cikke. Az volt a címe, hogy 
Számháború. És az volt benne, hogy ez egy játék a számokkal, hogy az 
egésznek semmi értelme, hogy neki, a Ferinek volna egy ötlete: 


cseréljék ki az ajtón a számokat, az olcsóbb is lenne, mint kazalszám 
gyártani az aktákat. És akkor erre — hát ez már tényleg kész csoda! — a 
tanács megváltoztatta a kiutalást, átírták a számokat, és én 
háborítatlanul maradhattam a 3-ba — 

De hogy én közbe mennyi izgalmon mentem át, hány álmatlan 
éjszakán — 

Én itt végig , lakásról" beszélek — mer hát nekem ez az: LAKÁS. 
De közbe persze az az igazság, hogy egy lerobbant pincelyukról van 
szó, egy betonpadlós, penészes valamiről, aminek az ablaka olyan 
magasan van, hogy ki se lehet nézni rajta — hát szenespince volt ez 
valamikor, úgyhogy mondjuk a szükséglakás fogalmának felelne meg 
talán, annál semmiképp nem több — nade hát nekem az ÉLETET 
jelenti! Nekem ez az elmondhatatlan boldogság! 

Mellettem, a 2 szám alatt egy öregasszony lakott, már 44 óta, mer 
akkor bombázták ki a lakásából — na az még szörnyűbb odú volt, mint 
az enyém. Kisebb is, teljesen nedves, büdös, a néni a negyven év alatt 
egyszer se meszelte, rohadt le a fal, minden. Aztán tavaly meghalt az 
öreg néni, és ottmaradt ez a lakrész is üresen. És akkor a Faragó írt a 
nevembe egy kérvényt a tanácshoz, hogy ezt a szomszédos kis 
barlangot ne új lakónak utalják ki, hanem adják nekem, hogy 
csinálhassak magamnak egy konyhát. És meg is kaptam. Egyelőre 
csak szóba, mer papírom még most sincsen róla, ugyanis építészeti 
tervet kellett volna beadnom műszaki rajzokkal, hogy hogyan akarom 
végrehajtani az átalakítást — de hát nekem ilyesmire pénzem nincsen, 
úgyhogy fogtam, megcsináltam magamnak a konyhát is úgy ahogy 
tudtam. Ez is törvénytelen volt, én belátom — de mi mást tehettem 
volna? 

Volt közbe egy ilyen is, hogy a Faragó valami gyámügyi 
konferencián tartott egy előadást, és ott bemutatta az én esetemet is, 
meg felolvasta a levelemet amit neki írtam — ez jó volt: az egyik 
szakember a hozzászólásába azt mondta, hogy hát , azér ebbe a levélbe 
benne van a cigány rafinéria 157, meg hogy különben is , azt a levelet 
nyilvánvalóan nem is az a csöves gyerek írta” — persze nem tudták, 
hogy én is ott ülök a hátulsó sorba- Aztán a Faragó megmondta, hogy 
de bizony én írtam a levelet, mer az előszobájába írtam, meg különben 
is ő füzetszámra őrzi az én írásaimat és azokból is tudja, hogy ez az én 
stílusom. A végén meg odahívott előre, bemutatott engem is a 


közönségnek. 

Meg elcipelt a Faragó a tévébe is, mer ott is tartott egy előadást, és 
akkor bemutatott a tévé-adásba is, mint jellemző esetet - 

ennek lett is egy érdekes következménye. A szomszéd házba 
nagyba megy valami építkezés, egy csomó melós dolgozik rajta — 
persze minden nap ott megyek el előttük, látásból ismernek már. És 
akkor másnap meg is szólítottak: 

— Figyelj — azt mondja az egyik —, nem téged láttalak tegnap a 
tévébe? 

— Lehet — mondom -, mer szerepeltem benne! 

És akkor ezek a köművesek meg festők meg burkolók eljöttek 
hétvégén és frankón megcsinálták nekem a konyhát. Áttörték a falat, 
tettek bele egy használt ajtót, vakoltak, meszeltek, minden — jellemző, 
hogy hat réteg meszet kellett felrakni, hogy valahogy kinézzen! De 
gyönyörűen rendbehozták — és csak úgy, barátságból! Nagyon jó 
haverság alakult ki aztán ebből, máig is átjárnak hozzám ezek a 
srácok, beszélgetünk, megkínálom öket kávéval — szóval, vannak azér 
még emberek! 

Meg még az is volt, hogy a tévéműsor után egyszeresek beállított a 
nővérem. Aki itt lakik Pesten, Zuglóba, egy gyönyörű házba, mer 
nagyon jól áll, hát kereskedő, meg a férje is az, majdnem hogy 
milliomosok! Találkoztunk mi már, még Szolnokon, meg egyszer már 
itt Pesten is felkerestem, kértem hogy segítsen, adjon legalább kölcsön 
— de akkor nem jutottam vele semmire. Hát ez van. Amikor csöveztem, 
éheztem, fáztam, meg amikor reszketve vártam, hogy mikor jönnek a 
rendőrök hogy elzavarjanak a kis lakásomból, ez is mindig olyan 
fájdalmas volt nekem: hogy annyi gazdag cigány van Pesten! Hogy 
egyik-másik szinte hercegi palotába lakik! És SOHA tölük én egy 
FILLÉR segítséget nem kaphatok! — De most azér eljött a növérem. 
Mer látott ő is a tévébe. És hozott nekem egy használt paplant. Na 
körülbelül ennyit kaptam én a családomtól. Meg a cigányságtól ennyit 
kaptam. Szóval így vagyok én cigány. 

Most különben az van, hogy az ideggondozó javaslatára meg lett 
állapítva a keresőképesség-csökkenésem, és ennek alapján rendszeres 
tanácsi segélybe részesülök, minden hónapba 2350 forint segélyt 
kapok és ebből élek. Csak hát ez se egy megoldás, egyáltalán nem 
megoldás 


Mer tény és való, hogy én beteg voltam. Állandó betegállomány, 
rendszeres ideggondozói kezelés, egy csomó kórház, minden — mer 
kibuktam. De nem azér, mintha elmebeteg volnék! Mer nem vagyok 
elmebeteg! Hanem a körülmények: az otthontalanság, a nincstelenség, 
a társtalanság, a kilátástalanság, a válásom, a Virág halála — ezek a 
dolgok kegyetlenül megviseltek és elvesztettem a lábam alól a talajt! 
De most már, hogy a helyzetem egy kicsikét rendeződött, ez sincs már. 
Amióta lakásom van, gyógyszert nem szedek egyáltalán, az 
ideggondozót hanyagolom, mer nincs rá szükségem, állok a lábamon, 
a közérzetem is megfelelő — és nem érzem már betegnek magam! 

Ugye, 32 éves vagyok, fiatal lennék még, lehetne reményem rá, 
hogy tényleg sínre kerüljön az életem -csak nem tudom, hogyan. Mer 
most megin jön egy csavar. Fél évvel ezelőtt a tanács elindította a 
segély folyósítását — csak közbe azt mondta: , ha már így van, hogy 
keresőképtelen, mer betegy ELMEBETEG, akkor tessék: menjen el 
felülvizsgálatra, százalékolják le, és kapjon inkább nyugdíjat!" 

Úgyhogy most be kell mennem majd a Mező Imre útra, ahol 
megvizsgálnak az igazságügyi elmeszakértők, és mondanak majd 
valamit. Lehet hogy azt mondják: „a papírjai szerint tényleg beteg 
VOLT, de most már nem az, mer meggyógyult — úgyhogy mehet 
dolgozni”. És akkor elveszik ezt a rendszeres segélyt is, és valószínű 
kezdődik minden elölről. De az is lehet, hogy azt mondják: , valóban 
beteg, hát igen: elmebeteg" — és akkor kapok esetleg egy valamekkora 
nyugdíjat, viszont rámszáll a gyámhatóság, és mint elmebeteget 
gondnokság alá helyeznek. Akkor pedig vége minden reményemnek. 
Ha rámsütik az elmebaj bélyegét, akkor nekem többé már nincs ilyen, 
hogy normális, nyugodt családi élet, feleség, gyerekek, nincs az hogy 
önállóan berendezhetném az életemet — hát ha például születne egy 
gyerekem, amit borzasztóan szeretnék: elvennék tölem! Szabályosan: 
ELVENNÉK - hát egy elmebetegtől?! És akkor megint-csak nem lesz 
egy olyan lány, aki velem maradjon — mer melyik nő nem akar 
családot, gyereket? Szóval: megint a magány — 

Volna ugyebár egy nagyon jó szakmám, az ív- és lánghegesztés, 
amivel elég rendesen tudnék keresni — csak hát nem látok rá semmi 
reményt, hogy ezt a lehetőséget mégegyszer ki is használhassam. Mer 
ha most tegyük fel mint hegesztő keresnék havonta 4000 forintot, ami 
énnekem nem lenne egy rossz pénz, abból kézhez kapnék KÉTEZRET, 


tehát háromszázötvennel kevesebbet mint a mostani segélyem. Mer az 
a helyzet, hogy a hosszú évek alatt a kifizetetlen gyerektartásból 
összegyűlt valami 37 vagy 38 ezer forint tartozásom — ha én most 
elhelyezkednék dolgozni, akkor a keresetemnek az ötven százalékát 
azonnal elkezdenék vonni erre az adósságra. Ha valaki keresőképtelen, 
táppénzen van vagy kórházba, akkor nem köteles fizetni a 
gyerektartást, kérvényt adhat be, és akkor a bíróság felmenti a fizetés 
alól — csakhogy én ilyen kérvényt soha nem írtam, mer nem is tudtam 
hogy ez a szabály! Úgyhogy én beteg voltam meg nincstelen — de 
közbe is csak gyúlt, csak gyűlt az adósságom. Most meg itt állok: 
agyonnyom ez a 38 ezer forint, megakadályozza hogy előre lépjek. 
Mer a keresetem maradékából, a feléből persze hogy nem tudnék 
megélni! Úgyhogy most nem merem letenni a munkakönyvemet sehol! 

És akkor itt van még egy óriási probléma: a fiam. Aki most már 7 
éves elmúlt — és én négy éve nem is láttam! Hát összesen ha öt 
alkalommal láthattam csak, mióta a világon van! Mer NEM 
ENGEDIK hogy lássam! Anyósom még azt is mondta, hogy megveret, 
ha mégegyszer odaszemtelenkedek! És én NAGYON szeretném már 
látni a fiamat, és nincs is nagyobb vágyam, mint hogy rendeződjön 
övele is a kapcsolatom — és SEMMIT nem tehetek. Hát sokszor már az 
utcán próbáltam meglesni a gyerekemet — jaaj — És számtalanszor 
voltam már benn a gyámhatóságnál, hogy oldják meg nekem valahogy 
ezt a kérdést — hiába. Mer az a válasz, hogy nem fizetem a 
gyerektartást, ezer nincs láthatás se. Nem fizetem, ez igaz, mer nincs 
miből fizessem — nade hát felmentést nem kaptam én a gyerektartás 
alól, hát ADÓS vagyok vele! És ðk mégse tartoznak megmutatni 
nekem a gyerekemet? Hát nem egy fából vaskarika ez? Azt írja a 
gyámhatóság: , gyermekét soha nem nevelte, jóformán nem is ismeri, 
vele a kapcsolatot soha nem tartotta" — hát hogy tartanám a 
kapcsolatot, ha erőszakkal elûznek töle?! 

Én már azt is felvetettem, hogy hozza el a gyereket két 
gyámhatósági hivatalos ember, legalább így mutassák meg nekem a 
fiamat, utána visszavihetik — nem lehet. 

Nem lehet, mer közbe anyósom is bejár a gyámhatóságra, ott fűti 
öket örökké: 

— ENNEK?! Hát ez BOLOND! Ennek persze hogy nem engedjük 
még látni se a gyereket! 


Kértem már, hogy vegyék jegyzőkönyvbe: én ragaszkodom a 
láthatáshoz, KÖVETELEM a láthatást — 

— Ejnye de indulatos! — azt mondja a kartársnő. 

— Csókolom, hát hogyne lennék indulatos — mondom -, hát ki ne 
lenne indulatos egy ilyen helyzetbe?! Hát hogy lehet, hogy énnekem 
csak kötelességem van a gyerekemmel kapcsolatosan, de jogom 
egyáltalán nincs?! Van az anyósomnak papírja arról, hogy én bolond 
vagyok? Nincsen, mer nem létezik sehol ilyen papír! Nekem viszont 
van olyan papírom, hogy 38 ezer forint gyerektartással tartozom nekik! 
Hát hogy van ez?! A maga gyerekét ugye elvihetném a Vidám Parkba, 
ideadná egy délutánra hogy foglalkozzak vele, ahogy a doktor Faragó 
is rám meri bízni a gyerekeit, mer miért ne, jól megvannak velem, 
szeretnek, és a doktor Faragó tudja hogy nem eszem meg öket — csak 
pont a magamét nem kaphatom meg egy fél órára?! Nem akarom én öt 
véglegesen magamhoz venni, hiszen amíg nem rendeződik az életem, 
addig nem is tudnék mihez kezdeni vele; de hogy annyit se képesek 
biztosítani nekem, hogy csak LÁTHASSAM legalább, hát ez ez ez — — 

Nem tudom mi lesz majd. Meglátjuk, mit hoz ki az elmeszakértő. 
Mer ha most rámsütik, hogy elmebeteg vagyok, akkor a fiamat is 
fújhatom, akkor anyósom nyert! De talán majd a Faragó tud segíteni 
megin, hát nagyon remélem! Jaj, nem is merem beleélni magam ebbe 
az egész láthatási cirkuszba, mer megin csak kikészülök tőle — 

Mindegy. Mer most már legalább van egy lakásom. Ami tényleg 
nagy dolog. A padlót még mostanig se tudtam megcsináltatni, de azér 
úgy lassan már alakul, szépül az egész, berendezkedtem, székek 
vannak, le lehet ülni, az asztalon terítő, hamutartó, virágváza, még 
képek is vannak a falon — 

A képeket a Gács Feritől kaptam. Amikor a cikket írta rólam, 
kihozott egyszer magával egy fotóriportert is, aztán az csinált rólam 
egy rakás fényképet. Legközelebb meg is mutatta öket a Feri — nagyon 
jók lettek! 

— Jaj de jó — mondom -, énrólam úgyse csináltak még soha 
fényképet! 

Amitől meg a Feri borult ki. Hogy ez hogy LÉTEZIK, a huszadik 
század végén — 

— Pedig — mondom - ez a helyzet, ez így van: énrólam ezek az első 
fényképek! Na nem akarok hazudni — mondom —, mer a személyi 


igazolványomba azér van egy fénykép — — 

És akkor a Feri kinagyíttatott kettöt azokból a képekből, nekemadta, 
én meg bekereteztettem őket, kitettem, mégis hogy lássam: ilyen 
voltam — 

Talán majd egyszer még meg tudom csináltatni a parkettát is — 

Én a könyveket mindig nagyon szerettem, már általános iskolás 
koromba is rengeteget olvastam, és jó könyveket is. És máig sokat 
olvasok — persze csövezni könyvek nélkül szokott az ember, de például 
a kórházakba mindig jól kihasználtam az időt, ettem a könyveket. Van 
egy pár kedvenc könyvem, azokat többször is elolvastam, , Meztelenek 
és holtak", , Most és mindörökké", ilyesmik, meg persze az 
Aranykoporsó — de a legdöbbenetesebb könyv nekem a , Száll a 
kakukk fészkére" volt, az határtalanul megrázott. Először moziba 
láttam, még a Virággal, aztán a Virág megszerezte nekem a könyvet is, 
nem is tudom hányszor olvastam el — 

Nyilván a könyvek hatása volt, hogy már úgy 12 éves korom körül 
elhatároztam: én is írni fogok. Általános hetedikbe, amikor már kezd 
szóba kerülni a pályaválasztás kérdése, az osztályfönökünk elkezdte 
kérdezgetni körbe az osztályt, hogy ki mi szeretne lenni, vasutas, 
fodrász, rendőr, sofőr, ilyeneket mondtak a gyerekek — én is 
sorrakerültem, és azt mondtam: én író akarok lenni. 

— Áá — azt mondta a Martonos tanár úr, és legyintett egyet —, ülj le 
Rostás — 

De engem nem zavatt ez se, utána is megmaradt bennem ez a vágy, 
hogy nekem írni kell. És írtam is, elég sokat, egy csomó füzetet 
teleírtam már, a Faragó Gáspárnál vannak, öt kértem meg hogy őrizze 
öket. Nem naplók ezek, hanem csak emlékek, élmények, amit a 
csövezésbe, a kórházakba, a munkásszállásokon láttam, hallottam. De 
én annyira bele tudok merülni az írásba, hogy sokszor észre se veszem, 
már reggel van! Engem ez valahogy nem is fáraszt! Gondoltam már 
arra is, hogy esetleg megpróbálnék írni újságokba — de hát nem, korai 
lenne még. Majd, egyszer! 

Olvastam egy pár olyan könyvet is, amit cigány írók írtak, Lakatos 
Menyhért, Osztojkán Béla, meg olvastam a Bari Károlynak a verseit 
is, azok eléggé tetszettek, csak valahogy — szóval engemet a dolgoknak 
ez a cigány vonatkozású része nem nagyon érdekel. Mer úgy érzem, 
hogy nekem nem a cigányok a sorstársaim, hanem általába a 


kitaszítottak. Úgyhogy őróluk akarok én írni, nemcsak a cigányokról. 

Ugye, a szüleim cigányok, én is cigánynak születtem, az eredetemet 
illetően cigány vagyok. Csakhogy már csecsemõðkoromtól kezdve 
szinte állandóan csakis magyar környezetbe éltem! A magyar kultúra, 
a magyar életmód, a magyar szokások ugyanúgy belémivódtak, mint 
akármelyik magyarba! És itt az én problémám: hogy magyarnak 
neveltek, magyar lennék — de közbe mindenki cigánynak mond. Mer 
annak születtem. És ezer aztán most már Önmagam előtt is cigány 
vagyok! Pedig ez nem jelent SEMMIT! Na hát ez itt a konfliktus. 

Amikor megismerkedek egy lánnyal, aki magyar, nem cigány, 
akkor ez az egész nem gond. Legalábbis a szemtől szembe kapcsolatba 
— hát tudom jól: voltak magyar lányok az életembe, és nem lett ebből 
soha semmi bajunk egymással! Csak amikor aztán bekapcsolódnak a 
játékba a szülők is — na akkor jön a csavar — 

Meg a másik: amikor egy rendör előtt állok — — 

Régebben sokszor megfordult a fejemben, hogy el kéne innen 
menni. Mér legyek itt, hát tulajdonképpen semmi az égvilágon nem 
köt engem ide! Nem mindegy akkor, hogy hol vagyok? Rokonaim, 
barátaim nincsenek, társam se volt nagyon-nagyon sokáig, semmi 
esélyem nem volt rá, hogy valaha is családom legyen, belebetegedtem 
már a gyötrelmekbe, semmilyen munkára nem voltam már alkalmas — 
mi másra gondolhattam volna, mint hogy elrepüljek innen, akárhová! 
El is mentem volna, biztos hogy elmentem volna — ha lett volna hozzá 
még energiám. 

Most már azér kicsikét másképp vagyok ezzel. Mostanáig se múltak 
el bennem EGÉSZEN ezek a gondolatok, de azér már ritkábban törnek 
rám. A mostani helyzetem se rózsás — mégis, amióta van ez a kis 
lakás-félém, egy búvóhely, ahol meghúzódhatok, meg föként amióta 
ott érzek magam mellett egy másik embert, aki hozzám tartozik, egy 
másik élő testet, ami melegít a takaró alatt, amióta picikét újra 
felébredt bennem a remény, hogy hátha élhetek majd mégis emberi 
életet — 

Még a Virág halála utáni évbe — én nem is tudom, hogy sikerült ez, 
hiszen jó ideig azt hittem, soha többé nem fogok már nyúlni se más 
nőhöz! — valahogy mégis összetalálkoztam a Böbével. De hát nem lett 
abból se semmi. Csak annyi volt az egész, hogy próbálkoztam, 
háthogyha esetleg valami kisülne — Két hónapig ha jártunk, talán 


háromig, de — hogy mondjam — szóval a Böbe közbe is árulta magát. 
Ebből élt, na — hát egyik így, másik úgy, valamiből élni kell! Nem 
titkolta ő ezt énelőttem, egy szóval se, rendes volt ő — csak hát azér — 
Igaz hogy vonzódott hozzám, a maga módján még szeretett is — csak 
közbe teljesen rá volt már állva az arabokra. Hát ez volt az ő élete, a 
Blaha Lujza tér, meg az Astoria! Úgyhogy ha meglátott egy arabot 
vagy négert, akkor énrajtam már keresztülnézett — hát ez az igazság! 

Szóval én láttam hogy mi van, és megértettem, hogy miránk semmi 
jó nem vár, felmértem a realitásokat — és megbeszéltük, hogy 
befejezzük, különválunk. Ennyi volt ez csak. De ettől függetlenül: 
nagyon rendes volt a Böbe, ezt a cipőt is ő vette nekem, meg egy 
pulóvert, meg dzsekit, mindent — 

Meg még volt akkor egy szerelem is, bejött az is — pedig én tényleg 
azt hittem, többé már soha szerelmes nem tudok lenni! És akkor, lám, 
alig másfél évre a Virág után — Igazi szerelem volt, FANtasztikusan 
szerettem azt a lányt! ÁLOMszép lány volt, egy babaarcú, szöke 
tündér, de valami GYÖNYÖRŰ! Én még olyan szép nöt életembe nem 
láttam! Hajnalkának hívták, csepeli lány volt, ott is ismertem meg, 
Csepelen, egy virrasztáson -valaki elvitt egy halottvirrasztásra, csupa 
idegen közé, hülye helyzet volt, a halottat se ismertem, sose láttam, de 
a többieket se, csak ültem, halgattam. És akkor egyszercsak belép ez a 
tünemény, ez a CSODA, leül ő is, pont velem szembe — és én attól 
kezdve nem bírtam levenni róla a szememet! 

Aztán jött egy szabályos krimi: nyomozás, üldözés, megtudtam hol 
lakik, kijátszottam a szüleit, testvéreit, éjszakákon át dideregtem a 
kapujuk előtt, kilestem, kivártam a lányt — aztán két hét után 
megszöktünk, amúgy cigányosan. Bele a semmibe. 

Hát, ennek se volt semmi értelme — — Mihez tudtunk volna kezdeni? 
Hat napig voltunk együtt — 

Én HALÁLOSAN szerettem azt a lányt! És akkor hat nap után 
kiderült: a sógorával van viszonya. A saját sógorának a szeretője! 
Szült is már egy gyereket a sógorától, csak nem tudja senki, kié a 
gyerek! 

Hát DÖBbenetes volt a kijózanodás! Megint azt hittem hogy nem 
bírom ki, bele fogok bolondulni! Megin meg akartam halni, öngyilkos 
akartam lenni — 

Most már örülök, hogy nem lett ebből se semmi. Legalább 


megtanultam: a szépség nem minden. Ha nincs benne tartalom, semmit 
nem ér. Ahogy ez kiderült, ÉRINTENI se tudtam többé a Hajnalt! 
Nem érdekelt tovább. Találkoztunk még egyszer, ő keresett, mondta 
hogy folytassuk — megmondtam neki: én a Bözsit nem cserélem fel 
őrá. 

Mer akkor már megvolt a Bözsi. 

Nehéz ügy ez. Ugye, engem eddig még majdnem minden lány 
elhagyott. Nemcsak az egészségem, az idegeim miatt, hanem — hát 
nekem nincsen semmim. Hát milyen élet, és milyen jövő vár egy 
lányra énmellettem? A legtöbb azt mondta, már három nap után: 

— Mii?! Kétezer forintból akarsz élni? Normális vagy te?! Hát MIT 
akarsz a kétezer forintoddal?! Egy hét alatt megesszük! Utána meg 
majd három hétig koplaljunk?! — és szépen lelépett mind. Még jó, ha 
kaptam egy búcsúpuszit! 

Ha meg mégis találtam valakit, akinek kellettem, aki kitartott volna 
mellettem, abból is csak tragédia lett — 

No, szóval a Bözsi. Őt úgy ismertem meg, hogy épp elfogyott a 
cigarettám, este volt, a trafik bezárt már, úgyhogy beszaladtam az 
Arany Borjúba, hogy vegyek egy csomag cigit. Ő meg ott ült a 
barátnőivel. És valahogy úgy megtetszett a Bözsi. Leültem akkor én is 
a szomszéd asztalhoz, és elkezdtünk szemezni. Láttam, hogy a 
barátnői beszélgetnek, ő meg csak hallgat, de gondoltam, jobban 
érdeklem én — eszembe se volt, hogy süketnéma, hogy nem tud 
beszélni — 

Ez most volt, öt hónapja. Cigány lány, ő is cigány. Habár túl sok 
köze őneki sincs a cigányokhoz — annyi van csak, hogy az anyja 
minden hónapba szépen elszedi tőle a pénzt, a segélyt, amit mint 
rokkant kap a tanácstól. Jó, mondjuk ha abból a kétezerből minden 
hónapba egy ezrest odaadna a Bözsi az anyjának, amér neveli a 
gyerekét, hát megértem — de hogy MINDET elveszik?! Mer az a pénz 
odamegy postán az anyjáékhoz, és akkor abból a Bözsi SEMMIT nem 
lát! Na mindegy — 

Namost, hát ez egy olyan dolog, hogy — hát a Bözsi abból él, hogy 
lenyúlja a palikat. Leginkább ott, az Arany Borjúba. Vagy máshol. 
Szóval: kilesi a pénztárcát, fogja, eltünteti. Hát ez van! 

Mondhatnám most erre, hogy akik oda járnak, pénzzel a zsebükbe, 
azok már úgyis játszanak a sorsukkal, ök azt az összeget már úgyis 


rászánták arra az estére, vagy a piára, vagy egy nőre! Mondhatnám ezt 
is — de nem mondom. Mer tudom hogy ez csak egy kifogás lenne. És 
nem mondom, mer ez az egész nekem RETTENETES szenvedést 
okoz, hát van hogy egész éjszaka nem tudok aludni töle, csak fekszem, 
izzadok — hát ez egy erkölcsi kérdés! Most nemcsak az, hogy a törvény 
tiltja — hanem hát valakinek a zsebéből kiemelni, hát ez borzasztó! 
Amennyivel nekünk több lesz, annyival annak a másiknak kevesebb — 
nem kell hozzá nagy ész, hogy ezt felfogjam! Például elgondolom, 
hogy tegyük fel a Faragó Gazsi zsebéből emeli ki azt a pénztárcát, 
vagy a Gács Feri zsebéből, vagy mondjuk éppen az egyik szobafestő 
srác zsebéből, aki énnekem itt megcsinálta a lakásomat, ingyen, 
szeretetből, és akkor most a Bözsi odamegy hozzá a kocsmába, és — 
nem, hát ezt még elképzelni is egy iszonyat! 

A másik meg, hogy — hát ez úgyse egy megoldás. Mer ebbe előbb- 
utóbb úgyis le fog bukni a Bözsi — ez egy hazárdjáték, hát persze hogy 
csak a lebukás lehet a vége ennek! És akkor attól, akit szeretek, el kell 
szakadni. Mer akkor következik a börtön. Én a börtöntől ÚGY 
rettegek, hogy a veríték kiver! Soha nem próbáltam még, inkább csak 
sejtéseim vannak róla, meg láttam egyszer egy filmet, az volt a címe 
hogy Bebukottak, a tököli börtönről szólt, a Faragó vitt el a vetítésére 
— de én utána napokig szabályosan reszkettem! Ha belegondolok, hogy 
ez vár a Bözsire— De hát ő sajnos ezt nem tudja felfogni, nem érti, 
hogy a társadalom persze hogy védekezik, és elég drákóian — ő 
egyszerűen csak szenvedni fog, csak annyit fog érteni az egészből, 
hogy őt most bántják. És sajnos azt hiszem én is csak ezt fogom 
felfogni! 

Ugye, én ezt nem csinálom. Mer nem is TUDOM csinálni. Nem is 
próbáltam még, mer előszöris bot kezem van. Másodszor meg hát a 
neveltetés — szóval NEM, én nem akarok elzülleni, meg én erre 
erkölcsileg is KÉPTELEN lennék! — Na jó, de közbe meg nemegyszer 
az van, hogy elmegyek én is ővele. Csak hogy ott legyek mellette, 
vigyázzak rá kicsit — hülyeség, mer mit tudok rá vigyázni? De hát az se 
megy, hogy otthon üljek, várjam, hogy na ugyan hazajön-e, vagy pedig 
— Szóval néha elmegyek én is a Bözsivel, ott várok rá a közelbe, 
úgyhogy azér lássam is öt, hogy ha ne adj Isten valami incidens 
következne be, akkor mégis azt az ittas krapekot próbáljam kicsikét 
elterelni tőle, vagy mittudomén, fogalmam sincs, mer eddig még hála 


Istennek nem volt semmi se, vagy hogy legalább csak LÁSSAM, 
TUDJAM, hogy a Bözsinek nincs baja! Ott lézengek körülötte — és 
akkor úgy elgondolom, hogy hogyan is lesz ez? Hogy egyszer majd 
végignézhetem, ahogy elkapják, rendőrök jönnek, bilincset raknak a 
kezére, elviszik, hogy Isten tudja mit csináljanak vele — én meg majd 
ezt is szépen végiglesem, bénán, tehetetlenül? Úristen — 

NEKEM gond ez, mer őneki nem annyira. Neki ez egy megszokott 
dolog, ő ezt olyan természetesnek veszi: nincs pénz, enni kell, hát 
akkor gyerünk! — ez az igazság. És én akkor mit mondhatok rá? Itt van 
egy szerencsétlen nyomorék, aki segélyből él, éINE, ha legalább az 
eljutna a kezébe, egy analfabéta, aki még beszélni se tud, de még a 
jelbeszédre se tanították meg abba a rohadt intézetbe 

— hát mit tudna egy ilyen csinálni? Személyi igazolványa van neki, 
de munkakönyve, munkaviszonya valószínű soha nem volt, meg nem 
is lesz — hát ki fogja felvenni dolgozni, micsoda munkára?! Mi más 
van öneki, mint hogy elmegy újítani, elveszi a másét, hogy éhen ne 
vesszen?! Mit mondjak, tulajdonképpen a Böbe meg öközötte annyi a 
különbség, hogy a Böbe adott is valamit azér a pénzén a testét — a 
Bözsi meg erre nem hajlandó. Hanem ő csak nyúl. De hát arra viszont 
KÉNYTELEN! Hogyan tudjam én őt elítélni ezer?! 

Amikor meg közbe szeretem is. Mer ő is egy ember! Meg amér ő is 
szeret engem. És szeretném elvenni feleségül — ez is szerepel a 
terveinkbe, hogy megesküszünk. Én ezt nagyon szeretném! Mondtam 
is már neki, mutattam, hogy gyűrűt akarok húzni az ujjára — értette, 
nevetett, örült neki ő is. Meg egyszer majd szeretném megnézetni 
orvossal, háthogyha lehetne javítani rajta valamit 

— hát a kicsi is rengeteget számítana! És nyilván nem nézettek még 
meg rendesen soha! — Meg hát persze ez is: hogy szeretném hogyha 
abbahagyná ezt az egészet. NAGYON szeretném leszoktatni öt erről. 
És ha ez sikerülne, azt hiszem, minden nagyon szépen menne 
miközöttünk. Mondjuk az anyagiakat nézve nem valami derűsek a 
kilátásaink, de hát azér csak meglennénk valahogy. Nem lehetek biztos 
a jövőbe — de hát reménykedek. Abba, hogy ő már végre megmarad 
nekem. 

Most már azér annyi van, hogy ő is borzasztóan szégyelli ezt. 
Szóval már úgy elbizonytalanodott. Úgyhogy azér amióta együtt 
vagyunk, már nem olyan sűrün megy ő. Van úgy hogy egy hétig nem 


megy, van úgy hogy két hetet is kihagy — mer hát ez egy lelki vívódás, 
egy küzdelem a bűntudattal! És most már őneki is az. — Csak aztán 
eljön az a nap, amikor végleg kifutottunk mindenből — mint például 
jelen pillanatban, hogy 16-a van, de már nincsen egy fillérünk se. Most 
holnap még elmegyünk a Bözsi anyjához, háthogyha adna két-három 
százast — nade voltunk nála már vagy tízszer, és soha semmit nem 
adott! Pedig ha nem ad, holnap este következik megint az Arany 
Borjú. Mer VALAMI kell! Úgyhogy akkor megint: egy pénztárca, 
párszáz forinttal, esetleg egy-két ezressel — hát ez már nem tölünk 
függ, hanem attól a pénztárcától. ÉN BORZASZTÓAN szeretném ha 
nem mennénk! RETTENETESEN szeretném! Viszont hát----A 
lakbérünk nem sok, csak 70 forint, 

viszont villannyal világítunk, villannyal főzünk, néha még fűtünk is 
villannyal, úgyhogy a villanyszámlánk felmegy olyan 5-600-ra is, 
most utoljára meg kihoztak egy 1100 forintos számlát, el se tudom 
képzelni hogy hogyan lett ennyi, de mit csináljak, nincs mese, fizetni 
kell — és MIBŐL? Persze hogy csak abból, hogy a Bözsi elmegy és 
újít. Vagy ott van a téli tüzelő, tavaly nagy nehezen sikerült a tanácstól 
kikérvényezni ezer forintot szénre — de hát ezer forint, egy egész téli 
tüzelőre, mi az? Úgyhogy már a tavalyi tél végén is úgy lett tüzelőnk, 
hogy a Bözsi ment, és — — Hát mi lett volna velünk enélkül?? Jézus 
Mária, hogy is lesz ez az egész tovább — 


UTÓIRAT 


„Mindnyájan voltaképpen abban vizsgázunk, hogy milyen fiatalokat tudunk 
magunk után nevelni.... Tehát ha igaz, hogy az ifjúság cinikus, vagy durva, vagy ideál 
híján van, akkor ez azt jelenti, hogy mi vagyunk ideál híján, mert nem tudunk neki 
adni." 

Illyés Gyula 


— Áttekintve az elkészült portrékat, magam is megriadtam. Nem 
gondolod — kérdezem barátomat, „doktor Faragót", Bognár 
Szabolcsot —, hogy az intézetis és intézetből szabadult gyerekek 
irreálisan sötét képet rajzolnak az állami intézetek viszonyairól? 

— Nem gondolom - válaszolja a gyámügyi jogász. — Tudod, van egy 
idősebb barátom, aki 1975-ig aktív  gyermekvédelmis, nagy 
szaktekintély volt a fővárosban. 75-ben nyírták ki. És tudod miért? 
Mert egy nyilvános fórumon azt találta kifejteni, hogy a fővárosi 
ifjúsági nevelőotthonok a fővárosi gyermekvédelem disznóólai. Azóta 
ő rokkantnyugdíjas, ám a helyzet nem sokat változott. Több mint tíz 
éve vagyok közvetlenül a terepen, és gyakran tapasztalom az intézetis 
gyerekeknél, hogy az emlékezés szinte megszépíti a múltat, 
visszanézve nemegyszer „jó balhévá" szelídülnek a legszörnyűbb 
történetek is — mint a katonaemlékekben: évek múltával minden kap 
valamicske pozitív felhangot. Ez is egy önvédelmi mechanizmus 
része: ez a csomag csak így cipelhető. Sokszor meg azért maradnak ki 
a beszámolókból épp a legdrasztikusabb mozzanatok, mert hiszen 
evidencia, hogy az intézetben ez a , rend". Például hogy az intézeti 
, nevelő" homoerotikus kapcsolatra kényszeríti a kiskamasz 
növendékét — csak a harmadik vagy negyedik beszélgetésünk során 
kottyantja el az erről szóló személyes emlékét. Nem azért, mintha 
szégyellné! Hanem mert agyoncsépelt téma, az intézetben szinte 
mindenki átmegy ezen, szóra sem érdemes! — Legtöbb intézetünkről 
nem lehet elég rosszat mondani. 

— Te ismered a hálózatot; mondd, van jól működö intézetünk? 

— Van. Néhány nagyon ritka kivétel. Csak annyi, hogy kiáltó 
kontrasztot adjon a sötét átlaghoz, és csak arra jó, hogy kiderüljön: ha 
egy kis láncszem valóban normálisan és humanizáltán működik ebben 
a verkliben, az személytől függő, véletlen, speciális eset— CSODA. 


Mert az átlag: merő rémálom. Nézzük csak az intézetek 
kontraszelektált nevelőgárdáját! Gyakori eset, hogy egy pedagógust a 
harmadik vagy negyedik fegyelmi után kirúgnak a civil iskolából, 
majd magasabb fizetéssel elhelyezkedik egy nevelőotthonban — mert 
ebben a tökéletesen tönkrement helyzetben olyan nagy a hiány, hogy 
oda még ő is jó! És igen jellemzően kádertemetővé vált az állami 
gyermekotthon: föleg a keményebb, zárt és félzárt intézetekben a 
gárda zömét alkoholizmus és egyebek okából kiszuperált 
katonatisztek, meg 56 után leszerelt ávósok teszik. A végső selejt, 
olyan emberek, akiket már a honvédség meg a BM sem tud használni 
— de ide azért jók lesznek, hiszen „van némi affinitásuk" ehhez a 
munkához, „rokon terület! Miféle mintát képesek nyújtani a 
neveltjeiknek ezek az emberek, akik enyhén szólva maguk is nevelésre 
szorulnának? 

De ezen túl is: alapjában rossz az egész szisztéma. „Totális 
intézményrendszer" ez, mint a kaszárnyák, elmeosztályok és börtönök, 
öntörvényű műtársadalom teremtődik a falaik között, olyan szubvilág, 
amelynek nincs tényleges érintkezése a normális külvilággal, ahol a 
növendékeket nem is próbálják arra képesíteni, hogy majd a civil 
világban mozogni és létezni tudjanak. Csak egy apró példa: a legtöbb 
intézetis gyerek 18 éves korában nem tud még telefonálni sem! Mert 
nem is volt telefon a környezetében, de ha volt, vagy nem engedték a 
közelébe, vagy nem is volt kinek telefonáljon! És ez jelképes is: az 
állami gondozott nincs képesítve A KOMMUNIKÁCIÓRA! Úgy nő 
fel ebben a  parancsuralmi rendszerben, hogy tökéletesen 
kiszolgáltatott — és ami ugyanilyen nagy baj: egyben KISZOLGÁLT 
is; a zokniját nem képes maga kimosni, kenyeret vágni sem tanulhatott 
meg, mert 18 éves koráig egyfolytában a , közkonyháról" élt, mindig 
szeletelve kapta a kenyeret! 

1950-ben 70 nevelőotthonunk működött — óriási szükség volt rájuk, 
hiszen a háború eredményeként tele volt az ország gazdátlan 
gyerekekkel. 45-ben az állami neveltek 95 százaléka , lelenc", árva 
vagy félárva, és csak a törpe kisebbség, 5 százalék jött lepusztult, 
szétesett, a végsőkig elszegényedett családokból. Mára ez az arány 
szépen a visszájára fordult. A mostani 32 000 állami gondozottból 500 
az árva, további 3000 a félárva — a többinek apja-anyja van, még sincs 
lehetősége normális módon családban nevelkedni. És közben az 


otthonok száma a kétszeresére nött: 115 nevelőotthonnál tartunk már! 
Parkinson törvényei szerint dagasztotta a hálózat önmagát az egekig! 
És tele vagyunk mamutintézményekkel, gyermekVÁROSAINK 
vannak már — mert ugye a sztálinista logika szerint , minél nagyobb, 
annál jobb”. Ezekben a gyárakban aztán tényleg megszünt már a 
nevelés: a gyerek többé nem alanya, csak tárgya a pedagógiai iparnak, 
munkadarab a futószalagon, mint egy vízcsap vagy egy kipufogó, itt 
már nem kérdés, hogy a , nevelő" egyébként alkalmas lenne-e morális 
tartalmak közvetítésére, hiszen már tényleg csak a napi robotját végzi, 
8 órában, három műszakban. 

Vannak persze szemre kellemes otthonaink is. Csendes, tiszta, 
nyugodt légkörű, kicsiny intézetek. Főleg vidéken. És föként 
csecsemőknek, meg az óvodás korosztálynak. Ezekben , devianciát" a 
szó kategorikus értelmében persze nem találunk még, napfény, 
virágillat és madárdal lengi be a szobákat — és mégis: a hospitalizációs 
ártalmak már itt elkezdődnek. A hetven gyerekre jutó egy szál dadus 
óránként végigmegy a hálótermen, és a hetven kis csókát átfordítja a 
jobb oldaláról a bal oldalára. Egy óra múlva meg vissza, a bal oldaláról 
a jobb oldalára. Mert személyre szóló törðdésre itt sem jut idő, 
személyre szabott szeretet senkitől nem telik. Küllemre lelkesítőén 
szép és vonzó az egész — miközben MÁR ITT érlelődik az a 
személyiség, amely majd néhány év múlva nagy valószínűséggel — 
mert TÖRVÉNYSZERŰEN! — valamilyen deviancia irányában fog 
tájékozódni. 

Nagyon, nagyon ritka, hogy valamelyik intézmény élére komoly, 
koncepciózus szakember kerül — de akkor sem biztos, hogy az illető 
képes a maga ízlése és céljai jegyében alakítani a megörökölt 
nevelőgárdát. Az egyik budapesti intézmény vezetését a csodával 
határos módon megkapta egy mély hivatástudattal megáldott és 
nagyon stramm, megszállott pedagógus — három teljes esztendejébe 
telt, hogy megszabaduljon a rendőragyú kollégáktól. Az elődei idején 
a kerület egyenruhás rendőreinek szabad bejárásuk volt az intézetbe — 
három év kemény erőfeszítése kellett az intézmény teljes 
rendőrtelenítéséhez. Most már csak konkrét és nyomós okkal léphet 
rendőr a nevelőotthonba — azóta viszont ez az igazgató a szakma 
, deviáns" figurája, és a különféle fð- és alhatóságok ott packáznak 
vele, ahol csak tudnak, minden lehető módon keresztbe tesznek neki. 


Félő, hogy hosszabb távon nem is lesz tartható a helyzete. Szóval, 
persze, igen, vannak kivételek, fehér hollók, néhány fanatikus 
megszállott — akik előbb-utóbb beleőrülnek a meccs tökéletes 
kilátástalanságába. 

Pedig milyen egyszerű lenne az egész! A ránk bízottak valódi 
érdekében tevékenykedni, ahelyett hogy kifelé és , felfelé" akarjuk 
MUTATNI az intézmény. , szabályszerű" működését — mindössze 
ennyi! Ezzel szöges ellentétben egy teljességgel értelmetlen 
presztízsszemlélet mozgatja a dolgokat, a lehető legrosszabb irányban. 
Ha a gyerek egy levélkényi babért hoz, akkor ugye „a mi kölykünk" — 
és akkor megjutalmazza magát az intézmény vezetése. Ha viszont 
, rossz" a gyerek, akkor „lám-lám, nem fog rajta a nevelés!”, és 
büntetésből továbblökik a lejtön, átpasszolják egy gorombább 
intézetbe, hogy , megtisztítsák" töle a terepet — az aktuális problémát 
látszólagosan megszüntetik, miközben a gyerek problémáit csak 
áttelepítik és halmozzák, és az ilyen sors aztán már csak mint a 
pingponglabda pattog lefelé a lejtön, gyakran egészen a börtönig. 

Legalább stabilan folyamatos otthont nyújtana a növendékének az 
intézet, ha rossz is, de lenne legalább megszokható, belakható annak a 
szerencsétlen gyereknek! De nem, még ezt sem — mert az intézeteink 
, specializálódtak", terület, életkor, nem, meg még egy sor szempont 
szerint, olyan útvesztövé bokrosodva, amelyben aztán Odüsszeusz 
módjára megállás nélkül bolyonghat a gyerek: legkevesebb ötször, 
hatszor is lakóhelyet vált a nagykorúságáig — nehogy véletlenül egy 
minimális kis gyökérszálat is ereszthessen valahol! Hát ha ennek az 
örült — vagy egyszerűen csak gonosz? — szisztémának a pedagógiai 
értelmét valaki meg tudja magyarázni nekem, annak tényleg fizetek 
egy pofa sört! Ezekben az intézményekben jóformán minden évjárat 
évente , ballag", mert az évzáró után szétspriccel a társaság az ország 
minden tája felé -aminek a személyiség alakulása szempontjából 
mérhetetlenül károsak a következményei! 

Ez a játék nélkülöz minden koncepciót! Mindössze a rend látszatát 
próbáljuk kelteni, és azt is minden egyes főnök maximum a saját 
nyugdíjaztatásáig tervezi, tökéletes rövidlátással és 
nemtörödömséggel! Világos, hogy ez a békaperspektíva nem képes 
átfogni egy gyerek felnövekedésének a 18 évét sem — magyarul: senkit 
sem érdekel, hogy mi is lesz majd azzal a gyerekkel, mi LEHET belőle 


ilyen viszonyok közepette, a lényeg csak annyi, hogy ÉN elhitessem 
magamról, hogy szép vagyok! 

— Sokan mondják, hogy az intézett gyereknevelés csödje manapság 
világjelenség. 

— Ne hidd el, ez hazugság: NEM világjelenség ez a csöd! Nemrég 
Nyugat-Németországban látogattam meg egy sor testvérintézményt — 
és az ottani kollégák egyszerűen nem tudták felfogni a mi gondjainkat, 
náluk annyira más az egész! Röviden: az ottani bentlakásos intézetek 
növendékei és volt növendékei körében semmivel sem magasabbak a 
bűnözési mutatók, mint amilyeneket a családban nevelkedett fiatalok 
körében mérnek! Miért is lennének magasabbak? Hát ök nem bűnözök 
tenyésztésére szerződtek! 

A gyermekvédelmi szakma alapigazsága, hogy a társadalmi 
devianciákkal szembeni pedagógiai és mindenféle más akció a 
MEGELŐZÉSBEN a legesélyesebb, leghatékonyabb. Nos, a mi egész 
rendszerünk a megelőzés HELYETT működik. Mi a gyerekkori 
devianciákat ügyesen , becsatornázzuk" az állami intézeti rendszerbe, 
hogy ezzel kvázi kivonjuk a civil forgalomból a rosszul működő 
családok nehezen kezelhető gyerekeit — szóval szépen szönyeg alá 
seperjük a problémákat. Hogy aztán ezek a problémák a felnövekvő és 
kirajzó fiatalokkal újra csak kibújnak a szönyeg alól, hatalmasra 
növekedve, az már kit érdekel? Odáig MÁR SENKINEK sem terjed a 
figyelme! És mindeközben TÍZSZER annyit költünk a már komoly 
bajokban vergődő gyerekek és fiatalok egyre eredménytelenebb 
kezelésére, mint hogyha időben invesztáltunk volna a gondok 
megelőzésébe! Egy svéd kolléga szavai csengenek a fülemben, 
valahogy így mondta: , Tudja, mi nem vagyunk olyan gazdagok, hogy 
az energiáinkat ne a megelőzésre koncentráljuk; inkább a 
starthelyzeteknél nyúlunk a zsebünkbe, de akkor viszont mélyen, 
nehogy majd öt, tíz, tizenöt év múlva térjenek vissza a gondok, 
börtön- és kórházköltségek formájában, tízszeres nagyságrendben!” — 
Ennyit a nemzetközi összehasonlításról. 

— Talán nem szerencsés, hogy csak az állami gyermekintézetek 
gondjairól beszélünk. — hiszen a ,, veszélyeztetett fiatalok" köre nyilván 
lényegesen tágabb, mint az állami gondozottaké, beleértve az 
intézetből már kikerülteket is. 

— Így van: a probléma egésze bonyolultabb. Csakhogy mi 


megrögzött szokásaink szerint a fiatalkorúak problémájának lehetőleg 
az egészét az intézetekbe kanalizáljuk! Mert ez az a magas köfallal 
kerített rejtekhely, ahol elrejthetjük ezt a gondot a finnyás külvilág 
megbotránkozásra hajlamos szemei elől. így válik aztán az intézet az 
egész kérdéskör fókuszpontjává. 

Ez az elrejtési stratégia különben már csak azért is tragikus 
kimenetelű hazárdjáték, mivel így — valamiféle eszelős , férőhely"7- 
logika alapján — egy kosárba lapátoljuk a társadalomból önhibájukon 
kívül KIESETT gyerekeket, és a , problematikus", a civil világból 
KIEMELT gyerekeket. Hogy a személyes magatartási zavarok vagy 
devianciák okából odalökött, néha már majdnem kész bűnözöfiókák 
hadd fertözzék csak a még intakt anyagot is! Hadd váljon az egész 
intézményhálózat, úgy ahogy van, a bűnözés melegágyává, a 
büntetésvégrehajtás előszobájává! 

— Nem vitatom az igazadat — mégis aggaszt a dolgok ilyen 
megfogalmazása. — a kimondjuk, hogy az államilag szervezett 
,, gyermekvédelmi" rendszernek ilyen komoly és szerves köze van a 
rohamosan terebélyesedő bűnözéshez, akaratlanul is kialakítunk a 
közvéleményben egy olyanfajta hamis általánosítást, mely szerint 
,, intézetis — bűnöző", és ezzel még csak tovább rontjuk az intézetből 
jött fiatalok éneikül is ijesztő helyzetét: stigmatizáljuk öket a 
társadalom szemében. 

— Nézd: egyértelmű, hogy nálunk ma egy gyerek számára az állami 
intézetbe kerülés KOMOLYAN növeli annak az esélyét, hogy 
aszociális, söt antiszociális  felnötté, netán bűnözővé váljon. 
Természetesen anélkül, hogy erre születésénél fogva predesztinálva 
lenne — mert ezt szögezzük le, de keményen: mesebeszéd, hogy 
bármely kisgyermek , genetikusan predesztinálva" lenne a devianciára 
vagy a bűnözésre! Nem, kizárólag a szocializációs folyamat — a 
normális szocializáció hiánya — terelheti erre az útra! Amely hiányt az 
állami intézetben igen nagy eséllyel elszenvedi a gyerek. A 
stigmatizáció pedig természetesen máris létezik. Nem mi csináljuk, 
amikor nevükön nevezzük a tényeket, a magyar társadalom már régtől 
fogva pecsétet nyom az intézetis gyerekek homlokára. Undorító 
szemforgatás ez, a felelősséghárítás egyik igen ronda módszere: 
belelökjük őket a kátyúba — kényelemből, mert kamaszkorukban az 
átlagosnál több gond volt velük, vagy már újszülött-ártatlanul, mert 


képtelenek voltunk a neveltetésükhöz a normális családi fészkeket 
biztosítani —, beletaszítjuk öket a fülig érő sárba, aztán utána ujjal 
mutogatunk rájuk: sárosak! Még akkor is, ha valami isteni csoda 
folytán egyik-másik tisztán mászik ki a szarból — mert ugye a többi 
bemocskolódott, akkor pedig emberi számítás szerint ennek is 
mocskosnak kell lenni! Ilyen gonoszul működik ez. 

A legsötétebb kiszolgáltatottságban és a szó legszerencsétlenebb 
értelmében kiszolgaltán töltik el az első 18 évüket — de ha kevesebbet, 
ha csak kettőt vagy hármat, már az is meghatározóan elég! —, 
semmilyen pozitív modellhez és szocializációhoz nem jutnak — aztán a 
tizennyolcadik születésnapjukon egyetlen nyisszantással vége szakad 
az egésznek: „tessék, mától felnött vagy, nagykorú, ,önjogú", állj meg 
most már a magad lábán!” És akkor mit tesz isten: a szerencsétlen nem 
tud megállni a lábán. Mert szellemileg és szociálisan nem volt módja 
felnöni: infantilis, retardált! És hozzá még: ösztönösen is nagyon 
pontosan tudja, hogy valójában semmit nem kapott ettől a 
, gyermekvédelmi" rendszertől, AZ ÁLLAMTÓL, hogy nemcsak 
továbbfejleszthető, halmozható értékei nincsenek, de még jártányi 
útravalója sem, hogy mind materiális, mind erkölcsi értelemben 
tökéletesen üres a keze — és akkor a kisemmizettségnek ez a gyötrő 
életérzése határozza meg minden mozdulatát. Plusz még: azonnal 
szembetalálja magát a stigmatizació tényével is — hát lehet ebből az 
irgalmatlan gubancból kikeveredni?! Egyszer becsukódtak a kalickába, 
mint a zűrös családjuk fekete bárányai, vagy még annál is 
ártatlanabbul, csecsemőként, aztán 18 évesen éppoly hirtelen 
kikerülnek belőle, immáron mint társadalmunk fekete bárányai, semmi 
másra, csak a bûnre képesítve. 

Persze hogy nem BIZTOS, hogy bűnöző válik belőlük — mert 
valójában a skála továbbra is a bűnözőtől a bűntelenig terjed. Az 
esélyük viszont ettől teljesen függetlenül is közel zéró. Különben sem 
egyszerűen a szó szűk értelmében vett , bűnözés" itt a gond, a 
probléma ennél sokkal szélesebb: az a kérdés, hogy képesek lesznek-e 
önerőből, UTÓLAG adaptálódni, lesz-e belőlük valaha is épkézláb 
társadalmi lény. És általában nem lesz. Puhábbak vagy keményebbek, 
karaktere válogatja, passzívabbak vagy vitálisak, egyre megy, mert 18 
éves korukra az életfilozófiájuk már stabilan adott: már „a nem számít 
se számít", már „a szar is le van szarva?" — ez viszont BIZTOS, ez 


tényleg a kilencvenkilenc százalékukra érvényes. Mert ez törvény: az 
adott előzményekből csak ez következhet. Ott ül velem szemben, 
húszéves, de már tökéletesen kiürült és kiégett, torz vagy semmilyen 
ideálokkal, hogy csak riadtan nézem, és kétségbeesetten erőlködöm, 
hogy rokonszenvet, megértést tudjak érezni iránta, mert egyre csak a 
kritikus ellenérzések törnek elő belőlem — és akkor ahogy meséli 
nekem az életét, és kiönti elém azt az élményanyagot, amely a rövidke 
élete során összegyült a tarisznyájában, egy óra után azt kell 
mondanom: stop, megálljunk, nem ér a nevem; hát világos, hogy nem 
rajta múlt! Ez a gyerek SEMMIT nem kapott — a semmiből persze 
hogy nem tudott SEMMIT sem formálni! És akkor ide jön Illyés 
Gyula mondata, miszerint a saját felelősségünkkel nézünk itt szembe, 
és nem egyébbel! 

De azért, mondom, a skála eléggé széles, mert mindezzel együtt a 
bűntől a bűntelenségig terjed. Az egyik póluson a teljes amoralitás, 
azok a karakterek, akiknek az életében még a betyárbecsület sem 
működik, nyomorékok, megalázottak,  megnyomorítottak, akik 
semmiféle normát nem vallanak és nem élnek — ha csak VALAMIHEZ 
is tartanák magukat, ami mondjuk a nagy társadalom nézőpontjából 
vitatható és problematikus lenne, talán abból is ki lehetne már indulni! 
De nem, itt egyszerűen a nihil tátong! Például a modelljeid közül a 
szép Éva, akinek a sorsa körül már sok-sok éve bábáskodom, minden 
kézzelfogható eredmény nélkül, mert ő csak egyetlen dolgot tanult 
meg az eddigi életéből — jó, nemcsak az intézetben, mert neki komoly 
előtanulmányai voltak már előzőleg otthon is —: hogy csakis a 
farkastörvények érvényesek a világban, tehát azok szerint KELL élni. 
Mert aki gyenge, az elpusztul. Hogy a szomszédomat sürgősen pofán 
kell vágnom, de még a kenyeres társamat is, mert ha késlekedem, 
három perc múlva ő vág pofon engem. Éva nem ismeri az irodalmi 
toposzt, mely szerint az ember vagy üllő, vagy kalapács, de azért az 
ösztöneivel pontosan felfogta, és a maga részéről úgy döntött, hogy ő 
bizony kalapács lesz, és egyfolytában csak arra vigyáz, nehogy 
véletlenül egy pillanatra is üllő legyen — ezzel telik az élete. Elvadult 
lélek! Szegény. Engem valószínűleg csak azért nem lop meg és azért 
nem veret meg sem a fiúival, sem a zsarukkal, mert tíz éve segítem 
már, mindenfajta viszonosság nélkül. 

És a másik póluson meg Kálmán. Aki az én szememben szinte 


szent ember, igazi nemes kristály. Megtérítette az élettársát is, tényleg 
leszoktatta a zsebelésről, és most együtt számolgatják a fillérjeiket, 
próbálják beosztani a semmit, nehogy éhen vesszenek — miközben a 
kerületi lakásosztály változatlanul tovább táncol a Kálmán fején, mert 
nincs fontosabb dolga. A tanács pedig megtagadta az igazolást a 
Kálmán rendszeres szociális segélyéről, mert hogy ök „nem szoktak" 
kiadni ilyen papírt — úgyhogy Kálmán most emiatt nem iratkozhat be a 
körzeti könyvtárba, hiába csak 1 forint lenne a tagdíj, de igazolt 
keresete nem lévén nem tudná garantálni, hogy ha egy kölcsönkönyvet 
elveszít, meg tudja téríteni az értékét. Össze akartak házasodni a 
Bözsivel, a napilap, amelynek Kálmán régi ügyfele, állta volna a 
szerény lagzi költségét — de aztán váratlan technikai nehézségek 
merültek fel: hogy mondjon igent a süketnéma lány? A tanács 
felszólította Kálmánt: gondoskodjon süketnématolmácsról, itt és itt 
találja, ennyi és ennyi a tarifája — talán még ki is tudták volna nyögni 
az összeget, csakhogy Bözsit sehol nem tanították meg a szabályos 
süketnéma  jelbeszédre, egymás közt privát  jelrendszerrel 
kommunikálnak, amelyet egyedül csak Kálmán tolmácsolhatna, de hát 
a saját esküvői szertartásán hogy legyen hivatalos tolmács? Úgyhogy 
most áll az ügy — majd ennek is utána kell néznem. Nagyon, nagyon 
fontos példa nekem Kálmán, a maga irracionális tisztaságával — amely 
persze semmi jóra nem vezet, semmit nem mozdít ennek a két 
szerencsétlennek a sorsán: szociálisan egyformán nyomorékok, 
tökéletesen és reménytelenül csórók, zsák és foltja, most ülnek a 
változatlanul vitatott tulajdonú, üres pincelakásban, és naphosszat 
némán nézik egymást. 

A két szélső pont között meg hát MINDEN van. És zajlik a sorsok 
örömtelen és sehová nem vezető körforgása. Már nagyjából egy év telt 
el a magnós beszélgetéseid óta, de számottevő újságokat nem 
mondhatok: minden ugyanúgy megy tovább. Rozi szorgalmasan rója 
az arabos placcokat, meg a kocsisort is, minden nap várom, hogy 
segítségül hívjon valamelyik örszobára. Mohamed persze nem vette el 
Piroskát, mert az ilyesféle történeteknek általában nem ez a végük, 
most egy másik kurvát szédít, Piroska meg majd nyilván újra kezdi az 
üzletet, ha elfogy a pénze. Ervin épp sitten van, valami piti kis 
telefonperselyügyből kifolyólag, nem is tudtam, hogy ilyesmi is 
szerepel a repertoárjában. Fruzsina keményen iszik. Legújabban a 


haldokló anyjához próbál kapcsolódni — mindmostanig riadtan 
menekült az anyja mintájától, de hát ANNYIRA kellene neki 
valamilyen kapcsolódás. BÁRKI! És az ő szétesett életét most már 
tényleg csak az anyja tolerálja. Meg talán még én — de hát én nem 
lehetek sem apja, sem szeretője: rajta kívül még vagy hatvannyolcvan 
állandó ügyfelem van, s valamennyiükkel én csak akkor kerülök 
kapcsolatba, amikor már több éve elhagyták a nevelőotthont, túl 
vannak egy csomó krízisen, zsákutcába jutottak. 

Majd elfelejtem, mégis van egy újság: Tibi. Ezek az emberek mind 
egy szál magukban állnak a nagyvilág közepén, kénytelenek 
kialakítani maguknak valamilyen testre szabott létezéstechnikát, egy 
szerepet a túléléshez, BÁRMILYET, csak működjön valahogy, mert 
legfontosabb az élet, a puszta lét! Tibi eddigi létezéstechnikája a 
homokosok közösségére alapozódott, és valamelyes érzelmi bevételt 
hozott is ez a megoldás — úgy látszik, mégsem működött kielégítően, 
mert már érik a látványos fordulat: Tibi nősülni készül. És be akar 
lépni a testületbe, ha csak a peremére is: önkéntes rendőr lesz. 
önvédelem ez is: az otthonosság, a közösség elemi reménye vonzza 
Tibit. Tipikus út ez: a nincstelenek és kitaszítottak közül sokan így 
próbálják kisajtolni magukból a lojalitást ahhoz a hatalomhoz, 
amelytől pedig semmi jót nem kaptak. Csak mert már rettenetesen 
vágynak egy védett zugra, és már képtelenek tovább élni a mindenen 
kívülrekedtség tudatával, muszáj egy icipicit , belül" tudniuk magukat! 
Aztán majd viceházmester lesz, tudom előre, hozzá meg munkásör, 
hogy kapjon egy szolgálati lakást-az istenért, honnan remélhetné más 
úton?! Próbáljunk már egy kicsit megértök lenni! Hát én tényleg azt 
szeretném, ha Tibinek is sikerülne megoldani a képtelen feladványt, a 
puszta túlélést legalább! Ha zokszó nélkül néztem el neki, hogy buzi, 
akkor nem fogom leköpni ezért sem, hiszen nem is az a dolgom, én 
csak drukkolok neki, és segítek, amit tudok! 


Köszönöm a segítséget mindenkinek. Azoknak először, akik ,, modellt 
álltak" ezekhez a portrékhoz, akikről — és akikért — szól ez a könyv. 
Azután azoknak, akik a kézirat első olvasói voltak, tanácsokkal, 
kritikákkal halmoztak el és nélkülözhetetlen szidalmaikkal: Ázsi, 
Lengyel Péter, Baránszky Laci. És külön és kiemelten köszönök 
mindent Bognár Szabolcs barátomnak, a tévelygő lelkek és elesettek 


örangyalának — neki akkora része volt ebben a munkában, hogy igazán 
közös gyermekünknek érzem ezt a könyvet. Erezze ő is annak. 

